ZIUA MINICI 


Daniel Easterman 
Ziua Mâniei 


În memoria tatălui meu, 
David Mekeown (1922 - 1995) 


Pentru Beth, 
care face lucrurile suportabile. 


Cuvânt de mulţumire 


Aduc  mulțumirile mele călduroase și nețărmurite, ca 
întotdeauna, echipelor editoriale din Londra și New York: 
Patricia Parkin și Mary-Rose Doherty, Karen Solem și Katie Tso. 
Brendan Munnely a furnizat informaţii atât de precise despre 
argoul irlandez și despre problemele legate de asta, încât aș fi 
vrut ca toate romanele mele să poată avea acțiunea în Irlanda. 
Mulţumiri, de asemenea, și fratelui meu, David Mekeown, pentru 
ajutorul său nelimitat pentru verificarea detaliilor din Belfast, ca 
și lui Joan Mecaig, pentru comentariile și ideile ei. Pentru munca 
de cercetare în privința poliţiei și a procedurilor utilizate de 
aceasta îi sunt recunoscător, ca întotdeauna, lui Roderick 
Richards. Soţia mea, Beth, și-a făcut destul de mult timp, 
întrerupându-și scrisul pentru a citi și a corecta manuscrisul, 
ajutându-mă să găsesc soluţia pentru depășirea multor obstacole. 
Nimeni în afară de mine nu trebuie să fie învinovăţit pentru 
rezultatul obținut. 


Belfast 
16 august 199... 


Piaţa Donegall, sfârșitul zilei: primăria împărţită între soare și 


umbră, proprietarii închizând magazinele și mergând spre casă, 
vânzătoarele apucând-o spre Gara Centrală. Un vehicul al armatei 
dă alene colțul, îndreptându-se spre Chichester Street. Din 
gheretă, un soldat înarmat, suspicios, urmărește totul nervos. 

Înainte de a demara, Gearóid Lalor urmări vehiculul blindat, 
până dispăru din câmpul său vizual. Pe scaunul de alături, 
Seamus Lenihan cerceta străzile care se goleau. 

Ar fi mers în Bangor în noaptea aceea, de ce nu? Micuţul Fergie 
McErlaine și gaşca de la St Malachy mergeau la o discotecă acolo 
și s-ar fi dus cu ei, dacă n-ar fi fost telefonul din acea dimineaţă. 
Cei mai mulţi erau teribil de idioţi, dar simţea că niște iarbă și 
niscai hlizeală l-ar fi destins. Și poate-ar fi urcat duminică pe Cave 
Hill cu Noreen. 

— Aş fi putut fi în Bangor noaptea asta, spuse el. 

— Chiar aşa? 

Lenihan nu-și întoarse capul. 

— Nişte amici de la vechea școală merg acolo cu mașina lui 
Fergie. 

— Care Fergie? 

Dădeau colţul, intrând pe Donegall Street. 

— McErlaine. ÎI ştii, mărunţelul din Fia Street. Bătrân'su ţinea 
pescăria din grădinile Duncairn. 

— Aha, ăla! E un fanfaron idiot. 

— Ştiu, dar e în regulă, oricum. Îşi ţine gura. 

— Ştie că el ar fi cel împușcat dacă n-ar face-o. Oricum, ar 
trebui să te ţii departe de el. I-am văzut de câteva ori, pe el şi pe 
amicii lui, făcând pe nebunii, când erau mangă. Sunt tipul de 
piticanii idioate care sar calul, asta sunt. Fergie al tău se va trezi 
umflat într-o zi și va începe să vorbească. Pricepi? 

Gearóid privi bordul. 

— N-ar fi fost nimic rău într-o escală la Bangor. O mică 
distracţie. 

— Ar fi o pierdere de timp. Bangor pute. 

— Eşti sărit. Nu e nimic în neregulă acolo. 


— L-au împuţit când au construit debarcaderul. Îmi aduc 
aminte când puteai să mergi la Bangor cu trenul sâmbăta, să faci 
o baie în bazinul lui Pickie. Când terminai, puteai s-o apuci spre 
localul lui Barry. Acolo te distrai pe cinste pentru două lire. Și 
algele erau bune în zilele alea, nu ca porcăriile pe care ţi le 
servesc azi. Nenorocita de mare e pe jumătate dusă, cu căcaturile 
şi toate alea de le-au aruncat în ea. Dumnezeu știe ce mai vine şi 
din Anglia. N-ajunge că trimit armata, mai încearcă să ne și 
otrăvească. 

— Îţi plac algele? 

— Îmi plac, din când în când, dar n-am mai mâncat de câţiva 
ani. Poţi găsi unele bune în Donaghadee. Dar când am fost ultima 
oară în Donaghadee? 

Se aflau pe Antrim Street şi se îndreptau spre nord. Seamus era 
superiorul lui Gearóid de mai bine de zece ani. Un om respectabil, 
care făcuse pârnaie în Long Kesh și fusese în Castlereagh aproape 
la fel de des pe cât mâncase algele sărate și uscate pe care orice 
nord-irlandez le asociază cu vacanţele la mare. lar acum era aici, 
vorbind despre bazinul lui Pickie și de petrecerile din tinereţe. 
„Toate astea îl fac să pară bătrân”, se gândi Gearóid. Fratele său 
fusese la fel, înainte de a fi împușcat. Se întrebă când avusese 
Seamus timp să facă toate astea. 

El, unul, nu-și putea aminti decât Necazurile. Fuseseră 
armistiţii, dar trecuseră fără să lase urme. lar de când se făcuse 
destul de mare, ca să se alăture mișcării, nu mai știa de nimic 
altceva. Totuși, nu l-ar fi deranjat din când în când o escapadă în 
Bangor, în Portrush sau pe undeva pe-acolo. Doar el și câţiva 
băieți. 

Dar nu mergea la bairam în noaptea asta. 

— Ai vreo idee despre ce e vorba? 

Seamus își scutură capul nervos. 

— Ar trebui să știi că întrebi degeaba. Cum dracu' aș putea să 
știu? Mi s-a spus ce ți s-a spus și ţie: să fiu la centrul operativ la 
șase şi să aştept ordine. Așa că asta facem. 


Gearóid dădu din cap a înţelegere. Un voluntar nu pune 
niciodată prea multe întrebări. Asta îi poate face pe ceilalți să se 
întrebe dacă nu ești cumva vreo cârtiță. „Ţine-ţi gura ș-ascultă 
ordinele” - asta era cheia supravieţuirii în afacerea asta împuţită. 
Dacă poate fi vorba de supravieţuire. Te menţineai în viață cum 
puteai și cât puteai, asta era toată treaba. Şi dacă reuşeai să te 
menţii curat, fără să-ţi bagi nasul sau s-o dai în bară, îţi făceau 
niște funeralii pe cinste la Milltown, cu beretă și mănuși pe sicriu, 
plus o salvă de focuri de armă deasupra mormântului. 

Traseră în faţa unei case cu terasă, pe o străduţă din districtul 
New Lodge. Pe un fronton la intrarea pe străduță, se găsea o 
hartă a Irlandei colorată în portocaliu, verde și alb pe care era 
pictat un mascat înarmat. Dedesubt erau așezate cuvintele lui 
Pádraig Pearse: „Irlanda nu va avea pace cât nu va fi liberă”, iar 
alături, cu aceleași caractere: „Nebunii, nebunii ni i-au omorât pe 
fenieni!”. Fra un loc fără capăt, oricum ai fi privit, iar cuvintele de 
pe pereţi și de pe buzele oamenilor erau trainice. La fel ca și 
morții cu care se mândreau. 

Uşa fusese deschisă dinăuntru, pe când se apropiau. Păşiră 
într-un hol îngust, în semiîntuneric și miros de cârnaţi prăjiţi. 
Colm O'Driscoll închise ușa în urma lor. Era încruntat, ca de 
obicei. 

— V-or urmărit? întrebă mărunţelul. 

Avea un șold sucit, despre care unii spuneau că i se trage de la 
un accident de polo, iar alții, de la o lungă noapte petrecută la 
Castlereagh, pe mâinile celor din Divizia Specială. Fusese un atlet 
înainte de asta, jucase cu succes tot felul de competiţii. 

— În niciun caz, răspunse Seamus. Am căscat ochii încontinuu. 
Dacă ne-au pus coadă, au fost mai deștepţi ca Scaraoţchi. 

— Tii, păi ăştia de azi chiar sunt! Hai înăuntru, Eugene e deja 
aici. 


1 Fenian - membru al mișcării de eliberare a Irlandei din sec. XIX-XX; 
denumire adoptată de la luptătorii legendari din Irlanda medievală. (n. tr.). 


Gearóid se gândi că auzise un poem cândva, unul lung, în 
engleză, pe care Părintele Megiolla, unul dintre profesori, o 
piticanie cu ochelari cât jumătate din faţă, îl citise la școală. A fost 
scris de unul Yeats?, care e îngropat la Sligo. Gearóid nu fusese 
niciodată la Sligo, nu pusese piciorul niciodată în sud. Poate într- 
o zi, când toate astea se vor fi terminat: 


Am părăsit Irlanda. 

Urâţi și alungaţi, 

De fragezi mutilați. 

Din pântecele mamei port 
Un suflet de fanatic. 


Nu înţelesese poemul prea bine, dar Megiolla vorbise despre 
păcatul urii, iar ceva își găsise loc în mintea lui Gearóid. Cuvintele 
nu erau ca acelea ale cântecelor patriotice învăţate de la tatăl său, 
dar aveau o rezonanţă și un mesaj aparte. Poate că ar trebui să 
meargă la Sligo, să găsească timp să citească și să mediteze. Până 
la nouăsprezece ani n-avusese timp de altceva decât de ură. 

Colm O'Driscoll, așa cum stătea în picioare, cu pantofii 
Springfield și cu cămașa înflorată, nu ar fi fost niciodată potrivit 
pentru o carte de poezie. Era un dur, unul pe care chiar și 
prietenii s-ar feri să-l supere. Se spune că, înainte de accident, 
mergea în Anglia și punea bombe în baruri și în cazărmile 
armatei, că polițiștii de pe ambele maluri ale apei erau turbaţi de 
nerăbdare să-l înhaţe, dar n-avuseseră niciodată o cât de mică 
dovadă. Era un om bun totuși, avea patru prunci minunaţi, cel 
mai mare de nouă ani, cel mai mic de trei. Acum îi creştea soră-sa. 
Nevastă-sa murise, împușcată de loialişti în urmă cu un an; 
împușcată în cap, când ieşea să cumpere lapte. Acum era în 
cimitirul Millton, cu o piatră funerară cât o ușă de garaj. 

Masa era pusă. Nimic sofisticat: cârnaţi şi chifle de cartofi, plus 


2 Poet irlandez (n. tr.). 


ceai fierbinte, ca să alunece mai bine mâncarea. Întotdeauna se 
bea ceai din belșug înainte de misiune, ca să te ţină treaz. 

Eugene O'Malley mânca o prăjitură glasată, stând în colţ, ca de 
obicei, și bătând darabana pe picior în ritmul unei muzici auzite 
numai de el. Cu un an în urmă câștigase premiul întâi la Fleadhs, 
el cu un fluier metalic și Paddy Barne cu chitara. Câţiva ani mai 
înainte de asta fusese declarat campion la fluier al Irlandei, în 
Boyle. 

— Cum îți mere, Eugene? Ţi-ai adus fluierul? 

— Tu ce crezi? Dădu din cap spre ușă. E și garnitură în 
bucătărie, dacă vreți. Încă fierbinte. Verdeţurile au fost proaspete 
azi. 

— Nu, e în regulă, am mâncat ceva în oraș. O ceașcă de ceai ș- 
un cârnat mi-s d-ajuns. Îți umplu o ceașcă mare cu ceai. 

— Aveam de gând să merg la Bangor în noaptea asta, spuse el. 

— Ai fi fost norocos. 

Ușa se deschise brusc. Era Conor Melaugh, ofițerul care 
comanda unitatea lor. Imediat după el, o femeie străină păși în 
cameră. Niciunul nu se mișcă. Femeia era bine îmbrăcată, nu ca 
ceilalți. Părul roșcat era tuns cu breton. Conor trebuia să aibă o 
scuză bună pentru a o fi adus aici: era o regulă strictă ca membrii 
unităților să nu aibă niciodată contacte cu străinii prin ofițerul 
comandant. 

— Rămâneţi pe locuri, băieţi, zise Melaugh. Aș vrea să vă 
prezint o prietenă de-a mea. Maureen O'Dalaigh. Cred că i-aţi mai 
auzit numele. Nu trebuie să vă zic cine e. Are să vă spună câteva 
vorbe înainte de a trece la treabă. Vreau s-o ascultați cu atenţie. 

Gearóid răsuflă șuierând. „Al dracu’ de familiar numele. 
Maureen O'Dalaigh era membră în conducerea Consiliului 
Armatei, printre cei mai mari din mișcare. Ce căuta ea aici, în 
New Lodge, într-o vineri seara?” 

O'Dalaigh îi mulțumi lui Melaugh. Rămase în picioare privindu- 


3 Guinness Fleadh Festival - festival de muzică folclorică irlandeză (n. tr.) 


i pe fiecare pe rând. Știa ce gândesc. Că a fost trimisă de cei de la 
cartierul general să vâneze cârtiţe. Că e un informator în vestul 
Belfastului și că Maureen O'Dalaigh a fost trimisă să-l radă. Era 
cunoscută și pentru asta Pentru că îi arăta cu degetul pe trădători 
și verifica eliminarea lor. Pentru că-l interoga pe orice nenorocit 
care stârnise suspiciuni și scotea adevărul de la el, indiferent ce 
ar fi presupus asta. Era mai tare decât bărbaţii. Hainele bine 
croite și coafura scumpă nu au împiedicat-o niciodată. 

— Vă puteţi relaxa, fură primele ei cuvinte. Nu sunt aici pentru 
că aș căuta pe cineva, ci ca să vă dau ordine pentru misiunea din 
noaptea asta. În mod obișnuit, asta ar fi treaba ofițerului 
comandant, care-şi primeşte instrucţiunile de la adjutantul 
brigăzii. Dar asta e o treabă mai importantă și, pentru motive pe 
care le veți înţelege imediat, ordinele trebuie să vă parvină direct. 
Acum să începem cu ce-i mai important. Dacă întreabă cineva, n- 
am fost aici în noaptea asta. Nu m-aţi văzut niciodată, nici aici, 
nici altundeva. Nu veţi spune nimic nimănui despre ordinele pe 
care le veți primi sau despre misiune. Şi nu mă refer doar la 
străini, ci şi la cel mai bun prieten pe care-l aveţi în mișcare şi la 
familie. La cel mai mic semn că ați suflat ceva, întreaga unitate va 
fi executată. S-a-nţeles? 

Gearóid simţi cum îl trec sudorile. Nici măcar nu le oferea 
șansa de a se retrage. Erau soldaţi care purtau un război, iar 
retragerea însemna dezertare. 

— Conor v-a adus armele, sunt într-o mașină, afară. Sunt 
curate ca lacrima. Provin dintr-un transport de ieri. Nu e nevoie 
să ştiţi de unde sunt, dar n-aveţi nicio grijă! N-au stat în vreun 
depozit, iar englezii nu s-au apropiat nici la un kilometru ca să le 
mMoșească. 

„Moșşitul” era expresia militară pentru „intoxicarea” armelor 
ilegale, de obicei prin fixarea unor mici dispozitive de urmărire în 
patul armei. Unităţile speciale sau armata prindeau de veste 
despre un depozit de arme printr-o cârtiţă, apoi ridicau armele 
pentru „consultaţie”. Se întâmpla des în anii șaptezeci, acum 


cazurile erau tot mai rare. Mulţi voluntari își pierduseră viața de 
pe urma unor trucuri ca ăsta. 

— Mașina a fost săltată acum două ore din fața unei case de pe 
Stranmillis Street. Proprietarul e în vacanţă, aşa că nu-i va duce 
dorul o săptămână sau două. Conor are permisul proprietarului 
și toate actele. 

O'Dalaigh se opri și îi privi din nou pe fiecare. „E o nenorocită 
fără inimă”, îşi spuse Gearóid. Se vedea în ochii ei. Vorbea foarte 
ciudat, cu accent, dar era mai bine educată decât iestul. Auzise că 
e avocată sau cam așa ceva. Se întrebă ce-or gândi ceilalți. Se 
punea la cale ceva măreț, asta era sigur. Isuse, și-ar fi putut fi în 
Bangor! 

— O să mergeţi în sudul orașului, la Casa Malone. E la intrarea 
în parcul Barnett, de lângă podul Shaw. Conor vă va însoţi și vă va 
arăta locul. Veţi avea arme de asalt cu lunete de noapte - Conor 
zice că ştiţi cu toţii să le folosiţi. Vă duceţi acolo într-o juma’ de 
oră să vedeţi locul cât mai e lumină. Pe urmă vă întoarceţi și 
aşteptaţi să se întunece bine. Dar vreau să fiți pe poziţii la 
unsprezece, niciun minut mai târziu. Dacă vă reţine ceva și nu 
puteţi ajunge până la unsprezece, abandonaţi misiunea. E clar? În 
regulă! La douăsprezece veţi auzi o patrulă a armatei coborând 
pe Malone Street. O patrulă de coastă, fără alte întăriri. Într-o altă 
mașină vor fi patru civili. Ei sunt ţintele voastre. Cum coboară, 
deschideţi focul. Nu vă grăbiţi, scopul este să-i omorâţi. 

Continuă instructajul vorbind rar, ca să se asigure că au înţeles. 
Niciunul, nici chiar ea, nu mai fusese trimis vreodată într-o 
misiune atât de importantă, așa că era esenţial să nu aibă vreo 
scăpare. 

— Acum, zise ea, pregătindu-se să încheie, vreau să ascultați cu 
atenţie. După evenimentele din noaptea asta, dacă rămâneţi în 
Belfast, sunteţi morţi. Trebuie să dispăreți. Cel puţin un an 
nimeni să nu vadă picior de-al vostru pe-aici. Veţi fi trecuţi peste 
graniță la noapte. Nu vreau să știe nimeni unde sunteţi și vedeți 
să nu luaţi legătura cu familiile. Li se va spune că sunteţi teferi și 


încă înrolați. De îndată ce lucrurile se vor aranja, voi avea grijă să 
primească scrisori. Acum, e ceva ce a rămas nelămurit? 

Era o tăcere încordată. În încăperea mică aerul era încins. 
Dintr-o icoană de pe perete, Inima Sfântă a lui Hristos aruncă o 
sclipire roşiatică. De afară răzbăteau vocile copiilor care se jucau: 
următoarea generaţie de eroi și martiri scurmând printre 
pietrele pavajului și scriind cu creta nume care într-o zi vor fi 
cioplite în marmură. Și un câine lătrând repede și ascuţit, și 
zumzetul liniștit şi familiar al Land Rover-ului Hotspur aflat în 
patrulare. 

— Cât timp? întrebă O'Driscoll. 

— Cât timp ce? 

— Ştii prea bine. Cât timp va trece până când îmi voi revedea 
pruncii? Tocmai s-au acomodat cu școala. A trecut abia un an de 
când mama lor a fost ucisă. 

Îi răspunse Melaugh. 

— Colm, zise el, ştiu destul de bine că ţi-e greu, dar nu există 
alternativă. Dacă pruncii ar veni după tine, ar fi urmăriţi. Știi asta 
la fel de bine ca mine. Îmi pare rău că treaba asta te-a luat prin 
surprindere, dar nu ne puteam asuma riscuri. Nici eu nu am știut 
până azi. Nu trebuie să vii în misiune. Nu e nimeni aici care să te 
judece dacă n-o faci. Ai făcut destule pentru cauză. 

O'Driscoll îl privi fix pe ofițerul care era comandantul său. Știa 
că spune brașoave. Nu te retragi dintr-o misiune în stadiul ăsta. 
Dacă răsuflă vreo șoaptă undeva, ești primul care ia un glonţ în 
cap. Și atunci cine mai are grijă de prunci? Nu mai zise nimic. 

Gearóid Lalor se prăvăli înapoi în scaunul său. Ştia că se afla 
într-un pericol nedefinit, că, în sfârșit, se afla față-n faţă cu gloria 
martiriului. Asta era o chestie din care nu va scăpa niciunul 
dintre ei, niciodată. Privi în colţul celălalt la Colm O'Driscoll și îi 
veni în minte un alt poem scris de omul îngropat la Sligo. 
Frumuseţea acelor cuvinte îl făcea să-și dorească să plângă: 


Caii Apocalipsei se aruncă în mâlul greu: 


Iubite, lasă-ţi ochii pe jumătate închiși și bătaia inimii 
Peste bătaia inimii mele, și părul să-ţi cadă pe pieptu-mi... 


Și se gândi la alge, la dans, la pește și la chipsuri, la mâinile lui 
Noreen, la buzele lui Noreen, la sânii ei pe care i-a atins atât de 
rar și la inima ei care a bătut de atât de puţine ori deasupra inimii 
lui, mirându-se cum de toate lucrurile devin întunecate și 
nedeslușite la căderea nopții. 

O ploaie ușoară de vară venise și trecuse, tăind ziua în două și 
făcând noaptea umedă și neplăcută. Iarba pe care erau întinși în 
aşteptare era udă și, nu departe, râul dădea aerului o suflare 
jilavă. 

Conor Melaugh era recunoscător umezelii. În lunile de vară, 
micul parc era plin de cupluri care căutau ceva mai multă 
intimitate decât le putea oferi un club obişnuit. Se așteptase la 
probleme în organizarea unei ambuscade, chiar și la o oră atât de 
târzie. Acum era sigur că pe o rază de cinci sute de metri nu se 
mai afla nimeni în afară de el și de oamenii săi. 

O liniște rar întâlnită plutea în jurul lor, tulburată doar de 
gânduri. Melaugh privi norii ce înconjurau luna. Își închipui că îl 
aude pe Seamus Lenihan respirând nervos la câțiva metri mai 
încolo. Tensiunea creştea pe măsură ce miezul nopţii se apropia. 

Melaugh fusese voluntar în ultimii șapte ani, iar de trei ani 
conducea propria unitate aflată în serviciu activ. În tot acest timp 
văzuse oameni venind și plecând - împușcați, arestaţi, luaţi drept 
cârtițe și executaţi sau care, pur și simplu, fugiseră din cauza 
spaimei. Isuse, dar și el era speriat în noaptea asta! Cine n-ar fi 
fost? Nu i se mai dăduseră niciodată ordine ca acestea înainte și 
nu mai participase niciodată la un instructaj mai neobișnuit. 

Dar faptul că misiunea era neobișnuită era numai unul dintre 
lucrurile care îl preocupau. Ceea ce-l deranja cel mai mult era 


sfârşitul ei, ceea ce trebuia să facă și îi stătea pe suflet. Dar nu era 
nicio cale de ieșire. Niciodată nu fusese. O'Dalaigh se făcuse bine 
înțeleasă, nu trebuia să mai repete. Era o căţea individa asta, în 
stare să-ți tragă un glonţ în cap, chiar în timp ce-ţi scutura mâna. 
Vestea i se dusese departe: nu era o femeie pe care s-o poţi fenta, 
nu dacă puneai vreun preț pe viaţa ta sau a familiei tale. 

Dacă n-ar fi ascultat ordinele, ea l-ar fi transformat într-un 
exemplu pe care şi l-ar fi amintit toată suflarea Irlandei. 

Stăteau lungiţi în semicerc cu faţa spre intrarea în Malone 
House. Melaugh era în centru, cu Lenihan în stânga sa, iar mai 
încolo era Colm O'Driscoll. În dreapta erau Eugene O'Malley, 
cântărețul, flancat de tânărul Gearóid Lalor. Maureen O'Dalaigh 
găsise un al șaselea om care să conducă dubița, parcată la câţiva 
metri mai sus pe Dub Lane, gata de un demaraj rapid spre Upper 
Malone și apoi drept înainte pe Finaghy Road către Ladybrook. 

Gearóid încă se gândea la Noreen și, din când în când, la ieşirea 
nocturnă pe care o ratase. Asta nu pentru că s-ar fi bucurat 
vreodată de viața mondenă. Aparținea unei familii republicane 
liniștite, una care dăduse cauzei mulți martiri, iar copilăria și 
tinereţea şi le dedicase, într-un fel sau altul, mișcării. 

Mirosi aerul nopţii și se gândi din nou la Noreen, apoi se 
surprinse foindu-se pentru a se așeza mai bine pe pământul 
umed. Ajunsese să creadă în destin. În destinul Irlandei, care va fi 
liberă într-o bună zi, și în destinul său ca soldat care luptă pentru 
această libertate. Dar era greu să se gândească la balade și să se 
imagineze pe sine ca pe un om al destinului, în fruntea maselor 
cu o armă ridicată, când în realitate stătea pe pământul ud cu 
genunchii amorțiţi, așteptând să ucidă un om sau să fie ucis când 
încerca să facă acest lucru. Își ţinu răsuflarea, ca să nu mai 
inhaleze izul greu de nămol. 

Cu treizeci de secunde înainte de miezul nopţii auziră un 
Norland apropiindu-se dinspre Malone Road, apoi virând pe 
străduţa scurtă care cobora spre Malone House. Un vehicul mult 
mai ușor îl însoțea. Exactitate cazonă. La miezul nopţii, micul 


convoi trase la scara din fața casei, iar motoarele fură reduse la 
tăcere aproape simultan. 

Mașina era fie Jaguar, fie Daimler, imposibil de spus cu precizie 
în întuneric. Nici nu mai conta. În timp ce Conor Melaugh privea 
prin luneta cu vedere pe timp de noapte, ușa din spate a Norland- 
ului se deschise şi o patrulă de şase soldaţi purtând veste 
antiglonţ și înarmaţi cu MP5-uri H & K săriră jos, doi câte doi. Un 
detașament din Compania B, din Batalionul de Comandă Belfast 
(OPCON BRB), sau cel puţin aşa spusese O'Dalaigh. 

În timp ce aceştia îşi ocupau poziţiile, şoferul mașinii cobori și 
deschise repede celelalte portiere. Pășiră jos patru pasageri, trei 
bărbaţi și o femeie. Ca și șoferul, erau îmbrăcaţi în haine civile. 
Până aici totul era așa cum i se spusese lui Melaugh că o să fie. 

Cei patru civili porniră către casă, iar șoferul începu să închidă 
portierele mașinii. 

Melaugh lăsă să treacă două secunde; voia ca toată echipa să-i 
aibă în colimator. Ţinti femeia și apăsă pe trăgaci. Se produse o 
detonație scurtă, apoi femeia se prăbuși înainte, de parcă ar fi 
fost lovită de o cărămidă. Bărbaţii din jurul ei dădură să se 
întoarcă. Păreau să se miște cu încetinitorul, fiecare în altă 
direcție, confuzi, cu mâinile ridicate și cu capetele întoarse, trei 
siluete cioplite în faţada de piatră. Se răsuciră şi căzură ca şi cum 
degete ascunse ar fi tras de sfori şi i-ar fi trântit la pământ. 

Lângă Norland soldaţii stăteau și priveau. Exact cum 
promiseseră, n-au mișcat un mușchi, nici chiar când O'Malley s-a 
apropiat de scări și a ciuruit corpurile prăbușite cu mai multe 
rafale ale armei semiautomate. Melaugh le văzu feţele 
distorsionate de strălucirea stranie, ca din altă lume, dată de 
lumina slabă a lunetei. Se uita drept în ochii lor. Ei știau că îi 
priveşte, iar el știa că l-ar omori dac-ar putea. Feţele lor erau 
portrete ale furiei neputincioase și ale unei uri adânci, 
înspăimântătoare. Unii dintre taţii lor luptaseră și ei în lungul 
război. 

Când ultima rafală a mitralierei răsună deasupra parcului, 


Conor se ridică în picioare. Se simţea obosit și speriat. Ce-ar fi 
dacă, la urma urmei, s-ar dovedi că e o dublă trădare? Nu l-ar fi 
mirat ca O'Dalaigh să n-aibă scrupule și să ofere o întreagă 
unitate activă ca sacrificiu pentru ceea ce se obținuse în seara 
asta. 

Eugene O'Malley reveni lângă ceilalți. 

— Hai s-o ştergem dracu’ d-aici, băieți! 

Se regrupară și o luară la goană în jos, de-a lungul drumului, 
spre dubiță. Motorul era pornit, gata de plecare. Nimeni nu mai 
avea chef să zăbovească pe-acolo. Chiar dacă patrula din fața 
casei rămânea fidelă înțelegerii, în curând vor roi și alţii prin 
preajmă, unităţi speciale și armată, care i-ar pune la pământ fără 
să întrebe sau să stea pe gânduri. 

— Trebuie să pară veridic, îi zisese Maureen O'Dalaigh lui 
Conor în timpul instructajului de după-amiază. Nu se va crede 
niciodată că armata a deschis focul și n-a rănit pe nimeni. Au 
nevoie de un cadavru cu care să defileze în faţa presei, un soi de 
compensație pentru dezastrul scandalos pe care îl veţi face tu și 
băieţii. 

— Vrei să sacrifici pe unul dintre voluntarii noştri doar ca să 
salvezi aparențele? întrebase el atunci, foarte furios. 

Ea își scuturase capul. 

— Nu, nu ca să salvez aparențele. Să salvez toată treaba. Să nu 
fie compromisă. Acea moarte va face ca totul să pară real, va 
convinge autorităţile că englezii au deschis focul în timp ce voi 
eraţi acolo. Este nevoie de asta, Conor! îmi pare rău, dar așa 
trebuie să se întâmple. 

Și aşa avea să se întâmple. În drum spre dubiţă, Conor mergea 
alături de Gearóid Lalor. Îl vedea lângă el. 

— Isuse, Gearóid! zise el, încurcat. Am lăsat acolo căcatul de 
Browning! Vrei să te întorci și să mi-l aduci, în timp ce se 
instalează băieții în mașină? Nu se poate să nu-l găsești; e chiar 
lângă copacul ăla mare de-acolo. Soldaţii ne urmăresc de- 
aproape, știu cine ești. 


— Ai dreptate, Conor! Mă-ntorc într-o clipită. 

Conor nu privi. Dar auzi împușcăturile destul de bine când 
nemernicii deschiseră focul. Când au terminat, probabil că îl 
umpluseră pe bietul rătăcit cu destule gloanţe pentru a încropi o 
țeavă de plumb. Conor se simţea rău. Era furios și confuz. 

— Hai s-o ştergem de-aici, zise el. 

Iar în urechi auzea încă vocea lui Gearóid răsunând: „Mă-ntorc 
într-o clipită”. 

Declan Carberry se trezise cu dureri de cap pentru a patra 
dimineaţă la rând. Fuseseră trei în săptămâna dinainte. Cinci cu 
încă o săptămână înainte. „Iocilara”, „Pocnitoarea“ și, cel mai 
adesea, „Detonatoarea”. Dăduse un nume fiecăreia și începuse să 
numere. Îi mai rămăsese doar să țină un registru. Punct de 
pornire, durată, intensitate, cauze posibile. În situaţia asta ar fi 
trebuit să-l cheme pe Brannigan, dar era ultimul lucru pe care ar 
fi vrut să-l facă. Brannigan era tipul de doctor căruia îi plăcea să 
sâcâie oamenii. „la o picătură din asta, înghite aia, nu mai lua 
ailaltă.” Cu siguranţă, i-ar ordona lui Declan s-o lase mai ușor cu 
munca, iar acum chiar nu-și putea permite acest lucru. Nici în 
luna care urma. Și nici chiar în anul următor. 

Și atunci Brannigan era înclinat să vorbească, să sondeze: „S-a 
întâmplat ceva înainte de a începe durerile? E ceva anume care le 
declanșează?” Omul se imagina pe sine ca pe un soi de consilier, 
în papucii săi jerpeliţi și în puloverul său pe care le purta în 
cabinetul de consultaţii. „Te simţi neliniștit. Încordat? Ai vreun 


motiv special de îngrijorare? Când ai făcut sex ultima oară?” 

„Isuse”, gândi Declan aplecându-se peste biroul său și apucând 
raportul despre bomba de la O'Donoghue. Ştia perfect ce nu e în 
regulă cu el și nu era niciun leac pe care Brannigan i l-ar fi putut 
da pentru a-i îmbunătăţi situaţia. 

Până și un copil ar fi putut explica durerile de cap ale lui 
Declan Carberry: o soție pe care el n-o mai iubea, dar de care nu 
putea divorța; tendința de a lucra exagerat de mult; o slujbă ca 
șef al Unităţii Speciale de Detectivi, divizia specială a Republicii 
Irlanda, cu responsabilităţi speciale în combaterea terorismului. 
Era surprins că nu are decât dureri de cap provocate de tensiune. 
Oameni de vârsta lui, cu probleme ca ale sale, cădeau seceraţi în 
fiecare zi a săptămânii de atacuri de cord. Poate avea o tumoare 
pe creier. 

Chiar dacă s-ar fi schimbat legea divorţului - care părea un 
proiect la fel de îndepărtat ca întotdeauna -, el nu s-ar afla într-o 
situație mai bună. Tot nu va putea să divorțeze de Concepta. Era 
destul de rău că femeia ajunsese tot ceea ce el detesta - 
extravagantă și infatuată, îndărătnică și autocompătimitoare. Dar 
Concepta era sora lui taoiseacht. Sau, mai corect din punct de 
vedere istoric, fratele ei, Pádraig Pearse Mangan, devenise treptat 
dintr-un biet crescător de găini șef al regiunii Limerick West, apoi 
conducător al partidului Fianna Fáil, iar după aceea prim- 
ministru. 

Prin urmare, chiar dacă divorţul ar fi fost legal, Pădraig Pearse 
nu l-ar fi acceptat niciodată pe al surorii sale. Concepta era unul 
dintre cele mai preţioase bunuri ale sale. Apărea la întrunirile de 
partid, la balurile de caritate, la vizitele oamenilor de stat și ale 
diplomaților, și aproape că devenise invitata obișnuita a show- 
ului de noapte de la televizor. Gay Byrne o iubea. Pat Kelly o 
adora. Era aproape la fel de populară ca preşedintele. În fiecare 
an, de Crăciun, se duceau amândoi la casa părintească de lângă 


4 Prim-ministru (lb. irlandeză, în orig. n. red.). 


Limerick, pentru a fi fotografiaţi cu bătrânii părinţi, cu verii, cu 
nepoții și nepoatele. 

Pádraig Pearse (insistase să aibă ambele nume, de ce nu?) era 
văduv. Virtuoasa Geraldine fusese împinsă către odihna veşnică 
de un cancer, în urmă cu cinci ani. Atunci Concepta, care nu rata 
niciodată o șansă, ieşise în faţă și sacrificase totul pentru Irlanda. 
„Fratele meu are nevoie de mine”, declara ea întruna. Unica ei 
fiică era o femeie matură de-acum, soțul - un om foarte ocupat, 
prin urmare fratele ei și partidul său treceau pe primul plan. 

Declan stătu nemișcat o vreme, până când capul încetă să i se 
mai învârtă. În tinereţe putea da vina unor astfel de dimineţi pe 
beţiile grozave de peste noapte. Dar de câţiva ani o lăsase mai 
ușor cu băutura, iar în seara dinainte nu băuse decât un strop. 
Poate asta era în neregulă. Poate, la urma urmei, soluţia era să 
apeleze din nou la sticla. Corpul îi spunea ceva, asta nu putea 
nega. Numai că, din păcate, alesese să-i vorbească într-o limbă 
străină. 

Şapte morţi şi treizeci de răniţi, iar Declan Carberry nu se 
putea gândi la altceva decât că nevastă-sa nu-l iubeşte! mormăi și 
se apucă să citească raportul pentru a patra oară. 

Bomba explodase în barul lui O'Donoghue, în Merrion Row, la 
câteva minute după ora nouă, în urmă cu două seri. Pentru ca 
lucrurile să fie mai rele, locul era înţesat cu turiști. Printre ei erau 
americani și englezi, și ăsta nu era decât începutul. Avea deja 
întâlniri la ambasadele americană și britanică, iar, dacă mai 
mureau câţiva dintre răniţi, se puteau adăuga listei cea franceză 
și cea olandeză. La Ministerul Afacerilor Externe, în St Stephen's 
Green, noul ministru, Ciaran Clark, aduna informaţii din toate 
părţile. Vorbise cu Declan la telefon de zece ori în ziua 
precedentă, cerând asigurări. 

— Asigurări? protestase Declan. Ce dracu’ vrei să spui prin 
„asigurări”? 

— Că nu vor mai fi alte incidente. Că ai situaţia sub control. 
Isuse, omule, asta ar putea să ne gonească turiștii pe tot sezonul. 


Iar anul viitor suntem la președinția Comisiei Europene. Trebuie 
să fim în stare să le spunem străinilor că asta nu se va mai 
întâmpla. 

— Ciaran, nu sunt Isus Hristos. 

— Nici nu mi-a trecut prin cap că ai fi. Dar eşti conducătorul 
Unităţii Speciale de Detectivi și e treaba ta să ne păzești de 
terorism. 

Declan îşi asumase întreaga responsabilitate pentru 
investigaţii, preferând să nu lase treaba pe mâinile inspectorilor 
săi. Cu doi dintre ei, Coyle și Grogan, lucra direct, iar el raporta 
personal comisarului Gărzii. Dar din chestia cu bomba făcuse o 
treabă personală, ceea ce deja regreta. 

O mașină de patrulare părăsi curtea cartierului general cu 
sirenele urlând. Declan oftă și lăsă raportul deoparte. Nu se putea 
concentra. Dacă nu era Ciaran Clark, era fericitul de cumnatu-său. 
Pádraig Pearse îi telefonase ieri de câteva ori. El nu era niciodată 
aşa de insistent ca ministrul de externe, dar nici nu era nevoie să 
fie. 

Telefonul sună, iar Declan își adună toate forțele pentru a-și 
petrece ziua făcând faţă interogatoriilor. Asta nu era cu adevărat 
muncă de poliţie, iar el își dorea să fie la locul crimei sau pe unde 
l-ar mai fi purtat investigaţiile. Durerea de cap i se accentuase. 

Între timp, şapte oameni nevinovaţi zăceau în sicrie și alţi 
treizeci erau în spital, unii fără feţe, alţii fără membre, câţiva fără 
nicio speranță de a reveni la viață. Avea numele, vârstele și 
fotografiile lor în raport, avea detalii privitoare la rănile lor, iar 
toate acestea i se învârteau în cap ca particulele de praf din 
spaţiu. Unii dintre ei erau mai tineri decât fiica sa, Máiréad. Și toţi 
aveau familii. Ridică telefonul. 

— Carberry. 

— Declan, sunt Austin McKeown. Ai un minuțel? 

Declan se ridică în picioare. Austin McKeown era comandantul 
Unității Speciale din Divizia E3 a forțelor speciale, responsabilul 
cu serviciile de securitate din Irlanda de Nord. El și Declan se 


întâlneau regulat pentru a discuta despre siguranţa graniţei, iar 
cu timpul deveniseră prieteni apropiaţi. Nu foarte apropiaţi, 
bineînţeles. După cum i se reamintise lui Declan nu o dată, 
cumnatul lui taoiseach își alege prietenii cu atenţie. 

Cu Austin luase legătura în prima oră după explozie. Unitatea 
specială pornise deja propriile investigaţii, pentru că era aproape 
sigur că bomba fusese pusă de o grupare loialistă din nord. 

— Ce mai zici, Austin? 

Lui Declan îi plăcea întotdeauna să maimuţărească accentul 
nordic al celuilalt. 

— Destul de bine, Declan. Ascultă, ești liber azi, în jurul 
prânzului? 

— Pot să-mi fac timp, desigur. 

— O să cobor în zonă. Aș vrea să te văd. 

— Ei bine, în momentul ăsta o întâlnire ar fi de folos. De ce nu 
vii chiar aici, în Harcourt Street? 

Celălalt avu o mică ezitare. Când vorbi, Declan sesiză o 
neliniște neobișnuită în vocea lui McKeown: 

— Aş prefera să te văd singur, Declan, dacă nu te superi. Nu ne- 
am putea întâlni altundeva? 

Declan se gândi repede. 

— Să fii la Bewley, în Grafton Street, la unu. Jos, în hol. 

— O să fiu acolo. Și, Declan... te rog să nu pomenești cuiva de 
asta. 

Din nou neliniștea, ca şi cum ar fi privit peste umăr. 

— Austin, e vorba de chestia cu O'Donoghue? 

— Nu pot vorbi la telefon. O să-ţi spun când ne vedem. 

Celălalt închise. Declan puse încet receptorul în furcă și se 
așeză la loc. Nu-l simţise niciodată atât de încordat pe Austin 
McKeown. Ce se întâmpla? 

Telefonul sună. Declan își simţi durerea de cap revenind cu mai 
multă forță. Ridică receptorul. 

— Carberry. 

— Tati, sunt eu. 


Se relaxă. Era întotdeauna o plăcere să audă vocea lui Máiréad. 
O auzise atât de puţin în aceste zile. Plecase de acasă în urmă cu 
un an, când își găsise o slujbă la Bord Fáilte, o agenţie de turism, 
și se instalase bucuroasă într-un apartament din Ballsbridge. El 
ar fi vrut ca ea să meargă la facultate, dar fata preferase 
independența dată de propriul venit. „Oricum, justificase ea, în 
zilele noastre oamenii merg la universitate mai târziu, iar o mică 
experienţă de viață nu a făcut nimănui niciun rău.” 

— Ce mai faci, iubito? 

— Bine, tati, dar aș vrea să te văd. 

Gemu în sinea sa. Nu-și dorea nimic mai mult decât s-o vadă pe 
Máiréad, dar avea deja toată ziua încercată, iar restul săptămânii 
era foarte probabil să fie groaznic, mai ales dacă se dovedea că 
Austin McKeown are vreun indiciu pentru el. 

— Mi-ar plăcea foarte mult, Mâiread, dar ştii şi tu că sunt prins 
cu explozia de luni noaptea. 

— Durează numai câteva minute, cel mai mult o jumătate de 
oră. 

— Draga mea, nici nu mai știu când am fost ultima oară atât de 
ocupat. 

— Ai fost ocupat luna trecută, iar urmărirea cu arme din iunie... 
Se opri. Părea obosită și gata să izbucnească în lacrimi. Tati, 
trebuie să te văd. 

— Máiréad, s-a întâmplat ceva? Pari necăjită. 

— Nu am nimic. Dar este important. Termin lucrul la cinci. Pot 
să te văd atunci? 

Declan oftă. 

— O să trec să te iau. 


Îl putea dibui pe Austin McKeown oriunde, chiar şi într-o 
încăpere plină cu fum. Tipul din Ulster purta întotdeauna același 
costum când venea la Dublin. Era cel pe care îl purta și când l-a 
întâlnit Declan prima dată. Era un costum verde, făcut de un 
croitor din Limavady, orașul de baștină al lui Austin, care îl făcea 


pe bietul om să semene cu un fermier ieșit peste zi la Balmoral 
Show. Declan îl compătimise întotdeauna pentru costum, dar îi 
plăcea omul prea mult ca să-i spună asta. 

La Bewley era aglomerat, dar reușiră să se înghesuie într-un 
colț. Ai fi zis că jumătate din Dublin era acolo, iar cealaltă 
jumătate așteaptă la coadă pentru a intra. 


— O să comand asta, zise Austin așezându-se pe scaun și 
punându-și geanta pe masă. Fac niște pâini grozave aici. Am luat 
una ultima oară când am venit încoace și nevastă-mea n-a încetat 
să mă bată la cap câteva săptămâni: „Când te mai duci în Dublin? 
mă tot întreabă. Aş mai vrea o pâine de-a lor”. 

Vorbiră o vreme despre pâine și prăjituri, sorbind ceai 
fierbinte în timp ce se ocupau de mâncarea din farfurii. Nici unuia 
nu-i era foame, iar durerea de cap a lui Declan trecuse în faza pe 
care o numea „Locilara”. Spera să rămână așa, pentru că faza a 
doua, „Pocnitoarea”, era ucigătoare. Ciaran Clark sunase de trei 
ori, ministrul de justiţie de două ori și taoiseach o dată. 

— Austin, ce te aduce în Dublin? întrebă el, în sfârşit. 

McKeown își sorbi ceaiul și puse ceașca pe masă, zăngănind-o 
ca să o aşeze în farfurioara ei. Era fiul unui fermier, uscat, cu un 
gât subțiratic ce ar fi părut la locul lui și în zgarda unui câine, și 
într-o cocardă portocalie. Vocea lui puternică de țăran atrăgea 
atenţia celor de la mesele dimprejur. 

— Am auzit că grădinile de la Trinity College sunt foarte 
frumoase în perioada asta a anului, Declan! 

— Sunt, într-adevăr, deși e greu să le vezi ca turist. Vrei să te 
conduc să le vezi? 

— Ți-aş fi recunoscător. 

Plimbarea fu scurtă. Austin nu spuse nimic până când nu 
trecură prin poarta principală a colegiului în prima curte. 
Studenţi care se pregăteau pentru examinările din septembrie se 

amestecau cu turişti aflaţi în căutarea Cărţii Sfinte6. 

— Declan, îmi pare teribil de rău de chestia cu acoperirea, dar 
aş prefera să mergem în continuare. 

— Nu e nevoie să te scuzi. Suntem în aceeaşi branşă. Aş fi fost 
neliniștit dacă aș fi fost în regiunea ta. 

Unitatea Specială de Detectivi a lui Declan fusese cunoscută, 
până în urmă cu câţiva ani, ca Divizia Specială, iar operaţiunile 
sale erau paralele cu cele ale unităţii echivalente din nord și din 
alte regiuni ale Regatului Unit: supravegherea și prevenirea 
subversiunilor pe plan intern și a terorismului. 

— Uite, Declan, înainte de a-ți spune ce mă frământă, am 
nevoie de asigurarea ta că nu vei încerca să-mi detectezi sursa și 
că nu vei face ceva care ar putea să ne pună în pericol pe mine și 
pe colegii mei. 

— Pentru Dumnezeu, Austin, nu mai era nevoie să spui asta... 

— Şi că nu vei sufla niciun cuvinţel despre asta nimănui. Dacă 
eşti de acord ţi-oi spune... 

Declan își scutură capul. 

— Nu-ţi pot promite asta, Austin! Știi că nu pot. Nu, dacă are 
vreo legătură cu securitatea națională. 

McKeown ezită, apoi aprobă din cap. 

— Mda, ai dreptate. Atunci să zicem numai că trebuie să fii 
foarte atent. Să nu-ţi turuie gura. 

Declan încercă să pară atins de sugestie. În jurul lor, clădiri 
cenușii se ridicau monumentale spre cerul brăzdat de nori. O 
tânără ducând niște cărţi, cu părul legat la spate cu o panglică 
roșie, trecu pe lângă ei. Un băiat o privea dintr-un colţ și nu-și luă 
ochii de la ea, până când nu dispăru într-o intrare. 

— E vorba de O'Donoghue, nu-i așa, Austin? întrebă Declan, 
încercând să-l îndemne mai repede pe prietenul său să spună ce 
avea de spus. 

Subţiraticul dădu ușor din cap și își împreună mâinile. Părea să 
nu se simtă prea bine în costumul său de iarnă. Un protestant 
înverșunat pe tărâmul papistașilor, în câmp deschis și fără niciun 
ajutor. 

— Trebuie să ştii, începu el, că au fost niște împușcături în 
Belfast, acum vreo două săptămâni, pe șaisprezece august. Trei 
bărbaţi și o femeie, plus un luptător IRA au căzut în schimbul de 
focuri. 

Declan aprobă din cap. 

— Da, am auzit de incident. Lângă Lagan, nu-i așa? Avem 
oameni care supraveghează unităţile active din toate regiunile de 
graniță. 

— Mă îndoiesc că îi veţi găsi. Trebuie să fie deja foarte bine 
ascunși acum. N-au fost niște Împuşcături obișnuite. 

Versiunea oficială care îi fusese servită lui Declan de la 
cartierul general al RUC din Knock era că cele patru victime 
fuseseră funcţionari civili din Ofwat, departamentul însărcinat cu 
supravegherea autorităților de control al apelor regionale 
britanice. Fuseseră în Belfast pentru a pune la punct un program 
de testare pentru nitrați și se credea că fuseseră luaţi drept 
soldaţi în afara programului. 

— Mi-am închipuit asta deja, zise Declan. Dintr-un motiv 
anume. N-am crezut niciodată că e posibil ca o patrulă a armatei 
să treacă prin zonă chiar în momentul ambuscadei. 

McKeown dădu din cap, nemulțumit. Nu fusese el responsabil 
cu inventarea poveștii de acoperire și știuse că nu va rezista nici 
la un examen sumar. 

— Presupun, reluă Declan, că cele patru victime chiar 
aparţineau unei organizaţii mai importante decât Ofwat. Asta e, 
nu prea merge să vinzi castraveți grădinarilor prin părţile astea. 

— Da, ai dreptate. Și nu erau nici dintre membrii de rând ai 
MI5. Femeia era director general adjunct, Jean Whitmarsh în 
persoană. Cei trei bărbaţi erau din Divizia T - directorul diviziei 
și doi foști ofițeri F5. 


Declan își dădu seama imediat de înţelesul acestor informaţii. 
Divizia T din MI5 avea o putere din ce în ce mai mare și avea de-a 
face, în general, cu lupta împotriva terorismului. Printre celelalte 
divizii pe unde lucrase pe parcurs era și F5, responsabilă cândva 
cu monitorizarea terorismului irlandez. 

— Au aterizat acolo pentru a participa la o întâlnire la Malone 
House, continuă McKeown. Mi se spune că erau însărcinaţi să 
întâlnească un grup de lideri loialiști, jumătate politicieni, 
jumătate paramilitari. Trebuia să se încheie un târg. Nu cunosc 
detalii, dar știu că scopul era garantarea prezenţei pe viitor a 
forțelor militare britanice în nord, încă cel puţin zece ani. 

— Loialiștii trebuiau să renunţe la orice idee de a scoate 
Irlanda de Nord în afara Regatului Unit. În schimb, MI5 urma să 
furnizeze forțelor lor paramilitare servicii de informaţii de înaltă 
calitate despre republicani, în general, și despre membrii 
reformaţi ai IRA, în special. Se mai făcuseră înainte astfel de 
târguri, dar ăsta urma să fie mult mai sofisticat. Și-au făcut 
socoteala că ar putea să anihileze IRA în trei ani. 

Declan fluieră. 

— Ar fi mers? 

McKeown ridică din umeri. 

— Greu de spus. Dar ar fi avut o șansă bună. 

— Cât de sigură e sursa care ţi-a dat toate datele astea? 

McKeown își frecă bărbia. 

— Destul de sigură. Numele lui este Toboșarul. Aparține unei 
grupări Orange” şi cântă la tobe Lambeg. Nişte chestii 
înfiorătoare, pot juli mâinile unui om până la os. Îl cunosc de- 
acum de șapte ani și niciodată n-am avut probleme. 

— Nu ţi-ar servi informaţii false? 

McKeown își scutură capul. 

— Niciodată. E mult mai înspăimântat de mine decât de 
bătrânul Nick. 

— Nu-i de mirare că IRA a riscat să intre în ambuscada asta. N- 
au încercat să-i lovească şi pe loialiști acolo? 

— Nu-și mai permiteau să aștepte alte treizeci de minute. Și 
republicanii și-au dat seama foarte bine că eliminarea în felul 
ăsta a jumătate din liderii loialiști ar fi condus la represalii pe 
care nu le-ar fi putut suporta. 

— Dar la O'Donoghue au fost represalii, nu? 

— Mda, desigur! Tocmai de asta îți spun toate astea. Te 
avertizez să nu te aventurezi prea mult. Dacă faci prea multe 
săpături, s-ar putea să dai de lucruri foarte urâte. 

— Lucrurile sunt deja urâte. 

— Puteau sta şi mai rău. Îți sugerez numai ca pentru moment 
să înfrunţi valul. Când vom fi în stare, vom găsi pe cineva potrivit 
pentru a-l pune la colţ. 

— Mă avertizezi cu privire la oamenii de la vârf, asta e? 

Austin își scutură capul. 

— Nu mă înţelege greșit, Declan! Te-ai purtat cinstit cu mine 
întotdeauna și sper că și eu am fost la fel de cinstit cu tine. Nu te 
avertizez cu privire la cineva. Mi-ar plăcea să pun mâna eu 
însumi pe nenorociţii ăștia, crede-mă! Dar asta e o chestie care 
ne-ar putea exploda în față amândurora. N-o pot dovedi, dar sunt 
sigur că patrula militară care păzea victimele a primit ordine să 
stea deoparte. Ancheta procurorilor nu prea se leagă. Dar 
încearcă să nu te amesteci în treaba asta! 

— Păi exact asta trebuie să fac, Austin. Pentru asta sunt plătit. 
La fel ca tine. 

— Nu, oamenii ca mine și ca tine sunt plătiţi să menţină pacea, 
nu ca să-și bage nasul unde nu le fierbe oala. Crede-mă, dacă te 
vâri în afacerea asta, s-ar putea să stârnești o reacție de n-o să-ţi 
vină a crede. De ambele părţi ale graniţei. Dacă vrei să-mi asculți 
sfatul, concentrează-te pe urmărirea Unităţii Speciale și lasă-i pe 
flăcăii ăștia pe mâna mea și a celor care știu cum să trateze cu ei. 

— Şi dacă prind o urmă care să mă conducă în altă parte? 

— Declan, n-ai priceput, nu-i așa? Data viitoare nu va mai fi o 


bombă într-un bar. Data viitoare s-ar putea să fii tu ţinta. 

— Să zicem că aşa vor face. Și să zicem că scap cu viaţă. La cine 
mă duc după informaţii? Vin la tine? 

McKeown își scutură capul energic. 

— Eu stau deoparte de acum încolo. Ezită: Dar dacă lucrurile 
scapă de sub control în vreun fel, este un om la care te-ai putea 
duce. 

— Şi cine ar putea fi acesta? 

Tipul din Ulster făcu din nou o pauză. 

— Declan, dacă îţi spun numele omului, trebuie să-mi promiţi 
că nu va apărea scris nicăieri și că nu-l vei spune nimănui 
altcuiva. Nimănui. 

— E în regulă, îl voi ţine pentru mine. 

— Numele lui este Wetherell. Căpitan Richard Wetherell. E în 
Serviciul britanic de Informaţii Militare, Unitatea 14 din Lisburn. 
Îți dau numărul său direct. Acum un an i s-a făcut un instructaj 
special pentru a evalua situaţiile de genul ăsta Dar ia-ți un răgaz, 
Declan! Lasă lucrurile să se mai liniștească! Și, pentru Dumnezeu, 
fii foarte atent cum iei legătura cu el! 

Dublin 
4 septembrie 
ora 17.48 


— Tati, sunt gravidă. 

Cuvintele atârnau în aer ca niște bombe mici, gata să 
explodeze. Închise ochii, ținându-şi răsuflarea pentru câteva clipe 
bune, agățându-se de iluzia că fata lui este încă o copilă și că 
problema despre care voia să-i vorbească nu era mai gravă decât 
o plângere a uneia dintre măicuţele de la școală. 

Deschise ochii, iar ea stătea încă acolo, de partea cealaltă a 
mesei. Nu o copilă, ci o tânără femeie îngrijorată, într-un costum 


gri, având nevoie de ajutorul și înţelegerea sa. Ar fi vrut să o ia în 
braţe, să-i spună că totul va fi în regulă, că va avea grijă de ea. 
Paradoxal însă, mintea îi era încărcată de cuvinte ca „târfă“ şi 
„Curvă”, dar îşi dădu seama că erau rostite de vocea tatălui său și 
le curmă înainte de a mai putea face vreun rău. 

— Cine e tatăl? întrebă el. Michael? 

Ea aprobă din cap şi lăsă jos linguriţa lungă pe care o ţinea în 
mână. El o luase de la sediul central al firmei Bord Fáilte, din 
O'Connell Street, și o adusese într-o micuță cofetărie din 
apropiere. Înţelese acum că fusese un impuls inconștient. Era 
locul în care o adusese adesea când era copilă. 

— Şi atunci, o să te măriţi? 

Simţi că-l năpădeşte dezamăgirea de îndată ce rosti cuvintele. 
Michael nu-l impresionase niciodată prea tare, nu era tipul de om 
potrivit pentru iubita sa fiică. 

Máiréad își scutură încetișor capul și își ridică o mână pentru 
a-şi înlătura din faţa ochilor o șuviţă din părul ei lung. El își dădu 
seama că e gata să izbucnească în lacrimi. 

— Nu, tată, nu avem de gând să ne căsătorim. De fapt, nu sunt 
așa sigură că vom mai fi împreună prea mult. Nu prea ne 
potrivim. 

— Isuse, exclamă el, e puţin cam târziu să te gândești la asta, 
nu?! 

Dar în același timp simţi cum îl cuprinde ușurarea. Ea îl privi 
cu candoare, dându-și seama că îşi revine după cele aflate. 

— Nu-i aşa, tati? Mai bine acum decât mai târziu. Nu crezi? 

El nu-i răspunse. Ar fi trebuit să trăiască cea mai mare parte a 
vieţii luptându-se cu dezamăgirile în privinţa asta. 

— Uite ce e, tati! Vreau copilul ăsta. Sunt foarte nerăbdătoare, 
zău așa! Numai că nu vreau să mă căsătoresc cu Michael. Motivul 
pentru care îți spun asta acum este acela că vreau să evit 
problemele mai târziu. Mama m-ar fi trimis în Anglia să avortez, 
dar eu nu doresc asta. Unchiul Pádraig... ei bine, el nu m-ar mai fi 
vrut prin preajmă în cazul în care presa ar fi prins de veste. Îţi 


amintești ce discurs ţinut în Dáil mai spre începutul anului, 
condamnând familiile monoparentale, de care zice că nu sunt un 
lucru firesc. 

— Da, îmi amintesc. Sex, contracepţie, avort și familii 
monoparentale. Cred că mâncatul îngheţatei ocupă și el un loc 
bun pe lista asta. Fi bine, tu ești feblețea lui. O să schimb o vorbă 
cu el. Mă îngrijorează însă mama ta. Va sări în sus. Bine, știi și tu 
asta. Se opri. Când apare copilul? 

— În prima săptămână a lui februarie. 

— Înseamnă că știi asta de patru luni, nu? 

Ea ridică din umeri. 

— Mai mult sau mai puţin. Încă n-a început să se vadă. Dar va 
începe în scurt timp și mi-e teamă că mama își va da seama. 

— O să discut cu ea în seara asta. Ezită. Máiréad, știu că n-o să- 
ţi placă, dar cred că n-ar fi o idee rea să mergi în Anglia. 

Ar trebui să te gândești la asta. Nu e nicio speranţă să te 
transferi la biroul Bord Fáilte din Londra? 


Austin McKeown schimbă în viteza a doua, pregătindu-se să 
oprească la punctul de control de care se apropia. Avusese un 
drum foarte lung de întoarcere și încă mai avea o întâlnire seara, 
la cartierul general al armatei, în Lisburn. Fusese deviat din drum 
după Dromore, dar acum aștepta să își poată relua cursul spre 
Hillsborough. 

Pe tot drumul de întoarcere se gândise la conversaţia cu 
Declan Carberry. Nimeni din biroul său nu ştia că fusese la 
Dublin, iar, dac-ar afla, s-ar alege cu nişte întrebări foarte 
neplăcute. Dar n-ar fi putut lăsa lucrurile să se rezolve de la sine. 
Carberry era inteligent și avea investigatori foarte buni în 
subordine. Până la urmă, serviciile de spionaj din sud erau mai 
bune decât cele din nord. Austin McKeown era unul dintre puținii 
oameni care ştiau cu adevărat cât de grav fusese dezastrul 

Chinook, din iunie 1994, pentru securitatea Irlandei de Nord. 

Elicopterul se prăbușise peste Mull of Kintyre, în drum spre o 
conferință din Inverness. Transporta șase ofițeri MI5, inclusiv pe 
directorul general adjunct, și zece ofițeri speciali, printre ei și pe 
asistentul detectivului-șet și doi detectivi-șefi superintendenţi. La 
aceştia se adăugau opt militari, printre care asistentul șefului de 
personal de la cartierul general al armatei, un colonel, doi 
locotenent-colonei și cinci maiori. Duceau cu ei o comoară de 
informaţii privind securitatea, iar competenţa lor în domeniu era 
de neînlocuit. Sistemul nu şi-a mai revenit niciodată în urma 
morții lor. 

Asta lăsase teren liber aventurierilor de genul celor din MI5 
care încercaseră să facă o înţelegere cu paramilitarii loialiști. Şi 
Austin era foarte sigur că, dacă Declan Carberry și oamenii lui s- 
ar fi apucat să sape în cazul bombei din Dublin, ar fi fost imposibil 
să nu dea peste indicii care să-i conducă la cei vinovaţi, chiar și 
numai pentru că securitatea era atât de slăbită. Mai știa și că, 
dacă Declan ajungea atât de departe, taoiseach n-ar fi fost omul 
care să omită chestiile astea. Nu și-ar fi lăsat câinii credincioși să 
doarmă. Și erau niște câini capabili să ia beregata unui om, fără să 
crâcnească. 

Văzu patru soldaţi din Regimentul de Apărare a Ulsterului 
stând în fața Land Rover-ului lor. Aruncând o privire în oglinda 
retrovizoare observă, spre surprinderea sa, că micul șir format în 
urma sa după Dromore dispăruse. În față, şoseaua era goală. 


Jim Bryce își iuți pasul. Nu voia să întârzie la întrunire, nici să 
atragă atenţia asupra sa. Pe de o parte era preocupat de ce avea 
acum de făcut, iar pe de alta, de slujba care-l aștepta în Glasgow, 
dacă reușea s-o facă pe soţia sa să accepte să se mute. Ei nu i-ar fi 
plăcut, ura schimbările de orice fel, dar, dacă ar fi reușit să ajungă 
la Glasgow, puteau spera să se mute în Anglia după un timp și să 
scape odată pentru totdeauna de toate necazurile. Prin „toate 
necazurile” înţelegea viața sa dublă ca șef de cuib în cadrul 


Asociaţiei pentru Apărarea Ulsterului și ca informator al poliţiei. 

Se gândi că Austin McKeown l-ar lăsa să plece, ba poate chiar l- 
ar ajuta. Nu-i dăduse el atâtea informaţii de-a lungul anilor? Şi nu 
fuseseră cele recente, privitoare la MI5, niște informaţii de mare 
valoare? 

Coti pe Woodstock Road. Nu văzuse niciun cunoscut pe străzi 
toată seara, în afară de doamna Maguire, în drumul ei spre 
magazinul ilegal de băuturi. Fiul ei cel mai mare avea o slujbă 
bună într-o firmă de construcţii din Glasgow și îi scrisese cu vreo 
două zile în urmă pentru a-i spune că aveau nevoie de un 
electrician bun. Trebuia să-i dea răspunsul lui Brian până la 
sfârșitul săptămânii, nu putea să ţină postul acela liber prea mult 
timp. El se hotărâse din prima: are să plece, dacă reuşeşte s-o 
convingă pe Annie şi obține biletul de voie din partea celor care-l 
jumuleau de informaţii. Îl storseseră, aşa că îi datorau o viață 
nouă. N-avea decât cincizeci și unu de ani și mai avea de trăit 
mult și bine. 

Uşa se deschise de cum ciocăni și el intră repede. În camera 
micuță erau patru: Cairns, Brown, Massey și Martin. 

— Care-i problema? întrebă el. Arătaţi toți de parcă aţi fi 
mâncat numai lămâie. 

Tommy McCracken închise ușa în urma lui. 

— Stai jos, Jimmy, zise el. Am vrea să-ţi punem vreo câteva 
întrebări. 


Declan oftă. Toţi cei din jurul său, cupluri și familii, vorbeau și 
râdeau în timp ce mâncau îngheţată din cupele înalte de sticlă. 
Luminile erau strălucitoare, totul sclipea. 

— Să plec în Anglia? Isuse, tati, ai zice că suntem în anii 
cincizeci. 

El privi în jur. Obișnuia să vină în același local și când era copil. 
Nu se schimbase prea mult. 

— În anumite privinţe aşa este. 

Aruncă o privire în oglinda din faţa sa și văzu un individ singur, 


îmbrăcat cu o geacă. I se părea lui sau îi ţinea sub observaţie? 

— O să vorbim amândoi cu ea, zise el. Dar momentul pe care ţi 
l-ai ales nu putea fi mai prost. Eu și mama ta am avut o dispută 
ieri. I-am spus că mă gândesc să mă mut. 

— Pentru Dumnezeu, tati, iar? 

— E grav de data asta, scumpo! Dacă n-ar fi fost drăguţul de 
Pádraig și impactul pe care l-ar putea avea asupra alegerilor 
viitoare, cred că mi-ar fi pus valizele în braţe. 

— Unchiul Pâdraig nu va încerca să te oprească, nu-i așa? 

— Nu în atât de multe cuvinte... 

Declan aruncă o privire în oglindă, fără a-și clinti capul. Omul 
în geacă se mutase la altă masă. Acum era mai aproape de ei. 
Declan își schimbă imperceptibil poziţia, așa încât să-l poată privi 
fără să fie evident că face asta. 


— Vreţi să coborâţi din mașină, domnule? 

Austin scotoci în buzunarul hainei după actele de identitate. 

— Numele meu este McKeown, zise el. Sunt detectiv 
superintendent în divizia specială. Sunt în întârziere, trebuie să 
ajung la o întâlnire în Thiepval Barraks. 

Îi dădu soldatului actele peste geamul coborât. 

— Sunt sigur de asta, domnule! Acum vreţi, vă rog, să coborâţi 
din mașină? 

Omul nu era din partea locului. Mckeown putea spune numai 
după accent că e din Belfast. În plus, dacă te uitai la el îţi dădeai 
seama că nu era de prea multă vreme în regiment. 

Deschise portiera și păși pe asfalt. Era o șosea îngustă, 
mărginită de ulmi. Într-un copac de pe partea opusă, cineva 
bătuse în cuie o tăbliță pe care scria: ISUS ESTE MÂNTUITORUL. 

— Cine este ofițerul dumitale comandant? întrebă el. Blocajul 
ăsta este foarte prost organizat. 

Soldatul nu-l luă în seamă. Austin privi în jur. Era foarte ciudat. 
Ar fi trebuit să fie mai mult trafic după o deviere de la o șosea 
care lega două orașe mari. 


— De unde veniţi, domnule? îl întrebă soldatul. 

— Este secret. Nu am prea multă vreme de pierdut. Dă-mi 
actele și lasă-mă să-mi văd de drum! 

— Asta nu se poate, domnule. 

— Ce naiba vrei să spui? 

În loc de răspuns, soldatul își ridică arma. Era o armă 
semiautomată, dar un model neobișnuit, ceva mai scurtă decât un 
Uzi. Ori de unde ar fi venit, nu era o armă standard. Soldatul 
apucă arma cu ambele mâini şi deschise focul. Ultimul lucru pe 
care Austin McKeown îl văzu fu semnul din copacul de peste 
drum, legănându-se și apoi rotindu-se și îndepărtându-se de el, 
într-o lumină roșie. 

Soldatul își goli magazia de cartușe, apoi se întoarse pe călcâie 
și porni încet către vehiculul în care venise împreună cu tovarășii 
săi. Deasupra, un elicopter făcu un cerc, apoi plonjă, prinse viteză 
și se îndepărtă. 


Se simţi paralizat. Ar fi vrut să i se facă rău, dar paralizia îi 
stătea în cale. Ceilalţi bărbaţi din încăpere erau cu toţii prieteni 
de-ai săi, dar ştia că niciunul dintre ei n-ar ridica un deget să-l 
ajute. Ştiau verdictul. Zări cu coada ochiului un dosar subţire pe 
care era scris numele său de cod: „Ioboșarul”. Probabil că 
înăuntru se află tot, fiecare informaţie pe care i-o dăduse lui 
Austin McKeown, numele fiecărui om pe care îl trădase forțelor 
de securitate. Era lipsit de sens să mai ceară îndurare. 

— Nu va dura mult, Jimmy, zise Billy Cairns. Îl cunoștea pe 
Billy dintotdeauna, de când erau de-o șchioapă și jucau fotbal pe 
Ravenhill Road. Nu-ţi înrăutăţi situaţia! Nu e ușor nici pentru noi, 
ştii asta. 

— Am... am voie să scriu ceva? Două cuvinte pentru Annie și 
pentru băieți. 

— Jimmy, nu cred că e timp. Îmi pare rău! 

Ușa se deschise și un bărbat înalt intră în cameră. Jimmy îl 
aştepta. Numele său real era Raymond Hughes și era un tapiţer, 


dar în Asociaţia pentru Apărarea Ulsterului era cunoscut drept 
„Ştreangul”. Dădu din cap către Jimmy îndată ce intră. Jimmy îl 
văzuse la lucru de multe ori, știa exact ce avea să urmeze. Fra cel 
mai îngrozitor sentiment din lume, să fie acolo și să știe că nu va 
părăsi în viaţă încăperea aceea mică și funestă. 

— Vrei, te rog, să-ți scoţi cravata și să-ți desfaci gulerul, 
Jimmy? 

Mâinile sale tremurătoare făcură după cum i se spusese. În 
clipa următoare, bărbaţii din jurul său îi ţintuiră mâinile la spate. 

— N-o să fac nicio mișcare, zise el, cu toate că ar fi dorit foarte 
tare asta. 

— Asta e bine, Jimmy, zise „Ștreangul”. 

Îşi scoase din buzunar o coardă de pian lungă şi subțire, cu 
două mânere de metal fixate la capete. 

— Nu-ţi face griji, Jimmy, se termină rapid! 

Dar nimic nu durase atât de mult în viaţa lui Jimmy Bryce. 


Omul se mută la masa de alături. Nu avea în față nici înghețată, 
nici cafea. Începu să-şi descheie geaca. 

Declan nu mai vorbi. Se înclină înainte. 

— Nu pune nicio întrebare, Máiréad! Când îți spun eu, te ridici 
și o iei înainte către ușă. 

— Tati, ce se-ntâmplă? 

— Faci exact cum ţi-am spus. Acum ridică-te! 

Declan se ridică. Máiréad ezită, apoi se ridică și ea. Cu coada 
ochiului Declan îl putea vedea pe individ deschizându-și geaca. 
Máiréad era pe intervalul care despărțea mesele. Declan se 
întoarse și-l văzu pe individ scoțând o armă mică, semiautomată, 
dintr-un buzunar interior al gecii. 

Fără să mai stea pe gânduri, Declan se repezi asupra lui 
Máiréad, trântind-o la pământ. O fracțiune de secundă mai târziu, 
o rafală de foc automat mătură locul în care stătuseră. Gloanţele 
ricoșară din tăbliile de marmură ale meselor, vărsând îngheţate 
și prăjituri. Altele se înfundară în carne. Oamenii ţipau, unii 


încercând să scape din scaunele pe care erau așezați, alţii 
culcându-și copiii la pământ. Omul cu geaca aruncă magazia cu 
cartușe și introduse în armă una nouă. 

Declan se răsuci, împingând-o pe Mâiread mai departe sub cea 
mai apropiată masă. În timp ce făcea asta, putea vedea picioarele 
celui înarmat răsucindu-se când se întorcea spre ei. Omul făcu un 
pas înainte. Un puști de lângă ușă se ridică să iasă după ajutoare. 
Cel înarmat slobozi o rafală spre el, doborându-l peste o oglindă, 
într-o ploaie de cioburi. Declan băgă mâna în haină și scoase 
Browning-ul HP automat pe care-l purta cu el peste tot. 

Se răsuci, strigând pentru a-i distrage atenţia celui înarmat de 
la Máiréad. Văzu picioarele individului răsucindu-se din nou și, 
ochind cu grijă, trase de două ori, în partea de sus a coapsei. 

Cel înarmat se prăbuși cu toată greutatea. Declan se răsuci, se 
ridică împingându-se în mâna stângă și ţinând pistolul în 
dreapta. Ajuns pe picioare, se simţi dezorientat. Împrejurul său 
era o scenă de haos și de teroare. Privi în jos, în locul în care se 
aştepta să se afle individul înarmat. Era gol. 

Răsucindu-se, îl văzu pe celălalt interval, ridicându-se pe 

piciorul zdravăn și sprijinindu-se cu o mână într-un scaun în timp 
ce cu cealaltă ridica arma. Declan ridică pistolul exact în clipa în 
care omul începu să tragă din nou. Prima rafală fu trasă departe, 
dar apoi omul își regăsi echilibrul și îl nimeri pe Declan în mâna 
stângă. Declan avea încă Browning-ul sub control. Folosindu-și 
mâna dreaptă, trase de două ori, rapid. Al doilea glonţ lovi 
încheietura celui înarmat, zburându-i arma din mână. 
__ Declan strigă, somându-l să-și pună mâinile deasupra capului. 
În acel moment un copil îngrozit de Împuşcături se ridică și trecu 
printre ei, plângând după maică-sa. Atacatorul folosi șansa și îl 
înhaţă, retrăgându-se șchiopătând către ușă. Nimeni nu încercă 
să-l oprească. 

Declan ridică arma, pregătindu-se să tragă, dar erau prea mulți 
oameni în jurul intrării. Se luă după atacator înjurând, dar îl văzu 
numai împiedicându-se pe trotuar și răsturnându-se prin ușa 


deschisă a unei mașini care aştepta. Declan deschise focul în timp 
ce mașina demară de lângă trotuar, găurind luneta și făcând 
bucăţi lămpile din spate. Dar nu ajută cu nimic. Mașina se 
îndepărtase deja, pierzându-se în traficul începutului de seară. 
Câteva clipe mai târziu, nu se mai vedea. În depărtare putea auzi 
sunetul sirenelor apropiindu-se. 

Punând pistolul înapoi în toc, Declan se întoarse în local. 
Scaune și mese zăceau răsturnate, peste tot erau grămezi de 
sticlă, ca diamantele pe tejgheaua unui bijutier, cei morți și cei 
răniţi erau împrăştiaţi pe podea ca într-un abator de oi. Îşi făcu 
loc prin dezordine către masa la care stătuse cu Máiréad. 
Inghețatele lor stăteau abandonate pe masă, topite, dar neatinse. 

— Máiréad, zise el aplecându-se, acum poţi ieşi. A scăpat, dar 
n-o să se întoarcă. 

Nu veni niciun răspuns. Durerea din braţ începea să-l ardă. Se 
așeză în genunchi. Cu coada ochiului zări costumul ei albastru. Se 
târi mai aproape. 

— Máiréad, poţi ieşi acum, a... 

Vocea îi îngheţă. Întinse o mână tremurândă și trase bucata 
lunguiaţă de sticlă care căzuse dintr-o oglindă spartă din tavan și 
se înfipsese cu cel mai ascuţit colț în gâtul fiicei sale. Podeaua 
părea să se miște cu el. Incercă s-o ajute, să-i oprească șuvoiul de 
sânge. Dar ea plecase într-un loc în care n-o putea urma, undeva 
unde nu putea ajunge cu vocea sau cu inima lui. 

Noaptea trecu de parcă nici n-ar fi fost, ca un vis, dar lipsită de 
vise. Marea era întotdeauna pe fundal, cu mişcările sale păzindu-i 
gândurile, insinuându-i-se în amintirile masacrului cu murmurul 
său obișnuit. Au urmat scurte perioade de somn, din care a fost 
smuls de durere sau de angoasă. Trezindu-se la intervale în 
noapte, traversa grădina către capătul care se termina în apă și 
privea pierdut în beznă, în timp ce asculta răsuflarea nopţii. 


Erau lumini peste tot de-a lungul golfului. Oameni stând întinși 
în pat și citind, surori veghind la căpătâiul muribunzilor, amanți 
îmbrăţișaţi, copii înfruntându-și frica de întuneric. Și stafii: erau 
stafii acolo jos, palide și tremurânde, singure, bolnave, veghindu-i 
pe cei vii în timp ce dormeau, făceau dragoste, se rugau, lunecau 
spre moarte, se trezeau din necuprinsul somnului sau cădeau 
înapoi în el. Dar niciunul dintre ei nu ştia ceea ce el știa, anume că 
printre ei venise ceva mai negru decât cea mai neagră noapte. Se 
scutura, dar nici nu se gândea să se întoarcă în pat sau să intre ca 
să-şi ia o haină. 

Înăuntru, Concepta - soţia care nu-l iubea şi pe care n-o iubea 
- stătea trează, cu propriile gânduri. Era la o recepţie când aflase 
vestea morţii lui Máiréad. Declan nu-i spusese. El fusese ocupat 
până după miezul nopţii, mai întâi la St Laurence, unde i se 
îngrijise braţul, apoi la birou cu colegii, luptându-se cu durerea, 
în timp ce derulau evenimentele care conduseseră la moartea lui 
Máiréad. Alţi trei oameni muriseră în schimbul de focuri, iar 
șaptesprezece fuseseră răniţi, niciunul grav. Pentru Concepta 
asta n-avea nicio importanţă; tot ce conta era faptul că unicul său 
copil fusese omorât. 

Fratele său, Pádraig, îi adusese vestea personal, la rugămintea 
lui Declan. Recepţia se ţinea la Paddy Quinn, șeful Comisiei 
pentru Energie și fusese mare vâlvă când se aflase că venise 
taoiseach în persoană. Veselia se transformase într-o tăcere de 
gheaţă când cei prezenţi văzuseră faţa lui Pâdraig Pearse Mangan 
și-și dăduseră seama că se petrecuse o tragedie. 

Fa stătea în mijlocul încăperii decorate, cu un pahar de 
șampanie în mână când îl văzuse venind către ea, și înţelese 
imediat, apoi scăpase paharul pe podeaua de marmură. Instinctul 
îi spusese că fiica ei este moartă. Acum stătea întinsă în patul ei, 
îmbrăcată, strângând la piept păpuşa favorită a lui Máiréad, 
ascultând marea agitată şi briza nopții. O bucată de sticlă, un 
lucru atât de neînsemnat, îi răpise singurul copil. Încetul cu 
încetul rupse păpuşa de cârpe în bucăţi, fără să-și dea seama de 


ceea ce face. 


Întunericul se risipi pe nesimţite. Zorii nu erau departe. Declan 
nu credea că va putea face față unei noi zile. Braţul avea să se 
vindece, rana fusese ușoară. Dar centrul universului său primise 
o lovitură de pe urma căreia știa că nu-și va mai reveni niciodată. 

Împușcăturile nu fuseseră întâmplătoare, era sigur de asta. 
Atacatorul fusese trimis acolo sau alesese să meargă acolo cu 
scopul precis de a-l asasina pe Declan Carberry. Toate celelalte 
morți, inclusiv cea a lui Máiréad, fuseseră accidentale. Petrecuse 
noaptea încercând să găsească un motiv, dar nu reușise să afle 
vreunul. Faţa individului i se întipărise în memorie, dar nu fusese 
capabil să-l identifice printre fotografiile din dosarele suspecților 
pe care le văzuse în noaptea aceea, înainte de a fi trimis acasă. 

Se auziră paşi pe pietrișul din spate. Nu privi într-acolo. 
Concepta se aşeză pe bancă alături de el. Cerul începuse să 
pălească. Apărură luminile unei nave în depărtare, lângă insula 
Dalkey. 

— N-am putut să dorm, zise Concepta. 

Vorbiseră foarte puţin de când se întorsese acasă. 

— Nu, zise el. E greu să dormi. 

În grădină, în spatele lor, mirosul reginei nopţii era copleşitor. 
O pasăre cântă scurt, apoi alta. 

— Crezi că mă vor lăsa s-o văd? îl întrebă ea. Înainte de 
înmormântare. 

El dădu din cap. 

— N-a fost rănită foarte grav, zise el. N-ar trebui să fie o 
problemă. Dacă asta vrei. 

— Da. Aș vrea s-o văd. 

El privi în jur. În lumina crescândă putea să distingă conturul 
casei. Părea enormă, enormă și goală. 

— Ce-ţi mai face braţul? zise ea. Nu te-am întrebat. 

— O să se vindece. Glonţul a trecut prin carne, nu e cine știe ce. 

— Asta e bine. Mă bucur. 


Nu era ironie în vocea ei. Absența ironiei îl surprinse. 

— Aş fi putut s-o salvez, zise el. Dacă aș fi acționat mai 
devreme, trăgând înainte de a-și scoate arma... 

— Şşş! zise ea. Își puse un braţ după umerii lui. Nu trebuie să te 
învinuieşti. Nu poţi ști ce s-ar fi întâmplat. 

— Pe mine mă voia, Concepta! Dacă n-aş fi fost cu ea, Máiréad 
ar fi fost acum în siguranţă. 

— Nu poţi ști asta. 

— Ei, femeie, gândește! Cine altcineva de acolo ar fi fost o ţintă 
posibilă? 

— Chiar Máiréad. Era nepoata lui Pádraig Pearse. Dar, te rog, 
hai să nu ne certăm! 

— Da, ai dreptate. Îmi pare rău că ţi-am vorbit aşa. Oricum, e o 
nenorocire. Se opri. Cum a reacționat Pâdraig? 

— E distrus. Ştii cât o iubea. 

Taoiseach nu avusese niciodată copii, iar din ziua în care se 
născuse Máiréad o tratase ca pe propria fiică. 

— O să-l văd azi după-amiază. Dar trebuie să trec pe la birou 
mai întâi. 

— Eşti sigur că vrei să lucrezi astăzi, Declan? 

— Am preluat investigaţiile. L-am văzut, am fost față în față cu 
el. Crede-mă, Concepta, n-o să am odihnă până când îl voi prinde! 

Ea nu spuse nimic. Ar fi vrut să fi fost acolo, să-i fi văzut și ea 
fața. Dacă ar fi avut o armă, l-ar fi împușcat. 

Dinspre miazăzi cerul se lumina. În câteva minute soarele avea 
să fie cu ei din nou. 

— Declan, șopti ea, nu vreau să pleci. Am fost amândoi supăraţi 
când am vorbit despre despărţire, dar acum nu mai e loc de asta. 
Aş vrea să rămâi aici. 

— Asta n-a schimbat nimic între noi, Concepta. Moartea lui 
Máiréad nu ne va împăca. 

— Nu, înţeleg asta. Dar... pentru moment. Este greu și așa, fără 
gândul plecării tale. 

Se întoarse către ea. Fără să-și dea seama, ridică mâna și-i 


atinse obrazul. Era umed. ÎI şterse cu grijă. Ar fi trebuit să-i spună 
că Máiréad era gravidă. 
— Hai înăuntru, îi zise el. O să îngheţi. 

— Asta a venit dimineaţă la prima oră, domnule! Cred că ar 
trebui să aruncaţi o privire. 

Tim O'Meara îi înmână o hârtie lui Declan. Mesajul venise 
printr-o conexiune securizată între computerul de la cartierul 
general al Gărzii și cel al Unităţii Speciale. 

Declan aruncă o privire rapidă peste hârtie şi o dădu deoparte. 
Era atât de epuizat în această dimineaţă, că îi trebuiră câteva 
secunde pentru a înțelege. Austin McKeown fusese găsit ciuruit 
de gloanţe pe o șosea lăturalnică, în apropiere de Hillsborough. 

Îşi roti încet privirea prin încăpere. Dintr-o fotografie agăţată 
pe un perete, Máiréad privea în jos. Pe un alt perete atârna o 
fotografie făcută la o conferință pentru securitate, ţinută la 
Newry cu cinci ani în urmă. Austin McKeown era al doilea din 
stânga, în rândul din spatele lui Declan. 

Se ridică şi se duse la ușă. 

— Tim, zise el, vrei să vii o clipă? 

Câteva capete se întoarseră. Atmosfera în birou era încordată 
și volatilă. Cei mai mulţi dintre apropiații lui Declan o 
cunoscuseră pe Máiréad, unii chiar de când era o fetiţă. 

— Închide uşa, Tim! Uite, sunt vreo două lucruri pe care aş 
vrea să mi le verifici, numai că vreau ca nimeni să nu afle ceva 
deocamdată. 


— Am înţeles, domnule. 

— Mai întâi, aş vrea tot ce poţi găsi despre asasinarea lui 
Austin McKeown. Dar, pentru Dumnezeu, fă ca totul să pară ceva 
de rutină! Nu trebuie să afle cineva că avem vreun interes anume 
privitor la el sau la moartea sa. 

— Aveţi dreptate, domnule. 

— Apoi, vreau să afli tot ce poţi despre un informator loialist 
poreclit „Toboșarul”. Nu știu despre el decât că are acest nume de 
cod. Asta și faptul că, probabil, ţinea legătura cu Austin McKeown. 
Fii foarte atent în privinţa asta! Dacă Toboşarul este în viaţă, aş 
vrea să pot ajunge la el fără să ridic vreo suspiciune. lar dacă este 
mort, vreau confirmarea cât mai repede cu putinţă. 

— Altceva, domnule? 

— Da, mai e un lucru. Vrei s-o rogi pe Grainne să facă o 
investigație asupra tuturor foștilor membri activi din MI5 și din 
SAS care ar putea fi încă activi în nord, fie pe cont propriu, fie 
pentru vreuna dintre agenţii? Asta îi include și pe cei cunoscuţi că 
au legături cu una sau mai multe organizaţii paramilitare. 

— Căutăm ceva anume, domnule? 

— Vreau fotografii. Cum face rost de fotografii, să mi le aducă. 

— Pot să vă întreb dacă asta are vreo legătură cu... cu cazul la 
care lucrăm, domnule? 

Declan îl privi cu îngăduinţă. Tim fusese alături de el multă 
vreme. O cunoscuse pe Máiréad și ştiuse ce însemna ea pentru 
Declan. 

— Nu, nu poţi. Dacă există vreo legătură, vei fi anunţat la 
momentul potrivit, la fel ca și ceilalți. Acum la treabă - și asigură- 
te că îţi acoperi bine urmele! 


— Îl vreau mort. Nu mutilat, nu bătut, nu închis şi eliberat sub 
supraveghere în cinci sau șase ani, ci mort. Doborât ca un 
șoarece, ucis și aruncat în fundul mlaștinii. Mă înţelegi, Declan? 

Taoiseach bătu cu pumnul strâns în birou pentru a-și sublinia 
cuvintele. O sticlă aproape goală de Bushmills și un pahar murdar 


se clătinară sub forţa loviturii. Nu era nevoie ca Declan să le vadă 
pentru a-și da seama că Pádraig Pearse băuse din greu. Erau în 
biroul lui taoiseach, în aripa de nord a clădirii guvernamentale 
din Merrion Street. 

— Aşează-te, omule, așează-te! tună Mangan. 

Declan se așeză. 

— Pâdraig, nici eu nu vreau altceva. 

— Ştiu asta, Declan, știu. Se opri brusc, cu vocea tremurătoare 
și privind în gol, până când reuși să-și recapete controlul. Isuse, 
Declan, era o fată minunată! Ce-o să ne facem? Ce-o să ne facem? 

— Nu știu, Pádraig. Nu-mi vine să cred că e ceva adevărat din 
toate astea. 

Taoiseach se ridică și se apropie de fereastră, cu silueta sa 
rotofeie redusă la o pată înceţoșată în lumina dimineţii. Pádraig 
Pearse Mangan era un om important, care găsea că bărbieritul și 
îngrijirea părului sunt corvezi. Aspectul neîngrijit îl făcea mai 
simpatic fermierilor și muncitorilor care formau baza 
electoratului său. Cumnatul lui Declan avea cincizeci și cinci de 
ani, o față posomorâtă și părea întotdeauna uluit de faptul că 
ocupă biroul de taoiseach. Trăia într-un vis și uneori asta se 
vedea. 

— Ai vreun indiciu, Declan? întrebă el, întorcându-se de la 
fereastră. 

— Am unul sau două. Declan nu era încă hotărât cât de mult 
să-l lase pe taoiseach să afle. Treaba e că... 

— Da? 

— S-ar putea dovedi foarte dificil. Vreau să zic, din punct de 
vedere politic. 

— Tu erai cel urmărit, asta vrei să spui? 

Declan își scutură capul. 

— Nu. Mai mult decât atât. Cred că mă vânau pe mine în contul 
cuiva cunoscut. Și mai cred că și altcineva a mai fost omorât 
noaptea trecută pentru același motiv. Treaba e că, dacă am 
dreptate şi există o legătură, uciderea atacatorului nu va rezolva 


lucrurile. S-ar putea să trebuiască să iei niște decizii dureroase. 

— Ei bine, investigaţiile au tot sprijinul meu. Dacă trebuie luate 
decizii, o să le iau la timpul potrivit. Până când omul ăsta va fi 
găsit, vreau un raport pe biroul meu în fiecare dimineaţă. 

Se opri şi se întoarse la locul său. Destupă sticla, turnă în pahar 
ce mai rămăsese în ea și apoi îl dădu pe gât. 

— Vrei să bem un păhărel, Declan? Mai am o grămadă de sticle. 

Declan își scutură capul. Voia să-și păstreze mintea limpede. 

— Cum vrei. Pâdraig Pearse deschise un sertar și scoase altă 
sticlă. Spune-mi, cum suportă Concepta toate astea? 

— Brannigan a venit iar azi-dimineață. Nu va lua 
tranchilizante, dar el i-a lăsat câteva, totuși. Crede că ar avea 
nevoie de ele pentru a o ţine pe picioare la înmormântare. Am 
vrut să fie o treabă mai intimă, Pâdraig. Doar familia. 

— Asta e de înţeles. Văd că asta se pregătește. 

— Vreau să se termine. Vreau să fie îngropată, ca să mă pot 
întoarce la urmărirea ucigașului. 

Pádraig Pearse păru deodată foarte încurcat. Se ridică și se 
îndreptă spre micuțul șemineu georgian din apropierea ușii. 

— Chiar despre asta voiam să vorbesc cu tine, Declan! Avem o 
mică problemă. În dimineaţa asta m-a vizitat Seân Roche. 

Roche era ministrul justiţiei, răspundea de Gardă și era șeful 
cel mare al lui Declan. 

— Vrea să te scoată din investigația asta, Declan. 

— Ce? Păi tocmai ai spus... 

— Uită ce-am spus! E ceea ce vreau, dar nu vei fi tu omul care 
va face asta. Seân are dreptate. Eşti implicat personal și asta te 
face periculos. Tocmai mi-ai zis că asta ne-ar putea crea 
dificultăți politice. 

Declan își încleștă pumnul drept. 

— Pentru Dumnezeu, Pádraig, e revoltător. Sunt deja 
însărcinat cu investigarea exploziei de la O'Donoghue. S-ar putea 
ca cele două cazuri să aibă o legătură. Isuse, am dreptul să 
conduc ancheta! 


Mangan își scutură capul. Se întoarse la biroul său și dădu la o 
parte sticla și paharul. Conducătorul naţiunii era gata să-și 
exercite autoritatea. 

— Of, Declan, nu folosește la nimic, îţi irosești energia. 
Bineînţeles, dacă ai avea mintea limpede ai ști că asta e singura 
investigaţie în care nu poţi fi implicat. Joe Healy a fost însărcinat 
cu investigarea exploziei de la O'Donoghue. Timothy Breen preia 
celălalt caz. Deja are o echipă care lucrează la el. Echipei tale i s- 
au dat alte sarcini. Sunt sigur că Breen va fi bucuros să urmeze 
orice direcție de investigaţie pe care i-o vei sugera. 

— Şi eu ce fac, în afară de sugestii? Nu pot să stau deoparte. 

— Nu ţi se cere asta. Ultimul lucru de care ai avea nevoie acum 
ar fi să stai deoparte. Am o treabă pentru tine și, ca să-ţi spun 
drept, ţi-aș fi luat celălalt caz oricum, ca să te poți ocupa de asta. 
Eşti însărcinat cu asigurarea securității pentru Conferinţa 
Liderilor Musulmani de săptămâna viitoare. 

Declan deschise gura: 

— Nu poţi vorbi serios. Doamne Dumnezeule, Pádraig... 

— Taci şi ascultă-mă un minut! Chestia asta e importantă 
pentru mine, Declan. Găzduirea conferinței este cea mai 
importantă iniţiativă diplomatică pe care țara asta a avut-o de 
Dumnezeu știe cât timp. Dacă iese bine, beneficiile ar putea fi 
enorme. Ne va îmbunătăţi imaginea în Europa și ne va deschide 
căi comerciale cu ţările musulmane. 

Chestia e, știi, că trebuie să-i convingem pe participanţi că 
securitatea în Republică este destul de bună. Dar explozia de 
săptămâna asta și împușcăturile de aseară au schimbat situaţia. 
Deja se vorbește despre participanţi care se retrag. Ar putea fi un 
dezastru. De asta vreau să supraveghezi tu situaţia, de acum și 
până când se va termina. După asta, o să văd dacă-l pot convinge 
pe Seân Roche să se mai gândească la participarea ta în anchetă. 
Şi nu uita că postul de comisar-șef al Gărzii devine vacant la anul, 
când Pat Devlin iese la pensie. Dacă la conferință nu apare nicio 
problemă, vei fi omul potrivit. 


— Ca să-ți spun drept, nici nu putea să-mi pese de ceva mai 
puţin. 

— Crezi că nu știu asta? Dacă n-aş fi taoiseach, acum aș fi la 
Medaid sau în altă parte, înecându-mi amarul alături de tine. Dar 
trebuie să am grijă de interesele ţării. Vrei măcar să-ţi iei liber 
câteva zile? Mai gândește-te și dă-mi de știre după 
înmormântare. 

Declan se ridică. 

— Nu e nevoie de asta, Pâdraig! Nu mi-ai lăsat nicio șansă. O să 
am grijă de blestemata asta de conferință. Dar vreau să-mi 
promiţi că Tim Breen îmi va da de știre când se va descoperi ceva 
important în ancheta care priveşte moartea lui Máiréad. Am 
dreptul să fiu informat despre asta la fel ca și tine. 

Mangan ezită, apoi aprobă din cap. 

— E în regulă, Declan! Văd că ne-am înţeles. Și mulțumesc 
pentru că ai acceptat. 

Se ridică și îşi strânseră mâinile. Mangan îl însoţi pe Declan 
până la uşă. Când o deschise, se opri. 

— Declan, cam într-o săptămână vom avea aici o şedinţă de 
instruire cu privire la conferinţă. l-am rugat pe libanezi să ne 
trimită un om de-al lor. O să trimită o femeie, o expertă în 
problemele terorismului. Pentru tine o să fie ca odinioară. 

Cu cincisprezece ani în urmă, Declan făcuse serviciul militar la 
securitatea irlandeză, la cartierul general din Tibnin, în Libanul 
de sud. Fusese trimis acolo împreună cu contingentul irlandez al 
Forţelor de Pace ale Naţiunilor Unite, UNIFIL, și în acea perioadă 
lucrase foarte strâns cu forţele de securitate libaneze. Cuvintele 
lui Pádraig Pearse îl loviră direct în stomac. Îi fu greu să pună 
chiar și cea mai simplă dintre întrebări: 

— Cum o cheamă? îți amintești? 

— Stai o clipă, am numele pe birou. L-am notat mai devreme. 

Mangan se întoarse la birou şi deschise un dosar: 

— E ceva de genul Bushavi - așa se spune? 

Declan nu se clinti din locul în care stătea. 


— Bustani, zise el, mai mult pentru sine decât pentru celălalt. 
Amina Bustani. 

Taoiseach se uită la el surprins. 

— Ai dreptate, zise el. Cum naiba ai știut? 


În Harcourt Street cea mai mare parte a echipei se împrăştiase 
deja. Unii lucrau cu Breen, alţii fuseseră trimiși într-o 
supraveghere la Cabra. Tim O'Meara își umplea servieta când 
intră Declan. 

— Îmi pare rău, domnule! Tuturor ne pare rău. Eram pregătiţi 
să lucrăm alături de dumneavoastră la acest caz. Dar nu trebuie 
să vă faceţi griji, îl vom găsi pe nemernic. 

— Sunt sigur că-l veţi găsi, zise Declan. Tim Breen e un tip pe 
cinste, iar judecata sa nu va fi umbrită de chestiunile personale. 
Vă urez noroc. 

Chiar atunci trecu Grainne Walsh, cu un teanc de dosare. 

— Grainne, ai găsit chestiile pe care te-am rugat să le cauţi? 

— Sunt pe biroul dumneavoastră, domnule! 

— Mulţumesc. 

— Ce o să faceți acum, domnule? Noi toţi credem că ar trebui 
să vă luaţi niște libere. 

— Acum mă îndrept spre casă, dar numai pentru câteva zile. Pe 
urmă voi avea o misiune de asigurare a securităţii. O să mă întorc 
săptămâna viitoare. 

Se duse în biroul său și închise ușa. Dosarele erau pe birou. Nu 
erau multe. Se aşeză și începu să le studieze, concentrându-se 
asupra fotografiilor. Avu nevoie de numai trei minute pentru a-l 
găsi. 

Numele lui era Peter Musgrave, treizeci și patru de ani, născut 
în Oldham, divorţat, doi copii, un băiat și o fată. Fost caporal SAS, 
zece misiuni în Irlanda de Nord între 1988 şi 1993, contacte cu 
MI5, un prieten apropiat al celor de la Regimentul de Apărare a 
Ulsterului, condamnat pentru că a făcut parte din organizaţii 
loialiste ilegale. 


Aruncă o privire în agenda telefonică pentru a găsi numărul lui 
Tim Breen. Întinse mâna după telefon, apoi se răzgândi. Stătu 
câteva clipe, apoi închise dosarul și îl strecură în servieta sa. 

Dublin 
12 septembrie 


Toată săptămâna următoare vremea a fost frumoasă. Luni, ziua 
înmormântării lui Máiréad, a fost marcată de un soare strălucitor. 
Întreaga zi, şi următoarea, şi cealaltă; apoi a plouat atât de tare, 
încât a ţinut orașul întunecat de dimineața până seara. La 
înmormântare nu fuseseră invitaţi cei din afara familiei și totuși 
la ceremonie au participat o mulțime de oameni. Declan nu știuse 
niciodată că ea avusese atâţia prieteni și acest lucru l-a consolat 
oarecum. 

Nimeni în afară de el nu știa de copilul pe care ea îl aștepta, iar 
el a considerat că cel mai bine este să lase lucrurile așa. Totuși, s- 
a gândit la asta pe tot parcursul înmormântării, la nenăscutul său 
nepot sau nepoată, la viitorul său ucis. Nu îl mai încercaseră 
niciodată gânduri de genul ăsta, nu mai fusese atât de aproape de 
indiferenţă și de paralizia voinţei. Numai gândul răzbunării îl mai 
ținea pe picioare, ca şi faptul că găsea oribil și umilitor să facă din 
ceva atât de sordid un scop în viaţă. 

Îi ţinuse mâna Conceptei pe tot parcursul slujbei și al 
înhumării și o consolase, îi vorbise când avusese nevoie să i se 
vorbească, apoi stătuse alături de ea pentru primirea 
condoleanţelor. Ceva murise în ea o dată cu Máiréad: vechea ură, 
vechiul resentiment, vechea frustrare. 

Aproape că, pentru prima dată în lungul lor mariaj, părea că îl 
acceptă așa cum este. Nu mai conta că îi lipseşte ambiția, că nu 
voise să fie comisar-şef al Gărzii sau ministru de interne, sau să 
intre în Senat. Între ei se lăsă o tăcere lungă, în care era loc de 


puţină dragoste și compasiune. Moartea lui Máiréad n-avea să 
vindece marea ruptură dintre ei, dar pentru moment crease o 
punte de legătură. Dar, dincolo de toate acestea, cel mai nedrept 
lucru părea să fie faptul că va fi ţinut treaz toată noaptea de 
gândul că avea să vadă în curând o femeie pe care nu o mai 
văzuse de cincisprezece ani. 


Joi dimineaţa se întoarse la serviciu, ca de obicei. Noua echipă 
era pregătită, dar, înainte de a-i întâlni, își trecu în revistă 
hârtiile, scoțându-le pe cele care conţineau informaţii legate de 
explozia de la bar. Trimise câteva dosare jos, în biroul lui Tim 
Breen, cu o notă explicativă, propunându-i o întâlnire pentru 
clarificarea situaţiei. 

Pe birou stătea un dosar subțire, pe care i-l lăsase Tim 
O'Meara. Conţinea puţinele lucruri știute de către serviciile 
speciale din Dublin despre un informator loialist numit Jimmy 
Bryce, cunoscut și ca „loboșarul”. Pe un bileţel separat era un 
anunţ scurt care îl înștiința că Bryce fusese găsit mort în 
dimineaţa de după asasinarea lui Austin McKeown. 

Mai era și un raport amănunţit privitor la circumstanţele 
morţii detectivului superintendent. Declan îl citi cu multă atenţie. 
Ambuscada părea să fi fost pusă la cale de IRA, deși altă dovadă 
în afară de faptul că McKeown era un membru important în 
forțele de securitate nu exista. Semnificativ, cel puţin pentru 
Declan, era și faptul că IRA nu revendicase actul ucigaș. 

Un amănunt îl izbi deodată. Gloanţele și cutiile de cartușe 
culese din ambuscada de la Hillsborough fuseseră ale unui 
Parabellum de 9 mm, fabricat de Remington. Era exact aceeași 
muniţie ca și cea folosită de atacatorul din cofetărie. Arma pe 
care o aruncase înainte de a fugi era neobișnuită - un 
semiautomat cu ţeavă scurtă, american, cunoscut și sub numele 
de Viking. 

Viking e chiar mai scurt decât un Uzi, cu o lungime totală de 
numai treizeci și cinci de centimetri când are patul strâns. Era 


fabricat de Viking Systems Inc. La o uzină din Londonderry, New 
Hampshire, și avea o reputaţie foarte bună, de armă puternică și 
eficientă. Până atunci, Declan nu mai auzise ca vreun Viking să fi 
fost găsit la organizaţiile teroriste irlandeze, fie ele republicane 
sau loialiste. 

Configuraţia canalelor de pe gloanţele cu care fusese ucis 
Austin McKeown era aceeași cu cea de pe gloanţele trase în 
cofetăria din Dublin. Era cel puţin posibil ca în ambele cazuri să fi 
fost folosite Viking-uri. Era un indiciu nesemnificativ, dar Declan 
știa că, dacă ar putea dovedi similitudinea, ar putea s-o 
folosească pentru a dovedi legătura dintre cele două evenimente. 
Îşi notă detaliul și continuă să citească raportul. 

Când termină îl puse în sertar, alături de dosarul lui Peter 
Musgrave. Nu se mai uită la fotografia lui Musgrave. Nici nu avea 
nevoie. Faţa ucigașului i se impregnase în creier și avea să-i 
rămână acolo pentru tot restul vieţii. 

Stătu liniștit câteva minute, gândindu-se la ce avea de făcut. 
Apoi, luând o hotărâre, frunzări un carneţel până când găsi un 
număr de telefon. Formă încet numărul și aşteptă. 

Două țârâituri și răspunse vocea unui bărbat. Englez, cu accent 
de şcoală publică, sigur pe sine: 

— Wetherell. 

— Căpitanul Wetherell? Numele meu este Carberry. Putem sta 
de vorbă? 

Se lăsă o tăcere scurtă. 

— Ştiu cine ești, domnule Carberry. Și pot să fac o presupunere 
destul de exactă cu privire la sursa de la care ai acest număr. Cât 
despre discuţie... aş prefera să te văd față în față. Se poate aranja 
asta? 

— Cred că da. 

— Bine. Las-o în seama mea! Nu mă mai căuta la numărul ăsta! 

— Şi cum dau de tine? 

— Nu dai. Te caut eu. La revedere, domnule Carberry. 

Declan puse receptorul în furcă. Când își luă mâna de pe el, îi 


tremura. 


Îl aşteptau jos, lângă scară. Mai devreme în acea dimineaţă, 
citise fișa de instructaj pe care i-o pregătise ministrul de externe. 
Conferinţa Liderilor Musulmani fusese ideea lui Ciaran Clark, un 
om care era foarte atent ca lucrurile să decurgă bine. Trebuia să 
se țină în octombrie, la Castletown House, o reşedinţă oficială de 
lângă Celbridge, la câțiva kilometri vest de Dublin. 

— Am mai lucrat împreună, începu el, așa că nu mai e nevoie 
de prezentări. Unora dintre voi li s-au luat cazuri importante 
pentru a fi aduși să lucreze cu mine. S-ar putea să nu vă prea 
placă faptul că aţi fost însărcinaţi cu o operaţiune de securitate 
de rutină. Daţi-mi voie să vă spulber pe loc iluzia asta. Nu va fi de 
rutină și pot să vă asigur că nu va fi ușor. Până acum, tot cei s-a 
spus fiecăruia dintre voi este că asta e o operaţiune de securitate 
obișnuită, menită să asigure paza VIP-urilor străine care 
participă la conferința ce se ține la Castletown House luna 
viitoare. Ceea ce nu vi s-a spus până acum este adevăratul scop al 
conferinţei și cât de important este pentru ţara noastră ca ea să 
se desfășoare fără probleme. Ceea ce vă voi spune este strict 
secret și aşa vreau să rămână. 

Privi calm împrejur, prin încăpere. Erau zece, toţi aleși pe 
sprânceană, experimentați și loiali lui. Se putea bizui pe ei pentru 
această treabă și putea avea încredere că îl vor ajuta să culeagă 
orice informaţie pe care și-ar fi dorit-o privitoare la schimbul de 
focuri din cofetărie. 

— Luna viitoare guvernul irlandez are datoria să găzduiască o 
conferință secretă, la care reprezentanţi ai Statelor Unite și ai 
Uniunii Europene vor întâlni clerici musulmani de frunte din 
câteva ţări. Pe agendă vor fi probleme de interes reciproc: 
Palestina, securitatea în Golf, Bosnia, terorismul. Înaintea 
întâlnirii vor avea loc o serie de întruniri particulare în care 
liderii musulmani vor încerca să se pună de acord cu privire la 
cele mai multe dintre aceste probleme. Odată ce vor ajunge cât de 


cât la un rezultat, vor purta discuţii cu diplomaţii americani și 
europeni. După aceea va avea loc o conferință publică, destinată 
să împrăștie temerile privind starea conflictuală avansată. 

Motivul conferinței este simplu. În 1993, israelienii şi 
palestinienii au fost capabili să-și rezolve neînțelegerile. A fost un 
proiect foarte serios pentru pacea în regiune. În anul următor 
teritoriile ocupate au fost redate controlului palestinian, dar 
fundamentaliști! musulmani nu au acceptat această situaţie. Fi nu 
au dorit să discute cu Israelul în niciun fel. Diferiţi șefi de state 
din lumea arabă sunt conștienți că, dacă vor să ajungă vreodată la 
o înțelegere pe termen lung, trebuie să-și rezolve câteva 
probleme care ţin de religie. Așa s-a ajuns la această conferință. 

Dominic Lawlor ridică mâna. Era un prieten vechi de-al lui 
Declan.  Fuseseră împreună în portul Dungarvan când 
interceptaseră un transport de arme din Cehoslovacia, în 1979. 

— Până acum totul e în regulă, domnule, zise el, dar nu reușesc 
să pricep ce naiba are asta de-a face cu Irlanda. Irlandezul de 
rând crede că Orientul Mijlociu e pe undeva pe la mama dracului. 

— Ei bine, nu suntem un popor de naivi, îi răspunse Declan. 
Sper că ceilalți dintre voi sunteți mai familiarizați cu problemele 
curente. Este evident de ce a fost aleasă Irlanda pentru o întâlnire 
de acest gen. Singurul lucru pe care aproape toţi îl știu despre 
această ţară este că nu am fost niciodată imperialiști. Dimpotrivă, 
istoria ne învață că am cunoscut o perioadă de colonizare 
îndelungată, ceea ce se potriveşte oarecum și musulmanilor 
moderni. 

Până acum IRA a beneficiat de această simpatie mult mai mult 
decât oamenii care respectă legea în această ţară pe care ei 
pretind că o reprezintă. Libienii le-au furnizat arme, iar 
palestinienii le-au oferit din când în când facilități de 
antrenament. 

Dar asta se va schimba acum. Poate vă amintiţi că israelienii și 
palestinienii au avut primele convorbiri în afara Orientului 
Mijlociu, în Norvegia. Norvegienii au fost capabili să se folosească 


de neutralitatea lor istorică pentru a-i aduce împreună. Acum noi 
o să facem același lucru la o scară mai mare. Mai sunt și alți 
factori care fac din acest loc un tărâm ideal. Avem legături 
strânse cu Statele Unite. Avem contacte bune cu Europa. Ca ţară 
catolică, avem încrederea francezilor, a italienilor, a spaniolilor și 
a portughezilor, iar pentru Vatican suntem importanţi. Apoi, 
dincolo de toate diferențele, avem relaţii strânse cu Anglia. 

Se opri. Situaţia începea să se contureze. Le fusese încredințată 
responsabilitatea unei operațiuni de securitate de o importanță 
deosebită. li putu vedea destinzându-se. Poate că această misiune 
nu avea să fie atât de plictisitoare pe cât promitea la început. 

— Oricum, continuă el, avem o problemă. După cum vă puteți 
imagina, unul dintre cele mai mari obstacole pentru desfășurarea 
conferinței aici a fost reputaţia proastă pe care o are această țară, 
ca urmare a situaţiei din Nord. Guvernul a avut o sarcină grea în 
a-i convinge pe câţiva dintre participanţi că securitatea în zona 
noastră este complet diferită și că suntem capabili să oprim 
violența de acolo să treacă granița. Cum știți cu toţii foarte bine, 
ultimele zece zile au demonstrat că această pretenţie este 
deplasată și, ca rezultat, se vorbeşte de câteva delegaţii care se 
gândesc să se retragă. Ministerul de Externe se dă peste cap să 
împiedice asta, dar au nevoie urgentă de o propunere cu privire 
la securitate pornită de la noi, pentru a se putea așeza la discuții. 

În acel moment ușa se deschise şi un ofițer din Gardă, îmbrăcat 
în uniformă, intră în încăpere. 

— Îmi cer scuze pentru întrerupere, domnule, dar este o 
femeie în holul de jos care vrea să vă vadă. Are un permis de la 
taoiseach, domnule, dar date fiind circumstanţele... Ei bine, m-am 
gândit să vă întreb personal, domnule. 

— Nu ţi-a spus numele? 

— Ba da, domnule, mi l-a spus. Era un nume străin, domnule. 
Bustani sau cam aşa ceva. Ăsta este? 

Îl aştepta pe un scaun în apropierea intrării, la distanţă de toți 
ceilalți. Îmbrăcată într-un costum roşu, cu o eșarfă albastră la gât. 
Nu foarte înaltă, cu silueta neschimbată, cu trăsăturile bine 
conturate, ca și cum ar fi fost cioplite mai degrabă decât schițate, 
cu părul tuns scurt, pe alocuri cenușiu. 

Poate că îl înșela umbra în care stătea ea. Poate lumina în acest 
moment al dimineţii era prea slabă pentru ochii lui obosiţi. Sau 
poate că era umbra prea multor ani cea care îl orbea. Dar în timp 
ce parcurgea ultimii pași, apropiindu-se și privind-o în faţă, văzu 
în sfârșit ceea ce nu putuse observa prima oară. O femeie tânără, 
obosită de antrenament, stând pe un deal pleşuv de deasupra 
Tibnin-ului și așteptând ca un tânăr locotenent irlandez să vină la 
prima lui întâlnire. 

— Bună, Amina, zise el. Bine ai venit în Irlanda! 

Ea se ridică și îl privi înainte de a-i răspunde: 

— Bună, Declan! Nu te-am mai văzut de mult. 

— Am socotit chiar acum, zise el. Cincisprezece ani. Îţi vine să 
crezi? 

— Cred orice. Îmi pare bine că te văd, Declan! 

— Şi mie-mi pare bine că te văd. Ascultă, dacă ești aici pentru 
instructaj, nu e nevoie să urcăm chiar acum. Le-am spus celor din 
echipă că își pot lua câteva ore libere. Aș prefera să vorbesc mai 
întâi cu tine. Nu aici, ci într-un loc ceva mai retras. Putem face o 
plimbare prin parc și apoi putem bea o cafea la Shelbourne. 

Ea zâmbi. 

— Sunt aici cu treburi, Declan! 

— Ei bine, aici e Irlanda. O să vezi că noi suntem foarte 
destinși. 

— O cafea scurtă atunci. O să vorbim de planurile tale cu 
privire la conferință. 

Se întâlniseră cu cincisprezece ani în urmă, când Declan își 
făcea serviciul în UNIFIL, Forţele Naţiunilor Unite în Liban. 


Amina fusese numită de către securitatea libaneză la cartierul 
general al batalionului irlandez, ca interpretă și consilieră. Era o 
musulmană sunnită și fata unui ministru din guvern. Terminase 
Universitatea Americană din Beirut, cu licenţe în limba arabă și în 
istoria Orientului Mijlociu. Pentru șase luni, în iarna anului 1981, 
ea și Declan avuseseră o relaţie. Și nu doar o relaţie fizică, ci și 
una mai profundă. Fuseseră îndrăgostiţi nebunește unul de 
celălalt. 

Relaţia lor se terminase brusc atunci când Declan fusese trimis 
acasă, în primăvara anului 1982, în urma unui incident cu rudele 
lui Nabih Birri, care fusese reales cu puţin timp în urmă în 
fruntea organizaţiei Amal a şiiților. Tibnin nu era numai cartierul 
general al IRISHBAT, ci și orașul de reședință al lui Birri și 
fortăreaţa şiiților. În cursul incidentului, Declan şi misiunea sa 
fuseseră ireparabil compromiși. Nici nu se mai punea problema 
rămânerii sale în Liban. 

În noaptea dinaintea plecării, el şi Amina stătuseră treji până în 
zori, vorbind și iar vorbind, neștiind ce să facă, cu disperarea 
iubitului şi a iubitei, în ajunul deportării lui. În final, deciseseră ca 
ea să-l urmeze în Irlanda cu prima ocazie. Urma s-o părăsească 
pe Concepta și să se mute amândoi în Anglia, unde să înceapă o 
nouă viaţă. Fa mai fusese în Anglia, la o şcoală din Cambridge, și 
îşi făuriseră împreună un vis, să trăiască acolo, într-o căsuță de 
țară la marginea orașului. Ea ar fi putut preda araba la 
universitate, iar el ar fi putut să-și ia licenţa în Drept. Avuseseră 
oare vreo bănuială, chiar și în acea ultimă noapte, în care 
vorbiseră atât de mult, că vieţile lor mediocre ar fi putut să nu se 
suprapună niciodată cu un vis atât de frumos? 

Mai târziu, în acea dimineaţă, Declan se întorsese la cartierul 
general și își făcuse bagajele, apoi fusese dus direct la aeroportul 
din Beirut. În apropierea orașului se auziseră tiruri. Peste tot 
trupele milițiilor formau blocaje pe străzi. Erau tineri prinși într- 
o lume tensionată, plină de ură. Aerul se umpluse de sunetul 
sirenelor și de câteva ori răpăitul artileriei grele răsunase pe 


dealurile din apropiere. 

Întors la Dublin, nu îi spusese Conceptei despre Amina, aşa 
cum plănuise. Mama ei, de care fusese foarte atașată, murise de 
Crăciun. Tatăl ei era în spital, grav bolnav. I se prescriseseră 
tranchilizante de către medicul ei și începea să devină 
dependentă de ele. Se hotărâse să aștepte un moment mai bun, 
timpul potrivit, indiferent ce ar fi însemnat asta. Amina i-a scris, 
trimițând scrisoarea la o căsuță poștală din oraș. El a părăsit 
armata și a intrat în Gardă, apoi s-a transferat repede în unităţile 
speciale. Concepta a pierdut cea de-a treia sarcină. Mâiread a 
început grădinița. Pádraig Pearse a fost ales în Dáil pentru prima 
oară. 

În iunie, armata israeliană a invadat sudul Libanului. 
Organizaţia pentru Eliberarea Palestinei a fost gonită. Hezbollah 
și Amal au devenit mai active. Vârtejul războiului civil a pornit să 
se învârtească din ce în ce mai repede și a crescut cu fiecare zi. 
Amina i-a scris să-i spună că nu putea pleca până când 
amenințarea israeliană nu avea să fie înlăturată. Cu timpul, 
scrisorile ei s-au rărit. Ultima oară îi scrisese că nu-și putea 
abandona poporul aflat în stare de disperare. 

N-a fost niciodată un moment potrivit pentru a-i spune 
Conceptei şi niciodată n-a fost un moment în Liban în care 
poporul să nu fie disperat. Lunile au trecut și au devenit ani. El nu 
mai avea niciun motiv să meargă în Liban, nu putea părăsi 
Dublinul. Visul unei vieți noi a fost adumbrit de obsesiile 
obișnuite ale vieții vechi. Inerţia separării a pus stăpânire pe 
amândoi. Ca și frica de schimbare, loialitatea și sentimentul de 
vinovăţie. Erau prinși de evenimente, unde nu e loc de pasiune. 
Numai sfinţii se pot iubi de la distanță, lipsindu-se de pasiune - 
iar ei nu erau nici sfinţi, nici lipsiți de pasiune. Cu timpul, ea a 
încetat să-i mai scrie. El nu mai știa dacă e vie sau moartă. Când îi 
scria știa că scrisorile sale ar putea să nu primească răspuns, 
poate chiar să nu fie citite sau măcar deschise. Amina, pe care 
încă o mai iubea, intrase în lumea subterană a intrigilor și a 


vărsărilor de sânge. 

Până la urmă, n-a mai scris nici el. Uneori, pentru o oră sau 
două, privea ceața de deasupra valurilor și se gândea la ea. Sau își 
surprindea imaginea în vreo oglindă și se gândea că îmbătrânise, 
supărându-se pe ceea ce îi făcuse timpul. Dar, cu trecerea tot mai 
rapidă a anilor, și gândurile sale deveniseră mai puţin 
apăsătoare, iar nevoia de ea mai puţin frecventă și mai puțin 
intensă; dar dragostea lui nu se pierise. 

Iar acum, într-o dimineaţă rece dintre vară și toamnă, anii se 
adunaseră din nou, brusc. 

S-au plimbat împreună prin parc sub cerul înnorat. La o 
distanţă decentă, garda sa de corp, unul dintre cei însărcinaţi să-l 
supravegheze după atentatul asupra sa, îi urma ca o dădacă. 

— Am aflat despre fiica ta, zise ea. Îmi pare sincer rău. 

— N-ai cunoscut-o, zise el. E tare păcat! Ţi-ar fi plăcut și sunt 
sigur că și ea te-ar fi plăcut pe tine. 

— Chiar dac-ar fi știut? 

— Ce? Despre noi? Pe Mâiread n-ar fi deranjat-o niciodată un 
lucru ca ăsta. 

— Obișnuiai să vorbeşti despre ea în Liban. 

— Avea aproape trei ani. Îmi era dor de ea. Dar nici măcar pe 
jumătate atât de dor pe cât îmi e acum. 

Ea îi găsi mâna și i-o strânse, apoi îi dădu drumul. 

— E plăcut aici, zise ea. Zâmbi, apoi se uită în altă parte. 
Aproape că uitasem cum arată un oraș civilizat. N-ai văzut 
niciodată Beirutul în zilele lui bune. 

— Nici astea nu sunt zilele bune ale Dublinului, zise el. 
Proiectanţii încearcă de ani de zile, din răsputeri, să demoleze 
clădirile din jurul parcului. Dar ai dreptate, e mult mai bine decât 
în Beirut. 

Mai merseră o vreme. Statui și busturi mărgineau aleile: poeţi, 
rebeli, eroi, eroine - toţi schimbaţi, transformați în piatră... 

— De ce ai fost aleasă să vii aici? o întrebă el. 

Ea ridică din umeri. El îşi aminti bine gestul. Lua viața așa cum 


era, zi cu zi. 

— Ştii că am lucrat cu detașamentele irlandeze la UNIFIL. 
Cunosc câteva persoane din securitatea irlandeză. Te cunosc pe 
tine. Şi cea mai mare parte a muncii mele din anii optzeci în Liban 
consta în păstrarea evidenţei grupurilor islamiste. Hezbollah. 
Jihadul Islamic. Amal. Cineva a hotărât că eu sunt persoana 
potrivită pentru treaba asta. Așa că, iată-mă! 

— Cât timp stai? 

— Până când se încheie conferinţa și se întorc acasă cu toții. 

— Cât de importantă este, de fapt, această conferinţă? 

De data aceasta ea nu mai ridică din umeri. 

— Foarte importantă. Dacă totul merge bine... cred că ar putea 
schimba cursul istoriei în Orientul Mijlociu. Nu spun că ar aduce 
pacea peste noapte sau ceva de genul ăsta. Numai că ar putea 
furniza multe posibilități de schimbare. 

— Şi dacă merge rău? Sau dacă se întâmplă ceva? 

— Ar putea da lucrurile înapoi cu cincizeci de ani. Situaţia 
politică e încă instabilă. O mulţime de vieţi inocente depind de 
ceea ce se va întâmpla luna următoare. Se opri. Declan, eu știu că 
nu vrei sarcina asta. Știu că ţi s-a luat investigația privitoare la 
moartea fiicei tale și pot înţelege de ce asta va avea prioritate 
pentru tine. Dar această conferință este extraordinar de 
importantă. N-ai fost însărcinat cu chestia asta doar pentru a 
avea o ocupaţie. Eu am cerut asta. Eşti cel mai bun, iar eu am 
încredere în tine. Sunt câteva grupări care ar vrea să vadă această 
conferință eșuând. Unele dintre ele sunt foarte puternice, toate 
au mijloacele pentru a deveni amenințări serioase. 

— Vrei să explici asta echipei mele, în după-amiaza asta? 

— Bineînțeles! Va trebui să le vorbesc în irlandeză? 

Fl râse. 

— Bineînţeles că nu, zise el. Ne alegem oamenii cu multă 
atenţie. Cu toţii vorbesc fluent araba. 

De data asta schiță şi ea un zâmbet. Îi transformă faţa, 
aruncându-l cu cincisprezece ani înapoi, ca pe o minge de cauciuc 


zvârlită prin aer. 

— Te-ai schimbat, zise el. 

— Şi tu. 

— Arăţi... Nu știu cum să continue. Ridică din umeri. Nu știu, 
zise el. Diferit. Înainte erai mai... destinsă. Păreai vulnerabilă. 
Acum... Ridică din umeri din nou. Pari mai greu de mișcat, mai 
prevăzătoare, mai lipsită de speranţă. 

— Mulţumesc, zise ea. Asta am devenit. Ce a trebuit să devin 
pentru a supraviețui. Este ceea ce a făcut războiul din mulți 
dintre noi. Aceia dintre noi care au trăit s-au schimbat Irevocabil. 
E de două ori mai greu - ba nu, de zece ori mai greu pentru o 
femeie. Nu mă refer la supravieţuire. La asta ne pricepem mai 
bine decât voi, bărbaţii. Mă refer la a trece prin toate astea fără să 
fii atins, să intri în vârtejul unei asemenea uri și să ieşi neafectat. 
Ăsta e un lucru foarte greu. lar când suntem noi afectate, e mult 
mai... devastator. Se opri, căutându-și cuvintele potrivite. E ceva 
ce trăim mai adânc. Dacă avem copii, sunt şi ei afectaţi. 

Râse deodată, destrămând atmosfera pe care o crease. 

— Îmi pare rău, zise ea. lată-mă ţinând cuvântări, deşi suntem 
împreună de-abia de o jumătate de oră. Poate te întrebi: „Cum să 
scap de femeia asta îngrozitoare?” 

El își scutură capul zâmbind. 

— Ba chiar dimpotrivă, zise el. Îmi place să te ascult cum 
vorbeşti. Vocea ta nu s-a schimbat deloc. 

Ea se înroși și-și întoarse privirea de la el. 

— E ceva pentru care trebuie să găsim timp să discutăm, zise 
el. Ţi s-a întâmplat ceva. Aş vrea să ştiu despre asta. Ceea ce spui 
îmi sună foarte familiar. Seamănă puţin cu ceea ce e în Irlanda. 
Nu aici în sud, ci în Nord. Același gen de ură. Am văzut vechi 
prieteni de acolo schimbaţi de necazuri. 

— Te-ai schimbat. 

— Acum mult timp, zise el. Cincisprezece ani. Fl încetini pasul, 
apoi se opri și o privi. 

— Ai mai avut pe altcineva? întrebă ea. 


El remarcă încordarea din vocea ei, teama din spatele 
întrebării. 

— Concepta. Dacă ea înseamnă ceva pentru tine. Tu? 

— Părinţii mei au vrut să mă mărit, zise ea. Au început să se 
ruşineze cu mine, pentru că stăteam atât de mult nemăritată. 

— Nu mă refeream la căsătorie, zise el. 

— Nu, ştiu că nu. Își ridică ochii. Am avut amanți, bineînţeles. 
Unii dintre ei sunt morți acum. Dar nu a fost niciunul permanent. 
Nimic nu e permanent în Liban. 

O privi. 

— Nicăieri nu e ceva permanent, zise el. 


În noaptea aceea, telefonul sună la unsprezece seara. Richard 
Wetherell voia să-l întâlnească. Între Dundalk și Newry era o 
stradă dosnică, care ocolea Carlington Lough. 

— Când? 

— Curând. Păstrăm legătura. 


Dublin 
13 septembrie 
ora 13.20 


Îşi dorise să ia prânzul cu Amina, dar în ultimul moment 
primise un mesaj de la Martin Fitzsimmons, comandantul C3, 
mica agenţie naţională de informaţii a Irlandei, care-i cerea să-l 
sune urgent. Martin dorea să-i vorbească față în faţă, singuri. 
Erau prieteni vechi, iar Declan a fost de acord să se întâlnească în 
biroul lui Martin, în clădirea roşie a cartierului general al Gărzii, 
tocmai în capătul celălalt al orașului, în Phoenix Park. 

Fitzsimmons era un om înalt, afabil, foarte sigur pe sine, un tip 
detașat, după toate aparențele. Totuși, Declan știa că era nemilos 
în războiul pe care îl declarase terorismului. Agenţia sa era cea 


mai mică dintre cele angajate în lupta împotriva activităţilor 
subversive care vizau statul irlandez, dar sub comanda sa 
devenise o armă foarte bine reglată, care își alegea ţintele cu 
atenţie și le rata arareori. Era unul dintre puţinii oameni din 
cadrul serviciilor de securitate căruia Declan i-ar fi încredinţat 
ocrotirea vieţii sale. 

— O ţigară, Declan? întrebă el, întinzându-i o cutie deschisă. 

— Nu, mulțumesc! Nu m-am atins de ţigări în ultimele șase 
luni, după cum știi foarte bine. 

— Sunt întotdeauna bucuros de companie, zise Martin. 

Luă o ţigară din cutie și o aprinse. În departamentul său 
fuseseră trimise o grămadă de ordine care interziceau fumatul, 
dar el le tratase pe toate cu disprețul omului născut în sunetul 
chibritului scăpărat. 

— Ce mai face Concepta? întrebă el. 

— Destul de bine. E cam devreme ca să-ți dai seama. Pentru 
noi toți e devreme. 

— Transmite-i salutările mele! 

— N-ai fost la înmormântare. 

Martin își scutură capul. 

— Nu. Am trimis o scrisoare - o să dai peste ea, când te vei 
ocupa de chestiile astea. Urăsc înmormântările. Imi produc 
depresii care durează săptămâni. Cred că nu te-ai supărat că n- 
am fost acolo? 

Declan clătină din cap. 

— Aş fi preferat să nu fiu nici eu acolo. Se răsuci în scaun, 
inhalând fumul scos de ţigara lui Martin. Până la urmă, poate că o 
să iau şi eu o ţigară, zise el. 

Martin îi întinse cutia. 

— Acum, zise Declan după ce își aprinse ţigara, de ce ai vrut să 
mă vezi? 

— Declan, ce se petrece? 

— Nu înţeleg. 

— Hai, omule, ştii tu bine! Te-ai întâlnit cu Austin McKeown în 


după-amiaza zilei de şase. În seara aia a fost ucis. În aceeaşi 
seară, principalul său informator loialist, unul pe nume Jimmy 
Bryce, a fost doborât în Belfast. Iar la Dublin un om a încercat să 
te omoare, dar n-a reușit decât să o omoare pe fiica ta și pe alţi 
câţiva oameni. 

— O coincidență, Martin. 

— Lasă-mă cu chestiile astea! Ce avea Austin să-ți spună de a 
venit până aici? 

— Avea un indiciu pentru mine în cazul exploziei de la 
O'Donoghue. 

— Nu trebuia să bată drumul până la Dublin să-ţi spună asta. 
Pentru astfel de lucruri există piste informaţionale. 

— Nu fi naiv! Niciunul dintre noi nu folosește pistele oficiale 
pentru chestii în afara celor de rutină. 

— Aşadar, n-a fost ceva de rutină. 

— A fost... sensibil. 

— Credea că îl pândeşte vreun pericol? 

— Suntem cu toţii în pericol, Martin! 

— Te-am întrebat dacă Austin McKeown credea că îl pândeşte 
vreun pericol anume. 

— Ăsta e un interogatoriu? 

— Hai, Declan, răspunde la întrebare! 

— Aşa cred, da. 

— Ţi-a pomenit despre Toboșar? 

— Cine? 

— Hai, Declan, ştii bine la cine mă refer! La informatorul lui, 
Jimmy Bryce. 

— S-ar putea s-o fi făcut. 

— Explozia a fost lucrarea loialiștilor - asta ţi-a spus? 

— Martin, nu mai lucrez la cazul ăsta. l-am pasat toate datele 
lui Joe Healy. Are dosarele mele. Poţi să-l întrebi pe el. 

— Am făcut asta deja. Nu există date despre întâlnirea ta cu 
McKeown. 

— Nu sunt? Poate am uitat să menționez. Isuse, Martin, 


Máiréad a fost ucisă în aceeași seară, iar tu mă întrebi de ce nu 
mi-am completat dosarele! 

Fitzsimmons ridică o mână. 

— Îmi pare rău, Declan, ai dreptate. Numai că... Să-ţi spun 
adevărul, sunt puţin cam îngrijorat. 

— Îngrijorat? Pentru ce? 

— Cineva pune întrebări despre tine. În general, sunt 
îngropate într-o grămadă de acțiuni de rutină, dar sunt totuși 
despre tine. Și nu vin toate pe pistele obișnuite. Cum zici tu, 
oamenii din branșa noastră folosesc adesea mijloace neortodoxe 
ca să-și facă treaba. 

— Cine întreabă? 

— Mi-e greu să-ți spun exact. Oricine ar fi, sunt foarte 
inteligenţi, răspândind materialele prin mai multe agenţii. Dar, 
dac-ar fi să ghicesc, m-aș gândi la MI5. 

Declan dădu din cap. 

— Cât de sus? 

— Greu de spus. Cred că m-aș gândi la cei de la vârf. 

— Ce vor să știe și nu pot afla din dosarele existente? 

Martin ridică din umeri și trase puternic din țigară. Băgă mâna 
în cutie, scoase alta și o aprinse de la jarul celeilalte. 

— Ceea ce ştii tu, zise el, scoțând fumul afară. Mai exact, ceea 
ce ştii tu despre explozia de la O'Donoghue. Teorii, indicii, pe cine 
ai interogat până acum, ce informaţii ai furnizat, ce informaţii ai fi 
putut păstra pentru tine. Toate astea dispersate, înţelegi? O 
întrebare ici, una dincolo. 

— De ce-mi spui asta? 

— Credeam că este evident, Declan! Suntem prieteni vechi, nu- 
i nevoie să jucăm șah între noi. Știu că ești tensionat, dar 
oamenilor care pun întrebările astea nu le pasă nici cât negru sub 
unghie. 

— Ei bine, îți sunt recunoscător pentru informaţie, Martin! O s- 
o ţin pentru mine. 

Declan stinse ce mai rămăsese din ţigară într-o scrumieră mare 


din partea opusă a biroului și se ridică să plece. 

— Declan, te rog să consideri că e un avertisment. Cineva e 
interesat de tine într-un mod nu prea sănătos. 

— Isuse, Martin, jumătate din Irlanda știe asta după 
împușcăturile din O'Connell Street. 

— Mi-ar fi fost de folos să-mi fi spus ce știi. Dac-aș fi știut, 
poate aș fi reușit să te ajut. 

Declan ezită. Ar fi fost o mare ușurare să împartă cu cineva cele 
știute, mai ales cu cineva pe care ar fi putut să se bazeze. Dar nu 
putea să se împace cu gândul că, dacă informaţiile date de Austin 
McKeown cădeau pe mâinile cui nu trebuia, indiferent cât de 
inocent ar fi fost, rezultatele puteau fi catastrofale. 

— Ținem legătura, Martin. Dă-mi de știre dacă mai afli și 
altceva. 

Ieși, având grijă să închidă ușa în urma lui. Degetele încă-i mai 
erau calde după ce ţinuseră ţigara. 


15.39 


Mașina lui Richard Wetherell trecu de porţile din metal forjat, 
urcă aleea și coti la stânga, pe lângă fațada de culoarea cafelei cu 
lapte a şcolii, parcând într-o zonă rezervată instructorilor. Îi 
permiseseră să-și lase mașina acolo ca un favor, dat fiind că avea 
nevoie de măsuri suplimentare de securitate. Totuși, trebuia s-o 
verifice înainte de plecare - acesta era un ordin strict, de 
respectat ori de câte ori mașina rămânea nesupravegheată. Dar 
asta reducea șansele de a găsi un mic pachet negru fixat sub 
caroserie. 

Parcarea micuță era aproape goală. Fra vineri, iar cursurile se 
terminaseră de aproape o oră. Toţi instructorii care nu aveau 
activităţi extrașcolare plecaseră. Wetherell venea aici de două ori 
pe semestru pentru a vorbi cu membrii superiori ai Forţei de 
Cadeţi, de la anul patru în sus. Niciunul dintre băieţi nu ştia ce 
urmărește, desigur. Credeau că e un tip de la armată, un biet 


funcţionar trimis să facă muncă de relaţii publice și poate să-i și 
încurajeze puţin pe cei din anul șase, să se gândească serios la 
cariera lor în armată. Nici măcar instructorii comandanţi ai Forţei 
de Cadeţi nu știau care e misiunea lui, nici ce se ascunde cu 
adevărat în spatele acestor vizite. 

Wetherell era vechi ofițer în Int 14, Compania 14 Informaţii a 
armatei britanice, cunoscută popular sub denumirea 
„Detașamentul”. Pusese bazele unei misiuni sub acoperire, 
cunoscute ca Plutonul 4 Infanterie, și-și avea sediul la cartierul 
general al armatei din Lisburn. Colaboratorii săi erau recrutați 
din trupele de la informaţii și antrenați de SAS la Hereford. 

Wetherell avea un motiv foarte simplu pentru care vizita 
școala. Îi ținea sub observaţie atentă pe băieţii din anii superiori 
care s-ar fi putut dovedi potriviţi să lucreze în Detașament sau, 
dacă ar fi dat greș, la vreo unitate de informaţii din provincie. 
Aceia pe care îi considera candidaţi potriviţi intrau în armată în 
modul obișnuit, printr-un examen în faţa Comisiei, după care 
urma trecerea unor probe care durau trei zile și apoi, dacă erau 
apți, promovarea la Sandhurst, ca locotenenţi. Dar serviciile de 
informaţii acționau înainte de asta, trimițându-i la Ashford 
pentru teste speciale. Făceau un stagiu scurt acolo, apoi erau 
trimiși nouă luni în Irlanda de Nord cu un batalion de infanterie, 
după care se întorceau la Ashford și Hereford, pentru pregătiri 
suplimentare. În sfârșit, urmau să fie trimiși înapoi în Ulster, gata 
pentru prima lor misiune sub acoperire. 

Int 14 avea mare nevoie de oameni dotați, iar Richard 
Wetherell era principalul descoperitor al acestora. Îi selecționa 
dintr-o mână de băieți aleşi din școlile prestigioase din provincie. 
Institutul Academiei Regale din Belfast - prescurtat Inst - era, 
alături de Colegiul Campbell, din estul orașului, unul dintre 
principalele lui terenuri de vânătoare. Motivele erau simple. 

Inst, cu toate că nu mai accepta interni, era o școală publică, 
având o tradiţie îndelungată, al cărei instructor-șef (cunoscut, din 
anumite motive, ca Directorul) era aproape întotdeauna englez. 


Era cea mai puternică școală de rugbi din Irlanda, unde nu se 
practicau nici fotbalul european, și nici cel scoţian. Dintre elevii 
săi proveneau cei mai mulți membri ai clasei conducătoare din 
Ulster - funcționari civili, polițiști şi militari cu grade înalte, 
avocaţi, judecători, bancheri, oameni de știință, doctori și oameni 
de afaceri. Băieţii și instructorii erau, aproape până la ultimul, 
protestanți din clasa de mijloc. Iar școala era dintre puţinele care 
avea o Forţă de Cadeţi. După o verificare minuțioasă, membrii 
Forţei se puteau dovedi foarte potriviți pentru munca sub 
acoperire, care cerea un accent local convingător și o bună 
cunoaștere a regiunii. 

În timp ce se îndrepta spre sediul Forţei de Cadeţi de lângă 
terenurile de crichet, Wetherell îl văzu pe Paul Mercer 
îndreptându-se în grabă spre el, venind din spatele clădirii 
principale a școlii. Mercer era profesor de latină, protejat al 
strălucitului, dar infamului Charles Fay, al cărui regim de teroare, 
în departamentul său, dar și în afară, încă mai era o legendă în 
școală. 


Scoțian prin naștere, era comandant secund al Forței de Cadeţi 
și activase în trupele de informaţii înainte de a trece la catedră. 

Îşi strânseră mâinile cu căldură. Cu toate că nu știa exact care e 
poziția lui Wetherell, Mercer era conștient de motivul real care 
stătea în spatele vizitelor sale. El, mai degrabă decât Chris 
Abernethy, conducătorul Forţei de Cadeţi, îl ajuta să-i selecteze 
pe cei mai promițători candidaţi din fiecare an. 

— Îmi pare bine că te-am prins, zise el. Alcorn i-a dus pe băieți 
azi la sală. O să stăm de vorbă acolo, de îndată ce termină și se 
schimbă. 

— Nu le ajunge sărmanilor câte exerciţii de educaţie fizică fac 
în orele normale? 

Mercer râse. Se îndreptară către sala de sport, aflată alături de 
corpul modern în care se învățau limbile străine. 

— Mai mult decât le-ar plăcea celor mai mulţi dintre ei. Dar au 


avut sâmbătă un exerciţiu de marș prin Mournes, iar Chris vrea 
să-i păstreze în formă. 

Ajunseră la sală. Mercer părea frământat de ceva. 

— Cum sunt noii candidaţi? întrebă Wetherell. 

— Foarte buni. Am câţiva băieți promiţători pentru tine. 
Trebuie să le vezi rezultatele. Putem face asta mai târziu. 

Deschise ușa care dădea spre vestiare, poftindu-l pe Wetherell 
să intre primul. 

De cum păși înăuntru, Wetherell avu un șoc. Ceva nu era în 
regulă, dar îi luă câteva secunde să-și dea seama care e cauza, 
secunde care puteau să-l coste viaţa. Nu erau haine pe bănci, nici 
atârnate de cârlige deasupra lor. Și niciun tropăit nu răzbătea din 
sala alăturată. 

— Pune-ţi mâinile după ceafă și ţine-le acolo, îi ordonă o voce 
tăioasă din lateral. 

Cu coada ochiului drept zări o mână care ţinea un pistol 
îndreptat spre capul său. Îşi ridică mâinile încet, întorcându-şi în 
același timp capul, ca să-l poată vedea bine pe atacator. 

— Privirea înainte! îi ordonă milităreşte vocea. 

Accentul era englezesc. „O fi vreuna dintre glumele stupide 
puse la cale cu ajutorul vreunui tâmpit de ofițer inferior”, își zise 
Wetherell. 

— Mercer, ia-i arma! Repede! 

Paul Mercer păși în fața sa, cu ochii plecaţi și cu sudoarea 
curgându-i pe frunte. Îl căută rapid și îi luă Browning-ul automat 
pe care îl avea tot timpul asupra lui. 

— Mișcă, ordonă englezul, împungându-l pe Wetherell în ceafă 
ca să o apuce spre sală. 

Mercer o luă înainte și le deschise ușa. Sala era goală. Începea 
să semene din ce în ce mai puţin cu o glumă sau cu vreun test de 
inițiere. Și apoi, ce instructor ar pune la cale un test de inițiere, 
punându-și elevul față în față cu un soldat antrenat, dotat cu o 
armă încărcată? începu să se gândească furios, cum să facă să 
întoarcă sorții în favoarea lui. 


— Acolo! 

Făcu întocmai ce i s-a spus. În clipa următoare, capul îi fu 
acoperit cu o glugă, apoi fu răsucit și împins brutal în spalierele 
de pe perete, iar mâinile îi fură ridicate și legate de bare. Acum 
era complet neajutorat și, își dădu seama în timp ce teama 
începea să-l cuprindă, se afla poate la câteva clipe de moarte. Cel 
puţin, așa spera, de vreme ce alternativa pentru un ofițer de 
informaţii era tortura prelungită. O mână îi apucă gleznele pe 
rând și, depărtându-i picioarele, i le fixă de bare. 

— Tu, du-te afară! auzi vocea englezului ordonând. Ai grijă să 
nu intre nimeni! Vin și eu de îndată ce termin aici. 

Pe podeaua de lemn se auziră pași grei, apoi ușa se deschise și 
se închise. Lăsă un mic ecou în uriașa sală goală. 

— Scoate-mi căcatul ăsta de glugă, zise Wetherell. 

— Imi pare rău, domnule, răspunse vocea, aproape rugătoare. 
Mai bine nu. E mai bine să nu vedeţi nimic din ce se întâmplă. O 
să încerc să fiu scurt, când va fi cazul. Dar mai întâi avem câteva 
chestii pe care trebuie să le facem cât sunteţi în viață, domnule! 
Pentru ancheta judiciară. Așa încât să pară că aţi fost interogat de 
irlandezi. 

— Cine dracului mai ești și tu? Cine te-a trimis? 

— Mai bine păstraţi-vă suflul, domnule! Uitaţi aici, băgaţi-vă 
asta între dinţi, ca să aveţi ce mușca. Se spune că ajută. 

Simţi gluga ridicată puţin, apoi ceva împins în gură. Un dop de 
cauciuc. Gluga fu trasă la loc. 

În sala răsunătoare, mirosind a transpiraţie şi a sânge uscat, 
auzi sunetul unei lame de cuţit care era ascuţită. 

Declan voise să arunce o ultimă privire la Castletown House 
când nu mai era nimeni prin preajmă, ca să-și poată face o idee 
mai bună asupra locului. În seara următoare, recepţia urma să 
marcheze începutul conferinţei și al unor săptămâni de activitate 
intensă. Înăuntru încă se mai făceau pregătiri, dar afară grădinile 
erau pustii. 

Îşi petrecuse ziua cu Concepta, prima lor zi întreagă împreună 
după înmormântare. Nu mersese prea bine. Nu se certaseră, dar 
nici nu fuseseră prea destinși unul în compania celuilalt. Pe 
parcursul zilei, durerea de cap crescuse treptat. Încercase să se 
lungească puţin după prânz, dar asta nu făcuse decât să 
înrăutățească situaţia. Până la urmă, un telefon de la Grainne 
Walsh îi oferise motivul de care avea nevoie pentru a ieși din 
casă. Înainte de a pleca, îi ceruse Aminei să vină cu el, sub 
pretextul de a arunca alături de el un ochi de cunoscător asupra 
sistemului de securitate, dar sperând de fapt că ar putea găsi 
timp să discute. 

În ultimele săptămâni trăise două tipuri de sentimente 
contradictorii. În timp ce suferea enorm după fiica sa, se 
surprinsese petrecând din ce în ce mai mult timp în compania 
singurei femei pe care o iubise vreodată cu adevărat și care îl 
iubise în aceeași măsură. Din când în când fusese nevoit să se 
oprească pentru a respira, ca și cum ar fi alergat foarte mult și ar 
fi rămas fără suflare. 

Prezenţa Aminei îi reamintise ceea ce pierduse. Simțământul 
confuz pe care îl avea înainte privitor la lipsa de dragoste față de 
Concepta se transformase acum în certitudine. lar după 
pierderea lui Máiréad nu mai avea un substitut asupra căruia să- 
și îndrepte sentimentele. 

Era încă prea devreme pentru a spune ce se întâmplase între el 
și Amina. Cu siguranţă, nu deveniseră din nou iubiţi. Nu îi făcuse 
niciun avans, iar ea nu dăduse niciun semn că ar fi dispusă să 
accepte vreunul. După toate aparențele, ea avea să se întoarcă la 


Beirut după încheierea conferinţei, lăsându-l cu adevărat singur, 
părăsit. Dar el avea o mică speranţă că o va convinge să mai 
rămână. Putea găsi o mulțime de pretexte. 

Un vânt rece se pornise imediat după prânz și erau semne că s- 
ar putea apropia o furtună. Mai jos de reședință, Liffey curgea 
printre malurile verzi, în ultimele meandre înainte de a intra în 
oraș şi de a se vărsa în mare. Rătăciră până la malul râului și 
găsiră o potecă îngustă ce se îndrepta spre est, către Leixlip. 

Amina analizase pericolul unui atac al musulmanilor teroriști, 
pe baza ultimelor informaţii primite din Beirut. Se bănuia că unii 
membri ai Hezbollah-ului, din gruparea Jihad al-Islamyya, erau în 
Europa. Doi dintre ei, cunoscuţi asasini ai grupării șiite Amal, 
fuseseră văzuţi în Oslo. 

Se opriră pe malul râului, adăpostindu-se de vânt într-un pâlc 
de copaci bătrâni. Peste apă sufla vântul, iar suprafaţa râului era 
încreţită de valuri. În înalt, deasupra capetelor lor, norii alergau 
mânaţi de vânt pe cerul mohorât. Un bătlan ţâșni, se agită un 
moment, apoi dispăru. Îi înconjură o tăcere adâncă, în care vântul 
și valurile erau doar simple șoapte. Lumina părea să nu mai 
coboare din cer. Era acolo pur și simplu, tăcută, în pietre și în apă, 
fără să strălucească, estompată de copaci și de iarba care se 
legăna. 

Ea îi luă braţul, apoi începură din nou să se plimbe. Trecură pe 
lângă o barcă amarată de un ponton de lemn. O pasăre ţipă jalnic 
din ierburile din spatele lor. 

— Încă o mai iubeşti pe Concepta? 

Părea o întrebare atât de stupidă, de banală, trivializată de 
nenumăratele poveşti de dragoste ieftine, întoarsă pe toate 
părţile în articolele tuturor revistelor pe care le citise. Și totuși, 
nu se putea abţine să nu-l întrebe. Trebuia să știe asta, orice-ar fi 
fost. 

Nu răspunse imediat. Nu existau cuvinte pentru ceea ce ar fi 
dorit să spună sau, cel puţin, nu erau ușor de găsit. Îşi spusese 
atât de puţine chiar și lui însuși, şi toate acele cuvinte 


neexprimate, greșit exprimate şi confuze amenințau să-l sfâșie ca 
o lamă în momentul în care ar fi îndrăznit să le rostească. Iar 
faptul că o lăsa pe Amina să aştepte era cel mai periculos lucru pe 
care îl făcuse vreodată. 

— Am iubit-o pe Máiréad, zise el. Mi-aş fi dat viaţa, ca s-o 
salvez. 

— Nu asta te-am întrebat. 

Tăcerea făcu să pară că vocea ei venea de departe, de pe 
celălalt mal. Ar fi vrut s-o sărute, să o culce pe iarba umedă și să 
facă dragoste cu ea. Dar vocea ei părea să plutească în aerul rece, 
luându-l în râs. 

— N-am iubit-o niciodată pe Concepta, zise el. Am admirat-o, 
am avut grijă de ea, mi-a fost milă de ea - toate astea. Face parte 
din mine, nu mă pot lepăda de ea fără să-mi fac un rău, dar nu am 
iubit-o niciodată. 

— De ce ai rămas cu ea atât de mult? 

— Suntem în Irlanda. Divorțul este aproape imposibil. Iar ea 
este sora prim-ministrului. Tu erai în Liban. Mâiread era încă o 
copilă. M-am descurcat cum am putut. 

— Ar fi trebuit să te întorci. 

— În Beirut? 

— Da. 

— Ştii că n-ar fi fost posibil. Pentru niciunul din noi. 

— Este posibil acum? 

Rămase cu privirea aţintită dincolo de ea, pe apele agitate. 

— Nu, zise el. 

— Aş putea să rămân aici. 

Îşi uniră din nou mâinile și îşi continuară drumul pe potecă. 
Deasupra lor cerul era pătat de nori și se întuneca pe margini. 
Aici nu erau apusuri grăbite ca cele de lângă Mediterană, numai 
scăderea treptată și constantă a luminii și inevitabila cădere a 
nopții. Era ca și cum ea ar fi fost dintotdeauna aici, ca și cum viața 
ei în Beirut ar fi fost un vis, şi încă un vis care nici măcar nu era al 
ei. Îşi aminti un poem de Yeats, pe care îl auzise prima dată la o 


oră de literatură engleză, cu ani înainte de a-l întâlni pe Declan și 
de a vorbi cu el despre Irlanda. Simţise şi învățase poemul cu 
inima, iar acum, în timp ce mergeau, îl recită cu o voce joasă și 
caldă: 


Din ierburi înalte cu flori, 
Chema O'Driscoll cântând 
Sălbatice rațe perechi 

Pe lacul cel trist fremătând. 
Vedea întunecându-se tufe 
Prinse-ntr-a serii plasă, 

Şi visa la părul cel lung 

Al lui Bridget mireasă. 


Stând printre trestii, el îi ascultă vocea, amintindu-și de 
aceleași versuri auzite cu o altă ocazie. Ştia cum se sfârșește 
poemul, cum mireasa lui O'Driscoll era luată de un tânăr sid, un 
duh al văzduhului, şi nu mai este văzută vreodată. Amina ajunse 
la ultima strofă: 


Dar sus în tării auzi 
Cimpoiul din nou răsunând, 
Nicicând așa trist n-a cântat, 
Mai vesel sunat-a nicicând. 


Cuvintele îi erau smulse de vânt şi azvârlite peste apa cenușie. 
Stăteau unul cu fața la celălalt, aşteptând sunetul cimpoiului să 
coboare spre ei din văzduh, dar nu se auzea nicio muzică, doar 
şuierul întețit al vântului prin ramurile dese. Se aplecă și o 
cuprinse în braţe, ca și cum ar fi făcut-o pentru prima oară, apoi o 
sărută. Un sărut lung, în care își amintiră totul și uitară totul. 

Când, în sfârșit, se dezlipiră, întunericul se înteţea deasupra 
râului. 

— Unde putem merge? întrebă ea. 


— Vino cu mine, zise el. 

O luă de mână și o conduse mai departe de-a lungul râului, 
apoi se abătură de la cărare într-o plantație de pini înalţi. Era un 
loc adăpostit și întunecat sub crengile dese. Găsiră un luminiș cu 
un așternut din ace de pin. Dincolo de cercul magic al copacilor se 
auzeau tot mai tare rafalele de vânt șuierând deasupra apei, dar 
în interior era liniște. 

Când o atinse, știu că dragostea era mai importantă decât 
datoria, bunele intenţii sau mila, că nu mai putea face 
compromisuri sau să continue să plătească preţul pe care inima i- 
] cerea pentru a stăpâni situaţia. Nu se simţise niciodată atât de 
copleșit de regrete și atât de trădat de trecerea timpului. 

O dezbrăcă iute, fără să răsufle, de parcă ea ar fi putut 
dispărea, transformându-se într-un nor de fum. Ce ciudat, știa de 
locul ăsta, deși nu mai fusese niciodată aici cu o femeie. De parcă 
i-ar fi aşteptat ani de zile. Îşi scoase și el hainele şi o întinse peste 
haina aşternută deasupra acelor moi. Abia mult mai târziu își 
dădu seama că îi trecuse durerea de cap. 

Mai târziu stăteau îmbrăţișaţi, încălzindu-se unul pe celălalt și 
ascultând furtuna pornindu-se dincolo de copaci. 

— Mă mai iubeşti încă? o întrebă el. Era întuneric și abia îi 
zărea silueta întinsă lângă el. 

— Niciodată n-am încetat s-o fac, zise ea. 

— Vreau să trăiești aici, cu mine, zise el. 

— Vom vedea. 

— S-ar putea să reușesc să obțin o dispensă. Pádraig Pearse 
are relaţii unde trebuie. Ar prefera o înţelegere discretă în locul 
unui divorț scandalos. 

— Vom vedea. 

— Aş fi vrut să nu mai spui asta întruna. 

— Ce altceva aș putea spune? Mă abandonezi pentru 
cincisprezece ani, apoi aștepți să renunţ la viaţa și la casa mea, 
pentru a fi aici cu tine. Nu e așa ușor, Declan! Zău că nu e! 

— Dar mă iubeşti? 


Îl trase spre ea, amintindu-și fiecare moment pe care îl 
petrecuse în întuneric gândindu-se la el, iar el nu era acolo ca să-l 
poată atinge. 


Pe malul opus, un observator camuflat îi spiona printr-un 
binoclu pentru vedere în noapte. Îşi luase numele Ezekiel. Nu era 
un voyeur, nici prin gând nu i-ar fi trecut așa ceva. Ca și Declan, 
venise pentru a arunca o ultimă privire prin Castletown House 
înainte de începerea conferinței. Îl recunoscuse pe comisarul- 
adjunct Carberry din fotografiile pe care le avea, dar femeia îi era 
necunoscută. Îi memoră trăsăturile, apoi își continuă inspecția 
prin împrejurimi. 

„Este o seară perfectă pentru o recepție”, se gândi Declan. Îşi 
înălță capul și privi în depărtare, spre Liffey, reamintindu-și 
noaptea trecută. Până la urmă venise furtuna și se întorseseră 
amândoi la Dublin muraţi, dar fără să le pese de asta. 

Acum bătea de undeva un vânt rece, de parcă o divinitate 
răutăcioasă și-ar fi făcut de cap. Dar Declan Carberry nu fusese 
niciodată omul care să se gândească la subtilităţi teologice. Peste 
râu plutea o ceaţă joasă, parcă vrând să indice venirea toamnei. 

O noapte răcoroasă totuși, dar destul de caldă, ca oaspeţii să se 
poată plimba prin grădină sau până la râu, fără teama de a se 
alege cu o răceală. Un sentiment de relaxare pusese stăpânire pe 
cei mai mulți, doar cei mai sobri rezistaseră și rămăseseră 
grupaţi în cercuri, discutând lucruri serioase. Ei aveau să fie durii 
de miercuri dimineaţa. Desigur, nu se servise alcool, din meniul 


cinei lipsise carnea de porc și nici nu erau prezente multe femei; 
dar aceasta era limita acceptată a ascetismului. 

Oamenii se urcau și coborau de pe terasele largi sau se 
plimbau încet prin încăperile frumos decorate și luminate de 
candelabre. Duceau pahare cu sucuri exotice sau șerbet glasat, 
mirosind a trandafiri, adus de la Teheran. Cei curioși răsfoiau 
meniul cu aparentă nepăsare: sufleu elvețian, chifteluţe irlandeze 
de somon, pateuri cu anghinare (ale căror nume, lerusalim, 
fusese omis discret), pârjoale irlandeze de miel în sos de tarhon, 
cozi de langustă de Dublin servite cu trufe gratinate în ravioli. 
Cineva stătuse treaz toată noaptea pentru a traduce meniurile în 
arabă și persană. 

Bucătarii fuseseră sfătuiți cu înţelepciune să încerce să 
aranjeze mâncarea așa cum se obișnuia în Orientul Mijlociu. 
Toată carnea era halal. Oameni cu barbă trecuseră prin bucătării 
pentru a se asigura că nu se folosise vin sau vreo substanță 
euforizantă de către vreun bucătar. 

Cei câţiva oaspeţi occidentali erau cu toţii diplomaţi încercaţi. 
Cei care consumau alcool veniseră bine dotați și purtau sticluțe în 
buzunare, pentru a bea când prindeau ocazia. Cei care erau 
homosexuali știau că trebuie să-și găsească ceva mai bun de făcut 
decât să facă avansuri reprezentanţilor pietăţii islamice. Cei care 
erau homosexuali, dar știau cu cine au de-a face, se îngrijiseră 
deja să stea prin preajma unui simpatic prim-secretar al 
Ambasadei Turciei. Cei care erau heterosexuali și aveau neveste 
sau amante vârâte acasă în pat se bucurau pe deplin de o noapte 
liberă. Nimeni nu se plictisea. 

Ciaran Clark plutea printre toți ca o lebădă pe lac, întruparea 
graţiei și a bonomiei. Strângea mâini, zâmbea, făcea prezentări, 
îşi exersa cele zece cuvinte în arabă pe care le folosea în orice 
ocazie, știa numele fiecăruia, avea numărul de telefon al fiecăruia. 
Era vremea lui, înainte de sosirea lui taoiseach și a preşedintelui 
Fallon. 

Era ministru de externe din aprilie. Născut la Kerry, crescut la 


Dublin și cizelat la Harvard. Casa cu gazon și Ivy League se 
amestecaseră în el pentru a produce prototipul noului irlandez. 
Ca și mentorul său, taoiseach, avea privirea îndreptată către 
Europa. Voia să refacă patria lui Cúchulainn și a lui Finn Mac 
Cumaill, după propria viziune: încrezătoare, întreprinzătoare, 
clarvăzătoare și așezată la locul ei. 

Declan îl urmări trecând plin de sine, îmbrăcat în costumul 
negru. În câteva rânduri, Declan se întrebase de cine ar trebui să 
se teamă cel mai tare: de Sinn Féin și de băieţii lor înarmaţi din 
IRA, mânaţi de viziunea unei Irlande așa cum nu fusese și nici nu 
putea fi vreodată, sau de Ciaran Clark, cu costumul său Armani, 
mulțumit să asiste liniștit la scufundarea ţării în marea cenușie a 
propriei neputinţe. 

Clark îi amintea lui Declan de o pasăre. Nu se putea decide 
dacă de una cu un penaj atrăgător sau de una de pradă. Fra prea 
devreme ca să știe ce se află în spatele gesturilor politicoase și al 
zâmbetelor binevoitoare. Faţa lui Clark era ascuţită, ca de vultur, 
încordată, cu capul balansându-se pe un gât subţire. Ochii săi 
observau și înregistrau, fără să le scape ceva. 

Cei doi bărbaţi își petrecuseră dimineaţa certându-se cu 
privire la cele mai bune posturi pentru supraveghetori în timpul 
recepției. Clark restrânsese numărul de oameni pe care îi putea 
posta Declan și interzisese cercetările prin sondaj. Declan îi 
spusese că nu poate garanta siguranța delegaţiilor în aceste 
condiţii. Apoi ceruse permisiunea să păstreze în perimetrul 
Castletown House o unitate blindată din Fiannoglach - Unitatea 
de cercetași a armatei. Clark îi refuzase și această cerere. 
Discreţia era la ordinea zilei. N-ar fi inspirat încredere delegaților 
supărătoarea prezență printre ei a polițiștilor și a militarilor. 
Consideraţiile politice și diplomatice trebuiau să aibă prioritate. 
Declan trebuia să-și facă treaba cu douăzeci de gardieni și 
cincisprezece cercetași ținuți la distanță bună de invitaţi. 

Singurul militar vizibil în sediu era generalul de brigadă 
O'Rahilly, şeful de stat major al Forţelor de Apărare Irlandeze, și 


principalul său adjunct, generalul-maior Walsh. O'Rahilly fusese 
în UNIFIL în Liban în anii optzeci şi petrecuse un an ca șef de stat 
major la Naţiunile Unite, însărcinat cu supravegherea 
armistițiului. Cunoștea problemele legate de menţinerea păcii în 
Orientul Mijlociu mai bine ca oricare altul din Departamentul 
afacerilor externe. 

Ceilalţi militari erau afară, încercând să treacă neobservaţi. Pe 
terasa din față, Declan Carberry și căpitanul Tommy Murtagh, 
comandantul unităţii de cercetași, își împărtășeau preocupările. 
Niciunul din ei nu avea motive de bucurie. 

— Îmi pare rău de asta, Declan, îi spunea Murtagh. Aş fi adus 
cincizeci de oameni dacă aș fi putut. Dar sunt legat de mâini. Am 
făcut tot ce am putut. Am anulat toate plecările de la Curragh și i- 
am lăsat în stare de alertă pe toţi cei şaizeci de oameni de acolo. 
Dacă o să avem nevoie de ei, vor ajunge aici rapid. 

Declan privi în spatele lui, către clădirea enormă, apoi își roti 
ochii peste spaţiul deschis dimprejur. O mulțime de locuri bune 
de pândă pentru un asasin. Ar fi dorit să-i țină pe oaspeţi 
înăuntru, dar seara caldă îi scosese pe terase. 

— Să sperăm mai bine că nu vom avea nevoie de ei, Tom! 
Spune-le că le fac cinste când se vor termina toate astea. 

Murtagh îi zâmbi. 

— Trebuie să fii un om bogat, Declan Carberry, la prețul pe 
care îl are Guinness-ul în ziua de azi. 

Declan îi întoarse zâmbetul, deşi nu era unul prea vesel. 
Costumul său pentru dineu fusese închiriat. Îşi scutură încet 
capul. 

— Nu, Tom. Nu sunt deloc un om bogat. Sunt căsătorit cu o 
femeie bogată. E o diferenţă. 


Ezekiel avea oamenii pe poziţii și ţinea legătura cu ei printr-un 
sistem de comunicaţii UHF. Erau echipați de acţiune: 
combinezoane Nomex peste vestele antiglonț, cagule negre și 
măști de gaze. Fiecare om avea două arme: un H & K MP5 pentru 


intervenţii și o pușcă semiautomată. Semiautomatele aveau 
lunete Laurgage pentru vedere de noapte, cu amplificatori de 
imagine de generaţia a treia, cele mai scumpe produse de pe 
piaţă. Aveau lucruri mult prea importante de făcut, pentru a-și 
permite o economie cu modele din primele generaţii. Cu astea un 
lunetist putea repera o ţintă de mărimea unui om la trei sute de 
metri, în condiţii de vizibilitate scăzută. 

Se uită la ceas: 18.53. Totul depindea de corelare. Diversiunea, 
intrarea în perimetru și operaţiunea în sine. Dacă totul mergea 
bine, aveau să treacă la fapte de îndată ce lumina va începe să 
scadă. Faza finală a misiunii putea fi desfășurată apoi la 
adăpostul întunericului. FElementul-surpriză nu era suficient. 
Aveau nevoie şi de întuneric, și de viteză. 

Simţi cum i se încordează mușchii feţei, iar palmele îi 
transpirară de nervozitate. Ăsta era întotdeauna cel mai prost 
moment: clipele premergătoare operațiunii, aşteptarea 
prelungită, adrenalina crescând în sânge, adrenalina de care nu 
putea să scape încă. 

Mai rămăseseră câteva minute. Se lăsă în genunchi și spuse 
ceva în microfonul instalat în masca de gaze. 

— Să îngenunchem pentru rugăciune, șopti el. 

Nu-i putea vedea din locul în care îngenunchease, dar știa că 
sunt la locurile lor, plecându-și capetele. Sunetele pădurii îi 
ajunseră la urechi, sunetele blânde, timide ale unei lumi ce se 
pregătea pentru lăsarea întunericului. Îşi aminti prima sa 
escapadă la vânătoare, pe vremea când avea zece ani. Tatăl său îl 
luase la vânat căprioare, înarmat cu prima sa armă, un Hornet 
vechi de calibru 22, care fusese al bunicului său și nu era bun cu 
adevărat pentru nimic altceva decât pentru împușcat prăzi 
uşoare. Încă îşi amintea mirosul pădurii, trosnetul surcelelor sub 
picioarele sale nesigure, stelele nopţii ca cioburile de sticlă pe 
orizontul întunecat. 

— Doamne, ascultă-ne! vorbi încetișor, ştiind că microfonul 
avea să-i transmită vocea către fiecare membru al grupului, fără 


nicio distorsiune. Ne-am adunat aici în seara asta, sub privirile 
Tale... 

lar căprioara se prăbuși de îndată ce trase, rănită mortal, 
căzând în zori, într-un câmp de ferigi... 

— „în ultimele zile, căutând binecuvântarea și sprijinul Tău. 
Sufletele noastre sunt slabe, ocrotește-le cu sufletul Tău. 

Și sângele roșu, și tatăl său în picioare, ochind pentru a 
termina... 

— Mâinile noastre sunt slabe, întăreşte-le cu mâna Ta 
preaputernică! 

Și căprioara tresărind pentru ultima oară și rămânând apoi 
nemișcată. Feriga redusă brusc la tăcere, fără păsări, fără 
veverițe... fără Dumnezeu... 

— Ochii noștri sunt slabi, Te implorăm să-i întărești. Și dă-ne 
nouă puterea de a vedea dincolo de lucruri, cum ai făcut când i-ai 
dat vederea supusului Tău David, pentru a putea vedea, a ști şi a 
înțelege. 

Și lacrimile pe care nu și le putea stăpâni, și vocea tatălui său, 
aspră și furioasă, ca şi cum ar fi vrut să muşte din el: „Poartă-te ca 
un bărbat!” 

— Şi dă-ne nouă curaj pentru ceea ce începem acum, căci ceea 
ce facem, facem în numele Tău. Iar de va pieri cineva, fie să o facă 
întru cauza Ta sfântă. Cerem puterea Ta și protecţia Ta acum, în 
ceasul încercării noastre. Cerem toate astea în numele Fiului Tău 
și în numele lui David, pe care Tu ni l-ai trimis. Amin. 

Rămase tăcut. Pușca era strânsă bine între degete, grea, 
întunecată și tăcută. Avea să vorbească o singură dată în această 
seară. Scoase un încărcător din centură și îl montă. Avea cinci 
cartușe Glaser de 7,62. Dar unul era suficient. 


Declan își privi ceasul. La ora asta probabil că taoiseach și 
preşedintele erau pe drum. Le sugerase să sosească înainte ca 
lumina să scadă prea mult, dar aveau o întâlnire în prealabil cu 
ambasadorul britanic, iar el socotea că aveau să vină mai degrabă 


la nouă decât la opt. 

Cineva tuși ușor lângă el. Se întoarse și o văzu pe Concepta. Era 
îmbrăcată elegant, în alb, cu haine făcute special pentru acea 
seară. Fuseseră alese după ore de discuţii și de gândire, în care se 
ţinuse cont în egală măsură de politică și de modă. Ca ținuta de 
seară era izbitoare și totuși era puţin probabil să-l scandalizeze 
pe vreunul dintre oaspeţi. O eșarfă lungă și albă îi acoperea capul. 
„Este foarte atrăgătoare”, gândi el, și pentru prima oară înţelese 
de ce era atât de solicitată la astfel de evenimente. În seara asta, 
nefiind singuri, atmosfera dintre ei era mai puţin tensionată. 

— ArTăţi nemaipomenit, îi zise el. 

— Mulţumesc. Îmi fac numărul cât pot. Aşteaptă s-o vezi pe 
Sheilagh Burke. S-a îmbrăcat ca o soră de la St Peter Claver. 

El râse. Sheilagh Burke era o femeie prostuţă, al cărei soț 
conducea fermele de păsări ale lui Pâdraig Pearse din County 
Limerick. 

— Totuși, Concepta, ar fi trebuit să stai departe de asta. 
Pádraig Pearse n-avea niciun drept să te facă să vii aici în seara 
asta. E mult prea curând. 

— Şi tu ești aici. 

— Trebuie să fiu. N-aș fi venit doar pentru petrecere. 

— Pádraig s-a gândit că mi-ar prinde bine să mai ies. Iar 
Brannigan crede că munca mă va face să mai uit. Îi întinse un 
pahar. Ți-am adus ceva. Se numeşte calpis. 

El privi paharul. 

— Ce-i asta? 

— Este un suc exotic. Are ceva în el... am uitat ce. 

— Sunt în timpul serviciului. 

— Isuse, Declan, n-are un strop de alcool în el! 

Nu era nici locul nici momentul, dar nu se putu abţine. 

— Concepta, zise el. M-am gândit. Când se va termina cu asta - 
mă refer la conferință - cred totuși că ar trebui să mă mut. Să-mi 
găsesc o locuinţă, așa cum aveam de gând să fac înainte... 

— E moartă de-abia de cinci săptămâni. Dumnezeule, Declan, 


ţi-am spus că am nevoie ca tu să rămâi. 

— O să fii în regulă. O să ne vedem. Numai că trebuie să fiu 
singur. 

Se întrebă dacă decizia lui era cinstită. Chiar și ieri-dimineaţă 
ar fi putut să fie. Dar acum? Credea că nu este cinstit. 

— Şi cum rămâne cu mine, Declan? Te mai gândești vreodată și 
la altcineva în afară de tine? O să fiu singură în casa aia ca un 
mormânt. Fără soţ, fără fiică, fără viaţă personală... 

— 0 să mai rămân o vreme. Dar nu vei putea amâna la 
nesfârșit. Poate vei reuși să mergi la țară pentru o vreme, să stai 
cu familia ta. Ţi-ar prinde bine să evadezi un timp din Dublin. lar 
ai tăi se vor bucura să te aibă aproape. 

— Ai găsit pe altcineva, nu-i așa? 

Părea aproape ridicol. O găsise pe Amina cu cincisprezece ani 
în urmă. 

— Prostii, zise el. 

— E adevărat totuși, nu-i așa? Altfel de ce ai vrea s-o ștergi? 
Isuse, Declan, dacă-ţi închipui că o să te las să pleci cu vreo boarfă 
din Ballymun sau de pe unde oi mai fi agăţat-o, cred c-ar trebui să 
te mai gândești. Nu numai cu mine vei avea de furcă. Pâdraig 
Pearse te va perpeli de viu fie și numai dacă vei îndrăzni să-i 
pomenești de asta. 

Chiar în acel moment Ciaran Clark apăru în spatele ei. Îl fixă pe 
Declan suspicios. Alături de el era un om înalt, cu o barbă deasă. 

— Concepta, zise el, aș vrea să ţi-l prezint pe profesorul Abd al- 
Halim Abbud, conducătorul delegaţiei egiptene. 

Ea se întoarse cu spatele către Declan, întinse mâna și zâmbi. 

— Masa al-khayr, zise ea pe cel mai încântător ton. 

Declan o privi îndepărtându-se fără să-i spună un cuvânt. 
Ministrul de externe dădu politicos din cap, apoi se îndepărtă, 
căutând un alt VIP. Declan se pregătea să plece, când simţi o 
atingere ușoară pe mână. Se întoarse și o văzu pe Amina 
zâmbindu-i. Ca prin minune toată furia și încordarea îi dispărură. 

— Nici nu ştii cât de bucuros sunt că te văd, zise el. 


— Ea era Concepta, nu-i așa? 

El dădu din cap. 

— E foarte frumoasă. Nu ai fost niciodată corect când ai vorbit 
despre ea. 

— Nu m-am gândit niciodată că e frumoasă, zise el. Nu când 
eram cu tine. Fa se înroși. 

— Suntem aici cu treburi oficiale, comisare! 

— Tot cu treburi oficiale am fost și în Liban, din câte îmi 
amintesc. Ca să nu mai menţionez seara trecută. 

Ea zâmbi, încă stânjenită. Era îmbrăcată foarte diferit față de 
Concepta, într-un costum cu pantaloni, iar părul ei scurt era 
neacoperit. 

— Ciaran a fost de acord cu felul în care te-ai îmbrăcat? întreba 
el. 

— Sunt o femeie modernă, zise ea, ascuţindu-și puţin glasul. În 
Algeria, fundamentaliștii, precum unii dintre cei aflaţi aici în 
seara asta, au tăiat gâtul unor fete de școală fără niciun alt motiv 
decât acela că nu purtau hijab. Așa că refuz și eu să port hijab, în 
cinstea lor. Ai ceva de obiectat? 

El scutură din cap. 

— Cum se descurcă? întrebă ea, încercând să schimbe 
subiectul. 

— Concepta? Nu foarte bine. Cred că ţi-am spus deja cât de rău 
s-a simţit după ce au murit părinţii ei. Suportă foarte greu și 
moartea lui Máiréad. A trebuit s-o las singură foarte multă vreme, 
cu organizarea conferinţei. 

Amina nu spuse nimic, dar știa că nu e în întregime adevărat. 
Multe dintre seri și le petrecuse cu ea. Nu că l-ar fi condamnat: 
avusese propriile dureri cu care trebuise să lupte, iar faptul că 
era cu ea îl ajuta sau cel puţin așa îi spusese el. 

— Părea supărată înainte de venirea mea. 

— Da. A fost greșeala mea. Nu sunt foarte priceput în a-mi 
alege momentele potrivite. l-am spus că vreau să mă mut, să-mi 
găsesc un apartament în orașul meu. 


Fa se înroșşi din nou. 

— Nu crezi că e cam devreme? 

El își scutură capul. 

— Discutaserăm despre asta înainte de sosirea ta. E un lucru 
pe care va trebui să-l fac, indiferent ce s-ar întâmpla. 

— N-ar fi mai bine... 

Staţia de buzunar a lui Declan sună tare. Apăsă butonul de 
recepție și vorbi: 

— Carberry. 

— Declan? Sunt Tommy Murtagh. Avem necazuri, Declan! 
Tocmai am primit un telefon de la cartierul general din Curragh. 
Jumătate dintre oameni au fost împrăștiați. 

— Împrăştiaţi? Ce vrei să spui? 

— A fost o alarmă pe o stradă la vest de Lucan. Ambasadorul 
britanic se îndrepta spre o cină cu președintele Colegiului 
Maynooth. Mașina a fost prinsă într-o ambuscadă. 

Tommy Murtagh plecase, urmat de cei cincisprezece oameni ai 
săi. Întreaga unitate de cercetași de la Curragh fusese trecută în 
alertă roşie. Alte unităţi erau în drum dinspre cazărmi spre locul 
ambuscadei. 

Declan Carberry nu pierdu nicio clipă pentru a prelua 
conducerea. Depășind vociferările de protest ale lui Ciaran Clark, 
ajutat de Amina, adusese toţi oaspeţii înăuntru, strângându-i în 
salonul de dans de la etajul întâi. Era cel mai prost lucru pe care l- 
ar fi putut face, dar încă nu avea de unde să știe asta. 

Ca să nu alarmeze pe cineva, păstrară tăcerea asupra 
ambuscadei. Declan își jură că vor cădea capete. Nu i se spusese 
că ambasadorul britanic avea de gând să facă o vizită la St 
Patrick, un seminar teologic din Maynooth, aflat la numai șase 
kilometri de Celbridge. 

Decizia de a aduna oamenii înăuntru fu pusă pe seama 


întunericului şi a vântului tot mai puternic. Președintele și 
taoiseach nu aveau să mai vină acum, desigur: asta fusese prima 
prioritate a lui Declan când auzise de ambuscadă. Nu putea 
exclude posibilitatea ca ţinta ambuscadei să fi fost, de fapt, 
mașina prezidenţială și ca atacul asupra ambasadorului Reynolds 
să fi fost o teribilă și poate providenţială greșeală. 

Providenţială - cel puţin pe termen scurt. Declan se cutremură 
numai gândindu-se la ce s-ar putea întâmpla dacă Reynolds ar fi 
rănit sau mai rău. Relaţiile anglo-irlandeze se deterioraseră 
foarte mult după uciderea lui Christopher Ewart-Biggs, 
ambasadorul Londrei la Dublin, în 1976. Un alt asasinat era de 
neconceput, nu numai din punctul de vedere al consecinţelor 
pentru comandantul diviziei speciale. Declan simţi că începe să-l 
doară capul din nou. 

De îndată ce oaspeţii reveniră la canapelele lor și la sucurile 
exotice, Declan își aranjă din nou echipa. Postă zece oameni într- 
un cordon de-a lungul perimetrului interior de protecţie, cinci în 
afara clădirii și cinci înăuntru, în puncte strategice. Ei trebuiau să 
facă față până la sosirea întăririlor de la Dublin. Amina, principala 
legătură a lui Declan cu oaspeţii musulmani, alertă discret câteva 
gărzi de corp din diferite delegaţii, atrăgându-le atenţia asupra 
situaţiei și cerându-le să fie foarte atenţi. 

Afară era o liniște neobișnuită. 


Ezekiel își privi ceasul. 19.15. Ambuscada fusese produsă la 
momentul cel mai potrivit. Asta însemna o mare grijă de care 
scăpase. A doua zi, contabilul IRA din New York va primi un plic 
din hârtie roz, prin care va fi înștiințat că într-o bancă din Zurich 
se făcuse o plată de un milion de dolari americani. Va crede că 
banii vin de la Noraid. Nu era așa. Şoferul de la ambasada 
britanică primise deja zece mii de lire. Credea că sunt de la IRA. 
Nu era așa. Ambii își vor ţine gurile bine închise? Ce altceva ar 
putea face? 

Privi Transaif-ul cu cercetași cum iese pe poartă. Era timpul să 


intre în acțiune. Echipa sa de asalt era formată din doisprezece 
oameni, în afară de el. Oameni puternici. Oameni cu frica lui 
Dumnezeu. Primul pas era să-i pună pe poziţii. Şopti în 
laringofon: 

— Potriviţi aparatele pentru bruiaj. 

La semnal, șase dintre oamenii din echipă schimbară aparatele 
pentru bruiaj pe frecvența transmițătoarelor din perimetrul de 
alarmă. Nimic nu avea să se mai întâmple la centrul de comandă 
din interiorul clădirii. Alarma avea să fie oprită, fără ca cineva să 
știe asta. Ecranele aparatelor vor arăta că totul e în regulă. Iar 
asta era chiar ceea ce voia, pentru că însemna că nu se va 
întâmpla nimic atunci când vor intra în perimetru. Sau, cel puţin, 
pentru asta se ruga. La urma urmei, dacă alarma nu fusese 
dezactivată, trebuia să anuleze întreaga operaţiune. Asta dacă nu 
cumva gloanţele gardienilor ar fi anulat-o înainte. 

— Hai! zise el. 

Siluete tăcute începură să se miște printre copaci. Întrară în 
perimetru. Ezekiel privi prin lentilele binoclului pentru a observa 
o reacție în clădire, semn că alarma fusese declanșată. 

— Opriți-vă, șopti el. 

De unde se afla, putea vedea fațada dintr-un unghi de treizeci 
de grade. Comandantul gărzii postase câte un om în colţul 
fiecărei aripi din faţă, doi pe terasa din față și doi mai jos, pe 
aleea de acces. Asta însemna șase, dar tot mai trebuia să afle câţi 
erau în spatele clădirii. Nu-și putea permite nicio greșeală. 

Planul său îi permitea să piardă patru oameni. Dacă erau mai 
mulţi, se năruia. Decizia de a lucra cu o toleranţă atât de mică nu 
fusese ușoară. În final, calculase că riscurile de a trece la acțiune 
cu mai mult de doisprezece oameni erau mult mai mari decât cele 
de a pierde prea mulţi oameni pe parcursul operaţiunii. Dacă 
trimitea oameni înăuntru, trebuia să-i și scoată înainte de sosirea 
întăririlor de la Dublin sau de la Curragh. 

Niciun răspuns. Până aici, toate bune. Paznicii de jos așteptau 
confirmarea alarmei. Dar de la centrul de comandă nu veni niciun 


semnal. „O să-şi dea ei seama îndată ce s-a întâmplat”, se gândi el. 

— Treceţi pe poziţii! 

Ultima rază de soare juca ușor peste iarba neculcată. Lumea 
începea și se sfârșea aici, în pădure, printre copaci, într-un tărâm 
al umbrelor mișcătoare. Îşi putea auzi propria răsuflare, grea 
înapoia măștii, o ușoară amintire a faptului că e muritor: fiecare 
răsuflare îl apropia de ultima. Mai încercase asta cândva, în 
copilărie. O medie de cincisprezece răsuflări pe minut. Douăzeci 
și unu de mii şase sute pe zi. Cinci sute cincizeci de milioane trei 
sute șaizeci și opt de mii dacă trăiai să apuci șaptezeci de ani. 

Oamenii săi ieşiră din pădure și se culcară la pământ, târându- 
se înainte până lângă o barieră de tufișuri scunde. 

— Cinci pe poziţie... 

— Trei pe poziţie... 

— Zece pe poziţie... 

Recunoșştea vocile în timp ce se târa să-și ocupe locul, 
agăţându-și pușca de o creangă joasă. În câteva secunde, toţi erau 
pe poziţii. Numărul şase - acesta era Capaldi - îi dădu raportul 
despre situaţia din spatele clădirii: 

— Incă patru paznici. Doi la colțuri, doi la intrarea din spate. 
Toţi sunt la vedere. 

— Şi acoperișul? 

— Nimic. 

— În regulă! O să număr începând de la cel mai apropiat om de 
pe şosea în sensul acelor de ceasornic, așa cum am stabilit. Asta 
este rutină, nu trebuie să vă neliniștiți. Fiecare ia o ţintă, cu 
excepţia lui șase și zece. Unu și doisprezece au distanțe mai mari 
- aproape trei sute de metri. Doi și unsprezece au distanțe medii 
- cred că o sută cincizeci sau două sute de metri. Restul, fiecare 
sub o sută. Nu vreau nicio ratare, așa că hai să luăm întâi ţintele 
îndepărtate pe care le-am stabilit la început. 

Asta însemna el și cu Ross. Se ridică pe coate, așezându-și 
pușca în poziție de tragere. PSG1 cântărea aproape zece 
kilograme cu pat cu tot. Era bucuros că va scăpa de el după numai 


un foc. Dar greutatea o făcea o pușcă ideală pentru un lunetist, 
dându-i stabilitate. Cobori tripodul și îndreptă pușca în jos. Simţi 
patul rece pe față. Arătătorul mâinii drepte se îndoi ușor peste 
trăgaci. Respiră adânc, încet, spunându-și că nu e nicio grabă. 

Lipindu-se de pușcă, simţi începutul straniei simbioze dintre el 
şi armă. În mintea sa o ura, dispreţuia ceea ce putea face, 
transformarea pe care i-o provocase. Dar în inima sa, el şi arma 
erau una. Era o prelungire a eului său. Nu suporta să ucidă, dar se 
considera iertat și împuternicit. „Un chirurg și bisturiul său 
provoacă durere, gândea el, dar dacă vindecă bolnavul nu mai 
este un păcat în a vărsa sânge.” 

Lumea pe care o avea în faţa ochilor nu era cea reală. Imaginile 
amplificate erau lucruri spectrale, forme dintr-un univers paralel. 
Putea vedea mașinile lungi şi negre ca niște balene eșuate, 
strălucitoare și ireale. Și pietrișul de pe alee, scăldat în toate 
culorile, ca o plajă pietroasă fără mare. Apoi ţinta sa. Nu era deloc 
un om, o ființă umană cu atâtea respiraţii numărate care-i mai 
rămăseseră, ci o stafie trăind în micul univers al puștii sale. Un 
om putea omori aceste fantome fără grija că va fi pedepsit, le 
putea ucide și putea merge la Dumnezeul său zâmbind, alergând 
către îmbrăţişarea Sa. 

Capul paznicilor păru să plutească în bătaia puștii. Îşi potrivi 
degetul pe trăgaci ţinându-și răsuflarea. 

— Nu te mișca, murmură el. Numărul unu ţintit, șopti el în 
microfon. 

— Doisprezece țintit, sosi răspunsul. 

Era 19.19. 


În interior, Declan vorbea la telefonul mobil cu cartierul 
general al Gărzii: 

— Nu-mi pasă dacă va trebui să aduceţi oamenii de rezervă! 
Aduceţi-mi toţi oamenii pe care îi puteţi aduce, şi asta acum! 

— Domnule, am nevoie... 

Închise telefonul și privi prin fereastră spre terasă. Era camera 


din faţă a aripii de vest. Gândea cu repeziciune. Potrivit celor de 
la Ambasada Britanică, dineul de la Maynooth fusese o afacere 
aranjată pe nepusă masă, ca între prieteni. Ambasadorul fusese 
aşteptat mai devreme, dar taoiseach îl invitase la o discuţie cu el 
şi cu președintele. Asta făcea din ce în ce mai probabilă ipoteza că 
adevărata ţintă a atacului fusese Pádraig Pearse. Doar dacă nu... 

Dacă ambuscada fusese opera IRA - iar el nu-și putea da seama 
cine altcineva ar fi putut fi responsabil - n-ar fi fost îndreptată 
spre cei mai importanţi doi oameni de stat ai Irlandei. Ordinul 
intern numărul 8 al IRA era destul de explicit în privinţa evitării 
militarilor și a polițiștilor din Republică. 

Cu cât se gândea mai mult la asta, cu atât momentul și locaţia i 
se păreau prea bune pentru a fi adevărate. Începea să aducă a 
înscenare. A diversiune. Preşedintele și taoiseach n-au plecat din 
Dublin. Dar delegaţii erau tot aici, la Castletown House. 

Afară, totul părea destul de liniștit. În depărtare, copacii înalți 
reflectau lumina soarelui muribund. O pasăre tremura în bătaia 
vântului. Pe terasă, Paddy Delaney și Jim Costello păzeau intrarea 
principală. Mai încolo, pe alee, Martin Kavanagh și Seân Maher 
țineau sub ochi poarta principală. Fi erau unii dintre cei mai buni 
oameni ai lui, cu toţii recrutaţi cu grijă în echipă și aleşi pentru 
sarcina specială din această săptămână. 

Un păun se agită pe peluză, abia vizibil în lumina apusului. 
Păşea în lumea sa, neatins de preocupările obişnuite ale 
oamenilor care îl priveau ca pe un lucru frumos, şi atât. 

Într-o fracțiune de secundă, întreaga scenă se schimbă. Sub 
privirea lui Declan, cele patru gărzi se clătinară simultan și se 
lungiră brusc la pământ, ca niște păpuși ale căror sfori fuseseră 
tăiate. Păunul ţipă, ascuţit și precis. Tăcerea se lăsă din nou. 
Păunul își înfoie coada în întunericul ce se lăsa. 

Cu degetele tremurânde, Declan apăsă butonul staţiei: 

— Aici Carberry. Raportaţi-mi ce se întâmplă acolo! 

Linişte. Îşi ţinu răsuflarea. Linişte. 

Apăsă butonul a doua oară. 


— Haide, echipa A. 

Îşi dădu seama că vocea îi tremura. 

Liniște. 

— Pentru Dumnezeu, mai e careva acolo? 

Simţea că-i sare inima din piept. Apăsă din nou butonul. 

— Echipa B. Mă auziţi? Conor, ești acolo? 

— Aici Conor. Ce se întâmplă, domnule? 

— Ține-ţi oamenii în alertă! Du oaspeţii în galeria mare, dar, 
pentru Dumnezeu, nu băga frica-n ei! Raportează-mi de îndată 
dacă se întâmplă ceva. Terminat. 

Se repezi spre camera de control. Nu putea să facă nimic 
pentru vreunul dintre oamenii de afară: muriseră înainte de a 
atinge pământul; precizia extraordinară a tirului îi spusese asta. 

Omul de la pupitru încerca să formeze, cu disperare, un număr. 
În faţa lui, opt monitoare clipeau în linişte, brăzdate de liniile 
strălucitoare de interferenţă. 

— Isuse Hristoase, ce se petrece? 

Operatorul se întoarse. 

— Toate monitoarele s-au dus, domnule. Cam acum un minut. 
Nu le pot repune în funcţiune. 

— Ai văzut ceva înainte de asta? 

— Pe monitoare, domnule? Nu. Era o liniște desăvârșită afară, 
domnule! 

— Ei bine, acum nu mai e linişte. Cineva tocmai a doborât 
echipa A. Lasă chestiile astea și fugi sus la întăriri! Raportează-i 
locotenentului Dunn! 

Omul se holbă la Carberry. Faţa îi era albă. 

— Isuse, omule, nu căsca gura ca idiotul! Mișcă-te! 

Omul își înhaţă arma Steyr AUG și dispăru pe ușă, în holul 
mare de la intrare. Trecu printre două coloane ionice simple și 
coti la stânga spre scări. Și atunci, lin, ca un dansator care execută 
cu încetinitorul pași de o complexitate mai mare decât cea 
obișnuită, se opri și începu să se rotească. Mâinile îi ţâșniră 
înapoi, iar pușca îi căzu zăngănind pe podeaua cu pătrate albe și 


negre. 
Declan îl urmări căzând, văzu sângele împrăștiat ca un vin 
negru pe albeaţa coloanei și îl auzi strigând o dată. Sau era doar 
un ecou în sala goală de marmură. Privi către uşa principală. În 
asfintit, se distingea conturul unui om. Era îmbrăcat în negru din 
cap până-n picioare. Numai ochii i se vedeau, din spatele 
geamului măștii de gaze. Se holba direct la Declan. Şi avea o 
pușcă semiautomată MP5 îndreptată direct spre pieptul său. 

Asaltul fusese repetat de atâtea ori, încât operaţiunea reală 
părea o banalitate. Construiseră decoruri care imitau clădirea și 
împrejurimile, folosind fotografii recente și planuri ale 
interiorului, luate din ghiduri turistice. Dar numai cu o zi înainte 
avuseseră posibilitatea să estimeze forțele de rezistență la care 
se puteau aștepta. 

La 19.22, patru oameni controlau parterul. Ceilalţi opt aruncau 
scări de aluminiu către ferestrele galeriei mari de la etajul întâi. 
Câteva secunde mai târziu erau la ferestre, gata să intre. La un 
semnal al lui Ezekiel, cei doi oameni sparseră fiecare câte un 
geam și azvârliră în încăpere grenade cu gaze. 

Grenadele explodară simultan, orbindu-i și asurzindu-i pe toți 
cei aflați în galerie. Cei doi aruncară apoi înăuntru capsule din 
cauciuc cu gaz lacrimogen. În câteva secunde, încăperea începu 
să se umple cu fum subţire, înecăcios. 

Intre timp, cei şase oameni din mijloc folosiseră topoare cu 
mânere lungi, pentru a-și croi drum prin lemnul și sticla ramelor 
ferestrelor. Nu le luase mai mult de câteva secunde. 

Cei de la margine aveau MP5-urile îndreptate către cei din 
încăpere, în timp ce tovarășii lor se cățărau înăuntru. În acel 
moment se deschise o ușă în peretele dinspre vest. Un ofițer din 
Gardă se repezi în încăpere, cu arma Steyr ridicată în poziţie de 
tragere. O pală de gaz îl lovi peste faţă, înecându-l. Înstinctiv, 


ridică mâna pentru a se freca la ochi. Într-o fracțiune de secundă 
gazul păru să explodeze. O rafală de gloanţe îi spulberă capul și 
mâna. O a doua rafală către ușă înăbuși orice tentativă de a mai 
pătrunde pe acolo. 

Deodată, în mijlocul gazelor, cineva începu să danseze, 
legănându-se și răsucindu-se fără muzică, o umbră în fumul 
încolăcit. Se numea Brendan McGlinchey și făcea parte din Gardă. 
Fusese trimis să-i apere pe oaspeţii din galerie. Fusese nedumerit 
de lumina și de zgomotul grenadelor. Dar continua să-și țină 
strâns pușca de asalt Steyr, de parcă arma ar fi fost ancora lui 
într-o lume scăpată de sub control. Ochii și nasul îi curgeau, se 
simţea ca și cum gazul îl jupuia pe dinăuntru, un milion de cuțite 
mărunte sfâșiindu-i plămânii. Dar undeva, în mintea sa, o forță 
mai puternică preluase controlul, spunându-i ce se întâmplă și ce 
are de făcut. Ştia că trebuie să localizeze ferestrele şi să tragă. 

Se strădui să-și deschidă ochii prin gaz. Durerea era teribilă, îl 
făcea să geamă. Îşi închise ochii din nou. Era înconjurat de o lume 
cuprinsă de nebunie, de agitația animalelor prinse în capcană: 
urlet, lătrat, schelălăit, fără vreun gând de îndurare sau vreo 
speranță de izbăvire. lar sunetul propriei voci printre toate astea, 
limpede ca cristalul, complet nefiresc. Avea un încărcător plin, 
cincizeci de gloanţe. Numai de-ar fi reușit să tragă, măcar câteva. 

Atât de multe forme în mișcare, atât fum, atât de puţin timp! îşi 
aduse pușca în față. Membrele i se îngreunară. Se mișca, de parcă 
era filmat cu încetinitorul. 

Un alt geam spulberat. Brendan se opri și îndreptă pușca în 
direcția din care venise sunetul. Apăsă cu putere pe trăgaci, 
pentru foc automat. Porni o rafală puternică, fără ţintă. Fiecare 
glonț lovi tavanul. Ultimul om care urcă prin fereastră ridică 
arma şi îl împușcă în gât cu un singur glonţ. Un nor de gaz 
lacrimogen nu punea probleme de vizibilitate. Atacatorii purtau 
ochelari pentru vedere nocturnă. Puteau recunoaște o ţintă de 
mărimea unui om la trei sute de metri distanţă, în lumina 
stelelor. Să-l recunoască, să-l ochească și să-l doboare. 


Toţi cei opt atacatori erau acum în încăpere. Se auzi un sunet 
de foc automat dinapoia ușilor, urmat de niște strigăte gâtuite. 
Gardienii rămași opuneau o rezistență dârză echipei de asalt care 
venea de la parter. 

Lăsând doi oameni să păzească mulţimea care, cu un minut 
mai devreme, fusese o strălucitoare colecţie de VIP-uri şi gărzile 
lor de corp, liderul intrușilor îi trimise pe ceilalți la ușile 
principale. O grenadă cu gaze în acel loc ar fi contraproductivă: i- 
ar fi afectat pe propriii oameni care luptau să urce scările în 
aceeași măsură în care i-ar fi dezorientat pe gardieni. Ezekiel 
ordonă oamenilor săi să-şi regleze armele pentru foc cu foc. Cu 
degetul mare mută butonul de foc al armei sale de pe F pe E, 
poziția pentru foc cu foc. 

De partea cealaltă a ușii, schimbul de focuri de armă continua. 
Era ca și cum ai fi ascultat un televizor pornit în camera de 
alături. Asta îl făcea pe Ezekiel să se simtă mai lipsit de substanță 
ca niciodată, de parcă nimic din toate astea nu se întâmpla. Se 
pregăti să recreeze realitatea din carne și sânge. Să participe la 
sacrificiu, la actul jertfei. Să ia asupra lui sudoarea și sângele, și 
cuiele; să devină una cu Dumnezeu. Ăsta era tot rolul acţiunii. Era 
cina lui Dumnezeu, cu o armă în locul cupei. Pentru a doua oară 
în viaţa sa declanșase focul și fumul în căutarea dragostei. Ridică 
piciorul și lovi ușa, deschizând-o. 

Trase de două ori, rapid, lovind câte un poliţist cu fiecare foc. 
Doi dintre oamenii săi se strecurară afară pe sub focul de 
acoperire. Dar când al treilea ajunse la ușă, o rafală de foc 
automat îl aruncă înapoi în încăpere, doborându-l. Dintre cei 
șapte gardieni care apărau scările numai doi mai erau încă în 
viaţă. Cel care tocmai trăsese era ascuns după un piedestal de 
marmură pe care trona un bust georgian. Ezekiel îl auzi punându- 
și în armă un încărcător nou și se dădu înapoi, în timp ce omul 
trase din nou în direcţia ușii. Se auzi un singur foc dintr-un MP5 
şi Steyr-ul tăcu. Ezekiel ieși din nou pe palier. În acel moment, 
ultimul gardian aruncă arma și păși înainte cu mâinile ridicate. 


Ezekiel îl dobori pe loc, sacrificând un singur glonţ tras în frunte, 
curat. Nu-și puteau permite să ia prizonieri. 

În galeria mare haosul se transformase în supunere lașă. Era 
19.24. Prin încăpere bătea o briză uscată, care împrăștia rapid 
gazul. Oaspeţii, îmbrăcaţi pentru o seară călduroasă, tremurau. 
Câţiva erau aplecați înainte și vărsau. Concepta Carberry găsise 
un scaun și se aşezase pe el, respirând din greu. În apropiere, 
Ciaran Clark făcea tot ce putea să stea mai departe de oaspeţi. 
Amina era cu un grup de femei musulmane, încercând să le 
calmeze. Îşi aruncase deja arma într-o vază goală. Anii de 
experiență o învăţaseră să ştie când merita să lupţi şi când era 
mai bine să aștepți. 

Ezekiel se întoarse înapoi în încăpere. Detectă o mișcare cu 
coada ochiului. O gardă de corp algeriană, recuperându-și forțele, 
încerca să-și scoată arma ascunsă sub smoching. Ezekiel făcu doi 
paşi spre el, ţinti și trase. Bărbatul căzu, zbătându-se, pe podea. 
Ezekiel trase din nou. De data asta, garda de corp rămase 
nemișcată. 

— Rodriguez, Nielsen, căutaţi-i pe ceilalți! Oricine are o armă e 
gardă de corp. Aliniaţi-i acolo! Se opri, apoi își smulse radio- 
emițătorul de la piept. Aici e Băieţașul. Răspunde, Cocoșule. 
Terminat. 

Se auzi un pârâit, apoi o voce răspunse: 

— Cocoșul. Aici este liniște. 

— Mișcaţi-vă fundurile încoace acum! în patru minute vom fi 
gata. 

— Vom fi acolo în două minute. Terminat. 

Îşi puse radioemițătorul la loc şi vorbi din nou în laringofon: 

— Freeman? Robbins? Cum merge treaba acolo jos? 

— Parterul este în siguranţă. Avem un prizonier. Nu e arab. 

— Trimite-l sus cu Freeman. Robbins, tu rămâi și fii cu ochii-n 
patru până coborâm noi. 

Îşi verifică ceasul. 

Rodriguez și Nielsen scoseseră în rând șapte oameni. Armele 


lor erau pe podea. Ezekiel se apropie de ei. 

— Ăştia-s toţi? 

— Toţi cei care aveau arme. 

— Împuşcaţi-i! Rodriguez, ocupă-te tu de asta! Nielsen, verifică 
ieşirea! 

Gărzile de corp nu le erau de niciun folos. Chiar și mai rău, în 
timpul retragerii le-ar fi putut face probleme. Rodriguez își 
îndeplini sarcina cu eficienţa și calmul unui măcelar care omoară 
vite. Își montă un încărcător nou; să te opreşti la jumătate pentru 
a-ţi încărca arma era sadic și neprofesionist. 

— Jos! ordonă el. 

Un om execută ordinul, ceilalți îl priviră confuzi, neînţelegând. 
Puţini dintre ei înțelegeau cuvinte în engleză. Rodriguez îi 
împinse în genunchi. Unul câte unul îngenuncheară. Apoi îi puse 
să se întindă pe burtă. 

Se plimbă de-a lungul șirului, trăgând în capete. Câte două 
gloanţe în fiecare. Niciun supravieţuitor. 

În timp ce împuşcăturile se stingeau, un om din echipa de la 
parter intră aducându-l cu el pe Declan Carberry. Cu ţinuta de 
seară arăta ca un diplomat oarecare. 

— Pune-l lângă ceilalți, ordonă Ezekiel. Era 19.26. Ezekiel se 
aşeză în faţa delegaților. 

— Toţi cetăţenii irlandezi să facă un pas înainte, ceru el. 

Vocea îi era amplificată grotesc de un dispozitiv prins în 
muștiucul măștii sale. 

Niciunul nu se mișcă. 

— Nu vreau eroi, zise el. Îi vreau numai pe musulmani. Restul 
sunteţi liberi să plecaţi. 

Nimeni nu păși înainte. 

Ezekiel nu avea timp de pierdut. Se repezi în mulțime și se 
întoarse trăgându-l pe Ciaran Clark după el. Faţa lui îi era 
cunoscută lui Ezekiel din fotografiile din ziare. Ministrul de 
externe se smiorcăia în timp ce era tras în față. 

— Vreau să mi-i arăţi pe oamenii tăi, zise el. Dacă nu, te omor. 


Dacă încerci să bagi vreun musulman printre ei, te omor. 

Cu ochii înlăcrimaţi și cu gâtul uscat, Clark făcu așa cum i se 
spusese. Bătăliile astea nu erau genul lui. Alţii trebuiau să poarte 
stindardele. Îi indică pe cei din echipa lui unul câte unul, iar 
aceștia fură trimiși de atacatori în mijlocul încăperii. Irlandezii 
din armată, O'Rahilly și Walsh, puteau fi ușor recunoscuți după 
uniformele pe care le purtau. 

Clark îl văzu pe Declan Carberry. Era tentat să-l lase acolo, dar 
știa că n-ar merge - Carberry n-arăta nici pe departe ca unul din 
Orientul Mijlociu. Și, în orice caz, Ciaran avea nevoie de un ţap 
ispășitor pe care să dea vina pentru acest fiasco. Arătă cu degetul 
spre Declan. 

Făcând asta, își aminti de Concepta, ascunsă vederii, lângă un 
grup de femei musulmane, cu rochia ei lungă și cu eșarfa pe cap. 
Ciaran păşi înainte și încercă să o scoată, dar Ezekiel îşi scutură 
capul și o împinse înapoi. 

Înainte ca cineva să poată mişca, Amina se repezi la Concepta 
și o împinse din nou în faţă. 

— Prostănacul, strigă ea la Ezekiel. Nu vezi că nu-i 
musulmană? O cheamă Concepta Carberry și e sora prim- 
ministrului. Dacă o lichidezi, o să plăteşti al dracului de scump. 

Ezekiel ezită, apoi dădu din cap și îi spuse Conceptei să se 
alăture irlandezilor. 

— Dar tu? o întrebă Ezekiel, înhățând-o pe Amina de braţ. Tu 
nu ești musulmană? 

Ciaran Clark păși înainte scuturându-și capul. 

— Numele ei este Amina Bustani și e libaneză. Uitaţi-vă pe lista 
de invitați dacă vreți. 

Ezekiel se uită mai de aproape. Îşi aminti fața ei din seara 
trecută, când era pe malul râului cu șeful securităţii. Cealaltă 
femeie trebuie să fi fost soţia lui. Atunci cine era aceasta? După 
aspect și după comportamentul de ieri seară nu era delegată. Fra 
o membră a gărzii făcând pe arăboaica? Sau cineva mai 
interesant? Dădu din cap în timp ce ea era împinsă înapoi în 


grupul de ostatici. 

— Pentru Dumnezeu, ea nu e delegată, veni un strigăt din 
spate. 

Declan ieși înainte, încercând s-o pună pe Amina în siguranţă. 
Atacatorul cel mai apropiat de el se întoarse și ţâșni, punându-i 
țeava MP5-ului la tâmplă. 

Pentru o clipă, durerea de cap a lui Declan dispăru miraculos, 
apoi Castletown House se prăbuși grămadă peste el, strivindu-l 
fără speranță. Marmura, sticla și așchiile de lemn făcură un 
întuneric la fel de greu ca plumbul. 


14 


Dublin 
8 octombrie 
10.45 


Mergeau pe niște străzi obișnuite, cu oameni obișnuiți. Sau, cel 
puţin, aşa părea. Declan nu mai putea distinge între banal și 
grotesc. În capul său o durere surdă îi amintea de lovitura pe care 
o primise cu mai bine de paisprezece ore în urmă. La spitalul St 
James îi răseseră o parte din păr ca să-i coasă rana. Își tot ducea 
mâna la bandajul care o acoperea, de parcă ar fi vrut să-l sfâșie. 
Pulsaţia din capul său era mai blândă decât oricare dintre 
durerile sale de cap. li dăduseră tranchilizante la spital, dar îl 
avertizaseră să nu folosească prea multe sau să le ia prea des. De 
parcă i-ar fi păsat. 

Cineva fusese acolo, să-l aștepte la ieșire. Nu unul dintre 
oamenii săi, ci un individ în costum gri, care arăta și se purta ca și 
cum ar fi făcut parte din serviciile de informaţii. „Acum sunt o 
grămadă”, se gândi Declan. Dar nu spuse nimic. 

Câţi muriseră în seara trecută? Douăzeci dintre oamenii lui, 
asta cu siguranță. Toţi ofițeri pe care-i cunoscuse personal, 
oameni buni, pentru care se simţea responsabil. Și îi urmărise 


omorând gărzile de corp, șapte oameni, toţi străini, toţi aflaţi în 
grija sa. Dar după ce-şi pierduse cunoştinţa? N-avea nicio idee. Își 
amintea numai că se trezise într-o cameră rece și albă de spital, 
cu capul pocnindu-i de durere și cu gândurile învălmășite. 

Omul în costum refuzase să răspundă la vreuna dintre 
întrebările sale. Așteptase răbdător când Declan fusese dus la 
radiologie și fusese supus la o serie de teste. Când i-au dat un 
diagnostic relativ bun, după zece, omul ceruse să fie externat 
imediat. Doctorii ar fi preferat să-l mai ţină pe Declan sub 
observaţie încă douăzeci și patru de ore, dar omul insistase, așa 
că i-au dat drumul. 

Acum coborau cu mașina pe Nassau Street, având în stânga 
lungul și cenușiul zid de la Trinity College. Nu era niciun semn 
oficial pe automobilul Volvo de culoare neagră, dar în acea 
dimineaţă târzie, traficul părea să se ţină departe de el ca printr- 
un soi de magie. Dublinul nu i se păruse niciodată lui Declan mai 
ireal și mai lipsit de substanţă. Bănuia vag încotro se îndreptau. 

Mașina încetini la sediul guvernamental din Merrion Street, 
cotind în parcarea ministerului de-a lungul aripii de nord. O luară 
la dreapta printr-un pasaj acoperit, unde însoţitorul lui Declan îl 
grăbi. De la etajul întâi urcară într-un un lift. Era un drum scurt 
până în camera de consiliu. Doi soldaţi înarmaţi cu automate 
Steyr stăteau de gardă în faţa ușii capitonate. Omul în costum 
flutură un permis și ușile se deschiseră. 

O masă pătrată ocupa cea mai mare parte din încăpere. Pe 
pereţi atârnau portrete de figuri istorice, inclusiv personalităţi 
contemporane. În capătul mai îndepărtat al mesei stătea Pâdraig 
Pearse Mangan, arătând mult mai neliniștit decăt și-ar fi putut 
imagina Declan. Lângă el erau adunaţi alți șapte oameni, pe care 
Declan îi recunoscu. Generalul-locotenent Denis Quaid, șeful 
Statului Major al armatei; Tomas O'Sullivan, ca şi Declan, 
comisar-adjunct al Gărzii; Martin Fitzsimmons, comandantul 
Diviziei C3, Seân Roche, ministrul Justiţiei; Pat Devlin, comisarul 
Gărzii, Foin Ceannt, reprezentantul Irlandei la Comisia 


Europeană pentru Terorism; Ciaran Clark, alb la față și încă şocat. 
Un stenodactilograf stătea la un capăt al mesei, pregătit să 
noteze. După cum se vedea, avuseseră cu toții o noapte de 
nesomn. 

Ciaran Clark se ridică și îi oferi un loc. Pádraig Pearse îi aruncă 
o privire, apoi se uită în altă parte, stânjenit. Se lăsă o tăcere 
rigidă, apoi taoiseach păru să se reculeagă: 

— Mulţumim că ai venit, domnule Carberry. Îmi pare rău că a 
fost nevoie să te scoatem din spital, dar avem o situație de criză 
aici și am vrea să-ți punem câteva întrebări. 

— Întrebări? Despre ce? Nici măcar nu ştiu ce s-a întâmplat. 
Tocmai încercam să aflu când am fost adus încoace. 

— Domnule comisar-adjunct, îl întrerupse Roche, poate vei 
începe prin a recapitula alături de noi măsurile de securitate pe 
care le-ai luat pentru conferința de la Castletown. 

Declan se întoarse către cumnatul său. 

— Pâdraig, pentru Dumnezeu, nu-mi spune nimeni ce s-a 
întâmplat aseară? Amina Bustani e vie? Oamenii mei? 

— Vrei, te rog, să răspunzi la întrebarea ministrului Justiţiei, 
domnule Carberry? Sunt lucruri pe care trebuie să le știm. 

Declan îi privi pe cei aşezaţi în jurul mesei. Companionii săi 
aveau cu toţii fețe de piatră, pe care nu se putea citi nimic. 

— Te rog, spune-le ce știi, Declan! E pentru binele nostru. 
Tómas O'Sullivan păru stânjenit. 

Declan voia să iasă. De ce îi ascundeau adevărul? Era suspectat 
de colaborare cu teroriștii care atacaseră conferința? Puteau fi 
atât de absurzi? 

— Este un dosar în biroul meu cu toate detaliile despre 
măsurile de securitate, zise el. Vă puteţi uita în el dacă vreți. 

— Vrem să auzim versiunea ta despre modul în care au fost 
luate măsurile de securitate. Trebuie să știm cine la ce avea acces. 
Dacă a fost un informator în Unitatea Specială de Detectivi 
trebuie să-l depistăm. Repede. 

— Nu a fost niciun informator. Toţi oamenii implicaţi în 


operaţiune erau acolo aseară. Din câte ştiu, sunt toţi morţi. Dacă 
vreţi să aflaţi ce n-a fost în regulă, ați putea începe prin a-l 
întreba pe domnul Clark, aici de faţă, cine e responsabil pentru 
restrângerea forțelor de securitate la treizeci și cinci de oameni și 
pentru refuzul de a permite prezenţa întăririlor. 

Pat Devlin, comisarul-șef al Gărzii, se aplecă înainte. Era un 
prieten vechi. Acum însă era foarte rece. 

— Înţeleg că aceste decizii au fost ale tale. Aparent, taoiseach şi 
domnul Clark au încercat să te convingă să întărești securitatea, 
dar ai ales să ignori recomandările lor. 

Ciaran Clark examina cu interes tăblia mesei. Pâdraig Pearse 
privea înainte, fără să spună ceva. 

— Asta este o distorsionare deliberată a celor întâmplate. Eu... 

— Domnule Carberry, te-aș avertiza să nu încerci să dai vina 
pentru propria dumitale slăbiciune organizatorică pe seama lui 
taoiseach și a unui membru al Cabinetului. 

Devlin era un om puternic, foarte apropiat prim-ministrului, 
ieşit în față în lupta cu IRA. Declan știa că nu e un om cu care te 
puteai pune ușor. 

Acum știa deja ce se petrecea. Căutau un țap ispăşitor pe care 
să dea vina pentru fiascoul din seara precedentă. Cine era mai 
potrivit decât cumnatul lui taoiseach? Ce sacrificiu mai bun, ce 
evidență mai clară pentru bunele intenţii ale guvernului ar fi 
putut găsi? 

— Am plasat toţi ofițerii din Gardă care mi-au fost repartizaţi, 
la care se adaugă cincisprezece soldaţi din Sciathán Fiannóglaigh. 
Trebuia să fie trei schimburi. Schimbul B era la datorie la ora 
respectivă. 

— Sub comanda ta directă? 

— Acolo, da. 

— Care era structura de comandă? întrebă Roche. 


Întrebările au continuat fără pauză peste o oră. În tot acest 
timp, lui Declan îi vâjâise capul și începuse să i se facă greață. Îl 


puseseră la zid și nu avea niciun mijloc de apărare. Oameni mult 
mai puternici ca el hotărâseră că trebuie să cadă capul lui, ca să 
fie salvate ale lor. 

— Domnule Carberry, începu Pádraig Pearse ezitând, îmi pare 
foarte rău pentru asta, dar s-a decis că trebuie să fii suspendat 
din funcţie în timpul anchetei privitoare la crimele din seara 
trecută. Ca ofițer de poliție cu responsabilitate maximă pentru 
securitate nu poţi fi absolvit de vina pentru cele întâmplate. 
Ancheta va stabili dacă a fost sau nu o scurgere de informaţii și, 
dacă a fost, cum și când a apărut. Vom avea nevoie de un raport 
complet despre măsurile de securitate luate la Castletown House, 
cu procedurile speciale pentru cazurile de urgenţă și cu o analiză 
completă a ceea ce a mers prost. O să mi-l pui pe birou marți 
dimineaţa la prima oră. E clar? 

— Da, domnule. 

— Ştim că trebuie să fie o lovitură foarte grea pentru tine, pe 
lângă toate prin care ai trecut, dar poate îţi vei da seama că nu 
aveam de ales. Îţi mulţumesc că ai venit aici direct de la spital. 
Sunt sigur că gestul ăsta nu va fi uitat de comisia de anchetă. 

Formalitatea distantă a limbajului lui Pádraig Pearse îl alertă 
pe Declan, semnalându-i că este el însuși foarte speriat. Urmările 
atacului din seara trecută, fără a mai pune la socoteala 
ambuscada în care fusese prins ambasadorul britanic, care 
veneau să pună capac exploziei de luna trecută și morţii lui 
Mâiread, nu vor fi ușor de înlăturat. Vor cădea mai multe capete 
decât cel al lui Declan. Mai multe cariere se vor clătina. Din ceea 
ce știa, întregul guvern putea fi pus la zid în câteva zile. Nu era de 
mirare că încearcă să dreagă ce mai puteau, atât cât mai puteau. 

Se ridică în picioare. Pentru o clipă se clătină, iar Tómas 
O'Sullivan întinse o mână pentru a-l sprijini. 

— Sunt în regulă, zise el. O să ies. Cunosc drumul. 

— Un cercetaș te va conduce. Du-te acasă și odihnește-te! 

Se întoarse de la ușă. 

— Acum, că am trecut prin asta, zise el, poate unul dintre voi 


îmi va spune ce s-a întâmplat după ce am fost doborât aseară. 
Dar nimeni nu îi răspunse. Ușa se deschise și fu condus afară în 
tăcere. 

Paddy O'Leary îl aştepta la jumătatea culoarului. Fusese 
secretarul particular al lui taoiseach câțiva ani înainte ca Pádraig 
Pearse să ajungă în funcție. A patra generație de republicani 
votase Fianna Fáil imediat după ce IRA oficială abandonase 
decizia de a nu participa la alegeri. Trecutul îi era întunecat, dar 
avea reputaţia unui om dur, care-și veghează stăpânul ca un 
șoim. El și cu Pádraig Pearse erau prieteni încă din școală. După 
cum spunea Concepta, el era singurul om în care fratele ei avea 
încredere cu adevărat. 

— Domnule Carberry, zise el, vreţi să mă urmaţi? 

— Am terminat aici, zise Declan. Mă îndrept spre casă. Pentru 
Dumnezeu, Paddy, sunt pe jumătate mort, într-un fel sau în altul. 

— Sunt ordinele speciale ale lui taoiseach, domnule, dacă nu vă 
supăraţi. 

„Ordinele speciale ale lui taoiseach.” Ce dracu’ de joc mai juca și 
Pádraig Pearse? Declan ezită, apoi îl urmă pe Paddy pe culoar. 
Cercetașul nu veni după ei. 

— Dacă așteptați aici, domnule, zise Paddy invitându-l într-un 
mic birou, taoiseach va sosi imediat. 

— Paddy, poţi să-mi spui ce se întâmplă? 

— Nu, domnule! Nu pot. Știu doar că au fost probleme foarte 
mari și că încă mai sunt. Asta e tot ce știu, pe onoarea mea! îmi 
pare rău. 

Pádraig Pearse sosi douăzeci de minute mai târziu și îl găsi pe 
Declan deșurubând capacul cutiei cu tranchilizante. 

— Il chem pe Paddy să-ți aducă un pahar de apă pentru alea, 
zise el, ieșind repede. Când se întoarse, Declan își dădu seama că 
nu mai avea nimic din siguranţa pe care o afișase în ultima oră și 


că era mult mai agitat. 

— Sfântă Maria, Maica lui Dumnezeu! exclamă el, așezându-se 
în faţa lui Declan. 

Biroul era mobilat sărac, cu câteva scaune din lemn, 
inconfortabile, și cu o masă așezată în colț, care putea fi trasă în 
mijloc pentru întruniri. 

— Vreau să mă duc acasă, Pádraig, zise Declan. 

— Rămâi acolo, pentru Dumnezeu, Declan! N-am terminat cu 
tine încă. 

Se auzi un ciocănit și Paddy O'Leary apăru cu o tavă. Pe ea erau 
două pahare și o sticlă de apă Ballygowan. Declan luă pastilele și 
aşeză unul din pahare pe masă. 

— Isuse, Declan, îmi pare rău pentru cele întâmplate 
adineauri! N-am putut să fac nimic, crede-mă! Nu poţi să-ţi 
imaginezi ce presiuni... 

— Scuteşte-mă de recital, Pădraig. Spune-mi doar ce s-a 
întâmplat aseară. Concepta se pare că n-a păţit nimic. Dar 
ceilalți? Sunt vii cu toţii? 

— Vii? Posibil. Dumnezeule, așa sper. Uite, vrei să arunci o 
privire la astea? 

Scoase din buzunar o bucată de hârtie împăturită și i-o dădu lui 
Declan. Mâna îi tremura. Se întinse după cel de-al doilea pahar de 
pe tavă, scoase o sticluță din buzunar și umplu paharul pe 
jumătate cu whisky. 

— Maica Domnului, zise el din nou, ridicând paharul la gură și 
golind conţinutul dintr-o singură înghiţitură. 

Declan nu zise nimic în timp ce el își umplea paharul din nou. 

— Nu cred că ai voie să bei. 

Declan scutură din cap. Despături hârtia şi o întinse. Era o 
hârtie albă, A4, care se putea cumpăra în orice magazin. Un mesaj 
scris la mașină trona în mijlocul paginii: 


Profetul care va pretinde că aduce cuvântul Meu şi pe care nu 
i-am poruncit să-l rostească, sau cel care va vorbi pentru alţi 


dumnezei, chiar și el va trebui să moară. Așa grăit-a Dumnezeu. 
Lăudat fie Dumnezeu. Cuvântul său este adevărul și va rămâne 
veşnic. 


Declan ridică privirea. 

— Ce-i asta, pentru Dumnezeu? 

— Fra în cutia mea poștală, azi-dimineaţă. Paddy l-a găsit. 
Citatul cu care începe este din Deuteronom. 


Domnul a văzut și Domnul a auzit de multă răutate printre 
popoarele fiilor oamenilor. Lăudat fie Domnul și lăudat fie Fiul 
Său. Aleluia. Am ieșit din flăcări și nu am fost atins. „Dacă vei 
trece prin foc, nu vei fi ars și flăcările nu te vor mistui” (Isaia 
43:2). Am ieşit din fum şi nu am fost orbit „Și fum s-a ridicat din 
fântână, ca fumul unui cuptor mare” (Apocalipsa Sfântului Ioan 
9:2). 


— Isuse, Pádraig, astea sunt niște tâmpenii. Nu-mi spune că te- 
ai apucat să asculți predicatori de pe la colțuri de stradă. 
— Citește mai departe, Declan! 


Faptele abominabile din Arabia vor pieri de sabie. Următorii 
sunt cu noi și sunt cu toţii supuși totdeauna fricii de moarte, căci 
Domnul nu are milă de cei care nu-i știu frica și nu se tem de 
mânia Lui. „Căci cruda mânie a Domnului se revarsă asupra ta.” 

(2 Cronicile 28:11). 

Dintre Copiii Egiptului, doi. Din triburile din Arabia de 
asemenea, doi. Dintre Fiii Libanului, doi, iar din Siria, la fel. Dintre 
cei care sapă în Algeria doi, iar din Libia doi. Dintre locuitorii 
pământului care se întinde peste două mări, unde sfântul 
Constantinopol a fost cândva victorios, doi. De la mezi și perşi 
doi. Din corturile Afganistanului doi. De la țărmurile îndepărtatei 
Malaezii doi. Dintre femei avem șase. 

Ei sunt însoțitori ai diavolului, iar vieţile lor nu valorează nimic 


în ochii Domnului. Amintiţi-vă de ei când intraţi în camera de 
Consiliu (să ţineţi sfat, dar cel mai bun sfat este cu Dumnezeu). 
„lar sfatul Domnului, rămâne în veac, gândurile inimii Lui, din 
neam în neam.” (Psalmul 32:11). 


Declan așeză ușor hârtia în poală. 

— Spune-mi ce ştii, zise el. 

Pádraig Pearse se uită fix la el câteva clipe, de parcă ar fi 
încercat să-i citească gândurile. 

— Cât ai fost inconștient, am reușit să luăm declaraţii de la 
Ciaran și de la echipa lui. Au fost neatinși. Concepta, după cum 
spuneai, a fost lăsată să plece. N-a păţit nimic, dar am trimis-o la 
țară. Martor mi-e Domnul, are nevoie de odihnă. Singurele 
victime au fost oamenii tăi și gărzile de corp. Delegații au fost 
luaţi de atacatori și ceilalți au fost închiși în galeria mare. Dar au 
văzut prin ferestre ce s-a întâmplat. Respiră adânc și luă o gură 
de whisky. O dubiță cu geamuri fumurii aștepta pe alee. Ostaticii 
au fost imbarcaţi alături de atacatori și apoi au demarat în viteză. 
Plecaseră de aproape opt minute când au sosit primele întăriri la 
Castletown. Până când clădirea a fost cercetată și au socotit că nu 
e niciun pericol să-i elibereze pe supraviețuitori, au mai trecut 
zece minute sau chiar mai mult. 

— Ce s-a întâmplat cu ambasadorul britanic? A fost numai o 
diversiune? 

— A, englezul a fost atacat serios, nu e nicio îndoială. Nu e 
rănit, dar e foarte șocat. A fost un schimb de focuri teribil, cu 
armele scăpărând ca într-un western. O gardă de corp a fost 
ucisă, iar șoferul a fost rănit. Atacatorii au fugit înainte ca 
poliţiştii să ajungă acolo. După cum spui, a fost o diversiune 
menită să atragă oameni de la Castletown și de la Curragh. Ca să- 
ți spun drept, le-a reușit. 

— IRA? 

— Ei, acum să nu tragem concluzii pripite. Așa pretind cei din 
Downing Street, iar eu nu mă voi împotrivi: e clar că ei sunt 


suspecţii, ei sau INLA. Dar biletul ăla de pe genunchii tăi nu a fost 
scris de un membru Sinn Féin. 

— Crezi că asta e originală? Ar putea fi o farsă. 

— Farsă pe dracu’! E cât se poate de serios. 

— Eşti sigur de asta? 

Tranchilizantele începuseră să-și facă efectul. Mintea lui 
Declan începea să se limpezească. Se întrebă dacă-i vor mai da un 
alt flacon după ce acesta se va termina. 

— Ca să începem cu asta, niciun cuvânt nu a fost suflat presei. 
Și nici nu va fi. Toată treaba va fi ținută sub perdea mai ceva 
decât taina de la Fatima. Slavă Domnului că am fost atât de 
inspirați să nu permitem accesul presei aseară la Castletown! 
Nimeni nu trebuie să afle ceva. 

— Isuse, Pádraig, cred că nu ești serios când te gândești să ţii 
un lucru ca ăsta secret mult timp. 

Pádraig Pearse își scutură capul. Părea foarte obosit. Mai mult 
decât atât, părea foarte îmbătrânit. Ridică paharul la buze și își 
umplu gura cu whisky. 

— Bineînţeles că nu. Dar cu cât stă mai mult departe de presă, 
cu atât e mai bine. Ultimul lucru de care avem nevoie este să ne 
trezim cu jumătate din echipele de televiziune ale lumii aici, în 
Dublin. Am dat ordine precise să se păstreze tăcerea și cred că se 
va menţine, cel puțin pentru o vreme. Oricum, așa cum am spus, 
se pare că oricine a scris acel bilețel de amor știe exact ce s-a 
întâmplat. Ceea ce înseamnă că nu e un oarecare din public. 

Declan flutură hârtia în aer. 

— Pentru Dumnezeu, Pâdraig, asta e opera unui nebun. 

— Este? Mă bucur că ești așa de sigur. Din ce am auzit până 
acum, aseară a fost vorba de niște profesioniști. Mă îndoiesc că ai 
găsi capete mai lucide în ordinul iezuiţilor. Nu cu nebuni avem 
de-a face. 

— Atunci cu cine? Care e motivul? Ce scop au toate astea? 

— Ah, n-am nicio îndoială că vom afla destul de curând. Pentru 
moment, tot ce știm este că cineva ne-a luat ostatici delegaţii, că îi 


păstrează într-un loc sigur și că a intrat în legătură cu mine. 

— Asta nu e tot, zise Declan. 

— Ce mai e? 

— Ştim că nu sunt musulmani. Biletul dovedește asta. N-a fost 
opera unor rivali geloşi sau a unora de genul ăsta. Mă îndoiesc 
foarte tare și că e mâna unuia dintre grupurile civile de opoziţie 
din Orientul Mijlociu. Dacă mă întrebi pe mine, pare mai degrabă 
să fie disperarea unor creștini lunatici. 

— Maica Domnului să ne apere de ei. Dar s-ar putea să ai 
dreptate. O să cer să fie examinată și pista asta. 

Ridică paharul și luă o înghiţitură mică. 

— Pádraig, nu ai terminat de povestit. Ce s-a întâmplat după ce 
a demarat dubița? Trebuie să fi existat o descriere amănunțită. N- 
a putut fi oprită la un baraj? 

— S-au format baraje în mai puţin de o oră. Fiecare drum 
pornind dinspre Celbridge, pe o rază de optzeci de kilometri. Nici 
urmă de dubiță. Sunt două posibilităţi: fie s-au dat la fund undeva 
în interiorul acestei zone, fie au reușit să abandoneze dubita şi 
să-i scoată pe ostatici cu altceva. 

— Aş merge pe cea de-a doua variantă. O să găsiţi dubiţa în 
vreun garaj sau în vreo parcare. 

— Căutăm. 

Pádraig termină whisky-ul și puse paharul deoparte. Ştia 
întotdeauna când să-și controleze setea. 

— Declan, Ciaran spune că a aflat de la Concepta în seara aceea 
că te gândeai s-o părăsești. Mă rog la Dumnezeu să nu fie 
adevărat. 

— Este adevărat, Pádraig. Am ajuns la capăt. 

— Ah, bineînţeles că nu pot să cred asta. Nu tu şi Concepta. Aţi 
fost întotdeauna un cuplu minunat. 

— Asta-i o prostie, Pádraig, și tu ştii asta. Nu e prea târziu 
pentru niciunul din noi. Dacă trăiam într-o societate normală am 
fi putut s-o facem legal, dar, dată fiind situaţia, trebuie să ne 
descurcăm cum putem. 


— Ei bine, nu fi așa pripit, Declan! Nu fi așa pripit! Așteaptă 
până când toate astea se vor termina. Și încă o vreme după aceea. 
Ar fi o cruzime s-o părăsești după toate prin câte a trecut cu 
Mâiread. 

— De tine are nevoie, Pádraig. Tu ești cel de care a avut nevoie 
întotdeauna. 

— Are nevoie de noi amândoi. Dar hai să vorbim despre asta 
altă dată. Se uită la ceas. În câteva minute trebuie să plec. Am o 
întâlnire la Comitetul Naţional pentru Securitate. Făcu o pauză. 
Declan, sincer îmi pare rău că ai picat în toate astea, dar era 
necesar, dacă e să-mi fii de vreun folos. 

— Folos? Am crezut că sunt dat afară. 

— Nu fi aşa de naiv, omule! Te-aș da afară în vremuri ca 
acestea? Desigur, știm cu toţii că n-ai fost responsabil pentru 
lipsa de trupe de aseară. Cu toate că am îndoieli serioase că 
douăzeci sau treizeci de oameni în plus ar fi schimbat situaţia. 
Asta nu e important acum. Ce e important este ceea ce se poate 
întâmpla în următoarele câteva zile și în următoarele câteva 
săptămâni. 

— Ţi-ai dat seama că avem un caz de luare de ostatici. Curând, 
vor fi revendicări, și Dumnezeu știe ce va mai urma. O 
recompensă sau concesii politice, ori un schimb de ostatici contra 
prizonieri din Cairo sau Teheran. Deja se fac presiuni serioase 
din partea guvernelor ostaticilor. Au avut loc întâlniri cu 
ambasadorii la Dublin și mai sosesc și alții de la Londra astăzi. 

— Fac tot ce pot ca să păstrez operaţiunea pe mâini irlandeze, 
dar ştii la fel de bine ca mine că, oricât de misterioase ar fi căile 
Domnului, a lăsa irlandezilor o însărcinare nu e una dintre ele. Nu 
mă aștept să rezistăm mai mult de patruzeci și opt de ore, poate 
chiar mai puţin. Toate agenţiile de securitate importante au fost 
alertate. Evident, vrem să colaborăm cu ei, mai ales la nivel 
european. Dar asta e o criză internaţională și poţi să pariezi pe 
ce-ai mai scump că toată lumea va dori să-și bage nasul. De asta 
te-am dat la o parte. Îmi pare rău că întâlnirea a trebuit să fie atât 


de dură, dar celelalte agenţii vor să primească o stenogramă, așa 
că a trebuit să pară convingător. Roche știe despre ce e vorba, la 
fel și Ceannt și Fitzsimmons. Am considerat că, deocamdată, e 
mai bine dacă ceilalți nu sunt avertizaţi. Declan, vreau să conduci 
propria operațiune, independentă de cea a Diviziei Speciale și de 
a oricărei alte agenţii care s-ar putea implica. Vei fi ţinut la 
adăpost de tot ce se întâmplă - ai cuvântul meu pentru asta. 
Vreau ca problema să fie rezolvată de noi, nu de cine știe ce 
nenorociţi băgăcioși din MI5 sau CIA. 

Pe Declan îl apucă din nou durerea de cap, în ciuda pastilelor 
înghiţite. Oricare i-ar fi fost sentimentele față de învinuirile care i 
se aduseseră pentru dezastrul din seara trecută, se simțea ușurat 
pentru că, în sfârșit, se lămurise cât de cât. Dar acum Pâdraig 
Pearse îl băga în necazuri mai mari decât o făcuse vreodată. 

— Pâdraig, am de scris un raport. Îmi va ocupa tot timpul. 

— Isuse, Declan, dacă nu te-aș cunoaște mai bine aș crede că 
ești greu de cap. Raportul va fi scris, bineînţeles. Trebuie să fie 
scris. Dar tu nu-i vei mai acorda vreo atenţie. Am un om într-un 
birou cu o duzină de cutii de Guinness și o mașină de scris. 
Relaxează-te, omule, nici măcar nu vei ști că l-ai scris. 

Declan se holbă la el. Pe faţa lui se putea citi disperarea. Declan 
fu tentat să-și joace cartea pentru a salva ce se mai putea salva. 
Dar era prea obosit şi prea bătrân pentru astfel de prostii. Asta 
era un joc pentru tineri. 

— Pentru Dumnezeu, Pádraig, doar nu te aștepți să preiau 
singur toată operaţiunea. Ancheta ne-ar putea conduce cine știe 
unde. 

— Poţi să-ţi alegi după plac echipa. O duzină dintre cei mai 
buni oameni, chiar mai mulţi dacă ai nevoie. Vei avea câteva 
birouri în Merrion Square - o să-ți comunice Paddy detaliile. Va fi 
o linie telefonică directă, sigură, cu biroul meu, şi o alta cu Martin 
Fitzsimmons. El a pus deja câţiva oameni să instaleze niște 
calculatoare. Vei avea acces direct la dosarele Gărzii și ale 
serviciului de informaţii al guvernului. Despre orice alte detalii 


discută cu Martin. E autorizat să-ți ofere tot ce dorești. 

— Dar încă nu am spus că o s-o fac. 

— 0 s-o faci. Declan, vreau să-i găsești pe cei din spatele 
afacerii ăsteia și vreau să-i bagi după gratii pentru foarte multă 
vreme. Dacă asta nu se poate, nu cred că se va deranja cineva să 
numere cadavre. Totuși, cel mai important e ca ostaticii ăia să fie 
eliberaţi și să ajungă înapoi la familiile lor, nevătămaţi. Altfel... 

Pádraig Pearse se cutremură. 

— Altfel ce? 

— Declan, dacă li se întâmplă ceva, ne vom duce la fund o dată 
cu ei. Taoiseach se ridică. Declan, du-te acasă și trage un pui de 
somn! O să ai o zi lungă mâine. 

Killiney 
Dublin 

8 octombrie 
18.55 


Ziua venise și trecuse. Se înnopta. Declan stătea în grădina 
casei sale goale, deasupra golfului Killiney, privind peste marea 
întunecată. Stătuse acolo, cu intermitențe, mai multe ore, 
nemișcat, în timp ce mareea umfla apele, ascuns de copacii înalți 
și de umbrele pe care le aruncau peste smocurile de iarbă. 

În grădină se făcea frig. Un vânt tăios bătea de undeva dinspre 
mare, fluturând frunzele din copaci. Până la moartea lui Mâiread 
ani de zile nu stătuse pe vechea bancă din lemn, nici nu privise 
marea, nici nu fusese fizic singur. Acum abia reușea să se smulgă. 
Stătea ca un om bătrân, așteptând căderea nopţii. 

Nu reușise deloc să adoarmă, ca și cum mintea sa, înfricoșată 
de somn, implora trezia. Vinovăţia îi vorbea, ca un preot 
duminica dimineața. Și remușcarea, și părerea de rău, și o spaimă 
crescândă. Nu fusese în stare să înghită nici mâncare, nici 


băutură. Afară, lumina se retrăgea de pe cer. Marea se înnegrea. 

Înăuntru casa părea pustie fără Concepta. Era ceva ce nu 
crezuse că va simţi. Fa nu petrecuse prea mult timp acolo în 
ultimii ani, dar locul avea întotdeauna ceva din prezenţa sa. 
Ciudat, absența ei făcea și mai dureros sentimentul de a fi 
pierdut-o pe Amina. Abia o recâștigase, iar acum era mai departe 
decât fusese vreodată. Știind că în curând ar putea fi moartă, că 
poate era deja moartă, se simţea dezolat, prizonier între 
camerele goale și mare. 

Intră în casă. Când ajunse în bucătărie sună telefonul. Se 
îndreptă rapid spre masa pe care era așezat, ridicându-l cu o 
clipă înainte de a intra în funcţiune robotul. 

— Declan? 

Era Martin Fitzsimmons. 

— Cine credeai că e? 

— Am crezut că trebuie să știi că au găsit dubiţa. A fost 
abandonată într-un garaj la marginea Naas-ului. Fermierul este 
interogat, dar mai mult ca sigur nu știe nimic despre asta. Garajul 
e într-o curte din spate, în care intră rareori. Cei din Gardă au 
trimis oameni acolo după amprente. 

— Spune-le s-o lase baltă. Îşi pierd timpul. 

— Pot fi urme. 

— Sigur că vor găsi urme. La ce te aștepți să găseşti într-o 
dubiță? Dacă a fost vreodată folosită în transportul public, şi sunt 
sigur că a fost, nu are niciun centimetru pătrat fără amprente. Nu 
pot să cred că atacatorii au curăţat-o înainte de operaţiune, 
pentru a se apuca apoi să împrăștie peste tot indicii pe care să le 
găsească poliţia. Și ceva îmi spune că nu veţi găsi nicio amprentă 
de-a lor în dosarele voastre. Făcu o pauză. Ai aflat ce au făcut 
după ce au abandonat dubița? 

— Sunt indicii că aveau mașini ascunse în garaj. Au ieșit pe N7, 
mai sus de intersecția Newhall, spre Drogheda. E noroi în locul 
ăla. Dar după aceea unii au luat-o la stânga, alţii la dreapta, iar de 
acolo puteau merge în douăzeci de direcţii diferite. Ar fi făcut 


asta oricum. Poţi fi sigur că n-ar fi călătorit într-un convoi. Mai 
bine ar fi riscat cu dubiţa decât să facă asta. Probabil că doar 
după ce s-au aflat suficient de departe, s-au îndreptat spre locul 
în care și-au fixat întâlnirea. 

Declan se gândi la asta. 

— Cum putem fi siguri că n-au avut douăsprezece destinaţii 
diferite? întrebă el. Căci, din câte știm, îi păstrează pe ostatici în 
mai multe locuri. Poate în douăsprezece sau în chiar mai multe. 

— Isuse, Declan, nu m-am gândit la asta! Asta ar face din 
misiunea de a-i găsi un adevărat iad. Dar, în același timp, ar 
creşte riscul ca cineva să dea peste ei. 

— Numai peste cei care se ascund într-un loc. Ceilalţi ar 
rămâne mai departe intangibili. Fi bine, e doar o idee. O singură 
ascunzătoare ar fi mai ușor de controlat. 

— O să-i spun lui Patt Devlin, totuși. Dar trebuie să-i spun că e 
ideea mea. Nu știe că eşti implicat în asta. 

— Spune-i ce vrei. Oricum, nu el va fi cel care îi va găsi. Eu voi 
fi acela. 

Baalbek 
Liban 

9 octombrie 
07.00 


La moscheea al-Rida, rugăciunile de dimineață abia se 
terminaseră. Clădirea dărăpănată era cea mai importantă dintre 
locurile de rugăciune ale șiiţilor din oraș, cartierul general al 
aripii libaneze a Hezbollahului. Afară, în jurul ei, străzile erau 
pline de steaguri de culoare roșie, neagră, galbenă și verde. 
Inăuntru, oameni bărboșşi stăteau adunaţi în grupuri, discutând. 
Unii strângeau mâini înainte de a ieşi, îndreptându-se spre 
magazine şi birouri. Alţii discutau cu vechi cunoștințe. Unul sau 


doi stăteau deoparte și murmurau rugăciuni. Un șir de bătrâni, 
răsucind între degete șiraguri de mătănii, stăteau în față. Ici-colo 
erau mici pâlcuri de adolescenţi, cu bărbi rare sau încă 
necrescute, privindu-i pe bătrâni și învățând cum să se comporte 
în societate ca adulţi. Câţiva copii, toţi băieţi, se jucau în tăcere pe 
lângă taţii lor. 

La intrarea în moschee, miliția înarmată, în cămăși kaki și în 
bluze de camuflaj, supraveghea fiecare trecător. Aceştia nu erau 
tinerii care patrulau în mod normal prin preajma moscheilor, ci 
vechi membri ai miliției, luptători Hezbollah experimentați, care 
trecuseră prin războiul civil și încă mai luptau împotriva 
regimului sionist din sud. Ceva mai încolo fuseseră instalate 
puncte de control pentru a opri mașinile și camioanele care 
încercau să treacă pe străzile din jurul moscheii. Nimeni nu s-ar fi 
putut apropia la mai puţin de cinci sute de metri de moschee 
dacă nu era bine cunoscut ca membru al comunităţii ale cărei 
nevoi materiale și spirituale erau servite de moschee. 

Înăuntru, câţiva întârziaţi se rugau singuri, fără să ia seama la 
conversațiile care se purtau în jurul lor. În centrul fiecărui grup 
se puteau vedea turbanele alb cu negru și veșmintele negre ale 
ulama?. Câţiva erau iranieni, reprezentanți ai guvernului 
republicii islamice sau emisari ai conducătorilor mujtahid!0-ilor 
la seminarele de la Qum, Kerbala sau al-Najaf!1. Mulţi dintre ei 
erau tineri care abia își terminaseră anul Dars al-kharif!2. Unii 
dintre ei aveau Corane sau alte cărți de rugăciuni. Printre ei 
plutea un aer de aşteptare. La fiecare câteva clipe cineva ridica 
privirea sau se întorcea să se uite la o ușă scundă din spatele 
clădirii. 

Se auziră voci la intrare. Un zumzet porni de la ușă și traversă 


3 Ulama’ sau ulema’ - este un plural pentru alim, „învăţat“, „savant” (n. red.). 
10 Mujtahid - cleric care practica jurisprudenţa musulmană (n. red.). 

11 Centre de pelerinaj şiite; primul aflat în Iran, celelalte, în Irak. (n. red.). 
12 Darsal-kharij - cel mai înalt nivel de studii teologice (n. red.). 


rapid întreaga moschee. Un grup de femei intrară și își croiră 
drum spre locul destinat lor, un spaţiu îngust despărţit de restul 
masjid!5-ului de perdele cenușii, grele. Feţele lor erau acoperite 
cu văluri și erau îmbrăcate uniform, în negru din cap până-n 
picioare. Primele erau Ara is al-Damm, sărbătoritele Mirese ale 
Sângelui, virgine care își dedicaseră vieţile lui Hussein, nepotul 
Profetului și prinţul martirilor. Toate depuseseră jurăminte să-și 
dea vieţile când va sosi vremea, lansându-se în atacuri sinucigașe 
împotriva dușmanilor islamului. Cele mai multe erau membre ale 
brigăzii Sayyda Zaynab, o echipă de comando formată din femei, 
condusă și finanțată de Hezbollah, principala organizaţie 
sponsorizată de Iran în Liban. 

După ele veneau aproximativ treizeci de femei de vârste 
diferite, de asemenea, în negru. Acestea erau mame, surori, 
mătuși, bunici şi verișoare ale Mireselor Sângelui, care își 
dăduseră deja viaţa pentru cauză. Mergeau în tăcere, atente să nu 
îi tulbure pe bărbaţii care își spuneau rugăciunile. Nimeni nu le 
salută. Ele aveau să vină și să plece în tăcere. 

Ca la un semnal, bărbaţii și copiii începură să se așeze în 
rânduri cu faţa la minbar!4 platforma înălțată care, de obicei, era 
rezervată rugăciunilor de vineri. Saqii5-ii. Începură să treacă 
printre ei, ducând tăvi cu urcioare înalte și cupe. Turnară în 
pahare apă de trandafiri sharbat!6. Și le împărțiră murmurând 
binecuvântări. 

În seara dinainte se răspândise vestea că Sayyid Mohamed 
Hussein Fadlullah urma să țină o predică după rugăciunea fajr". 
Autoritate supremă în Hezbollah și printre mentorii religioși, 


13 Masjid - moschee (n. red.). 

14 Minbar - un fel de pupitru, la care se ajunge urcând câteva trepte; de aici se 
conduce rugăciunea. îndeplinește oarecum rolul amvonului din biserici. (n. 
red.). 

15 Saqi - paharnic (n. red.). 

16 Sharabat - sirop de fructe (n. red.). 

17 Fajr - zori (n. red.). 


rareori își făcea apariţia în public. Pentru câţiva dintre cei 
prezenţi avea să fie prima ocazie de a-l asculta vorbind. Pentru 
alţii era o șansă de a asculta o dată în plus vocea care îi inspirase 
și îi ghidase în luptă împotriva invaziei și în războiul civil. 

Ușa din spate se deschise și intrară doi tineri clerici urmaţi 
chiar de șeic. Avea șaizeci de ani acum, părul cărunt, un aer 
serios, dar pășea ca un om mult mai tânăr, iar ochii îi străluceau 
de o emoție abia stăpânită. Îşi purta turbanul negru în vârful 
capului ca pe o coroană. În timp ce cei doi asistenţi își luară 
poziţiile fiecare de câte o parte a podiumului, el urcă scările și se 
aşeză pe penultima treaptă. 

Nimeni nu vorbi. Nimeni nu mișcă. Toţi ochii erau aţintiţi pe 
Fadlullah. 

— Bismillah al-Rahman al-Rahim, începu el. Al-hamdu li llah 
rabb al-Alamin, wa sala llah 'ala sayyidina wa mawlana 
Muhammad wa alihi al-tahirin, wa la 'natu llah 'ala a'da 'ihim wa 
ghasibi huquqihim wa nasibi shi’ atihim wa munkiri fada'ilihim 
mân al-jinn wa 'l-uns mân al-awwalin wa 'l-akhirin ila yawn al- 
din... 

Încheind introducerea, îşi fixă ochii asupra adunării. Din 
expresia feţei și din tonul vocii sale ei ghiciseră deja că orice veşti 
avea să le dea erau proaste. 

— Vă felicit, fii ai lui Dumnezeu! Aţi fost neabătuţi și loiali, 
fermi în adevărata credinţă. lubitori ai Profetului, pace vouă, 
iubitori ai sfântului Imam și ai martirului Hussein. Am împărţit o 
mie de dureri împreună. Am privit o mie de râuri de sânge 
vărsate peste nisipurile noastre - sângele fiilor și fiicelor noastre, 
al fraţilor și al surorilor noastre. Libanul a devenit câmpia de 
sacrificiu a Kerbalei!8. Beirutul a fost transformat în cimitir 
pentru copiii noștri. 


18 Kirbala - centru de pelerinaj sacru pentru șiiții duodecimani, aflat la 90 de 
kilometri de Bagdad. Acolo Hussein, fiul lui Ali (ginerele Profetului) și 
tovarășii săi au fost omorâţi în anul 680 de către omeyyazi. (n. red.). 


Se opri și privi către lunga perdea cenușie care separa femeile. 

— Printre noi astăzi sunt 'Ara'is al-Damm. Fie ca Dumnezeu și 
Imamul să fie mulțumiți de ele. Fie ca Profetul și fiica sa, Fatima, 
să-şi reverse binecuvântările asupra lor. I-au întrecut pe bărbaţii 
noștri cu curajul lor. Le felicit; fie ca Dumnezeu să le înmâneze 
cât mai curând cheile paradisului. 

Un freamăt uşor trecu printre femei. Nu încăpea îndoială în 
privinţa vorbelor șeicului: foarte curând voluntarele vor fi 
chemate la acţiune. Dintre cele care stăteau acum în spatele 
perdelei unele aveau să moară curând. 

— Datoriile impuse fiecărui credincios sunt puţine la număr. 
Să se roage, să fie devotat, să meargă o dată în pelerinaj la Mecca, 
să aibă milă, să evite tot ce e interzis, să facă tot ceea ce e bine. 
Dar în zilele noastre comunitatea are datorii: să pornească 
Jihadul împotriva dușmanului islamului până când pământul se 
va întoarce la Dumnezeu. Wa gatiluhum hatta la takuna fitnatun 
wa yakuna 'l-din li 'llahi. „Luptaţi-vă cu ei până când nu va mai fi 
nicio ispită și religia va fi a lui Dumnezeu.” Ceea ce cuvântul lui 
Dumnezeu a prezis se va împlini fără îndoială. Dar astăzi un 
pumnal mare a fost înfipt în inima islamului. 

O tăcere perfectă, o mare de feţe nemișcate, răsuflări ţinute în 
fiecare piept. Toţi ochii aţintiţi la buzele vorbitorului. 

— Delegații care au fost trimiși să participe la conferința 
înțelepților musulmani din Irlanda au fost luaţi ostatici de o 
bandă de cruciați și sioniști. Printre ei se afla prietenul și 
învățătorul meu, strălucitoarea perlă a credinţei, părintele 
virtuților, Fakhr al-Milla wa'l-Din, șeicul Mu'in Usayran. Toţi cei 
de aici îl cunosc şi îl iubesc la fel ca mine. Chiar în acest moment 
comentariile sale la Cuvântul lui Dumnezeu sunt de găsit în toate 
casele credincioşilor de peste tot. Dar acum, când vă vorbesc, 
viaţa lui atârnă de un fir de aţă. Viaţa lui și a însoţitorilor lui. 

Popor al lui Dumnezeu, vreau să vă întoarceţi la casele voastre 
să va rugaţi pentru viețile ostaticilor. Nu va fi nicio demonstraţie. 
Publicitatea nu va face decât să pună inutil vieţile lor în pericol. 


Ceea ce va fi făcut trebuie făcut în liniște. Nu suntem lipsiţi de 
resurse. Cu toată slăbiciunea noastră, avem puterea de a fi mulți. 
Cum a scris Dumnezeu:în yakun minkum mi'atun yaghlibu alfan 
min alladhina kafaru biannahum gawmun la yafgahuna. „Dacă 
veţi fi o sută dintre voi și veți fi răbdători, veţi dobori o mie de 
necredincioși, căci ei sunt ignoranţi.” 

Șeicul amuțţi. Ici-colo prin moschee, oamenii plângeau. Lacrimi 
pentru martiri, imprecaţii împotriva dușmanilor imamului, 
ameninţări cu răzbunarea împotriva oponenților islamului. Toată 
durerea și toată furia lor, toată frustrarea din viaţă fusese trezită 
din nou de ultima nenorocire. Mortalitatea infantilă și cancerul, 
pierderile războiului, foamea și sărăcia, furia zilnică a exilului, 
nenorocirile vieţii nedemne din așezările din sudul Beirutului, 
recoltele compromise, mariajele distruse, examenele căzute, 
viețile ratate - toate au izbucnit într-o mare de lamentaţii pentru 
soarta bărbaţilor și a femeilor despre care nu știau mai nimic. 

Vreme de secole șiiții din Liban au fost goniţi și scuipaţi. 
Prosperitatea pe care o cunoscuse omenirea în ultimele decenii îi 
ocolise. Au privit cum casele și fermele, și afacerile lor au fost 
distruse, iar tot ce se putea vedea dincolo de vărsarea de sânge 
erau câmpurile israeliene, navele de război americane și armele 
ruseşti. Acestea erau nenorocirile de pe pământ. Nu aveau nimic 
de pierdut pe care să nu-l fi pierdut deja. 

În timp ce bocetele slăbiră, şeicul se ridică şi cobori treptele 
podiumului. Bărbaţii se înghesuiră să-i atingă şi să-i sărute mâna. 
Îi saluta pe cei pe care-i ştia, îi binecuvânta pe copiii care-i erau 
aduși în faţă, zâmbea împăciuitor fiecăruia care venea la el. Dură 
mai mult de douăzeci de minute pentru ca ajutoarele sale să 
reușească să-l scoată pe ușa pe care intrase. În timp ce unul 
dintre ajutoare o deschise, celălalt îl ajută pe șeic să se strecoare 
prin ea. Ușa se închise, punând capăt tumultului din moschee. 

Erau într-o cameră mică, mobilată sumar. Pe un perete era 
afișat un poster uriaș cu o fotografie a imamului Khomeini și un 
altul cu fotografia imamului Musa al-Sadr, dispărut, liderul 


revoluționarilor şiiţi din Liban, care pierise în timpul unei vizite 
în Libia, cu mulţi ani în urmă. 

Pe un scaun rotund din oţel stătea un om înalt. Când intră 
Fadlullah, omul se ridică repede în picioare. Înaintă şi se plecă 
adânc, luând mâna şeicului şi ridicând-o la buze. 

— Abu Hida, murmură șeicul luând mâna omului într-a sa. 
Sunt foarte bucuros că ai venit. Temerile mele sunt gata să se 
risipească. Voi cere să ni se aducă îndată cafea. Apoi vom discuta. 
Ai de făcut niște lucruri. 

Merrion Square 
Dublin 

9 octombrie 
08.30 


Declan își petrecuse cea mai mare parte din viață la limita 
terorii. Când avea optsprezece ani, începuseră incidentele în 
Nord și nu mult după aceea își aruncaseră umbra peste unele 
părţi din Republică. Intrând în poliţie de pe băncile uneia dintre 
universităţile din Dublin, fusese transferat curând la Divizia 
Specială, unde lucrase în Departamentul 6, secţiunea 
responsabilă de monitorizarea activităţii IRA în Sud. 

Fusese unul dintre primii ajunși la faţa locului când bombele 
UDA omorâseră douăzeci şi cinci de oameni la Dublin, în 1974. 
Mulţi ani după aceea trăise, ca majoritatea compatrioţilor săi, cu 
spaima escaladării conflictului din Nord și a atragerii Sudului 
într-un cerc vicios de răzbunări și teroare și, în final, într-un 
război civil. Bunicul său fusese luptător în anii douăzeci și văzuse 
cum învrăjbirile duceau la separarea familiilor și a orașelor. 
Declan nu uitase niciodată avertismentele sale. Pericolul scăzuse, 
dar amenințarea încă mai plana, negrăită și nesimţită, înapoia 
fiecărui lucru spus sau făcut. 


Se făcuseră tot felul de nebunii de-a lungul anilor. Se 
perindaseră prin faţa biroului său ca umbre ale celei mai bolnave 
imaginaţii. Dar asta era altceva. Ştia asta. O mirosea. Ce se 
întâmplase la Castletown nu fusese mâna ERA, INLA sau UVF, sau 
a vreuneia dintre grupările teroriste împotriva cărora Declan 
luptase în trecut. De data asta era ceva străin, pus la cale pentru 
motive pe care nici măcar nu putea să le ghicească. 

„Domnul a văzut și Domnul a auzit de multă răutate printre 
popoarele fiilor oamenilor.” 

Sosise la birou la opt și jumătate. Era un buncăr subteran, 
construit cu câțiva ani în urmă pentru adăpostirea membrilor 
Cabinetului și a funcţionarilor civili superiori în cazul unui atac 
nuclear. Pentru un timp rămăsese abandonat, fără niciun scop. 
Intrarea se făcea printr-un anticariat din Upper Mount Street, din 
beciul căruia pornea un tunel pe sub stradă. Scări abrupte duceau 
în buncărul care se întindea sub părculeţul din Merrion Square. 

Anticarul era un frate de-al lui Martin Fitzsimmons, un om de o 
totală discreţie. În magazin nu prea intrau oameni. Stocul de cărți 
era sărac, iar preţurile erau piperate. Puţinii bibliofili care îi 
treceau pragul plecau de obicei foarte repede, fără a cumpăra 
ceva. 

Singurul regret al lui Declan era că aici erau prea aproape de 
birourile guvernamentale din Merrion Street. Nu se putea abține 
să nu se gândească la scenele petrecute acolo în acel moment. 

Paddy O'Leary îi dăduse lui Martin Fitzsimmons lista lui Declan 
cu douăzeci și cinci de femei și bărbaţi, iar Martin avusese grijă să 
fie cu toţii transferați cu „sarcini speciale”, fără alte explicaţii. 
Declan îi știa pe toţi și le urase bun-venit pe măsură ce sosiseră. 
La ora opt şi cincizeci de minute, echipa sa era pe poziţii. 

Telefoanele, faxurile și calculatoarele fuseseră montate. O 
legătură sigură prin modem le permitea accesul la calculatorul 
poliției naționale și, prin el, un acces lărgit la dosarele cu 
informaţii din Europa. Trei operatori fuseseră însărcinaţi cu 
monitorizarea tuturor datelor despre ostatici adunate de Gardă, 


de Unitatea Specială de Detectivi și de C3. Nu voia să facă eforturi 
inutile. 

La ora nouă, Declan adunase echipa în camera mare care 
fusese desemnată cartier general. Conform instrucțiunilor sale, 
veniseră toţi în haine civile. Nu avea chef să se întrebe cineva de 
ce dintr-o dată o mulțime de oameni în uniforma Gărzii apăreau 
la ușa celui mai puţin frecventat magazin din Dublin. The Herald 
ar publica, cu siguranţă, ipoteze despre vreo carte pornografică. 
Era, de altfel, ceea ce aștepta jumătate din oraș de ani de zile. 

— Vreau să vă mulțumesc tuturor pentru că ați acceptat să 
luaţi parte la această operaţiune. Numai că e cinstit să vă spun de 
la început că vom lucra dincolo de limitele legii. Practic vorbind, 
taoiseach nu are autoritatea de a ordona o operaţiune secretă 
fără ştirea și acordul Dâil-ului, a Cabinetului și a Consiliului 
Naţional de Securitate. Nu mai sunt șeful Diviziei Speciale și, de 
fapt, am fost suspendat din funcție. Așa că și numai prin faptul că 
stau aici și vă dau instrucțiuni încalc condiţiile suspendării mele. 
Acum, e mai mult decât probabil ca, în cazul în care această 
operaţiune nu va decurge cum trebuie, taoiseach și toţi ceilalți 
implicaţi să nege că ar avea cunoștință de existenţa ei. Dacă dăm 
greș, nu trebuie să ne așteptăm la clemenţă din partea lor. Veţi 
putea fi suspendaţi sau chiar trecuţi în rezervă, mult mai 
probabilă fiind a doua variantă. Dacă asta reprezintă vreo 
problemă pentru cineva de aici, este liber să plece acum, pentru 
că, odată intraţi, nu mai puteţi ieşi. Nu există posibilitatea de a vă 
răzgândi. Ca să vă spun adevărul, și eu m-aș fi retras dacă n-aș fi 
fost implicat foarte adânc în treaba asta. 

Aruncă o privire prin cameră. Apărură zâmbete în urma 
ultimei sale remarci, dar nicio expresie clară de nemulțumire. În 
cameră erau câţiva bărbaţi şi câteva femei cu care mai lucrase în 
trecut. Dominic Lawlor, Tim O'Meara, care ultima oară își 
pierduse un ochi în urma unei incursiuni într-o fabrică de bombe 
din Glasnevin în 1983 și a cărui carieră fusese salvată doar de 
intervenția personală a lui Declan. Maire O'Brien, cu care Declan 


petrecuse șase luni urmărind o bandă de răpitori din Offaly, 
răspunzătoare de dispariția a șase industriași și de moartea altor 
doi. Cu toţi îl fixau cu privirea. Nimeni nu mișca. Nimeni nu dădea 
semne că ar vrea să miște. Alesese bine. 

— Mulţumesc, zise el. Sper că niciunul dintre voi nu va avea 
motive să regrete această decizie mai târziu. Acum, înainte de a 
începe instructajul, sunt câteva reguli de bază pe care trebuie să 
le stabilim. Mai întâi, asta e o operaţiune care se desfășoară non- 
stop. Toate plecările sunt anulate până la noi ordine și tot 
personalul va rămâne în buncăr pe toată durata operaţiunii. 
Dormitoarele trebuie aerisite puţin. Am cerut lenjerii noi, 
prosoape şi tot ce mai trebuie. Nu va fi ca într-un hotel de lux, 
dar, oricum, mult mai bine decât sus, sub supraveghere. 

O serie de mormăituri ușoare traversă camera. 

— V-am spus că, odată intraţi, nu mai puteţi ieși. Puteţi da 
telefoane acasă după asta pentru a vă anula orice alt program. 
Dar am nevoie de voi aici pentru cazuri de urgență. Dominic 
Lawlor va schița un orar al schimburilor în această dimineaţă și 
va alcătui echipele. Grainne Walsh va fi adjuncta mea. Dacă vom 
avea nevoie de personal suplimentar vom putea aduce. Dar aș 
prefera să fim cât mai puţini cu putință. Asta înseamnă muncă 
dublă și angajament dublu pentru fiecare dintre voi. Dacă 
descopăr pe cineva trăgând chiulul nu va fi nevoie de aprobarea 
lui taoiseach pentru a-l trimite în Galway la ridicat amprente. 

Se opri. De data asta nu mai mormăi nimeni. 

— Apoi, această operaţiune este mai mult decât strict secretă. 
Nu veţi spune nimic despre ea nimănui. Și prin asta înţeleg chiar 
nimănui. Asta include soţii, soți, prietene, prieteni, părinții, 
poștașul și chiar preotul, dacă vreunul dintre voi are obiceiul de a 
se spovedi. Dacă vreunul dintre voi simte o teribilă nevoie de a fi 
iertat, atunci voi aduce aici un preot pentru uz intern și-l voi ţine 
închis pe undeva. 

Zâmbiră. Păcatul nu era o preocupare majoră pentru vreunul 
dintre cei prezenţi. Văzuseră cu toţii destulă răutate umană 


pentru a considera minore problemele de acum. 

Declan le explică cât putu de bine ce se întâmplase la 
Castletown House. Era cea mai grea parte a instructajului, de care 
se temuse toată noaptea. Ofițerii care muriseră în atac fuseseră 
cunoscuţi personal de către membrii echipei sale, iar unii 
fuseseră chiar prieteni apropiaţi. Când termină, mulţi aveau ochii 
în lacrimi. Dar ştia că se poate baza pe ei acum, orice s-ar 
întâmpla, oricâte nopţi va fi necesar să petreacă aici. Își vor risca 
mult mai mult decât slujbele pentru a riposta împotriva 
ucigașilor și a face dreptate într-un fel sau în altul. 

Scoase o bucată de hârtie din buzunar. 

— Asta mi-a fost trimisă azi-dimineață prin fax, zise el. 
Originalul a fost livrat la Iveagh House astă-noapte de către un 
motociclist. Numai paznicul de noapte l-a văzut apropiindu-se, 
dar nici măcar nu s-a deranjat să-l ia în seamă. Până acum 
răpitorii și-au cam făcut de cap. Acum securitatea este întărită la 
toate birourile guvernului în care ar mai putea fi făcute livrări. 
Trebuie să le facem greutăţi, să le forțăm mâna. 

Despături hârtia şi începu să citească. 


Cine şi ce suntem nu are importanță. Ce contează este că 
douăzeci și opt de vieţi sunt în mâinile noastre și că vor începe să 
moară dacă nu ni se îndeplinesc cererile. 

Ceea ce dorim este să se facă pur și simplu dreptate. 

Mai întâi, cerem ca în Arabia Saudită interzicerea tuturor 
religiilor în afară de cea a islamului să fie ridicată și să fie permis 
cultul public pentru creștini. 

În al doilea rând, să fie returnate proprietăţile bisericilor din 
Iran, iar convertirea de la islamism la creştinism să fie legalizată. 

În al treilea rând, să fie găsiţi şi pedepsiţi cei responsabili de 
persecuțiile asupra creștinilor din sudul Sudanului, iar toate 
încercările de impunere a legii islamice celor ce nu sunt 
musulmani să fie abandonate. 

În al patrulea rând, să fie ridicate restricţiile pentru 


construirea bisericilor de către copţii din Egipt, iar musulmanii 
care au atacat creștini la Asyut și în alte părţi să fie arestaţi și 
judecaţi. 

În al cincilea rând, misionarilor creştini să li se acorde aceleași 
drepturi în statele islamice ca și misionarilor musulmani în ţările 
din vest. 

În al șaselea rând, să fie ridicate toate restricțiile de import, 
tipărire şi vânzare a Bibliei în ţările islamice. 

Odată îndeplinite aceste cereri, îi vom elibera pe ostatici 
nevătămaţi. Este responsabilitatea voastră în faţa lui Dumnezeu 
să vă asiguraţi că dreptele noastre cerințe vor fi prezentate 
guvernelor care trebuie să ia măsurile. Ca un semn al cooperării 
voastre, trebuie să publicaţi o declaraţie în ziarul Irish Times de 
mâine-dimineaţă. Trebuie să sune astfel: „Noi credem în 
Dumnezeu”. Va fi suficient. Dacă nu va apărea, primul dintre 
ostatici va muri. 

Veţi fi contactaţi prin telefon mâine-seară, la ora nouă. Ne 
rugăm Domnului ca bunul-simţ să nu vă părăsească, așa încât să 
ne putem arăta mila. Dacă nu, mânia Lui va fi grea, iar răzbunarea 
Lui ușor de împlinit. 


Se lăsă o tăcere lungă. Declan împături hârtia și o băgă înapoi 
în buzunar. În spate, cineva îşi adună curajul pentru a rosti 
întrebarea care era pe buzele tuturor: 

— O să apară declaraţia, domnule? 

Declan închise ochii, apoi îi deschise. Era obosit. Se puteau 
vedea semnele încercării de la Castletown House. Îşi scutură 
capul. 

— Nu, zise el. Paznicul nu s-a deranjat să spună cuiva despre 
mesaj până când au ajuns primii oameni la slujbă în dimineaţa 
asta. Exemplare din Times erau deja pe străzi, înainte ca noi să 
aflăm despre asta. 

Biroul directorului și al coordonatorului 
Serviciului de Informaţii, Irlanda de Nord 
Stormont Castle 

Belfast 

9 octombrie 

09.55 


— Ar trebui să te-nsori, Perkins. Ai obţine lucrurile de felul 
ăsta pe gratis. 

— Da, domnule. Așa mi s-a spus, domnule. 

Perkins fusese văzut într-un club din Belfast Golden Mile, 
întreținându-se cu o damă de moravuri îndoielnice. Nu era un 
mare păcat și nu era unul pentru care acasă Willoughby să tune și 
să fulgere. Dar în Belfast un ofițer MI5 trebuia să fie atent la ce 
companie îşi alege. Întâlnirile amoroase erau capcane plăcute și 
adesea tragice, dacă nu pentru victimă, poate pentru altcineva, 
despre care pălăvrăgise. 

— Îți dai seama că trebuie să pleci, nu-i aşa, om prost? E o pată 
la dosar. Cu greu puteai săvârși ceva mai rău. 

— Da, aşa cred și eu, domnule, spuse Perkins stânjenit. 

— „Aşa cred și eu.” Te-ai comportat ca un imbecil. Cu ce te-ai 
ales? Nu știam că eşti slab la capitolul ăsta. 

— Nu, domnule. Nu în mod obișnuit. Numai că... Am băut ceva, 
domnule, iar femeia aia... 

— Da, ei bine, nu cred că vreau să-ţi ascult bolboroselile, 
Perkins! O să le treci în raport și nu mă feresc să-ți spun că va 
avea un efect devastator asupra carierei tale. Dac-aș fi în locul 
tău, m-aş gândi la o altă slujbă. Și acum, ai adus dosarul 
O'Dalaigh, pe care l-am cerut? 

Perkins se lumină, gândindu-se că ar putea scăpa totuși cu o 
mustrare mai severă. 

— E aici, domnule, zise el, înmânându-i dosarul. 


— Spui că a fost văzută ieri. Eu de ce aflu abia acum? 

— O mică sincopă de comunicare, domnule. 

— Asta însemnând ce? 

— Nu sunt sigur, domnule. Așa mi s-a spus. 

— Fi bine, află și asigură-te că nu se mai întâmplă. Acum 
dispari din ochii mei și trimite-l pe Harker! 

Geoffrey Willoughby se lăsă pe spate în scaunul său și aruncă o 
privire peste raport. Era directorul MI5 și coordonatorul 
informaţiilor în Irlanda de Nord de trei ani, dar tot se simţea de 
parcă ar fi stat pe muchie de cuţit. Simţea că nu stăpâneşte mai 
bine evenimentele acum decât în momentul în care venise și că în 
orice moment toate planurile sale puteau să-i explodeze în faţă. 
Literalmente. 

Dar adevăratul pericol aici stătea mai puţin în bombe și 
gloanţe decât în urmările periculoase ale cinismului. Aveau efect, 
ca şi rugina, chiar și pentru cel mai strălucitor metal. Îi urmărise 
pe toți de-a lungul anilor, politicieni, academicieni, soldaţi și 
spioni, aprinși de schemele și de planurile lor infailibile și dați 
ruginii unul câte unul. Acasă, la Londra, ar fi părut un joc 
prostesc. Oricum, un joc. Dar aici nu-și mai putea permite luxul 
de observator. Se implicase și începea să simtă dezamăgirea, iar 
primele pete de rugină apăruseră deja pe propria armură. 
Singura sa speranţă de a-și regăsi lustrul înainte de a se întoarce 
acasă era să pună mâna pe Maureen O'Dalaigh și pe oamenii ei. 

Uşa se deschise și intră Anthony Harker. Închise uşa de parcă 
ar fi vrut să se rupă de tot ce se afla în spatele ei: departamentul, 
Stormont Castle, întreaga Irlandă de Nord. Nici n-ar fi avut nevoie 
de o uşă. Întregul său comportament reprezenta o barieră 
suficientă între el şi lume. 

Willoughby zâmbi şi îi ceru să ia loc. Harker trecuse de 
patruzeci de ani, dar avea fizicul unui om mult mai tânăr. Dar nu 
fizicul său te izbea în primul rând. Faţa lui Harker îţi atrăgea 
privirea, nu dintr-o dată, ci treptat, pentru că nu se putea citi mai 
nimic pe ea. Nimic nu-i schimba expresia. Capacitatea de a se 


stăpâni era atât de dezvoltată la el, încât știai instinctiv că este un 
om capabil de orice. 

Harker îi redase directorului încrederea în sine, făcuse posibilă 
credinţa într-o victorie sau, dacă nu într-o victorie, într-o cale 
onorabilă de a ieși din rahat. Ce era Harker, ce fusese el, erau 
mistere chiar și pentru Willoughby, care era, cel puţin cu numele, 
șeful său. Curând după sosirea lui în provincie, Willoughby 
pricepuse că, oricâtă putere ar avea aici, nu îl putea controla pe 
Harker. Harker era special, ceva cu totul diferit, de neatins, 
aproape sfânt. Fusese întotdeauna acolo și va rămâne acolo după 
ce Willoughby va pleca și un alt director îi va lua locul. Harker era 
inima departamentului şi creierul său și, dacă ar fi murit, ar fi fost 
și stafia sa. 

— O'Dalaigh s-a arătat, zise Willoughby. 

— Aşa am înţeles. 

— Ai văzut asta, nu? 

— Acum câteva minute. 

— Crezi că e de încredere? 

— A, nu mă îndoiesc de asta! Pierce este sigur. Are ochi de 
șoim. Dar nu numai că a fost văzută. E ceva mai mult. Câţiva 
dintre oamenii lor cei mai buni sunt în pregătiri. 

— Nu îi vreau pe oamenii lor cei mai buni, ci pe O'Dalaigh. Știi 
asta. 

— Bineînţeles, este amestecată şi ea în ceea ce se pune la cale. 
Oamenii mei au urechile bine ciulite. Unitatea i-a pus la treabă cei 
mai buni informatori. Lasă-le o zi sau două. O s-o avem. 

— Bine. Să nu mă dezamăgeșşti! Asigură-te că o prinzi vie. Și 
vreau și restul acelei unităţi. Până la ultimul om. 

— O să fac tot ce pot. 

Se lăsă liniștea și odată cu ea se schimbă dispoziţia. Prin 
Anthony Harker, Willoughby găsise drumul către cele mai 
întunecate colţuri ale junglei nord-irlandeze. 

— Ce se aude cu cealaltă afacere? întrebă directorul. S-au luat 
măsuri? 


— Wetherell? Am avut grijă de tot. S-a terminat cu bine. 

— Asta înseamnă că suntem din nou în siguranță? 

Harker își scutură capul. 

— Nu chiar. Mai este şi Carberry. E o ţintă foarte dificilă. 
Repercusiunile ar fi dezastruoase dacă am acţiona în același fel. 

— Sunt perfect conștient de asta. Fă ce poţi! Asigură-te că nu 
mai apar scurgeri. 

— Asta-i tot? 

Willoughby clătină din cap. 

— Uite asta, zise el. A sosit de la Londra azi-dimineaţă. 

Luă un bilet de hârtie de pe birou și i-l dădu lui Harker, fără să- 
i mai spună ceva. Harker îl citi și i-l dădu înapoi. 

— Înseamnă că a început, zise el. 

— Cred că e timpul să pleci la Dublin. Altfel, lucrurile ar scăpa 
de sub control. 

— Foarte bine. Şi dacă e nevoie de mine aici? 

— O să mă descurc eu cumva, deocamdată. Ai făcut o treabă 
grozavă până acum. Sunt mai ușurat în anumite privinţe. 

Harker se ridică pe jumătate, ca și cum s-ar fi pregătit să plece, 
apoi se aşeză la loc. 

— Să-i spun lui Mangan despre lataganul? 

Willoughby dădu din cap. 

— Deocamdată nu. 

— Asta l-ar ajuta să înţeleagă... 

— Nu. Mai târziu, dacă se împotmolesc lucrurile. Pentru 
moment, nu trebuie să știe. lar dacă pică, e mai bine să nu știe 
nimic. Pentru el. 

— Foarte bine. O să fiu în Dublin în seara asta, devreme. 
Anunţă-i că sunt pe drum. Și că am acordul tău. 

Harker se ridică fără vreo altă formalitate și ieși. Willoughby se 
scutură uşor, apoi scoase un carnețel din buzunar. Îl răsfoi, apoi 
formă un număr de telefon. Sună de câteva ori, apoi cineva 
răspunse. 

— Ciaran Clark? Aici Geoffrey Willoughby. Aş vrea să vorbim în 


particular, dacă e posibil. 

— Urăsc să spun asta, dar s-ar putea să aibă un sens. Dominic 
Lawlor vorbea ezitant, dar cu încăpăţânarea cuiva care are ceva 
de spus şi insistă s-o facă, indiferent în ce mod. E vorba despre 
musulmani, asta este. De felul în care se comportă. Știţi, de felul 
în care scapă de necazuri. Executându-i pe oamenii cu care nu 
sunt de acord. Lapidându-le pe femei. Suntem creștini până la 
urmă, domnule, nu-i așa? 

Declan se uită la el liniștit. Dominic i se păruse întotdeauna un 
om cinstit, care reușea să-și liniștească subordonații, un polițist 
bun, cu un mare dispreț pentru bigoți. 

— Mai crede cineva chestia asta? întrebă Declan. 

Nimeni nu răspunse, dar simţi că unii dintre ei erau de acord. 

Știuse de la început că asta nu avea să fie o operaţiune ușoară. 

— Bine, atunci ar trebui să mă fac bine înţeles. Dacă așa crezi 
tu, Dominic, că ceea ce fac teroriștii are sens, atunci cred că e mai 
bine să te retragi acum. Ca și toți ceilalți care gândesc la fel. Vă 
dau un răgaz de reflecţie tuturor. Dar nu vreau ca vreunul din 
echipa mea să creadă fie și pentru o clipă că oamenii pe urmele 
cărora suntem ar putea avea dreptate sau că ar exista vreo 
justificare de un anumit fel pentru acțiunile lor, sau că victimele 
lor s-ar putea să-și merite soarta. E limpede? 

Lawlor se făcuse pământiu la față. Nu se așteptase la o 
asemenea ripostă. Dar știa că Declan vorbeşte serios. Alegerea sa 
era simplă: putea să-și facă bagajele și să plece sau putea să ia 
lucrurile așa cum erau prezentate. Dacă ar fi fost vorba de oricine 
altcineva în afară de Declan, n-ar fi ezitat deloc să se îmbrace și să 


meargă acasă. 

— Bine, zise Declan. Cred că ședința asta a durat destul. Dacă 
cineva are probleme, poate să-mi vorbească mai târziu. 

Ştia că singura cale de a-i împiedica să se gândească la ceea ce 
li se cerea să facă era să-i pună la treabă. 

— Cei mai mulţi dintre voi aveţi deja sarcini. Vreau rapoartele 
preliminare pe biroul meu până la ora unu. Liam, Grainne, aş vrea 
să veniţi în biroul meu acum, vă rog. 

Liam Kennedy și Grainne Walsh făcuseră parte din Unitatea 
specială a Forţelor Speciale de Poliţie, o echipă de intervenţie 
rapidă, formată în anii șaptezeci pentru a răspunde unui val de 
răpiri în Republică, cele mai multe puse la cale de noii recruți ai 
IRA. Unitatea de intervenţie lucrase sub acoperire în forțele 
speciale, furnizându-le expertize în supravegherea electronică. 
Acum era desfiinţată, iar unii dintre membrii săi făceau parte din 
Divizia Specială. 

Declan închise uşa. 

— Mă bucur că sunteţi alături de mine în treaba asta, zise el. 
Aveţi experiența necesară. Aţi mai făcut așa ceva înainte. Dar 
vreau să fiu sigur că nu mă veți dezamăgi. Nu vreau ca cineva din 
echipa asta să nu fie convins de ceea ce face. 

— Nu e prea corect, nu-i așa, domnule? 

Grainne studiase Dreptul la Trinity câţiva ani, apoi a renunţat 
pentru a intra în poliție. Decizia ei de a pleca nu se baza pe 
probleme de școală - trecerea examenelor era pentru ea ceva 
foarte puţin solicitant -, ci pe un sentiment din ce în ce mai acut 
că, după absolvire, se va trezi în partea greşită a sistemului 
legislativ. Avea una dintre cele mai ascuţite minţi din unitate, iar 
Declan voia cu tot dinadinsul s-o păstreze. Ştia că orice încercare 
de a da lustru problemelor ar fi gonit-o înapoi în Harcourt Street, 
înainte de vremea prânzului. 

— Corect? Nu, nu este, răspunse el. Şi nici nu va deveni mai 
simplu pe parcurs. Nici măcar nu știu dacă taoiseach face ceea ce 
trebuie sau dacă nu mă înşel fiind alături de el pe această cale. 


Oricum, am încredere în judecata lui. Între noi fie vorba, din când 
în când poate lăsa foarte ușor impresia că este idiot. Dar ce 
poliţist nu lasă impresia asta? Pâdraig Pearse nu e deloc prost. lar 
în probleme de genul ăsta este deosebit de abil. Necazul e că nici 
el nu poate face mai mult. Dacă operaţiunea asta nu se termină în 
clipa în care briţii și ceilalți intră în acţiune, nu ne mai putem 
baza pe informaţii transmise din biroul lui taoiseach sau de la 
serviciile de informaţii. Dacă vrem să știm ce se petrece, va trebui 
să culegem singuri informaţiile. Așadar, cu cât montăm mai 
repede pe poziţii echipamentele de supraveghere, cu atât e mai 
bine. Mâine la ora asta vom avea la fel de multe șanse să punem 
un telefon sub ascultare în Irlanda, câte am avea să-l convingem 
pe Papă să folosească un prezervativ. 

— Pe cine anume ar trebui să urmărim, domnule? Liam era din 
comitatul Kerry, din Kenmare sau Sneem, sau de pe acolo de pe 
undeva. Declan știa că nu fusese niciodată mulțumit de unele 
dintre sarcinile care i se trasaseră în Unitatea specială de 
intervenţie pe vremuri, când aceasta se ocupa de monitorizarea 
grupurilor politice non-violente. 

— Oricine vă trece prin minte, zise Declan. Începu să bifeze o 
listă făcută în minte mai devreme: sediile Gărzii Siochana din 
Phoenix Park și ale poliției metropolitane din Harcourt Street. Şi 
biroul lui taoiseach, normal. Iveagh House. Serviciul de 
Informaţii. Informaţiile armatei. Toate ambasadele Orientului 
Mijlociu. Ambasada britanică, ar fi prudent. Astea ar fi suficiente 
pentru moment. Doar dacă nu aveţi și voi propriile idei. 

Grainne se strâmbă. 

— Ce nu e în regulă, inspector Walsh? întrebă Declan. Ai vreo 
obiecție? De ordin legal sau moral? Eşti adjuncta mea aici - vreau 
să fiu sigur că mă pot baza pe tine în ce privește executarea 
ordinelor și că poți acționa din proprie inițiativă. 

— Nu, domnule, nu asta e problema. Doar că ţintele pe care le- 
aţi enumerat nu vor fi ușoare. Cele mai multe au sisteme 
împotriva interceptării. Şi s-ar putea să fie dificil să realizăm 


simultan un număr atât de mare de operaţiuni de supraveghere, 
domnule. Cu oamenii puţini pe care îi avem aici, e cam greu. 

— Ai dreptate. Probabil că avem nevoie pentru monitorizare 
de ceva mai mulți oameni cu experiență. Las asta pe seama ta. Ce 
tip de echipament ne trebuie? 

— Fi bine, pentru început aş vrea să instalez un ICI. Ăsta e un 
înregistrator de comunicaţii internaţionale. Poate înregistra 
simultan conversații de pe o sută douăzeci de linii. Nu e de mare 
folos în sine, dar dacă am putea găsi un sistem Racal la care să-l 
conectăm ne-am putea apuca de treabă. Sistemul va scana 
benzile automat, la o viteză de șase sute de ori mai mare decât 
cea normală. li ia două minute să citească o bandă cu 
înregistrările din douăzeci şi patru de ore. Îl putem programa să 
caute cuvinte și expresii-cheie, de exemplu „ostatic”. 

— Bine. De unde poţi lua unul? 

— Au unul în clădirea poștei. i 

— În regulă, o să-ți dau o autorizație. In ceea ce priveşte 
benzile, mă bazez pe discreția voastră. Sunt oameni cu care ați 
lucrat la Telecom Eireann - vor coopera dacă veţi ști să-i 
mobilizați cum trebuie. Purtaţi-vă cu grijă cu toţi ceilalți. Ştiţi și 
singuri cu cine puteţi vorbi și cu cine nu. Spuneţi-le cât mai puţin 
posibil, dar făceţi-i să colaboreze. Speculaţi sentimentele lor 
naționaliste, orice. O să vă dau o listă cu persoanele care știu de 
această operaţiune. Mergeţi mai întâi la ei. Vă vor acorda tot 
sprijinul de care aveţi nevoie. Chiar și când europenii vor prelua 
comanda, ne putem baza pe ajutor din partea alor noștri. 

In acel moment sună telefonul. Declan ridică receptorul. 
Ascultă cu atenţie. Cei doi îi putură vedea expresia feţei 
schimbându-se treptat. Dacă n-ar fi fost deja palid în urma 
evenimentelor prin care trecuse, ar fi putut vedea cum i se scurge 
culoarea din obraji. 

Puse receptorul jos, încet. O clipă rămase uitându-se la birou. 
Apoi ridică privirea către ei. 

— Au ucis primul ostatic, zise el. 

Martin Fitzsimmons aştepta lângă poarta de la intrarea în parc. 
În spate se întindea Phoenix Park, verde şi umed, pe jumătate 
acoperit de ceață. În spatele grădinii publice se putea vedea 
cartierul general al Gărzii. Declan venise acolo mult mai des decât 
i-ar fi plăcut să-și amintească, dar astăzi era cu totul altceva. 

— Aici l-am găsit, zise Martin fără vreo altă introducere. Unul 
dintre delegații egipteni, pe nume Abd al-Halim 'Abbud. 

— Eşti sigur? Absolut sigur că el e? 

Numele îi spunea ceva, dar nu-și putea aminti exact ce. 

Mergeau prin iarba umedă spre monumentul Wellington. 
Declan abia observase mașinile parcate ale Gărzii, oamenii în 
uniforme negre, ambulanţa așteptând să ridice cadavrul. Era 
deprimant de familiar. Și totuși, în interval de o zi, se obișnuise să 
vadă toate astea cu mare detașare. 

— A fost identificat acum o jumătate de oră de un atașat al 
ambasadei egiptene. Poţi vorbi cu el dacă vrei. Îl cheamă Hafiz. 

Declan scutură din cap. 

— Nu mă interesează ostaticii în mod individual. Cine a fost și 
ce a făcut acest Abd-cum-i-o-zice nu mă ajută să-i găsesc pe 
ucigași. Vreau numai să văd dacă e ceva - un indiciu, o urmă, o 
greșeală - care m-ar putea conduce la ei. 

— Au simțul umorului, asta e sigur. 

Ajunseseră la monument. Se ridica deasupra lor, șaptezeci de 
metri de la sol, cel mai înalt obelisc al lumii, cu piatra sa cenușie 
împungând cerul. Cadavrul era aruncat pe treptele de la bază, iar 
imensa coloana îl făcea să pară și mai mic, ca o ofrandă închinata 


unei zeități păgâne. Faptul că-l lăsaseră acolo, departe de soarele 
cald, aruncat în ceaţă, era crud şi lipsit de sens. Avea o faţă 
bonomă, împodobita de o barbă. Declan și-l aminti acum - era 
bărbatul pe care Ciaran Clark i-l prezentase Conceptei. Fusese 
conducătorul delegaţiei egiptene. Declan se întrebă dacă avusese 
o soţie sau copii. 

— Umor? zise el. Nu văd nimic distractiv aici. 

— Ei bine, nu umor, nu la asta m-am referit Dar asta... Arătă 
spre obelisc. Pare... ei bine, pare ales pentru că semnifică ceva. 

— Un egiptean la picioarele unicului obelisc din Dublin. La asta 
te refereai? 

Fitzsimmons aprobă din cap. Își dori să nu fi spus nimic despre 
umor. Îi displăceau chestiile de acest gen. Investigarea crimelor 
în parcuri reci nu era punctul său forte. La urma urmei, nu era 
poliţist. De la început fusese un om al ideilor, un om făcut pentru 
culise. 

— Cine l-a găsit? 

— O patrulă a Gărzii. 

— Din întâmplare? 

Fitzsimmons își scutură capul. 

— Deloc. Cineva a sunat. O căsuţă vocală din Trim. Sunt câţiva 
oameni acolo acum. Apelul a fost dat direct la cartierul general al 
Gărzii. 

Dădu din cap spre clădirea lungă din dreapta lor. Declan se 
gândi că locul era potrivit din mai multe puncte de vedere. În 
spatele lor, de partea cealaltă a aleii principale care traversa 
parcul, Chesterfield Road, se afla cartierul general al armatei, 
care adăpostea Ministerul Apărării. Mai departe, în aceeași 
direcție, era Aras an Uachtarain, reședința oficială a 
preşedintelui, fosta locuinţa de vară a viceregelui. În fața acesteia, 
era reședința ambasadorului american. Și alături de aceasta, 
aproape completând o elipsă ce ducea înapoi la monument, se 
ridica înalta cruce ridicată pentru a marca vizita Papei loan Paul 
al II-lea, din 1979. Toate însemne ale statului irlandez și ale 


relațiilor sale externe. Simbolismul fusese intenționat sau era 
doar în mintea lui Declan? 

— Corpul a fost atins? 

— Nu încă. Există riscul unei capcane. Dacă e vorba de IRA. 

Declan clătină din cap. 

— Nu poate fi o capcană. 

— A trebuit să întărim securitatea pentru președinte și pentru 
ambasadorul american. Sunt foarte aproape. 

— Nu asta urmăresc. Spune-le să-i retragă pe oamenii trimiși 
în plus la ambasador. Nu vreau să devină suspicios și să întrebe 
ce se întâmplă. Va fi timp și pentru asta. 

Se uită în jur. În depărtare, un cuplu călărea peste pajiște, în 
apropierea terenurilor de polo. Părul femeii flutura ca un steag. 
Călărea un cal cenușiu. Odată, într-una dintre puţinele zile libere 
din Liban, el şi Amina călăriseră kilometri întregi în bătaia 
soarelui, de-a lungul unei plaje. Își alungă acest gând. 

— Au spus de ce? Nu ne-au lăsat timp să reacționăm la cererile 
lor. Nu avem nicio modalitate de a lua legătura cu ei. 

Fitzsimmons se uită la cadavrul aflat la câţiva metri. Egipteanul 
era ud de rouă şi de umezeala ceţei. Fusese un om arătos, încă nu 
ştiau de cât timp era mort. 

— Nu am auzit apelul și nu există nicio înregistrare a sa. La 
urma urmei, nici nu era așteptat. 

— Isuse, Martin, trebuia să fie o monitorizare non-stop. 

— Îţi spun ce mi s-a spus. Poate a fost înregistrat, nu ştiu. 
Vocea a spus că trebuie să vedem că vorbesc serios. Și că un 
ostatic va muri în fiecare zi până când li se vor îndeplini cererile. 
I-a spus fetei din centrală că e un cadavru la picioarele obeliscului 
Iron Duke, apoi a închis. 

Se apropiară de cadavru. Mâinile lui Abd al-Halim fuseseră 
legate la spate cu o sfoară. Purta o gallaba albă, iar în jurul 
capului avea înfășurată o cârpă albă. Cârpa era pătată pe o parte 
cu sângele scurs din gaura lăsată de glonţ în tâmpla stângă. În 
picioare avea încălțări din piele fină. Era întins într-o poziţie 


ciudată, ca un copil care doarme. Ochii îi erau larg deschiși, 
holbându-se la piatra cenușie. Declan întinse o mână și îi închise. 

Fără să scoată un cuvânt, se aplecă și mișcă trupul celui ucis, 
îndreptându-l. Putu să facă acest lucru ușor, aşa că îşi închipui că 
rigor mortis trecuse deja. 

Nu mai erau alte răni. Declan examină cu grijă mâinile, braţele, 
picioarele și tălpile, dar nu observă nimic neobișnuit. Trebuia să 
lase cadavrul pe mâini mai pricepute, pentru o examinare post 
mortem serioasă. Dar, când dădu să se ridice, observă ceva. 
Ceasul de la încheietură părea nelalocul lui pentru cineva 
îmbrăcat astfel. Declan se aplecă din nou și ridică braţul. Ceasul 
părea destul de obișnuit, dar cureaua era roșie și avea o 
inscripție: „Cu o oră mai aproape de întoarcerea Domnului”. 
Cureaua îl frapă pe Declan. 

Scoase ceasul și îl întoarse. Era din oţel inoxidabil, un ceas 
ieftin, fără alte pretenţii în afara enormităţii pe care o proclama. 
Secundarul mergea în continuare, normal, parcă pentru a-l sfida 
pe purtătorul ceasului. Pe spate, cu litere mici, era trecut numele 
producătorului: End Time Products Inc., Decatur, Illinois. 

Declan strecură ceasul în buzunar și aşeză braţul mortului în 
poziția în care fusese. Fitzsimmons pretinse că nu a observat 
nimic. În timp ce se îndreptau spre șosea, Declan se întoarse 
către el: 

— O să fie nevoie să-şi unească eforturile imediat, dacă nu vor 
să mai aibă multe cazuri ca ăsta. 

Fitzsimmons aprobă din cap. 

— Taoiseach a convocat o întâlnire cu reprezentanţii ţărilor 
implicate. Câţiva sosesc de la Londra în dimineaţa asta. Alţii 
folosesc personalul ambasadelor de aici, din Dublin. 

— Vreau să aflu imediat când vă mai contactează răpitorii. 
Asigură-te că toate liniile de intrare și de ieșire din birourile 
guvernului sunt monitorizate şi înregistrate. 

— O să fac tot ce pot. Declan, mă întrebam... cum crezi că au 
ales pe cine să omoare mai întâi? 


Declan ridică din umeri. 

— Probabil, la întâmplare. 

— Mă gândeam numai... Vocea lui Fitzsimmons scăzu: Numele 
lui începe cu „A“. 

Gândul îl pătrunse pe Declan ca un pumnal. Amina Bustani ar fi 
întotdeauna în partea de sus a oricărei liste. 

— Poate, zise el. Totuși, asta nu ne e de folos. 

— M-am gândit că îl poate ajuta pe taoiseach. Dacă am ști ce 
guverne să alertăm, ai cui ostatici sunt mai supuși riscului! 

— Toţi sunt supuși riscului, Martin. Vor mai ucide câţiva, apoi 
vor trage de timp. Asta dacă nu cumva vreunul dintre noi îi 
găseşte. 

— E o căutare îndârjită, Declan. Ar trebui să fie incredibil de 
inteligenţi pentru a ţine atâţia oameni ascunși pentru mult timp. 

Declan scutură din cap. Ajunseseră lângă mașina lui. Deschise 
portiera. Ceaţa se îngroșase în jurul postamentului obeliscului. 
Un stol de păsări migratoare făceau neliniștite cercuri deasupra 
grădinii zoologice. Totul îi amintea de venirea iernii. N-ar fi 
putut-o înfrunta fără speranţa că Amina va scăpa. 

— S-au gândit la asta, Martin. Poţi să fii sigur că s-au gândit la 
toate. 

Stătea pe o piatră, cu faţa spre mare. Aerul era plin de mirosul 
mării. Din spatele său, un vânt rece venea dinspre est și se 
pierdea în orizontul care se întuneca. Fiecare răsuflare îi amintea 
de zilele lungi petrecute pe un alt țărm. Alt timp, alt loc, altă lume. 
Se întrebă dacă avea să mai vadă vreodată America. Nu conta cu 
adevărat - la urma urmei, Tatăl său era cu el oriunde s-ar fi dus. 
Dar simţea că e legat de acel loc și credea că aici are o misiune 
specială. Încă mai visa să se întoarcă acasă triumfător, pentru a 
construi Noul Ierusalim în deșert. 

Un pescăruș trecu pe deasupra capului său scoțând un țipăt 


ascuţit. Tremură ușor, strângându-se pentru a înfrunta vântul 
care acum bătea dinspre vest. În spatele său se auzi un zgomot. 
Se întoarse şi îl văzu pe Ezekiel îndreptându-se spre plajă. Îl 
recunoscu după șapca roșie de baseball și după geaca verde pe 
care o purta. ÎI privi cum se îndreaptă spre el, cu paşii devenind 
mai fermi când ajunse pe nisipul bătut din partea din faţă a plajei. 
În calea sa se înșirau pietre acoperite de alge. Printre ele se 
întâlneau ochiuri de apă sărată, rămase după retragerea mareei. 
Ezekiel trecea printre ele cu agilitate și plin de graţie. Când 
ajunse lângă Maestrul său respira liniștit. Numai ochii trădau 
ușoara neliniște pe care o simţea. 

— Avem necazuri. Cred că artrebui să vii să vezi. 

— Ți-am spus că nu vreau să fiu deranjat. 

— Imi pare rău, dar s-ar putea să fie important. E ceva ce nu 
vreau să rezolv de capul meu. 

Îşi țuguie buzele, iritat pe de o parte că a fost întrerupt, iar pe 
de alta mulțumit de deferenta arătată de ucenicul său. 

— Ce este? întrebă el. 

Discipolii veniseră pentru prima dată la el tot așa, pe plaja 
Mării Galileei. Și-i imagină acum, mergând către el în timp ce 
stătea pe marginea apei. Petru, lacov și Andrei. Poate că atunci 
când se vor termina toate astea va călători în Israel şi va trăi cu 
discipolii săi pe țărmurile galileene. 

— Unul dintre algerieni. Spune că-i este rău. 

— Spune? Ei bine, îi este sau nu-i este? 

— Cred că da. După mine, nu arată prea bine. 

Se întoarseră împreună la adăpostul scund, asemănător unui 
hangar, în care erau ţinuţi ostaticii. Era o singură intrare, păzită 
zi şi noapte de oameni înarmaţi cu AK-47. Cele câteva ferestre 
fuseseră acoperite. Interiorul era luminat de un șir de becuri 
alimentate de un generator aflat într-un adăpost din apropiere. 

Cei doi pășiră înăuntru. Spaţiul clădirii fusese împărţit în două 
de un jgheab larg care se întindea pe mijloc. Era amenajată ca o 
cazarmă militară, numai că paturile fuseseră despărțite de pereți 


din lemn, creând două rânduri de celule deschise. Era evident că 
despărţiturile fuseseră construite mai târziu decât restul 
structurii. Hambarul - care la început adăpostea cirezile și 
nutrețurile peste iarnă - fusese ridicat cu piatră din împrejurimi 
și apoi acoperit cu crengi. Crengile se uscaseră și se rupseseră de 
mult și fuseseră înlocuite cu bucăţi de tablă galvanizată. Tot 
atunci fuseseră adăugate și despărțiturile din lemn. 

Fiecare celulă astfel creată adăpostea un ostatic. Femeile erau 
ţinute separat, în celulele din spate, care erau despărțite de restul 
încăperii printr-o ușă solidă. Aveau propriile toalete și chiuvete şi 
erau păzite permanent de doi oameni înarmaţi. Nu era nicio 
femeie printre paznici. Maestrul se gândise la asta, dar respinsese 
ideea, considerând că ar întâmpina dificultăţi în privinţa 
disciplinei. Mai avusese înainte probleme cu femeile. 

Algerianul era într-un pat în a treia celulă pe dreapta. Lângă el, 
pe marginea patului, stătea unul din cei doi delegaţi saudiţi, 
șeicul Hasan al-Turki. Fusese dezlegat și i se permisese să iasă 
din celula sa pentru a servi ca interpret. El și bolnavul putuseră 
comunica între ei în araba literară, o versiune a limbii clasice 
folosite de oamenii educați, indiferent de dialectul vorbit în țara 
lor!?. 

Numele algerianului era Ali Bouslimani. Se apropia de șaizeci 
de ani, era profesor de filosofie la Universitatea din Alger și 
ideolog al FIS, Frontul Islamic al Salvării din Algeria. Faţa îi era 
pământie și respira cu dificultate. Al-Turki îl ţinea de mână și îi 
vorbea calm. 

Când Maestrul și Ezekiel apărură în deschizătura celulei, 
sauditul se ridică în picioare. Faţa îi era trasă și era mânios. 

— Acest om trebuie să fie dus de aici imediat, zise el. Dacă nu, 
va muri. 


19 Dialectele limbii arabe diferă destul de mult, dar înţelegerea este posibilă 
prin intermediul arabei literare, care se învaţă în școală și în care este scris 
Coranul. (n. red.). 


Maestrul trecu pe lângă el și se opri la capătul patului. Privi în 
jos către Bouslimani. Algerianul ridică spre el o privire tulbure. 

— Ce are? întrebă Maestrul. 

— Are khunag. Nu cunosc termenul englezesc. E o boală de 
inimă. Este foarte serioasă. Medicația sa este în cameră la 
Castletown House. Tulburările prin care a trecut și lipsa 
tratamentului i-au agravat boala. Trebuie să fie dus la cel mai 
apropiat spital. 

— Nici nu se pune problema, îl repezi Maestrul. 

— Atunci chemaţi un doctor. Trebuie să faceţi ceva. Dacă nu e 
tratat moare. 

— Imi pare rău, spuse el, dar nu ne permitem așa ceva. 

— Vrei să-mi spui că nu ai rezerve de medicamente pentru 
ostatici sau pentru oamenii tăi? 

— Dumnezeu este doctorul nostru, fu singurul răspuns. 

— Vorbeşti despre Dumnezeu? Ce Dumnezeu ucide oameni 
nevinovaţi? Sau îi ia prizonieri? Sau îi leagă ca pe animale? 

Maestrul se întoarse către Ezekiel. 

— Scoate-l de aici, zise el. Mă ocup eu de asta. 

Al-Turki se dădu înapoi spre pat. 

— Lasă-mă să stau cu el, zise el. Și dați-mi un creion și o foaie 
de hârtie. M-a rugat să scriu ceva pentru soţia și copiii săi din 
Algeria. 

— Nimeni nu scrie nicio scrisoare. Acum vreau să ieși de aici. 

Al-Turki nu se clinti. Era un tip scund, fără prea multă forță 
fizică. Dishdasha lui albă era pătată cu sângele unui polițist pe 
care încercase să-l ajute înainte de a fi scos din Castletown 
House. 

— Cu toţii avem familii, zise el. Este nedrept și crud să-i lăsăm 
fără vreo știre despre starea noastră. Cu siguranţă, nu ar face 
nimănui rău dacă le-am scrie. 

Maestrul îl plesni puternic peste față. Al-Turki se dezechilibră, 
apoi își reveni și se îndreptă. 

— Vei fi judecat, zise el. 


— Aici eu sunt judecătorul. Ezekiel, scoate-l de aici! 

După ce ieşiră, Maestrul se aplecă deasupra bolnavului. 

Bouslimani scoase o mână și îl apucă de încheietură. Nu vorbea 
engleza. 

— Ana marid... șopti el în arabă. Utlub li tabiban... Ana ma'it...20 

Maestrul își puse mâna peste cea a bolnavului. Nu înţelegea 
niciun cuvânt din cele spuse, dar ghicise că îl ruga să-l ajute. 

— Ne vom ruga împreună, zise el. Îi voi cere lui Isus să te 
vindece. Numai că trebuie să crezi în El. Dă-i voie să te elibereze 
de păcate, să te izbăvească. Se opri. Lasă-mă să-ţi dau viaţă! 

Petrecu mai mult de o oră lângă patul muribundului, cu capul 
aplecat şi cu buzele mișcându-se, în timp ce se ruga pentru 
vindecare și mântuire. Din când în când un soldat înarmat trecea 
și arunca o privire curioasă în celulă. Câteodată, un ostatic sau 
altul striga în engleză, arabă sau persană. Alteori, o tăcere grea 
umplea întreaga clădire, iar oamenii își ţineau răsuflările în 
aşteptarea indefinibilului. În spatele uşii, o femeie plângea. 
Nimeni nu se duse s-o liniștească. Un om care se credea Isus 
Hristos, iar uneori se credea Dumnezeu, murmura rugăciuni în 
urechea unui muribund. 

St Stephen's Green 
Dublin 

9 octombrie 

18.35 


Declan își privi ceasul, apoi se uită spre cer. Se făcuse târziu. 
Seamus Cosgrave trebuia să vină de o jumătate de oră. Nu-i 
stătea în fire să-l facă pe Declan să aștepte. Vorbiseră puţin la 
telefon cu trei ore mai devreme, iar Cosgrave promisese să fie la 


20 Sunt bolnav... Chemaţi-mi un doctor... Mor... (n. red.). 


Green imediat după şase. Nu era locul lor obișnuit de întâlnire, 
dar Declan îi specificase că va sta pe o bancă lângă fântâna 
arteziană. Cosgrave nu-l putea rata. 

Declan se ridică și începu să se plimbe. Nu adusese nicio gardă 
cu el. Dacă era urmărit trebuia să se descurce singur. O apucă în 
jos spre lacuri, aruncând priviri în jur să vadă dacă îl urmărește 
cineva. Nimic nu părea în neregulă. 

Îl zări pe Cosgrave venind peste pod. Trecură unul pe lângă 
celălalt fără să se bage în seamă. Amândoi cunoșteau obiceiul. 
Cosgrave continuă să meargă în direcţia fântânii. Nu îi dăduse 
niciun semn că ar fi fost cazul să renunţe la întâlnire. Declan făcu 
un ocol larg până în locul din care plecase, pentru a se asigura că 
pe Cosgrave nu-l urmărește nimeni. 

Cosgrave găsise o bancă și îl aștepta, cu un exemplar din The 
Herald, deschis în fața sa. Declan se așeză la celălalt capăt al 
băncii. 

— Ai întârziat. 

— 'suse, dom' Carberry, ăsta e un loc public. A trebuit să 
verific. Dacă cineva ne vede împreună... 

Seamus Cosgrave era de multă vreme principalul informator al 
lui Declan din IRA. Declan îl arestase cu unsprezece ani în urmă, 
pentru contrabandă cu arme. De atunci lucra cu el. Câteva 
cercetări suplimentare îi aduseseră alte acuzaţii. Nu avusese 
dovezi zdrobitoare, dar Declan reușise să-l convingă pe Cosgrave 
că are destule probe pentru a-l închide. 

Poate nici aşa n-ar fi ţinut, dar Cosgrave se căsătorise cu un an 
înainte. Teresa era o fată simpatică, iar Seamus era nebun după 
ea. Pe atunci avea ceva mai mult de treizeci de ani și tânjea după 
o companie feminină. Așa că începuse să-i simtă lipsa Teresei. Un 
luptător IRA îndrăgostit - cât îi făcuse asta să râdă pe băieţii de la 
interogatorii! Numai Declan nu râsese niciodată. Dragostea îi 
dăduse putere asupra lui Seamus Cosgrave. 

Ca să facă lucrurile mai dificile, Teresa tocmai adusese pe lume 
un copil, Joseph, iar Cosgrave vorbea deja despre fraţi și surori. 


Seamus era el însuși mezinul unei familii cu doisprezece copii și 
avea suflet de familist. Un ucigaș, desigur, un republican 
învederat, dar un soț tandru și un tată iubitor acasă. Tragedia 
Irlandei, credea Declan, era că el era departe de a fi unic. 

Lui Declan nu i-a luat mult ca să-i arate prizonierului câte 
necazuri urmau să vină dacă refuza să coopereze. Cu acuzaţiile 
care i se aduceau putea fi pus la răcoare în Kilmainham pentru 
multă vreme. Chiar foarte multă vreme. Joseph ar fi fost matur 
până când ar fi fost eliberat el. Teresa ar fi încetat de mult să fie 
femeia subţire și drăguță în al cărei pat intra atunci. Declan mai 
sugerase și câteva acte de infidelitate și menţionase 
imposibilitatea de a avea încredere în ceilalți bărbaţi. 

Seamus încercase să își răscumpere independența cu 
informaţii ciudate sau incomplete, dar Declan voise mai mult. 
Mult mai mult. Îl voise pe Seamus pentru sine, pe viaţă. Pe scurt, 
un mariaj cu preţul infidelităţii pe viaţă. Au căzut de acord cu un 
an de închisoare și o datorie ce urma să fie plătită lejer în anii 
următori, o datorie pe care Seamus încă o mai plătea. Și pe care 
Declan încă o mai încasa, personal. Seamus era sursa lui, cârtița 
lui, comoara sa secretă și nu l-ar fi predat nimănui. 

Pe lângă ei trecură doi preoţi, adânciţi într-o conversaţie. Apoi 
un grup de copii cu o minge de fotbal care arăta jalnic. O tânără 
într-un cărucior electric, cu faţa crispată de durere. Apa ţâșnea 
din fântâna arteziană și cădea neîncetat în bazin. Pe cer, nori gri 
atârnau greu deasupra orașului. 

— Ce mai face Teresa? întrebă Declan. 

— E bine. Știai că mama ei a murit acum câteva luni? 

— Da. Mi-a părut rău când am auzit. Era bătrână? 

— Trecuse de nouăzeci. A fost martoră la citirea declaraţiei din 
oficiul poştal, la începutul revoltei. Așa obișnuia să spună. O 
femeie pe cinste. Se ducea la slujbă cu regularitate, până în 
ultimul an. Îi lipsea slujba. 

— Şi copiii ce fac? 

— Sunt bine, cresc. Joseph a câștigat un premiu pentru limbă 


anul trecut. Anul viitor vrea să facă vacanţa în Gaeltacht. Fraţii au 
un loc în Galway. 

— Am auzit de asta. 

Declan se opri. Nu se priviseră niciodată unul pe celălalt. 
„Atâtea subterfugii, gândi Declan, pentru ce?” 

— Am auzit de fata dumitale, dom' Carberry. E groaznic. 
Trebuie să fii distrus. 

— Mai rău decât atât, Seamus! Dar hai să nu vorbim despre 
asta! Se opri. Ce poţi să-mi spui despre seara de luni? 

— Seara de luni? Ce s-a întâmplat luni seara? 

— Ştii foarte bine, Seamus. Au fost ai tăi sau INLA? 

— Ambasadorul? La asta te referi? Au fost oamenii din 
Batalionul Dublin. Ordine speciale. 

— Care a fost planul? 

— N-a fost niciun plan. Consiliul armatei a primit o informaţie 
de la ambasadă. Știau unde urma să fie Reynolds în seara aia și au 
pus la cale o ambuscadă. Doar ca să-i arate că e vulnerabil. N-a 
fost niciun plan să-l omoare sau să ceară vreo răscumpărare. 

— De ce nu mi s-a spus asta? De ce nu m-ai avertizat? Doar n-a 
fost un incident minor. 

Cosgrave îşi scutură capul. 

— Sigur, dar abia în dimineaţa asta am auzit și eu. Și voi aţi fost 
destul de tăcuţi. Agită ziarul. Nu se pomenește nimic aici despre 
asta. Și nici în altă parte. Ce se petrece? 

Declan îi aruncă o privire informatorului. Cosgrave arăta 
bătrân, deşi abia trecuse de patruzeci de ani. Obrajii îi erau palizi. 
Arăta obosit şi secat de puteri. Viaţa petrecută în Mișcare îi 
adusese prea puţină liniște. Declan se gândi că s-ar putea să 
spună adevărul. 

— Şi despre Castletown? întrebă el. Şi acolo a fost tot mâna 
Batalionului Dublin? Nu prea cred că aveţi forța să puneţi la cale 
aşa ceva de capul vostru. 

Cosgrave lăsă ziarul jos și îl privi pe Declan. 

— Castletown? Unde dracu-i asta? 


— Lângă Celbridge. Reședința cea mare de acolo. Castletown 
House. 

— Când a fost asta? 

— În același timp cu ambuscada. Luni seara. Şi nu-mi spune că 
nu s-a întâmplat nimic, pentru că am fost acolo. 

Cosgrave puse The Herald lângă el. 

— N-a fost decât ambuscada, dom’ Carberry. Jur pe Dumnezeu, 
n-a mai fost nimic. 

— Adineauri mi-ai spus că ai auzit de ambuscadă abia azi- 
dimineaţă. Poate chiar nu ești implicat în ce s-a întâmplat la 
Castletown. 

— A fost ceva grav? 

Declan aprobă din cap. 

— Foarte grav. 

— Atunci ar fi trebuit să aud ceva. Pentru Dumnezeu, dom’ 
Carberry, aș fi ştiut. Chiar azi-dimineață m-am întâlnit cu Gerry 
Noonan și am vorbit o grămadă despre ambuscadă. Că a mers 
bine, că n-a fost ucis nimeni, în afară de o gardă de corp britanică, 
chestii d-astea. Nu mi-a spus nimic de vreun atac. 

— Seamus, ambuscada a fost numai o diversiune. N-a fost 
mare lucru, doar o serie de Împuşcături care au atras în acea 
direcție toate unităţile de cercetași și de gardiști din apropiere. În 
timp ce se întâmpla asta, un grup de oameni înarmaţi a atacat 
Castletown House și a luat ca ostatici persoane foarte importante. 
Nu vei spune nimănui că ţi-am spus asta. Ai înţeles, Seamus? 

Cosgrave înghiţi în sec și dădu din cap emoţionat. 

— 'nţeles, dom’ Carberry! N-am auzit nimic, niciodată. 

— Acum, Seamus, eu nu cred în coincidenţe ca asta. Două 
incidente teroriste majore nu au loc la câţiva kilometri distanță 
unul de altul și la interval de doar câteva minute. A fost un soi de 
aranjament. Pricepi ce spun sau vrei să-ți vorbesc mai rar? 

— Am priceput, dom' Carberry. Sigur ştii să explici, n-am mai 
spus asta? Numai că nu știu nimic de niciun atac, pe Dumnezeu! 
Şi jur că nimeni altcineva din Mișcare nu știe. 


— Da, desigur. Deasupra lor, ascuns de nori, se auzi zgomotul 
unui avion. A fost o legătură între evenimente. Vreau să afli care a 
fost legătura. Vreau să știu cine a avut de câștigat din ambuscadă 
și în ce fel. A fost vorba de bani, de un truc publicitar care a dat 
chix, de o răzbunare politică? Ai cadourile de Crăciun pentru 
familie cumpărate și plătite dacă afli asta pentru mine. 

Cosgrave devenise neliniștit. Arunca priviri nervoase în stânga 
și în dreapta. Dacă era descoperit vorbind cu șeful Diviziei 
Speciale, viața lui nu mai valora nimic. 

— 'suse, dom’ Carberry, asta-i o chestie grea. S-ar putea să-mi 
rup gâtul, zău așa! Chestia asta cu ambuscada era strict secretă. 

— Stai jos, Seamus, și ascultă-mă bine! Am nevoie de această 
informație. Am mare nevoie. Au murit oameni la Castletown 
House. Cei mai mulți din Gardă. Oamenii mei. O mulțime de alte 
vieţi sunt în pericol. Adu-mi ce-mi trebuie în următoarele 
douăzeci și patru de ore şi vei fi bine răsplătit. Dezamăgeşte-mă 
și o să şterg praful de pe dosarul tău. 

— Douăzeci şi patru de ore? Sfântă Fecioară! 

Declan nu se clinti. Îl privi pe Cosgrave cu coada ochiului, 
rămânând însă atent la toţi cei care se opreau pentru mai mult 
timp, arătând mult interes pentru doi oameni așezați unul lângă 
altul pe o bancă din parc. Ştia la ce se gândește Seamus, îl știa ca 
pe buzunarul lui. Acum aștepta să apară întrebarea. 

— Asta este, dom’ Carberry? Asta ne va face să fim chit? Ăsta e 
cel mai bun cadou de Crăciun pe care l-aș putea avea. 

Ca toate cârtițele, Seamus Cosgrave visa la ziua în care va fi 
liber, când va da ultima informaţie şi va scăpa definitiv. 
Trecuseră unsprezece ani de când trăia zilnic cu teama de 
demascare, de tortură și de moarte. Și un singur om, Declan 
Carberry, îi putea lua această povară și îl putea elibera. 

— Poate va fi, Seamus, poate va fi. Dacă ceea ce-mi aduci e 
destul de bun, dacă mă pune pe urmele celor pe care-i vreau, 
atunci suntem chit. 

— Pe cine vrei? 


— Pe oricine este în spatele atacului de la Castletown House. Îi 
vreau foarte tare, Seamus! Nici nu-ţi poţi imagina cât de tare îi 
vreau. La fel de mult cum îl vreau şi pe cel care a ucis-o pe 
Mâiread. 

— Înţeleg. 

Se ridică în picioare. Când se aplecă să ridice exemplarul din 
The Herald pe care îl adusese cu el, observă că Declan îl 
schimbase cu un exemplar din Evening News. 

— Nu mă suna la numărul obișnuit, Seamus! Nu mai e bun. O 
să găseşti un alt număr în News. Poţi să-mi trimiţi un mesaj la 
orice oră, zi şi noapte. Asigură-te că o să am vești de la tine în 
douăzeci și patru de ore. N-o să aştept mai mult de atât. Acum du- 
te! O să mai rămân să văd dacă nu cumva ești urmărit. 

Cosgrave băgă ziarul în buzunar și o apucă spre pod. Declan îl 
privi îndepărtându-se. Nu se putea gândi decât la Amina. 

Oifig an taoiseach 
Dublin 

9 octombrie 
21.00 


Telefonul sună la nouă, aşa cum i se promisese. Pádraig Pearse 
îl lăsă să sune de trei ori înainte de a răspunde. Mâna îi tremură 
în clipa când ridică receptorul. 

— Aici taoiseach, zise el. Cu cine vorbesc? 

Urmă o mică pauză. Camera era plină cu oameni tăcuţi, dintre 
care unii erau aplecaţi deasupra unor dispozitive de ascultare. 
Apelul era monitorizat, înregistrat şi urmărit. În camere 
alăturate, experții așteptau să analizeze vocea și să caute orice 
indiciu pe care l-ar fi putut conţine. În toată țara liberele celor din 
Gardă se anulaseră și toți erau în alertă douăzeci și patru de ore. 

— Numele meu nu este important. Sunt ceea ce sunt. 


Vocea era aspră și mecanică, schimbată printr-un dispozitiv de 
distorsiune. 

— Ascultă, domnule, murmură Pádraig Pearse. Referinţa 
biblică nu-i ieşise din minte. Nu-mi pasă dacă ești Atotputernicul 
în persoană - chestia asta trebuie să înceteze. Nenorocitul tău 
mesaj ne-a ajuns prea târziu. Dar tot ai dat înainte și ai ucis un 
om nevinovat. 

— Nimeni nu este nevinovat. Suntem născuţi în păcat și murim 
în păcat dacă nu îl avem pe Domnul. L-ai găsit pe Isus, domnule 
prim-ministru? L-ai lăsat să-ți pătrundă în inimă? 

— Dacă vrei să vorbim, hai să vorbim despre cum putem 
rezolva chestia asta. Orice altceva ai avea de spus poţi să spui mai 
încolo. 

— Spun ceea ce trebuie spus. Vocea mea este vocea lui Isus. 
Cuvintele mele sunt cuvintele Domnului. Nu încerca să te 
târguieşti cu mine, nu-ţi închipui că ne jucăm. Sunt ceea ce sunt. 
Voi face ceea ce am spus că voi face. 

Mangan îl privi fix pe comisarul Devlin, care stătea alături de 
el. Acoperi receptorul cu palma. 

— Isuse, Pat, ăsta-i nebun! încerc să-l fac să vorbească mai 
mult. Băieţii tăi l-au localizat? 

Devlin își scutură capul. 

— Dintr-o clipă în alta. Continuă! 

Mangan luă palma de pe receptor. 

— Am nevoie de un număr la care să te pot găsi, zise el. Ca să 
evităm neînțelegerile pe viitor. 

— Nu a fost nicio neînțelegere. Te voi contacta ori de câte ori 
va fi necesar. Lucrurile au început prost, dar sper că își vor 
reveni. Pentru tine, ca și pentru bărbaţii și femeile din grija mea. 
Mai întâi, vreau să știu dacă vrei să fii intermediarul meu cu 
guvernele față de care am formulat solicitări. 

Devlin îi strecură un bileţel lui Mangan: 

„L-am găsit. O cabină de telefon din Mountcharles, Donegal. O 
unitate din Gardă e pe drum”. 


Mangan dădu din cap, apoi îşi îndreptă din nou atenţia spre 
telefon. 

— Nu pot decât să vorbesc cu ei ca persoană privată. Dincolo 
de asta, nu am nicio autoritate. Guvernul meu nu-și poate asuma 
nicio responsabilitate... 

— Nu trebuie decât să le transmiţi solicitările mele. Ceea ce 
aleg ei să facă e propria responsabilitate. Dar te rog să le 
înfățișezi și consecinţele celei mai mici întârzieri. Pentru a face 
lucrurile mai uşoare, o să cer numai câte un lucru o dată. Asta îi 
va ajuta pe copiii Satanei să ajungă la un acord. 

Vom începe cu solicitarea de liberalizare pentru importul, 
publicarea și vânzarea Cuvântului Domnului în țările musulmane. 
Sunt dispus să accept un acord iniţial în privinţa asta fie și numai 
în Arabia Saudită, Iran și Malaezia. Pot duce la îndeplinire acest 
lucru până mâine-seară. O declaraţie prin care să-și exprime 
acordul trebuie să apară în ediţia de vineri dimineaţă a ziarului 
Al-sharg al-awsat, care e publicat la Londra. Dacă nu apare, 
următorul ostatic va muri. 

Taoiseach își lăsă capul în palmă. Nu se simţise niciodată atât 
de slab. Pat Devlin se aplecă spre el. Pe frunte avea o dâră de 
sudoare. Nu putea ignora prezenţa lui Anthony Harker, așezat 
lângă perete, urmărind totul fără să spună nimic. 

— Ce urmărește? întrebă șeful poliţiei. Probabil că știe că am 
descoperit locul până acum. 

Pádraig Pearse ridică din umeri. 

— Pare să-i placă sunetul propriei voci. Cât de departe sunt 
oamenii tăi? 

— Trebuie să se deplaseze prin Donegal. Acum nu sunt 
departe. Continuă să-l ţii de vorbă. 

— Sunt niște lucruri pe care trebuie să le punem la punct, zise 
taoiseach. 

Fusese instruit cu grijă mai bine de o oră de către un expert în 
negocieri de la Divizia de cercetași. Toate astea îi stăteau în gât, 
dar reuși să înghită. 


— Spune! 

— Mai întâi, trebuie să avem un cuvânt de cod. În caz că se 
scurg știri despre răpire. De îndată ce se întâmplă așa ceva, 
oricine poate suna pretinzând că vorbește în numele tău. Tot 
felul de ţicniţi pot încerca să se bage în treabă. 

— De acord. O să mă prezint folosind cuvântul „Carmel”. 
Numai eu și adjunctul meu vom ști asta. 

— Apoi, nu ne putem permite repetarea celor întâmplate 
aseară. Când curierul tău mai livrează vreun mesaj scris la poarta 
birourilor mele, ai cuvântul meu că nu va fi înhăţat sau urmărit. 

— Nu se acceptă. Nu mai ești responsabil. Chiar în momentul 
în care vorbim, ești urmărit. Cuvântul tău nu face niciun sfanţ. 
Următoarea cerere. 

Devlin scrise un mesaj pe un bileţel de hârtie și i-l întinse peste 
masă: 

„Au ajuns la cabina telefonică. Este cineva înăuntru. Ține-l de 
vorbă”. 

— Foarte bine, zise Pádraig Pearse. Inima îi bătea repede, de 
parcă el însuși ar fi fost în Mountcharles, în vizor. Nu-i venea să 
creadă că fusese atât de simplu. Mai am o cerere. Trebuie să știm 
dacă ostaticii sunt vii și sănătoși. Trebuie să ne trimiteţi dovezi. 
Fotografii. Scrisori scrise de ei. Orice. Am nevoie de dovezi pentru 
a le duce... 

Deodată, expresia lui toaiseach se schimbă. Privi către receptor 
încruntându-se, apoi îl lăsă încet pe masă. 

— S-a... întrerupt, murmură el. Dintr-odată. 

De jur-împrejurul camerei, oamenii își înălțară capetele. Un 
bărbat într-un costum gri, cu cravată galbenă, veni și ridică 
receptorul. Îl duse la ureche, apoi îi făcu un semn unui individ 
așezat la un pupitru din partea opusă a încăperii. Celălalt răsuci 
câteva discuri, apăsă niște butoane, apoi ridică din umeri și își 
scoase căștile pe care le purta. 

— Ce se întâmplă? întrebă Pádraig Pearse. Se întoarse către 
Devlin. Pat, ce dracu' se-ntâmplă? 


Devlin se încruntă. 

— Nu știu, Pádraig. Au arestat pe cineva. Poate vreunul dintre 
ei a tăiat firul. El n-ar fi închis. 

Nimeni nu mişcă. Într-un colţ, un tehnician vorbea disperat 
într-o staţie. Unul dintre oamenii în costume șoptea instrucţiuni 
la un telefon mobil. Harker privea în tăcere. Uşa era în continuare 
închisă. Nimeni nu intrase. Nimeni nu ieșise. Omul cu cravată 
galbenă puse receptorul la loc. 

Se scurse un interval lung - câteva minute. Pádraig Pearse se 
ridică de la birou și merse la fereastră. Era un întuneric de 
smoală şi o liniște neobişnuită. În seara asta, aici încetase să fie 
biroul său, orașul său, țara sa. Erau parte a unei minunate lumi 
noi, el și cu oamenii lui, toţi la fel acum. Se întoarse când ușa se 
deschise. i 

Intră Tómas O'Sullivan. Il salută pe taoiseach înainte de a 
traversa Încăperea spre Devlin: 

— Tocmai a sosit asta, domnule! îi dădu comisarului un bilet. 
Am considerat că trebuie să îl vedeţi imediat. 

Declan își înclină capul pentru a-l citi. Pádraig Pearse se 
apropie de el. Putu vedea sângele scurgându-se din obrajii 
vechiului său prieten. 

— Ce este, Pat? Nu l-au prins pe nemernic? 

Devlin își scutură capul. Faţa îi era palidă. Taoiseach observă că 
tremura. 

— A fost o unitate de rezervă, zise el. Din Ballyshannon. Au 
ajuns la Mountcharles acum câteva minute. 

— Ei bine? 

— Cabina telefonică era o capcană. Un soi de bombă. Una mare, 
după sunetul pe care l-a scos. Unitatea din Donegal a fost rasă. 
Cinci oameni. Morți cu toţii. 

Zorii se întindeau la orizontul estic precum un veșmânt pe 


jumătate spălat, decolorat și murdar, aruncat în apă. „Dacă te 
apropii destul, gândi el, îl poți mirosi.” Nu era deloc asemănător 
cu zorii pe care îi văzuse în deșertul New Mexico sau cu 
răsăriturile aurii ale Texasului natal. 

Când se îndepărtaseră la vreo patru sute de metri de țărm îi 
spuse lui Ezekiel să încetinească. 

— Aici ar trebui să fie suficient de departe, zise el. Poţi să vezi 
încotro se îndreaptă curentul? 

— Ar trebui să treacă pe lângă insula aceea și să se 
îndepărteze. 

— Atunci e bine. Chiar foarte bine. Hai să-i dăm drumul! 

Se așeză la prova bărcuţei care se clătina. Privind înapoi, reuși 
să distingă plaja scurtă de care se îndepărtaseră, iar în urma ei, 
pământul neregulat în spatele căruia se întindea adăpostul pe 
care și-l alesese drept cartier general și clădirile de lângă el. 

— Nu crezi c-ar trebui să spui o rugăciune? întrebă Ezekiel. 

Îşi scutură capul. 

— N-ar ajuta la nimic, răspunse el. Este deja în iad. Și acolo va 
rămâne pentru un milion de ani. Și apoi pentru încă un milion. 
Nicio șansă de a scăpa de-acolo. Nu-mi place să mă gândesc la 
asta, să-l văd arzând în iad, chiar nu-mi place; dar faptul e 
consumat, alegerea lui a fost făcută. I-am ţinut o predică, știi bine. 
l-am oferit bucuria de a-l cunoaște pe Isus. N-a făcut altceva 
decât să se roage lui Mahomed și să ceară un doctor. Nu se putea 
hotări ce vrea mai mult, un doctor sau pe diavol. 

Râse, amuzat de propria glumă. Ezekiel zâmbi. Un zâmbet 
încordat, în care se amestecau dragostea și neliniștea. 

Gândul la foc îl întrista. Să arzi un milion de ani fără încetare. 
Soţia sa și copiii muriseră în flăcări, fuseseră arşi împreună cu 
câteva zeci de prieteni dintre cei mai apropiaţi. Totul se 
petrecuse rapid, dar suferiseră mai mult decât era drept să sufere 
cineva. Privi în jos spre apă, lăsând să se stângă gândul la flăcări, 
care îl torturase atât de mult. 

— Apoi s-a înălţat și a murit, continuă Maestrul. Şi s-a dus 


direct în iad. Nu au doctori acolo, asta e sigur. Se opri. Totuși, au o 
mulțime de mamoși care provoacă avorturi. 

Ezekiel de-abia zâmbi. Nu-i plăcea să se gândească la cineva 
care a ajuns în iad. 

Corpul neînsuflețit al lui Ali Bouslimani zăcea pe fundul bărcii. 
Murise în chinuri, la miezul nopții. 

— Încă îi mai putem folosi cadavrul, se avântă Ezekiel. În caz că 
n-o să ne accepte cererile și va fi nevoie să le dăm un alt cadavru. 

Scutură din cap. Nu departe începeau marile valuri ale 
Atlanticului. Putea mirosi vastitatea oceanului dinapoia sa, de 
parcă imensitatea și adâncimea erau calităţi ale mirosului. 

— Dacă saudiţii spun „nu“ - şi așa vor face - unul dintre 
ostatici trebuie să moară. Mi-am dat cuvântul. Fără substituiri, 
fără înșelăciuni. Vieţile le sunt măsurate. Nici chiar eu nu mai pot 
lungi ceea ce Dumnezeu a tăiat scurt. 

Ezekiel se gândi că e mai bine să nu se opună. Îşi mai văzuse 
Maestrul schimbându-și dispoziţia, ca un far stricat care pâlpâie. 
Oricine i se opunea, putea ajunge în aceeași bucăţică de mare ca 
și Ali Bouslimani. Absolut oricine. Ezekiel aruncă o privire spre 
umflătura de sub hanoracul celuilalt. Nu-și lăsa arma nici zi, nici 
noapte. 

— Nu crezi că vor accepta propunerile noastre? întrebă el. 

Rânji, încă amabil. 

— Nu e nevoie s-o facă, zise el. Asta-i ideea. 

— Nu înţeleg. 

— Ar fi trebuit să înţelegi până acum, Ezekiel. Vor muri cu toţii. 
Nu-ţi dai seama? Cererile noastre sunt inacceptabile. Am 
prevăzut asta. Cadavrele se vor înmulţi, iar ei vor deveni din ce în 
ce mai disperaţi, dar în tot acest timp nu vor fi capabili să înghită 
ce le cer. Satana nu-și poate permite să recurgă la compromisuri. 
Ştie, ca şi servitorii săi, că libertate pentru Biserică ar însemna un 
topor care amenință rădăcinile copacului său putred. Ăsta e un 
lucru pe care nu și-l poate permite. Pe lângă asta, un milion de 
morţi ar părea nimic. Chiar și zece milioane. Așa că vor spune 


„nu“ până când va muri ultimul dintre ostatici. Și se va termina cu 
toate. Noi doi vom merge acasă. Valurile vor spăla un corp fără 
față aici la țărm. 

— O să-i numească martiri, David. Am mai văzut asta la 
televiziune. Se îmbracă în negru și flutură steaguri. Se dau în vânt 
după martiri - îi întăresc. 

Maestrul zâmbi. Nu era un zâmbet prea drăguţ. Barca se ridica 
şi cobora. Pe fundul ei, cadavrul atârna ca plumbul. O lumină 
slabă venea dinspre est peste cerul schimbător, colorând valurile 
într-un cenușiu murdar. 

— Îi întăresc, da. Dar îi şi slăbesc. Dacă îi presăm suficient de 
tare, dacă îi înghesuim, ne vor da și nouă martiri. O recoltă, 
Ezekiel, ca fructele care cad din copac. Sângele martirilor a fost 
sămânţa bisericii. Dacă-l provocăm pe Satana, el ne va da mai 
mult. Iar oamenii de acasă vor înălța un strigăt destul de puternic 
pentru a tulbura aerul la Washington. Nu va mai fi altă alegere 
decât războiul. Ultima Cruciadă, Ezekiel! Gândeşte-te la asta! Voi 
fi acolo în fruntea armatelor mele, pentru a conduce războiul 
împotriva lui Satana, până ce va fi înlănţuit și aruncat în iad. Ne 
apropiem de ultimele zile. 

De parcă i-ar fi răspuns la aceste cuvinte, un fascicul de lumină 
străpunse norii deși de deasupra. Se uită la el, privindu-l cum 
clipeşte şi apoi se topeşte. Simțământul unui triumf iminent 
pusese stăpânire pe el. 

— E vremea să-l punem în patul său. Se aplecă și își vâri 
mâinile sub subsuorile cadavrului. Ia-l de picioare și ajută-mă să-i 
fac vânt! Fii atent să nu răsturnăm barca! 

Era mai greu decât se gândiseră. Ezekiel trebuia să stea într-un 
capăt al bărcii, pentru a echilibra mica ambarcaţiune. Scoaseră 
capul şi umerii peste bord. Barca se înclină periculos. Cu cât 
corpul aluneca mai mult, cu atât mai mult se înclina barca. Atunci 
când părea că o să se răstoarne, cadavrul alunecă și căzu dincolo 
de bord. Se auzi un plesnet sec, un picior păru să se zbată în 
convulsii în ultima clipă și apoi mortul pieri, lăsând în urmă un 


val de apă rece care se lovi de marginea bărcii aflate în balans. 

Declan convocase o conferință cu schimbul A dis-de-dimineaţă, 
iar acum regreta. Petrecuse o noapte fără somn, iar pe la patru îl 
apucase durerea de cap. Nici durerea și nici nervii nu se aleseseră 
cu ceva bun de pe urma gândului că în orice moment ar putea 
primi ordin să închidă operaţiunea. Nu se simţise în viaţa lui atât 
de neajutorat: îi era interzis să investigheze uciderea fiicei sale și 
era incapabil să o salveze pe Amina. 

— Sper că aţi dormit bine cu toţii, zise el rotindu-și privirea 
prin camera plină de femei și de bărbaţi care arătau oricum, 
numai odihniţi nu. Se simţi puţin mai bine când își dădu seama că 
nu e singur. Îmi pare rău că aici nu sunt condiţiile cu care v-aţi 
obișnuit. Am sugerat mutarea operaţiunii la Shelbourne, dar mi s- 
a spus că din motive de buget nu se întrevede o astfel de 
posibilitate în viitorul apropiat. 

Remarca provocă vreo câteva zâmbete strâmbe, dar nimeni nu 
râse. Nu se dădeau premii pentru glumele care aveau ca subiect 
bugetul. 

— Aseară, continuă Declan, au avut loc două evenimente care 
ne interesează. Primul ar fi cererea MI5 de a prelua toate 
responsabilităţile în cazul ăsta și de a lăsa în seama guvernului 
sarcinile obișnuite ale poliției și operaţiunile speciale minore. Un 
individ pe nume Harker, de care cei mai mulți probabil aţi auzit, 
s-a întâlnit cu taoiseach la începutul serii trecute. Are autorizaţie 
deplina de acţiune în numele directorului şi al coordonatorului 
informaţiilor din Irlanda de Nord. Nu știm cum a ajuns 
Willoughby să fie informat despre criza ostaticilor, dar asta nu 


mai contează acum. În mod clar, MI5 nu are jurisdicție aici. Dar 
Irlanda este membră a Comunităţii Europene și semnatară a 
numeroase acorduri cu privire la lupta împotriva terorismului 
internațional. Grupul de miniștri care coordonează unităţile de 
lucru în lupta împotriva terorismului și a crimei organizate are 
acum o influenţă foarte mare. MI5 are legături mult mai strânse 
decât noi cu diverse servicii europene de informaţii. Tot ce a avut 
Harker de făcut a fost să-i fluture lui Mangan prin față 
amenințarea unei acțiuni unite a europenilor. E mai bine din 
orice punct de vedere să ai de-a face cu MI5 din Irlanda de Nord 
decât să aduci încoace o operaţiune internaţională, în cadrul 
căreia ne-am pierde orice autonomie naţională. Asta înseamnă 
că, începând cu ora opt aseară, operaţiunea noastră semilegală a 
devenit complet ilegală. Acum suntem, mai mult ca înainte, de 
capul nostru, cu toate că vom avea în continuare contacte 
clandestine cu C3 și cu Divizia Specială, în viitorul apropiat. 

Se opri. De pe feţele lor putea spune că, în fine, începeau să 
creadă că ar putea sfârși având necazuri serioase. 

— Apoi, ieri-seară răpitorii au luat legătura cu taoiseach în 
persoană. Am aici o stenogramă a conversaţiei dintre domnul 
Mangan și un individ care pare să fie conducătorul grupului de 
răpitori. 

O citi repede. Nimeni nu-l întrerupse. Nu puse nimeni 
întrebări. 

— Nu vreau să vorbesc despre asta acum, zise el. Vom reveni 
mai încolo. Mai întâi, trebuie să vă spun de ce conversaţia s-a 
întrerupt atât de brusc. 

Le spuse despre explozia care omorâse cinci membri ai Gărzii 
la Mountcharles. 

— Tocmai am primit detalii de la cei care au examinat locul, 
zise el. Acum știm două lucruri. Mai întâi, că în cabina telefonică 
era un manechin; apoi, că telefonul era atașat la un radioemițător 
pe unde scurte. Oricine a fost cel care a vorbit cu taoiseach nu se 
afla în cabina telefonică. Dacă a avut un dispozitiv de emisie 


destul de puternic, putea fi oriunde în ţară. 

— Sau chiar în afară, zise Liam Kennedy. Ar fi putut transmite 
din Nord sau din Scoţia. Chiar și de la distanță mai mare, dacă a 
folosit comunicaţii prin satelit. 

— Asta așa este. Sunt sigur că ostaticii nu au fost scoși din țară. 
Dar s-ar putea foarte bine să existe un grup de control care să-i 
organizeze pe răpitorii din Marea Britanie sau chiar de pe 
continent. Oricum, cred că ar trebui să ne bazăm pe supoziţia că 
oamenii pe care îi căutăm se află în mare parte, dacă nu chiar toţi, 
în Irlanda. Dacă s-ar afla altundeva, afacerea ar deveni 
internațională. 

Se opri și aruncă o privire pe hârtiile aflate în faţa lui pe birou. 

— Spuneaţi că veţi reveni la conversaţia dintre taoiseach și 
liderul răpitorilor, zise Grainne Walsh. 

Grainne părea mai proaspătă decât colegii săi. Fa era una 
dintre acele persoane insuportabile care puteau petrece șase luni 
într-o închisoare thailandeză sau puteau traversa China cu trenul, 
pentru ca apoi să arate ca și cum ar fi ieșit dintr-un salon de 
înfrumusețare. 

Declan aprobă din cap. 

— Mulţumesc pentru că mi-ai amintit, Grainne! Pare clar că 
eşti singura dintre noi care a avut un somn bun azi-noapte. Sper 
că nu te deranjează dacă-mi aduci o ceașcă de cafea după asta. 

— Cu un cub de zahăr sau cu două? 

— Fără zahăr. Sunt la regim. Așadar, convorbirea lui taoiseach. 
Există unul sau două lucruri care necesită ceva mai multă atenţie. 
Sunt sigur că ceilalți deja le studiază. Mai întâi, faptul că omul 
care vorbea cu taoiseach a simţit nevoia să-și modifice vocea. 
Pentru asta puteau fi câteva motive, dar cel mai probabil este că 
s-a temut că cineva i-ar putea recunoaște vocea. Trebuie să aflăm 
de ce. Și un alt lucru despre voce. Se poate ca acela care a sunat să 
aibă accent. Asta ar deschide tot felul de posibilități. 

Declan apăsă butonul de pe biroul său. 

— Myles? Vrei să intri, te rog? 


Ușa se deschise și un omuleţ ciudat păși temător în încăpere. 
Era scund, cu un păr rar şi roşcat, și cu un nas turtit, îmbrăcat 
într-un costum cu vestă. Declan îl îndemnă să se așeze pe un 
scaun în față. 

— Vreau să vi-l prezint pe profesorul Myles O'hUiginn, zise el. 
Myles e un vechi prieten de-al meu. Este șeful Catedrei de Religie 
de la Trinity College. I-am spus ce problemă avem și a fost de 
acord să facă parte din echipa noastră pentru moment. Cred că 
vom avea mare nevoie de el în operaţiunea asta. 

Se opri și privi spre OhUiginn. 

— Myles, tocmai le vorbeam despre treaba cu accentul. Poate 
ne poţi spune mai multe despre asta. 

O'hUiginn dădu din cap. Părea neliniștit. Nu era lumea sa. Până 
acum își petrecuse viața departe de alarme și de incidente 
neprevăzute. Și totuși, de mai bine de zece ani, obiectul său de 
studiu devenise crucial pentru politică în multe locuri din lume. 
Acum, găsindu-se în mijlocul scenei, se temea ca priceperea sa să 
nu se dovedească irelevantă. 

— Ei bine, da, acum, începu el, neștiind exact cum să se 
adreseze celor de față. Nu erau de vârsta studenţilor săi, dar nu 
erau nici colegi de la care s-ar fi putut aștepta la capacitate de 
înțelegere și la cunoștințe specifice. Trebuie să spun - asta 
înseamnă că toate astea sunt nesigure. Avem destul de puţine 
date. De fapt, mai nimic. Asta înseamnă... 

— Myles, treci la subiect! Ăsta nu e un seminar. Spune-le exact 
ce mi-ai spus și mie. 

— Îmi pare rău, Declan! Nu sunt obişnuit cu ceea ce cred că voi 
numiţi instructaje. Dar o să mă străduiesc. 

— Bine, bine. 

— Chestia cu accentul este interesantă, continuă O'hUiginn, în 
principal, pentru că sunt sigur că nu avem de-a face cu o grupare 
irlandeză. Mai întâi, pentru că sunt foarte puţine secte 
protestante în această țară. Ele sunt mai multe dacă includem 
Nordul, desigur, și nu resping această posibilitate. Cele mai multe 


dintre cultele mari au activitate aici - Moon, Meditaţia 
Transcendentală, Baha'i şi altele - dar sunt sigur că niciuna 
dintre acestea nu este implicată aici. Atât biletele primite de la 
răpitori cât şi conversaţia telefonică dau de bănuit că ar fi vorba 
de o grupare creștină de extremă dreaptă. Dar din ceea ce mi s-a 
spus despre dimensiunea celor întâmplate, nu pot să cred că 
vreuna dintre micile secte de aici ar fi implicată. Niciuna dintre 
ele nu are capacitatea financiară, nu dispune de atâţia oameni și 
de posibilități de instruire. Desigur, câteva au legături 
internaționale și trebuie să ținem cont de asta; dar eu nu m-aș 
gândi la ei. Niciuna dintre sectele irlandeze nu are antecedente 
violente și, din câte ştiu, niciuna nu este în legătură cu grupări 
străine care au astfel de antecedente. Dacă aș vrea să caut o sectă 
creştină de extremă dreaptă cu bani, oameni și capacitatea 
organizatorică pentru a pune la cale un atac de felul ăsta, m-aș fi 
îndrepta direct către Statele Unite, unde sunt câteva grupări care 
îndeplinesc toate aceste condiţii. Bănuiala asta e întreţinută de 
mai multe lucruri. Mai întâi, la un moment dat vorbitorul de 
aseară i-a spus lui Mangan: „Cuvântul tău nu face niciun sfanţ”. 
Apoi mai e asta. 

Scoase din buzunar ceasul pe care Declan îl găsise cu o zi 
înainte. 

— Acesta este un ceas care a fost găsit la încheietura 
ostaticului egiptean mort. Pare să fi fost pus acolo ca un fel de 
declaraţie. Este de fabricaţie americană și întâmplător știu că nu 
sunt neobişnuite printre fundamentaliştii de acolo. Înţeleg că 
domnul Carberry are de gând să verifice vânzările şi distribuţia 
de ceasuri la producătorul respectiv. Ei bine, deocamdată asta 
este. Cum am spus, nu prea avem multe posibilități. Nu-mi place 
această situaţie, în mod obișnuit n-aş... 

— Mulţumesc, Myles. Vreau să rămâi pe-aproape pentru a 
putea comenta orice informaţie care apare. Dacă-i putem 
identifica pe acești oameni, ne-ar putea fi mai ușor să-i localizăm. 

O'hUiginn se ridică în picioare. În spate, un tânăr operator de 


calculator, Tim Donnelly, ridică o mână. 

— Nu încă. E prea general. Muntele Carmel este o bine 
cunoscută locaţie biblică. Acolo Profetul Iezechiel i-a învins pe 
preoţii lui Baal. Și, desigur, e situat în statul modern Israel, 
deasupra portului Haifa. Evident, asta ar putea avea o 
semnificaţie în contextul actual. Sau are un înţeles special pentru 
amicul nostru, care transmitea prin radio. Vom vedea. 

— Are cineva vreo întrebare pentru profesor? Nu? Foarte bine, 
îl vom lăsa să se întoarcă la treabă. 

— Declan, dacă ai nevoie de mine, voi fi în camera de sus toată 
ziua. Sunt acolo niște materiale pe care trebuie să le consult. Până 
mâine o să fac o listă cu ce alte lucruri mai am nevoie. Va trebui 
să mi le găsești; sistemul bibliotecii universitare e prea încet. 
Multe dintre ele pot fi transmise prin internet. Poţi să faci asta? 

Declan dădu din cap. 

— N-ar trebui să fie probleme. Mai vorbim. 

După ce O'hUiginn ieși, Declan se întoarse la treburile lor. 

— Nu-l subapreciaţi din cauza comportamentului. E foarte 
pătrunzător. Vede lucruri pe care nu le poate vedea niciunul 
dintre voi și face conexiuni pe care nici nu le-aţi bănui. Aerul său 
distrat e valabil numai la suprafață. Myles e unul dintre cei mai 
buni. Și avem nevoie de cineva care să poată interpreta 
declaraţiile pe care le primim de la răpitori. 

— Nu vor încerca să-l folosească și cei care investighează 
oficial? întrebă Grainne. 

— N-o să-l găsească. Nu va părăsi clădirea asta până când nu se 
va termina totul. Mi-a dat cuvântul său. 

— Din ce mai spune, sunt șanse ca liderul răpitorilor să fie 
american și se poate ca unii oameni de-ai săi sau chiar toţi să fie 
din State. Nu credeţi? 

Câţiva oameni dădură din cap. 

— În regulă. Este cea mai bună pistă pe care o avem. Pronsias 
și Brendan, vă ocupați de asta chiar acum. Verificaţi-i pe toți 
americanii care au intrat în Irlanda, să zicem în ultimele trei sau 


patru luni. Apoi vă concentrați asupra celor care au rămas. Când 
ajungeţi la o listă scurtă, o să vedem câţi mai sunt la adresele pe 
care le cunoaștem. Bănuiala mea e că organizatorii au venit cu 
ceva vreme în urmă, pentru a pune lucrurile la punct, dar restul 
echipei ar fi putut veni doar cu săptămâni, ba chiar cu doar 
câteva zile înainte de atac. 

Sună telefonul. Declan ridică receptorul. Era Pádraig Pearse. 

Avionul a aterizat pe aeroportul Aldergrove la timp, coborând 
din cerul de un albastru-deschis peste fâşiile de câmpie arate și 
nearate. In ziua precedentă, Abu Hida zburase de la Beirut la 
Atena și de la Atena la Amsterdam. Primise acte false de la 
unitatea de servicii informative a Hezbollah-ului din Sidon. De la 
aeroportul Schiphol  mersese la o cafenea în centrul 
Amsterdamului, unde un prieten malaezian îi dăduse acte noi și o 
sumă apreciabilă în bancnote britanice folosite. Malaezianul îi 
dăduse şi un aparat de ras pentru a-şi rade barba. 

În seara aceea Abu Hida luase o cursă spre Newcastle, în 
Anglia. De vreme ce zborul pornea dintr-o altă ţară a Comunităţii 
Europene, nu se făcuseră controale vamale, iar verificarea 
pașaportului fusese aproape automată pentru cineva care, ca Abu 
Hida, deţinea un pașaport din Comunitatea Europeană. Fusese 
aşteptat la aeroport și condus direct într-o reședință din Benwell, 
la vest de Newcastle, unde intrase în contact cu un grup de 
studenţi iranieni. Dimineaţă pornise spre Belfast, având asupra 
lui documente care îl identificau drept Ghiyath Shafique, un 
băcan pakistanez rezident în Gateshead. 

Zborul de dimineață din Newcastle a fost deviat de pe 


aeroportul principal pe Belfast Internaţional, în munţii de la 
marginea orașului. Pasagerii erau majoritatea jurnaliști și 
comercianţi în costume Marks & Spencer. „Ghiyath Shafique” nu 
atrăgea o a doua privire. Personalul de securitate din ambele 
aeroporturi l-a lăsat să treacă fără alte întrebări decât cele 
obișnuite, legate de scopul călătoriei. Țintele lor aveau nume ca 
Liam și Brendan și veneau din Turf Lodge şi Ardoyne, nu din 
Lahore sau Rawalpindi. 

Nu era foarte înalt, nici foarte chipeș, nici foarte bine îmbrăcat. 
Dar nimeni n-ar fi trecut pe lângă el pe stradă fără a-i remarca 
prezenţa. Mai presus de orice erau ochii, cu adâncimea lor, cu 
întunecimea lor măslinie, cu imensitatea lor și cu forța de a 
observa totul. Iar gura, ferm trasată și încordată, de parcă ar 
putea zâmbi sau izbucni în râs în orice moment, ca și cum toată 
energia feţei stătea acolo, înfășurată în acele buze. Dacă Anthony 
Harker ar fi fost de serviciu pe aeroport, ar fi știut imediat cu cine 
are de-a face. Erau fraţi, într-un anume fel. 

Afară luă primul taxi de la coadă și ceru să fie dus la o adresă 
din apropierea centrului orașului. Strada dinspre aeroport avea 
securitatea asigurată de un punct de control permanent al 
unităților speciale, dar șoferii de taxi - toți protestanți - erau 
cunoscuţi de către poliție. Sergentul de serviciu nu-i aruncă lui 
Abu Hida decât o privire trecătoare. Un semn din cap și trecură. 

În timp ce se îndepărtau, șoferul aruncă o privire în oglindă şi 
apoi începu o conversaţie. Purtarea prietenoasă cu străinii era 
compensaţia tradițională a unui ulsterian pentru faptul că își ura 
vecinul. 

— Eşti pentru prima oară în provincie, domnule? întrebă el, 
trădându-și apartenenţa religioasă din momentul în care 
deschise gura. 

Niciun catolic nu ar fi vorbit despre cele șase districte 
spunându-le „provincie”, cum nu ar fi spus Derry în loc de 
Londonderry. 

— Da, răspunse Abu Hida. Prima mea vizită. 


— Ei bine, nu-i lua în seamă pe poliţai, fiule! își fac doar 
datoria. Ne feresc de necazuri. Luă un viraj brusc și deodată 
putură vedea orașul întins de-a lungul unei fâșii de apă. De pe 
insula mare, nu? continuă șoferul. 

— Din Anglia. Trăiesc în Anglia, la Gateshead. 

— Chiar aşa? Mezina mea a fost la universitate prin zona aia, 
zău aşa. Universitatea Newcastle. A studiat sociologia sau cum i- 
or spune. lar acum s-a întors aici. Mulţi pleacă și nu se mai întorc. 
Dar nu mai e așa de rău cum a fost. Irlanda de Nord e sigură, ca și 
alte locuri. Poţi sta aici ani de zile fără să vezi vreo tulburare cât 
de mică. Nici nu-ţi vine să crezi toate lucrurile pe care le vezi la 
televizor. Nu e deloc așa. Sigur, se mai omoară, dar nu mai e ca 
acum zece ani sau chiar mai mult. Aud spunându-se că e mai 
ridicată criminalitatea din insula mare decât cea de aici. Ăsta e 
adevărul, pe Dumnezeu. În ce branșă spuneai că lucrezi? 

Abu Hida descoperi că e greu să înţeleagă șirul rapid al 
cuvintelor englezești cu accent puternic. Vorbea limba destul de 
bine, dar aici era ca într-o altă ţară. 

— Îmi pare rău, spuse el. Nu înţeleg. 

— Cu ce te ocupi? Ce faci? 

— Am un magazin. O băcănie. Dar închiriez și casete video. 

Intrară pe Autostrada 2, la Templepatrick. Mașina prinse 
viteză, îndreptându-se spre coastă. 

— Am auzit că foarte mulţi de-ai voştri au magazine acum în 
Anglia, zise șoferul. Totuși, e păcat că nu puteţi fi acasă, în India. 
Aţi avea mult soare acolo, zău așa. Aici nu prea e. 

— Sunt din Pakistan. 

— Mda, bine, e același lucru numai că-i diferit, nu? 

Abu Hida privi orașul care îl înconjura. De ani de zile auzise 
vorbindu-se despre Belfast ca despre un Beirut al Europei. Se 
așteptase să-l găsească distrus de război, patrulat de facţiuni 
rivale, un loc devastat. In schimb, vedea străzile obișnuite ale 
unui oraș european de provincie. 

— Atunci ești hindus, nu-i aşa? 


— Musulman. 

— Aşa? L-am dus pe Salman Rushdie, chiar pe locul pe care 
stai, zău aşa. Pe Dumnezeu, aşa a fost. Dar ia spune-mi, ești un 
musulman catolic sau un musulman protestant? 

Era o glumă veche, pe care Abu Hida nu reuşise niciodată să o 
înțeleagă. 

— Îmi pare rău, nu... 

— E în regulă, făceam și io o poantă. 

Ajunseră într-un spaţiu larg, apoi cotiră pe Glenmachan Street. 
Acolo era un alt punct de control, dar li se făcu semn să treacă. 
Şoferul o luă la stânga pe Tate Avenue, îndreptându-se spre est, 
către universitate. 

Pe străzi erau mașini blindate și o dată sau de două ori Abu 
Hida zări pe trotuare patrule militare; dar nu văzu nicio urmă de 
explozii sau de bombardamente. „Orice război s-ar purta aici, 
trebuie să fie strict controlat, gândi el, cu morţi simbolice, care n- 
au alt scop decât să evite compromisurile pe care pacea le-ar 
putea aduce.” 

Trecură pe străzi obișnuite, pe lângă case obișnuite și se 
întrebă de ce fusese trimis aici, cum și-ar putea găsi destinul aici. 
Pe neașteptate, simţi că-și pierde speranţa. 

— Aici domnule, cred că ăsta e locul pe care-l cauţi. 

Opriră pe Stranmillis Road, în fața unui restaurant indian 
numit The Imambara, cu numele scris cu litere grele din aur 
deasupra unei uși sofisticate ce părea grotescă și nelalocul ei 
printre casele unui oraș victorian. 

— Ai prieteni aici, nu? întrebă șoferul. 

— Prieteni? 

— Ştii - familie. Relaţii. 

— A, da. Stau la vărul meu. 

— Ei bine, sunt sigur că sunt foarte fericiţi în Belfast. Nimeni 
nu i-ar tulbura aici, nu ca peste ocean. Oricine e bine venit în 
Irlanda de Nord. Negru, oacheș, galben, nu-i nicio diferenţă. Atâta 
timp cât nu ești catolic, ha? 


Plăţi șoferului și intră. Era vremea prânzului și restaurantul 
era plin de clienţi, mulți dintre ei studenţi la universitatea din 
apropiere care profitau de preţurile speciale pentru prânz. Un 
ospătar cu o haină lungă și albă și un turban roșu se apropie de 
el. 

— Vreau să-l văd pe domnul Shafique. Spune-i că sunt vărul lui 
din Anglia. 

Shafique era patronul restaurantului. Sosi în câteva clipe, 
zâmbind larg pentru a-și disimula neliniștea. Deşi nu-i ajungea 
decât până la piept lui Abu Hida, avea de cel puţin două ori 
greutatea lui. O politeţe exagerată îi afecta fiecare mișcare și îi 
îngroşa vocea de o nesinceritate onctuoasă. Abu Hida văzu 
imediat în el un geamăn al șoferului de taxi. Amândoi oamenii 
aveau nevoie disperată să-și recâștige încrederea. Aveau nevoie, 
mai presus decât orice în viaţă, să fie plăcuţi, iar Abu Hida 
presupuse că ar da orice pentru asta, chiar și oportunitatea de a fi 
ei înșiși. 

— Eşti foarte bine venit, zise omulețul. Te rog, trebuie să fii 
flămând. Voi da ordin la bucătărie să-ţi prepare un prânz. Toată 
mâncarea noastră este halal?!. 

Abu Hida își scutură capul. 

— Locul ăsta e prea expus. N-ai o cameră mai retrasă? 

— Bineînţeles, bineînţeles. Îmi pare rău. Vom merge sus, în 
biroul meu. 

Luă bagajul lui Abu Hida și îl pofti pe o ușă laterală. Mirosul de 
curry ieftin îi urmă. 

Biroul era o cameră înghesuită sub acoperișul clădirii, plină cu 
cutii de carton cu mirodenii și saci de textile așteptându-și rândul 
la spălătorie. Pereţii erau căptușiţi cu rame care încadrau texte 
caligrafiate - nu tocmai reușit - în arabă și imagini ale 
sanctuarului de la Kaaba în foiţe de argint. Deasupra biroului era 
o fotografie color a unei clădiri scăldate în soarele indian. 


21 Alimente permise să fie mâncate de musulmani (n. red.). 


Shafique îi arătă în timp ce punea jos bagajul. 

— Asta este Marea Imambara din Lucknow. Un loc foarte sfânt 
pentru șiiți, după cum știi. După ea mi-am botezat restaurantul. 
Bunicul meu obișnuia să meargă acolo la ceremoniile religioase 
din luna Muharram??. Familia noastră a trăit în Lucknow până la 
separare. Desigur, eu însumi n-am fost niciodată acolo. 

Abu Hida nu avea timp de amintiri. 

— Vreau să fiu lăsat singur, zise el. Când îmi voi termina 
rugăciunile, o să mănânc. La ora două o să vină un om. Va spune 
că-l cheamă Ali. Trimite-l la mine de îndată ce sosește. 

Omul care îi spuse micuţului și grăsanului Shafique că îl 
cheamă Ali sosi puțin după ora două. Abu Hida se rugase, 
mâncase și se odihnise. Era gata pentru treburile grele care-l 
aşteptau. Asta făcea parte din jihadul său, lupta sa personală 
împotriva tărâmului necredinţei, atât în lume cât și în sine însuși. 

Ali era arab ca și el, un irakian din sud. Nu era ca domnul 
Shafique; nu era rotund, nu era nervos, nu era mulțumit să-și facă 
o viaţă în jurul însemnelor pietăţii familiale și al relicvelor unui 
trecut uitat. Purta haine ieftine și simple. Purta barbă, iar părul îi 
era pieptănat cu atenţie. Alura sa îl impresionă pe Abu Hida în 
momentul în care puse piciorul în camera îmbâcsită. 

Ştia că Ali luptase împotriva lui Saddam Hussein în ţinuturile 
mlăștinoase din sudul Irakului, în timpul revoltei șiiţilor din 
1991. Înainte fusese student la seminarul teologic din Najaf și 
condusese halaga, o celulă a partidului șiit Da'wa, în orașul său 
natal, Suq al-Shuyukh, un centru al rezistenței împotriva lui 
Saddam și a dictaturii partidului Baas, controlat de sunniţi. Avea 
legături strânse cu câteva dintre grupurile de rezistență mai mici: 


22 Prima lună a anului lunar musulman; lună de doliu pentru musulmanii 
şiiţi (n. red.). 


al-Afjay al-Islamiyya și Jund al-Imam. După înăbușirea rebeliunii 
părăsise ţara, la ordinul unuia dintre profesorii săi, Hujjat al- 
Islam al-Ghaffari. Acum era de cinci ani în Irlanda de Nord, 
dându-și doctoratul în studii islamice la Universitatea Queen. 
Între timp, nu stătuse degeaba. 

— Putem avea încredere în el? 

— Deplină. Cunoaşte preţul trădării. Vărul său, cel ale cărui 
hârtii le ai asupra ta, este un credincios foarte activ în mișcarea 
din Anglia. Câţiva alți membri ai familiei sunt oameni de treabă, 
șiiți adevăraţi, iubitori ai imamului. Shafique nu are niciun motiv 
să te trădeze. 

— Poate că nu intenţionat, dar e posibil să facă greșeli. Ar 
putea deschide gura la momentul inoportun, și să spună ceva 
nepotrivit. Să fii cu ochii pe el! Vorbeşte cu vărul său, asigură-te 
că înţelege importanţa prezenţei mele aici, dar nu-i da detalii. Ai 
grijă ca el să-i explice lui Shafique al nostru consecințele unei 
limbi slobode pentru el și pentru familia lui. 

Se opri. Chiar dacă n-ar fi fost foarte bine informat despre 
trecutul său, simţea că Ali este un om de încredere. Abu Hida își 
dusese viaţa printre oameni devotați unei cauze, oameni gata să 
moară pentru cauza în care credeau, pentru care orice formă de 
compromis era o trădare a adevărului absolut. Și el ducea cu sine 
conștiința propriei lipse de însemnătate, transcendenţa 
devotamentului complet, și o recunoștea la ceilalţi, ca și cum ceva 
din ei ar fi vorbit cu ceea ce era în el. 

— Oricum, Shafique nu e important. Ai luat legătura cu cine te- 
am rugat? 

Ali, al cărui nume real era Abu Ahmad al-Rikabi, dădu din cap. 

— Ne așteaptă. Au mai rămas de stabilit locul întâlnirii şi ora. 
Te duc la mine şi putem aştepta acolo până când sună ei. 
Apartamentul meu e după colţ, în Pretoria Street. 

— Ştiu ce au de făcut? 

— Cred că da. Unii dintre ei sunt foarte experimentați. 

— O să vedem. Echipamentul pe care l-am cerut e acolo? 


— Cea mai mare parte. Armele, cu siguranță: m-au asigurat că 
o să-ți găsească tot ce-ţi trebuie. 

— O să vedem noi. 

— Restul îţi va fi trimis imediat ce vei intra în contact cu 
grupul care va lucra cu tine. Îmi pare rău, dar nu a fost fizic 
posibil să aducă totul într-un timp atât de scurt. Oamenii mei fac 
tot ce pot. 

— Mai întâi să fiu înarmat. Asta e prioritatea. 

Ali își privi ceasul. 

— Cred că trebuie să mergem. Ăsta e tot bagajul tău? 

Abu Hida aprobă din cap. Ali se aplecă pentru a-i ridica bagajul, 
dar tovarășul său i-l luă din mână. 

— Nu, zise blând Abu Hida. Nu ești servitorul meu. O să-ţi cer 
să faci doar ceea ce nu pot face eu. 

Ali zâmbi. 

— Mi-au spus că ești dificil. 

Abu Hida îl privi în ochi. 

— Mai dificil decât îţi poţi imagina, zise el. 

Fără să mai scoată o vorbă se îndreptă spre scări. 


Dublin 
16.28 


Uşa se deschise şi Grainne Walsh aruncă o privire înăuntru. 
Declan îi făcu semn să intre. Se gândise la Amina. 

— Domnule? Cred că ar trebui să ascultați asta. 

Se ridică și se îndreptă spre ușă. Câţiva membri ai echipei erau 
adunaţi în jurul unei mese în camera de alături. Se auzea un 
radio. Declan se uită la ceas; nu puteau fi decât știrile de patru și 
jumătate. Cineva mări volumul. 

— „va avea loc miercurea următoare. Fabrica din Limerick a 
fost închisă în februarie, după pierderea a şaizeci de muncitori, 
dar domnul O'Sullivan spune acum că intenţionează să o repună 
în funcțiune până la Anul Nou. Un reprezentant al sindicatului 


intervievat în această dimineață a spus că oferta a fost 
inacceptabilă și că protestele vor continua. 

Și acum ne întoarcem la raportul menţionat mai devreme, în 
care se pretinde că aici, în Irlanda, a avut loc o acţiune soldată cu 
luare de ostatici. La telefon, din Londra, se află Siobhan Coyle. 

— Siobhan, s-a mai întâmplat ceva? 

— Deocamdată nu, Raymond. Purtători de cuvânt de la 
principalele ambasade arabe de aici au negat că ar exista o criză 
de acest gen și ne-au asigurat de desfășurarea conferinţei 
conform planurilor. Deocamdată, tot ce știm este că există 
zvonuri pornite de la câteva organizaţii fundamentaliste 
musulmane din Orientul Mijlociu, care pretind că delegaţii lor au 
dispărut și că serviciile de comunicaţii ale securităţii occidentale 
au dat în vileag detalii cu privire la o conspirație care a pus la cale 
răpirea și chiar uciderea lor. Înţeleg că Agenţia Reuters din Beirut 
va da publicităţii probe în această seară. 

— Mulţumesc, Siobhan. Între timp, aici în Dublin ministrul de 
externe Ciaran Clark a dat o declaraţie prin care a negat că 
delegaţii ar fi în pericol. El a sugerat că zvonurile despre un atac 
asupra participanţilor la conferință sunt simple dezinformări 
puse la cale spre a crea un climat de confuzie în ce priveşte 
negocierile. Zvonurile au fost probabil opera câtorva grupuri 
extremiste cărora le-a fost refuzat accesul la discuţii. Potrivit 
unui purtător de cuvânt de la biroul lui taoiseach, conferinţa 
continua la Castletown House, în condiţii de maximă securitate. 

Și acum ultimele știri din sport... 

Zona de război din vestul Belfastului este ceva mai departe de 


bulevardele înfrunzite şi de sediile agenţilor de bursă din Malone 
Road și nu este tocmai un loc tihnit de plimbare. Mergând în jos 
pe Balmoral Avenue și apoi pe Stockmans Lane pe sub noua 
autostradă, te trezești într-un cartier din proprietatea Autorităţii 
Imobiliare, unde accentele sunt diferite, casele sunt mai mici, iar 
mașinile - cele care au mai rămas - mai vechi. De aici, ori încotro 
ai apuca-o, totul este la fel: un vast ghetou republican care se 
întinde de la est de Dunmurry până la Clonard și Falls, la vest de 
centrul orașului. Numele sunt familiare de pe ecranele a milioane 
de televizoare: Ballymurphy, Turf Lodge, Andersonstown, Falls. 
Aici este o lume în interiorul altei lumi, sărăcită, sub asediu, 
patrulată zi şi noapte de soldaţi pe care locuitorii săi îi consideră 
ca aparținând unei armate de ocupaţie. Este West Bank într-un 
alt loc. Nimeni nu vrea cu adevărat să se afle aici, nimeni nu 
îndrăznește să trăiască în altă parte. 

Ali conducea fără ezitare în jos pe Stockmans Lane, de-a lungul 
șoselei Kennedy, peste granița de est a Ladybrook-ului în 
Andersonstown. Telefonul sunase cu douăzeci de minute mai 
devreme, iar mesajul conţinea un loc și o oră de întâlnire. Știa 
drumul la fel de bine ca orice localnic. Aproape din ziua venirii 
sale în Belfast, tânărul irakian se ocupase cu punerea la cale a 
unor contacte cu grupuri republicane. El nu avea nimic în comun 
cu ei în afara urii față de imperialismul britanic, dar asta era de 
ajuns pentru a da alianţei lor o fărâmă de sens. 

Ploaia pornise să cadă, la început ușor nesigură, apoi din ce în 
ce mai deasă. Trecu pe lângă o mașină blindată. Din turela ei 
privea un soldat britanic, cu arma îndreptată amenințător spre ei. 

Se adânciră într-o reţea de străzi triste și răvășite, unde 
oameni cu ochi iscoditori pândeau pe la colţuri, iar adolescenţi cu 
gulerele ridicate împotriva burniţei se înghesuiau în ganguri, 
așteptând înserarea. Fațadele micuţelor magazine aveau grilajele 
sau obloanele trase, iar pereţii purtau sloganuri de sfidare și 
idealism habotnic, evocând amintiri ale unui trecut imposibil. În 
fața barurilor camere TV cu circuit închis vegheau încontinuu 


pentru a descoperi criminali. Aproape că nu existau mașini, iar 
cele existente erau dărăpănate și ruginite. Escort-ul de numai un 
an în care se aflau ei părea sfidător şi nelalocul lui. În sfârșit, Abu 
Hida începea să înțeleagă ce făcea aici și cum, în ciuda oricărui 
lucru, ar putea ajunge din nou faţă în faţă cu destinul său în 
această insulă murată de ploaie. 

Era un cuvânt arab, al-mustad' afin. „Mizerabilul”, „săracul”, 
„obiditul” - avea nenumărate traduceri, dar toate spuneau același 
lucru: oameni cărora totul le fusese luat, în afară de speranţă și 
mândrie. „Damnaţii lumii” ai lui Fanon. De secole şiiţii se 
considerau obidiţi, iar acum se ridicaseră pentru a cere ce era al 
lor. 

În toţi anii de luptă în Beirut, Abu Hida vedea Occidentul într- 
un singur fel: un tărâm luminos al tiranilor bine îmbrăcaţi, 
porniţi să distrugă tot ceea ce lui îi era drag, profitori ocupându- 
se cu comerțul internațional cu droguri, pornografie şi arme. 
Știuse că viziunea lui e falsă, că este mult prea simplificată, dar îi 
slujise mai mult decât orice adevăr. Ura față de cruzime și 
înșelăciune îl întărise și îl ajutase să treacă prin cele mai teribile 
evenimente ale războiului. Se agățase de imaginile false ale 
aroganţei occidentale pentru a-și alimenta ura. 

Dar aici, trecând pe străzile distruse, pe lângă tinerii în 
hanorace ieftine și pe lângă femeile cu sacoșe peticite, pe lângă 
copiii cu obrajii supți și cu ochii goi, a înţeles că sunt al-mustad' 
afin și aici. Nu avea de unde să știe că erau străzi protestante ca 
asta şi în alte părți ale orașului sau că sunt oameni săraci și 
damnaţi peste tot în Marea Britanie, că peste tot adevăratul 
inamic nu erau englezii sau forțele imperialiste, sau armatele de 
ocupaţie, ci insidioasa și zdrobitoarea sărăcie, care inflama vieţile 
tuturor celor atinși, indiferent de credinţă. 

Opriră în faţa unei case cu două niveluri în Clonelly Avenue. Ali 
aruncă o privire atentă prin preajmă, apoi cobori și veni lângă 
ușa din față. Casa arăta ca toate celelalte de pe stradă. Bicicleta 
unui copil zăcea ruginită în grădina din față. O antenă pentru 


satelit răsărea dintr-un colț. Tocăria nu fusese vopsită de ani de 
zile şi era vizibil putrezită. 

Ușa se deschise puţin. Ali vorbi aprins cu cineva prin 
deschizătura îngustă. În apropiere, un câine lătră jalnic, de parcă 
liniştea l-ar fi speriat. După câteva clipe vocea îi fu acoperită, în 
timp ce un elicopter trecu pe deasupra: eterna vigilență, dar fără 
libertate. Ali se întoarse și se apropie de portieră. Fra liniște din 
nou. 

— Te aşteaptă, zise el. 

Erau în camera din față, doi bărbaţi în picioare și o femeie 
aşezată pe un scaun. Casa pentru întâlnire fusese rechiziționată 
cu o jumătate de oră înainte de la o familie catolică, Cronini, ce-și 
trăise toată viaţa aici. El era șomer, soţia lui făcea curat la un 
centru de zi pentru pensionari şi aveau cinci copii. Plecaseră în 
Turf Lodge, la sora lor, pentru perioada în care era nevoie de 
casă. Nici prin cap nu le-ar fi trecut să se plângă; nimănui nu i-ar 
fi trecut. A-ţi părăsi casa după un anunţ de moment făcea parte 
din viață, la fel ca și ascunderea unei arme, a unei cutii de muniții 
sau a unui fugar. 

Ali îi prezentă pe bărbaţi ca fiind Desmond McCormick și Con 
Mckearney. Aveau în jur de treizeci și cinci de ani, cu ochi mari, 
nevisători, și buze uscate, inexpresive, de culoarea cărămizilor 
decolorate de vreme. Abu Hida le strânse mâinile, cântărindu-i pe 
fiecare în parte, știind că viaţa lui depinde de forţa lor și de 
încrederea pe care le-o acorda. 

Femeia stătea mai departe, pe un scaun scund, iar Abu Hida ar 
fi ignorat-o, parţial pentru că era femeie și parţial pentru că nu 
corespundea nici unuia dintre stereotipurile unui luptător. La ei 
femeia purta fie văl, fie veşminte de luptă. Machiajul, parfumul și 
hainele scumpe aparţineau inamicilor. Dar femeia asta purta un 
costum simplu, avea părul bine coafat și mirosea vaga trandafiri. 


Ali îl conduse pe Abu Hida la ea. În timp ce se apropiau, ea se 
ridică încet și întinse înainte o mână bine îngrijită. 

— Ea este Maureen O'Dalaigh, zise Ali. Doctor O'Dalaigh, el este 
omul despre care ţi-am spus. 

Abu Hida îi luă mâna. De cum o făcu, simţi dintr-o dată ceea ce 
nu simţise în mâinile celorlalți: puterea, îndârjirea și motivaţia 
unui criminal. Hainele și machiajul erau camuflaj sau batjocură, îi 
strânse mâna, iar ea îi întoarse strânsoarea. 

— Sunt încântată să te cunosc, zise ea. Ali mi-a spus multe 
despre tine. Mi-a spus că ești un erou în locul din care vii. 

— Asta nu pot s-o spun eu. Noi nu avem eroi. Sunt un luptător, 
un mujahid. Nu lupt pentru mine, ci pentru imam. 

— Desigur, ești şiit. Am dreptate? 

— Da. Un musulman care iubește familia Profetului. 

Se opri. Îşi dădu seama că încă îi mai ţinea mâna într-a sa. 
Încurcat, îi dădu drumul. 

— Înţeleg, zise ea. Ahl al-bayt. 

— Da, zise el surprins. Eşti foarte bine informată. 

— A, am citit o mulțime de lucruri. Nu suntem cu toţii niște 
sălbatici ignoranţi pe-aici, știi? Nu ca cei doi tâmpiţi de colo, zise 
ea zâmbind către tovarășii săi. 

— Doctor O'Dalaigh are un doctorat în Drept la Universitatea 
Queen, zise Ali. Este o femeie inteligentă. Va trebui să ai grijă cum 
vorbeşti. 

Abu Hida zâmbi. Dacă era avocată, asta explicau hainele și 
coafura. Dar nu și puterea. 

— Pe drumul dinspre aeroport, zise el, șoferul de taxi m-a 
întrebat dacă sunt un musulman catolic sau unul protestant. Mi s- 
a părut o întrebare stupidă, lipsită de sens. 

Ea zâmbi, iar el se întrebă dacă râdea de el, așa cum râsese de 
prietenii ei. Părea foarte sigură de sine. 

— A, nu ştiu, zise ea. Aici toți oamenii ar înţelege asta și, 
oricum ar fi, se gândesc tot timpul la asta. Sunt două tabere și 
sunt încurcaţi dacă nu te pot plasa într-una sau în alta. „Cu ce 


picior sapi?” asta e întrebare obișnuită. Nu te ajută cu nimic să 
spui că ai trei picioare sau patru sau niciunul; ei știu că nu poate 
fi adevărat. Dacă nu ești protestant, atunci ești catolic, indiferent 
dacă ești evreu sau hindus. Și invers. 

— Lasă-i în pace pe bieţii oameni, Maureen! 

Desmond McCormick înaintă şi-l apucă pe Abu Hida de braţ, 
conducându-l spre un scaun. 

— Vreţi ceva de băut? întrebă McKearney. 

— Ceai sau cafea ar fi excelent. 

— Nimic mai tare? 

— Pardon? 

— Poate o bere? Sau un whisky? Avem niște Bushmills în 
bucătărie. 

Abu Hida își scutură capul. 

— Nu beau alcool. 

— Îmi pare rău, zise McKearney. Uitasem... 

— Pentru Dumnezeu, Con, interveni Maureen O'Dalaigh, vrei 
să termini cu prostiile? Omul a venit aici să discutăm, nu să stăm 
la un Guinness. Stai jos și hai să-i dăm drumul! 

McKearney se așeză moale pe un scaun alături de Abu Hida. Ali 
rămase în picioare. 

— Am lucrurile pe care le-ai cerut, zise McCormick. 

Era un om repezit, parcă învelit într-un văl de energie 
nervoasă, care nu-l lăsa să stea locului. Se aplecă și deschise 
fermoarul unei genţi mari de voiaj, ce se afla la picioarele sale. 
Scoase o armă şi i-o înmână lui Abu Hida. 

— Nu e încărcată, zise el. 

Abu Hida o luă cu ambele mâini, trecându-și degetele peste 
țeavă cu delicatețea unui doctor care examinează un mădular 
care ar putea avea vreo leziune ascunsă. Arma era o pușcă cu 
lunetă Hecker & Koch, asemenea celei pe care o folosea acasă. 
McCormick îi înmână apoi un automat Franchil2. Abu Hida 
cercetă cu atenţie și cea de-a doua armă și o așeză jos, lângă 
prima. 


Pe lângă acestea, în sacoşă mai erau un pistol Hecker & Koch 
automat P7M8 de 9 mm, echipat cu un dispozitiv de ochire cu 
laser Soginco, un pistol SIG-Sauer P-226 care mergea cu 
încărcătoare cu 15 cartușe, un Steyr AUG de asalt, două 
dispozitive pentru vedere nocturnă și câteva cutii cu muniţie. 

— Astea sunt foarte bune, zise Abu Hida Aţi fost foarte 
eficienţi. 

— A fost nevoie să fie importate, zise McKearney. Cu preaviz 
scurt. Sper că a meritat. Anne ca astea ar fi bune şi pentru noi. 

— Gura, Con! îmi dai dureri de cap, îl repezi O'Dalaigh. 

— Ziceam și io. 

— Ei bine, taci! Ordinul pentru astea a fost dat ieri de cartierul 
general. A fost ratificat de Consiliul armatei azi-dimineaţă. Sau 
poate vrei să le pui deoparte. Am numărul lui Dan Hughes, poate 
vrei să-l suni. 

— Lasă-l în pace, Maureen, o rugă McCormick. N-are rost să ne 
certăm între noi. 

Abu Hida interveni: 

— Domnule McKearney, poți avea oricâte arme din astea vrei. 
Dacă oamenii tăi își fac treaba, îți garantez că vei avea livrări 
garantate pentru orice ai nevoie. Ai mai făcut afaceri cu Ali până 
acum. Ştii că ne putem ţine promisiunile. Armele astea sunt 
necesare îndeplinirii misiunii pentru care am fost trimis aici. 
Acum, dacă n-ai nimic împotrivă, aș vrea să discutăm afacerea. 

— Înainte de asta, zise Maureen O'Dalaigh, vreau să ştiu ce 
dovezi ai că cineva îi ține ostatici pe oamenii tăi. După ce se 
spune la radio, Conferința din Sud merge înainte conform 
planului. Toate veștile astea cu ostaticii nu sunt decât zvonuri. 

Abu Hida își scutură capul. 

— Conferinţa a fost atacată de oameni înarmaţi luni seara. Nu 
este un zvon, este un adevăr. Serviciile de informaţii din cel puţin 
trei state arabe au interceptat o serie de comunicaţii codate între 
agenţiile europene antiteroriste. Acestea ofereau rapoarte 
amănunțite despre atac și despre evenimentele ulterioare. Voi 


primi în continuare prin Ali detalii privind evenimentele. Cu 
ajutorul lor sper să-i localizez și să-i eliberez pe ostatici. 

— De ce nu lași serviciile de securitate irlandeze să facă asta în 
locul tău? 

— Irlandezii nu mai sunt însărcinaţi cu asta. Operaţiunea a fost 
preluată de MI5. Cred că sunteţi de acord că în ei nu se poate 
avea încredere. 

— În tine se poate avea încredere? 

Maureen îl privi rece, ca și cum ar fi putut, cu un mic efort, să-i 
citească gândurile sau, și mai adânc, să privească în sufletul lui. 

Nu era obișnuit să discute într-un mod atât de deschis cu o 
femeie, o femeie care punea întrebări, cerea răspunsuri și-i punea 
pe bărbaţi la locul lor. lar conștiința, convingerea interioară că ea 
era la fel de puternică, poate chiar mai puternică, făcea să-i fie 
greu să o trateze altfel decât ca egală. 

— Trebuie să avem încredere unul în altul, zise el. 

Pe cont propriu, așadar. Organizațiile din spatele lor se puteau 
eschiva după bunul plac, dar ei trebuiau să aibă încredere unul în 
celălalt, în mod individual. 

— Dacă nu, voi face asta singur. Va fi mai greu și aproape sigur 
nu voi reuși -, dar nu am de ales. 

Ştia că trebuie să le câștige încrederea. Acasă își dovedise 
puterile în toate privinţele. Dar aici, printre străini care nici 
măcar nu-i împărtășeau credinţa, se simți dezorientat. Privi în jur 
la dezordinea din camera murdară, la ornamentele jalnice și la 
tapetul ieftin, la găurile din covor şi la petele de pe mobilă. „Tot 
ce avem în comun, gândi el, sunt sărăcia și o ură surdă împotriva 
unui inamic omniprezent, care are multe nume.” S-ar fi putut 
descurca dacă n-ar fi fost femeia. Hainele, stilul și inteligenţa ei 
tăcută îl intimidau. Și, mai mult ca orice, îl intimida faptul că e 
femeie. 

— Am nevoie de ajutorul vostru, zise el. Nu cunosc ţara. Nu 
ştiu de unde să încep să-i caut pe ostatici. Tot ce am este accesul 
prin intermediar la comunicațiile dintre serviciile de securitate, 


şi asta în mod limitat. Am foarte puţină încredere în capacitatea 
agenţiilor antiteroriste de a-i depista pe răpitori în timp util. Fără 
ajutorul vostru, aș fi dezavantajat. 

Se opri. Afară ploaia cădea aproape fără zgomot. Se înnopta. Un 
alt elicopter trecu pe deasupra. Camera mirosea a mâncare 
râncedă și a transpiraţie. 

— Ceea ce vă cer nu e lipsit de riscuri. Dar indiferent dacă 
reușim sau dăm greş, oamenii voștri au sprijin garantat din 
partea fiecărei organizaţii care are ostatici pe această insulă. Veţi 
avea arme la alegere. Toţi explozibilii de care aveţi nevoie, aici 
sau în Anglia. Pregătire pentru soldaţii voștri pe cheltuiala 
noastră. 

Maureen O'Dalaigh îl privi cu atenţie pe Abu Hida. Mâinile lui, 
picioarele, felul în care se mișca, felul de a vorbi. Fără să vrea, 
descoperi că îl admiră. Fizic, o atrăgea foarte mult, dar nu era 
asta, iar ea ştia că nu e asta. Simţea în el o forță aproape 
elementară, dar simţea și că este cu totul sub control, că niciodată 
nu va fi neglijent, nedisciplinat sau lipsit de concentrare. De-ar 
avea câţiva oameni ca el, gândi ea, i-ar fi de ajuns să aducă acest 
război lipsit de sens la un soi de final. Calitatea recrutului mediu 
IRA era infinit mai redusă. Întotdeauna o bombă exploda mai 
devreme, de fiecare dată mureau oameni nevinovaţi. Era ceva cu 
care se putea obișnui, nu exista război fără victime, dar nu putea 
fi mândră de asta. Îi încolţi un gând. De ce să se mai obosească să 
trimită oameni de teapa lui Con MckKearney în Liban sau în Iran 
pentru pregătire când Abu Hida îi putea trimite o mână de 
oameni ca el pentru un an? 

— Vreau să știu un singur lucru, zise ea Eşti aici ca să-i 
eliberezi pe acești oameni, așa cum spui? Sau ai fost trimis ca să-i 
cureți? 

„E perspicace”, se gândi el și își dădu seama că nu îi va putea 
ascunde mare lucru. 

— Şeicul Mu'in Usayran este tatăl meu. Viaţa lui este foarte 
importantă pentru șiiţii din Liban. 


— Ăsta nu e un răspuns la întrebarea mea. 

— Am venit în Irlanda să-l salvez pe șeic. Sarcina voastră este 
să mă duceţi la el. Răpitorii lui vor fi pedepsiţi. Ceilalţi ostatici nu 
mă interesează. Făcu o pauză. Și nici pe voi. 

Con MckKearney se ridică și se duse la fereastră. Privi afară 
neliniștit, în susul și în josul străzii care se întuneca, de parcă era 
îngrijorat de ceva. Deasupra lor un elicopter dădea târcoale. 
Plecă de la fereastră și se întoarse în scaunul său, la fel de 
neliniștit. 

O'Dalaigh ezită, apoi dădu din umeri. De ce-ar trebui să-și facă 
griji pentru moartea unor străini, dacă era gata să accepte 
victime dintre irlandezi în interesul cauzei? 

— Foarte bine, zise ea. De unde începem? Suntem dispuși să te 
sprijinim atât cât ne permit resursele. Armata britanică și MI5 au 
cea mai mare rețea de culegere a informaţiilor din Irlanda. 
Divizia 125 a armatei are un calculator cunoscut drept Cruciatul. 
Permite accesul la cea mai mare bază de date cunoscută. Au o 
legătură directă cu calculatorul R2 de pe insula mare și cu baza 
lui de date. Mai sunt și conexiuni cu baze de date ale informaţiilor 
europene și internaţionale. E de-a dreptul impresionant. 

Se opri. Lângă ea, McKearney îi șoptea ceva lui McCormick. Se 
întoarse și o privi, iar ea continuă: 

— Dar este un lucru pe care nu-l au, zise ea. Cred că același 
lucru se întâmplă și în țara de unde vii. Nu au oamenii, nici 
inimile lor și nici minţile lor. Mișcarea republicană nu are baze de 
date computerizate, nu are staţii de satelit și nici sistem 
Tinkerbell pentru ascultarea telefoanelor, dar are sprijinul a mii 
de oameni obișnuiți de-a lungul și de-a latul acestei insule. Avem 
ochi și urechi peste tot. Crede-mă, nimic nu se petrece fără ca noi 
să aflăm despre asta destul de repede. Așa o să-ți găsim ostaticii. 
Şi-i vom găsi înainte ca serviciile de securitate sa apuce să scoată 
un sunet. 

Abu Hida dădu din cap. Îşi recâștigase încrederea în sine după 
cuvintele directe şi de bun-simţ ale femeii. Într-un fel, era sigur că 


ea nu se lăuda când spunea că organizaţia sa are resurse pentru 
a-i găsi pe ostatici. 

— Sunt recunoscător, zise el. Dar trebuie să ştiu de câţi oameni 
vă puteţi lipsi pentru a-i trimite cu mine. 

Maureen se întoarse către McCormick. 

— Dezzy, zise ea, vrei să-i spui ce-am plănuit? 

McCormick respiră adânc. Abu Hida simţi că bărbatul nu era în 
largul lui. Purtarea lui fața de Maureen O'Dalaigh era 
respectuoasă, de parcă ea îi era superioară. „E o diferență foarte 
mare între ei, se gândi Abu Hida. Nu pantofii săi scâlciaţi sau 
hainele ponosite fac diferenţa, ci întreaga înfățișare.” 

— Ei bine, începu McCormick, este, adică, am decis că pentru 
tine cel mai bine este să lucrezi cu o unitate de-a noastră. Îți pot 
acorda sprijinul de care ai nevoie pe durata căutării, iar dacă va 
trebui să intervii în forță, vei avea oameni antrenați care să te 
susțină. De obicei, unitățile sunt folosite pentru operaţiuni 
generale aici, în Nord, dar o unitate a fost retrasă nu cu mult timp 
în urmă. Sunt în Sud deocamdată și li s-a dat ordin să te sprijine. 
Ezită, de parcă ar fi avut de spus ceva dificil: Treaba e, continuă 
el, că sunt toți nordici, toți din Belfast și niciunul dintre ei nu știe 
prea bine Sudul. Așa că șeful nostru a decis să-i pună sub 
comanda cuiva care e familiarizat cu terenul. A ales-o pe 
O'Dalaigh. 

— Nu înţeleg, zise Abu Hida. 

— E foarte simplu, zise Maureen O'Dalaigh. Băieţii din unitate 
sunt cu toţii foarte buni. Sunt bine pregătiţi, experimentați și 
duri. Dar dacă-i scoţi din Belfast, îți sunt la fel de folositori ca o 
gașcă de fete vesele de la școala de orbi din Jordanstown. Au 
nevoie de cineva care cunoaște împrejurimile. Adică de mine. 
Fiind avocat, călătoresc des. Și oriunde mă deplasez pentru 
chestiuni legislative, mă asigur că lucrez și pentru cauză. 

— Cine eşti tu, de fapt? întrebă Abu Hida. Ce funcţie ai? 

Ea zâmbi. 

— Ei bine, ar trebui să fie secret. Dar pentru că Dezzy și Con 


ştiu amândoi asta, îți pot spune și ţie. Sunt membru executiv în 
Consiliul armatei. Este un răspuns bun la întrebarea ta? 

— Vreau să știu de ce oamenii tăi cred că au dreptul să-mi 
ofere o femeie. Asta e muncă de bărbat. Se poate lăsa cu morți. 

Ea pufni supărată, chiar dacă îi anticipase refuzul: 

— Şi presupun că faimoasele voastre Mirese ale Sângelui stau 
acasă și îşi fac unghiile lor nenorocite. Ascultă, domnule, nu ai de 
ales! îți facem o favoare, cu arme sau fără arme. Fără mine nu ai 
nicio şansă. Eşti... 

Pe masă, în faţa ei, sună telefonul mobil. O dată, de două ori, de 
trei ori. 

— Pentru Dumnezeu, răspunde, strigă McKearney. 

O'Dalaigh răspunse: 

— Da? 

Ascultă, iar Abu Hida văzu că obrajii îi pălesc. 

— Înţeleg, zise ea şi încheie convorbirea. 

Fără să scoată o vorbă se ridică și se duse la fereastră. 
Elicopterul de deasupra se auzea tot mai tare. Noaptea se lăsa. 

— Era Jimmy Kane. De-abia se auzea ce zicea. Tocmai a primit 
de veste că o patrula a armatei a ajuns în zona asta. 

Se întoarse și îl privi furioasă pe Desmond McCormick. 

— Ce s-a întâmplat cu cretinii tăi de supraveghetori? A? Ar fi 
trebuit să fie aici. Ce dracu' s-a-ntâmplat cu ei? 

În acel moment, se auzi un zgomot puternic afară. Elicopterul 
se ridică și se îndepărtă. Când sunetul motorului dispăru, un 
megafon răsună în tăcere. O voce englezească, precisă și 
imperioasă răsună pe strada spălată de ploaie și trecu de pereţii 
căsuţei prăpădite: 

— Maureen O'Dalaigh. Desmond McCormick. Con MckKearney. 
Casa în care sunteţi este înconjurată. Sunteţi arestaţi. Lăsaţi acolo 
toate armele pe care le aveţi asupra voastră. Ieşiți cu mâinile 
deasupra capului și nu veţi fi răniţi. Aveţi cuvântul meu. Orice 
încercare de a opune rezistenţă va fi întâmpinată cu foc. 

Apoi se lăsă tăcerea care dură puţin, până când elicopterul se 


întoarse duduind în înaltul cerului cenușiu, din care se scursese 
aproape toată lumina. 

— l-aţi adus aici! Căcați nenorociți, i-ați adus aici! 

Con MckKearney se repezi la Abu Hida cu mâna ridicată pentru 
a-l lovi. Arabul nu se mișcă și nu încercă să se apere de lovitura 
care se îndrepta spre el. 

— Pentru Dumnezeu, Con! Las-o baltă! Maureen O'Dalaigh se 
puse între ei, cu faţa la subordonatul ei. 

— Sunt cârtițele nenorociţilor de briţi, împroșcă McKearney. 
Ne-au întins o cursă. 

— 0 să vedem asta mai târziu, Con. În regulă? în regulă? 
Ignorându-l pe Abu Hida se întoarse către McCormick. Este vreo 
ieşire prin spate, Dezzy? 

— De aici până în Glen Road e teren viran, zise el. Tremura 
vizibil. Afară zgomotul elicopterului amenința să-i acopere 
vorbele. Mai jos, este terenul de joacă al Școlii Fraţilor Creștini. 
Dacă am putea traversa strada, am putea trece de St Theresa și 
apoi s-o luăm spre Black Hill sau în jos spre Turf Lodge. Nu știu, 
să fiu al dracului dacă mai știu ceva. 

— E bine, zise Maureen. Au soldaţi afară, dar, dacă ne 
despărțim, s-ar putea să nu fie suficienţi să ne ia pe toţi. Depinde 
de cât de repede a fost pusă la cale incursiunea. Eu o să-ncerc să 
mă îndrept spre Whiterock. Dezzy, tu o iei în partea opusă, în jos 
spre Glen - dacă reușești să ajungi la casa lui Andy Doyle, o să te 
scoată în mașina lui. Se întoarse spre McKearney. Con, tu o apuci 
în jos către biserică și apoi către Glen Road. Acolo în față e parcat 
un Ford Escort. Unul roșu. Uite cheile. Îi aruncă un set de chei. O 
iei în sus pe Glen Road, ieşi din oraş și abandonezi mașina cu 
prima ocazie. Apoi se uită la ei, pe rând. V-aţi luat arme? 

Dădură din cap. McCormick avea un pistol automat, 
McKearney un revolver. 


— E în regulă atunci. Am face bine s-o luăm din loc. 

— Şi ei? N-o să-i lași să iasă de aici, nu? MckKearney ridică arma 
și o îndreptă mai întâi spre Ali, apoi spre Abu Hida. Ne-au adus 
aici cu căcaturile lor de povești vânătorești. Abia așteaptă să 
plecăm noi, ca să se alăture măcelarilor SAS de afară. Ridică 
revolverul ţintind spre capul lui Abu Hida. Ei bine, dacă n-ai de 
gând să iei măsuri, al dracului dacă n-oi lua eu. 

Con MckKearney era un ucigaș experimentat. Omorâse pe puţin 
cincisprezece bărbaţi și femei la vremea lui. Un polițist aflat cu 
copiii în Ormeau Park. Trei măturători de stradă, care beau într- 
un pub din Donegall Pass. O elevă care nimerise în bătaia focului 
în față la King's Hall. Un soldat împușcat din spate în piaţă. Și alții, 
cam în același fel. Era o listă penibilă de morţi, ușor de adunat în 
lumea în care trăia. O listă care făcea un erou dintr-un om de 
paie. 

Se apropie cu un pas de Abu Hida, pentru a se asigura că nu 
ratează ținta. Acum ținea ambele mâini pe armă, gata să tragă. 

— Nenorocitule, cârtiță căcăcioasă! urlă el. Și tu urmezi, zise el, 
aruncând o privire spre Ali. 

Fu ultimul lucru pe care îl făcu. Nimeni nu apucă să vadă 
scrumiera care porni din mâna lui Abu Hida, dar auziră cu toţii 
pârâitura pe care o scoase când se lovi de fruntea lui Con 
MckKearney. Se clătină o clipă, încă ţinând arma îndreptată spre 
țintă, apoi picioarele i se muiară și căzu grămadă pe podea. 
Revolverul alunecă la picioarele lui Abu Hida. Scrumiera rotundă 
din sticlă groasă încă se mai rostogolea pe covor când căzu. Dădu 
de un obstacol, se balansă şi căzu într-o parte. Pe ea era scris cu 
litere mari și roşii „Murphy's Stout”. 

Dezzy McCormick se lăsă în genunchi lângă Mckearney. 

— E mort, ţipă el. L-ai omorât. 

— Las-o baltă, Dezzy! Nu mai poţi face nimic pentru el. 

Maureen își luă colegul de braţ şi îl ridică în picioare. Îl privi pe 
Abu Hida aproape cu înţelegere. Faţa lui era total lipsită de 
expresie, de parcă moartea lui Con Mckearney nu i-ar fi 


impresionat deloc. 

Megafonul prinse viață din nou: 

— Acesta este al doilea apel. Nu voi mai face un al treilea. 
Sunteţi complet încercuiți. Lăsaţi armele și predaţi-vă! Aveţi 
cuvântul meu că nu veţi fi răniți. 

— Dă-i drumul, Dezzy! 

Maureen îl împinse pe McCormick prin ușa camerei și îl urmă 
spre bucătăria din spate. Când ajunse la ușa dinspre bucătărie, 
simţi o mână pe braţ. 

Abu Hida stătea lângă ea scuturându-și capul. 

— Te sinucizi, zise el. Se așteaptă să încerci să fugi. Nu le da 
şansa asta! Rămâi cu mine! Te scot eu. 

McCormick deschisese deja ușa bucătăriei. Privi înapoi spre ea. 

— Haide, Maureen, o rugă el. Ce aștepți? 

Ea îl privi din nou pe Abu Hida. Arabul era calm, mai calm 
decât avea cineva dreptul să fie în astfel de condiţii. „Dar dacă cel 
care are dreptate e Con? se întrebă ea. Dacă cei doi arabi nu sunt 
altceva decât oameni din coloana a cincea infiltrați de Compania 
14 a informaţiilor britanice?” Abu Hida nu o forţa. Era alegerea ei. 
Respiră adânc și se hotărî. Păși spre el. 

— Dacă sunteți cu briţii, zise ea, o să vă lichidez. Înţelegeţi? Nu- 
mi pasă cât va dura, dar o să vă pun pe cruce. Se întoarse spre 
McCormick. Dă-i bice, Dezzy! Rămân să scap de ei. Noroc! Ne 
vedem la McD mâine-seară. Poţi să-mi iei o halbă. 

Dezzy ezită. Nu avea să-i fie ușor de unul singur. Simţea că e 
folosit ca diversiune, dar nu prea avea de ales. Prefera să-și 
încerce șansa prin întuneric decât să fie prins înăuntru, în 
cordonul care se strângea în jurul casei. 

— Ai dreptate, zise el. Vocea îi era nesigură. Tot ce-i mai 
rămăsese era falsa bravadă. Pe curând! 

Păși afară. Maureen închise ușa în urma lui și fugi înapoi în 
sufragerie. Becurile fuseseră stinse și singurele surse de lumină 
rămăseseră ultimele raze ale soarelui și strălucirea portocalie a 
unui felinar din stradă. 


Ali nu stătuse degeaba. Scosese trei arme din sacoşă și le 
încărcase - pușca cu lunetă H & K, pușca de asalt Steyr AUG și 
automatul Franchi. Primelor le pusese dispozitive pentru vedere 
în noapte, Rank Pullin SS20, capabile să identifice o ţintă la o 
distanţă de trei sute de metri. Mai mult decât necesar în situaţia 
dată. 

Abu Hida luă pușca cu lunetă. Franchi-ul i-l dădu lui Maureen 
O'Dalaigh. 

— Ştii să foloseşti una d-asta? întrebă el. 

În loc de răspuns, ea armă şi îşi puse puşca sub braţ. 

— Eu am grijă în spate, zise Ali. Ducea pușca de asalt. Când 
sunteţi gata să ieșiţi, îmi daţi de știre și vă acopăr. 

Se auziră focuri de armă din spate și își dădură seama că Dezzy 
McCormick fusese oprit. Niciunul nu-și închipuise că va ajunge 
prea departe. 

Ali luă o cutie cu muniţie de rezervă și dispăru pe ușă. 

— Rămâi aici, îi ordonă Abu Hida. Când încep împuşcăturile, 
trage în rafale scurte, ca să-i ţii culcaţi. Mișcă-te după fiecare 
rafală, altfel o să te repereze după flăcările țevii. Nu trage până 
când nu sunt gata. 

Ea îl privi de parcă l-ar fi văzut pentru prima dată. 

— O să murim aici, zise ea sec. 

Erau într-o situaţie imposibilă şi ea ştia că nu aveau nicio șansă 
de a-şi croi un drum de scăpare. 

— Nu, zise el. Am mai făcut asta înainte. De multe ori. Crede- 
mă! O să te scot de-aici. După aceea mă bazez pe tine. Trebuie să 
facem asta împreună. 

— Şi el? întrebă ea. 

Făcu un semn din cap în direcţia în care dispăruse Ali. 

— Ali? Va muri. 

În vocea lui Abu Hida nu era nicio emoție. 

— Pur şi simplu? își dă viaţa ca să poţi ieşi de aici, iar tu îl lași. 

Abu Hida dădu din cap. 

— Nu poţi înţelege prea ușor. Și n-am timp să-ți explic. Este 


destinul, asta-i tot. Fără el, nimic n-ar mai avea sens. 

Ea privi în jur prin camera urâtă și apoi se gândi la străzile 
sordide din jur, la sărăcie, la ură, la resentiment, la soldaţii care 
aproape îi încercuiseră. 

— Asta are vreun sens? întrebă ea, de parcă ar fi formulat 
pentru prima dată o întrebare. 

— Da, zise el. În ochii lui Dumnezeu. 

— Nu cred în Dumnezeu, zise ea. 

— Atunci nimic nu poate avea vreun sens. Și cu atât mai puţin 
furia ta. 

Împușcăturile din spate se opriră dintr-o dată. În față, ofițerul 
cu megafonul se decise: 

— Unul dintre voi a fost împușcat. Orice rezistență 
suplimentară mă va face să iau măsuri. Am dat ordine de 
înaintare spre casă. Oamenii mei vor împușca pe oricine va 
deschide focul asupra lor. 

Abu Hida ajunsese în dormitorul din faţă. Deschise o fereastră 
și o smulse din balamale. Lemnul putrezit nu opuse prea multă 
rezistență. Afară, în stradă, razele felinarului îngreunau vederea. 
Îngenunchind, ochi scurt şi o stinse. 

Închise ochii. Când îi deschise putu vedea oameni mișcându-se 
de partea cealaltă a străzii, siluete întunecate, soldaţi în 
echipament de luptă. Știa că nu vor voi să înainteze prea curând, 
că vor aştepta primele focuri directe. 

Un foc sacadat veni din spate. Se repetă, apoi urmară câteva 
rafale scurte. Abu Hida era sigur că se poate baza pe Ali, că va 
ţine piept în spate atât cât va putea. 

Elicopterul încă mai dădea târcoale, dar el știa că nu vor folosi 
reflectoarele de teamă că vor arunca lumină asupra soldaţilor, 
transformându-i în ţinte ușoare. Totuși, ar fi dat orice pentru un 
aruncător de grenade SA-7, capabil să doboare un elicopter. 
Dacă-i repera când încercau să iasă, avea să le facă viață grea. 

Avea trei obiective principale. Dacă putea să le îndeplinească, 
el și femeia ar fi avut șanse să scape. Demontă de pe armă 


dispozitivul de vedere în noapte și îl folosi pentru a inspecta 
strada. Dacă ei l-ar fi putut vedea, nu s-ar fi simţit imediat 
ameninţaţi, pentru că ar fi presupus că are vizibilitate scăzută. Nu 
credea că ei știu despre prezenţa lui și a lui Ali, deși accepta că ar 
fi o posibilitate ca serviciile britanice de informaţii să fie mai 
bune decât își închipuise el. Dacă nu bănuiau prezenţa lor, aveau 
să se aștepte la rezistență din partea lui Maureen O'Dalaigh și 
Con Mckearney. Dezzy McCormick trebuie să fi fost identificat 
până acum. Asta îi oferea lui Abu Hida un element-surpriză 
extraordinar. 

Prima sa ţintă stătea într-o trecere îngustă între două case cu 
fațade pietruite, la treizeci de metri de el. Continuă inspecția. 
Ținta numărul doi stătea sub portalul unei case de peste drum. 
Numărul trei nu se vedea, dar Abu Hida era sigur că e acolo. Nu 
avea importanţă - avea să apară după ce primii doi vor fi fost 
doborâţi. 

Puse la loc dispozitivul de vedere în noapte şi se întoarse la 
prima țintă, un ofiţer care avea sarcina să asigure transmiterea 
mesajelor între unitate și bază. Trebuia să fie o lovitură rapidă, 
înainte să observe cineva arma şi să deschidă focul asupra sa. 
Soldatul purta o jachetă din piele și o cască. Se vedea doar pe 
jumătate de după zidul de care se lipise. Unul ca McKearney n-ar 
fi putut niciodată să-l nimerească, nici chiar cu o grenadă 
antitanc. 

Ținti un punct între umărul și vârful capului soldatului. „Stai 
așa”, gândi el. O voce de jos strigă: „Puşcă la fereastra de sus!” 
Abu Hida respiră încetișor și trase trăgaciul spre el. Capul 
soldatului sări în sus şi apoi într-o parte. În clipa următoare, Abu 
Hida se feri de bătaia focului, lăsându-se sub pervazul ferestrei. O 
ploaie de gloanțe sfărâmă ce mai rămăsese din fereastră și 
brăzdă tavanul şi peretele din spatele micului dormitor. În 
liniștea care urmă, strigă din nou: 

— Doctor O'Dalaigh! Acoperă strada! De la stânga la dreapta. 

Ea deschise focul, iar el se ridică, ţinti și trase. Drept înainte, un 


tir simplu. Omul de sub portal tresăltă şi căzu înainte pe aleea din 
față. Megafonul pe care-l ţinuse îi căzu dintre degetele lipsite de 
viață și se lovi zăngănind de beton. Abu Hida se trase din nou 
înapoi. Afară se auzi un strigăt: 

— Căpitanul a fost doborât! 

Abu Hida se strecură de cealaltă parte a ferestrei și luă poziţie 
de tragere lipit de perete. Un soldat de peste drum se deplasase 
în spatele unui obstacol și îngenunchease, trăgând repetat în 
sufragerie. Abu Hida îl împușcă între ochi. Mișcă pușca și îl 
împușcă pe un altul, în timp ce se retrăgea spre un Shorland 
parcat la colț. Atunci prinse în raza vizuală a treia ţintă, omul- 
cheie al unităţii, responsabil cu coordonarea focului. Era ascuns 
de partea cealaltă a Shorland-ului, vorbind într-un transmiţător 
portabil. Când se mișcă încercând să îl tragă pe ultimul doborât la 
adăpostul mașinii blindate, Abu Hida îl împușcă în gât. 

Militarii începuseră deja să creadă că înfruntau mai mult de doi 
bandiți înarmaţi și prost antrenați. Din spatele casei, se auzea în 
continuare un schimb susținut de focuri. Abu Hida presupuse că 
Ali trebuie să fi doborât până acum câţiva oameni dintre cei care- 
i stăteau în faţă. 

Se strecură prin ușa dormitorului, ieși pe scara îngustă și 
coborî. În sufragerie Maureen O'Dalaigh punea un încărcător nou 
în Franchi. Intră, aplecându-se pentru a rămâne sub nivelul 
ferestrei, puse sacoșa peste umăr și se întoarse. 

— Într-un minut plecăm, zise el. Eşti gata? 

Ea dădu din cap, apoi făcu o pauză și trase o rafală scurtă. 

Abu Hida se târi afară, pe sub o ploaie de gloanţe. Odată trecut 
de ușă, rămase aplecat în hol. Câteva gloanţe cu mare viteză 
străpungeau peretele sufrageriei. După ce depăși zona în care 
ajungeau aceste gloanţe, se ridică și se repezi în bucătărie, unde 
Ali își făcuse un adăpost dintr-o mașină de spălat și un frigider 
răsturnate. 

Abu Hida i se alătură. 

— Ali, noi o să încercăm să scăpăm prin faţă. Poţi să ne 


acoperi? 

Ali dădu din cap. Trase câteva rafale în întuneric, golindu-și 
magazia. Nu urmă niciun foc drept răspuns. 

— Se regrupează, zise el. Daţi-i drumul până să se decidă să 
intre. Înainte ca el să plece, își puse în armă un încărcător nou. E 
ultimul, zise el. Ar fi bine să vă grăbiţi. 

Abu Hida băgă mâna în geantă și scoase un pistol SIG-Sauer și 
un încărcător. 

— Ţine, zise el. Nu-i lăsa să te prindă în viaţă. 

Ali băgă o mână în buzunar și scoase cheile mașinii sale. 

— Uite, zise el. O să ai nevoie de astea. 

Abia se zăreau unul pe celălalt. Încă îngenuncheaţi, se 
îmbrăţișară. 

— Numele tău nu va fi uitat pentru asta, shahid3, zise Abu 
Hida. Du salutările mele Profetului și roagă-l pe nepotul?+ lui să- 
mi dea putere. 

Ali îl sărută pe ambii obraji, plângând. Apoi, băgând pistolul în 
buzunar, se târî în sufragerie. Luă locul lui Maureen O'Dalaigh și 
îi spuse să plece. Când ajunse la ușă, ea auzi o împușcătură și un 
strigăt în timp ce un alt soldat căzu. 

Abu Hida puse puşca cu lunetă în sacoșă și scoase pistolul H & 
K. Ali îl încărcase mai devreme. Abu Hida își mai puse două 
încărcătoare în buzunar. 

Ştia că și fără transmisii radio cartierul general trimisese deja 
întăriri. Din elicopter se putea vedea ce se întâmplă jos, așa că în 
curând aveau să vină alții. El și Maureen trebuiau să curețe zona 
rapid. Principala sursă de îngrijorare era elicopterul, dar avea 
încredere în faptul că femeia cunoștea locurile destul de bine 
pentru a se putea îndepărta suficient ca să scape. 

Îi dădu ei cheile de la maşina lui Ali. 


23 Martir, erou care moare pentru credinţă (n. red.). 
24 E vorba de Hussein, venerat alături de tatăl său, Ali (ginerele lui 
Mohamed) de către musulmanii şiiţi. (n. red.). 


— Maşina este în stânga, lângă poartă. N-au încercat să o mute. 
Stai întâi să-i rezolv pe cei care încearcă să se ascundă după ea. 
Trebuie să te concentrezi numai să ajungi acolo și să conduci. 
Trebuie să mergem la cineva care ne poate scoate din Belfast în 
noaptea asta. Poţi s-o faci? 

— Da, zise ea. E aranjat deja. Procedură standard. 

— Bine. Eşti gata? 

Ea făcu o pauză. 

— Fra cumnatul meu, știi asta? 

— Cine? 

— McKearney. Te-ar fi ucis. 

— Ştiu. Îmi pare rău pentru sora ta. 

— Nu e nevoie. L-a părăsit acum câţiva ani. Și nu trebuie să-ţi 
pară rău. Tot ar fi murit. Ridică cocoșul pentru a arma pistolul. 
Cum ai știut că nu e fratele soțului meu? întrebă ea. 

— N-ai fost niciodată căsătorită, răspunse el. Și nu te-ai fi 
căsătorit niciodată cu cineva dintr-o familie din care ar fi făcut el 
parte. Acum, eşti gata? 

„Are tupeu”, se gândi ea. I-ar fi plăcut foarte mult să-i mai taie 
puţin din nas. Dar acesta era cel mai prost moment. Dădu din cap. 

— Acum, zise el. 

Dublin 
20.10 


Ciaran Clark îi telefonă imediat după cină. O linie sigură - sau 
cel puţin așa susţinea el. Declan se îndoia de asta - MI5 ar fi tratat 
toate comunicațiile spre și dinspre biroul ministrului de externe 
ca o prioritate majoră. Pâdraig Pearse îl informase în legătură cu 
sosirea lui Harker, ceea ce nu îl liniștea deloc pe Declan și nici nu 
îi alina durerile de cap. Auzise pomenindu-i-se numele nu o dată, 
era sătul de toate poveștile despre puterea pe care o exercita. 


Drumurile lor nu se întretăiaseră niciodată direct, dar, din când 
în când, Declan simţise umbra lui căzând asupra sa. Aici o 
misiune abandonată, dincolo o informaţie oprită, în altă parte o 
moarte care nu putea fi explicată şi întotdeauna șoapte 
temătoare, zvonuri nesigure dintr-o lume nu chiar apropiată de 
cea în care trăia el. 

— Declan, aici Ciaran. Suntem pe o linie sigură. Am verificat-o 
acum o jumătate de oră. 

— Nu paria pe asta, Ciaran! Nu există numai un singur mod de 
a asculta telefonul. 

— Pentru Dumnezeu, Declan, o să mă faci să devin la fel de 
paranoic ca tine. 

Declan oftă. 

— Ce doreşti, Ciaran? 

— Să discutăm, atâta tot. O să duci lipsa cuiva cu care să 
vorbeşti. Spune-mi, ai vreo urmă până acum? 

— Nimic din ceea ce nu știi, Ciaran. 

— Sarcina ta era să afli ceea ce noi nu putem. N-ai nicio idee 
unde ar putea fi? Vreo bănuială, ceva? Noi suntem teribil de 
presaţi aici, Declan, pe Dumnezeu că suntem! Noi nu putem s-o 
ţinem așa, negând zvonurile astea. Cer o dovadă că delegaţii sunt 
în siguranţă. Dar tocmai asta nu le putem oferi noi. Presa e călare 
pe noi, oameni din radio și televiziune - nici n-ai idee. Isuse, 
Declan, trebuie să le spunem ceva! Orice, numai să le 
demonstrăm că facem progrese, că n-am stat degeaba. 

Cuvântul „noi“ apărea aproape în fiecare propoziţie. Nu era 
stilul lui Ciaran Clark. Pentru el, „eu“ era cuvântul-cheie. 

— Ciaran, ești singur? 

— Ce? 

— Mai este cineva lângă tine? 

Urmă o pauză scurtă. 

— Bineînțeles că nu. Nimeni altcineva nu știe că vorbesc cu 
tine. Isuse, aproape că nu mai știe nimeni că încă lucrezi pentru 
noi. 


— Ai vorbit cu Pádraig Pearse azi? 

— Da, o dată sau de două ori. E îngrijorat. Isuse, cu toţii 
suntem îngrijoraţi! 

— Ştiu. Ascultă, Ciaran, deocamdată n-am nimic din ceea ce ai 
putea da publicității. Va trebui să-i amețești. Dă-le ceva - te 
pricepi la asta. Ești făcut pentru asta, Ciaran, crede-mă! 

— Trebuie să știm, Declan. 

— La cine te referi, mai exact? 

Ciaran nu răspunse. 

— O să te anunţ de îndată ce voi avea ceva, Ciaran. Promit! 

— Noi... 

La celălalt capăt, urmă o pauză. Tăcere completă. Declan avea 
puternica impresie că, fără îndoială, Ciaran ascultă vorbele cuiva. 
Comportamentul său era mai rigid decât de obicei, ca acela al 
unui om care ascultă ordine. 

— Te mai sun, Declan. Într-o oră sau două. Ți-aș fi 
recunoscător pentru orice. Nu suntem clerici, nu așteptăm 
miracole. 

Închise. Declan aşteptă, întrerupse contactul şi apoi formă 
numărul privat pe care i-l dăduse Pádraig Pearse. Sună de două 
ori. Răspunse Paddy O'Leary. 

— Paddy? Aici Declan Carberry. Pot să vorbesc cu Pádraig? 

Urmă o pauză abia perceptibilă. 

— Ei bine, domnule Carberry, acum este într-o ședință. A fost 
anunţat în ultimul minut, cred că îţi dai seama ce s-a întâmplat pe 
aici în ultimele ore. O să-i spun lui taoiseach că ai telefonat. Sunt 
sigur că te va suna de îndată ce va putea. 

Paddy închise. Declan se uită la receptor de parcă l-ar fi trădat. 
Paddy O'Leary nu-i vorbise niciodată atât de formal. „Taoiseach”, 
de exemplu - nu erau vechi prieteni și nu era Declan cumnatul lui 
Pádraig Pearse? Ce se întâmpla? Pádraig Pearse îi spusese 
limpede că va putea intra în contact cu el în orice moment, chiar 
dacă l-ar întrerupe din alte treburi. Paddy încercase să-l 
protejeze pe Declan? Sau îi dăduse cu piciorul? Dacă era așa, ce se 


punea la cale? 

Puse receptorul la loc. Pe birou, minutarul ceasului său înainta 
fără nicio remușcare. Ura tăcerea. Ceasul nici măcar nu ticăia. Ca 
și cum timpul pierduse ceva de mare valoare. 

Belfast 
21.15 


Reușiseră, dar lipsise foarte puţin să rateze. Fără Maureen 
O'Dalaigh, Abu Hida ar fi fost prins. Ea îl scăpase din hăţișul 
străzilor de la sud de Glen Road. leșiseră apoi în Andersonstown 
Road, de unde o luaseră în jos spre Falls. Asta fusese partea mai 
ușoară. Următorul lucru era să aleagă un traseu care să nu-i 
conducă direct într-un baraj sau în braţele trupelor care fuseseră 
scoase din Fort Whiterock. Trupele urmau să treacă prin pasajul 
spre Monagh Road și apoi să cotească spre vest, pe Glen Road. 
Tot timpul elicopterul zburase deasupra lor, urmărindu-le 
înaintarea. Abu Hida știa că e în contact cu baza, direcționând 
patrulele pentru a le tăia calea. 

Maureen intuise că ar putea fi baraje la intersecția dintre 
Kennedy Way, Glen Road și Ml. Asta însemna că drumurile erau 
blocate și spre sud, și spre nord. Puteau s-o ia spre Turf Lodge, 
dar asta i-ar fi adus la o distanță destul de periculoasă de 
cazarma din Fort Whiterock. Puteau s-o ia înainte pe Falls Road, 
dar chiar unde se intersecta cu Glen la cimitirul Milltown era 
încartiruită o altă unitate specială; cu siguranţă, acolo se afla un 
alt baraj. În acea direcţie trebuia s-o apuce pentru a-și pune 
planul în aplicare. 

În timp ce conducea, vorbea repede la telefonul mobil. 
Britanicii puteau înregistra convorbirea dacă ar fi avut o unitate 
Celltrack, dar ea își risca viaţa bazându-se pe faptul că ei nu știu 
că are telefonul la ea. Mobilul nu era al ei, era înregistrat pe 


numele unui cunoscut care era curat din punct de vedere politic, 
un membru al Clubului Rotary şi al Bibliotecii Linehall, care avea 
birouri pe Malone Road și clienți printre care se numărau 
funcţionari civili superiori, judecători și membri importanţi ai 
forțelor de securitate. 

Îşi închise telefonul şi îl puse în buzunar. 

— Ne așteaptă, zise ea. Ascultă cu atenţie acum, îţi spun ce 
avem de făcut. 

Deasupra lor elicopterul se strecura la joasă înălțime printre 
copacii din cimitir, măturând în urma lor cu reflectorul. 


leși din Andersonstown Road la parcul Dunmisk, luând-o 
înapoi spre nord, către Andersonstown, şi apoi către parcul 
Fruithill, ieşind din nou în Glen Road. Îndreptându-se spre 
autostradă, intră din nou în Andersonstown şi apoi o apucă în sus 
pe Falls Road. În scurt timp ajunseră aproape de unitatea 
specială. Putea vedea deja barajul. 

— Aici coborâm, zise ea. 

Cimitirul Milltown era în dreapta lor. Pietrele funerare albe, în 
care erau cioplite numele atâtor naționaliști morţi, răsăreau din 
beznă. Săriră gardul și o apucară spre partea opusă. 

— Ţine-te aproape de mine, îi șopti ea. Dacă ne văd, în câteva 
minute vor împânzi locul. 

Merseră în grabă printre morminte. Abu Hida simți 
familiaritatea caldă a locului. Morţii erau toţi la fel. Până la urmă, 
nimic altceva nu conta. 

leşiră pe o alee peste drum de parcul Falls. Un Datsun verde 
era parcat la câţiva metri distanţă. Barajul era chiar în stânga lor. 
Chiar după ce se urcară și Maureen răsuci cheia în contact, Abu 
Hida îi văzu pe polițiști întorcându-se și privind în direcţia lor. Ea 
băgă în viteză și demară, trecând de parc și de mult mai întinsul 
cimitir Belfast, și apoi luând-o spre dreapta. 


Cotind pe Whiterock Road, ajunseră la Britton's Parade. 


Maureen opri în faţa unei școli mari. 

— Aici e St Peter, zise ea. Aici coborâm. Îţi iau lucrurile din 
portbagaj. Tu ai grijă de sacoșa pe care o ai. 

Ea preluase conducerea, dar el chiar voia asta. O mândrie 
nelalocul ei l-ar fi putut ucide aici, pe teritoriul altcuiva. 

Abandonând mașina, se adăpostiră după un gard. La o 
oarecare distanţă în spatele gardului, pe o colină, era o clădire în 
care luminile erau aprinse. În jurul lor era beznă totală. Cineva 
reușise să stingă toate lămpile din zonă. Cu tot echipamentul său 
sofisticat, elicopterul i-ar fi putut repera cu mare greutate. 

— Acesta este Spitalul Doamnei, zise Maureen. E un spital de 
geriatrie. 

— E sigur? 

— Nu stăm aici. E doar o cale de scăpare. 

Se ajutară unul pe celălalt pentru a sări peste gardul înalt. 
Maureen cunoştea locul foarte bine. Îl conduse pe Abu Hida către 
garajul spitalului. Ușile erau deschise și o ambulanţă se îndrepta 
deja spre ei. O umbră se desprinse de clădirea neluminată și se 
apropie de ei. 

— Voi sunteţi cei după care umblă briţii? întrebă el. 

— Noi, răspunse Maureen. Tu ești Gerry? 

— Eu. 

— Poţi să ne scoţi de aici? 

O privi fix câteva secunde și apoi dădu aprobator din cap. 

— Pot să vă duc până la Royal, zise el. De acolo vă descurcaţi și 
singuri. 

— Du-ne acolo, zise Maureen, iar de rest mă ocup eu. Privi în 
jur. Nu trebuia să fie și o asistentă cu tine? 

— Eileen soseşte într-o clipită. Plecăm de-aici de îndată ce ești 
gata. Cine e tipul care-i cu tine? 

— Asta nu te privește. Trebuie doar să ne ajuţi. 

Spaţiul de sub bancheta din ambulanţă fusese refăcut, astfel 
încât să fie o ascunzătoare pentru doi oameni. Abu Hida intră 
primul. Era strâmt și întunecat, cu foarte puţin aer, iar la unul din 


capete se îngusta. Sacoșa îl apăsa peste picioare. Apoi Maureen 
O'Dalaigh se înghesui și ea, cu capul pe picioarele lui. Bărbatul cu 
ambulanţa închise ușa și fură înghiţiţi de beznă. 


Pe cer, deasupra spitalului, un al doilea elicopter se alătură 
primului. Ambele își plimbau reflectoarele pe sol, încrucișându-și 
razele în căutarea vânatului. 


Când ambulanţa demară pe strada lungă care îi ducea în jos la 
Clowney Bridge, elicopterele se întoarseră și o urmară. Dar în 
acel moment luminile Datsun-ului se aprinseră. Se auzi zgomotul 
unui motor ambalat, apoi maşina țâşni în scrâșnet de roţi. Cel de- 
al doilea elicopter încetini, apoi se opri și se întoarse pentru a 
urmări mașina de-a lungul Britton's Drive și apoi spre sud, prin 
Whiterock Gardens. 

Ambulanţa trecu pe lângă centrul de distracţii și ieși în Falls 
Road. O luă la stânga și se îndreptă în jos spre spitalul Royal 
Victoria. Şoferul nu folosea sirena, dar conducea cu viteză, puţin 
peste limita admisă. 

Pe Broadway era un baraj, tăind calea spre autostradă. Un altul 
fusese amplasat la câţiva metri distanţă, pe Falls, ceva mai sus de 
spitalul pentru copii. Două plase de sârmă ghimpată fuseseră 
întinse peste Falls, ca niște aripi pătrate extinse la maximum. 
Oameni înarmaţi din unităţile speciale stăteau în spatele aripilor 
din sârmă de ambele părţi ale străzii. Ambulanţa opri în 
apropierea barajului. Doi polițiști înarmaţi cu puşti 
semiautomate se apropiară prudenți. 

— Vreţi să coborâţi din mașină, domnule? 

Şoferul cobori și se întoarse către unul din polițiști, un om 
înalt, cu sprâncene stufoase. 

— Îmi puteţi spune ce înseamnă asta? Am fost urmărit tot 
drumul de elicopterul ăla nenorocit, zău așa. Am un om bolnav în 
spate, trebuie să-l duc la Royal. 

— Vreţi să deschideţi ușile din spate, vă rog? 


— Deschide-le și singur! 

— Ți-am spus să deschizi ușile. Nu o voi mai face a doua oară. 
Şoferul merse în spate şi deschise ușile. Înăuntru, o asistentă 
stătea alături de un bătrân întins pe pat. Păturile îi erau trase 
până sub bărbie. 

Polițistul înalt urcă în ambulanţă. 

— Aveţi vreun act de identitate? o întrebă el pe asistentă. 

Ea îi arătă ecusonul acoperit cu plastic care era agăţat de piept, 
în partea stângă. Purta numele ei și al spitalului, alături de o 
fotografie color. Fotografia și fața se potriveau. 

— El ce are? 

Polițistul arătă spre bătrân. 

— Poţi să vezi şi singur, zise ea. A avut un atac și îl ducem la 
Royal pentru niște investigații. Nu avem astfel de aparate la 
spitalul nostru, după cum știi. Acum putem să trecem? S-ar putea 
ca starea să i se agraveze dacă nu e investigat la timp. 

Polițistul ezită privindu-l pe omul de pe pat. Arăta cam de 
nouăzeci de ani, cu o față subţire și crispată de durere și cu un 
cap acoperit de smocuri de păr și de pete cauzate de o boală de 
ficat. Ochii săi albaștri erau apoși și tulburi. Nu fusese afară, pe 
străzi, înarmat. Polițistul trase păturile până la brâul bătrânului. 
Era îmbrăcat în pijamale subțiri din bumbac, cu o dungă. 
Cordonul pijamalei era slăbit. Un miros neplăcut venea dinspre 
el. 

— Hei, lasă bătrânu-n pace, bine? O să răcească. 

Polițistul ridică din umeri și trase pătura la loc. Nu putea să 
înțeleagă. Pilotul elicopterului fusese atât de sigur! Dar nici 
asistenta și nici bătrânul nu erau printre cei căutaţi. 


Datsun-ul trecu de Whiterock Gardens și apoi o luă pe 
Whiterock Road, cu elicopterul pe urmele sale. La colțul următor 
aproape se izbi de un Shorland aflat în mijlocul străzii. Apăruseră 
întăririle de la Fort Whiterock. Şoferul Datsun-ului viră brusc, 
mașina derapă pe stradă împrăștiindu-i pe soldaţi și se strecură 


mai departe cu un scrâșnet de cauciucuri încinse. 

În clipa următoare, focul izbucni din toate părţile. Mașina se 
umplu de gloanţe și mai parcurse trei sute de metri scăpată de 
sub control. Când se opri, soldaţi înarmaţi se apropiară de ea din 
față și din spate. Erau pregătiţi să deschidă focul, dar dinspre 
mașină nu veni nicio împușcătură. 

Portiera pasagerului se deschise și cineva dădu să coboare. 

— Nu trageţi, strigă o voce în engleză. Îl vrem viu pe 
nemernicul ăsta. 

Pasagerul cobori, făcu doi paşi împleticiţi şi se prăbuşi. În 
câteva secunde, fu înconjurat de oameni cu arme de asalt. În 
același timp, alții se apropiară de silueta prăbușită pe volan. 

O lumină intensă cădea pe silueta căzută la pământ. Unul 
dintre soldaţi întoarse corpul cu faţa în sus. 

— Isuse, sergent, e doar un căcăcios de copil! 

Pasagerul era tânăr, fără îndoială - doisprezece ani, cel mult 
treisprezece. Fusese rănit în câteva locuri, dar încă era în viaţă. 
Încă. Buzele lui se mișcară. 

— Noi... nu făceam... nimica. Tresăltă și încercă să se ridice în 
genunchi, dar căzu înapoi. Ne distram, domnu... Fratele lu’ Kevin 
ne-a trimis... A zis că-i o mașină pe care o putem lua... Făceam 
numa’ o plimbare... Asta-i tot... Numa’... o plimbare. 

Dublin 
21.40 


Pronsias Donnelly și Brendan Cahill sosiseră cu un raport 
preliminar la ora nouă și jumătate. Arătau epuizați. Declan 
vorbise puţin cu ei, apoi chemase întreaga echipă. Când fură gata 
cu toţii, Pronsias ieşi în față. Era îndesat și scund, cu niște mâini 
mici și lucioase. Trăsăturile sale frumoase erau marcate de 
ravagiile profesiei. Cahill stătea în spatele său, pielea sa subțire și 


cenușie părând aproape transparentă în lumina becurilor. 
Pronsias își drese glasul, ca și cum ar fi vrut să înlăture din gât 
praful adunat după o lungă zi în care stătuse îngropat în arhive. 
De fapt, își petrecuse timpul în faţa unui ecran de calculator. 

— Ei bine, zise el, dac-aţi fost vreodată prin America, știți că 
sunt mai mulți irlandezi acolo decât aici, cu toate că mai e câte 
unul căruia i-ar plăcea să trăiască în ceea ce ei numesc „vechea 
țară”. Dar le place s-o viziteze. Numai în acest an se așteaptă ca o 
jumătate de milion să sosească în Irlanda, cei mai mulţi dintre ei 
fiind turişti. Între 1 mai şi sfârşitul lui august, adică în perioada 
pe care am cercetat-o eu și Brendan, 260.000 de americani și 
canadieni au trecut prin vămile irlandeze, cei mai mulţi prin 
aeroporturile din Dublin și Shannon. Dintre aceștia 247.000 au 
venit ca turiști, cea mai mare parte dintre ei aflaţi în turul lumii, 
al Europei sau al insulelor britanice. Opt sute au venit pentru a se 
angaja în companii irlandeze sau americane, unsprezece mii au 
fost studenţi la cursurile de vară de aici, iar șase sute au venit 
pentru perioade mai lungi de studiu. Pe lângă aceștia, mai sunt 
câteva categorii mai mici, toate verificate: academicieni sosiți 
pentru conferinţe, credincioşi catolici vizitând meleagurile 
natale, credincioşi de alte religii veniți pentru școli de vară sau 
alte evenimente, personal militar, muzicieni, scriitori și aşa mai 
departe. Mulţi dintre turiști au avut relaţii aici, aşa că nu avem în 
toate cazurile adresele exacte la care au stat. Vizitatorii nu au 
nevoie de viză, aşa că nu sunt nevoiţi să dea detalii Gărzii, ceea ce 
ne lasă în ceaţă cu privire la cei mai mulți dintre ei, până ce se 
întorc la aeroport pentru plecare. De cele mai multe ori, astea 
sunt singurele noastre repere. 

Se opri și consultă dosarul din faţa sa. Ridicându-și capul, se 
uită la Declan. 

— Domnule, aș vrea să-l rog pe Brendan să continue de aici. El 
a făcut cele mai multe investigaţii în ceea ce-i priveşte pe cei 
rămași în țară. 

Brendan Cahill se ridică în picioare. Era un om slab, cu o chelie 


prematură, cu ochi mari, sensibili la lumină. În timp ce vorbea, se 
legăna pe picioare ca pentru a-și găsi echilibrul: 

— Din ce putem spune până acum, dintre cei 260.000 veniţi 
între lunile mai și august, 245.000 au și plecat deja spre casă sau 
spre alte destinaţii. Sezonul turistic de vârf s-a încheiat, la fel și 
cursurile de vară. Cei mai mulţi dintre vizitatorii cu probleme de 
afaceri au venit şi au plecat în intervale de câteva zile şi aproape 
niciunul dintre cei veniţi la sfârșitul lui august nu mai este în 
Irlanda. Asta înseamnă majoritatea vizitatorilor. 

Tuşi neliniștit şi aruncă o privire prin cameră, apoi în jos, peste 
notițele pe care le ţinea în mână. Prezentarea rapoartelor îi 
amintea întotdeauna de susținerea referatelor pe care le făcea la 
școală, în Kilgarvan. Ar fi vrut să fie acolo acum, ajutându-și 
fratele la fermă. Erau zvonuri despre venirea unor japonezi în 
Killarney pentru deschiderea unei fabrici de calculatoare. Poate 
în curând va apărea posibilitatea să se mute. 

— Acum, continuă el, ne mai rămân câţiva turiști care au rămas 
în septembrie, câţiva studenţi integraliști veniţi la cursuri şi 
angajați cu contracte pe termen lung. Încă nu ştim exact ce 
căutăm și nu avem oameni destui pentru a face o investigaţie 
serioasă. Avem nevoie de ajutor din partea Gărzii, de oameni 
aflaţi pe teren, care să poată verifica imediat dacă cineva se află 
acolo unde se presupune că ar trebui să fie. Asta e singura cale 
prin care îi putem elimina pe suspecți. 

— Şi femeile pot fi pe teren, zise Grainne. Nu uitaţi că și noi 
avem Garda noastră. 

— Ei bine, şi femei! Sigur, dacă sunt toate ca tine, atunci e 
ghinionul suspecţilor. 

Ea rânji și îi făcu un gest discret cu degetele deschise în semn 
de victorie. 

— Fără nicio legătură cu toate astea, zise Declan, cât crezi că 
ne-ar lua să parcurgem lista aia? Presupunând că primim tot 
sprijinul din Phoenix Park și din Harcourt Street. 

Brendan ridică din umeri. 


— Două zile? Mulţi s-au îndreptat spre vest, la pescuit sau cu 
alte treburi. S-ar putea să nu fie ușor de găsit. Și mai sunt și câţiva 
care nu vor să fie găsiți. Sunt în Irlanda, ca să scape de toate. 

— Ei bine, unul sau doi n-ar conta. Căutăm un tipar. Un grup de 
oameni într-un singur loc. Turiști care n-au stat la niciun hotel și 
nu s-au înregistrat în niciun camping. Nu știu. 

— Şi dacă nu primim ajutor de la Divizia D? 

Pronsias era încă în picioare. 

Declan simţi cum îl apucă din nou durerea de cap. De data 
aceasta chiar înapoia ochilor, ca un tunet dincolo de orizont. 

— Atunci am încurcat-o, zise el. Nu putem face asta singuri. 
Poate nici nu merită. Poate chestia asta cu americanii e o 
gogoriță. 

— Credeam că ni s-a garantat cooperarea, domnule, zise Liam. 

— Aşa e. Dar nu știu cât timp ne vom mai bucura de asta. Prea 
mulți oameni știu de operaţiunea asta. Odată ce răsuflă ceva, o să 
fim îngropaţi. V-am avertizat de la început. 

Întâlnirea se încheie. Declan trecu în biroul său. Unul sau doi 
dintre colegi se întoarseră la mesele lor. Câţiva merseră la 
culcare. Grainne Walsh se îndreptă spre camera în care se afla 
televizorul. 

Era un program de știri la zece, în care se confirma că delegaţii 
de la conferință au fost luaţi ostatici. Un Ciaran Clark cu faţa 
pământie a vorbit despre presiunile la care era supus guvernul 
irlandez de către cei din lumea arabă. După el, ministrul 
afacerilor interne a prezentat măsurile luate de forţele de 
securitate pentru găsirea şi eliberarea ostaticilor. Toate 
guvernele implicate căzuseră de acord să nu negocieze cu 
teroriștii responsabili de răpire. Nu s-a menționat nimic despre 
prezenţa securităţii britanice în capitală. Taoiseach nu a apărut. 

Raportul a durat aproape douăzeci de minute. Informaţii mai 
bogate pe marginea crizei ostaticilor aveau să fie difuzate la 
miezul nopții. 

Apoi urmă o ştire scurtă, dar curioasă: 


„În această seară Brian O'Mara, de la Departamentul 
Trezoreriei, a lansat un apel pentru investigarea imediată a 
afirmațiilor că taoiseach a fost implicat într-o conspirație care 
viza deturnarea unor fonduri guvernamentale. La o conferință de 
presă ţinută la Lifford în această seară, domnul O'Mara a declarat 
că a intrat în posesia unor documente care furnizează dovada 
unei fraude de proporţii. Se pare că plăţile au fost făcute din 
fonduri guvernamentale către câteva ţări din Orientul Mijlociu 
pentru a garanta niște contracte ale companiei de exporturi de 
carne Eurochick, din Limerick, proprietatea domnului Mangan. 
Un purtător de cuvânt al Eurochick, care are filiale în Franţa, în 
Belgia și în Germania, a declarat în această seară că nu există 
nicio probă care să susțină zvonul. Domnul Mangan nu a fost 
disponibil pentru declaraţii. Domnul O'Mara este așteptat pentru 
noi detalii mâine, în Dâil”. 

Grainne opri televizorul. Când se întoarse, îl văzu pe Declan 
stând în ușă. Faţa îi era pământie. 

— Îmi pare rău... n-am știut că sunteţi aici, domnule. Eu... Vreţi 
să ascultați și celelalte știri? 

Fra stânjenită. La urma urmei, cel acuzat era cumnatul șefului 
ei. 

— E în regulă, Grainne. Am auzit suficient. 

— Nu poate fi adevărat, sunt sigură. Ceea ce spuneau despre 
taoiseach. 

Declan ridică din umeri. Nu mai era sigur ce putea și ce nu 
putea fi adevărat. Își aminti conversaţia cu Ciaran Clark, 
sentimentul unei prezenţe străine în Iveagh House, rigiditatea cu 
care Paddy O'Leary îl împiedicase să stea de vorbă cu Pádraig 
Pearse, sosirea la Dublin a individului numit Harker. Se părea că 
nu pierduseră timpul. 

— Ar putea fi adevărat, zise el. Pádraig Pearse n-a fost 
niciodată cel mai scrupulos om. Dar nici n-a fost vreodată cu 
adevărat necinstit. Nu cred că ar fi folosit fonduri publice în felul 
ăsta. Cred că o să-ţi dai seama că e un strop de adevăr în toate 


astea, dar cineva a pus la cale restul. 

— A pus la cale? Pentru ce Dumnezeu? 

Declan reuși să afișeze ceea ce spera că ar putea trece drept un 
zâmbet strâmb. 

— Pentru ce? Eu aș spune că e evident. Pentru a-l scoate din 
scenă. Pentru a pune în locul său pe cineva care e mult mai 
dispus să coopereze pentru planurile lor de aici, oricare ar fi ele. 
Eu aș paria pe Ciaran Clark. Se uită la ceas. La ora asta trebuia să 
fim toţi în pat. Ne-am trezit devreme dimineaţă. Garda de noapte 
o să ne anunţe dacă se mai întâmplă ceva. Îi ținu uşa deschisă. În 
timp ce trecea prin ușă, ea se întoarse. 

— N-o să mai avem multă vreme, nu-i așa, domnule? 

El își scutură capul. 

— Eu aş spune că mai avem douăzeci și patru de oameni, poate 
chiar mai puţin. Cu Pádraig Pearse înlăturat nu mai avem nicio 
autoritate. 

— În cazul ăsta va trebui să renunțăm, nu, domnule? 

— La investigaţii? Probabil. 

— Chiar dacă... își scutură capul. Nu știu, cred că mă gândesc la 
prea multe. 

— Chiar dacă ce? 

Ea ezită. 

— Chiar dacă asta ar însemna că ostaticii nu scapă vii? 

Nu-i răspunse. Gândul ăsta nu-l părăsea nici zi, nici noapte. 

Belfast 
21.50 


În timp ce asistenta intră în spital cu bătrânul (care avea să fie 
internat, consultat, iar apoi, de dimineață, trimis înapoi la 
geriatrie), șoferul rămase în ambulanţă până când locul se linişti. 
Flicopterul încă dădea târcoale prin zonă și din când în când 


dădea drumul puternicei raze a reflectorului, aşezând-o pe 
autovehicul. Sosi o a doua ambulanţă și alte câteva plecară în 
grabă. Aveau să se întoarcă repede, cu răniți din Andersonstown. 
Şoferul făcu o verificare rapidă. 

— Puteţi ieși acum, zise el bătând în podea. 

leşi întâi Maureen şi apoi Abu Hida. 

— Isuse! exclamă ea, mișcându-și membrele înțepenite într-o 
încercare de a-și face sângele să circule din nou normal. Chestia 
asta n-a fost făcută pentru doi oameni. Mai curând, aş prefera să 
fiu prinsă de tâlhari decât să intru din nou acolo. Iar tu, continuă 
ea întorcându-se spre Abu Hida, tu ai fi putut să stai nemișcat. 

El îi zâmbi. Era pentru prima oară când nu mai era sobru. 
Expresia îi transformă faţa. Maureen simţi un nod răsucindu-i-se 
în stomac. 

— Capul tău e greu, zise el. Cred că picioarele mele sunt cele 
mai afectate. 

— N-avem timp să stăm de văicăreli, zise șoferul. 

Era un omuleț încruntat, nu prea încântat să fie implicat în 
treburi de genul ăsta, dar pe deplin conștient de prețul pe care el 
și familia lui l-ar fi plătit dacă ar fi refuzat să se amestece. 

— Mergem, zise ea. De îndată ce scoţi jaful ăsta de-aici. Poate 
briţii o să te urmărească pe tine în locul nostru. 

— Mda, bine, sper să nu. Am o familie la care trebuie să ajung. 
Nu vreau să fiu ridicat şi interogat toată noaptea. 

— Ai făcut ce trebuia, Gerry, zise Maureen. Acum trebuie doar 
să-ți ţii gura. Și ai grijă ca și nevasta să facă același lucru. 

— Eileen? E în regulă. Ar fi și ea de-a voastră, dacă n-ar fi 
treburile pe care le are de făcut. 

— O să ţin minte asta. Acum haide, ia-ţi zborul! 

El demară, lăsându-i pe alee în faţa intrării principale. Când 
ambulanţa ieși pe poartă auziră zgomot de sirene apropiindu-se. 

— Pune-ţi halatul ăla, îi șopti Maureen. 

Gerry le lăsase două halate albe, cu stetoscoape în buzunare. Li 
se potriveau și de la distanță păreau că fac parte din personal. 


leşiră pe poarta principală. Când ajunseră în poartă, sunetul 
sirenelor deveni asurzitor. O ambulanţă albă năvăli cu luminile 
albastre rotindu-se. Maureen și Abu Hida fură nevoiţi să sară în 
lateral. Şoferul se grăbea către intrarea de urgență. O a doua 
ambulanţă venea în urmă și o a treia putea fi văzută mai în spate, 
îndreptându-se spre ei cu viteză maximă. 

Chiar când se pregăteau să treacă prin poartă, un om într-un 
halat alb veni în fugă dinspre clădire. 

— Unde dracului vă gândiţi să plecaţi? Nu vedeţi că avem 
urgenţe? A fost un incident în Andersonstown. Treceţi înăuntru și 
daţi o mână de ajutor! 

— Pentru Dumnezeu, protestă Maureen, abia am ieșit din 
schimb. Sunt extenuată. 

Doctorul, un om de vârstă mijlocie cu faţa roșie și părul ridicat 
ţipă la ea: 

— Nu-mi pasă nici dacă ești al dracului de moartă. Avem 
nevoie de toată lumea acum. Este un iad acolo. 

— Îmi pare rău, zise ea. Am treburi mai bune de făcut. 

Doctorul cu faţa roşie arăta de parcă ar fi avut nevoie el însuși 
de tratament de urgenţă. Păși către Maureen, scuipând-o pe față 
în timp ce ţipa: 

— Nu-mi vine să cred ce aud. Nenorocito, cine dracului te 
crezi? Dacă nu vă mișcaţi în clipa asta în sală, vă... 

Vocea îi fu acoperită de sirenă în timp ce a treia ambulanţă 
întoarse și intră pe poartă. Maureen făcu un pas spre doctor 
zâmbind și în același timp băgă o mână sub halat. După ce 
ambulanţa trecu de ei aruncă o privire în jur. Toată lumea era 
înăuntru să dea ajutor. Scoase un pistol, îl împinse în coastele 
doctorului și trase de două ori. Zgomotul fu acoperit de sirena 
care se îndepărta. 

Abu Hida îl prinse pe doctor când căzu. Îl traseră amândoi de-a 
lungul gardului și îl lăsară cu faţa în jos într-un colț îndepărtat de 
intrare. 

— Hai să ne cărăm dracului de aici! exclamă Maureen. 


leşiră în Grosvenor Road. Micul grup de oameni de pe 
trotuarul de alături nu privi prea insistent spre ei. Doi doctori cu 
bagaje, îndreptându-se seara spre casă. 

Deasupra lor elicopterul se întoarse, urmat apoi de un al 
doilea. Maureen îl conduse pe Abu Hida spre dreapta, către oraş, 
mergând fără să se grăbească. 

— Păstrează-ţi halatul până ce ne îndepărtăm de spital, îi zise 
ea. 

Traversară și o luară în sus pe Servia Street. Era mai întunecat 
decât pe bulevardele principale și multe dintre lămpile de pe 
stradă erau sparte. Îşi dezbrăcară halatele albe şi le aruncară în 
fața unei uși. 

— Aici, zise ea, şi iuți pasul. 

Se auzi zgomotul unui vehicul militar în urma lor, pe 
Grosvenor Road. Se auziră frâne și apoi tropăitul cizmelor pe 
caldarâm. Voci strigând ordine. 

— 'Ține-ţi capul jos, zise ea. Continuă să mergi. 

— Unde mergem? Dacă înconjoară zona, mai devreme sau mai 
târziu tot dau de noi, nu trebuie să se grăbească. 

— Ai încredere, zise ea. Ți-am spus că o să te scot de aici, aşa că 
asta o să fac dacă-mi acorzi o şansă. 

Un elicopter trecu pe deasupra, supraveghind zona cu străzi 
înclinate dintre Falls și Grosvenor Road. Maureen știa că ar putea 
fi izolaţi aici, așa cum se temea Abu Hida. Dar dacă reușeau să 
ajungă dincolo de Falls ar fi fost aproape de locul în care voia ea 
să ajungă. Se îndreptară în jos, spre Divis Flats. Străzile erau 
goale. Se răspândise vestea că armata face incursiuni în oraș. 
Oamenii se grăbeau să intre în case înainte de a începe căutările. 
Ea iuți puţin pasul. Sunetul mașinilor trecând în viteză pe 
Westlink ajunse la ei printre rafalele de vânt stârnite de elicopter. 
Maureen știa că elicopterele au la bord dispozitive puternice 
pentru vedere în noapte şi că, dacă erau reperaţi, întunericul nu 
ar mai fi fost un obstacol. 

Ajunseră la Falls. Era un baraj pe Northumberland Street, de 


data asta al armatei. Luând-o la dreapta, intrară în Percy Street și 
o luară mai departe spre nord. Se auzi sunetul Shorland-urilor 
scrâșnind, în timp ce opreau în Shankill, chiar în faţa lor. Ea era 
sigură că îi văzuseră, că trupele se deplasau pentru a le tăia calea. 

— Aici, jos, zise ea  poruncitor, împingându-l într-o 
deschizătură din stânga lui. 

Strada pe care intraseră era o fundătură scurtă cu case 
dărăpănate, cu ferestrele acoperite de grilaje metalice. În capătul 
său era un zid de șapte metri înălțime. Făcea parte din aşa-zisa 
„linie a păcii“ care despărţea anumite zone catolice ale orașului 
de vecinii protestanți aflaţi la câțiva metri distanţă. Două treimi 
din înălțime era beton cenușiu, peste care era un gard din oțel. 
Era prea înalt pentru a fi escaladat și prea gros pentru a putea fi 
spart. 

Câteva dintre casele din apropierea zidului fuseseră 
abandonate. Maureen deschise ușa spartă a celei de-a treia case 
din rând. 

— Intră, îi ordonă ea. Repede! 

Nu era nicio lumină. Dar ochii lor avuseseră deja timp să se 
acomodeze cu întunericul. Casa era goală, fusese jefuită complet 
cu ani buni înainte, în timpul unei răzmeriţe. Maureen nu ezită. Îl 
duse pe Abu Hida în spate, în ceea ce fusese o mică anexă. O 
chiuvetă încă mai atârna de perete, albă în întuneric, ca o piatră 
funerară. Maureen se îndreptă drept spre ea, o apucă și o împinse 
cu putere. 

Chiuveta se mișcă, trăgând cu ea o bucată mare din podeaua de 
alături. Pe măsură ce Maureen împingea, gaura se lărgi până când 
deveni suficient de largă pentru a permite trecerea unui om. 

— Intră aici, zise ea. 

De afară veni zgomotul unui vehicul blindat aflat la câţiva pași. 

— Aş prefera să rămân aici şi să lupt, zise el, decât să stau într- 
un beci până ce o să mă găsească. 

Era cea mai mare spaimă a sa, una pe care cu greu o 
recunoștea chiar și față de sine, să fie prins așa, într-o încăpere 


închisă sau într-una de sub pământ. 
Maureen își scutură capul furioasă. 
— Intră, neghiobule! Nu e un beci. Este ieșirea noastră. 

Uneori, își petrecea toată noaptea rugându-se și citind 
Scripturile. În noaptea aceasta căutase un sprijin de la un capăt la 
celălalt al Bibliei și nu găsise niciunul. Alteori, nopţile erau atât 
de lungi și atât de întunecate, încât credea că n-o să mai vadă 
niciodată răsăritul. 

Se duse la fereastră. Nu se vedea nicio lumină nicăieri. Nici 
măcar o navă trecând pe marea cenușie, aducând lumina cu ea. 
Depărtarea îl apăsa ca o greutate. Nicio lumină și niciun sprijin 
nicăieri. În noaptea asta era măcinat de îndoieli. Făcuse oare ceea 
ce trebuie când îi lăsase pe ceilalți să-l folosească la treaba asta? 
Care ar trebui să fie următorul pas? Cum ar trebui să încheie 
socotelile fără a-și atrage propria distrugere și pe cea a 
oamenilor săi, așa cum mai făcuse deja o dată. 

Nu se îndoia de chemarea-i mesianică, de superioritatea față 
de ceilalți, nici de divinitatea sa. Nu avea dubii nici că lumea avea 
să sfârșească și să renască în curând, foarte curând, și că atunci el 
va domni peste lerusalimul cel nou, regele lumii, Fiul lui 
Dumnezeu pe un tron angelic. Nu se îndoia de nimic dinăuntrul 
său, numai de ce era în alţii. Se temea de consecinţele lumii și de 
capcanele ei. Mai fusese prins în cursă înainte, într-un mod 
înfiorător. Acum avea nevoie de certitudine înainte de a face 
următorul pas. 

Îşi luă Biblia de pe masa de lângă patul său. Coperta roasă şi 
paginile pătate de sudoare atârnau greu în mâna sa. De-ar putea 
să se refugieze în ea și să se refugieze din calea îndoielilor care îl 


asediau aici! O deschise, privi în josul paginii și citi. 

Inima îi tresăltă. Dumnezeu nu-l lăsase fără ajutor, până la 
urmă. Ceea ce trebuia să facă era simplu și orbitor de evident. 
Închise cartea şi o tinu aşa pentru o clipă. Acum părea uşoară, de 
parcă Dumnezeu ridicase ceva din ea. Zâmbind, se întoarse la 
masă. 

Zechariah, adjunctul lui Ezekiel, era însărcinat cu paza în 
noaptea asta. Cinci dintre gărzile sale personale, toţi înarmaţi și 
atenţi. Doi înăuntru cu Zechariah, trei afară. Ostaticii erau închiși 
în celulele lor fără lumină sau mâncare. Câţiva se rugau, intonând 
versuri din Coran. Cartea Diavolului scrisă în limba Diavolului. Îi 
lăsa să psalmodieze. Îi plăcea să îi audă, asta îi întărea hotărârea. 
Una dintre femei plângea. Alta îi cânta, singură în întunericul ei. 

Îl găsi pe Zechariah singur, în centrul de comandă, citind Biblia. 
Se salutară. 

— Vreau să se trezească toţi acum, zise el. Devenea extaziat de 
proiectul care i se arăta înainte. Gata cu indecizia! Toată lumea, 
inclusiv prizonierii și englezul. 

Zechariah îl privi surprins. Apoi aruncă o privire la ceas. 

— Nu e târziu? De ce nu așteptăm până dimineaţă? 

— Nu, acum, asta nu se mai poate amâna. Dumnezeu vrea să le 
vorbesc imediat. Și să acționăm imediat. Îl privi dur pe 
subordonatul său. Nu mai comenta, Zechariah, zise el. Nu-mi mai 
sta niciodată în cale și nu te mai purta ca și cum ai avea de gând 
s-o faci, că te zdrobesc. Mă înţelegi? 

Accentul potolit de texan devenise aspru și amenințător. 
Zechariah dădu din cap, obosit. Mai trecuse prin stări ca asta de 
multe ori. Un acces de bucurie, apoi o cădere bruscă în depresie. 
Entuziasm, lacrimi, furie, pofte sexuale. Maestrul său era absolut 
imprevizibil. În asemenea momente, nici chiar dragostea și 
loialitatea lui Zechariah nu mai făceau faţă stresului. 

— Adu-ţi oamenii! zise el. Toate gărzile! O să ne întâlnim în 
sala de mese. Studiu biblic. Vreau să fie toţi, chiar și babilonienii. 

Era numele său de cod pentru necredincioși, cei pe care 


Dumnezeu îi ura și îi alungase. 

Zechariah mormăi pentru sine. Unele dintre studiile biblice ale 
Maestrului se întindeau pe ore întregi. Şedinţele de câte 
douăsprezece ore nu erau neobișnuite. Pe lângă predicile 
Maestrului, prin care le prezenta ultimele sale interpretării ale 
Scripturii, nu mai conțineau mare lucru. Oricine adormea sau își 
trăda lipsa de atenţie înfrunta ameninţarea pedepsei imediate. 
Zechariah știa mai bine decât conducătorul său cât de obosiţi 
erau oamenii, cât de multă nevoie aveau de somnul pe care îl 
prindeau pe apucate. Pregătirile pentru atac, atacul în sine și apoi 
fuga care urmase, ca și atenţia încordată constant de atunci le 
luaseră toată vlaga. 

Zechariah oftă şi se ridică în picioare. Nu avea rost să tragă de 
timp. Maestrul se impunea întotdeauna, iar Zechariah îl cunoștea 
de destul de multă vreme pentru a ști că nu era nimic de câștigat 
prin încercările de amânare. Găsi cele două gărzi păzind înăuntru 
și le spuse să-și aducă colegii din frig. Conducătorul lor era deja 
în drum spre sala de mese, unde avea să se pregătească spiritual 
pentru întrunirea ce urma. Zechariah se simţi neliniștit, aşa cum 
era întotdeauna înainte de un studiu biblic. Aceste sesiuni erau 
adesea ocazii pentru anunţuri: o nouă viziune, o proaspătă 
revelaţie, ceva ce Dumnezeu îi spusese Maestrului în noaptea 
dinainte. Consecințele erau adesea devastatoare. 

Capătul de nord al adăpostului fusese împărţit în două, un 
dormitor mare pentru gărzi şi un dormitor mic pentru Maestru. 
El era singurul din toată clădirea care avea baie proprie, chiar 
dacă era mică și neconfortabilă. Zechariah părăsi zona în care 
erau ţinuţi prizonierii și intră în dormitor. Nu le plăcea să fie 
treziţi, dar știa că îi vor asculta ordinele. Nu aveau alternativă, cel 
puţin nu una reală. Fără conducător ei nu erau nimic, chiar mai 
rău decât nimic. Îi lăsase fără legături, îi scosese din fostele lor 
vieți, dându-le în schimb promisiunea raiului și pe el însuși. Asta 
era tot ce avea și el și tot ce cerea el. 

Răsuci un buton și patru rânduri de lămpi fluorescente se 


treziră leneș la viață. 


Dură aproape o oră să se adune cu toţii în sala de mese. 
Fuseseră nevoiţi să pună cătușe prizonierilor și să îi aducă doi 
câte doi. Sala de mese era în capătul de sud al adăpostului, în 
partea opusă dormitoarelor. Celulele se întindeau între cele două 
zone. În spatele sălii de mese, spre est, era o bucătărie mare. 
Aranjamentul era întâmplător, dictat de forma puţin permisivă a 
structurii originale. Anexele de afară serveau pentru spălat și 
pentru toalete, pentru arme și pentru comunicaţii. 

Stătea așezat și îi privea intrând. Expresia feţei sale nu se 
schimbă deloc. Stătea pe un soi de podium pe care îl ridicase 
special în acest scop. Pe un pupitru din faţa sa, era un microfon și 
două difuzoare înalte de fiecare parte, ridicol de mari pentru 
suprafața relativ mică a sălii de mese. 

La cererea sa, ostaticii fură aşezaţi pe rândurile din faţă, iar 
oamenii săi se așezară în spate sau pe margini, cu armele 
pregătite. Îl chemă pe Ezekiel în față și îi șopti calm ceva. Ezekiel 
stătea cu spatele către ei și nimeni nu îi văzu faţa albindu-se în 
timp ce asculta. 

— Eşti sigur de asta? întrebă el la sfârșit. 

Maestrul dădu din cap. Nu fusese niciodată așa de sigur de 
ceva. 

— Da, absolut sigur. În noaptea asta. Du-te și adu ce-mi 
trebuie! 

Ezekiel dădu din cap și cobori de pe podium. Fără să privească 
înapoi, ieşi pe ușă şi apoi pe culoarul care dădea afară. 

Se lăsă tăcerea. „Era greu să îţi închipui că e o congregaţie, se 
gândi el, cu atâţia copii ai Diavolului aici.” Îi privi pe rând. Gărzile 
alese pe sprânceană și premiile pe care le cuceriseră. 

Zâmbi și cobori de pe scaunul înalt pe care stătuse, apoi păși în 
partea din față a podiumului. Era ridicat la aproape un metru 
deasupra podelei, suficient pentru a-l înălța deasupra capetelor 
unei audienţe așezate, dar nu atât de sus încât să fie la mare 


distanță de ei. 

Ştia că cei mai mulţi dintre ascultători nu aveau să înțeleagă. 
„Le ascultăm, dar nu te înţelegem; te vedem, dar nu te 
percepem.” Dar dacă apostolii ar putea vorbi cu limba, dacă 
oamenii acum trăitori ar avea darul Sfântului Duh, atunci poate 
nu L-ar mai chema pe Dumnezeu în noaptea asta să aducă 
înțelegere asupra inimilor acestor necredincioși. 

— Credeţi că sunteţi deştepţi, începu el, folosind o voce nazală, 
joasă, și dând drumul încet cuvintelor. Vă credeţi isteţi, credeţi că 
Dumnezeu vă vorbeşte. Ei bine, eu nu sunt așa isteţ, la dracu’, dar 
știu că sunteți o adunătură de căcat. Exact asta am spus. Nu 
credeți că ar trebui să spun asta? Nu credeţi că un predicator, un 
profet trimis de Dumnezeu ar trebui să folosească vorbe ca 
astea? Aşa credeţi? 

li văzuse zvâcnind pe cei câţiva care înţeleseseră. Pricepuseră 
măcar atâta lucru până acum, că cel din fruntea răpitorilor lor era 
considerat sfânt de către subordonații săi. Bineînţeles, niciunul 
nu bănuise nici pe departe adevărata sa identitate și niciunul nu 
avea să priceapă cine era el cu adevărat - David cel adevărat, 
Regele Israelului, Fiul Domnului, Mielul, Isus Hristos întors 
pentru a-i conduce în ultimele zile. 

Le zâmbi. Ei nu-i răspunseră la zâmbet. La ce se gândeau? Ce 
aşteptau? Să vină Allah să-i salveze? 

— Sunteţi o adunătură de căcat, continuă el cu vocea 
devenindu-i mai clară, pentru că voi toți credeţi într-un 
dumnezeu fals, un dumnezeu al minciunilor și al nedreptăţilor. 
M-aţi auzit. Asta nu e blasfemie, e adevărul. Dumnezeul vostru 
este Satana în persoană, chiar dacă voi îi spuneţi Allah și 
îngenuncheaţi în faţa lui dimineaţa, la prânz și seara. Nu există 
decât un singur Dumnezeu adevărat și un singur Fiu al Domnului 
adevărat, iar voi puteți alege să mergeţi la ei sau să mergeţi în 
iad. Este simplu, adevărul lui Dumnezeu e întotdeauna simplu, iar 
cuvântul Lui este întotdeauna același. 

Se opri şi privi prin încăpere. Gărzile sale păreau obosite, iar 


prizonierii dezorientaţi. Îi poseda, le putea oferi viața sau 
moartea, după cum îi dicta spiritul. Viaţă, moarte, orice între ele. 

Căută în sine după lumină, lumina pe care o știa acolo, în 
adânc. Era acoperit uneori cu atâta întuneric, încât cu greu își 
putea da seama dacă o va mai găsi de fiecare dată când o va 
căuta. Dar era acolo, strălucind încet, așteptându-l pe el să vină să 
o transforme într-o flacără. 

— Profetul Daniel a aflat despre închiderea cărților. „Şi mi-a 
răspuns: Du-te, Daniele, că sunt închise și pecetluite cuvintele 
astea până la sfârşit.” lar Domnul Isus a repetat avertismentul lui 
Dumnezeu despre cărţi, atunci când a citit din Cartea lui Isaia în 
sinagogă. În Luca spune așa: „Şi închise cartea şi o dădu din nou 
preotului și se așeză”. La dracu”, pentru asta am fost trimis. Să 
rup peceţile cărţii. Să destram cele șapte peceţi ale celor șapte 
manuscrise. „Şi am văzut apoi, în mâna dreaptă a Celui ce ședea 
pe tron, o carte scrisă înăuntru şi pe dos, pecetluită cu șapte 
peceţi. Şi am văzut un înger puternic, care striga cu glas mare: 
Cine este vrednic să deschidă cartea și să desfacă toate peceţile 
ei?” Ei bine, vă spun eu cine este vrednic. Eu sunt. Numai Mielul 
poate rupe acele peceţi, numai Dumnezeu vă poate spune ce este 
în cărţi. Numai adevăratul David vă poate arăta secretul celor 
dorite de Dumnezeu. 

Amina privea din ce în ce mai îngrozită spre omul de pe 
podium. De la atacul și răpirea lor, își concentrase forțele pentru 
a le ajuta pe celelalte femei musulmane să înţeleagă ce se petrece. 
Niciuna dintre ele nu pricepea engleza foarte bine, așa că au fost 
incapabile să înţeleagă exact ce li se întâmpla. Amina putuse să le 
explice până la un punct. 

Acum, urmărind și ascultând această creatură palidă și 
arogantă, începea să simtă cu adevărat panica. Tot ceea ce se 
întâmplase până acum părea, într-un anumit fel, raţional. O 


bandă de teroriști luase ostatici un grup de VIP-uri. Nu era nimic 
neobișnuit în asta, nimic care să inspire o temere anume. Urmau 
cereri, negocieri, compromisuri, plăţi și, apoi, în final, eliberarea. 
Voiau bani sau arme, sau o eliberare de prizonieri, nimic care să 
nu poată fi negociat şi aranjat într-un fel. Până la urmă, nu erau la 
fel de duri ca cei din Beirut sau din Teheran. Fa însăși putea să 
ajute la negocieri, de îndată ce ar fi știut că e în siguranţă dacă își 
face cunoscută identitatea adevărată. 

Spusese tuturor celor cu care vorbise că nu aveau motive de 
îngrijorare, că deja autorităţile irlandeze se aflau în căutarea unei 
soluţii. Erau oameni onorabili, a spus ea, urma să facă tot ce le 
stătea în puteri pentru a asigura eliberarea ostaticilor. Vorbele ei 
începuseră să sune ca niște comunicate oficiale. Dar crezuse și ea 
toate astea, cu adevărat. 

Până acum. Acum începuse să înțeleagă adevărata situaţie. Nu 
mai era nimic raţional în care să spere. Omul în mâinile căruia 
căzuseră era pur și simplu nebun, acum nu mai avea nicio 
îndoială. Poate că voia luna de pe cer sau pace pe pământ, sau un 
tron la dreapta Domnului, și nici Pâdraig Pearse Mangan nu i-ar fi 
putut îndeplini dorinţele. Privi în sus. Încă vorbea. 

— Este scris în Cartea lui lezechiel. Acolo spune Domnul ce 
vrea să facă. De vreme ce majoritatea celor de aici nu cunosc 
Biblia, va trebui să vă citesc. 

Dar nu deschise Biblia pe care o avea în mână. Nu era nevoie. 
Toate pasajele biblice pe care ar fi putut să le invoce erau în 
mintea sa. 

— „Voi pune peste ele un singur păstor, care le va paşte; voi 
pune pe robul Meu David; el le va paște și el va fi păstorul lor. lar 
eu, Domnul, le voi fi Dumnezeu, iar robul meu David va fi printre 
ei. Eu, Domnul, am găsit acestea.” 

Ridică Biblia de parcă ar fi fost gata s-o arunce către ei. Într-un 
fel, chiar asta voia să facă: să schimbe cuvântul lui Dumnezeu 
într-un proiectil îndreptat spre sufletul necredinţei. Le spusese 
întotdeauna adepților săi să se înarmeze cu două arme: un AK-47 


și cuvântul lui Dumnezeu. 

Amina îl privea hipnotizată. În ea teama că nu va mai ieși vie de 
aici devenea tot mai mare. 

— Aţi citit povestea lui David și a lui Goliat? Cum copilul David 
a luat o praştie și l-a doborât pe campionul filistenilor, lovindu-l 
de moarte chiar în fața oștii sale cu o pietricică? Poate aţi auzit 
povestea și poate v-aţi întrebat ce semnificaţie are, ce încearcă 
Dumnezeu să ne spună printr-o poveste ca asta? Unii predicatori 
spun că este doar o cale de a ne învăţa că cel slab poate sta în fața 
celui puternic, că un băiat cu credinţă în Dumnezeu poate dobori 
un gigant în armură. Dar dacă asta ar fi tot ce Biblia ar avea să ne 
spună, am putea să n-o numim cuvântul Domnului. La dracu’, n- 
avem nevoie de Biblie să ne spună una ca asta. Pot citi despre cel 
slab și cel puternic ori de câte ori vreau în Rider's Digest sau în 
vreo carte New Age luată de la buchiniști. Este mai mult în 
cuvântul Domnului decât în poveștile de duminică, să știți asta. 

Fi îl priveau în tăcere, cu toţii, cei mai mulţi fără a înţelege 
câtuși de puţin spusele sale. Câţiva murmurară rugăciuni în 
surdină. În spaţiul unei singure camere două divinităţi furioase 
se înfruntau una pe cealaltă. 

— Nu știu ce credeţi voi, dar sunt al dracului de sigur că nu văd 
vreun sens în a citi ceva despre o veche bătălie purtată cu mii de 
ani în urmă în Israel. Asta e doar istorie, e moartă, s-a dus. Ceea 
ce contează este ceea ce are sens, iar ce are sens nu va ști nimeni 
până când Dumnezeu nu va desface peceţile acestor cărţi. 

Privi peste feţele lor confuze și înspăimântate. Le simţea furia, 
le palpa disperarea. Ochii săi se opriră asupra propriilor oameni, 
care erau extenuaţi. Gărzile sale erau obosite, dar observă că 
ascultau cu atenţie. Știau că nu e bine să adormi în timpul 
studiilor biblice. O văzu pe femeia din rândul al doilea, văzu 
modul în care îl privea. Ea trebuie să fie mai înspăimântată decât 
ceilalți, deduse el. Ştia numele ei şi cine fusese. Ezekiel aflase şi îi 
spusese imediat după ce sosiseră aici. Fra amanta lui Declan 
Carberry, şeful echivalentului irlandez al FBI-ului. Înainte nu îşi 


dăduse seama cu adevărat cât de drăguță era. Mai în vârstă decât 
i-ar fi plăcut lui, dar nubilă. Avea sâni frumoși. O să-i ceară lui 
Ezekiel să i-o aducă în cameră în noaptea asta. Dar mai întâi 
trebuie să termine ce începuse. 

— După cum știți cu toţii, aceasta a fost o luptă între copiii lui 
Israel și filisteni. „Căci israelienii și filistenii s-au pornit la luptă, 
oaste împotriva oștii.” David stătea în fruntea israeliților și s-a 
întors spre a-l înfrunta pe Goliat, și i-a spus: „Vin la tine în 
numele Domnului acestui pământ, Dumnezeul armatelor lui 
Israel, pe care l-ai înfruntat”. 

Se opri, prelungindu-le confuzia. Trebuia să-l urmărească, să se 
agațe de vorbele sale dacă voiau să priceapă ceva. Era lucrul pe 
care îl căutase întotdeauna, aproape mai bun ca sexul, exaltarea 
de a ști că ceilalți depindeau de el pentru a înțelege ceva, pentru a 
conta, pentru a fi mântuiţi. 

— Priviţi povestea din nou, continuă el, nu cu ochii voștri, ci cu 
ai mei. O să vă arăt ce trebuie să căutaţi, cum să înţelegeţi. David 
spune că luptă în numele lui Dumnezeu, așa că știm că israeliţii 
reprezintă întregul umanităţii, de vreme ce Dumnezeu este 
Dumnezeul tuturor, nu numai al israeliților. lar omenirea nu este 
pusă în pericol de un muritor numit Goliat. Nu, adevăratul inamic 
este Satana, Satana și armata sa, a răului. Singura speranță a 
omului este un salvator care să îl înfrunte pe Satana. Știm cine 
este acest salvator, știm că e Isus Hristos. Și știm pentru că e 
acolo în Biblie, chiar în faţa ochilor voştri. Știm că Isus Hristos și 
David sunt una și aceeași persoană. „Voi pune peste ele un singur 
păstor, care le va paște; voi pune pe robul Meu David.” 

Ea se simţi încurcată. Această logică ce nu era logică îi era cu 
desăvârșire străină. Cu toate că era musulmană, fusese crescută 
într-un loc care cândva fusese considerat cel mai ecumenic din 
toate țările arabe, foarte aproape de creştinii maroniți. Mai 
târziu, după ce a izbucnit războiul civil, considerase și înțelesese 
creştinismul ca fiind esenţial pentru a aduce pacea între cele 
două comunităţi ce se războiau. Găsise multe de admirat în 


învățăturile creştine, dar asta nu avea niciun sens, nici rațiune. 
Faptul că știa acest lucru făcea totul mai rău: avea să moară 
pentru că un om nebun alungase rațiunea din lume. 

— Acum, Scripturile le sunt întotdeauna clare celor care au 
inimi curate. În povestea lui David şi Goliat ştim că armata lui 
Israel reprezintă umanitatea, iar filistenii reprezintă forțele 
Satanei, așa cum asirienii din Cartea lui Isaia reprezintă Statele 
Unite, iar cele două triburi îi reprezintă pe urmașii lui David. Dar 
aceia dintre voi care cunosc Biblia știu și că există multe 
înțelesuri în cuvintele Domnului. Goliat este o reprezentare a 
Satanei, dar el semnifică, de asemenea, și Fiara, Antihristul care 
va apărea în ultimele zile. Și cine sunt filistenii? 

Se opri, privindu-i în ochi pe cei cinci sau șase arabi care îl 
înțelegeau. Pricepuseră? Le era frică de el? Cu adevărat frică? 

— Dacă luaţi un dicționar bun, veţi înţelege cum cuvântul 
Domnului se împlinește singur în fiecare epocă. Pământul 
vechilor filisteni este cel pe care îl cunoaştem azi sub numele de 
Palestina. Falistin îi zic ei în arabă. Zâmbi: Nu-i așa? 

Nimeni nu răspunse. Continuă: 

— Armata filistenilor este reprezentată de palestinienii 
moderni. lar ei sunt arabi, care sunt adepţi ai falsului profet arab, 
Mahomed. Și așa totul devine limpede. Pentru că, dacă ne uităm 
în Cartea lui Daniel, găsim o mulțime de profeţii cu privire la 
ultimele zile. Ascultaţi ce spune Domnul către sfârșitul acelei 
cărți, două versete după ce îi spune lui Daniel despre închiderea 
cuvintelor până la vremea sfârșitului: „Și din vremea când va 
înceta jertfa cea de-a pururi și va începe urâciunea pustiirii vor fi 
o mie nouă sute douăzeci de zile. Fericit va fi cel ce va aștepta și 
va ajunge la o mie trei sute treizeci și cinci de zile”. lar apoi 
Dumnezeu spune: „Și tu mergi spre sfârșitul tău”. 

— Nu trebuie să vă mai aduc aminte că, aşa cum scrie în 
Scriptură, „vom socoti fiecare zi ca un an”. O mie trei sute și 
treizeci şi cinci de ani. Înseamnă asta ceva pentru voi? Pentru 
mine nu, cel puţin nu la început, nu până când Dumnezeu mi-a 


trimis o lumină în inimă și mi-a arătat adevărul cuvintelor Sale. 
Urâciunea aceea blestemată care ne-a adus doar disperare s-a 
petrecut în anul 622, care este începutul calendarului musulman. 
Arabii au invadat Palestina și au construit o moschee mare pe 
locul Templului lui Dumnezeu din Ierusalim. Și au rămas acolo, 
marea nenorocire a Satanei, conducând peste Pământul Sfânt 
pentru o mie trei sute treizeci și cinci de ani. Nu ani creștini. Ani 
musulmani, potrivit calendarului lor, care se ghidează după lună, 
ca vechiul calendar evreiesc. Anul 1935 în calendarul musulman 
este 1917 în calendarul nostru. Acesta e anul în care turcii au fost 
alungaţi din Palestina, anul în care musulmanii au încetat să 
conducă peste Pământul Sfânt. Cuvântul Domnului nu putea 
prezice viitorul mai clar. Dar nimeni nu a înţeles ce spusese 
Dumnezeu până când eu nu am venit să deschid peceţile. Satana a 
fost alungat, dar nu de tot. Moscheea lui Omar încă mai stă pe 
locul Templului. Pământul Sfânt este încă înconjurat de armatele 
necredincioşilor. 1917, aşa cum ştim cu toţii, nu a fost sfârșitul 
timpului, ci începutul sfârșitului. lar acum suntem aproape de 
sfârșit. Dacă citim Cartea lui Daniel, capitolul nouă, vedem că 
Domnul a lăsat o perioadă de șapte ani - „o săptămână” - imediat 
înaintea sfârşitului. Pot să vă spun când a început această ultimă 
săptămână de ani. A început în 1993, anul marii mele suferinţe. 
Nu mult după aceea, guvernul israelian a semnat un pact cu 
palestinienii - filistenii al căror cap este Fiara. Ei bine, asta n-a 
fost decât o împlinire a profeției din acelaşi verset al lui Daniel: 
„Şi el va încheia un legământ cu mulţi într-o săptămână”. Și 
același verset continuă pentru a spune că „la mijlocul săptămânii, 
va înceta jertfa și prinosul”. Mijlocul săptămânii înseamnă trei ani 
și jumătate, ceea ce ne aduce chiar în timpul prezent. Și este exact 
momentul în care Fiara e gata să rupă înţelegerea. Aţi fost 
adunaţi într-un loc chiar cu acest scop, iar dacă Dumnezeu nu ar 
fi vegheat, aţi fi reușit. Dar El veghea. Veghea și aștepta. M-a 
trimis la voi, aşa cum L-a trimis pe David la filisteni înainte, 
pentru a vă dobori, aşa cum David l-a doborât pe Goliat. 


Amina îl privea dându-și seama că e nebun și știind că avea să 
urmeze ceva îngrozitor. Ce voise să spună amintind de 1993 ca 
de anul marii lui suferințe? Se întâmplase ceva atunci care ar 
putea furniza un indiciu cu privire la identitatea acestui om? își 
frământă mintea, dar nu reuși să găsească nimic. 

— În noaptea asta, continuă el, L-am întrebat pe Dumnezeu ce 
să fac acum. M-am rugat să mă ajute şi am deschis Biblia. Am citit 
următorul verset, în a doua Carte a lui Samuel: „Și David îi 
conduse pe tinerii săi, iar ei îi nimiciră, şi le tăiară mâinile și 
picioarele, și le dădură drumul în albia Hebronului”. Și după asta, 
aşa cum ne spune Dumnezeu în capitolul următor, David a fost 
uns rege peste întregul Israel. Citirea acestui verset mi-a adus în 
minte un altul, unul pe care sunt sigur că îl știți cu toţii. O să-l 
găsiţi în Matei. „Şi dacă mâna ta cea dreaptă te smintește pe tine, 
tai-o şi o aruncă de la tine, căci mai de folos îți este să piară unul 
dintre mădularele tale, decât tot trupul tău să fie aruncat în 
gheenă.” Și iată-ne aici împreună, în sfârșit: adevăratul David, 
regele uns de Domnul, și capetele lui Goliat, conducătorii armatei 
Satanei, aliniaţi în faţa mea ca prizonierii de război. Am auzit că 
legea voastră spune că e drept să tai mâna unui hoţ, așa că 
probabil asta vom face. 

Privi în spatele încăperii. Ezekiel stătea acolo, așteptând să fie 
chemat. 

— Ezekiel! Ai adus ce te-am rugat? 

Ezekiel păşi înainte. În mâna dreaptă ducea toporul lung pe 
care îl foloseau la tăiatul lemnelor de foc, iar sub braţul stâng 
ţinea un butuc de lemn pe care puneau lemnele pentru tăiat. În 
spatele lui, Zechariah ducea o găleată mică în care fusese încinsă 
smoală. 

Așteptă până când locotenentul său ajunse lângă podium. 

— Aşază-l aici, zise el. Privi în jos către ostatici: Sunt șapte 
peceţi, șapte regi, șapte îngeri şi șapte cupe, șapte capete și șapte 
coroane, șapte pâini și șapte coşuri, şapte luni și şapte săptămâni, 
şapte preoţi şi şapte trâmbiţe, șapte viței și șapte berbeci, șapte 


duhuri și șapte stele. Prin urmare, vom tăia șapte mâini în fața 
tuturor. Făcu semn către doi dintre oamenii săi: Aduceţi patru 
prizonieri aici! 

Conor Melaugh se trezi dintr-un somn greu pentru a descoperi 
un nou răsărit înstăpânindu-se peste câmpurile ce se vedeau de 
la fereastra sa. Nu conștiința îi tulburase visele. Omorâse adesea 
și uneori cu cruzime, dar după prima crimă și scurta remușcare 
care urmase nu mai știuse ce este vina, indiferent dacă era treaz 
sau dormea. Se mândrea că este un soldat din ultimele zile ale 
celui mai lung război, război în care înainte de el luptase tatăl său 
și înainte de tatăl său luptase tatăl tatălui său. Nu era nicio rușine 
și nicio vină dacă un soldat ajungea să ucidă, căci în război 
nimeni nu e cu adevărat inocent. Era crezul său și îl respecta ca 
un preot. 

Totuși, de la venirea în Ballybay nu petrecuse nicio noapte pe 
de-a-ntregul lipsită de frământări. Băiatul era cel care-i producea 
necazuri, băiatul și moartea în braţele căreia îl trimisese, moartea 
pe care el însuși o ajutase să-și îndeplinească planurile. 

Moartea aceea încă îl mai bântuia - modul în care se petrecuse, 
sunetul, rolul jucat de el - și își dădea seama că vrea să știe mai 
mult. Voia să știe cine furnizase o asemenea informaţie strict 
secretă oamenilor săi și de ce soldaţii fuseseră de acord să nu 
acționeze, când IRA împușca și omora după bunul plac. Astfel de 
întrebări erau responsabile, mai mult decât orice, de faptul că se 
trezea uneori la ore mici, înspăimântat. 


Se ridică şi se duse la fereastră. Şterse condensul de pe geam 
cu dosul mâinii. Fereastra fusese lăsată neacoperită, pentru a 
îngreuna apropierea de casă pe timpul nopţii. Cea mai mică 
lumină care s-ar fi apropiat de casă peste câmp l-ar fi trezit. 

Privi peste câmpul lung și desfundat, care cobora până la 
pădurea lui Clancy - un cer gri și un câmp umed năpădit de 
ciuperci, iar nu foarte departe dealuri albastre prinzând contur în 
lumină. Se scutură văzând un corb așezat pe un plug ruginit, 
abandonat sub un copac uscat. Nu-i pria la ţară, răcoarea de aici 
și umezeala, griul și lumina liniștită. Fra obișnuit la oraș, în 
Belfast. Ducea dorul asfaltului străzilor sub picioarele sale, nu al 
noroiului, al bălegarului și al ierbii ude. 

Soldaţii primiseră ordin să nu tragă, iar Conor Melaugh trebuia 
să afle cine dăduse acel ordin și de ce. Pe faţa sa erau lacrimi din 
nou, lacrimi grele de furie amestecată cu pocăință. Chiar el îl 
adusese pe Gearóid Lalor în armată, îl selectase în unitate, îl 
antrenase personal. Un amic pe cinste, unul dintre cei mai buni. 
lar el îl trimisese înapoi în fața detașamentului de soldaţi 
britanici, știind foarte bine ce urma să se întâmple. Buzele i se 
țuguiară și rosti un singur cuvânt: Iuda. 

Se duse jos și intră în bucătărie pentru a-și pregăti micul dejun. 
Era un frig pătrunzător în toată casa, era un loc prăpădit pe care 
bănuia că fermierul îl folosise până de curând pentru a adăposti 
vitele. Aprinse încălzitorul Calorgas și rămase aplecat în faţa lui 
până când porni. Masa era plină de castroane şi farfurii din seara 
precedentă. Un miros de mâncare râncedă plutea în aerul rece, 
răscolindu-i stomacul. Ura să trăiască așa, aproape ca un animal, 
ura mirosul și sunetul, și sentimentul de ratare pe care i-l dădea. 
Acum tot ce voia era să fie din nou în Belfast, să doarmă într-un 
pat cald cu soţia lui, iar copiii în paturile lor din dormitorul de 
alături. Dar trebuia să se mulțumească doar cu un foc de gaz în 
mijlocul pustietăţii și cu un mic dejun prost gătit şi fără gust. Se 
întreba cât de mult o mai putea duce aşa. 

În dulapul îngheţat găsi nişte chiftele de cartofi şi câteva felii 


de șuncă. Fata din casă trebuia să aducă azi niște provizii; 
Dumnezeu s-o ajute dacă întârzia. El nu trebuia să se arate prin 
sat mai mult decât era necesar. Localnicii știau desigur cine era, 
el şi ceilalți băieţi din unitate răspândiţi pe la fermele din jurul 
orașului, dar niciunul nu ar fi îndrăznit să dea vreo informaţie. 

Chiftelele și șunca aterizară într-o tigaie în care se afla niște 
grăsime veche de aproape o săptămână. În grăsime erau bucăţi 
arse, dar consideră că mai merge așa o zi sau două. Soţia sa, 
Bernadette, ar fi curăţat tigaia în fiecare zi. Păstra casa curată. 
Protestanţii credeau că sunt animale, pentru că trăiau în mizerie 
și îngălare alături de familii numeroase. Dar Bernadette le-ar fi 
putut arăta multora dintre ei cum se îngrijește o casă. Când 
fusese în închisoare nu se gândise la nimic altceva decât la 
mirosul căsuţei lor și la ea. La mirosul ei, la atingerea pielii ei 
noaptea. Ajunsese aproape nebun din cauza gândurilor de acest 
fel și a izului de pușcărie care îl înconjura. 

Peste sfârâitul chiftelelor și al șuncii reuși să audă zgomotul 
unui tractor. Clancy ieșise deja la muncă, arând sau semănând, 
sau făcând ce era de făcut în această perioadă a anului. 
Schimbase câteva cuvinte cu el și cu cei din familia lui, dar 
stăteau la distanță. Departe de străzile sale, își pierduse statutul 
de erou. Aici era doar tolerat, doar ceva mai mult decât o relicvă 
din timpurile romantice. 

Și totuși, erau oameni care arau aici și ai căror taţi luptaseră 
cândva cu britanicii. Și, slavă Domnului, destui tineri care încă 
mai credeau în cauză și ţineau în viaţă brigada Tyrone / 
Monaghan. Deşi aici erau în Republică, se aflau sub comanda ERA 
din Nord, iar mulţi dintre ei fuseseră în acţiuni dincolo de graniţă, 
alături de brigăzi Armagh din nord şi Tyrone din est. Jim Linagh, 
cel mai mare comandant al IRA de pe graniţă și creierul din 
spatele nefericitului atac de la Loughgall, era de prin împrejurimi, 
dintr-un sătuc numit Tully. Conor îl întâlnise o dată, cu câteva 
luni înainte de a muri. 

Scoase șunca și chiftele de cartofi punându-le în ultima farfurie 


curată. Jim Linagh, eroul său, murise într-o zi de mai, la 
Loughgall, alături de Paddy Kelly, omul aflat în spatele celor mai 
multe operaţiuni de succes din Tyrone. Anul acesta Gearóid 
Lalor, un nimeni pe care el îl antrenase și îl trădase, a murit sub o 
ploaie de gloanţe. Iar Conor Melaugh mergea înainte, de parcă în 
lume nu mai rămăsese nici dreptate și nici vreun înţeles. 

Se auzi zgomotul unei mașini pe drumul dinspre fermă. Puse 
furculiţa jos și se îndreptă spre camera din față. Fata nu venea 
niciodată așa devreme, trebuia să meargă mai întâi în Monaghan 
la cumpărături. Se uită prin fereastra îngustă, ţinându-se cât mai 
ferit vederii. Un Datsun albastru apăru de după șirul de tufe și 
trase în faţa intrării. Conor răsuflă ușurat. Era Fintan Mellows, 
ofițerul local de informaţii. 

Îi dădu drumul lui Mellows înăuntru. Cei doi bărbaţi se 
întâlniseră de trei sau de patru ori, niciodată pentru mult timp. 
Fintan era omul de legătură între unitatea lui Conor și brigada 
din Belfast. Fra singura formă de contact pe care consiliul 
armatei o permisese. 

Se aşezară la masa din bucătărie. Era singura încăpere 
încălzită, iar Conor își petrecea cea mai mare parte a timpului 
acolo, citind. Îi displăcea gândul de a petrece o iarnă în Ballybay, 
înconjurat de zăpadă și gheaţă. 

— Ți se răcește micul dejun, zise Mellows. 

Era un om vesel, de meserie electrician și o figură populară în 
district. Acum câţiva ani fusese reprezentantul Sinn Féin în 
consiliul districtului Monaghan. Avea nenumărate cunoștințe, 
ceea ce-l făcea de o valoare inestimabilă pentru cauză, în rolul 
său de ofițer de informaţii. 

— Eşti invitatul meu, zise Conor, dar asta e tot ce am. 

— Haide, termină! Eu am mâncat. Dar mănânci cam mult sau 
fata nu-ţi aduce destula mâncare? 

— Mi-ar prinde bine mai multă. 

— O să văd ce pot face. Nu mi-ar plăcea să te știu flămând. 
Râse. Conor Melaugh era un om bine făcut și nu dădea semne că 


ar slăbi. Dar nu va fi nevoie să te mai deranjezi o vreme. O să 
pleci de aici azi. Au sosit ordine din Nord. 

Lui Conor îi stătu inima un moment. Ştiau ce făcuse? Era 
chemat înapoi pentru a fi interogat și pedepsit? 

— Ce s-a întâmplat? întrebă el. 

Descoperi că e greu să-și menţină vocea calmă. Chiftelele și 
șunca zăceau neatinse pe farfurie. 

— Unitatea ta îşi va relua activitatea, zise Mellows. Începând 
din dimineaţa asta. O misiune specială. 

— Ne întoarcem la Belfast? 

Nu își putea ascunde bucuria din voce. 

— N-am spus asta. Ca să-ți spun drept, nu știu încotro vă 
îndreptaţi. Dar şefilor de la cartierul general li s-a spus să 
pregătească echipament și provizii pentru o unitate mobilă. 
Bănuiala mea e că veți avea de lucru o vreme. Tu o să fii ofițerul 
comandant ca și înainte, dar comandamentul din Nord trimite pe 
cineva care va răspunde de misiune. 

— i-au spus cine e? 

Mellows dădu din cap. 

— Maureen O'Dalaigh. Cred că o cunoşti. Este deja pe drum. Și 
cred că mai aduce pe cineva cu ea. 

Conor își simţi inima oprindu-i-se din nou. Maureen O'Dalaigh 
cu încă cineva. Pentru toată lumea suna de parcă ar fi fost vorba 
de un pluton de execuţie. Dacă ar fi avut minte ar fi rupt-o la fugă 
imediat după plecarea lui Fintan Mellows. Dar se îndoia că ar 
ajunge prea departe. Era prea departe de casă, lipsit de resurse și 
nu avea pe nimeni în care să se poată încrede că nu îl va preda. 

— N-ai nicio idee despre ce e vorba, nu-i așa? 

Fintan ridică din umeri. 

— Ştii că nu mi-ar spune mie, zise el. Cu cât știu mai puţin, cu 
atât e mai bine pentru toţi cei implicaţi. Îţi spun un lucru totuşi - 
a fost iadul pe pământ aseară în Belfast. O să auzi despre asta 
dacă asculți la radio. A fost un schimb de focuri în 
Andersonstown. Dezzy McCormick și Con MckKearney au fost 


uciși. Dar nu sunt numai vești proaste. Ba chiar dimpotrivă. Peste 
o duzină de soldaţi britanici au fost uciși și alţi câţiva au fost 
răniţi. Îți vine să crezi asta? 

Conor se holba la el uluit. Dezzy McCormick și Con Mckearney 
erau departe de a fi capabili de asemenea performanţe. 

— Cine a mai fost implicat, știi? 

Fintan își scutură capul. 

— Trebuie să fi fost împușcăturile iadului. Pot să-ți spun un 
lucru însă: Maureen O'Dalaigh este căutată. 

— Maureen? E bună, dar... o duzină de soldaţi... 

— Ei bine, poţi s-o întrebi chiar pe ea când soseşte. Trebuie să 
apară în Ballybay la nouă. Trebuie să vă întâlniți cu toţii acasă la 
Joe McCartan. Te iau de aici la nouă fără un sfert. Şi o să văd dacă 
Joe îți poate pregăti o friptură mai zdravănă ca asta. 

— Ceilalţi au fost anunţaţi deja? 

— Nu, acum merg să fac asta. Ai grijă de tine! Ne vedem mai 
încolo. 

După ce plecă, Conor rămase așezat o vreme pentru a-și pune 
gândurile în ordine. Dădu drumul la radio, dar nu era decât 
muzică sau divertisment pe toate canalele. Știrile de la Fintan 
despre evenimentele din Belfast i se păreau de bun augur. Dacă 
Maureen venea aici ca fugară era puţin probabil să aibă vreun alt 
scop în minte. 

Trebuia să mai facă doar un singur lucru înainte de întoarcerea 
lui Fintan. Familia sa trebuia să știe că nu se va mai afla aici. 
Încălcase toate regulile spunându-le unde se găseşte. Voia să fie 
ușor de găsit în caz de urgenţă. 

leşi trăgând ușa în urma lui. Cabina telefonică era la o jumătate 
de kilometru pe șoseaua spre Ballybay. Bernadette îi pregătea, 
probabil, pe copii pentru școală. Avea să dea un telefon scurt, să-i 
spună că va lua din nou legătura cu ei cât mai curând. Cel mai 
important lucru era că ei nu trebuiau să-și facă griji. 

Zorii veniră ceva mai târziu pe coasta de vest, ezitant, 
pregătindu-se pentru lunga călătorie peste Altlantic. În aer 
pluteau răcoarea și mirosul de ploaie. Se lăsase ceața peste 
Croaghmarhin și peste stânca golașă din Mount Eagle, la vest de 
Ventry. Spre est și spre nord muntele Brandon stătea în răsăritul 
de soare cu o altă ţară. Plouase peste noapte, iar razele soarelui 
străluceau acum pe înălțimile din vest. Departe, pe mare, nori de 
furtună se mișcau în întunericul ce începea să fie destrămat de 
lumină. Michael Deighan putea vedea la kilometri distanță în 
toate direcţiile din postul său de pe Clogher Head. 

Văzu bărcuţa venind dinspre Inis Tuaisceart, legănându-se pe 
valuri cu trei oameni la bord. O zărea de câteva dimineţi și o dată 
sau de două ori și după-amiaza, venind și plecând de pe o insulă 
pe care nu locuia nimeni. Turiști, fără îndoială, ca și oamenii din 
micuța tabără de mai jos de Ballyferriter, veneau la pescuit în 
general, dar pe aceștia nu-i văzuse aruncând vreo undiţă undeva 
de-a lungul coastei. Poate se duceau departe în suc spre Skelligs. 

Schimbase ieri o vorbă cu Seán Dearg despre ei, iar Seán îi 
oferise lui Michael o parte dacă îi găsea și făcea un târg cu el. 
Seân Dearg distribuia tot felul de lucruri și furniza cele mai bune 
produse pentru mai mult de jumătate dintre restaurantele din 
Dingle. Crabi și homari din Kenmare, somon din Sneem, scoici din 
Galway, poitin de la un bun prieten care avea o distilerie în 
Connemara, iar de la propria fermă ouă, lapte și șuncă. 

Michael se urni, coborând spre șoseaua îngustă care trecea pe 
lângă pisc, sperând să le iasă înainte la micul promontoriu unde 
știa că acostează întotdeauna. Pentru un om trecut de șaizeci de 
ani era în formă bună. Bătrânele-i picioare o să-l mai țină un an 
sau doi, cel mult. Râse gândindu-se la bănuţii pe care i-ar putea 
face dacă turiștii i-ar da ceva. Seán Dearg era un om de cuvânt. Și 
era întotdeauna o șansă ca oamenii de pe mica insulă să-i dea alte 
mici treburi de făcut, lucruri pe care ei nu le-ar fi putut face fără 


să se deplaseze pe insula mare. Și poate aveau să se întoarcă în 
anul următor sau să-și trimită prietenii. 

Deasupra capului său furtunarii și petreii făceau cercuri, 
ţipând și plonjând în apă. Niciodată în viaţa sa nu fusese departe 
de aceste locuri, nici măcar până în Tralee sau Killarney, darmite 
în marile orașe ca Dublin sau Cork. Ce era așa grozav în locurile 
acelea? Privea în jurul său și nu reușea niciodată să-i înțeleagă pe 
tinerii din fiecare generaţie care plecau și nu se mai întorceau, 
unii la Dublin, alții în Anglia, alții în America, la fel ca bunicii lor. 
Unii avuseseră destule reușite, dar se întreba ce pierduseră 
plecând. lar ceilalți nu făcuseră altceva decât să schimbe 
disconfortul unei țări sărace cu agitația zilnică din Londra și New 
York. Nu avusese niciodată prea mulţi bani, iar uneori rămăsese 
chiar și fără bani de o pâine cu care să-și umple stomacul. Dar era 
aici cu oamenii lui, putea vorbi irlandeză cu cine îi plăcea, iar la 
urmă avea să fie îngropat într-un loc pe care-l cunoștea. 

Drumul spre promontoriu era foarte accidentat, dar cunoștea 
fiecare bucăţică din el. Era acolo și îi aștepta când barca ajunse pe 
țărm. Erau îmbrăcaţi la fel, în costume negre și cu pălării negre, 
purtând cizme grele. Nu erau curioși, evident, ci genul de turiști 
care se iau în serios. În barcă nu era nici urmă de unealtă de 
pescuit. Poate erau vânători sau alpiniști, ceva de genul ăsta. „Ei 
bine, îşi zise el, sigur au nevoie de ceva.” 

Se apropie de ei, făcând un semn de salut cu mâna. 

— Diâ's Muire duit, zise el. Tá an mhaidin go deas. 

Știa că nu vorbeau irlandeză, dar se gândise că o să fie flataţi că 
el crezuse că ar vorbi. 

— Îmi pare rău, zise unul dintre ei, un om înalt şi cu barbă, dar 
nu vorbim irlandeză. 

Michael râse. 

— Bine, atunci, zise el, nici eu nu credeam că vorbiţi. Dar aici e 
Gaeltacht și se vorbește irlandeză. Se opri, privindu-i pe fiecare 
pe rând. „Sunt oameni duri, serioși”, gândi el. Numele meu este 
Michael Deighan, continuă el. Sunt din Dunquin, chiar mai jos pe 


coastă. V-am văzut barca de vreo câteva ori și m-am gândit să 
facem cunoștință. Sunt prieten cu Seân Dearg, de sus din Dingle. 
Poate aţi auzit de el. 

Omul cel înalt scutură din cap. 

— Mi-e teamă că nu, zise el. Ascultă, domnule... a... Deighan, e o 
onoare să te cunoaștem, dar acum ne grăbim. 

— A, da, înţeleg, zău că da. Sunteţi nerăbdători să vă continuaţi 
vânătoarea, desigur. Ar fi ceva în Inis Tuaisceart. Câte ceva din 
toate. Tre’ să fie greu să căraţi provizii cu barca. Și mai greu când 
vremea e rea, deși, mulțumită Domnului, zilele-astea n-a mai fost 
aşa. Dar e mare păcat că nu-l știți pe Seán Dearg, căci e un om 
care trebe știut prin părţile-astea. 

Aruncă o privire în barcă. Turiștii nu aveau decât un sac din 
pânză și o foaie mare de cort. Fără îndoială, puștile și capcanele 
erau sub foaie. 

— Nu sunteţi la pescuit, nu-i așa? 

— Nu, răspunse omul cel înalt. Acum chiar trebuie să plecăm. 

— E-n regulă, e-n regulă. Desigur, nu vă ţin eu în loc, nu? făcu 
un pas către barcă. Bărcuţa o aveți de la Seamus Maguire din 
Glashabeg? Oricum, arată ca una de-a lui. 

— Chiar nu știu de la cine a fost cumpărată barca. Eu doar o 
folosesc. Acum, dacă ne-ai da voie să coborâm pe mal, am putea 
să ne vedem de treburi. 

— Vă întoarceţi diseară? 

— Aşa avem de gând, da. Dar nu cred că... 

— Pentru că dacă e aşa veţi avea necazuri. Mai târziu va fi 
vreme rea și vânt puternic. De aici până în Inis Taisceart e o 
aventură pe o mare supărată cu care nu sunteți obișnuiți. Și aveţi 
greutate mare în spatele bărcii, cu ce căraţi voi acolo. O să vă 
scufundaţi repede, dacă vă lovește vreun val dintr-o parte și vă 
umple barca. O să vă mut sacul ăla ca să fie mai echilibrată dacă 
unul dintre voi trei stă pe ea. 

Înainte ca Ezekiel să-l poată opri, bătrânul apucă marginea 
bărcii și sări în ea. Ezekiel se repezi înainte. 


— Te rog, nu am nevoie... 

Michael ridică sacul din pânză ca să-l mute spre partea din 
mijloc a bărcii. În timp ce făcea asta, își pierdu echilibrul, pentru 
că barca nu fusese legată cum trebuia. Sacul îi alunecă dintre 
degete și căzu peste blana din mijloc. Gura sacului nu fusese 
închisă. Sacul se desfăcu, vărsându-și conţinutul. 

Cei trei oameni rămaseră împietriți uitându-se la bătrân. 
Michael se ridică și, în timp ce se proptea pe picioare, încercă să 
pună sacul la loc. Îi luă câteva clipe să-și dea seama. Erau crabi? 
Homari făcuţi bucățele? Abia apoi își dădu seama că ceea ce 
stătea pe fundul bărcii erau mâini. Mâini de om. 

Dădu drumul unui țipăt gros și se întoarse, sărind din barcă în 
apă, cu picioarele bâjbâind pe pietrele mari. Îi văzu uitându-se la 
el fără să schițeze vreun gest. 

Ezekiel intră în valuri și îl scoase pe bătrân. Gura lui Michael se 
închise și se deschise, dar nu ieși niciun cuvânt. Nici în engleză, 
nici în irlandeză. Nu erau cuvinte în nicio limbă pentru ceea ce 
văzuse adineauri. Avusese loc un accident? Sau erau doctori, 
chirurgi din America veniţi pe Inis Tuaisceart pentru a vindeca 
oameni? 

„Nu, gândi el, uitându-se la oamenii îmbrăcaţi în negru. Nu sunt 
doctori. Nu au venit să-i vindece pe bolnavi.” 

— Isuse, zise el, închizând ochii. 

— Corect, murmură Ezekiel în timp ce scoase pistolul din 
buzunar şi îl plasă sub bărbia nerasă a bătrânului. 

Ecoul împușcăturii răsună în împrejurimi, peste adăposturi, 
capele și biserici vechi, peste valurile cenușii, apoi tremură și se 
stinse. Pelicani, furtunari și pescăruși albi se ridicară ţipând de-a 
lungul întregii coaste. În tăcerea care urmă, Ezekiel trase barca 
pe nisipul uscat și se gândi la pescarii de pe plajele din Galileea, 
cu multă vreme în urmă și la mare distanţă. 

La început, nu vorbi nimeni, apoi începură toți deodată. 
Directorul Serviciului Central de Informaţii sorbea dintr-o ceașcă 
de cafea și îi privea trecând de la surpriză la furie și apoi la 
reproșuri reciproce. Nu era treaba lui să decidă, cu toate că erau 
câţiva care credeau că asta e treaba lui. Tot ce voia în această 
dimineață era un lucru din două: o ţintă clară sau un ţap 
ispășitor. Ceilalţi ajunseseră să găsească sau să inventeze scuze, 
ca de obicei. Îi lăsă să continue, gândindu-se că le va face bine să 
se mai descarce, în orice fel o făceau. 

Îi judecă - de i-ar fi putut judeca pe toţi - după o combinaţie de 
factori, începând cu cravatele școlărești și accentul, și terminând 
cu gusturile lor pentru animalele de companie și gradul de 
fidelitate sau de infidelitate conjugală. În tinereţe fusese un 
Dollymixture, scormonind câmpurile sterile din Sloane Street și 
de prin împrejurimi după orice seminţe de informaţie pe care le- 
ar fi putut descoperi, și folosise în munca sa prin gunoaiele din 
Irlanda de Nord câte ceva din acea obsesie inocentă pentru 
amănunte și detalii ale lucrurilor. Numai că își pierduse inocenţa 
cu multă vreme în urmă, iar acum își folosea cunoaşterea 
mărunțișurilor despre alții pentru scopuri mai exacte. „Este 
ştiinţa bârfei aplicate”, spunea el. 

Avea destule informaţii despre fiecare dintre cei aflaţi în 
cameră pentru a-l zdrobi definitiv dacă vreodată s-ar fi dovedit 
necesar, ceea ce și făcea din când în când, niciodată mai mult 
decât în vremuri ca astea, când atâtea reputaţii şi atâtea cariere 
păreau să fie în joc. 

Subsecretarul stătea în spatele unui birou pe care era ordine, 
dând binevoitor din cap la intervale regulate. Willoughby, 


directorul Serviciului de Informaţii, observă că rezolva cuvintele 
încrucișate din Financial Times. Spera că va continua aşa și chiar 
se aştepta să continue. Prezenţa lui la întâlnire, ca și postul pe 
care îl ocupa, era de fațadă, iar Willoughby era bucuros că cel în 
cauză înţelegea asta și nu făcea niciun efort să-și bage nasul unde 
nu era bine-venit. Subsecretarii care voiau să fie mai mult decât 
personaje de paradă puteau deveni o sursă constantă de iritare. 
Burrowes era în provincie de doi ani deja și nu greșise nicio dată. 
Cu toate că după eșecul din seara trecută era aproape sigur că 
primul cap care va cădea avea să fie al lui. „Păcat, gândi 
Willoughby, căci asta ar putea sta în calea șanselor bietului om de 
a-şi rezolva careurile.” 

Ceea ce-l frământa cel mai mult pe director era răspunsul la 
întrebarea ce alte capete îl vor urma pe al lui Burrowes. Măcar al 
său era sigur? Un dezastru de ultim moment putea amări zilele de 
pensie ale unui om. Văzuse mai mulţi colegi, toți gata să se 
bucure de rezultatele muncii lor, pierzând totul din cauza celei 
mai mici erori de calcul sau a celei mai nesemnificative 
indiscreţii. 

Îi privea clipind. Se vor întoarce împotriva lui, pentru a-l face 
tap ispăşitor? Sau se vor mulţumi cu Burrowes, o ţintă mult mai 
ușoară, deci şi mai simplu de doborât? 

Toţi membrii comitetului executiv provincial fuseseră chemaţi 
și toți îşi făcuseră apariția. Chiar el, directorul coordonator al 
informaţiilor, apoi generalul-maior Charlie Wainwright, 
comandantul forțelor de uscat, Bill Harper, comisarul-șef adjunct 
al unităților speciale și comandantul Diviziei Speciale, Jim Irwin. 

În plus, îi chemase pe Alan Rigby, de la Serviciul de verificare a 
informaţiilor, care în mod normal nu își desfășura activitatea la 
Thiepval Barracks, cartierul general din lisburn, pe Andy Kerr, 
ofițer al Diviziei Speciale însărcinat cu coordonarea efectivelor 
din Gough Barraks, pe ofițerul de legătură cu armata, Fred 
Atkinson, pe directorul Forţelor Speciale, colonelul Mark 
Beveridge. Beveridge, la rândul său, insistase pentru prezenţa a 


trei dintre oamenii săi de nădejde: Penrose de la Divizia 14 
Informaţii, Ross de la SAS și McPherson de la Unitatea de 
Detectivi de Teren, care se ocupau de principalele trei operațiuni 
sub acoperire, pe care armata le desfășura în prezent în 
provincie. 

Willoughby oftă și aruncă o privire la tabloul reginei de 
deasupra șemineului. Era o ușurare pentru el să știe că ea era 
încă acolo, dacă nu pentru a sta la cârma statului, măcar pentru a- 
i asigura stabilitatea. Se temea de viitor, se temea de un stat 
carolingian condus de hipioţi și de pacifiști New Age. Ar renunţa 
la Ulster, ar retrage trupele și ar trimite în loc un detașament de 
călugări budiști să le cânte mantre și să le sune clopoței. 

— Domnilor, zise el, punându-şi ceașca de cafea pe măsuţa 
aşezată providenţial alături, se pare că nu ajungem nicăieri. 

— Deja am ajuns, îi răspunse Andy Kerr. Tocmai am descoperit 
ce harababură a avut loc aseară. 

Willoughby îl privi împăciuitor. Kerr era un om de treabă, un 
tip loial de care avea nevoie. Dar de unde Dumnezeu găsiseră 
vocile astea zgomotoase și tonul lingușitor care marca tot ceea ce 
spuneau? 

— Toate la timpul lor Andy, toate la timpul lor. Vreau să aflu 
părerea ta şi ţi-o voi cere, nu te teme! Dar avem o treabă mai 
urgentă. Mai înainte de a arunca vina la întâmplare unul pe 
celălalt, cred că avem o datorie față de cei care au murit: să-i 
găsim pe ucigașii lor. Asta zic eu că ar trebui să fie prioritatea 
noastră. Prim-ministrul i-a spus deja domnului Burrowes, aici de 
față, că aceasta este și părerea sa. Cred că suntem cu toţii de 
acord. 

Nimeni nu avu ceva de obiectat. 

— Bine, așa ziceam și eu. Îşi lăsă privirea să alunece peste ei. 

Ceea ce-i dădea putere asupra lor nu era atât superioritatea sa 
- care era departe de a fi absolută - cât propriile legături din 
aparatul de securitate. Din „Departament” controla toate 
operaţiunile MI5 și, prin reţeaua sa de cârtiţe și de ofiţeri de 


legătură, se păstra deasupra tuturor celorlalţi. 

— Charlie, continuă el, întorcându-se către comandantul 
Forţelor de Uscat, cine anume le-a pasat oamenilor tăi informaţia 
care i-a trimis acolo aseară? 

— Ştii şi singur că vreo câțiva membri de frunte ai PIRA au 
ieșit la lumină pentru scurtă vreme acum vreo două zile, inclusiv 
femeia pe care arzi de nerăbdare să pui mâna, Maureen 
O'Dalaigh. După instrucţiuni, toate diviziile au început să caute 
informații suplimentare. 

— Ieri după-amiază în jur de ora patru, cei din E4 au primit un 
cadou de la una dintre cele mai bune cârtițe ale lor. Prin 
intermediul oamenilor de legătură a ajuns la Castlereagh. Divizia 
14 Informaţii a urmărit datele și și-a dat seama că ar putea fi ceva 
important, așa că i-a anunţat pe oamenii mei. 

— Ce era așa interesant în informaţiile astea? 

Willoughby îi adresă întrebarea lui Francis Penrose, căpitanul 
comandant al Diviziei 14. 

— Ideea era că puteam sălta trei membri de frunte ai PIRA, 
domnule. Cel care a dat informaţia la E4 a menţionat că e vorba 
de arme şi că sunt motive să credem că îi putem prinde cu 
mâinile-n ele. Șefa era Maureen O'Dalaigh. 

— Şi nu ai niciun motiv să crezi că ai fost intoxicat? 

— Tot nu cred asta, domnule. Șefii PIRA n-ar pune niciodată pe 
unul de-ai lor să întindă o capcană. Abia au reușit să scape. Cel 
puţin doi dintre oamenii lor au fost uciși, iar O'Dalaigh a scăpat ca 
prin urechile acului. 

— Totuşi, te aşteptau. 

— Asta rămâne de văzut. Au reacţionat bine, dar o ambuscadă 
planificată ar fi trebuit să aibă o cale de ieșire mult mai bine pusă 
la punct. 

— Spuneai că au fost uciși doi. Eu auzisem de trei. 

Penrose dădu din cap. 

— Trei cu totul, domnule. Desmond McCormick, Con 
MckKearney şi un al treilea, care nu a fost încă identificat. Dar nu 


credem că era important în PIRA. 

— Aveţi vreo idee cine era? 

Penrose scutură din cap. 

— Deocamdată nu, domnule. Câţiva oameni încearcă să afle. O 
fotografie a fost trimisă tuturor agenţiilor de securitate. 
Aşteptăm un răspuns într-o oră. 

— Foarte bine. Ţine-mă la curent! Willoughby se întoarse către 
Jim Irwin. Jim, presupun că ai vorbit cu oamenii tăi din E4. 

— Da, domnule. 

— Şi? 

— A fost o informaţie foarte bună. Numele de cod al cârtiţei 
este Omul Galben. Privi în jur către ceilalți, simțind neînţelegerea 
pe feţele englezilor prezenţi. Este originar din Ballycastle. Omul 
Galben este nume de bomboană. 

— Da, se mănâncă la târgul vechi din Lammas, zise Willoughby. 

Se întrebă de ce se mai ostenea guvernul. La urma urmei, erau 
niște sălbatici, care abia se dezvăţaseră de obiceiurile lor tribale. 
Mâncau alge și amestecuri îngrozitoare și se aruncau în aer unul 
pe celălalt. Se gândi la Cornwall și la grădinile din Trellisick. 

— Aşa e, domnule. E activ de mai bine de șapte ani în regiunea 
Belfast. Responsabilul meu din regiune îl contactează personal. 

— David Cree? 

— Chiar el, domnule. Dacă ar fi aici, ar garanta și el. 

— Sunt sigur c-ar face-o. 

— Omul nu i-a dat niciodată lui David o informaţie falsă în toți 
anii în care au lucrat împreună. Omul Galben îți poate rupe dinţii, 
dar e dulce ca mierea în același timp. 

Directorul aruncă o privire dispreţuitoare spre poliţist. 

— Mi-e teamă că această cârtiță a rupt mai mulți dinţi de data 
asta, domnule Irwin. Să presupunem că a plasat o informaţie 
derutantă. 

— Informaţia a fost bună. Numai că era incompletă. Trebuia să 
fie cercetată mai bine înainte de a se trece la acţiune. 

Mark Beveridge pufni: 


— Pentru Dumnezeu, omule! Am primit-o abia ieri-dimineaţă. 
Ne-am bazat pe evaluarea ta privind calitatea ei. 

— Care până la un punct era exactă. 

— Domnilor, interveni Willoughby pentru a împiedica iscarea 
unei altercaţii. Probabil că vă puteţi înțelege și mai bine de atăt. 
Calitatea informaţiei e doar o parte din ceea ce mă îngrijorează. 
Prioritatea noastră, așa cum v-am explicat deja, este să-i vânăm și 
să-i distrugem pe ucigașii rămași. Acum, are cineva vreo idee cu 
privire la acest aspect al misiunii noastre? 

Wainwright, comandantul Forţelor de Uscat, vorbi pentru 
prima dată: 

— Încă mai avem oameni la faţa locului, Geoffrey. Dar primele 
indicii sugerează că doar doi au scăpat. 

— Îmi vine greu să cred asta. 

— Totuși, rapoartele de la oamenii implicaţi în schimbul de 
focuri par să confirme că nu erau mai mult de cinci oameni în 
casă. Elicopterele au reperat doi oameni care au părăsit casa. Au 
fost urmăriți până la spital în Andersonstown, după care 
rapoartele devin confuze. Un elicopter a urmărit doi oameni care 
plecau de la spitalul Royal Victoria după ce o ambulanţă de la 
Andersonstown ajunsese acolo. Au dispărut în Falls. 

— Aveţi vreo idee cine erau cei doi? 

Wainwright își scutură capul. Morţii din seara trecută 
dăduseră o lovitură mortală carierei sale. Știa că avea să plece 
curând, cu o situaţie nu prea fericită. 

— Una era O'Dalaigh, suntem siguri de asta, dar însoţitorul ei 
putea fi oricine. Odată ce primim date despre identitatea celui de- 
al treilea mort s-ar putea să fim capabili să ne facem o idee cu 
privire la asta. 

— Dar trebuie să suspectezi pe cineva. 

Comandantul Forţelor de Uscat își scutură din nou capul. 

— Pe nimeni. Sunt gata să-mi pariez reputaţia că n-a fost din 
PIRA. Oricine a ucis soldaţii ăia aseară a avut parte de lupte 
adevărate. 


— Un dezertor? 

— Posibil. Vom ști mai multe când aflăm ceva cu privire la 
identitatea aceea. 

Ca un fundal sonor, se auzi o bătaie discretă în ușă. Un 
funcţionar intră şi traversă camera către biroul subsecretarului. 
Burrowes ridică privirea. Funcţionarul îi dădu o foaie de hârtie 
împăturită. Burrowes îi făcu semn să iasă, aruncă o privire peste 
hârtie și i-o dădu lui Willoughby. 

— Cred că asta te priveşte pe tine, Geoffrey! 

Willoughby o citi și o lăsă să-i cadă în poală. 

— Ei bine, domnilor, se pare că s-a făcut identificarea. Omul 
apare într-un dosar al germanilor, de la unitatea lor de 
supraveghere a Orientului Mijlociu. Numele său este Abu Ahmad 
al-Rikabi, un irakian care urmează un program de doctorat la 
Universitatea Queen. 

Directorul îi privi fără să știe foarte bine dacă mai are încă 
situaţia sub control. 

— S-ar părea că lucrurile au început să se complice puţin. 


41 


Dublin 
11 octombrie 
09.14 


Declan îşi mişcă uşor capul, sperând că nu va simți nicio 
durere. Totul părea în regulă. Mai încercă o dată. De data asta 
crezu că a dislocat ceva. Numai dacă stătea nemișcat putea fi 
sigur de o liniște relativă. Dar așa ceva nu-și putea permite în 
dimineaţa asta. 

Telefonul de pe biroul său sună. Îl ignoră şi îşi continuă 
exercițiul de relaxare. Își închipuia că fiecare mușchi din corpul 
său era moale, începând cu cei de la cap și continuând în jos. 
Telefonul continuă să sune. De fiecare dată când ajungea aproape 


de nas, se gândea la Amina și mușchii capului i se încordau din 
nou. Telefonul sună pentru a șasea sau a șaptea oară. Abia 
trecuse de frunte în jos. Blestematul de telefon! 

Deschise ochii și ridică receptorul: 

— Da, se răsti el. Carberry. 

— Declan? Sunt Martin Fitzsimmons. Ascultă-mă cu atenţie și 
nu mă întrerupe! S-ar putea să mi se taie legătura în orice clipă. 
Ciaran Clark a depus jurământul ca taoiseach acum câteva 
minute. Aproape primul lucru pe care l-a făcut odată instalat a 
fost să declare ilegală operațiunea la care lucrezi. Harker a adus 
deja o trupă SAS din Nord. 

— Ce? Nu poate face asta, e... 

— Taci, Declan! Ştie unde sunteţi ascunși. Și-a instruit oamenii 
să intre peste voi imediat. Ţi se va spune că acţionezi în afara legii 
și ți se va cere să te predai. Dacă n-o să faci așa cum îţi cere, are 
permisiunea de a trimite o trupă de intervenţie în buncăr pentru 
a te scoate de acolo. 

— Cu forța? 

— Dacă e necesar. Declan, trebuie să ieși de-acolo repede. 
Harker nu te va lăsa afară în viaţă. 

— Ce vrei să spui? 

— Îţi aminteşti discuţia noastră de acum o săptămână, Declan? 
Când ţi-am spus că bănuiesc că MI5 se interesează de tine într-un 
mod curios de când cu întâlnirea ta cu Austin McKeown? Am 
făcut niște cercetări de unul singur. Acum sunt nouăzeci la sută 
sigur că Harker e omul din spatele morţii lui McKeown și al 
atentatului la viața ta. Luna trecută un ofițer de informaţii 
britanic a fost ucis în Belfast. Numele lui era Wetherell. Asta 
înseamnă ceva? 

Declan simţi că i se învârte capul. 

— Da, zise el. 

— Harker avea un raport complet despre moartea lui 
Wetherell cu zece ore înainte de a fi identificat cadavrul său. leşi 
de acolo, Declan! Nu-ţi va da o a doua șansă! 

Stormont Castle 
Belfast 
09.16 


— În primul rând, ce căuta un irakian în casă? De ce nu ni s-a 
spus asta? 

Geoffrey Willoughby recapitula evenimentele din seara 
precedentă. Numai oamenii săi erau acolo, cu toţii ofițeri 
superiori MI5, pe tactul și judecata cărora se baza. Aveau o 
problemă, iar Willoughby știa că de modul cum o vor rezolva 
depindeau mai multe lucruri, nu numai cariera sa. 

— Credem că putea fi acolo pentru a vinde arme, domnule, zise 
Raymond Tolliver, care lucra cu Divizia K din MI5, ale cărei 
sarcini cuprindeau în mare parte operaţiuni legate de terorismul 
din Orientul Mijlociu. 

Tolliver era ofițerul MI5 însărcinat special cu o operaţiune 
cunoscută sub numele „lataganul”. Venise dimineaţă de la Londra 
cu avionul. 

— Crezi? 

Willoughby nu încercă să-și ascundă sarcasmul din voce. 

— Așa suna informaţia, domnule, că se desfășoară un soi de 
afacere cu arme. Am verificat cârtiţa E4 și suntem înclinați să-i 
dăm dreptate. A dat numai ponturi foarte bune, nu a dezamăgit 
niciodată. Informaţia sa cu privire la serata de ieri a fost exactă. A 
dat nume, ora de întâlnire, motivul întâlnirii. 

— Să rămânem la fapte, domnule Tolliver! Omul Galben le-a 
dat numai două nume care pot fi verificate. 

— O'Dalaigh a fost acolo, domnule, suntem siguri de asta. 
Amprentele ei au fost găsite pe o ceașcă și pe masă, și nu e de 
găsit acasă sau la serviciu. Dacă a fost o afacere cu arme făcută cu 
străini, O'Dalaigh a fost aproape sigur implicată. 


— Foarte bine, trei nume. Știm cine este Omul Galben? 

Willoughby îi puse întrebarea lui Alan Rigby. Rigby, care fusese 
la întâlnirea de mai devreme, era șeful Serviciului de verificare a 
informaţiilor din Irlanda de Nord: 

— Numele lui e Tobin. Seân Patrick Tobin. Ofiţer de informaţii 
în Brigada Belfast a PIRA și ofițer de legătură cu comandamentul 
din Nord. A fost omul E3 după ce a fost săltat și interogat la 
Castlereagh, în 1989. De atunci și până acum n-a călcat strâmb 
niciodată. Cârtiţă model. 

— Chiar și asta dă destule de bănuit. Dar dacă e aşa de bun de 
ce nu l-am folosit niciodată? Pare prea important ca să-l lăsăm 
irlandezilor. 

— Nu era nevoie, domnule! E3 au fost cooperanțţi, au transmis 
către E4 tot ce au primit de la el, iar E4 le-a transmis celor de la 
Divizia Specială. Iar ei sunt în strânsă legătură cu biroul nostru 
de contacte din Lisburn. Totul a funcţionat ca la carte. Tobin lua 
contact cu un inspector din Belfast, unul Maguire. Se pare că se 
înțelegeau bine. Avea încredere în Maguire, aproape că era 
dependent de el. Dacă ne-ar fi fost pasat nouă, ar fi existat riscul 
să rămânem cu buzele umflate. Am înghiţit prea mulţi viermi în 
ultima vreme, Geoffrey! 

— Totuşi, vreau să-l aduceţi. În seara asta, cât de repede se 
poate. 

Rigby făcu ochii mari. Era un om scund, cu o mustață neagră și 
cu obraji care fuseseră roșii cândva, dar care acum căpătaseră o 
culoare nesănătoasă. Trecerea sa prin ierarhia MI5 nu fusese 
niciodată lină și rămânea tensionat în relaţiile cu Willoughby, un 
om cu care nu se înţelesese niciodată. „Sugestia directorului era 
nepotrivită”, se gândi el. În ultimii ani relaţiile dintre MI5 şi 
Divizia Specială se deterioraseră, iar Rigby fusese trimis la 
început din Anglia tocmai pentru a ajuta la îmbunătăţirea 
situaţiei. 

— Cred că asta ar putea crea neplăceri, Geoffrey! Dacă nu te 
superi, aș prefera... 


— Fac ceva pe ce preferi tu. Nu-mi pasă cui îi creezi neplăceri, 
adu-l pe Omul Galben aici în seara asta. Avem nevoie urgentă de 
el. Ai grijă să fie adus aici întreg și să fie interogat de Malcolm. 

Willoughby se întoarse către un om așezat la distanță de două 
scaune. 

— Malcolm, scoate ce poţi de la nenorocitul ăsta! După seara 
de ieri probabil nu ne va mai fi de prea mare ajutor, aşa că poţi să 
faci ce vrei cu el. Asigură-te numai că-ți spune ce vrei. 

Inainte ca Malcolm Blake să poată răspunde, Willoughby se 
întoarse înapoi către Tolliver: 

— Îmi vorbeai de arabul ăsta, Raymond. 

— Da, domnule. Să vedem... Din ceea ce spun germanii, al- 
Rikabi a mai fost implicat înainte în afaceri cu arme. E probabil să 
fi fost în Ballymurphy aseară, ca să pună la cale o livrare de arme. 

— Ce dracului încerci să-mi spui, omule? Că IRA are o aventură 
cu nemernicul de Saddam Hussein? 

Tolliver își scutură capul. 

— Nu, domnule! Cred că priviţi greşit situaţia. Al-Rikabi era șiit 
și se opunea activ regimului Baas. A luptat împotriva trupelor lui 
Saddam în sud pentru o vreme, înainte de a părăsi țara. De asta a 
fost supravegheat, dar nu a fost săltat niciodată. Divizia K s-a 
gândit că s-ar putea dovedi folositor în vreo situaţie viitoare, 
dacă șiiţii ar fi venit la putere, dacă am fi avut nevoie să infiltrăm 
pe cineva în serviciile de informaţii irakiene sau dacă ar fi apărut 
un alt conflict. Nu fusese recrutat niciodată, dar fusese trecut pe 
listă ca fiind foarte capabil. 

— Şi crezi că acești șiiți au un asemenea acces la armament, 
încât să devină interesanţi pentru IRA? 

— Cu siguranţă, domnule! Am vorbit cu Ronald Calverley, de la 
divizia specială metropolitană. Conduce o unitate specială care-i 
monitorizează pe fundamentaliștii islamici din ţară. Se află în 
colimatorul Diviziei Speciale de câţiva ani. Al-Rikabi este de ceva 
vreme în atenţia lui Ronald. El spune că oamenii lui al-Rikabi au 
primit marfă de foarte bună calitate din Iran și că ce nu au pot 


aduce, de acolo sau din Liban. 

— Şi crezi că se pregăteau să facă o livrare în seara trecută? 

— Nu, domnule, asta nu se poate. Mașina lui al-Rikabi a fost 
implicată într-un incident la câteva ore după schimbul de focuri. 
Doi aventurieri au fost uciși de oamenii noștri. Au fost luaţi drept 
O'Dalaigh și al cincilea om. Credem că tinerii au fost folosiți ca 
diversiune. Dar mașina era curată. O'Dalaigh și însoţitorul său nu 
puteau căra prea multe cu ei. După toate aparențele, întâlnirea de 
aseară avea doar rolul de a pune la cale tranzacţia și de a 
prezenta câteva mostre. 

Willoughby dădu din cap. Începea să sune prost. Guvernul 
făcuse un mare tărăboi pentru ceea ce el considerase întotdeauna 
o mușamalizare necesară a transporturilor de arme pentru 
Saddam Hussein. Ştia câţiva oameni implicaţi în aşa-zisa 
acoperire. Oameni decenţi și cinstiți cu toţii, oameni care și-au 
slujit bine țara întotdeauna. Se simţise revoltat de papara pe care 
o luaseră în presă. Era și ceva necurat în modul în care aliaţii 
dăduseră greș în sprijinirea oponenților lui Saddam după 
Războiul din Golf, lăsându-i pe șiiţi să suporte valul răzbunării 
dictatorului. 

După părerea lui Willoughby, prea era cusută cu aţă albă. Ce 
avantaj ar fi putut fi pentru lumea civilizată dacă flăcăii cu barbă 
ar fi preluat puterea? Un alt nenorocit de Iran gata să ne dea 
peste cap din nou rezervele de petrol. Poate că Saddam era o 
brută, nu un om pe care să-l inviţi la cină cu prietenii, dar, cel 
puţin, era o brută care înţelegea cum funcţiona sistemul, spre 
deosebire de papugiii fanatici de prin mlaștini care nu știu decât 
Coranul și cum să-și tăbăcească soțiile dacă nu se poartă 
cuviincios. „La urma urmelor, gândi Willoughby, poţi face afaceri 
cu un om ca Hussein. Afaceri murdare, se poate dar de când era 
păstrarea mâinilor curate un criteriu pentru rezolvarea 
problemelor? Băieţii cu turbane n-ar mai fi făcut afaceri deloc 
dacă ai fi pus fie şi numai un whisky cu sifon pe masă.” 

Până la urmă fiara opiniei publice era întotdeauna la pândă 


după lucruri din astea. Dacă s-ar fi aflat că oponenții lui Saddam 
Hussein furnizaseră rezerve de arme teroriștilor irlandezi, o 
parte a presei ar fi început să dea vina pe miniștrii din guvern, 
pretinzând că ei i-au împins pe șiiți să facă asta sau ceva 
asemănător. Șefilor politici ai lui Willoughby nu le-ar fi plăcut 
deloc asta Mai ales în timpul operaţiunii lataganul sau al 
treburilor din Sud de care se ocupa Harker acum. Asta trebuia să 
fie îngropată cu orice preț. 

— Nu vreau ca asta să răsufle, zise el. Nu se va face nicio 
referire la irakieni în comunicatele de presă. Se uită din nou la 
Rigby. Alan, ai tu grijă de asta, nu-i așa? Vezi să nu fie absolut 
nicio vorbuliță în legătură cu problema asta. Au fost numai trei 
teroriști în casa aia aseară: O'Dalaigh, McKearney și McCormick. 
Ai înţeles asta? 

— Va fi greu de explicat cum trei teroriști IRA au reușit să 
ucidă cincisprezece soldaţi britanici, ca să nu mai vorbim de cum 
vom explica faptul că unul a reușit să scape. Și mai există 
posibilitatea ca și IRA să facă o declaraţie, fie și numai pentru a 
ne umili. 

— Cred că o să prefere să păstreze secretă identitatea aliaţilor 
lor, deocamdată. Și ar fi mult mai umilitor pentru noi dacă 
publicul crede că ei au fost în stare să facă astfel de isprăvi. 

— Asta ar putea avea un efect negativ asupra moralului, 
Geoffrey! 

— Fac ceva pe moral. O să găsim o explicaţie. Plătim oameni 
pentru asta, nu-i așa? Și încă îi plătim al dracului de bine. Pot să 
întrerupă comunicatele dacă trebuie, nu-mi pasă! Principalul e să 
păstreze tăcerea despre chestia asta cu irakieni, cel puţin până ne 
dăm seama cu cine avem de-a face. 

— O să fac tot ce pot, Geoffrey. 

— Să faci mai mult decât atât. Se roti în scaun. Acum, Tolliver, 
ce știm despre cel de-al cincilea om? 

— Ei bine, suntem... Suntem destul de siguri că a ajuns acolo cu 
al-Rikabi. 


— Un alt irakian? 

— Domnule, am stat o jumătate de oră în dimineaţa asta în 
conferință cu Willi Seghers, de la German Bundesamt fur 
Verfassungsschutz. După cum știți, germanii au fost însărcinaţi cu 
monitorizarea grupurilor teroriste din Orientul Mijlociu de către 
Consiliul Europei. Seghers are dovezi că un terorist Hezbollah de 
frunte a părăsit Libanul și a trecut prin Amsterdam în drum spre 
Marea Britanie. Nu se ştie încă identitatea lui sau destinaţia 
finală. Oricum, toate indiciile arată că plecarea lui s-a petrecut 
imediat după o predică a lui Sayyid Muhammad Hussein 
Fadlullah, liderul religios al Hezbollahului din Liban. Se pare că 
unul dintre cei luaţi ostatici la Castletown era șeicul Mu'in 
Usayran, mâna dreaptă a lui Fadlullah. Se crede că Usayran a 
intrat în Irlanda folosind numele Hajj Ahmad al-Madani. 

Seghers este de părere că omul care a părăsit Libanul ieri se 
poate să fie trimis pentru a-l salva pe Usayran. Când am aflat că 
un șiit irakian care are legături strânse cu Hezbollahul a fost găsit 
mort în Belfast am ajuns la concluzia că al cincilea om ar putea fi 
teroristul nostru libanez. 

Willoughby zâmbi. O afacere libaneză suna bine. Va distrage 
atenția de la Irak. Poate vor reuși chiar să scoată o poveste 
potrivit căreia al-Rikabi era libanez, nu irakian. 

— Mulţumesc, zise el. Domnule Tolliver, aş vrea să discutăm 
puţin între patru ochi. 

După ce ieșiră ceilalți, Willoughby turnă whisky în două pahare 
și îi dădu unul lui Tolliver. 

— Ei bine, zise el. Cum afectează asta lataganul? 

Tolliver respiră adânc înainte de a răspunde: 

— Ar putea strica totul, domnule. Harker trebuie să se asigure 
că lucrurile vor rămâne sub control în Republică. Eu o să mă 
întorc direct la Londra, să pun acolo lucrurile la punct Trebuie să 
facem o înţelegere cu Hezbollahul, înainte de a fi prea târziu. 
Altfel... 

— Altfel suntem morţi cu toţii, domnule Tolliver! 

Dublin 
09.17 


— Liam, vreau să iei legătura cu Harcourt Street chiar acum. 
Spune-le că o bandă de oameni înarmaţi sunt pe cale să dea un 
atac asupra clădirilor guvernamentale din Merrion Square. Dă-le 
adresa asta și asigură-te că ajunge direct în calculatoarele lor. 
Declan se întoarse către biroul alăturat. Grainne, fă un apel către 
toate mașinile de patrulare din zona centrală a Dublinului. 
Același lucru: atac asupra clădirilor guvernamentale. Asigură-te 
că o să creadă că vine de la cartierul general. 

— Domnule, mașinile de patrulare nu au oameni înarmați. 
Dacă vin să se împotrivească celor din SAS... 

— Harker nu e nebun. Nu-și poate permite un schimb de focuri 
în situaţia asta. O să dea ordine clare oamenilor săi să se retragă. 
Sunt bine antrenați. Acum dă mesajul ăla! 

— Da, domnule! 

Dominic Lawlor urmărea monitoarele de securitate care 
acopereau nivelurile superioare. 

— Ce este? 

Declan se apropie de mulțimea de ecrane mici care afișau 
printr-un circuit închis de televiziune imagini din anticariat și din 
primul nivel al buncărului. Pe două monitoare putu vedea 
oameni îmbrăcaţi în costume negre de asalt Nomex cu cagule și 
măști de gaze, adunaţi lângă ușa de la intrarea în buncăr. Se 
simțea de parcă s-ar fi repetat evenimentele de la Castletown 
House. Numai că de data asta era pregătit. 

— Uşa aia a fost asigurată? 

— Da, domnule. 

— Cât timp mai avem până o vor sparge? 

— Depinde ce folosesc, domnule. Două, maximum trei minute. 


Asta însemna că aveau să fie la nivelul întâi foarte repede. 

Oamenii lui Declan tot mai aveau nevoie de timp pentru a-și 
aduna echipamentele și dosarele importante și pentru a distruge 
toate materialele compromiţătoare înainte de a pleca. Şoferii 
fuseseră deja trimiși să pornească mașinile care aveau să-i scoată 
din Dublin, împreună cu echipamentele. Buncărul avea o ieșire de 
urgenţă de a cărei existenţă știa numai taoiseach. Pádraig Pearse 
îi spusese personal de ea lui Declan și putea să parieze că Ciaran 
Clark nu avea cunoştinţă încă de existenţa ei. 

Declan privi din nou spre monitor. Doi oameni începuseră să 
taie ușa din oţel, folosind un dispozitiv cu flacără de oxigen. Mai 
aveau doar să distrugă încuietorile, apoi intrau. 

Luă un microfon de alături şi apăsă butonul pe care îl avea la 
bază: 

— Atenţie! Aceasta e o zonă interzisă. Intraţi într-o locaţie 
guvernamentală secretă, fără a avea autorizația necesară. Nu 
aveţi permisiunea de a pătrunde în această zonă. Vă rog să luaţi 
legătura de urgenţă cu ofițerul care vă comandă. 

Doi dintre oamenii SAS se apropiară repede unul de celălalt, 
iar unul din ei părea să vorbească prin microfonul din masca lui 
cu cineva din afara clădirii. În acest timp, tăierea uşii fu oprită. 
Declan socoti că va mai câștiga cel mult un minut cu diversiunea 
asta. 

Maire O'Brien apăru în pragul ușii secrete. 

— Mașinile sunt încărcate, domnule. 

Declan dădu din cap și îi spuse să fie gata de plecare. 

— OK, atenţie, toată lumea, zise el, asta e. Ne vom reîntâlni la 
Locul Unu. 

La uşă echipa britanică începuse din nou să taie. Înăuntru, doi 
dintre oamenii lui Declan ţineau ușa în bătaia puștilor de asalt. Ei 
aveau să fie ultimii care plecau. 

Restul echipei se repezi în tunelul îngust de ieșire. Trecea pe 
sub trei străzi pentru a ieși într-un garaj subteran dintr-o alee 
dosnică de lângă Baggot Street. Un monitor extern arăta că acolo 


traficul e normal. 

— Au spart încuietoarea, domnule! 

— Bine, ieşiţi! 

Declan îl împinse pe Dominic prin ușă. Pe monitor văzu echipa 
de asalt ocupându-și poziţiile. Unul dintre ei pregătea grenade 
lacrimogene. Ceilalţi erau înarmaţi până-n dinţi. 

— Înapoi! strigă Declan, chemându-i pe cei doi oameni în tunel. 

Uşa căzu în zgomotul unei grenade explozive, acompaniată de 
o lumină orbitoare. Declan, care avea dopuri în urechi și își 
acoperise ochii, aşteptă o jumătate de secundă, apoi apăsă un 
buton. În timp ce culoarul dintre el şi ușă izbucni în flăcări, se 
repezi în tunel, închizând și încuind ușa în urma lui. 

Craigpatrick 

lângă Mountshannon 
Districtul Clare 

11 octombrie 

14.25 


Craigpatrick era casa de vacanţă a lui Pâdraig Pearse Mangan 
și se afla la aproape treizeci și șase de kilometri la est de orașul 
Ennis, pe coasta de vest a Lough Derg-ului. Fra o regiune 
turistică, pentru partide de vânătoare organizate, braconaj și 
pescuit, care ajunseseră să facă viața mizerabilă pentru 
sălbăticiuni sau, pur și simplu, pentru croaziere pe lac. Casa lui 
Pádraig Pearse era o mică, dar costisitoare ascunzătoare pe care 
fostul taoiseach o construise la începuturile carierei sale, în 
apropierea biroului său din Limerick. Casa era la numai câţiva 
kilometri de Scariff, satul în care marele om se născuse și 
crescuse. Aici îi putea primi confortabil pe ziariștii care-l vizitau, 
înainte de a-i duce la casa cu două dormitoare a părinţilor săi 
pentru o ședință foto, ca și cum încă ar mai fi fost casa familiei 


sale. 

Declan și Concepta avuseseră întotdeauna permisiunea să stea 
la Craigpatrick și petrecuseră adesea sfârșituri de săptămână și 
vacanțe acolo când Máiréad era mică. În ultimii ani nevoile 
politice ale lui Pádraig Pearse deveniseră prioritare față de alte 
considerente şi păstrase casa numai pentru el, dar Declan încă 
mai avea cheia. 

Echipa se întâlni la un bar din Ennis, așa cum fusese stabilit. 
Odată regrupaţi, au plecat spre Craigpatrick, câte o mașină pe 
rând. Niciunul dintre ei nu fusese urmărit din Dublin. Pentru a 
urmări pe cineva cu succes pe șoselele pustii ale Irlandei era 
nevoie de îndemânarea celui mai experimentat urmăritor. Declan 
era sigur că Harker îi pierduse pentru moment. Cu puţin noroc, 
îşi puteau continua munca timp de câteva zile înainte de a fi 
nevoie să se mute din nou. Dacă se întâmpla așa, gândi el, se 
puteau muta în Burren, un ţinut pustiu și stâncos din nordul 
districtului, plin de peșteri și de grote, cea mai neospitalieră 
bucată de pământ din Irlanda. 

Declan păstrase o mașină numai pentru sine. Pe când ceilalți se 
îndreptau spre Craigpatrick, el se îndreptă spre Mountshannon 
pentru a vorbi cu îngrijitoarea lui Pádraig Pearse, Norah O'Shea. 
Ştia că ea vizitează casa cel puţin o dată pe zi, pentru a face curat 
și pentru a o încălzi. 

Îi ură bun-venit ca unui vechi şi bun prieten. Dar în spatele 
salutului, el putu detecta neliniștea cuiva care se teme că viaţa e 
pe cale să devină din nou nesigură. Înainte de a începe să lucreze 
pentru Mangan își pierduse bărbatul și doi copii într-un accident. 
De atunci își construise o viaţă a ei în jurul statutului pe care 
postul de îngrijitoare a casei lui taoiseach i-l dăduse în 
Mountshannon și prin împrejurimi. Acest statut era acum vizibil 
amenințat. În urmă cu douăzeci și patru de ore, lucra pentru 
prim-ministrul unei națiuni mici, dar independente. Acum nu știa 
ce va aduce următorul buletin de știri sau dacă cel care o 
angajase ar putea fi acuzat de crimă și dus la închisoare. 


Declan îi vorbi cu grijă, punând accentul pe funcţia sa de șef al 
unităţii de elită a poliţiei naţionale. Atâta timp cât Ciaran Clark nu 
emitea un ordin pentru a fi arestat, nu exista nicio posibilitate ca 
Norah O'Shea să poată afla în ce situaţie era Declan. 

— Am nevoie de ajutorul dumneavoastră, doamnă O'Shea, zise 
el, de parcă i-ar fi făcut unul din instructajele private de care ea 
se bucurase atât de mult pe vremuri, când Pâdraig Pearse o luase 
sub aripa sa ocrotitoare. Nu trebuie să vă spun ce necazuri are 
cumnatul meu. Aţi auzit asta la radio. 

— E un lucru îngrozitor, domnule Declan, îngrozitor! Desigur 
că bietul om trebuie să fie într-o stare foarte proastă, era tot 
timpul atent cu lucrurile astea. Sora lui va fi alături de el, nu-i 
aşa? Și la urmă, după tot ce vi s-a întâmplat și ei și 
dumneavoastră... Dumnezeu să ne-ajute. 

— Ea este în sudul țării cu familia, doamnă O'Shea, și nu mă 
îndoiesc că Pádraig i se va alătura de îndată ce va putea. Dar vă 
spun că acuzaţiile aduse lui Pâdraig Pearse nu sunt întemeiate. 
De asta am venit aici, pentru a desfășura o investigație secretă ca 
să aflu adevărul. Sunt convins că vom descoperi că toată afacerea 
i-a fost înscenată de la cap la coadă. Și aici am nevoie de ajutorul 
dumneavoastră. 

— Desigur, ştiţi că o să vă ajut cu tot ce vreţi, domnu' Declan. El 
va veni? 

— Nu la Craigpatrick, nu. Este reținut deocamdată la Dublin. 
Totul depinde de această investigaţie. Dacă pot să găsesc dovada 
de care am nevoie, domnul Mangan va fi liber. Necazul e că 
întreaga operaţiune este neoficială, așa că trebuie să rămână 
strict secretă. Dacă răsuflă măcar o vorbă despre faptul că sunt 
aici cu o echipă de anchetatori... 

Făcu o pauză cu subînţeles, lăsând imaginaţia ei să facă restul. 

— Să spunem doar, continuă el, că Pâdraig Pearse are inamici 
politici, oameni care s-ar folosi de prezența mea aici pentru a-l 
ataca. La urma urmei, sunt cumnatul său și nu le va lua prea mult 
să inventeze o poveste și despre mine. Asta înseamnă că, 


indiferent ce s-ar întâmpla, nu trebuie să spuneţi nimic nimănui 
de prezența mea aici. 

Doamna O'Shea dădu energic din cap. Era chiar datoria ei să fie 
discretă și nu ar fi fost pentru prima oară când și-ar fi ţinut gura 
în legătură cu cei care vizitau casa. 

— N-o să se audă nimic de la mine, domnule, puteți conta pe 
asta! 

— Sunt sigur că pot. Dar mai este o problemă pentru care am 
nevoie de ajutorul dumitale. Avem nevoie de provizii pentru 
perioada în care vom sta aici. Dacă m-aș duce în Mountshannon 
sau în Whitegate pentru a cumpăra ceva, aş fi cu siguranță 
recunoscut. Credeţi că puteți să cumpăraţi destule provizii din 
mai multe locuri, așa încât să nu atrageţi atenţia? O să trimit o 
echipă să vă ducă prin împrejurimi cu mașina în seara asta. Dacă 
întreabă cineva, Concepta şi câteva prietene au venit pe 
neașteptate pentru o vacanţă de câteva zile. 

Se întâmplase destul de des asta în trecut pentru a fi plauzibil. 
Declan fixă o oră şi îi spuse că o va trimite pe Grainne Walsh. 

— Mergeţi cu bine, domnule, zise doamna O'Shea când el plecă. 
M-am gândit mult la dumneavoastră în ultimele săptămâni, la 
dumneavoastră și la doamna Carberry. Fiica dumneavoastră era 
cea mai scumpă ființă care a existat vreodată. 

O opri înainte de a deveni prea dureros. Îi fusese greu să vină 
aici. Craigpatrick era plin de amintiri ca un album. 

— Ei bine, domnule, sunt sigură că o veţi scoate la capăt Dacă 
luaţi legătura cu domnul Mangan, vă rog să-i spuneţi că mă 
gândesc la el. Am aprins o lumânare pentru el aseară la biserică 
și o să fac la fel și în seara asta. Vă rog mult să-i spuneţi asta! 

__Seân Tobin îl zăvori pe Omul Galben pentru restul serii. 
Invățase să se poarte de parcă ar trăi viața a două persoane, 
învățase să-și țină eurile separate atât cât îi permitea sănătatea 
mintală. Dacă trebuia să fie bun ca informator trebuia să fie la fel 
de bun și ca ofițer de informaţii. O scăpare într-una din vieţi ar fi 
afectat-o iremediabil pe cealaltă. Urma să-și petreacă seara în 
MeD's, ascultând prostii și scoțând din ele cele mai valoroase 
informații, lucruri pe care să le poată preda superiorilor din IRA, 
pentru a le demonstra că îşi face datoria. Fi, în schimb, în semn 
de încredere absolută, îi vor da detalii despre misiunile 
îndeplinite sau despre cele plănuite, dintre care unele vor ajunge 
la Tommy Maguire. 

Partea cea mai proastă era că ajunsese să aibă încredere în 
protestant, chiar să-l placă. În adâncul inimii erau foarte 
asemănători. Amândurora le plăceau fotbalul, darts și biliardul. 
Amândurora le plăceau copiii. Urmăreau de multe ori aceleaşi 
programe TV. Aveau chiar și cunoștințe comune, un cuplu care se 
căsătorise și plecase să locuiască în Anglia. El era un văr de-al lui 
Tommy, ea era o nepoată de-a lui Seân. 

Se strecură pe ușa barului și se îndreptă direct spre tejghea. Pe 
perete atârna o pictură a lui Mâiread Farrell, o activistă IRA ucisă 
în Gibraltar în 1988, alături de steagurile Republicii și ale celor 
patru provincii. Erau cu toţii aici, cu toţii prieteni vechi de-ai săi, 
oameni pe care îi cunoştea din copilărie. Toţi știau că e în IRA, 
dar numai câţiva bănuiau ce hram poartă. Unele lucruri era mai 
bine să nu le ştii. Și, desigur, nu puteai fi niciodată pe deplin sigur 
că omul din cealaltă parte a mesei din bar, cineva pe care îl 
cunoșteai de când eraţi de-o șchioapă, de când aruncaţi împreună 
pietre în geamuri, nu era și el membru al IRA. 

Jimmy McMenemy era acolo, în spatele mesei ca de obicei, și, 
după cum arăta, era la al treilea Guinness. Seân își luă ceva de 
băut, un Murphy, şi i se alătură. Ştia că Jimmy e înarmat. Locul 
său îi permitea să vadă ușa și, mult mai important, cine intra pe 


uşă. Aici, ca în orice zonă republicană, cea mai mare frică a 
tuturor era că o bandă de loialiști puteau să intre într-un bar sau 
într-un club cu arme automate încărcate, pregătiți pentru o 
partidă de trageri. Niciun număr de camere de luat vederi nu 
putea preveni un atac rapid, împușcăturile și fuga. Se mai 
întâmplase înainte și avea să se mai întâmple. 

Treaba lui Jimmy McMenemy era să oprească astfel de atacuri 
înainte de a începe. Stătea în același loc în fiecare seară, cu arma 
la îndemână și ţinând ușa sub observaţie. Dar când ajungea la a 
cincea sau a șasea halbă era discutabil că și-ar mai fi putut 
îndeplini sarcina în cazul în care ar fi apărut o bandă de mascaţi. 

Seân se așeză. 

— Salve, Jimmy! L-ai văzut pe Patrick în seara asta? 

— A fost pe-aci mai devreme. Am vorbit despre necazurile de 
aseară. 

— Mda, știu. Trebe să mă văd și eu cu câţiva băieți. Andy 
Meateer zicea că vine pe aici mai încolo. Fătuca lui e bolnavă. 

— Am auzit. E la Royal? 

— Au internat-o azi-dimineaţă. Îi fac analize. 

— N-au nicio idee despre ce e vorba? 

Seân își scutură capul. 

— S-a pomenit că-i e rău aseară, iar când a venit doctorul azi- 
dimineaţă, a trimis-o direct la spital. L-am văzut pe Andy la cină. 
Îi e teamă că e ceva serios. 

— Îmi pare rău să aud asta. E o fătucă simpatică. 

Jimmy luă o gură zdravănă de Guinness, rămânând cu o 
mustaţa albă și groasă de spumă pe buza superioară. 

— Că tot vorbim de fătuci, ce face Bridget? 

Bridget Noonan era prietena lui Seân. Trăiau împreună de trei 
ani şi aveau de gând să se căsătorească la primăvară. Aveau deja 
un copil, o fetiță de care Seân era teribil de mândru. Faptul că 
erau împreună îl făcea să i se pară că viața merită trăită. 

— E bine. În noaptea asta e pe undeva cu sora ei. Cred că-și 
vizitează niște prietene. S-ar putea să sune mai târziu. 


Li se alătură un om înalt, Barley O'Brien. Avea un pahar mare 
cu Bushmills într-o mână și un exemplar din An Phoblacht în 
cealaltă. 

— Veşti bune despre seara trecută, zise el. Sunt șaisprezece 
soldați morți. Ultimul și-a dat viața pentru Anglia acum o juma’ 
de oră. 

— A confirmat cineva care dintre băieții noștri au fost acolo 
noaptea trecută? întrebă Seân. 

— Credeam că știi asta, răspunse Barley. 

— Cum așa? 

Seân nu prea avea încredere în Barley și n-ar fi recunoscut 
niciodată în faţa lui că este ofițer de informaţii al Brigăzii Belfast, 
ba chiar nici că face parte din IRA. 

— Ştii bine, zise Barley. 

— Am auzit că au fost Con Mckearney și Dezzy McCormick. Ei 
le-au ucis soldaţii, interveni Jimmy. Deși e greu de crezut. 

— E mai mult decât greu, zise Barley. Am auzit spunându-se că 
au mai găsit un om în casă. 

— Tre’ să fi fost bun, zise Jimmy. Con Mckearney era un tip 
dur, dar n-a fost niciodată așa bun. Cât despre Dezzy... 

În acel moment ușa se deschise și intrară doi oameni în 
costume. Toţi deveniră vizibil crispaţi. Jimmy își vâri mâna sub 
masă. În capătul celălalt al încăperii, o altă mână apăsă pe un 
buton ascuns. 

Străinii priviră în jur cu atenţie, netulburaţi de neliniștea pe 
care o provocaseră. Unul dădu cu ochii de micul grup de la masa 
lui Jimmy. Îi şopti ceva tovarăşului său și se îndreptară împreună 
spre masă. 

— lată-te, în sfârșit, zise primul om, îndreptându-se spre Seán. 

li ignoră pe ceilalți doi. Accentul său era englezesc - educat, 
dar nu preţios. Prietenul său se postă alături. 

— Salut, Seán, zise el. Unii dintre vechii tăi prieteni ar dori să 
te vadă. Avem o maşină afară. Îi aruncă o privire lui Jimmy. Nici 
nu mi-ar trece prin cap, irlandezule! Doar dacă vrei să i te alături 


regretatului Con McKearney. 

Era ceva în tonul și în înfățișarea omului care îi spuse lui 
Jimmy să nu riște. Urmau să vină ajutoare într-o clipită. Să se 
descurce ei. Aruncă o privire în jur. Mai bine să ieși de-aici 
înainte de a începe împușcăturile. 

— Haide, Seân, zise primul om. Tommy Maguire te așteaptă. 
Zice că i-ai promis niște informaţii în legătură cu seara trecută. 

Seán privi în jur. Fiecare ochi din bar era aţintit asupra lui și 
fiecare ochi era ostil. Străinii nu erau înarmaţi, până şi un prost 
îşi dădea seama de acest lucru. Asta îi mai dădea ceva șanse. 
Toată lumea știa că nu era treaba agenţilor de informaţii britanici 
să salte oameni de pe stradă sau din cluburi pentru interogatoriu. 

Seân se ridică în picioare. Picioarele îi erau grele, capul i se 
învârtea. Oamenii în costume gri îl uciseseră deja, de parcă i-ar fi 
tras un glonţ în cap. 

Willoughby intră în cameră în liniște, ca o pisică neobosită care 
umbla în căutarea prăzii. Odată cu el intră în cameră și o aură 
nedefinită a autorităţii. Dacă până acum exista vreo îndoială cu 
privire la cel care conducea, sosirea lui Willoughby o spulberase. 
Petrecuse o viaţă învățând cum să se impună fără să ridice vocea, 
să poarte uniforme impozante sau să invoce legi jalnice. 

Nu era o cameră prea plăcută. Nici nu trebuia să fie. Oficial, nu 
exista. Neoficial, era cunoscută printre membrii serviciilor de 
securitate din Irlanda de Nord cu numele de „Sicriul”. Nu avea 
nicio fereastră, pereţii erau vopsiți în negru, iar tavanul era o 
oglindă, ca într-un dormitor de bordel. O analogie superficială ar 


fi putut portretiza întreaga clădire ca pe un bordel, cu agenţii 
care o conduceau pe post de peşti și cu cârtiţele care veneau pe 
post de prostituate. Dar în această analogie ar fi lipsit cu 
desăvârșire esenţialul. 

Ceea ce se petrecea aici nu era prostituție, ci un joc riscant. Un 
joc greu, înflăcărat, care te putea duce la ruină și chiar la moarte. 
Bărbaţii și uneori femeile de aici pariau într-un sport sângeros, 
unul care era jucat de-a lungul și de-a latul unei întregi provincii 
și chiar și dincolo de ea. Câteodată câștigau, câteodată pierdeau, 
dar cu toţii continuau să arunce zarurile, până când o bombă sau 
un glonţ îi scotea fizic de la masă. 

Tobin stătea pe podea, cu spatele la perete, cu privirea 
pierdută înainte, ca un om care văzuse fantoma tatălui său. Era 
îmbrăcat doar cu izmene. Pielea îi era palidă și plină de pistrui, 
iar carnea - flască. Lângă el, pe un scaun, stătea Malcolm Blake, 
anchetatorul principal al lui Willoughby. El și Tobin petrecuseră 
împreună o oră. De obicei, asta era numai încălzirea, dar de data 
asta Blake ştia că şeful vrea rezultate imediat. Îl presase pe Tobin 
cât de mult se pricepuse, dar fără niciun rezultat. 

— Mulţumesc, Malcolm, zise Willoughby. De ce nu te duci să-ţi 
faci un ceai? Trebuie să fii obosit. Vreau să schimb câteva vorbe 
cu Omul Galben. 

Blake privi pe rând spre Willoughby și spre Tobin, apoi din nou 
spre Willoughby. 

— Sunteţi sigur, domnule? Vreau să spun că nu cred că e 
pregătit încă. 

— Nu te îngrijora, Malcolm, o să fie. Zâmbi spre omul de pe 
podea. Nu-i aşa, Seân? 

Tobin nu dădu niciun răspuns. Blake ridică din umeri și plecă. 
Putea urmări continuarea din camera alăturată. Willoughby se 
îndreptă spre scaun, îl răsuci și se aşeză, punându-și mâinile pe 
spătarul scaunului. 

— Ei bine, Seân, cum te-a tratat Malcolm? 

Tobin continuă să privească, pierdut, podeaua. 


— Haide, Seán! După câte știm, obișnuiai să vorbeşti fără să te 
lași îmboldit prea mult. Obișnuiai să fii volubil. 

Tobin ridică privirea. Nu știa cine era Willoughby și nici nu-i 
păsa prea mult. Dar putea spune doar aruncând o privire că e 
unul de la vârf. De mai sus decât fusese el vreodată și, din cauza 
asta, mai periculos. 

— Vreau să-l văd pe Tommy Maguire, zise el. El e omul meu de 
contact. Cu el tratez. 

Willoughby își scutură capul. 

— Asta nu-i o idee bună, Seán. Am depășit faza asta acum, 
suntem mult peste Tommy Maguire şi cei de teapa lui. Acum ești 
în mâinile celor mari, Seán! Jocul pe care-l jucai s-a schimbat. 
Crede-mă, singura ta speranţă de a ieși întreg de aici stă în mine. 

Tobin privi în sus către el. Disperarea de pe faţa sa era vizibilă 
și grotescă. 

— Ce mama dracului tot spui? Nenorocitele tale de maimuțe au 
intrat la MeD's de parcă ar fi fost moșia lor. M-au strigat pe nume 
și mi-au spus că sunt căutat pentru informaţii. Isuse, omule, mai 
lipsea să strige în gura mare că sunt cârtiță. 

— Ce repede te-ai prins, Seân. Exact asta trebuia să se 
întâmple. Sunt un om furios, Seán, şi am și eu temerile mele. 
Aseară s-a petrecut ceva care a schimbat complet situaţia. Cum se 
spune în astfel de situaţii? „Cad toate înțelegerile”, parcă așa. 
Dosarul tău tocmai a fost închis. În ceea ce mă priveşte, tu nu mai 
ești în viață. Nu exiști. N-o s-o mai vezi pe prietena ta Bridget 
niciodată. Copilului tău i se va spune că ești mort. E perfect 
posibil ca, după ce prietenii tăi de la MeD's vor răspândi veştile 
despre activitățile tale extracuriculare, lui Bridget să i se pună 
niște întrebări destul de grele de la niște oameni cam răi. Nu i-aș 
da prea multe șanse. Tu ce zici? 

Tobin nu zise nimic. Ştia prea bine că omul în costum cu dungi 
nu spune altceva decât adevărul. Se uită la el, încercând să-și 
ghicească soarta pe faţa sa fermă și imobilă. 

— M-aţi omorât, zise el. Ce-aţi făcut voi este o crimă. Sper că 


sunteţi satisfăcuţi. Am făcut tot ce-aţi vrut, niciodată n-am trișat. 
Aveam o înţelegere cu Tommy, iar voi, nenorociţilor, aţi rupt-o. 
Trebuia să-mi dau seama că nu trebuie să am încredere în niște 
nemernici de englezi. 

— Ascultă, Seân, îmi pare foarte rău că lucrurile s-au întâmplat 
aşa cum s-au întâmplat. Zău că-mi pare rău! Mi-ar fi plăcut să 
continuăm să te folosim. Ne-ai fost de mare folos în trecut și nu 
am nicio îndoială că ai fi continuat să fii la fel și pe viitor. Tommy 
Maguire are o părere foarte bună despre tine. Cu toţii avem. 
Omul Galben e o legendă aici. 

Willoughby se opri și privi în jos către omul de pe podea. Simți 
că vrea să îl pocnească, să-l răstoarne cu o lovitură de picior. Și, 
într-un fel, asta și urma să facă. 

— Din nefericire, Seân, lucrurile nu s-au desfășurat chiar după 
cum am plănuit noi. După cum ţi-am spus, de aseară toate 
înțelegerile au căzut. Seara trecută a fost deosebită, dincolo de 
orice limită, și tu ştii la fel de bine ca mine că nimic nu va mai 
putea fi la fel vreodată. Vreau să-mi spui tot ce știi despre 
evenimentele de aseară. Spune-mi adevărul și o să-ți petreci 
restul vieții tale mizerabile în confort. Încearcă să mă tragi pe 
sfoară şi te vei trezi înapoi la MeD's cu o etichetă la gât. Te 
sfătuiesc să accepţi oferta mea. Numai un nebun ar refuza. Dar... 

Privi încruntat către omul lui Tommy Maguire, ghemuit 
neputincios pe podeau rece și respingătoare în izmenele lui 
nespălate. Willoughby se gândi că fusese umilitor pentru el să 
petreacă atâta timp din viaţă în locuri ca ăsta, alături de creaturi 
ca Tobin. Pensia părea mai atrăgătoare ca niciodată. Și mult mai 
departe decât i se părea cu douăzeci și patru de ore în urmă. 

— Dar e un lucru pe care trebuie să-l înţelegi, Seán. Ai exact 
trei minute în care te poţi hotărî. Sincer, nu am mai mult timp 
decât atât pentru a-l pierde cu tine. Am alte treburi, mult mai 
arzătoare decât salvarea vieţii unei cârtițe. Foloseşte-ţi cele trei 
minute corect, Seân! 

Se duse lângă ușă. 


— Nu mi-ai spus numele tău, se plânse Tobin. Trebuie să-ţi știu 
numele tău blestemat! 

— Da, sunt sigur că trebuie, Seân. Dar nu ai timp acum de făcut 
noi cunoștințe. O să-l trimit pe Malcolm înapoi în câteva minute. 
Cu un reportofon. 


Trei minute nu înseamnă foarte mult timp. Suficient să fierbi 
un ou. Sau să asculți o melodie în vogă. Sau să alergi un 
kilometru. Dar nu suficient de mult pentru a lua o decizie care să- 
ţi hotărască viaţa sau moartea. Oricum, Seán Tobin avusese mult 
timp în trecut pentru a se gândi chiar la lucrurile pe care 
Willoughby i le cerea acum. Știuse dintotdeauna că așa ceva s-ar 
putea întâmpla și că, atunci când avea să se întâmple, nu avea să 
aibă prea multe soluţii între care să aleagă. 

Uşa se deschise şi Blake intră în cameră. Avea în mână un 
pistol automat mic, iar Seân ştia că l-ar fi folosit dacă nu ar fi fost 
cooperant. Să trimiţi o cârtiță demascată înapoi în stradă era 
foarte riscant. Cârtiţele adună informaţii importante din ambele 
părți și, dacă s-ar fi ivit ocazia, un bun interogator IRA putea 
scoate multe de la un informator atât de vechi ca Omul Galben. 
Era mult mai bine să faci totul aici și apoi să arunci cadavrul lui 
Tobin în stradă și să anunţi moartea lui ca pe o altă execuţie a 
IRA. 

— Fi, Seán, te-ai gândit? 

— Se va ţine de cuvânt, nu-i așa? Este de încredere? 

— Cine? Șeful meu? Nici nu se pune problema. Nu ai putea găsi 
pe cineva mai de încredere. 

— Sunt nevoit să te cred, nu-i așa? Nu prea am ce dracului 
altceva să aleg. 

— E bine. Mă bucur că ai înţeles asta. Acum hai să trecem la 
treabă! 

— Îmi poţi da un scaun? 

— Mai încolo. Îţi pot da tot ce vrei mai târziu. Dar acum dă-i 
drumul ușurel și spune-mi ce știi. 


Tobin închise ochii. Încercă să-şi imagineze plaje însorite, dar 
tot ce putu vedea fu o străduţă întunecoasă trecând printre nişte 
case părăsite. Şi tot ce putu auzi fu un foc de armă îndepărtat, 
scurt şi sec. 

— Unitatea specială care a făcut treaba din august, începu el. 
Cei care i-au omorât pe oamenii voştri. Au fost puși din nou la 
treabă. Reactivaţi, înţelegi? Peste graniță, în Monaghan. N-aș 
putea să vă spun exact unde, jur pe Dumnezeu că nu pot. 
Maureen O'Dalaigh s-a dus acolo pentru a-i conduce. A mai luat 
pe cineva cu ea. Un bărbat, un străin. A fost aici aseară. Au fost 
amândoi aici. 

Petrecură o oră împreună, cea mai lungă oră din viața Omului 
Galben. Era o ușurare bine-venită să-i spună englezului tot ce 
știa, să-şi descarce sufletul, pentru totdeauna. Asta era pentru 
ultima oară. Ultima trădare, ultimul act din cariera Omului 
Galben. Mâine Seán Tobin va fi în drum către o viață nouă, cu un 
nou nume. Nu avea nicio importanţă pentru el unde mergea atâta 
timp cât Bridget și copilul erau cu el și vorbeau engleza. Râse 
gândindu-se la această ironie. Tot timpul s-a luptat să scape de 
englezi, iar acum era disperat să vorbească limba lor blestemată. 
Și totuşi, irlandeza nu putea să-l ducă foarte departe, nici chiar în 
Irlanda. 

Blake îl lăsă unde îl găsise, visând într-o cameră rece și 
întunecată la plaja Bondi şi la spaţiile largi de afară. Willoughby îl 
aştepta alături, de unde urmărise interogatoriul printr-o oglindă 
falsă. 

— Foarte bine lucrat, Malcolm! Cred că ne ajunge. Am încheiat 
treaba pentru azi. Cel puţin, partea asta. Va trebui să punem la 
cale o operaţiune, să găsim unitatea specială înainte de a pleca 
din Monaghan. Dacă e nevoie de o operaţiune peste graniţă, 
atunci cu cât va fi mai mică distanţa pe care trebuie să o parcurgă 
băieții noștri, cu atât mai bine. Păcat că nu pot să o conduc chiar 
eu; mi-ar plăcea să văd totul. 

— Aş putea pune echipa să vă facă o înregistrare video, 


domnule. Cel puţin, cu schimbul de focuri. 

Willoughby își scutură capul. 

— Mult prea morbid, Malcolm. Și implică riscuri. Dacă o casetă 
ca aia pică vreodată în mâinile cui nu trebuie... Nu, o să mă 
mulțumesc să ascult poveștile și o să-mi imaginez singur. 

— E în regulă, domnule. O să am grijă ca treaba să fie bine 
făcută. 

— Aşa să faci. Seara trecută a fost armata - o afacere teribilă și 
foarte dureroasă, dar totuși era vorba de armată. Asta va fi o 
afacere personală. 

— Vă garantez, domnule, că vom face treabă bună. Și o să ne 
asigurăm că vor ști ce au păţit. Și cine le-a făcut-o. 

— Ai grijă de asta. Şi, Malcolm... Făcu un gest către camera în 
care se desfășurase interogatoriul. Rezolvă problema asta înainte 
de a trece la treabă. 

— Rămâne că toate înțelegerile au căzut, domnule? 

— Exact. 

— 1 s-au făcut promisiuni, domnule. Avem o responsabilitate 
morală... 

— Nu există așa ceva. Termenul ăsta n-are niciun înţeles. 
Nimeni nu are nicio responsabilitate faţă de un terorist. Dacă iese 
de aici, chiar și sub un alt nume, ar putea produce pagube 
inestimabile. Știe despre interesul nostru aparte asupra unităţii 
speciale a lui Conor Melaugh. Știe, sau cel puţin bănuiește, că 
oamenii pe care i-au împușcat la Malone House erau din MI5. Și 
poate ştie chiar și de ce au fost împușcați. Asta înseamnă că încă 
mai are informaţii de dat. Ar putea chiar încerca și să meargă la 
un ziar, poate la vreo fițuică din Sydney, care nu simte nicio 
responsabilitate morală faţă de secretele de stat britanice. 

E mult mai bine să ajungă acolo unde-i e locul. În vreun canal 
din vestul Belfastului. Îi va pune un pic pe jar pe cei din PIRA și 
ne va oferi și nouă puţină propagandă de calitate despre cum se 
poartă ei cu propriii oameni. 

Blake își scoase din buzunar pistolul și verifică dacă e încărcat. 


— Ce facem cu femeia, domnule? Cu Bridget Noonan. E încă 
jos, în hol. Ştie ceva sau s-o trimit să-şi facă bagajele? 

Willoughby reflectă puţin. 

— Aranjeaz-o şi pe ea! Ca măsură de prevedere. 

Blake dădu din cap și deschise ușa. Șeful său rămase visând nu 
la întinderile barbare din colonii, ci la o casă lângă Fowey, cu 
vedere la mare. Nici măcar prima împușcătură nu-l trezi din 
reverie. 

Se ghemui pe patul tare din celula ei, ascultând cum vântul 
furios șuiera dintr-un capăt al insulei în celălalt și apoi mai 
departe, peste apele adânci ale Atlanticului. Erau valuri înalte de 
jur-împrejur, care se spărgeau de stânci de parcă s-ar fi prins 
într-un joc și încercau să le zdrobească. Ştia că sunt pe o insulă de 
lângă coasta de vest, dar nu îi știa numele. Nici nu ar fi însemnat 
ceva pentru ea dacă l-ar fi ştiut. Nu era altceva decât o piatră 
goală la marginea oceanului, un loc pe care numai un eremit sau 
un fanatic l-ar fi putut iubi. 

Fanaticul care-i ţinea aici îşi spusese „Mielul Domnului”. Ei îi 
veneau în minte alte nume, mult mai puţin onorabile. După 
ultima întâlnire, în care tăiase mâinile acelor oameni, el îi 
vorbise. Îi spusese că are puterea de a o lăsa să plece oricând ar 
vrea ea să plece. Nu pronunţase cuvintele, dar bănuia care ar 
putea fi preţul. Faptul că nici măcar un om care se considera fiul 
lui Dumnezeu nu putea să viseze la ceva mai original, că era atât 
de predictibil, de depășit o deprima. 

În noaptea aceea fusese mult prea dezorientată chiar și pentru 
a-i răspunde. În seara asta stătea ascultând furtuna, gândindu-se 
la același lucru care o frământase toată ziua: ar fi dispus să 
elibereze și alte femei în schimbul favorurilor pe care le cerea de 


la ea? 

Gândul o făcu să se înfioare. Dar câteva femei erau într-o stare 
proastă, care se înrăutățea. Cu cât scăpau mai repede de aici, cu 
atât era mai bine. Dacă Amina voia să facă ceva aici avea nevoie 
de cât mai puţine persoane infirme. Câteva femei fuseseră 
antrenate să lupte, celelalte își petrecuseră vieţile în spatele 
pereţilor şi ale vălurilor. Cât despre bărbaţi, ea credea că 
lucrurile nu sunt foarte diferite. 

Vântul părea destul de puternic pentru a putea arunca în mare 
clădirile cu tot ce era în ele. Aproape că își dorea să se întâmple 
aşa. Uneori, când vântul se mai potolea pentru un timp, o putea 
auzi una pe dintre ostatice, o femeie iraniană pe care o chema 
Nushin, plângând în celula ei de alături. Și ceva mai încolo, 
gemetele unuia dintre bărbaţi, ale cărui mâini fuseseră tăiate atât 
de brutal. 

Cum trăise vreodată cineva pe aceste stânci golașe, se gândi ea, 
prin toate aceste ierni lungi și pline de vânt, luptându-se să 
supravieţuiască cu ce găsea în mare și pe cea mai subțire fâșie de 
pământ? îşi spuse că avea să înnebunească dacă șuieratul 
vântului nu înceta. 


Stătea în întuneric și încerca să-și imagineze propriul corp ca 
pe ceva separat de ea, ca pe o entitate deconectată. Ca o 
prostituată sau o călugăriţă, sau o victimă a cancerului se lupta să 
creeze un abis între ea și propria ei carne, să-și înstrăineze ceea 
ce privise până atunci ca fiind singurul lucru pe care îl poseda cu 
adevărat. Stătea în întuneric ca o piatră, în timp ce furtuna urla 
afară. Stătea în întuneric ascultând, așteptând între două bătăi ale 
inimii să audă pași apropiindu-se de ușa ei. Și încă nu se hotărâse 
ce avea să facă. 

Fusese o zi lungă. Pentru cea mai mare parte a echipei fusese o 
zi grea puseseră operațiunea din nou pe picioare, de data asta cu 
mijloace limitate. Reconectaseră telefoane, făcuseră birouri din 
mese și servante, puseseră în funcțiune folosind prizele din casă 
puţinul echipament pe care reușiseră să-l aducă cu ei. 
Calculatoarele fuseseră conectate și legate în reţea, modemurile 
fuseseră instalate, faxurile conectate și înzestrate cu numere 
false. 

Doamna O'Shea împreună cu Grainne bătuseră ţinutul Clare în 
lung și-n lat pentru a aduna proviziile necesare fără să atragă 
atenția cuiva. Rezultatul era o cămară bine garnisită, două 
frigidere pline și un congelator care abia se mai închidea. Părea 
că s-au aprovizionat ca să reziste unui asediu. Declan își încleșta 
dinţii gândindu-se la asta. Un asediu nu era complet de neluat în 
seamă. 

Toţi erau obosiţi și câţiva dintre ei se duseseră deja la culcare. 
Myles O'hUiginn era în bibliotecă, inspectând cărţile de acolo 
pentru a vedea dacă este vreuna care i-ar putea fi de folos, distras 
foarte des de câte un volum cu un subiect cu totul irelevant. Îşi 
conectase deja calculatorul la internet, ceea ce-i permitea accesul 
la câteva baze de date internaţionale. 

Cei care nu puteau face expertize tehnice fuseseră ocupați cu 
monitorizarea buletinelor de știri irlandeze și britanice, la 
televiziune și la radio. Craigpatrick era echipat cu o antenă de 
satelit, ceea ce le permitea accesul la CNN și la câteva rețele 
europene. Nu că ar fi fost vreo diferenţă între ele; toate veştile 
erau proaste. 

Ciaran Clark, noul taoiseach, recunoscuse public că la 
Castletown House avusese loc o luare de ostatici, dar insistase 
asupra faptului că situaţia este sub control, că investigaţiile 
dăduseră deja la iveală câteva indicii importante și că în scurt 


timp aveau să se facă arestări. Frau şanse bune ca ostaticii să fie 
eliberaţi în câteva zile, nevătămați. 

Numele celor care erau ţinuţi captivi nu fuseseră date 
publicităţii. Nici Clark și nici insipidul purtător de cuvânt 
guvernamental care îi urmase - și pe care nimeni nu-l 
recunoscuse - nu se referiseră la solicitările răpitorilor. Nici vreo 
mențiune despre moartea egipteanului Abd al-Halim Abbud nu 
fusese făcută sau despre amenințarea care plana asupra vieților 
celorlalți. 

La Luxor, în nordul Egiptului, avusese loc un atac asupra unui 
autobuz plin cu turiști francezi. O declarație emisă de un grup 
fundamentalist, Jama'a Takfir wa 'l-Hijra, pretindea că atacul 
fusese o reacţie la luarea de ostatici. O turistă, o femeie din Nisa, 
Madeleine Dubois, fusese ucisă. Alţi câţiva fuseseră răniţi. 
Poliţiştii din escorta vehiculului deschiseseră focul asupra 
combatanţilor, ucigând doi. Nimeni nu putuse să dea vreo 
explicaţie de ce fusese ales un grup de turiști francezi, iar Jama'a 
Takfir wa 'l-Hijra nu pretinsese că Franţa fusese implicată în 
răpire. 

Investigaţiile legate de averea personală a lui Pádraig Pearse 
Mangan continuau. Fostul taoiseach dăduse o declaraţie prin 
intermediul reprezentanţilor săi juridici din Dublin, Pluck & 
McCruiskeen, negând afirmaţiile și promițând dovezi care urmau 
să demonstreze completa sa nevinovăție. 

Declan le ură noapte bună celor care încă mai erau treji și se 
duse la culcare. Camera lui Pádraig Pearse fusese rezervată 
pentru el, deși părea de rău augur să doarmă în patul acestuia, 
date fiind circumstanţele. Căzu într-un somn adânc, aproape 
imediat. În visele sale era din nou în Liban, alergând după un om 
căruia nu-i putea vedea faţa. În timp ce alerga, vocea Aminei îl 
striga, dar el nu putea auzi ce spune. 

Dintr-odată se trezi de-a binelea. Pentru câteva secunde nu 
ştiu cine era. Cineva era aplecat deasupra lui în întuneric. 

— Domnule Carberry, vreţi să vă treziţi, vă rog? 


Era Dominic Lwlor, îmbrăcat doar în maieu și chiloți. 

Declan mormăi: 

— Cât e ceasul? 

— Cinci şi zece, domnule. Avem un apel din Dublin. Vrea să 
stea de vorbă cu dumneavoastră. 

— Cine dracu' sună la ora asta? 

— Nu ştiu, domnule, îmi pare rău. N-a vrut să-și dea numele. 
Dar spune că e urgent. O chestiune de viaţă și de moarte. 

— Ar fi bine să fie. 

Declan se strădui să coboare din pat. Era teribil de frig în 
dormitorul neîncălzit. Afară furtuna începuse să se potolească. 

Telefonul era în biroul lui Mangan, ceea ce însemna că fusese 
un apel direct pe numărul neascultat al prim-ministrului. Declan, 
în pantaloni și cu o pătură aruncată pe umeri, se lăsă în scaunul 
moale din spatele biroului și ridică receptorul. 

— Carberry, zise el, și se gândi că s-ar putea considera norocos 
dacă nu-l va apuca o durere de cap. 

— Isuse, domnu' Carberry, mi-a luat mai bine de o oră să vă 
găsesc, zău așa! 

Vocea de la celălalt capăt era a lui Seamus Cosgrave, 
informatorul lui Declan. 

— Seamus? Cum dracului ai făcut rost de numărul ăsta? 

— A, mi l-aţi dat acum un an sau doi. Eraţi în vacanţă, dar 
aveam nevoie de un număr la care să vă găsesc, pentru că era o 
urgenţă. Ei bine, Isuse, domnu' Carberry, domnule, e o urgenţă a 
dracului de data asta. Dacă nu mă ajutaţi sunt un om mort, la fel 
de sigur ca lumina zilei. 

Cosgrave vorbea repede, aproape fără pauze între cuvinte. 
Răsuflarea sa, atunci când se auzea, era scurtă și slabă. Declan 
știa că nu ar fi sunat fără să aibă un motiv întemeiat. Cosgrave 
avea o grămadă de defecte, dar nu era alarmist. 

— Ce este, Seamus? în ce pericol mai ești? Ai fost dat de gol? 

— Dat de gol? Isuse, nu știu dacă sunt treaz sau visez. Am 
intrat într-o încurcătură în care nu trebuia să intru şi acum am 


intrat în panică. 

— Sunt pe urmele tale? 

— Da, sunt sigur de asta. Aţi spus că mă ajutaţi dacă vreodată 
se va întâmpla așa ceva. Trebuie să mă salvaţi. Teresa se urcă pe 
pereţi, şi-a ieşit din minţi. O vor vâna și pe ea dacă vor bănui că 
știa ceva și m-a acoperit. Știți cum e, știți ce fac ei. Domnu’ 
Carberry, domnule, trebuie să mă scoateţi din asta! Altfel, îs om 
mort și copiii mi-s orfani. Aţi spus că o să mi se dea o identitate 
nouă și niște bani. 

— Calmează-te, omule! Unde ești? Eşti acasă? 

— Acasă? Cum aș sta acasă cu ei pe urmele mele? Sunt într-o 
cabină telefonică din Terenure. 

— Foarte bine. la-ţi soţia și copiii! Mergeţi undeva unde crezi 
că sunt în siguranţă și lasă-i acolo. Eu vin la Dublin și te iau. Ar 
trebui să-mi ia vreo două ore. Să fii în fața Poştei Centrale la opt. 
Şi, pentru Dumnezeu, să fii acolo, nu-mi pot permite nici eu să 
stau pe-acolo. 

— Isuse, ce loc să aștepți pe cineva, domnu' Carberry! O să-mi 
las familia cu sor'mea, Christine. Acolo o să fie în siguranță până 
mă întorc după ei. Trebuie să luăm haine de vară? 

— Cum? 

— În curând va fi vară în Australia, nu-i așa, domnu” Carberry? 

— Sigur că da. Seamus, lasă hainele! Să fii la Poşta Centrală la 
opt. Și, înainte de a pleca, îmi spui în ce încurcătură ai intrat şi nu 
trebuia să intri? 

Urmă un moment de tăcere. Pe fundalul sonor, Declan putu 
auzi o mașină trecând. Apoi Seamus vorbi din nou: 

— Da’ domnu” Carberry, aş fi nebun să vă spun asta. Îi garanția 
mea. Este lucrul după care umblaţi. O să vă zic un lucru, totuși. E 
legat de străinii ăștia care au fost luaţi la Castletown acu' câteva 
zile. 

— Seamus, asta-i o informaţie importantă. Viaţa unor oameni 
poate depinde de ea. O să fiu la Poșta Centrală orice s-ar 
întâmpla. 


— Îmi pare rău, domnu' Carberry. Dar viața mea depinde de 
asta, și a soției, și a copiilor mei. Ne vedem la ora opt. 
Se auzi un clic atunci când Cosgrave închise. 

Abu Hida puse receptorul jos, cu grijă. Nu înceta să se 
minuneze de binefacerile comunicaţiilor moderne. Orașe se 
dezintegrau, țări întregi dispăreau, vieţile copiilor erau distruse 
fără nicio remușcare și totuși el putea sta într-o cabină telefonică 
dintr-un sat de provincie irlandez pentru a vorbi cu cineva pe 
care-l văzuse în Baalbek în urmă cu două zile. Dintr-odată se 
simţi foarte obosit. Obosit să lupte, obosit să ucidă, obosit să ducă 
martiriul. În Liban era tratat ca un erou, când tot ce voia era o 
soţie, copii şi pace, în care să-i poată creşte. 

Închise ușa şi porni înapoi spre casă. Un om de pe cealaltă 
parte a străzii se holbă la el, apoi își văzu de treabă. Oamenii de 
aici știau să facă și altceva decât să se arate foarte curioși față de 
străini. 

În copilărie nu ştiuse nimic despre sărăcia cruntă din sud. Mai 
târziu avuseseră loc un război civil și o invazie. lar acum 
erodarea continuă a mândriei și a siguranţei într-o lume căreia 
părea să nu-i mai pese. Încă mai credea în Dumnezeu, în Profet şi 
în sfinții imami, în revoluţie, în dreptul celor asupriţi și 
înfometați de a se ridica pentru a-şi lovi opresorii. Încă mai 
credea că Dumnezeu avea să aducă dreptatea acolo unde nu 
existase niciodată și că se putea construi o societate pe pământ 
care să nu fie condusă de cei lacomi, de cei otrăviți de dorințe, de 
cei corupți. Încă se mai ruga în fiecare zi pentru sosirea unei zile 
în care să-și poată pune armele deoparte. Dar în sufletul său știa 


că nu se vor opri niciodată crimele, că vor continua până când și 
el va cădea victimă. Și apoi? Şi apoi aveau să fie mai multe crime, 
mai multe morminte, mai multe lacrimi. 

Când ajunse în casă, ceilalți luau deja micul dejun. Niciunul nu 
era în toane bune. Viaţa în ascunzătoare își spunea cuvântul. 
Deveniseră nepăsători, autocompătimitori și nervoşi. Maureen 
O'Dalaigh își petrecuse cea mai mare parte din ziua precedentă 
băgându-le în oase teama de Dumnezeu și, mai înainte și cu un 
efect mai mare, frica de ea însăși. Azi aveau să meargă pe 
dealurile de deasupra Shantonagh-ului, dimineaţa pentru o tură 
obositoare de exerciţii fizice, iar după-amiaza pentru o ședință de 
trageri sub supravegherea lui Abu Hida. Nu se anunța cea mai 
bună zi pe care o trăise vreodată. 

Când intră el, îşi ridicară privirile. În aer plutea deja 
resentimentul, pentru că interzisese șunca la micul dejun. 
Comportamentul său îi stânjenea. ȘŞtiau că n-ar tolera nicio 
greșeală. Și simțeau că nu i-ar păsa dacă toţi ar muri, atâta timp 
cât el îşi ducea misiunea la capăt. 

Maureen îi dădu o cană cu cafea. Nici ea nu se simţea cu totul în 
largul ei. Lucrul cu un străin se dovedea obositor pentru nervii ei. 
Consiliul armatei încălcase o tradiție veche când fusese de acord 
să-i ofere ajutor lui Abu Hida. În mod normal, legăturile IRA cu 
organizațiile teroriste străine se rezumau strict la schimburi de 
arme contra bani sau de bani contra arme. Refuzaseră de mai 
multe ori cereri din partea unor grupuri ca Organizaţia pentru 
Eliberarea Palestinei sau Hezbollah pentru adăposturi sigure sau 
acte de teroare efectuate în contul acestora. 

În 1988, în timp ce Gerry Adams era la Teheran încercând să 
negocieze eliberarea lui Brian Keenan, reprezentanți ai IRA 
fuseseră în Beirut pentru a se întâlni cu liderii Hezbollah, printre 
care se numărase și Abu Hida. Hezbollah se oferise să asigure 
eliberarea lui Keenan în schimbul sprijinului direct pentru 
grupuri teroriste islamice în Europa. Consiliul armatei refuzase 
târgul și Keenan rămăsese ostatic. 


Prin urmare, de ce se schimbase politica acum? Maureen nu 
fusese întrebată cu privire la decizia de a răspunde cererii 
Hezbollah și nu reușea să înţeleagă motivele. La urma urmei, ce 
ar avea mișcarea de câștigat? Poate ceva bani, o mulțime de 
arme, probabil o ocazie de a antrena recruți în tabere din Liban 
sau Iran. Toate destul de valoroase în felul lor, dar, cu siguranţă, 
nu așa de importante pentru cauză ca bunăvoința publică. Ştia că 
implicarea în treburile altora era un mod sigur de a pierde 
sprijinul propriilor susținători. 

IRA nu putea controla Hezbollah-ul sau vreuna dintre celelalte 
grupări teroriste islamice. Oamenii din Irlanda încă își aminteau 
de Keenan și de tratamentul pe care îl primise din partea celor 
care-l țineau captiv în Beirut, chiar dacă repetase de multe ori că, 
fiind irlandez, nu putea fi vinovat de amestecul puterilor 
coloniale. Foarte multe familii irlandeze aveau relaţii de un fel 
sau altul în Statele Unite și considerau America a doua casă a lor. 
Ura musulmanilor față de „Marele Satana”?5 îi făcea să nu se 
împace foarte bine cu oamenii care îşi primeau o bună parte a 
sprijinului financiar şi moral din acea parte a lumii. 

Îşi petrecuseră după-amiaza şi seara dinainte discutând despre 
moduri prin care ar putea lua urma ostaticilor. Pe tot teritoriul 
Republicii fuseseră avertizate iscoadele, pentru a culege 
informaţii care ar putea furniza un indiciu cu privire la locul în 
care se află. Văzuse sau auzise cineva ceva neobișnuit? Fuseseră 
văzuţi străini în locuri în care nu mergeau turiști? Avuseseră loc 
incidente extraordinare? Putea dura câteva zile înainte de a primi 
vreo ştire, dar Maureen rămânea încrezătoare că, într-un fel sau 
în altul, răpitorii se vor trăda. Dacă o făceau, ea avea să afle. Avea 
ochi și urechi peste tot și peste tot oamenii erau datori față de ea 
sau față de mișcare. 

Abu Hida sorbea din băutură și se întreba de ce se 
încăpățânează ei să-i spună cafea. Cu siguranţă, semăna puţin cu 


25 Apelativ folosit de fundamentaliștii islamici pentru Statele Unite (n. red.). 


cafeaua qahwa - tare și amară cu care era obișnuit acasă. Pe 
farfuria de lângă el era o felie groasă de pâine neagră. Puse unt pe 
ea, imitându-i pe ceilalți. Nu se hotărâse încă în ceea ce-i privea. 

Conor Melaugh, ofițerul comandant, era în mod clar cel mai 
experimentat și cel pe care se putea bizui în cazuri de necesitate, 
dar era în mod sigur frământat de ceva și trebuia ţinut sub 
observaţie. Seamus Lenihan părea capabil și inteligent, dar Abu 
Hida nu credea că poate avea încredere deplină în el. Colm 
O'Driscoll, bondocul care șchiopăta, era cel mai apropiat de el ca 
temperament, dar moartea soţiei sale și absenţa îndelungată de 
lângă copiii săi îl slăbiseră. Eugene O'Malley, care în seara 
precedentă le cântase câteva melodii din fluierul său subțire, era 
cel mai echilibrat, dar Abu Hida nu era sigur că se poate bizui pe 
el într-o situaţie de criză. 

Erau cu toţii foarte diferiți de oamenii pe care îi cunoștea în 
Liban. Le putea simţi furia și angajamentul, dar simţise că le 
lipsea ceva important. Puteau alege moartea, nu se îndoia de asta, 
dar nu aveau o înţelegere deplină a martiriului. Vorbeau despre 
martiri, dar nu așa cum ar fi vorbit el despre shuhada'. Pentru el 
martiriul era un act sacru, iar martirii erau sfinți. Pentru ei gloria 
stătea în sfidarea morţii la care îi trimiteau englezii și cam atât. 
Propriii preoţi condamnau folosirea violenţei și regretau morțile. 

Altceva îl nemulțumea, un lucru pe care nu îl putea numi cu 
precizie. Relaţiile din grup păreau tensionate și asta, se gândea el, 
nu doar pentru că fuseseră inactivi și separați vreme de două 
luni. Bănuia că e mai mult decât atât, foarte probabil era ceva 
legat de incidentul care provocase dezactivarea lor. Dar de 
fiecare dată când adusese vorba despre motivele plecării lor din 
Belfast, tăcuseră sau schimbaseră subiectul. Trebuia s-o abordeze 
pe Maureen între patru ochi cu privire la asta. Simţise că ea dorea 
să fie influenţată de el și era sigur că putea folosi asta în avantajul 
său. 

— Ai reușit să vorbeşti la telefon? întrebă Maureen. 

Era lângă mașina de gătit, prăjind o porție de chiftele de 


cartofi. 

— Da, legătura a fost foarte bună. Prietenul meu se auzea la fel 
de clar cum te auzi tu acum. 

— Totuși, nu încetezi să te minunezi de lucrurile astea, nu-i 
aşa? Următorul lucru va fi videotelefonul. În birourile din Belfast 
avem unul. O adevărată minune dacă reușești vreodată să 
vorbeşti cu cineva care are unul. 

Strecură o paletă sub o chiftea și o scoase pe o farfurie întinsă 
albastră. 

— Prietenii tăi au ceva vești proaspete despre cei pe care-i 
cauţi? 

— Nu, zise Abu Hida. Nu știu nimic în plus. Cu excepţia faptului 
că guvernul irlandez a admis acum oficial că au fost luaţi ostatici. 
Prietenii mei încearcă să afle detalii. 

— Nu mă aștept să afle prea multe. 

Scoase ultima chiftea pe farfurie și o aduse la masă. Mirosul 
grăsimii încinse plutea în aerul rece. 

— Aşa procedează guvernele în cazuri ca ăsta. 

Abu Hida sorbi din cafea și se uită la ea. Fra mai bine să rezolve 
lucrurile acum decât să aștepte să devină serioase, se gândi el. 

— La fel par să procedeze și oamenii tăi, zise el. 

— Ce vrei să spui? 

Puse furculita în care era o bucată de chiftea înapoi pe farfurie, 
așteptând răspunsul. 

— Prietenul meu mi-a spus că atacul de la Castletown a fost 
precedat de o ambuscadă asupra ambasadorului britanic, la 
numai câţiva kilometri distanţă. A fost o sincronizare perfectă. 
Ambuscada a fost pusă la cale ca diversiune, pentru a atrage 
unităţile forțelor speciale irlandeze care protejau Castletown 
House. 

— Zău? 

— Eu sunt informat că ambuscada a fost pusă la cale de una 
dintre unităţile voastre speciale. Crezi că poate fi adevărat? 

Vocea sa era rece și grea ca plumbul. 


— N-am nicio idee. 

Se simţi neliniștită, lipsită de apărare. Ar putea fi o decizie a 
comandamentului din Sud. 

— Dar ai fi auzit de ea. 

Ea își scutură capul. 

— Nu înainte de operaţiune. Ar fi fost o informaţie strict 
secretă, care nu ar fi trebuit să-mi parvină. După aceea, poate aș 
fi auzit ceva. Dar cu evenimentele astea e încă devreme. 

El dădu din cap. Poate că spunea adevărul. Împinse cana din 
fața sa. 

— Totuși, zise el, îți dai seama că asta introduce o notă falsă în 
relația noastră. Dacă una dintre unităţile voastre a acționat 
pentru o diversiune, e greu să eviți concluzia că atacul a fost o 
operaţiune IRA. 

Tensiunea în jurul mesei era palpabilă acum. Fiecare bătaie a 
fiecărei inimi putea fi simțită. 

— Nu, zise Maureen. Nu a fost IRA. Sunt gata să jur pentru asta. 
Poate ai dreptate în privinţa diversiunii și, dacă ai, o să aflu tot ce 
s-a întâmplat, crede-mă! Dar în niciun caz nu v-am fi luat oamenii 
ostatici. 

Începuse să-și dea seama că, dacă era totuşi adevărat, atunci se 
putea găsi o explicaţie cu privire la bunăvoința Consiliului 
armatei în acordarea ajutorului. Fuseseră atrași în ceva care 
acum le provoca regrete? Era prezenţa lui Abu Hida aici un gest 
de scuză, un mijloc de a evita represaliile odată ce s-ar fi 
răspândit vestea despre diversiune? 

— Poate oamenii tăi au crezut că-i pot folosi pe ostatici ca pe 
un instrument, zise el. 

Maureen își scutură capul. Ceilalţi se uitau la ea, conștienți că 
lucrurile nu merg bine. 

— Un instrument? împotriva cui l-am fi putut folosi? 
Instrumentele pe care le putem folosi sunt în Londra, nu în 
Orientul Mijlociu. 

— Sunt forțe în Orientul Mijlociu, care știu cum să folosească 


instrumente din Londra. 

Ea ridică din umeri. 

— Poate. Cu toate astea, nu cred că e așa. 

— Să sperăm că nu. 

— Ai cuvântul meu. 

Lăsă asigurarea să plutească o clipă, goală, în aerul mirosind a 
grăsime. 

— Nu mă îndoiesc că nu știi nimic de asta, zise el. Observase 
surpriza din ochii ei, simţise sinceritatea din răspuns: Dar 
oamenii mei vor avea nevoie de ceva mai mult decât cuvântul tău. 
Vor cere dovezi. 

— Dovezi? Ce fel de dovezi ţi-ar putea da cineva? 

Dar chiar în timp ce o spunea înţelese. 

— Comandamentul vostru din Sud trebuie să aibă amănunte 
despre oamenii care i-au încurajat sau i-au plătit, sau i-au forţat 
să pună la cale ambuscada. Aceia sunt oamenii care au dat atacul 
de la Castletown House. Trebuie să-mi dai numai numele lor și 
locul în care se află. Se opri. Dacă superiorii tăi nu-mi dau 
informaţiile astea, îți spun că represaliile vor veni cu siguranță și 
vor fi dure. Oamenii mei o să se ocupe de voi într-un fel pe care 
britanicii nici nu ar îndrăzni să și-l imagineze. Mă înţelegi? 

Ea îşi pierduse complet pofta de mâncare. Se uită la el și dădu 
din cap. 

— Da, zise ea încet. Înţeleg. 

În timp ce intra în Dublin, Declan asculta buletinul de ştiri RTE. 
Un autobuz ce transporta ingineri maghiari care lucrau la un 
proiect de irigaţii la Ad'n Seffa, în Algeria, fusese atacat de niște 


mujahedini?6 care aveau legături cu organizaţia interzisă de lege 
Frontul Islamic de Salvare. La Dhaka, un muncitor elveţian, trimis 
pentru operaţiuni de salvare după recentele inundaţii, fusese 
asasinat de un om înarmat. Un jurnalist american, Bill Adair, 
fusese rănit grav în urma exploziei unei bombe la Ankara, în 
apropierea hotelului în care stătea. O ştire neconfirmată, abia 
apărută, susținea că un grup de muncitori germani fuseseră luaţi 
ostatici în sudul Iranului. 

Represaliile pentru criza ostaticilor de la Castletown House 
luau amploare și amenințau să atingă proporţii nebănuite în 
foarte scurt timp. Declan închise radioul și încetini, intrând în 
Drimnagh. 

Traficul era încă relativ lejer, dar se aglomera pe măsură ce se 
apropia ora la care oamenii plecau de acasă. După ce viră cu 
îndemânare pe câteva străzi dosnice, Declan evită blocajele 
foarte probabile din South Circular și din Heuston Station. Intră 
pe O'Connell Street dinspre chei și traversă podul. Plănui să 
treacă o dată pe lângă Poșta Centrală; dacă totul părea în regulă, 
avea să parcheze în primul loc liber de parcare, să meargă după 
Cosgrave și să-l aducă la mașină. După aceea nu mai avea 
aproape nicio idee. 

Traficul din partea de nord se desfășura încet de-a lungul 
străzii. Declan rămase în viteza a doua Era aproape opt. Cosgrave 
avea să se neliniștească dacă întârzia prea mult. „Informatorul 
ăsta cu greu și-ar fi putut alege un moment mai prost s-o dea în 
bară”, reflectă Declan. Cu două săptămâni în urmă ar fi putut 
pune la cale o mică operaţiune pentru a-l ridica pe Cosgrave și a-l 
trimite împreună cu familia în afara ţării, așa cum îi promisese. 
Acum era și el într-un pericol aproape la fel de mare. Singura 
speranţă a lui Cosgrave stătea în abilitatea lui Declan de a-i cere 


26 Soldat care luptă în Războiul Sfânt; luptător (pentru libertate etc.) Forma 
mujahedini este, de fapt, incorectă, fiind un plural (românesc) al unui 
substantiv arab la plural (mujahedin) (n. red.). 


lui Martin Fitzsimmons să-i facă o favoare. Dacă Martin nu putea 
sau, pentru vreun motiv anume, nu voia, Cosgrave trebuia să se 
ascundă cum știa şi să aştepte până ce lucrurile aveau să se 
îndrepte. Dacă aveau să se îndrepte. 

Părea să fie un obstacol în față. Lucrări în stradă, din câte își 
dădea seama Declan. Apoi, în timp ce mașinile din faţa sa se 
urniră, văzu ce era. Un polițist direcționa traficul pe o străduță 
din dreapta. Șoseaua era închisă de o dubiţă și de o mașină a 
Gărzii. Doi gardieni stăteau în faţa Poștei. Declan putea auzi 
urlând o sirenă în depărtare şi apropiindu-se încet. 

Nu trebuia să se oprească pentru a afla ce se întâmplase. Scena 
era mult prea familiară, mult prea evidentă. Ucigașii lui Cosgrave 
trebuie să-și fi făcut treaba fără formalitatea unui proces. Poate 
simbolismul unei execuţii IRA în fața unei poşte centrale fusese 
prea măreț pentru a fi neglijat. De pe aceste scări Pádraig Pearse 
citise cu voce tare proclamarea Republicii Irlandeze în 1916. 
Trecătorii de atunci îl ignoraseră pe el și banda lui de așa-ziși 
eroi. Astăzi, nepoţii lor treceau cu mașinile abia aruncând o 
privire spre ultima victimă a visului republican. 

În timp ce se îndepărta, Declan reuşi să distingă cearșaful alb 
pe care cineva îl aruncase peste cadavrul lui Cosgrave. Îl 
recunoscu pe ofițerul însărcinat cu acest caz, Breathnach, dar 
decise că nu avea niciun rost să coboare și să pună întrebări. 
Orice informaţie ar fi avut de gând să-i dea Seamus Cosgrave, o 
luase cu el, alături de toate celelalte secrete ale sale. 

Era o şansă ca soţia și copiii lui Cosgrave să nu fi păţit nimic. 
Declan trebuia să-și asume riscul de a-i contacta. Dacă Seamus îi 
lăsase la soră-sa în Terenure, așa cum avea de gând, trebuiau să 
fie încă acolo. Declan nu avea adresa la el, dar ştia numele și 
locaţia aproximativă. Se opri lângă spitalul Rotunda și intră. Era 
un telefon public în hol și era și o carte de telefon. Sora lui era 
trecută acolo, sub numele de căsătorie, Mulcahy. 

Îi luă douăzeci de minute să ajungă la Terenure. Christine 
Mulcahy trăia într-o locuință din capătul unei străzi înfundate, 


unde casele erau identice. Se măritase destul de bine, cu un 
bărbat care reușise s-o scoată din centrul pentru drogaţi din 
nordul orașului unde ea și fratele ei fuseseră crescuţi. Acum, 
aproape fără să gândească, Seamus o târâse înapoi într-o lume în 
care oameni străini vin şi-ţi bat la ușă înainte de nouă dimineaţa. 

— Eşti Christine Mulcahy? 

Se uită în jur neliniștită. Soţul ei nu se dusese la serviciu în acea 
dimineaţă, pentru cazul în care ar fi apărut necazuri. 

— Cine întreabă? 

— E în regulă, doamnă Mulcahy. Nu sunt aici pentru a vă face 
necazuri. Sunt un prieten de-al lui Seamus. 

— Care Seamus? 

— Fratele dumneavoastră, Seamus Cosgrave. Haideţi, nu avem 
timp de joacă! Teresa și copiii sunt la dumneavoastră? 

Se întoarse şi strigă: 

— Tim! Vrei să vii puţin? 

Declan insistă: 

— Christine, vrei să mă asculți? Teresa poate avea necazuri. 
Trebuie s-o scoţi de aici cu prima ocazie. Mă înţelegi? 

Un om solid apăru în ușă. Timothy Mulcahy era instalator de 
meserie, iar pasiunea sa era culturismul. Într-o mână ţinea o 
ţeavă, de parcă s-ar fi gândit că ţeava și volumul să masiv l-ar 
ajuta să pună pe fugă un pușcaș IRA. 

— Numele meu este Declan Carberry, zise Declan. Poate că 
Seamus v-a vorbit de mine. 

Tim ieşi în faţă: 

— Ce mama dracului cauţi pe-aci? Avem și-așa destule 
necazuri, fără să mai vii și tu să mai aduci altele. De ce nu te cari 
dracului de-aci? 

— Ascultă, zise Declan. Nu-mi pasă ce crezi despre mine sau 
despre ceea ce fac, sau despre ce s-a întâmplat între Seamus și 
mine. Dar a fost împușcat în dimineaţa asta și înainte de a muri 
mi-a spus că oamenii care sunt pe urmele lui ar putea veni și 
după Teresa. 


Sângele se scurse de pe faţa lui Christine Mulcahy. Soţul ei făcu 
un pas spre Declan, ridicând ţeava ameninţător. 

— Păstrează-ți amenințările pentru tovarășii de arme ai lui 
Seamus, dacă ajung aici, zise Declan. Sunt aici să-i salvez familia 
și pentru moment eu sunt singura șansă pe care o au. Pot să intru 
sau trebuie să stăm aici în ușă, să ne vadă toată lumea? 

Tim Mulcahy părea să nu fi înţeles gravitatea situaţiei. Mai făcu 
un pas spre Declan. Christine păși între ei. 

— Are dreptate, Tim! Pentru Dumnezeu, hai să intrăm, să nu 
stăm în stradă! Dacă Seamus a căzut, o să vină s-o caute pe 
Teresa, cu siguranță. 

Declan intră. Acum hotărâse ce trebuie să facă. Teresa 
Cosgrave şi copiii ei trebuiau să fie duși undeva unde era mai 
sigur ca aici, undeva unde IRA nu avea să-i găsească niciodată. Cu 
resursele limitate pe care le avea la dispoziţie, se putea gândi la 
un singur loc. 

În timp ce Christine îi trimise pe copii sus şi se duse să-i spună 
cumnatei sale vestea cea proastă, Declan rămase în hol, păzit 
îndeaproape de Tim. Holul mirosea a mâncare. Ornamente 
strălucitoare atârnau de pereţi fără vreo ordine anume, cele mai 
multe fiind suvenire din vacanţele petrecute pe meleaguri 
însorite. 

Uriașul părea plin de o furie nedirecționată. Să ai tot corpul 
acela voluminos și să nu faci cu el nimic altceva decât să-ţi umfli 
deltoizii și tricepșii la concurență cu alții la fel de plini de mușchi. 
Corpul său începea și se termina în sine, mușchi de dragul 
mușchilor, putere de dragul puterii și toate astea pentru ceea ce 
mărunta vanitate a unui om putea căpăta în acele scurte 
momente de expunere în concurs. Dacă se decidea să atace din 
nou, Declan știa că îl poate dobori cu o singură lovitură bine 
plasată. Mintea învingea muntele aproape întotdeauna, doar cu 
puţină pregătire. lar uneori cruzimea pură cucerea orice, așa cum 
se întâmplase la Castletown House. 

Culturistul stătea și se uita la Declan, străduindu-se să pară 


mai mare decât era. Nu schimbară niciun cuvânt. Declan bănuia 
că el este mai afectat de moartea lui Seamus Cosgrave decât 
cumnatul său. 

Un sfert de oră mai târziu, Christine se întoarse. Ochii ei erau 
umezi, iar vocea i se poticnea. Cuiva îi păsa de Seamus, deci. 

— Spune că va merge cu dumneavoastră cu o condiţie. Îi vrea 
morți pe cei care l-au ucis pe Seamus al ei. Trebuie să-i promiţi 
asta. 

Îşi scutură capul. Aproape că se aşteptase la asta. 

— Ştii că nu pot promite un lucru ca ăsta. 

— Spune că o s-o facă ea, pentru că altfel nu va rămâne 
întreagă. Mai bine s-o faci singur, zice ea, e mai legal. 

— Nu ar fi legal, zise el. Și știi că n-ar avea nicio șansă. Nu 
împotriva unor oameni ca ăia. 

— Asta e condiţia ei. 

Închise ochii. Voia să recupereze somnul pierdut, să alunge 
durerea de cap pe care o simţea furișându-se spre el înarmată cu 
un instrument tăios. Dacă Teresa Cosgrave rămânea pentru a-şi 
răzbuna soţul, fără îndoială că avea să-l urmeze în mormânt, 
foarte repede. Culturistul nu avea să-i accepte niciodată pe copii, 
Declan era sigur de asta. Se părea că trebuie să înfrunte 
responsabilitatea. Se gândi la Máiréad, înecat în propria 
neajutorare. Erau atâtea morţi pentru care putea fi responsabil. 
Deschise ochii. 

— E în regulă, zise el cu o voce joasă. Promit că o să fac tot ce 
pot. Nu poate fi o garanţie, pentru că în astfel de cazuri nu poate 
fi niciodată ceva sigur. Dar o să fac tot ce pot. 

Un minut mai târziu, Teresa, cu ochii roși și cu faţa albă, ieși 
din sufragerie. Era îmbrăcată într-un taior roșu din lână și o fustă 
verde cu carouri. Niciuna nu îi venea bine. 

— Adu copiii, îi spuse surorii sale. E timpul să ne vedem de 
drum. 

Apoi se uită la Declan. El nu-și putu da seama dacă e o privire 
rugătoare sau una plină de ură. 


O apucă pe un drum ocolit spre Killiney, conducând cu viteze 
diferite, apucând-o brusc pe scurtături, uitându-se tot timpul în 
oglinda retrovizoare după un semn că ar fi urmăriți. Teresa 
stătea în față, ţinându-l pe mezin în poală. Ceilalţi cinci copii 
stăteau înghesuiți în spate. Stăteau nemișcaţi, cu feţele împietrite, 
simțind că li se întâmplase ceva groaznic, nefiind încă siguri ce 
anume, temându-se de cum aveau să se termine toate astea. 

Teresa nu-i adresă niciun cuvânt. Din când în când Declan o 
surprindea uitându-se în direcţia lui şi de fiecare dată privea în 
altă parte, incapabil să privească în ochii ei. Știa că ea îl consideră 
responsabil de moartea soţului ei și știa că, dacă n-ar fi fost vorba 
de presupusa putere de a o proteja și de a-i pedepsi pe ucigașii 
lui Seamus, l-ar fi ucis cu mâinile goale. 

Ironia era că avea foarte puţină putere pentru a o proteja sau 
de a-i pedepsi pe vinovaţi. O moarte pentru moartea lui Seamus 
era aproape sigur dincolo de puterile sale. Chiar în timp ce 
treceau prin suburbiile din sudul Dublinului, Amina înfrunta o 
ameninţare mult mai lipsită de sens și o moarte la fel de dură ca 
tot ce i se întâmplase vreodată lui Seamus Cosgrave. Seamus cel 
puţin mersese la execuţie știind motivul. Amina putea muri fără 
să ştie măcar identitatea ucigașilor, și încă și mai puţin 
adevăratul motiv al acţiunii lor. 

Sosiră la casa lui Declan. Era singurul adăpost pe care i-l putea 
oferi, și încă unul temporar. Concepta se putea întoarce în orice 
moment. Nu putea să-i ducă la Craigpatrick - nici nu se gândise la 
asta. Cel puţin în Killiney familia Cosgrave avea să fie la adăpost 
de ochii iscoditori pentru câteva zile. Și poate că nu aveau nevoie 
de atâta timp dacă Martin Fitzsimmons le aranja ceva pentru 
plecare, presupunând că se putea aranja ceva. Declan își alungă 
gândul din minte. Avea să rezolve această problemă atunci când 
va fi timpul. 

Îi arătă Teresei congelatorul plin, îi explică cum funcţionează 
încălzirea centrală, mașina de spălat rufe şi cea de spălat vase. Îl 


urma lipsită de vlagă și ascultând fără niciun interes. Copiii 
stăteau într-o cameră din spate, copleșiți încă, privind marea 
liniștită după furtună. Declan se întrebă dacă ajunseseră vreodată 
în viaţa lor atât de departe. Poate cel mai mare dintre băieţi va 
putea să viziteze Gaeltacht, aşa cum plănuia, sau poate Fraţii 
aveau să-l acapareze pentru totdeauna, să-l salveze din faţa sorții 
care îl aștepta undeva pe străzile drogaţilor din nordul orașului. 

În timp ce se îndrepta spre maşină pentru a pleca, Teresa veni 
după el. 

— A spus că trebuie să-ți dau asta, murmură ea, împingându-i 
în mână o hârtie împăturită. Dacă nu va reuși să te întâlnească. Aș 
fi rupt-o, dacă n-aş fi crezut că te va ajuta să-i găseşti pe cei care 
au făcut-o. 

Declan despături hârtia și citi. 


Un om de nume Aboo Hitter a sosit în Belfast acu’ două zile s-a- 
ntâlnit cu Maureen O'Dalaigh & acum îi în ţinutu' Monaghan cu o 
unitate specială nu știu unde, cată musulmeni asta cercai să afli? 


Când Declan ridică privirea, Teresa se întorsese în casă. 
Împături hârtia din nou şi o băgă în buzunar. 

În timp ce ieşea din nou în şosea, un om din spatele unei dubiţe 
a corporației Dublin parcată peste drum apăsă pe un buton al 
stației de emisie-recepţie: 

— Cinci către bază, Pasărea Unu a părăsit cuibul. 

Dublin 
10.24 


Declan îi telefonă lui Martin Fitzsimmons dintr-o cabină 
telefonică din Bray. 
— Nu pot vorbi acum, Declan. Ne întâlnim într-o jumătate de 


oră la MacArtney Bridge, pe Baggot Street. 

Declan conduse direct în oraş şi parcă la Wilton Terrace. Un 
Peugeot albastru trase la câțiva metri alături. Stătuse în spatele 
lui exact de când trecuse de ambasada americană, luând locul 
Fordului negru care îl urmărise din Blackrock. Nu riscau nimic. 

Martin aștepta pe malul canalului îmbrăcat într-un pardesiu 
bej și purtând un fular negru. Declan i se alătură și pentru o 
vreme priviră apa. Nu trecea nicio ambarcaţiune. În Herbert 
Place o femeie se plimba cu un copil. Trecu un biciclist cu o șapcă 
gri. Aici erau rupți de oraș. 

Declan îi arătă lui Martin hârtia pe care i-o lăsase Seamus 
Cosgrave. 

— Nu prea are cine ştie ce înţeles, nu-i așa, Declan? 

— Ba dimpotrivă, cred că are. M-am gândit la cine ar putea fi 
acest Aboo Hitter. Nu mi-a luat mult. Numele său arab este Abu 
Hida. Este omul de bază al Hezbollah-ului, cel mai bun. Sau cel 
puţin era, când am fost eu în Liban. Tatăl său este șeicul Mu'in 
Usayran, unul dintre ostatici. L-au trimis să-l găsească și să-l 
scoată de acolo. 

— Cu ajutorul IRA. 

— Ar putea fi ostaticii în Monaghan? 

Martin își scutură capul. 

— În locul ăla nu sunt, zise el. 

— Cum poţi fi sigur? 

— În faţa Facultăţii de Medicină a fost abandonat azi- 
dimineaţă un sac, Declan! Un sac de pânză, un soi de rucsac. Unui 
paznic i-a fost atrasă atenţia de către un student. Nimeni nu știe 
cât timp a stat acolo. De mâner era legată o etichetă, cu un mesaj 
tipărit: „Pentru taoiseach”. Nu știm dacă se referă la Mangan sau 
la Ciaran Clark. Poate că asta nu contează. Oricum, paznicul s-a 
codit să deschidă sacul, a contactat Garda. Au trimis o mașină 
imediat. Cred că își închipuiau că a mai fost abandonat un 
cadavru. 

— Şi aşa a fost? 


Fitzsimmons își scutură capul, aproape în semn de regret, după 
cum i se păru lui Declan. 

— Nu, zise el. Sacul era mult prea mic pentru asta. Dar trebuie 
să-ţi spun că polițistului care l-a deschis i s-a dat deja liber și face 
tratament. Sacul conţinea mâini, Declan! Mâini umane, toate 
retezate exact din încheietură. 

— Chirurgical? 

Chiar când puse întrebarea Declan simți secreția biliară 
urcându-i pe esofag. Ceea ce voise de fapt să întrebe era dacă 
mâinile erau de bărbat sau de femeie. Dar nici nu-şi putea 
imagina un răspuns. 

— Nu. Patologii cred că au fost retezate printr-o lovitură dată 
cu un instrument ascuţit și greu. Aproape sigur, un topor. 

— Cadavrul a fost găsit? 

— Nu „cadavrul”, Declan! Cadavrele, dacă o exista vreunul. În 
sac erau șapte mâini. 

— Dumnezeule Atotputernic! 

— Asta nu înseamnă totuși şapte cadavre. Erau trei perechi și o 
mână singură, ceea ce ar însemna maximum patru cadavre. 

— A spus unul pe zi. 

— Ştiu. Dacă ne gândim bine, nu știm dacă și-a încălcat 
cuvântul în privința asta. Ar putea fi un cadavru undeva, 
așteptând să fie găsit. Mâinile ar fi putut fi tăiate de la oameni 
care sunt încă în viaţă. Patologul spune că bieții nenorociţi nu 
erau morți când li s-au tăiat mâinile. 

— De cine te foloseşti? 

Doi oameni trecură prin dreptul lor de partea cealaltă a 
canalului. Unul din ei aruncă o privire scurtă spre ei, apoi se uită 
în altă parte. 

— O'Hara. Are o echipă bună, care lucrează la asta chiar acum. 
Dar mâinile în sine nu ne pot spune prea multe. 

Declan privi în jos, la apa care curgea încet. O hârtie plutea 
dusă de curent, ambalajul unei pungi de pâine. Se scutură. 

— Parc-ar fi o glumă macabră, zise el. 


— Da, poate chiar asta și este. Martin se opri. Declan, continuă 
el, cred că ar trebui să știi că nu sunt mâini de femei printre cele 
pe care le-am găsit. 

Ceea ce simţi Declan nu era atât ușurare cât o nouă teamă, o 
teamă aproape insuportabilă. Nu-și putea șterge din minte o 
singură imagine: mâna Aminei întinzându-se după a lui, în ziua 
aceea, lângă râu, și căldura ei, și modul în care se mișca ușor, 
complet acoperită de mâna lui. 

— Sunteţi siguri că mâinile aparțin ostaticilor? 

Chiar și o fărâmă de speranţă era mai bună decât nimic. 

Martin dădu din cap. 

— Fra şi o casetă în sac, alături de mâini. Băgă mâna în 
buzunar și scoase o casetă audio neetichetată. Asta este o copie 
pe care am făcut-o pentru tine. Mă îndoiesc că vei obţine de la ea 
mai mult decât noi. Vocea este clară. American. Texan, după cum 
susțin specialiștii. Mesajul e destul de nebunesc, dar oferă un soi 
de explicaţie pentru afacerea cu mâinile. 

— A fost vreun martor care ar fi putut vedea când a fost 
abandonat sacul la facultate? 

— Acum îi interogăm pe studenţi și pe profesori, dar sunt slabe 
speranţe. 

— Ziceai ceva despre faptul că ești sigur că ostaticii nu sunt în 
Monaghan. 

— O'Hara a găsit urme de sare pe mâini și în țesătura sacului. 
Sare de mare. Sacul era îmbibat de apă de mare. O'Hara e sigur că 
sunt ținuți pe coastă. Simplifică substanţial căutarea. Și scoate din 
discuţie locuri ca Monaghan. 

— Ei bine, acum sunt numai cinci mii de kilometri de coastă de 
căutat, plus împrejurimile, nu-i așa? 

Martin zâmbi. 

— Ai uitat moştenirea ţării tale, omule! N-ai citit niciodată în 
școală Peig Sayers sau ceva de genul lui? Nu ţi-a trecut prin minte 
că ar putea fi pe o insulă? 

— Mi-a trecut prin minte. Se opri. Acum, că ajunsese atât de 


departe, trebuia să fie sigur că merita să continue: Spune-mi, 
Martin, trebuie să continuăm cu asta? Cu siguranță, nu mai 
contează acum, atâta timp cât sunt găsiţi. Afacerea dintre Harker 
și mine... ei bine, asta-i altă poveste, poate să mai aștepte. 

— Nu sunt sigur, Declan. 

— Ce vrei să spui? 

Martin ezită: 

— Hai să ne mișcăm puţin, Declan! 

Porniră pe Herbert Place, spre Huband Bridge. 

— Declan, ai auzit vreodată de ceva numit Rețeaua lataganul? 

Declan își scutură capul. 

— Nici eu n-am auzit până ieri-seară. Nu-mi puteam da seama 
de ce era atât de important pentru MI5 să preia controlul afacerii 
ăsteia. Sunt motive evidente, desigur, dar nu consideram că 
vreunul dintre ele ar fi suficient. Și, cu cât am observat mai mult 
ce făcea Harker, cu atât mai convins am devenit că trăgea de 
timp. Am început să devin mai interesat de Harker decât de 
ostatici. 

— Şi acum? 

— Harker era în contact cu şeful său din Belfast, pe căi ocolite, 
prin intermediul unei legături sigure din ambasada britanică. 
Băieţii mei s-au chinuit până aseară la șapte să găsească o cale de 
interceptare. Încă e imperfectă, dar am reuşit să înregistrez 
câteva mesaje. În trei dintre ele am dat peste o referință despre 
ceva numit lataganul. 

Acum, asta mi-a sunat a ceva din Orientul Mijlociu, aşa că m- 
am gândit că ar trebui să întreb în jur, să văd dacă înseamnă ceva 
pentru oamenii care ştiu despre ce e vorba. În Europa, 
responsabilitatea pentru adunarea informaţiilor despre teroriștii 
arabi suspecți stă pe umerii germanilor. Așa că m-am gândit să-i 
întreb pe câţiva dintre prietenii mei germani dacă lucrul ăsta le 
spune ceva. Dar înainte de a-ţi spune ce mi-a zis unul dintre ei, o 
să fie nevoie să-ţi explic ceva ce s-ar putea să nu știi. 

Se opri. Ajunseseră pe Huband Bridge, de unde începea să 


coboare Percy Place. 

— In martie 1990, continuă Martin, după reunificarea 
Germaniei, comandanții departamentelor de informaţii au 
început să-şi restructureze operaţiunile de contrainformaţii. De 
atunci, agenţiile de informaţii aliate, care fuseseră tratate ca 
prietene, sunt considerate străine. Au existat și propuneri pentru 
trecerea la operaţiuni împotriva Statelor Unite, a Franţei și a 
Marii Britanii. Asta era normal, având în vedere numărul de 
operaţiuni pe care personalul în chestiune le executaseră deja pe 
pământ german. La sfârșitul lui 1991, instalaţiile electronice din 
Germania de Vest care fuseseră sub controlul americanilor, 
francezilor şi britanicilor au fost preluate de către germani. Dar 
ei n-au obținut numai echipamentul. Au găsit o cale să intre în 
dosare care până atunci le fuseseră interzise. Omul cu care am 
vorbit aseară e Helmut Kuchler, directorul adjunct al Bundesamt 
fur Nachrichtendienst, serviciul lor de informaţii externe. L-am 
întrebat la ce se referă lataganul și mi-a spus. 

În timpul Războiului din Golf, americanii şi britanicii au pus la 
cale o importantă rețea de spionaj în Irak. Reţeaua era cunoscută 
ca lataganul și era proiectată pentru desfășurarea unei 
operaţiuni strict secrete, cunoscute ca Proiectul Babilon. Destul 
de simplu, Proiectul Babilon era gândit pentru a localiza și a 
distruge o instalație secretă cu care se producea un soi de gaz 
asemănător sarinului, împreună cu mijloacele prin care putea fi 
livrat. Tot ceea ce știu aliaţii este că, la fel ca sarinul, ăsta este un 
gaz binar, renumit pentru că este de o mie de ori mai puternic 
decât formula de bază, și că încă se mai produce. Aparent, 
lataganul a avut succes. Un raport a ajuns la o stație de 
interceptare a CIA din Arabia Saudită. Spunea că locul a fost 
identificat și găsit, şi se dădeau ordine pentru trimiterea 
agenţilor pe teren. O echipă SAS a fost trimisă cu scopul ăsta, dar 
agenții lataganului nu au ieșit la lumină niciodată. S-a presupus 
că lataganul eșuase şi că agenţii - şaisprezece cu toţii - fuseseră 
ucişi. Dar curând după sfârşitul războiului a început să circule 


zvonul că au fost capturați și sunt ţinuţi în diverse locuri din 
Orientul Mijlociu. Acum sunt ostatici în cinci țări diferite, de 
diverse grupări extremiste. Spre deosebire de alți ostatici, 
prezenţa lor a fost ținută secretă. Familiile lor cred că au fost 
uciși în operaţiuni sub acoperire și nimeni altcineva nu mai știe 
de existența lor. Dar au fost folosiți ca instrumente pentru a 
negocia eliberarea teroriștilor. Britanicii și americanii îi vor, 
Declan, vor foarte mult să-i scoată de-acolo. 

Se opriră. Doi îndrăgostiţi trecură ţinându-se de mână. 
Circulaţia era normală pe Baggot Street. 

— Vrei să-mi spui... începu Declan. 

— Asta e tot ce știe prietenul meu german. 

— Dar spui că Harker și Willoughby sunt implicaţi în asta. 

— Da. 

— Nu puteau pune la cale conferința, Martin. A fost iniţiativa 
lui Pádraig Pearse, chiar de la început. Știu sigur asta. 

— Fără nicio îndoială, Declan! Cu toate că socotesc că ar fi 
putut fi influențat pe parcurs cu privire la cei pe care trebuie să-i 
invite. Sau, mult mai probabil, Ciaran Clark a fost influențat. 

— Isuse, Martin, a fost mană cerească pentru ei. Odată ce am 
pus la cale conferinţa... 

— Au intrat în joc CIA și MI5. Și acum au propriii ostatici. 

— În timp ce ei negociază eliberarea agenţilor Iataganului, 
Harker trage de timp pe-aici. Declan se opri, gândindu-se. N-ar fi 
folosit propriii oameni pentru asta. Fra prea periculos dacă se 
întâmpla ceva. Aș crede că e un grup independent, căruia nu-i 
poate fi luată urma de către nicio agenţie de informaţii. În cazul 
ăsta, cum îi controlează Willoughby pe răpitori? 

— MI5 au omul lor cu ei. Willoughby s-a referit la o știre pe 
care o primise de la el acum două zile. Declan, n-o să-ţi placă asta! 

— Nu înţeleg. 

— Intermediarul este un tip pe nume Peter Musgrave. Cred că 
știi deja despre el. 

O tăcere grea se lăsă în jurul celor doi bărbaţi. Circulaţia, 


trecătorii, un radio zgomotos din apropiere dispărură. Declan 
închise ochii și pentru o clipă fu înapoi în cofetărie, uitându-se în 
ochii ucigașului fiicei sale. Iar fața deveni o fotografie dintr-un 
dosar, o fotografie cu nume și identitate. 

Martin Fitzsimmons întinse o mână şi strânse braţul lui Declan. 

— Declan, pot să te scot din asta. Nu e ușor, dar sunt câteva 
modalități. O identitate nouă... 

— Nu poţi da o identitate unui mort, Martin. Trebuie să mă 
descurc așa. 

— Din cauza femeii? 

— Amina? De unde știi despre ea? 

— Dumnezeule, Declan, câteodată mă gândesc că te-ai născut 
ieri. Scrie în dosarul tău. 

Declan își scutură capul. Gândindu-se la Amina își dădu seama 
că nu mai luase legătura cu Concepta de când intrase în buncăr. 
Se întreba cum o mai duce. 

— Ceea ce contează nu e în niciun dosar, Martin. Ai grijă de 
tine, o să luăm legătura. 

— Declan... Martin întinse o mână în care ţinea un cartonaș pe 
care fusese mâzgălit un număr. Nu știu cât timp mai putem ţine 
legătura cu toate câte se întâmplă. Întăresc securitatea la graniţe. 
Dacă ai nevoie de ajutor și nu mă găsești, folosește numărul ăsta. 

Nu cunoști omul și nu vei avea nevoie de numele lui. Spune-i 
doar cine ești și el va face ce va putea. 

Declan luă cartonașul și-l băgă în buzunar. 

— Mulţumesc, Martin. Fii cu ochii-n patru! îţi trimit o vedere 
de la mare. 

Martin îl privi pe Declan îndepărtându-se și traversând Street 
către Wilton Terrace. El își lăsase mașina în Haddington Road. 
Când se întoarse să plece, îi văzu pe îndrăgostiţi venind spre el, 
ţinându-se în continuare de mână, lipiţi unul de celălalt. Se gândi 
la Declan și la iubita lui pe care o regăsise doar pentru a o pierde 
din nou. Le zâmbi, iar fata se întoarse ușor și îi zâmbi și ea. Nu 
văzu cuțitul din mâna ei liberă, dar simţi ceva fierbinte intrându-i 


în stomac și tăindu-l până la stern. Nu avu timp să înţeleagă. 
Ultimul lucru pe care îl văzu în minte fu faţa frumoasă și 
zâmbetul de pe buzele ei. Apoi îl podidi sângele. 

Malcolm Blake credea că bătrânul arată rău. Stătuse treaz toată 
noaptea și o bună parte din dimineaţă, lucrând cu Rigby și cu ella 
noua operaţiune. Cel mai mare obstacol în calea succesului era 
lipsa informaţiilor detaliate despre locul în care se găseau Conor 
Melaugh și unitatea lui specială. „Monaghan“ era mult prea vag. 

Willoughby nu avea nici cea mai mică intenție să anunţe 
autorităţile din Dublin că o unitate specială din nord activa pe 
teritoriul lor. Asta putea face imposibilă o operaţiune precum cea 
pe care o avea el în minte, pur și simplu din cauza creșterii 
prezenţei poliţiei și a armatei în zonă. Dar fără o recunoaștere la 
faţa locului avea să le fie într-adevăr foarte greu să obțină 
informaţii de calitatea celor de care aveau nevoie. Operaţiunea 
Răspunsul părea sortită eșecului din faza de proiect. 

Aveau nevoie de o breșă, și aveau nevoie de ea rapid. La 14.18 
au găsit-o. 

Un specialist în comunicaţii care lucra la o stație de 
monitorizare a Agenţiei Naţionale de Securitate a Statelor Unite 
din Menwith Hill, Yorkshire, interceptase o convorbire din 
Irlanda către Baalbek, în Liban, între 07.09 şi 07.14, în acea 
dimineaţă. Convorbirea fusese înregistrată și se trimiseseră 
detaliile, conform rutinei, către Divizia K din cartierul general al 
britanicilor, În Cheltenham, unde ajunsese pe biroul unuia dintre 


cei șaizeci de oameni care se ocupau de comunicațiile 
irlandezilor. 

Toate comunicațiile între Irlanda și Orientul Apropiat fuseseră 
supravegheate după atacul de la Castletown House, iar aceasta 
fusese trimisă direct către Divizia T din cadrul MI5, la Thames 
House. O a doua copie plecase deja din Menwith Hill către 
Unitatea 10 Comunicaţii Orientul Mijlociu a Statelor Unite, 
cunoscută ca OC10. 

Mai târziu, în acea dimineaţă, o casetă care avea înregistrarea 
convorbirii a fost ascultată de către un vorbitor de arabă, 
specialist în problemele Orientului Mijlociu din Divizia K, dar 
abia puţin după ora două detaliile au fost conspectate și trimise 
biroului MI5 din Irlanda de Nord, de unde i-au fost înaintate lui 
Alan Rigby. 

Willoughby se așeză. Faţa sa începea să devină cenușie de la 
lipsa de somn și de la proasta dispoziţie. 

— Ce-ai aflat? Ar fi bine să fie interesant. 

— Este interesant, zise Rigby. leri-dimineaţă a avut loc o 
convorbire telefonică dintr-un mic orășel din Monaghan, 
Ballybay, cu un număr din Baalbek. Destinatarul era Ishan 
'Abbas, un membru al consiliului naţional al Hezbollah-ului. Cei 
din Divizia K nu sunt încă siguri cu privire la identitatea celui 
care a sunat, dar sunt șanse foarte mari să fie Abul-Fath 
Muhammad Usayran, mai bine cunoscut sub numele de Abu Hida. 

— Vorbeşte în engleză. 

— Un luptător, Geoffrey. Cel mai bun pe care-l au. Când o să 
citeşti transcrierea o să-ți dai seama. A venit să-l elibereze pe 
unul dintre ostatici. Unitatea specială a fost rechemată la treabă 
ca să-i asigure întăriri. Maureen O'Dalaigh e băgată și ea. I-am 
prins, Geoffrey! Cel mai frumos cadouaș care a existat vreodată. 


53 


Craigpatrick 

Călătoria înapoi spre vest decursese fără vreun incident vizibil. 
În timp ce Declan vorbise cu Martin Fitzsimmons, un mic 
dispozitiv de localizare fusese atașat de toba mașinii sale. Mașina 
care îl urmărea spre Clare nu s-a apropiat niciodată la mai puţin 
de doi kilometri așa că, deși folosise oglinda retrovizoare destul 
de des și așteptase pe margine să fie depășit de mașinile din 
spate, nu a fost nicio clipă conștient de faptul că este urmărit. 

Grainne Walsh îl aștepta în grădina din spatele casei privind 
cum se schimbă lumina soarelui pe apele lacului, în acea după- 
amiază târzie. Avusese o zi grea, în care trebuise să menţină 
moralul echipei ridicat în absenţa lui Declan. 

— Îmi pare rău, zise el, așezându-se pe bancă lângă ea. Era 
foarte important. 

— Dominic Lawlor mi-a spus că a fost nevoie să scoţi un 
informator din necazuri. 

— Aşa e. 

— Şi l-ai scos? 

Îşi scutură capul. Pe lac un bâtlan ţâşni pe deasupra apelor 
întunecate. Seamus Cosgrave privise oare vreodată o priveliște ca 
aceasta în viaţa lui întunecată? se întrebă Declan. Mirosise 
vreodată un aer atât de proaspăt? Văzuse lumina soarelui atât de 
clar? auzise atâtea cântece de păsări adunate împreună? Pescuise 
într-un lac adânc, mersese pe iarbă umedă care să nu fie plină de 
cioburi de sticlă, făcuse dragoste într-o pădure de pini? El și cei 
de teapa lui erau cu toţii prinși de vicii, deznădejde, invidie, 
duritate și păcat și lipsă de dragoste. Cu câtă disperare trebuie 
să-și fi dorit o viață nouă! 

Grainne înţelese din felul în care își scuturase Declan capul. 
Ştia sfârșitul care-i aștepta pe informatori și vina pe care cei ce se 
ocupau de ei o simțeau când acesta sosea. I se întâmplase asta de 
două ori. Soţia celui de-al doilea își omorâse familia şi se 


sinucisese din cauza disperării. După aceea Grainne refuzase să 
mai ia vreodată pe cineva sub supraveghere. 

Declan îi spuse de mesajul agramat al lui Cosgrave, de faptul că 
pomenise de Aboo Hitter, de legătura făcută cu Maureen 
O'Dalaigh. Începea să aibă un fel de înţeles, absurd. 

— Cred că omul ăsta a fost la Belfast acum două seri, zise ea. 

Fuseseră știri noi despre lupta armată din Andersonstown și 
Liam Kennedy reușise să extragă detalii mai clare de la diferite 
surse din Dublin, folosind un modem sigur și o parolă adusă la zi 
pe care i-o dăduse Martin Fitzsimmons. Grainne îi spuse lui 
Declan ce aflaseră: Bătălia poartă amprenta unui luptător de 
elită, zise ea. Dar se poate să fi fost o eroare gravă. Britanicii nu 
vor lăsa nicio piatră neîntoarsă pentru a-l găsi. S-ar putea să 
descopere că nu e așa ușor să ajungă la ostaticii ăia. Dacă îl caută 
MI5, vor şti că e acolo în momentul în care va scoate un deget 
afară. 

— Nu-l caută pe el, zise Declan. O caută pe O'Dalaigh și 
unitatea specială. 

li explică despre ambuscada de la Malone House și despre 
răzbunarea MI5. Dar nu-i pomeni de Austin McKeown sau de 
legătura cu atentatul la viața sa. 

— Asta complică lucrurile, zise Grainne. 

— Ne dă o şansă în plus să-i găsim pe ostatici. Dacă-l putem 
localiza pe Abu Hida, s-ar putea să ne poată conduce la ei. 

— Şi dacă el ajunge primul acolo? 

— S-ar putea să fie în stare să facă treaba pentru noi. 

Grainne privi spre lac și apoi din nou spre Declan. 

— Şi dacă treaba lui e să-i omoare, nu să-i elibereze? 


Credeţi că sunteți deştepţi. Vă credeţi isteţi, credeţi că 
Dumnezeu vă vorbește. Ei bine, eu nu sunt așa isteţ, la dracu”, dar 
știu că sunteţi o adunătură de căcat. 


Vocea răsuna în bibliotecă așa cum răsună vocea unui copil în 


biserică, ascuţită și nelalocul ei. Declan simți dintr-o dată 
neliniștea pe care o inspira fiecăruia. Ascultau cu detașarea 
politicoasă a bărbaţilor și a femeilor cărora religia nu le trezise 
niciodată emoţii neobișnuite sau sentimente exagerate. Fiecare 
dintre ei era un produs al sistemului educaţional catolic al 
Irlandei și chiar dacă cei mai mulţi dintre ei își pierduseră 
credinţa cu multă vreme în urmă, niciunul nu se gândise măcar o 
clipă să o schimbe cu excesele fundamentaliștilor protestanți. 

Myles Ohuiggin stătea ghemuit într-un colț, aparent mult mai 
interesat de propriile gânduri decât de rătăcirile predicatorului 
texan. Dar el era singurul care urmărea cursul predicii, el era 
singurul care vedea semnificația aluziilor, a interpretării 
excentrice a citatelor biblice. 


La dracu', pentru asta am fost trimis. Să rup peceţile cărții. Să 
destram cele șapte peceţi ale celor șapte manuscrise. Și am văzut 
apoi, în mâna dreaptă a Celui ce şedea pe tron, o carte scrisă 
înăuntru și pe dos, pecetluită cu șapte peceţi. Și am văzut un 
înger puternic, care striga cu glas mare: Cine este vrednic să 
deschidă cartea și să desfacă toate peceţile ei? 


Expresia feței profesorului se schimbă. Nu mai era dus pe 
gânduri, ci părea un om care se trezește după un somn lung. 
Vocea continuă, pompoasă, triumfală, plină de sine și, cu cât 
vocea vorbea mai mult, cu atât mai îngrijorată devenea expresia 
de pe fața lui Myles O'huiggin. 


În povestea lui David și Goliat știm că armata lui Israel 
reprezintă umanitatea, iar filistenii reprezintă forțele Satanei, așa 
cum asirienii din Cartea lui Isaia reprezintă Statele Unite, iar cele 
două triburi îi reprezintă pe urmașii lui David. 


Myles O'huiggin aproape căzu de pe scaun. 
— Doamne Sfinte, zise el. 


— Ce s-a întâmplat? întrebă Declan oprind caseta. 

— Nu-i nimic, Declan. Numa’... Tocmai mi-a confirmat ceva ce 
până acum bănuiam numai. Lasă caseta să meargă. Vreau să aud 
cum se termină. 

Ascultară explicația complexă a profeţiei din Cartea lui Daniel. 
Din nou Ohuiggin fu singurul care urmări șirul gândurilor 
predicatorului. 


În noaptea asta L-am întrebat pe Dumnezeu ce să fac acum. M- 
am rugat pentru sprijin şi am deschis Biblia. Am citit următorul 
verset, în a doua Carte a lui Samuel: „Și David îi conduse pe tinerii 
săi, iar ei îi nimiciră și le tăiară mâinile și picioarele și le dădură 
drumul în albia Hebronului”. 


Predica merse mai departe cu concluzia de acum știută. 


Am auzit că propria voastră lege spune că e drept să tai mâna 
unui hoţ, așa că probabil asta vom face. 


Dar caseta nu se termina aici. Caseta continua să dezvăluie 
cum Ezekiel își punea toporul şi butucul pe podium, cum cei 
patru ostatici aleși erau aduși în faţă, cum prima lovitură de 
topor răsunase în tăcerea deplină. Numai urletul teribil care 
urmă loviturii îl făcu pe Declan să se ridice și, cu o mână 
tremurătoare, să închidă casetofonul. Nimeni nu scoase un 
cuvânt. Nimeni nu putea să se uite la cel de lângă el. Rămaseră 
aşa pentru foarte multă vreme. 


La șase, telefonul din birou sună din nou. 

— Aș vrea să vorbesc cu Declan Carberry. 

— Eu sunt Carberry. Cu cine vorbesc? 

— Nu ne-am întâlnit niciodată, dar cred că-mi știi numele. Eu 
sunt Anthony Harker. 

Declan nu răspunse imediat. Zgomotul loviturii de topor îi 


răsuna încă în cap, inexpugnabil, ca și urletul care umpluse 
biblioteca până când fusese redus la tăcere. 

— Da, zise el după un timp. Am auzit de tine. Ce vrei? 

Nu știa cum îl găsise Harker. Erau atâtea modalităţi, încât nu 
mai conta pe care anume o folosiseră. 

— Te-ai descurcat foarte bine, domnule Carberry. Guvernul 
Irlandei are toate motivele să fie mândru de dumneata. I-ai servit 
cu generozitate. Eu personal sunt foarte surprins de integritatea 
ta şi de resursele tale inepuizabile. Te admir. Dar ce rost are să 
mergem mai departe? Cabala care te-a pus să acționezi de capul 
tău a fost dizolvată. Cumnatul tău a demisionat din funcție și 
acum e din nou un simplu cetățean. Seán Roche s-a pensionat mai 
devreme. Eoin Ceannt a fost demis. Martin Fitzsimmons este 
mort. 

— Ce? 

Declaraţia seacă îl lovi pe Declan direct în stomac. 

— A murit azi-dimineaţă în ceea ce poliția numește o crimă din 
răzbunare. Cineva l-a înjunghiat mortal chiar pe Baggot Street, 
lângă canal. Se pare că a fost văzut mai devreme vorbind cu un 
bărbat neidentificat. Poliţia încearcă să-i facă un portret. 

Făcu o pauză scurtă, deliberat. Declan simţi că i se înmoaie 
genunchii. Îşi muşcă buzele cu putere. 

— Continuă, zise el. 

— Dacă trebuie învinovăţit cineva pentru această operaţiune 
ilegală, nu ești tu sau echipa ta. Superiorii tăi ţi-au cerut să 
îndeplinești o misiune, nu aveai de ales, ai crezut că faci ceea ce e 
mai bine. Prim-ministrul mi-a cerut să-ți spun că acum situaţia s- 
a schimbat și că trebuie să consideri ordinele anterioare anulate. 
Pentru moment, vei fi reinstalat în postul tău de șef al Unităţii 
Speciale de Detectivi. Dar te pot asigura personal că, de îndată ce 
se va termina această afacere cu ostaticii, vor avea loc promovări 
în câteva posturi mai înalte. Tu vei alege primul. 

— Şi dacă refuz? 

— Sincer, nu pot să cred că ai fi atât de prost, domnule 


Carberry. Nu ai nicio alternativă viabilă. Dacă vrei cu adevărat să- 
i ajuţi pe ostatici, vei fi de mult mai mare folos lucrând cu noi 
decât împotriva noastră. Avem nevoie de priceperea și de 
experienţa ta. Nu poţi face nimic de unul singur. Chiar dacă îi 
găseşti pe ostatici, ce faci? Ce poţi face pentru ei? Nu ai nicio 
armată, nicio forță de poliţie, nicio unitate pentru salvarea 
ostaticilor la dispoziţia ta. Doar o mână de ofiţeri. Până la urmă, 
tot va trebui să ne dai informaţiile, pentru a ne permite să punem 
la cale o operaţiune de salvare potrivită sau pentru a negocia de 
pe poziţii mai puternice. Și de ce nu o faci acum? De ce nu accepţi 
inevitabilul, încetând să mai joci jocul ăsta prostesc? 

— Jocul ăsta prostesc, cum îi spui tu, e cel puţin unul pe care îl 
pot juca după reguli pe care le înţeleg, cu parteneri în care pot 
avea încredere. 

— Vrei să spui că nu ai încredere în propriul guvern sau în 
propriul prim-ministru? 

— Nu ești taoiseach, domnule, și până acum ești singura 
persoană cu care am vorbit. Ca să fiu cinstit, nici măcar nu sunt 
sigur că Ciaran Clark e îndreptăţit să ocupe această funcție în 
mod legitim. De fapt, nu recunosc autoritatea lui Clark sau pe a ta. 
Sau a MI5, în ceea ce mă priveşte. 

Cu toată răbufnirea sa, Declan știa că ce spunea Harker era 
adevărat și că în realitate patina pe o gheaţă foarte subțire. Nu 
avea niciun drept să pună în pericol carierele și poate chiar 
vieţile bărbaţilor și femeilor care lucrau cu el. lar Harker nu 
greșise spunând că ostaticii au șanse mai mari dacă operaţiunea 
de a-i găsi era pe deplin coordonată și susținută de unități 
militare echipate adecvat. Legalitatea ridicării la putere a lui 
Ciaran Clark sau justețea prezenţei MI5 în Republică erau doar 
aspecte colaterale ale dramei centrale a eliberării ostaticilor și a 
aducerii răpitorilor în faţa justiţiei. 

Dar mai știa și că Harker are un plan ascuns la care lucrează. 
Mersul lucrurilor demonstra că oricine era responsabil de soarta 
imediată a ostaticilor nu era MI5. Willoughby, Harker și 


superiorii lor își puteau permite să lase câţiva musulmani să 
moară sau să fie mutilaţi, dacă sperau că prin asta vor dobândi 
ceva mai multe mijloace de a-i presa pe cei care îi reţineau pe 
membrii reţelei Iataganul. Dar Declan începea să creadă că 
intraseră într-o alianță necurată cu cineva care avea cu adevărat 
alte planuri, cineva a cărui voce tocmai o ascultase, cineva care i- 
ar fi omorât pe toţi ostaticii dacă îi convenea. 

În aceste circumstanţe, operaţiunea sa devenea mai 
importantă ca niciodată pentru siguranţa ostaticilor. Ceilalţi vor 
trebui să aleagă, bineînţeles; le va oferi șansa de a continua sau 
de a accepta oferta lui Harker. Dar el însuși va continua căutarea, 
chiar dacă va fi nevoie s-o facă singur. 

— Ai demisia mea, îi spuse lui Harker. O să o scriu în seara asta 
și i-o trimit prin fax domnului Clark mâine-dimineaţă. 

— M-ai înţeles greşit, domnule Carberry. Asta nu e o alegere. 
Vei lucra cu mine sau te voi pune sub arest. Nu există cale de 
mijloc. Aceeași condiţie e valabilă și pentru membrii echipei tale. 
Astea sunt singurele alegeri pe care le pot lua în consideraţie. 

— Atunci poţi să te duci dracului. 

Urmă o tăcere lungă. Declan se aștepta ca celălalt să trântească 
telefonul, dar nu fu aşa. Când vocea lui Harker răsună din nou nu 
mai era moale și nici politicoasă. Toată afabilitatea dispăruse, ca 
atunci când o pisică, întinzându-se, își scoate ghearele și priveşte 
în jur, adulmecând prada. 

— Tot nu înţelegi. Dacă există un iad pentru creaturi ca noi, 
atunci tu, nu eu, te îndrepţi spre el. Nu vorbesc din Dublin, ci de 
pe un telefon mobil care nu e la mai mult de un kilometru de 
locul în care te afli acum. Craigpatrick este înconjurat de o unitate 
SAS care activează sub autoritatea unităţii tale de cercetași. Au 
primit ordine să ucidă pe oricine ar încerca să părăsească zona. 
Ai o jumătate de oră în care poţi cântări situaţia cu colegii tăi. 
Dacă nu ieşi după o jumătate de oră, cei din SAS au instrucțiuni să 
intre în casă și să te ia cu forţa. Și cred că e cinstit să te avertizez 
că orice încercare de a opune rezistenţă, oricât de mică, va fi 


tratată fără milă. 

Ballybay 
18.05 


Fusese o zi lungă și grea, și era departe de a se sfârși. Armele 
fuseseră aduse mai devreme de la Dublin și depozitate într-un 
adăpost din apropiere. Seara fusese programată pentru 
familiarizarea și antrenamentul cu intensificatorii de lumină de 
generaţia a treia, cu care aveau să fie dotate armele și cu 
dispozitivele de imagine termică perfect capabile să permită 
vederea prin fum, ceață și materiale subțiri. Nimeni nu avea să 
meargă la culcare până la miezul nopţii sau chiar mult mai târziu, 
dacă se dovedea că învaţă greu. 

În timpul dimineţii și apoi după-amiază, Abu Hida câștigase 
respectul îndărătnic al unităţii speciale. La cererea sa, Maureen 
nu le spusese nimic despre lupta din Andersonstown. Nici nu le 
spusese vreun cuvânt despre viaţa sa în Liban, despre misiunile 
în care fusese, despre oamenii pe care îi ucisese. leșise numai cu 
ei pe câmp, prin pădurile întunecate, peste râuri învolburate, pe 
crestele și pe coastele dealurilor. Și în tot acest timp îi solicitase 
mai mult decât fuseseră vreodată solicitaţi în viaţa lor. Îi pusese 
să alerge, să stea nemișcaţi, să se ascundă, să țâșnească, să tragă, 
să înceteze focul. 

Nu ridicase nicio dată vocea, nicio dată nu le ceruse să facă 
ceva ce nu făcuse el mai întâi. La început, se codiseră să-l urmeze. 
Dar pe măsură ce ziua se depăna, rușinea de a fi lăsaţi în urmă 
crescuse și, în final, încercaseră tot ce le ceruse. lar unde nu le 
făcuse niciun reproș verbal pentru a le pedepsi eșecurile, acum le 
aducea laude pentru fiecare mică realizare. 

Erau în bucătărie, devorând prima masă de după micul dejun. 
Nimeni nu vorbea. Abu Hida mânca numai pâine și brânză. 


Maureen fusese în sat să dea un telefon. Abu Hida își dădu seama 
că îi duce dorul. Toată ziua îi depășise în performanţe pe oamenii 
din grupul său, iar la sfârșit părea neatinsă de eforturile sale. 

Se auzi un zgomot de paşi de pe aleea din față. Abu Hida se 
ridică şi merse la fereastră. Maureen se îndrepta spre casă și, în 
timp ce o privea urcând pe alee, simţi în el vălul unei certitudini: 
avea informaţia pe care o așteptase. Era ceva în pasul ei care 
lipsise mai devreme, atunci când plecase. 

Când intră pe ușă, el știu că e adevărat. Putea vedea în ochii ei 
o lumină, o lumină de triumf pe care o mai văzuse de câteva ori 
înainte, când ţinuse pasul cu el sau reuşise să ducă la capăt o 
sarcină dificilă pe care i-o dăduse el. 

Cât regreta severitatea vieţii sale, infirmarea tuturor emoţiilor 
în folosul luptei și al exigenţelor acesteia! Putea vedea atât de 
multe în ochii femeii, putea citi ceea ce stătea nescris în spatele 
vălului. Maureen O'Dalaigh nu-și acoperise niciodată faţa cu o 
bucată de țesătură, dar învățase cum să poarte un alt fel de 
mască, cum să se ascundă în spatele unor zâmbete false, al unor 
trăsături fără expresie, al privirii lungi și amare care nu lăsa 
nimic să scape. Dar el putea citi mai adânc decât atât, putea 
ajunge la tot, aproape să atingă sentimentele brute care stăteau 
atât de aproape de suprafaţă. Triumful şi teama, și entuziasmul, 
și - recunoștea asta - dorința carnală. lar regretul din el era ca o 
piatră, rostogolindu-se constant spre pământ. 

— Au găsit un cadavru pe peninsula Dingle, zise ea, trântind 
ușa în urmă. 

Era acolo acum, în faţa sa, cu ochii ei vii. Îi adusese ceea ce 
dorea, iar în schimb putea să-l aibă pe el numai pentru ea. 

— Un bătrân, zise ea, pe nume Michael Deighan. Un biet suflet 
bătrân, un om care făcea tot felul de treburi prin partea locului și 
n-a stat niciodată în calea cuiva. L-au găsit pe plajă lângă 
Ballyoughteragh în dimineaţa asta, cu creierii zburaţi. 

— Fi bine, cu siguranță bătrânii sunt băgăcioșşi, zise Conor 
Melaugh. Ar fi putut fi omorât pentru o sută de motive. Avem 


nevoie de mai mult decât un bătrânel cu creierii zburaţi. 

— Taci, Conor, şi ascultă, vrei? Sunt străini pe Inis Tuaisceart. 
Americani sau cel puţin așa spun localnicii, deși nu i-au văzut 
decât pe câţiva dintre ei. Au cumpărat niște provizii din Dingle, 
astă-vară. Spuneau că sunt dintr-o biserică anume și că au venit 
să se izoleze. Localnicii spun că erau destul de prietenoși, dar s- 
au închis în sine după ce s-au retras pe insulă. Toţi bărbaţi, nici 
vorbă să pară necuviincioși. Au fost lăsaţi în pace. Oamenii din 
acele locuri respectă izolarea, face parte din felul lor de a fi. Cel 
puţin, din ce se știe până acum sunt încă pe insulă, rugându-se. 
Dar din când în când câţiva dintre ei vin la țărm într-o barcă și 
apoi pleacă pe uscat cu mașinile. Îşi țin mașinile lângă nişte stânci 
din dreptul insulei. 

— Unde e locul ăsta? 

Abu Hida era nerăbdător să vadă locul pe hartă. Simţi că 
trebuie să fie aşa: o moarte inutilă, violentă, străini care se 
ascund, incursiuni frecvente pe uscat. 

Maureen găsi o hartă a Irlandei și o întinse pe masă, dând 
ceștile și farfuriile la o parte pentru a face loc. 

— Aici, zise ea, arătând în sud-vest, în peninsula Dingle. Aici 
trebuie să fi fost găsit bătrânul. Puțin mai la sud e adăpostul unde 
sunt ținute mașinile. Şi aici este Inis Tuaisceart. 

Abu Hida dădu din cap. O insulă chiar lângă coastă. Era locul 
ideal. 

— Pe insulă sunt mulţi oameni? întrebă el. 

Maureen îşi scutură capul și îi explică ce se întâmplase cu 
oamenii de pe insulele Blasket. Abu Hida zâmbi în sinea sa. Era 
tipic, în sinea lui simţea că totul se leagă. Și el ar fi ales tot un 
astfel de loc. 

— Plecăm mâine, zise el. În zori. 

Craigpatrick 


18.11 


Declan puse receptorul jos. Mâna îi tremura. Respiră adânc și 
făcu un efort să o potolească. Inima îi alerga, iar mintea se grăbea 
să ţină pasul cu ea. Mai bine de un minut rămase nemișcat la 
vechiul birou al lui Pádraig Pearse, calculându-și cu iuţeală 
șansele. 

Cel mai ușor lucru era să treacă de partea lui Harker. Declan 
era sigur că toţi cei din echipa sa aveau să fie promovați și să 
primească toate beneficiile pe care le-ar fi cerut. Riscaseră destul, 
iar acum erau implicaţi în ceva pentru care niciunul dintre ei nu- 
și dăduse acordul. Cu preţul tăcerii chiar și el ar fi putut cere și 
primi unul dintre cele câteva posturi guvernamentale. Poate 
chiar vechea funcţie a lui Ciaran Clark. Sau un post de ambasador 
undeva, la Paris sau la Washington, sau chiar la ONU, în New 
York. Nu era niciun lucru pe care Harker și prietenii săi să nu-l 
poată face. Iar noul taoiseach își putea permite să fie generos. 

Era destul de cinic să ia în consideraţie asta. La urma urmei, 
trăise destul de aproape de cercurile guvernamentale pentru a ști 
ce se întâmplă, fusese destul de adânc implicat în lumea 
serviciilor de informaţii pentru a ști că refuzul său de a coopera 
nu rezolva decât foarte puţine probleme sau chiar niciuna. Soarta 
ostaticilor avea să fie - fusese deja decisă - de oameni mult mai 
puternici și mult mai cinici decât el. Iar dacă ar fi putut fi sigur că 
planurile lor prevedeau eliberarea Aminei, s-ar fi declarat 
mulțumit. Dacă voia, putea chiar să iasă la pensie și să meargă 
undeva cu Amina. Asta își dorea cel mai mult. Lumea putea să-și 
poarte singură de grijă. 

Pe de altă parte... 

Deschise uşa. Grainne aştepta în camera alăturată. 

— Adună-i pe toţi, Grainne! Cât de repede poţi. 

Câteva minute mai târziu, întreaga echipă era adunată în 
bibliotecă. Declan își privi ceasul. Le mai rămăseseră douăzeci și 
cinci de minute în care să se hotărască. 


— Liam, zise el, vreau să iei legătura cu Unitatea pentru căutări 
și recuperări de la Aeroportul Shannon. Folosește radioul, nu 
telefonul. Folosește un cod de urgenţă. Spune-le că avem nevoie 
de un Delfin care să ridice unul sau mai mulţi pasageri de aici în 
douăzeci și cinci de minute. Spune-le că e o urgenţă, că sunt 
oameni care au nevoie de asistență medicală. Au mai făcut asta, 
cunosc procedura. 

După ce Liam plecă, Declan se așeză în faţa celorlalţi. 

— V-aţi dat deja seama că se petrece ceva. Tocmai am primit 
un telefon de la Harker. Știe unde suntem și ce facem, și vrea să 
ne oprească. Continuă, spunându-le cele mai importante date ale 
conversaţiei. Prin urmare, asta este, zise el. Consider că puteți 
avea încredere în cuvântul lui. Sunteţi cu toţii liberi să plecaţi, 
fără nicio problemă pentru dosarele voastre. Se rezolvă mai bine 
decât și-ar fi putut imagina vreunul dintre voi. 

— Şi atunci de ce a fost chemat elicopterul? 

— Este pentru oricine vrea să-l folosească. Dacă cineva vrea să 
plece, va fi lăsat oriunde vrea să ajungă. Nu recomand asta, dar 
cred că ar trebui să fie alegerea voastră. 

— Dumneavoastră îl luaţi, domnule? întrebă Grainne. 

— Nu aveţi încredere în el? 

Ridică din umeri. 

— Cred că își va ţine promisiunile, cel puţin, în ce priveşte 
echipa asta. Aţi fost băgaţi în afacerea asta de fostul taoiseach și 
de membrii conducerilor serviciilor de securitate. Nu e nicio vină 
în asta. Harker n-are niciun motiv să vrea răul vreunuia dintre 
voi. Ba chiar dimpotrivă. l-aţi putea fi de folos. 

— Dar nu și dumneavoastră. 

Declan își scutură capul. 

— Nu, zise el, eu nu. 

Grainne îl privi lung. Era ceva ce nu voia să-i spună. 

Intră Liam Kennedy. 

— Sunt pe drum, domnule. Au cerut o autorizaţie și le-am dat 
numele dumneavoastră. Sper că n-am făcut vreo greşeală. 


Declan ridică din umeri. 

— E prea târziu să-ţi mai faci griji pentru asta. Cât le ia să 
ajungă aici? 

— Cincisprezece minute. Un singur Delfin, așa cum aţi cerut. 

— Foarte bine. Mergi afară şi pregătește-te să iluminezi un loc 
de aterizare. Lămpile sunt într-o cutie de lângă ușa bucătăriei. Să 
nu faci nimic până când elicopterul nu este chiar deasupra. 

— Nu putem pleca toţi într-un Delfin, domnule. 

— Ştiu asta, Liam. Nu mă aștept să meargă toată lumea. Acum 
să continuăm. 

Liam ieşi. În încăpere se lăsă o tăcere încordată. Dură o 
jumătate de minut, apoi din spate răsună o voce: 

— Spune-mi, Declan, s-ar putea ca această luare de ostatici să 
aibă vreo legătură cu o agenţie de informaţii americană? 

Myles O'hUiginn era în picioare. Avea caseta în mână. Declan se 
gândi că pare foarte agitat. 

— Myles, asta nu mai este grija ta. 

— M-ai adus aici, Declan! Mi-ai cerut să fac o treabă. Încă o mai 
fac. Am întrebat dacă ceea ce facem noi are vreo legătură cu FBI- 
ul. Sau poate cu CIA-ul. Ei bine, este posibil? 

Declan ezită, apoi dădu din cap. 

— Răspunsul este da, aproape sigur. 

— Înţeleg. 

Myles rămase în picioare, gânditor și total dezorientat. 

— Declan, poți lua legătura cu FBl-ul? Poţi s-o faci fără ca ei să- 
și dea seama ce se petrece? E ceva ce trebuie să aflu. 

— Nu știu. Se poate. Depinde de ce vrei să afli. 

O'hUiginn arătă caseta. 

— Declan, o să ţi-o pun din nou s-o asculţi, mai târziu. S-ar 
putea ca ţie sau altcuiva care a mai auzit-o până acum să nu vi se 
pară mare lucru în sine. Ceea ce-ţi pot spune este că dezvăluie 
identitatea răpitorilor. 

— Este prea târziu să-ţi mai faci acum griji cu asta, Myles. 

— Nu, Declan, nu este. Nu și când ştii cine este și de ce este 


capabil. 

— Bine atunci, cine este? 

— Mai este o problemă, Declan. 

— Da, și care e aceea? 

— Persoana de pe această casetă, cea care ţine predica... după 
cum știe toată lumea... 

Vocea lui O'hUiginn, în mod normal încrezătoare, se poticni. 

— Da? Ce e în neregulă, Myles? 

— Până în seara asta, aș fi fost gata să jur că este mort. 

Craigpatrick 
18.26 


Elicopterul ateriză cu câteva minute înainte de expirarea 
ultimatumului lui Harker. Era un 365F al forțelor aeriene, unul 
nou, cumpărat cu fonduri ale Comunităţii Europene, în cadrul 
unui program de reducere a accidentelor de transport pe coasta 
Atlanticului. Elicea încă se mai rotea deasupra micii zone 
iluminate din josul grădinii, de unde Pâdraig Pearse decolase 
adesea pentru a face vizite neanunţate în capitală sau în vreo 
capitală de provincie. 

Declan ordonă stingerea luminilor. Întunericul reveni, rapid şi 
greu. Cei mai mulți oameni din echipă se hotărâseră să meargă pe 
mâna lui Harker și a lui Ciaran Clark. Oricum, n-ar mai fi avut 
mare lucru de făcut acum, după eșuarea operaţiunii. Toate 
vorbele de rămas-bun fuseseră spuse. 

Ceilalţi fugiră la elicopter și erau deja la bord înainte ca 
unitatea SAS să poată reacționa. Declan își spuse că se vor gândi 
bine înainte de a deschide focul asupra unui elicopter neînarmat 
de la Unitatea pentru căutări și recuperări. Nici chiar Harker nu 
ar fi putut explica prea ușor așa ceva. 

Declan mersese în față şi scoase actele de identitate. Pilotul se 


holbă la el. 

— Uite, indiferent care-o fi numele tău, zise el, vrei să-mi spui 
ce dracu’ se-ntâmplă aici? Era tânăr, probabil că nu ieşise de mai 
mult de un an din școala de la Baldonnel. Tocmai am fost 
contactat prin radio de o patrulă Fiannoglach. Voiau să mă 
avertizeze să nu vin, dar le-am spus că e o urgenţă. Nu pot să 
ignor... 

— Uite, asta este o urgenţă. Trebuie să plecăm de-aici repede. 

— Mesajul pe care l-am primit spunea că trebuie să iau oameni 
răniţi. Din câte văd, voi sunteţi cu toţii sănătoși. Dacă vreţi să 
ridic aparatul de aici, am nevoie de autorizaţie. 

— Asta e suficientă? îl întrebă Declan. 

În timp ce vorbea scoase un pistol dintr-un buzunar interior. 

— O să ai o grămadă de necazuri, domnu'. Oamenii tăi n-au 
nicio autoritate asupra unui aparat al trupelor aeriene. 

— O să am eu grijă de necazuri. Tot ce vreau să faci e să ridici 
chestia asta de-aici. 

În acea clipă radioul prinse viaţă: 

— SAR 248, aici este căpitanul Loughran, de la Unitatea de 
Cercetași. Sunteţi într-o zonă interzisă, aflată sub supraveghere 
militară. Terminat. 

Pilotul întinse mâna către butonul transmiţătorului, dar Declan 
se aplecă înaintea lui și îl închise: 

— Vreau să ridici elicopterul ăsta acum, zise el. Poţi să le spui 
celor de la Fiannoglach ce vrei. 

Pilotul ezită câteva secunde şi apoi, dându-și seama de simplul 
fapt că omul cu arma era în cabină, iar unitatea Fiannoglach era 
afară, tură motorul la maximum. 

— Închideţi uşile şi legaţi-vă centurile, zise el. 

Câteva clipe mai târziu, erau în aer. 

— Pentru început, ia-o spre nord. Și stinge luminile de 
semnalizare - nu vreau să ne zărească cineva. Dacă te poţi 
menţine sub nivelul radarului, cu atât mai bine. 

— Dumnezeule, omule, ăștia din față sunt munţii Slieve 


Aughty. 

— Lasă munţii! Ţine-o pe deasupra lacului și apoi spre nord 
până la Portumna și apoi apuc-o pe drumul de vest, spre 
Loughrea. Pe acolo vei găsi un loc printre dealuri. Dacă o ţii spre 
nord de la Loughrea vei da peste o stradă pe axa est-vest. Te va 
duce spre est deasupra dealurilor Ballinasloe. Îți dau instrucțiuni 
suplimentare când ajungem acolo. 

Cât stătuseră la Craigpatrick, Liam pusese la punct trei locuri 
de retragere, cu mașini și echipamente. Dacă erau acolo, puteau 
lua ce le trebuia și se puteau îndrepta spre o altă ascunzătoare. 
Întrebarea era: unde? 

Câţiva factori le restrângeau opțiunile. Nu îndrăzneau să 
petreacă prea mult timp în aer. Nu avea să mai dureze mult până 
când, cu radare și avioane militare aveau să le ia urma și să-i 
forțeze să aterizeze. Asta însemna că trebuiau să se ţină în 
spatele dealurilor și să se îndrepte spre cea mai apropiată locaţie, 
chiar lângă Ballinasloe. De acolo se puteau îndrepta în orice 
direcţie, dar Declan nu voia să se îndepărteze prea mult de 
coastă. Dacă informaţia pe care i-o dăduse Martin era corectă, iar 
ostaticii erau ţinuţi într-adevăr în apropierea mării sau pe o 
insulă, ar fi fost o greşeală să se îndepărteze de țărm. 

Afară noaptea se îngroșa. Dacă n-ar fi avut aparatura modernă, 
s-ar fi prăbușit de mult. Din când în când luminile vreunei ferme 
îndepărtate clipeau, apoi erau ascunse în vreun pliu al reliefului. 
Dedesubt, lacul sclipea într-o lumină cenușie, cu valurile mici și 
monotone ce păreau să se întindă la nesfârșit. Și apoi, dintr-o 
dată, sclipi și dispăru. Acum erau deasupra pământului. Și Declan 
ştiu că undeva nişte mâini se întindeau către ei. 


Aterizară la est de Ballinasloe, în marginea unor păduri. 
Liniştea de după aterizare era uimitoare în complexitatea sa, ca şi 
cum întregul ţinut ar fi fost devastat. Declan își imagină mici 
creaturi pe câmpii și prin tufăriş, tremurând în întuneric în timp 
ce-și ţineau respiraţia. 


Reușiră să strecoare elicopterul sub crengile unor arbori din 
marginea pădurii. Nu era perfect camuflat, dar ar fi fost imposibil 
de văzut din aer. Liam dezafectă radioul și tăie semnalul de 
detectare. Pilotul fu lăsat în cabină, legat cu o bucată de sfoară 
subțire, folosită pentru fixarea velelor la bărci. 

— Îmi pare rău, zise Declan. Dar este pentru o cauză bună. 
Crede-mă! 

Tânărul nu spuse nimic. Îi privi îndepărtându-se în noapte, 
spre locul pe care îl căutau. Nu știa exact unde era, dar nu credea 
că vor ajunge prea departe. Cu puţin efort, își ridică genunchiul și 
apăsă butonul care activa dispozitivul de detectare care era 
ascuns în costumul său. Piuia liniștit în întuneric, regulat și 
încurajator. Cineva avea să sosească în curând. 

Se îndreptară spre nord-est pe N6 până la Athlone, apoi cotiră 
spre est și apoi spre sud către Tullamore. Acolo traversară 
canalul Grand și se îndreptară în jos spre Offaly și Tipperary, 
cotind pe şoseaua dintre câmpiile aproape plate. Declan socoti că 
după plecarea din Ballinasloe nu le mai rămăsese prea mult timp 
la dispoziţie. Elicopterul trebuie să fi fost depistat cumva și 
probabil că o echipă SAS fusese deja trimisă după ei. 

O a doua mașină pornise înspre vest, în Galway, condusă de 
Dominic Lawlor. Aveau să se întâlnească din nou, dacă mai 
puteau face asta, la Desmond Castle, la sud de Limerick. Declan 
nu putea decât să bănuiască resursele pe care le avea Harker. El 
și oamenii săi ar fi putut cunoaște foarte bine până acum 
numerele mașinilor echipei lui Declan păstrate pentru această 
urgenţă. Dar Tim O'Meara învăluise achiziționarea și transportul 
mașinilor cu mai multe piste false decât toate icoanele Fecioarei 
din Irlanda, aşa că mai aveau încă șanse ca descoperirea să mai 


dureze un timp. 

Declan conducea un Volvo foarte vechi al cărui motor fusese 
reglat ca al unui Mercedes nou-nouţ. Tim nu aduna mașini care 
erau grămezi de fiare, chiar dacă la prima vedere așa păreau. În 
Irlanda provincială o mașină nouă ar fi atras atenţia, dar o pană 
serioasă în pustiu ar fi putut atrage necazuri de alt gen. 

În maşină alături de el erau Grainne, Liam și Myles OhUiginn. 
Cei trei bărbaţi erau îmbrăcaţi preoţeşte, iar Grainne ca o 
călugăriță, veșminte pregătite special pentru astfel de cazuri. Era 
o deghizare evidentă, dar nu mai puţin eficientă. Irlanda nu este 
Anglia sau Franţa, așa că un preot sau o călugăriță este încă o 
apariţie obișnuită, iar oamenii de la ţară încă mai respectă 
veșmântul. Aveau acte de identitate bine falsificate, prin care 
dovedeau că sunt membri ai unui ordin misionar african porniţi 
într-o călătorie pentru strângere de fonduri. Destinația 
presupusă se schimba la fiecare câţiva kilometri, de fiecare dată 
când treceau printr-un oraș. 

În timp ce conducea, Declan avu timp să se gândească la ceea 
ce-i spusese Myles. Vor avea ocazia mai târziu să analizeze în 
detaliu dovada care-i dăduse lui Myles ideea. Dar dacă avea 
dreptate - iar el era aproape sigur - Amina se afla într-un pericol 
mult mai mare decât și-ar fi putut imagina Declan vreodată. Era 
un om la Washington care ar fi putut să confirme sau să infirme 
suspiciunile lui Myles, un vechi prieten care-i datora lui Declan 
câteva favoruri. Odată ce aveau să găsească un loc în care să 
petreacă noaptea, Declan avea să încerce să ia legătura cu el. 

Trecură printr-un tunel de arbori, pe o şosea fără început sau 
sfârşit. În întuneric, luminile ocazionale ale fermelor aminteau de 
o singurătate lungă și dureroasă, de disperarea câmpiilor 
înmuiate de ploi. Nu prea era nimic distractiv acolo, gândi el. Și 
nu erau decât trei căi de a scăpa: preoţia, sinuciderea sau 
băutura. Femeile deveneau călugărițe sau mame și petreceau 
vieţi lungi și nefolositoare, stând în spatele ferestrelor unor 
camere reci, visând în întuneric la Dumnezeu ştie ce. 


În zona rurală era greu de găsit un loc unde sosirea la o oră 
târzie a unui mic grup ca al lor să nu atragă atenţia. Declan se 
gândise la câţiva prieteni la care ar fi putut sta, dar se răzgândi în 
fiecare caz. N-ar fi fost cinstit să-i transforme în complici și să-i 
facă pasibili de arest pentru că-l ajutaseră. Acum el și însoțitorii 
săi erau consideraţi criminali, căutați nu numai de poliţie - 
trebuia să ţină cont de asta în primul rând. 

Chiar lângă Templemore era un punct de control al Gărzii, iar 
lângă Thurles era altul. Trecură de fiecare dată datorită hainelor, 
dar Declan ştia că nu toate patrulele locale ale Gărzii ieşite în 
seara asta erau gata să dea din cap binevoitor în fața unui 
costumaţii negre și a unui guler decolorat. Trebuia să părăsească 
șoseaua cât mai repede. 

Deodată Declan își aminti de o ieşire într-o duminică împreună 
cu Concepta şi Máiréad în urmă cu câţiva ani. În timpul acelei 
excursii vizitaseră castelul Ballynahow, o fortificație circulară 
construită de familia Purcell în secolul al șaisprezecelea. Pentru a 
intra fusese necesar să obțină cheia de la o fermă din apropiere, 
iar Declan își aminti acum că fermierul le oferise cazare și masă. 
Sezonul se terminase, dar era sigur că aveau să facă o excepţie 
pentru membrii unui ordin sfânt. 

O luă pe șoseaua spre Nenagh și viră la dreapta pe lângă o 
benzinărie. Castelul era la un kilometru, iar ferma la încă doi 
kilometri. Declan opri mașina și cobori, luându-l pe Liam cu el. 
Petrecură cincisprezece minute sub capotă, dereglând motorul. 
Când terminară, își continuară drumul spre fermă. 

Uşa le fu deschisă de către o adolescentă îmbrăcată în haine 
care ar fi putut fi la modă cu douăzeci de ani în urmă, cu toate că 
„la modă“ nu era chiar expresia potrivită. Căsca gura la ei în egala 
măsură pentru că erau ființe umane și pentru că erau preoți, 
presupuse Declan. 

Fata părea să nu reacționeze nici la engleză, nici la irlandeză, 
iar Declan începuse să se îngrijoreze, când o femeie solidă, 
îmbrăcată aproape identic, își făcu apariţia lângă ea. 


— Îmi pare foarte rău, părinte, dar fata e foarte timidă în faţa 
străinilor. Cu ce pot să vă ajut? 

Declan îi explică faptul că se pierduseră în drumul lor spre 
Cashel și că aveau necazuri cu motorul. Cineva le spusese că ar 
putea găsi aici un pat și o masă. Puteau rămâne peste noapte? 

Femeia păru nesigură pentru moment. Îi spuse că oferea casă 
și masă numai vara. Nu avea mare lucru în casă pentru a-i hrăni 
pe toți. Dar, pentru că aveau necazuri... 

Dacă s-ar fi răspândit vestea că a alungat de la ușa ei trei preoţi 
și o călugăriță care aveau nevoie de adăpost... 

Lui Grainne i se dădu o cameră separată, în timp ce bărbaţii 
fură nevoiţi să își împartă între ei una, cu un pat dublu și unul 
simplu. 

— Ar mai fi un lucru, zise Declan, întorcându-se în bucătărie 
după ce îi ajutase pe ceilalți să-și ducă lucrurile. Trebuie să dăm 
vreo două telefoane. Importante, altfel nu aș fi îndrăznit. 

— Desigur, asta nu e deloc o problemă, părinte! Puteţi folosi 
telefonul din sufragerie dacă doriți. 

— Ei bine, trebuie să vă spun că sunt convorbiri internaţionale. 
S-ar putea dovedi destul de scumpe. Dacă îmi daţi voie, o să le 
cronometrez și o să vă las banii. 

Femeia, al cărei nume era, spunea ea, doamna Kavanagh, păru 
dezorientată pentru moment. Soţul ei era plecat să bea ceva în 
Ballycahill și probabil că nu avea să se întoarcă decât mult mai 
târziu. Pe de altă parte, lucrarea bisericii era de primă 
importanță. Dacă vecinii ei ar auzi vreodată că Peggy Kavanagh 
nu-i dăduse voie unui preot să folosească telefonul... 

— Şi aş vrea să fiu singur, continuă Declan. Sunt anumite 
probleme, chestiuni confidenţiale... Sunt sigur că înţelegeți. 

Pentru Peg Kavanagh confidenţialitatea și preoții se potriveau 
precum vacile cu laptele. Cunoștea foarte bine sfințenia acordată 
confesiunii şi nu se îndoia de faptul că şi comunicațiile preoțești 
meritau același respect. 

— Desigur, părinte, zise ea. Ştim și noi să păstrăm un secret la 


fel ca toată lumea. 

Il conduse în micuța cameră din spate pe care o foloseau drept 
sufragerie și îl lăsă lângă telefon. 

Declan socoti că se supunea unui risc redus dând telefon. 
Traficul telefonic între Irlanda și Statele Unite era foarte 
aglomerat, mai ales la această oră a serii, când oamenii care încă 
nu se culcaseră în Irlanda sperau să-şi prindă rudele abia 
întoarse de la muncă. Harker nu avea niciun motiv să se aştepte 
ca Declan să ia legătura cu cineva din Statele Unite, iar 
supravegherile de rutină ale convorbirilor transatlantice nu ar fi 
dat la iveală nimic care să solicite un interes special. 

Folosi numărul lui Conrad Lee de acasă, din Washington, și se 
rugă să nu fie plecat în weekend sau cu alte treburi. Telefonul 
sună de câteva ori, apoi răspunse vocea unei fete: 

— Casa Lee. 

— Bună, zise Declan. Presupuse că la telefon era Louise, 
mezina, pe care nu o întâlnise niciodată. Tu ești Louise? 

— Da. Cine este? 

— Eu sunt un prieten al tatălui tău. Sun din Irlanda. Este acasă? 

— E aici. Dar mi-a spus că trebuie să întreb întotdeauna cu cine 
vorbesc. 

— Spune-i că e cineva din Irlanda. Va ști cine sunt. Dar, Louise, 
pot să te rog ceva? Spune-i să nu folosească numele meu când 
răspunde. Va înţelege. 

— Bine, cred că pot. 

O jumătate de minut mai târziu pe fir se auzi vocea lui Conrad. 

— Ai necazuri, Denis? 

— Cum ai ghicit? 

— Am ghicit pentru că mi-ai cerut să nu-ți folosesc numele și 
pentru că acolo se petrec lucruri importante. Și pentru că am 
auzit zvonuri că suntem oarecum implicaţi. Și tu mă suni pe mine. 

Declan îl întâlnise prima oară pe Conrad Lee în Liban, atunci 
când Conrad era în serviciul militar de informaţii de la Beirut. 
Lucraseră împreună pentru o vreme. Apoi Conrad intrase în FBI 


și petrecuse o vreme la Londra, cu o echipă de legătură care 
activa în Europa. În timpul liber petrecuse câteva sfârșituri de 
săptămână și câteva vacanțe în Irlanda, ca oaspete al lui Declan. 

— Conrad, ai perfectă dreptate. Am necazuri, necazuri mari. 
Dar vreau să mă crezi când îţi spun că sunt de partea celor buni. 

— Nu m-ai întrebat încă ce fac copiii. 

— Ce fac copiii? 

— Bine. Michele m-a întrebat săptămâna trecută când mai 
mergem în Irlanda. Îi e dor de unchiul Denis. Ce fac Máiréad și 
Concepta? 

— Concepta e bine. Este la ţară, cu familia. 

— Máiréad s-a dus la colegiu? 

Declan închise ochii. Un val de durere răsări din senin şi trecu 
prin el, lăsându-l gol și îndurerat în interior. 

— Nu, e... Máiréad e moartă, Conrad. A fost împuşcată acum 
câteva săptămâni. Eu... Te rog, nu-mi cere să-ţi povestesc acum. 

Se lăsă o tăcere lungă. Conrad fusese foarte atașat de Máiréad. 

— Dumnezeule Mare, Declan! Vai, îmi pare foarte rău! Ăsta e 
cel mai îngrozitor lucru. Nu știu ce să spun. Este... Motivul 
telefonului este legat de uciderea ei? 

Șocat de ce-i spusese Declan, Conrad folosise numele lui 
adevărat. 

— Da, într-un fel. Nu pot intra în detalii, nu întreba! Important 
e că am mare nevoie de niște informaţii și nu cunosc nicio altă 
cale de a le obţine decât prin intermediul tău. 

— Te-ar ajuta să-i găsești pe ucigașii lui Máiréad? 

— Da, s-ar putea. 

— Atunci poţi să întrebi orice, cu condiţia să pot afla. Ce vrei să 
știi? 

Declan îi spuse. Încet, cu atenţie, fără să dramatizeze. 

— Vorbeșşti serios? 

— N-am fost în viaţa mea mai serios. Credem că ține ostaticii 
undeva, pe coastă. 

— Nu se poate, e mort. 


— Şi totuşi. 

— Bine, o să fac tot ce pot. Ai un număr la care să te pot găsi? 

Declan îi dădu numărul de la fermă. Oricum, nu mai conta. 

Dacă interceptaseră convorbirea, ştiau deja numărul. 

— Mai e ceva, Conrad! Când o să suni înapoi îţi va răspunde o 
femeie. O doamnă Kavanagh. Poţi să-i spui că suni de la Vatican și 
că e urgent? Cere să vorbești cu părintele MacLogan. 

— Părintele Maclogan? Vaticanul? Nu mai întreb de ce. Vrei să 
vorbesc în italiană? 

— Mă îndoiesc că ar servi la ceva. Fii doar convingător. 

— Foarte bine... O să te sun de îndată ce voi avea ceva de 
raportat. Dar nu cred că voi găsi ceva. 

— Măcar încearcă! Asta-i tot. 

— Noroc. Și ai grijă! i 

Declan puse receptorul la loc și calculă costul convorbirii. Ii 
părea aproape ridicol să se gândească la faptul că el, șeful celei 
mai importante agenţii de informaţii din Irlanda, ajunsese să-și 
sune colegii de la o fermă și să calculeze prețul impulsurilor 
consumate. 

Ceilalţi erau în bucătărie, mâncând zdravăn din bucate care 
păreau să fi apărut din senin. Conversaţia era oarecum formală, 
cu toate că Myles, cunoscând problemele religioase și pe clericii 
din Dublin, făcea mai mult decât ar fi fost nevoie pentru a lăsa 
impresia dorită. 

Când intră Declan, Grainne ridică privirea și el ştiu dintr-o dată 
că ceva nu e în regulă. Ceilalţi stăteau tăcuţi pe scaunele tari, unul 
lângă celălalt. Doamna Kavanagh tăia pâine. 

— Doamna Kavanagh tocmai ne spunea știrile, zise Grainne. 
Nu-i aşa? 

Femeia corpolentă ridică ochii. 

— Tocmai le-am auzit la radio, zise ea. Nu ţi-ar veni să crezi, 
nu-i așa, că teroriștii sunt pe undeva de-aici până-n Ballinasloe. 
Teroriști! Sigur, au d'ăștia în Nord, nu aici, unde s'tem oameni 
pașnici şi ne vedem de treburi. Spun că sunt polițiști peste tot; îi 


caută. Sunt teribil de îngrijorată. Pat o să dea de necazuri la 
întoarcerea acasă. O să fie atât de plin de băutură, că nici nu va ști 
ce s-a-ntâmplat. Dându-și seama că întrecuse măsura, privi rapid 
în jur. Nu că ar fi beţivan. Dar din când în când îi mai place să iasă 
la o halbă două de bere. Și să se vadă cu prietenii. 

— Doamna Kavanagh spune că sunt și vești bune totuși, 
adăugă Grainne. 

— A, da. Ei bine, e o ușurare s-o aud, dar Cercetașii au găsit și 
au împușcat câţiva din bandă. Erau într-o maşină care se îndrepta 
spre vest. Numai Domnul știe ce căutau pe-acolo. Sigur n-aveau 
ce căuta pe-acolo. Chiar n-aveau. 

Ballybay 
20.45 


Se duse în sat așa cum o mai făcuse, pentru a-i da un telefon 
omului de legătură din Baalbek. Mâine tatăl său avea să fie liber, 
insha'allah. Dar dacă Dumnezeu nu va dori asta? în privinţa asta 
nu-şi făcea griji. 

— Pe o insulă, spui? 

Legătura era proastă în seara asta, satelitul era poziţionat 
prost. Se auzea foarte înfundat şi slab, ceea ce nu se întâmplase 
prima dată. Din când în când își putea auzi propria voce 
întorcându-se la el. „Toată imensitatea asta, se gândi el, iar noi 
vorbim de certurile și de urile noastre.” Se simţi neajutorat. 

— Un loc numit Dingean, zise el. În Anglia îi zic Dingle - după 
asta va trebui să cauţi pe hartă. E o peninsulă și apoi o puzderie 
de insule. Nimeni nu locuiește acolo. E un loc perfect. Unul pe 
care l-aș fi ales chiar și eu. 

— Nu-i aşa perfect dacă i-ai găsit. 

— N-aş fi făcut greşeala pe care au făcut-o ei. 

— Oamenii tăi pot s-o facă? Sunt pregătiți? 


— Nu aşa cum aș fi vrut. N-au fost niciodată bine antrenați. Dar 
sunt de încredere, sunt sigur de asta. Dacă e nevoie, o să-i 
folosesc pentru diversiuni în timp ce-l salvez pe şeic. 

— Trebuie să-l scoţi de pe insulă. 

— Nu-ţi face griji, m-am gândit la asta! 

— Şi restul misiunii tale? 

— O să vedem. Șeicul are prioritate. Numai dacă el e în 
siguranță voi face și restul. 

— Şi dacă nu e în siguranţă? 

— Atunci va muri răzbunat. 


Întunericul se împletea cu fâșii și mai groase de întuneric. 
Mergând înapoi spre casă, copacii și tufişurile dantelau marginea 
drumului. Plutea un aer de visare melancolică în zona asta de 
țară. Bogăția și verdeaţa ei îi erau aproape insuportabile, iar 
întunericul îl deprima ca interiorul unei închisori. Nu era nicio 
stea, cerul era închis și plumburiu, se simțea rupt de tărâmurile 
luminii, de ţinutul celest al imamilor și al îngerilor. „Toate sunt în 
imaginaţie, se gândi el, nimic mai mult decât povești care să-i 
captiveze pe copii și pe țărani.” Dar și el voia să creadă în asta, 
într-un tărâm de dincolo de lună unde nimic nu s-a schimbat, 
unde o zi dura o mie de ani, unde femeile erau fecioare eterne, 
unde singurele lacrimi erau provocate de bucurie. 

În timp ce mergea apropiindu-se de casă, observă o schimbare 
ușoară în atmosferă, la început atât de imperceptibilă, încât o 
neglijă, considerând-o numai un efect al stării de deprimare în 
care se afla. Dar când ajunse pe aleea ce ducea către clădirea cu 
luminile care abia se vedeau printre copaci, ușoara impresie 
deveni certitudine. Nemișcarea și tăcerea nopţii erau prea 
intense. În seara trecută fuseseră păsări şi animale în păduri şi pe 
câmpii. Sunete uşoare, dar de neconfundat. În seara asta nimic nu 
se clintea. 

Și atunci auzi un sunet în stânga sa, ascuţit și inconfundabil, ca 
tăcerea crudă și sângerândă de ambele părţi ale sale, ca pielea 


abia jupuită. Știu imediat ce era, era un sunet cu care trăise toată 
viaţa: fusese tras cocoșul unei puști. 

Nici nu-și încetini și nici nu-și grăbi pasul. Dacă erau oameni 
înarmaţi în împrejurimi, aveau să aștepte ca el să fie alături de 
ceilalți în casă, nu aveau să-l împuște singur aici pentru a-i 
alarma pe ceilalți. lar dacă plănuiau un atac aproape sigur aveau 
să aştepte până ce ţintele lor adormeau. Continuă să meargă fără 
să-i fie cu adevărat frică, știind tot timpul că ţevile armelor erau 
îndreptate spre el și că pentru a fi ucis nu era nevoie decât de 
apăsarea degetului unui om pe trăgaci. Ajunse la ușă și intră. 

Lenihan, Melaugh și O'Driscoll stăteau la o masă joasă, jucând 
cărți pe bețe de chibrit. Eugene O'Malley stătea într-un colț, 
cântând ușor din fluier o muzică ce îi părea lui Abu Hida aproape 
familiară, mişcătoare şi profundă. În timpul scurt pe care îl 
petrecuse cu ei începuse să înțeleagă cât de puţin semănau cu 
englezii aceşti irlandezi. Îi salută și intră în bucătărie. 

Maureen era acolo, curățând un pistol în faţa mesei. Când intră 
el, ridică privirea și îi zâmbi. 

— Cum a mers? întrebă ea. Te-ai descurcat? 

— Ca şi data trecută, zise el, încruntându-se în același timp și 
făcându-i semn să îl urmeze în camera de zi. 

Ceilalţi își văzură mai departe de joc. Abu Hida porni 
televizorul și dădu volumul mai tare, pentru a-și acoperi vorbele. 
Se apropie de Maureen și îi şopti ascuţit la ureche. Afară puteau fi 
microfoane parabolice îndreptate spre el. 

— Avem oaspeţi, zise el. Nu știu câţi sunt. 

— Nemernici britanici! 

— De unde ştii că sunt britanici? E teritoriu irlandez, nu-i așa? 

Ea dădu din cap. 

— Da, dar ăia de afară nu sunt soldaţi irlandezi. Dacă așteaptă 
să dea un atac prin surprindere înseamnă că vor să ne omoare. 
Britanicii ar face așa ceva, irlandezii nu. Ei ar încerca să ne 
aresteze. 

— Oricine ar fi, cred că așteaptă să facem ceva sau să mergem 


la culcare. Spune-le celorlalţi să-și vadă de joc. Trebuie să încerce 
să se comporte normal. Tu ai face bine să vii sus cu mine. 

In timp ce Maureen transmitea mesajul, Abu Hida luă o lunetă 
pentru vedere în noapte dintr-o cutie care fusese trimisă de la 
Dublin. Reducând sonorul televizorului la un volum normal o luă 
pe scări înaintea lui Maureen. Se opriră în faţa ușii unuia dintre 
dormitoarele din față. 

— Ei supraveghează casa cu dispozitive ca ăsta, îi șopti el. 
Vreau să mă acoperi în timp ce le întorc complimentul. Du-te în 
cameră, dar nu aprinde lumina. Comportă-te ca și cum ai fi 
obosită - n-ar trebui să-ţi fie greu. Nu te uita spre fereastră și nu 
le da de înţeles că ai suspecta ceva. Dezbracă-te și bagă-te în pat! 
Nu te grăbi! Vreau să-și țină ochii pe tine. 

— Vrei să fac striptease pentru nenorociţii ăia de afară? 

Faţa îi era roşie de o furie nemăsurată. 

— Îmi pare rău, nu înţeleg. Striptease? 

— Las-o baltă! N-ai înţelege niciodată. O să vadă multe prin 
chestiile astea? 

— Destul ca să le menţină interesul. Nu da impresia că ești 
conștientă că e cineva acolo. Dacă o să creadă că știm că sunt 
acolo o să atace imediat. 

— Ce o să faci între timp? 

— O să-i supraveghez. O să-i număr. Se opri. Eşti gata? 

— Nu le spui niciun cuvânt celorlalți despre asta. Ai înțeles? 

El dădu din cap. 

— Dă-mi timp să ajung jos, zise el, îngenunchind. Stând în 
patru labe, privi în sus către ea. Închide lumina de serviciu, zise 
el, apoi intră. Ține minte, eşti foarte obosită. Prea obosită chiar și 
pentru a aprinde lumina și a trage perdelele. 

Ea stinse lumina şi deschise ușa. În cameră ar fi fost complet 
întuneric dacă n-ar fi fost strălucirea roșie a candelei de veghe 
aşezate în fața unei icoane a Inimii Sacre. În ciuda întunecimii, se 
simţea ca şi cum ar fi fost gata să urce pe scenă. Își imagina o 
mare de fețe afară în beznă, cu ochii fixaţi asupra ei, în liniște, cu 


răsuflările ţinute în piept, cu gurile uscate. Încet, intră în cameră. 
Abu Hida se strecură în urma ei, așezat în patru labe. Când fu 
sigură că el era înăuntru, închise ușa. Dormise aici cu o noapte în 
urmă, dar camera încă mai avea un miros acru, stătut, ca și cum 
ar fi stat goală de luni sau chiar de ani de zile. 

Patul era în aşa fel poziţionat încât ea putea fi văzută prin 
fereastră și după ce se așeza pe marginea lui. Se îndreptă spre 
pat, cu umerii lăsaţi și cu capul plecat. Avusese dreptate, nu 
trebuia să se prefacă. Era cu adevărat extenuată. Când se așeză, îl 
văzu la câţiva centimetri distanţă, continuând să meargă spre 
fereastră, aplecat sub nivelul pervazului. 

Îşi trase puloverul şi îl aruncă indiferentă pe podea. Acum el 
era la fereastră, instalându-se încet pe poziţie cu luneta pentru 
vedere în noapte în mâna stângă. Îşi descheie primul nasture al 
cămășii. Jumătate din ea se simțea jenată, de parcă ar fi 
interpretat un număr în faţa unor băieţei trântiţi pe jos cu armele 
lor, adunaţi să iscodească o cățea irlandeză și forțați în schimb să 
urmărească un neașteptat interludiu erotic. 

Cealaltă jumătate se simțea stârnită la gândul că se dezbracă 
aici, sub slaba lumină roșie, la numai câțiva metri de el, la 
posibilitatea ca el să privească în jur și să o zărească, fiind și el 
stârnit de goliciunea ei. Îşi descheie al doilea nasture. Simţea 
aerul rece pe piele. Abia îl putea vedea în obscuritate, aplecat 
lângă fereastră. Răsuflarea ei era mai zgomotoasă decât orice 
altceva pe lume. Lumina roşie i se întindea pe piele ca o peliculă 
întunecată de sânge. i 

El aşteptă. Probabil că încă nu priveau cu toții. Încet, unul câte 
unul, aveau să-și întoarcă ochii spre ea. Lumea se va aduna în jur. 
Îi putea simţi cum stau afară, întinşi sau ghemuiţi în iarbă, în 
spatele copacilor, la adăpostul tufișurilor, cu mușchii reci 
încordaţi, cu nervii întinşi şi cu ochelarii pentru vedere în noapte 
aţintiți asupra casei, privind şi ascultând. În spatele lui ea își 
descheie al treilea și al patrulea nasture. 

— Cămașa mea e pe jumătate descheiată, îi șopti ea. Ce crezi, 


mă văd? 

— Încă puţin şi o să mă pot mișca, îi răspunse el. 

În minte văzu imaginea mâinii ei alunecând peste piept. O 
alungă, strângând luneta și pregătindu-se să-și ocupe poziţia. 

Ea termină de descheiat toți nasturii și lăsă cămașa să se 
desfacă. „Nu sunt decât o târfă, gândi ea, afișându-se în faţa unor 
oameni pe care jurase să-i ucidă, oameni care uciseseră prieteni 
de-ai ei, criminali SAS, scursorile pământului.” Își descheie 
nasturii de la manşete și își dădu cămașa jos, scoțând întâi un 
braţ și apoi pe celălalt. 

— Mi-am dat cămașa jos, îi zise ea, păstrându-și vocea joasă. 
Dacă cineva vine de jos, ce-o să creadă? 

Lăsă cămașa să cadă și-și duse mâinile la spate pentru a-și 
desface sutienul. 

„Acum sunt cu toţii cu ochii pe ea, se gândi el, pot să mă mișc.” 
Ridică luneta la câţiva milimetri deasupra pervazului. „Aș fi 
folosit o femeie musulmană în același fel?” se întrebă el. Ar fi 
cerut uneia dintre surorile lui, uneia dintre 'Ara'is al-Damm, să se 
dezbrace în faţa unei echipe de soldaţi israelieni pentru a le 
distrage atenţia? Știa răspunsul, știa că nu ar fi putut niciodată 
să-i ceară așa ceva. Cu toate acestea, n-ar fi ezitat deloc să o 
trimită pe oricare dintre ele la moarte, să mărșăluiască în 
mijlocul plutonului de soldaţi zâmbind, având o bombă asupra sa. 
Ceea ce-i ceruse să facă lui Maureen O'Dalaigh nu era la fel de 
nobil? 

Lăsă sutienul să cadă pe podea. Părea să nu conteze prea mult 
ceea ce se întâmpla afară. Tot ce voia cu adevărat era ca el să se 
întoarcă, să traverseze camera spre ea, să o atingă, să facă 
dragoste cu ea, să fie iubitul ei. Stătea prăbușită pe pat, cu sânii 
dezveliţi și neatinși, întrebându-se cum intrase în războiul ăsta, 
în această pândă erotică bolnavă în care fiecare sfârșea 
dezbrăcat, urmăritori şi urmăriţi deopotrivă. Trăia în mijlocul 
unui popor dezbrăcat, într-un teritoriu în care fiecare era 
urmărit. 


Acum avea luneta lipită de geamul ferestrei. Inima îi bătea mai 
repede decât ar fi trebuit. Și-o imagină pe ea dezbrăcată până la 
brâu. Auzi mai întâi zgomotul unui pantof căzut pe podea, apoi pe 
al următorului. Alungând imaginile care îi tulburau mintea, își 
potrivi ochiul pe lunetă. 

Instrumentul îi putea furniza o creştere a luminozităţii de 
optzeci de mii de ori. Prin el putea recunoaște în lumina stelelor 
o ţintă de mărimea unui om, aflată chiar şi la trei sute de metri. În 
seara asta vizibilitatea era mult mai scăzută, dar nu voia decât să 
depisteze poziţiile atacatorilor din apropiere. Încet, foarte încet, 
începu să cerceteze terenul din apropierea casei. În spatele său se 
auzi scârțâitul arcurilor patului când Maureen se ridică în 
picioare. Continuă să cerceteze. 

Maureen stătea într-o parte față de fereastră, gândindu-se că, 
dacă ar fi prea explicit, ar semăna prea mult cu o reprezentaţie și 
ar putea crea suspiciuni. Trase fermoarul pantalonilor, scoase 
întâi un crac, apoi pe următorul, ţopăind nesigur pe câte un 
picior. Nu se gândise la ce avea să facă după ce se dezbrăca. Să 
danseze? Să facă o plecăciune și să părăsească încăperea, 
întorcându-se apoi pentru a o lua de la capăt? 

Văzu primul om lungit în iarbă, cu faţa întoarsă în sus către 
fereastră, privind prin luneta sa. Pe pământ, în faţa lui, era o 
puşcă de asalt. În spate, avea un rucsac cu restul echipamentului. 
Faţa îi era înnegrită. Stătea nemișcat ca o stâncă. 

Îşi trase chiloţii peste şolduri. În copilărie nu ar fi îndrăznit 
niciodată să se dezbrace în fața unei picturi religioase sau a 
imaginii unui sfânt. Acum lumina roşie cu dublul său înţeles îi 
trezea sentimente de rușine pe care le credea de mult îngropate. 
Și odată cu ele un fior de excitare pe care îl simţise ultima oară ca 
adolescentă, alături de primul ei iubit. 

A doua siluetă era în spatele unui tufiș, a treia în spatele unei 
mici movile. Păreau să lucească în lumina stranie, monocromă a 
lunetei pentru vedere în noapte. Copaci, tufișuri, lunetiști, toate 
păreau ireale, ca şi cum ar fi fost reliefate într-o noapte care 


dedesubt nu mai avea nimic, o lume care nu era prezentă. Doar 
orașele Jabulga și Jabulsa existau, mult deasupra norilor, veșnic 
reînnoite. 

Chiloţii căzură pe podea și păși afară din ei. 

— Sunt dezbrăcată acum, șopti ea. Voia să-i spună, voia ca el să 
știe. Mă bag în pat? 

— Intră în pat, stai așa vreo două minute și apoi ridică-te, ca și 
cum ai fi uitat ceva. Apoi vii la fereastră, te uiţi afară și tragi 
perdelele. 

Făcu așa cum îi spusese el. Flacăra roșie din întuneric o lăsase 
fără vreun strop de voinţă. 

Numără șapte cu toţii. Trebuiau să mai fie în laterale și în 
spate, poate chiar la o distanță mai mare de casă. Oricine ar fi 
fost, veniseră să omoare. Şi putea spune că nu erau soldaţi de 
rând trimiși de obicei în patrulare pe străzi umede, ci oameni 
care stătuseră în tranșee multă vreme, oameni care știau exact ce 
să facă și cum anume. Se îndoia foarte tare că el împreună cu 
ceilalți i-ar putea lichida sau păcăli în vreun fel. 

O simţi lângă el, apoi auzi fâşâitul perdelelor trase. Pânza căzu 
între geamul ferestrei și lentila lunetei sale. Închise luneta și își 
îndepărtă ochii. Vederea îi era tulbure după efortul făcut pentru a 
privi prin lunetă. 

— Este vreunul acolo? întrebă ea. 

El își simţi dintr-odată inima tresărind, când își dădu seama că 
ea era dezbrăcată. 

— Da, zise el. 

Vocea suna ireal. Cuvântul fusese greu de scos. Gâtul îi era 
uscat. Îşi dădu seama că o doreşte foarte mult. Stând aşa, ochii 
începură să se obișnuiască cu firava lumină roșie care se 
răspândea în camera întunecată. O parte din lumină se întindea 
pe pielea ei. Restul era închipuire și dorinţă. Era la numai câţiva 
centimetri de el. 

— Ai face bine să te îmbraci, zise el. S-ar putea să fim nevoiţi să 
fugim. 


— M-am săturat de fugit, zise ea. 

Păși către el. El nu se mișcă. 

— Trebuie să găsesc insula, zise el. Pentru asta am venit. 

Acum era chiar în faţa lui. Ştia că o doreşte. 

O mână o luă pe a lui și o ridică până la sânul ei stâng. El îl 
mângâie orbeşte, apoi trecu la cel drept, apoi peste pântece și 
peste coapse. Fa se simţi pierdută. Întinse mâinile şi îl trase spre 
ea. 

— Nu, zise el. 

Niciodată în viaţa lui nu trebuise să lupte atât de tare. Ştia că 
dacă pierde rezultatul va fi cu siguranță moartea. Se trase 
deoparte, lăsând-o cu mâinile goale. Răvășit și înfiorat, se repezi 
la ușă. 

— Pune-ţi hainele, zise el. Eu ies afară. Încerc să găsesc o cale 
de scăpare. Avem nevoie de armele din adăpost. 

Ea privi uşa închizându-se și îi auzi pașii coborând scările cu 
furie. Deasupra patului, slaba lumină roșie clipea ca un ochi rău- 
voitor. Se simţi atât de dezbrăcată, golită, cu oasele și carnea 
expuse. Deasupra patului, Hristos își deschidea pieptul pentru a 
da la iveală o inimă din hârtie. Era inima unei fantome, dar nu 
pulsa. 

Abu Hida se opri doar atât cât să le spună celorlalți ce se 
întâmplă. Dădu din nou televizorul mai tare și apoi îi adună în 
jurul aparatului. 

— Rămâneţi înăuntru, zise el, și țineţi-vă armele la îndemână. 
Cele pe care le aveţi aici sunt prea ușoare pentru a face față unui 
atac serios, aşa că o să mă duc să aduc câteva arme mai grele din 
adăpost. Trebuie să mă duc pe jos și s-ar putea să-mi ia ceva timp 
să reușesc să ies din zonă. La întoarcere, o să iau o mașină de la 
fermă. Orice-aţi face, nu deschideţi focul asupra mea. 

— Cum o să știm ce pun nemernicii la cale? întrebă Conor. 


— N-o să știți. Niciunul dintre voi nu știe să folosească un 
dispozitiv de vedere în noapte atât de bine, așa că încercarea de 
a-i surprinde este pierdere de timp. Mai bine trimiteţi pe cineva 
sus să asculte toate mișcările. Restul rămâneţi aici jos și 
continuaţi pălăvrăgeala. După ce ies, stingeți televizorul! 

— N-ar trebui să meargă unul dintre noi cu tine? 

— Nu, n-ar face decât să mă ţină din drum. Aşteptaţi aici. N-o 
să stau mai mult de o oră. 

— Şi cum ştim că te-ai întors? întrebă Colm. 

— N-o să știți, îi răspunse Abu Hida. Dar jur pe sângele lui 
Hussein că o să fac tot ce pot ca să mă întorc. Aveţi cuvântul meu. 
Dar mai întâi trebuie să ies de-aici. Eugene, vreau să mă ajutaţi, 
tu și Colm. Haideţi în spate! Vă arăt eu ce să faceți. 

În timp ce se ridicau să plece, Maureen apăru în uşă. Arăta 
palidă și vlăguită. Abu Hida voia s-o tragă spre el, să-i spună că îi 
pare rău, că o dorise, că încă o mai dorește. Dar nu spuse nimic și 
nu făcu nimic. Se uitară unul la altul pentru câteva secunde, apoi 
el trecu pe lângă ea în hol, urmat de ceilalți. 

Scoase din sacul său un pulover negru și o cagulă de genul 
celor purtate de forțele speciale, doar cu găuri pentru ochi și cu o 
despicătură în dreptul gurii. Şi le trase pe el, apoi își trase peste 
cap un set de ochelari Nova cu vedere în noapte. Lentilele unite îi 
dădeau un aspect bizar, de extraterestru. În mâini își puse o 
pereche de mănuși negre subţiri. Nu avea nicio armă, dar într-un 
buzunar ţinea un Peskett pentru luptă corp la corp, un dispozitiv 
folosit de britanicii din forţele speciale în al Doilea Război 
Mondial. Avea o proeminenţă la unul dintre capete care putea fi 
folosită pentru lovituri. Dacă era apăsat un buton din celălalt 
capăt ieșea afară o lamă lungă ce putea fi folosită foarte bine ca 
pumnal. Trăgând o mică bilă de metal de la capătul cu 
proeminență ieșea o lungă sfoară metalică ce putea fi folosită 
pentru strangulat. Fra tot ce-i trebuia. 

— Colm, zise el, tu eşti fumător. Vreau să te duci la ușa din 
spate și s-o laşi deschisă. Scoţi un pachet de țigări și aprinzi una, 


apoi o iei la dreapta, până la ultima fereastră de la bucătărie, ca și 
cum ai fi ieșit la o ţigară. Ai grijă să pară cât mai natural. Eugene, 
o dată ce ajungi acolo, te duci la bucătărie și aprinzi lumina. După 
ce intri, apuci ceva și ieşi. Nu lăsa lumina aprinsă mai mult de 
cinci secunde. 

— Ce rost au toate astea? întrebă Colm. 

Se gândi că arabul prea începea să facă pe deșteptul pentru a-i 
fi pe plac. Și că nu dă niciun ban pe sângele celui pe care zicea că 
vrea să-l salveze. Pur și simplu arabul voia s-o șteargă. 

— Profită de avantajul luminii, Colm, zise Eugene. Orice prost 
și-ar da seama. O să-și țină ochii pe tine, lumina îi va orbi, apoi se 
va stinge și va trebui să treacă un timp pentru ca ochii să-și 
revină. Nu-i aşa, domnule? 

Abu Hida dădu din cap. Spera să funcționeze. Într-o parte era o 
pantă, pe care atacatorii n-o puteau folosi. Putea ajunge acolo 
înainte ca ei să aibă vreo șansă să-l vadă. Desigur, asta în afară de 
cazul în care vreunul dintre supraveghetori se plasase la distanță 
mai mare, pentru a-i acoperi pe ceilalți. Paria totul pe faptul că 
lăsaseră acea zonă nesupravegheată, presupunând că nimeni nu 
avea să vină sau să plece pe acolo. 

— Sunteţi gata? întrebă el. 

Colm dădu din cap. Scoase un pachet de Players din buzunarul 
hainei. 

— Dacă nenorociţii ăia mă-mpușcă, mormăi el, eşti al dracu’ de 
mort. 

Abu Hida zâmbi ușor. Era o glumă veche, chiar și acolo de unde 
venea el. 

Colm deschise ușa și ieşi afară. Abu Hida se ghemui la pământ, 
ca să nu fie văzut. Auzi pașii lui Colm pe pietrișul de afară, apoi 
tăcerea după ce el se opri. Câteva clipe mai târziu, lumina se 
aprinse. 

Se târî pe burtă, trecând peste pietriș pe iarba umedă. Se gândi 
că de acum în fiecare secundă putea fi împușcat. Sau, dacă voiau 
să păstreze elementul-surpriză, aveau să-i vină de hac tăcut, unul 


sau mai mulți dintre oamenii care aşteptau în întuneric. 

Ajunse pe bucata accidentată și se lungi la pământ. De aici avea 
să-i fie mai uşor să se miște. Dacă nu-l văzuseră ieșind din casă 
nu se așteptau la mișcare în partea asta. Putea să ajungă la primul 
adăpost mai bun în douăzeci de secunde, iar de acolo în zece 
secunde la copaci. Îşi dori să fi avut o şansă să-i spioneze pe cei 
din spate, ca să știe cum sunt așezați. 

Când trecuse mai mult de un minut într-o tăcere perfectă, se 
ridică peste un dâmb şi începu să se târască spre primul tufiș. Cu 
ajutorul ochelarilor putea vedea terenul în faţa sa. Un om stătea 
la douăzeci de metri în dreapta sa și se gândi că ar mai putea fi 
unul în stânga sa, la cincisprezece metri mai jos. 

Lângă tufiș se opri să-și tragă răsuflarea. Până acum mergea 
bine, dar mai avea mult de parcurs, iar în pădure putea să dea 
peste careva înainte să-și dea seama. Și mai mult de atât, terenul 
nu-i va permite să se deplaseze târâș. 

Cel mai bun drum era printre doi frasini. Traversă terenul 
deschis încet, reprimându-și impulsul de a se ridica și a o lua la 
fugă. Centimetru cu centimetru, îmbrăţișând pământul, ținându- 
se cât mai jos în iarbă, se strecură spre copaci. Își aminti de un 
târâş ca acesta pe o stradă din Beirut presărată cu moloz, 
aşteptând în fiecare clipă să pornească o rafală de mitralieră din 
clădirea de vizavi, care era ocupată de palestinieni. Apoi în sud, 
târându-se noaptea pe sub nasul israelienilor, pe sub turnul de 
pază de lângă Bent Jbail. 

Aproape ajunsese când îl văzu pe cel ce stătea de veghe. 
Judecând după poziţia sa, omul nu-l văzuse. Dar avea s-o facă 
dacă se mai apropia. Abu Hida rămase lipit de pământ până când 
găsi o piatră. Nu avea să fie ușor să o arunce fără să fie reperat, 
dar nu trebuia să o arunce departe. 

Piatra trecu peste iarbă aproape zece metri și căzu 
rostogolindu-se pe pământ, puţin la dreapta omului. Abu Hida îi 
văzu întorcându-se şi se târi repede pe ultimii metri care îl mai 
despărțeau de pădure. 


Se hotărî ce urma să facă, știind că, dacă nu avea să fie mai 
atent, data viitoare n-avea să mai fie atât de norocos. Merse 
înainte câţiva metri, apoi o luă la stânga, făcând un semicerc 
pentru a ajunge în spatele omului de la marginea pădurii. 
Încercase să afle cauza zgomotului, dar nu reușise. Nu era echipat 
cu dispozitiv de vedere în noapte - rolul său aici era pur și simplu 
să aştepte sosirea ordinului de atac asupra casei. 

Abu Hida aşteptă ca victima lui să se calmeze și să rămână 
nemișcat lângă copacul pe care-l folosea pentru acoperire. Dacă 
s-ar mai fi apropiat puţin, l-ar fi putut auzi respirând. Fl își păstra 
respiraţia sub control atent. 

Se repezi, acoperindu-i gura cu mâna stângă și scoțând 
Peskett-ul cu dreapta i-l puse la spate și apăsă butonul care 
scotea lama ascuţită, înfigând-o câţiva centimetri în anusul 
omului. 

— Dacă mai împing asta puţin, șopti el, e suficient ca să-ţi scot 
măruntaiele. O să mori încet și dureros înainte ca prietenii tăi să 
poată ajunge cu tine la spital. Cea mai mică încercare de a scăpa 
sau de a atrage atenţia mă va face să-l folosesc. Am mai omorât 
oameni cu el înainte, pot s-o mai fac. Mă înţelegi? 

Omul, înțepenit de durere, dădu energic din cap. 

— Bine. Tot ce trebuie să faci este să-mi spui unde sunt colegii 
tăi. Nu toţi, mă interesează numai cei din bucata asta de pădure. 
Numai numărul și locaţiile aproximative, asta-i tot. Repede. Sunt 
în criză de timp și îmi stai în cale. 

Omul, pe jumătate înecat, dădu din nou din cap. Abu Hida își 
retrase mâna încet, apăsând în același timp Peskett-ul mai tare. 

— Nenorocit irlandez, se rățoi omul. 

— Nu sunt irlandez și nu sunt nenorocit. Ai trei secunde. 

— In regulă, calmează-te! Și lasă chestia aia, pentru Dumnezeu. 
Mai sunt încă trei în sectorul ăsta. Unităţile F, G şi H. F este la 
douăzeci de metri în dreapta mea, G - douăzeci de metri în 
stânga mea. H este mai în spate, cam în mijloc. 

— Ele ultimul din cerc? 


— Da. Mai este o dubiţă cu întăriri mult mai în spate. Dar cei 
trei de care ţi-am spus sunt toți între noi și șosea. 

— Mulţumesc, zise Abu Hida. 

Trase Peskett-ul, dar continuă să-l țină pe om de bărbie. Cea 
mai mică mișcare neglijentă putea să întoarcă situaţia. Ar fi vrut 
să-l lase în pace, dar ştia că nu putea face asta. 

— Ştii că nu te pot lăsa, zise el. 

— Atunci termină odată! 

Vârful Peskett-ului se lipi de bărbia omului. Abu Hida îl ţinu 
acolo nemișcat o clipă, apoi împinse în sus cu toată puterea. Simţi 
cum atinge vârful craniului și îl apăsă pe umăr acoperindu-i gura 
cu mâna până când încetă să se mai zbată. Păru să treacă o 
veșnicie până când toate mișcările încetară și Abu Hida își putu 
lăsa victima la pământ. Se strădui să nu se gândească la femeia și 
la copiii pe care omul i-ar fi putut avea pe undeva, stând acasă, 
fără să aibă habar de toate astea. Îi era din ce în ce mai greu să nu 
se gândească la asta, să nu regrete. Scoase lama și o împinse 
înapoi în mânerul Peskett-ului. 

Abu Hida nu putea fi sigur că omul pe care tocmai îl omorâse îi 
spusese adevărul. Ar fi putut ști că avea să moară orice ar fi spus. 
Dar durerea provocată de lama care-i amenința măruntaiele ar fi 
putut provoca puţină sinceritate. 

Porni prin pădure mișcându-se cu atenţie, călcând de fiecare 
dată ca pe cea mai fină sticlă. O crenguţă îl putea da de gol sau 
bolborositul unei băltoace, cea mai mică neatenţie. Prin lentile 
pădurea părea bântuită, copacii scânteiau într-o lumină verde și 
fosforescentă. Păreau să nu se mai sfârșească, atrăgându-l tot mai 
adânc într-o lume care nu avea niciun sunet și nicio culoare. 

Supraveghetorul H era acolo unde spusese cel care murise că 
trebuie să fie. Abu Hida îl ocoli la distanţă. 

leşi în șosea. Ştia cu aproximaţie unde era, se gândise dinainte, 
prevăzător. Îşi scoase cizmele și începu să meargă repede, fără să 
facă vreun zgomot pe asfalt. 

Fusese la adăpostul pentru arme doar cu câteva ore mai 


devreme și drumul îi era încă întipărit în memorie. Drumul către 
ferma familiei O'Farrell apăru în dreapta sa. O luă pe drum, apoi 
intră pe poarta scundă spre terenul pe care erau ținute armele 
sub un tufiș. 

Luă tot ce putea căra, agăţându-le curelele de umăr până când 
fu aproape doborât. Nu mai putu lua decât două cutii cu muniţie. 

Camioneta era acolo unde o văzuse mai devreme în aceeași zi. 
Aruncă armele și muniţia în spate, se urcă și bâjbâi printre firele 
de sub bord până când vechiul motor se trezi la viaţă. Până să se 
aprindă prima lumină în fermă, el era din nou pe şosea, 
îndreptându-se înapoi spre ferma Craiguenamanagh. 

Avea o singură șansă, desigur, și tot drumul o cântări. Să se 
alăture din nou celor din unitatea specială însemna sfârșitul 
misiunii sale și pierderea propriei vieţi pentru oameni pe care 
abia îi cunoştea, pentru o cauză care nu era a sa. Dacă-i lăsa să-și 
înfrunte soarta, mai avea încă o șansă să găsească locul numit 
Dingle, să localizeze insula pe care erau ţinuţi ostaticii și să-l 
salveze pe şeicul Usayran. Judecând raţional, era datoria sa să 
aleagă a doua variantă. Dar își dăduse cuvântul. Plecase pentru a 
aduce ajutor, iar ei îl priviseră plecând. 

Maureen O'Dalaigh făcuse pe târfa în faţa inamicului pentru a-i 
oferi acoperire. Și, mai mult decât atât, i se oferise singură, goală, 
fără vreun vicleșug, neajutorată, iar el îi întorsese spatele, 
aproape dispreţuitor. li datora ceva pentru toate astea. 

Nu credea că îi va fi greu să intre în casă. Nu aveau niciun 
motiv să împiedice pe cineva să intre. Nou-sosiţii erau bineveniţi, 
pentru că îmbogăţeau prada. La ora asta din noapte nu puteau fi 
lăptari sau poștași. 

Dar în clipa în care se apropie de intrare simţi că ceva nu e în 
regulă. O dubiță fusese parcată la colț și lângă ea stăteau doi 
oameni. Trecu de ea, coti, parcă şi opri motorul. În tăcere putu 
auzi focuri de armă. Atacul începuse deja. 

Sărind jos, înhăţă un pistol și un SPAS 12, le încărcă și alergă 
spre colțul casei, trăgându-și din nou pe ochi ochelarii de vedere 


în noapte. 

Dubiţa era încă acolo. Când se apropie, auzi strigăte. Pe alee 
coborau doi oameni, trăgând ceva între ei. Era Maureen, care se 
zbătea să se elibereze, dar fără vlagă, fără vreo şansă reală de a 
scăpa. 

Se aruncă la pământ, așteptând să se apropie. O târâră pe 
Maureen în spatele dubiţei și o forțară să urce. Abu Hida aşteptă 
până când ea fu înăuntru, apoi ridică arma şi trase de două ori. 
Cei doi oameni căzură laţi. 

Un al treilea om apăru din fața dubiţei, trăgând cu un pistol 
automat. Abu Hida îl împușcă în cap. 

— Maureen! strigă el. Rămâi acolo! 

Se ridică şi se strecură până lângă roata din dreapta spate a 
dubiţei. Dacă alții auziseră împuşcăturile aveau să fie aici curând. 
Sub mașină putu vedea picioarele celui de-al patrulea, care 
acoperea zona din faţă. Ținti între roţi şi trase o dată, zdrobindu-i 
picioarele. Merse apoi până în faţa dubiţei. Se mai auzi un foc, 
apoi se întoarse. 

— Unde sunt ceilalți? 

— Jumătate dintre ei sunt morți. Conor e singurul care mai 
rezistă. Este în spate. Nu poţi face nimic pentru el. 

Ştia că are dreptate. 

— Treci în faţă, zise el. Plecăm de-aici. 

Îşi aminti ce îi spusese tatăl ei cândva, cu ani înainte, când era 
o adolescentă, avea șaptesprezece ani și suferise prima mare 
dezamăgire. Erau la vila lor din munții Shouf pentru a petrece un 
sfârşit de săptămână, așa cum făceau destul de des în acele 


vremuri, înainte de războiul civil. Cu o săptămână înainte, 
prietenul ei, Hamid, student în primul an la Universitatea din 
Beirut, o lăsase pentru o altă fată, o fată ștearsă din Sidon, care 
era în grupă cu el. Studiau agricultura. 

Îşi petrecuse cea mai mare parte a timpului jos lângă lac, 
refuzând să mănânce, vorbind monosilabic și aruncând priviri 
furioase părinţilor ei. Când era în casă, se închidea în camera ei, 
de unde ieșea după ore întregi cu ochii roșii și morocănoasă. 

Tatăl ei o găsise lângă lac duminică după-amiază. Era o zi 
frumoasă de la sfârșitul lui septembrie, mai mult de vară decât de 
toamnă, cu soarele strălucind pe suprafața apei ca vopseaua 
vărsată pe sticlă. Acum, stând în patul tare din celula sa, putea 
vedea soarele leneș deasupra lacului și auzea vocea tatălui său 
ajungând la ea printre trestii. 

Vorbiseră ore întregi în acea zi, iar el, fără să vrea, descoperise 
că se culcase cu Hamid, primul om pe care se gândise că îl iubea 
destul pentru a face acest pas. Nu ar fi putut niciodată să-i spună 
asta mamei ei. Deși era deschisă, făcea parte dintr-o generaţie 
diferită, care abia ieşise din spatele vălului. Ea ar fi dezaprobat, ar 
fi făcut o scenă și ar fi continuat să facă scene timp de săptămâni. 
Cu toată feminitatea ei sensibilă, mamei ei îi lipsise totdeauna 
acea empatie pe care se presupune că femeile o au într-o mai 
mare măsură decât bărbaţii. Amina știuse de mică faptul că 
mama ei era în fond o femeie egoistă și că, dacă avea nevoie de 
înțelegere și de mângâiere, trebuia să se îndrepte către tatăl ei. 

El nu făcuse nicio scenă, așa cum ar fi făcut mulţi taţi arabi, nu 
o amenințase, nici măcar nu spusese ceva despre pierderea 
inocenţei ei. Nu făcuse decât să asculte reflecţiile ei pe marginea 
nedreptăţii dragostei, a trădării bărbaţilor, a imensităţii durerii 
pe care o simţea. Ca şi ea, el fusese surprins de Hamid, căci îl 
considerase un tânăr agreabil, nebun după fiica sa. O asigurase că 
e frumoasă și chiar reușise să o facă să râdă spunându-i că Hamid 
cel vrednic de dispreţ făcuse ultima sa cucerire în așteptarea unei 
vieți de cultivator de măsline. 


— Nu durerea contează, îi spusese el în final. Va exista 
întotdeauna durere, pentru Hamid sau pentru altcineva. Fie că te 
iubesc sau nu, vei simţi întotdeauna un fel de durere înăuntru. 
Important este să ţii durerile separate, să nu le lași să se adune și 
să devină una, atât de mare, încât să nu o mai poţi stăpâni. 

Ştiuse chiar de atunci că el nu o iubea pe mama ei, că nu o 
iubise niciodată. Căsătoria lor fusese aranjată și între ei nu fusese 
niciodată dragoste. Când era mai tânără pentru ea conta 
sentimentul acela de formalitate și de tristeţe din relaţiile dintre 
ei. Atunci, la șaptesprezece ani, contemplând nefericirea tatălui 
său de pe înălțimile exaltate ale propriei nefericiri, credea că 
înțelegea pentru prima oară în viață ceva din realitatea în care 
trăia. 

Iar azi, după atâţia ani, îl uitase de mult pe Hamid, iar numele 
celorlalți iubiţi i se topiseră în carne, durere peste durere și 
cicatrice peste cicatrice, niciuna separată acum. Azi, în ciuda 
tuturor celor petrecute, în ciuda faptului că era conștientă de 
dragostea ei pentru Declan, de bruscheţea celei de-a doua 
despărţiri și de durerea ei, cunoștea pentru prima oară atingerea 
nefericirii care îneca toate celelalte dureri, care transforma toate 
celelalte dureri slabe și obișnuite în uitare. Stătea pe patul tare, în 
spatele lacrimilor, dorindu-și ca Declan să fie aici, dorindu-și 
numai ca el să fie cu ea, nu să o salveze, ca în fanteziile ei trecute, 
ci să asculte ceea ce avea să-i spună. 

Numai că asta era ceva ce știa că nu poate spune cuiva, nici 
chiar lui. De aceea durea atât de tare, pentru că era al ei și numai 
al ei, cu toată greutatea și depravarea. Lucrul pe care i-l făcuse 
americanul, pe care o făcuse să-l accepte, semăna cu niște ace 
înfipte în terminaţiile nervoase - ajungea numai să se gândească 
la asta pentru a experimenta durerea iar și iar. 

Nu conta că o violase. Se așteptase la asta, se pregătise pentru 
asta, ca o femeie dintr-un lagăr sau dintr-un oraș aflat sub asediu. 
Asta era umilință, dar era ceva cu care putea trăi. Mii de femei 
trăiau lucruri mai rele. Nu conta că o lovise când i se împotrivise, 


încercând să-l facă să gândească raţional. Asta era furie, iar cu 
timpul rănile și vânătăile aveau să treacă. 

Dar încercase să-şi impună mintea sa asupra ei. Îi vorbise din 
cele mai adânci ascunzișuri ale unei inimi incoerente și bolnave, 
iar ea se simţise rău, contaminată. Ştia că vrea mai mult decât 
corpul ei, că îi voia mintea și sufletul, și ştia că are propriile 
metode de a pune stăpânire pe ele. Toată noaptea o ţinuse trează 
dându-și la iveală cele mai secrete gânduri, dezvăluindu-și cele 
mai intime simțăminte. După ce oamenii lui o duseseră înapoi în 
celulă, căzuse într-un somn greu și se trezise transpirată și 
înlăcrimată. Nu visase niciodată salvarea. 

Se răsuci în pat. Aveau s-o ducă înapoi la el în noaptea asta, 
promisese. Se ruga să fie gata pentru el. După-amiază stătuse o 
vreme cu una dintre celelalte femei, o iraniancă pe nume Nushin. 
Nushin îşi purta chador-ul tot timpul, nelăsând decât cel mult o 
șuviță de păr să treacă de marginea sa. Dar sub el, pentru a-și ține 
părul, purta o clamă lungă cu vârf din oţel. Îi spusese Aminei că o 
păstrează pentru cazul în care le-ar putea fi de ajutor într-o zi. 

Amina îi spusese pentru ce vrea clama și de ce. Nu-i spusese 
totul, nu putea spune cuiva, dar îi spusese destul. Nushin nu 
ezitase să-i dea clama. 

— O să mă rog pentru tine, îi zisese ea. Hazrat-e Fatima?” va 
veghea asupra ta. 

— Mulţumesc, îi răspunsese Amina. Roagă-te să am putere. De 
asta am nevoie cel mai mult. Nu de putere fizică, ci de puterea de 
a face asta. 

Dar acum, stând trează în celula sa și așteptând zgomotul 
pașilor paznicilor, începea să se întrebe la ce i-ar folosi puterea. 
Să-l ucidă când s-ar fi aruncat asupra ei? Sau să se sinucidă după 
aceea? 


27 Sfânta Fatima; referire la fiica Profetului Mahomed (n. red.). 


61 


Washington 
12 octombrie 
13.34 


O bună bucată de vreme după ce închise, Conrad Lee rămase 
uitându-se la însemnările mâzgălite pe care le făcuse pe 
carnețelul de lângă telefon. Voia să ia foaia și să o mototolească 
într-un mic cocoloș și să-l arunce. Putea să mai aștepte vreo două 
ore, apoi să-l sune pe Declan și să-i spună că nu era decât o 
poveste deplasată, că nu aflase nimic. Dar Declan Carberry era un 
prieten foarte bun, iar fiica sa, Máiréad, fusese unul dintre cei mai 
buni copii pe care Conrad îi văzuse. 

— Jean, strigă el intrând în bucătărie. Trebuie să mă duc până 
la birou. 

Soţia lui se întoarse. 

— Ei, ce Dumnezeu, Conrad, şi sâmbăta? Cine era? Ritchie? lar 
vrea să-i ţii locul cât pleacă el la vânătoare? 

Conrad își scutură capul. 

— Îmi pare rău, scumpo, dar trebuie să plec. Un prieten are 
necazuri. Necazuri mari. Poate reușesc să-l ajut, nu știu. 

— Familia Halpern vine la cină în seara asta. E prea târziu să 
contramandăm. 

— Mă întorc până la zece, nu-ţi face griji! N-o să dureze mult, 
promit. 

Jean oftă. Fusese căsătorită cu FBl-ul prea multă vreme pentru 
a mai putea crede că are vreun rost să se certe. 

— Așa să faci. Şi nu uita că le-ai promis copiilor o excursie 
mâine. 


Ca director-adjunct al Departamentului criminalistic din FBI, 
Conrad avea acces la cele mai multe dintre dosarele aflate în 
format electronic, prin intermediul calculatorului Macintosh din 


biroul său. Incidentul pe care Declan îi ceruse să-l verifice se 
petrecuse în 1993, procesul avusese loc în 1994 și o mulțime de 
apeluri încă se mai judecau prin tribunale. Teoretic, toate 
dosarele ar fi trebuit să fie disponibile. Le găsi într-un singur 
director, 667 de dosare diferite, cu codul de identificare CM 
(crime multiple) 1793B (1993) - WS, urmate de numerele de 
ordine. Aveau mărimi diferite, între o pagină și câteva sute de 
pagini. 

Incepu să caute prin ele la întâmplare. Declaraţii, rapoarte de 
la Biroul Federal pentru Alcool, Tutun și Arme de foc, rapoarte 
FBI, probe adunate de Departamentul de siguranță publică din 
Texas, declarații ale martorilor oculari, declaraţii ale 
supraviețuitorilor, rapoarte psihiatrice, probe juridice de la 
Comisia medicală a districtului Tarrant și din laboratoarele FBI 
din Washington. Erau multe, mai multe decât ar fi bănuit. 

Continuă să caute mai bine de două ore, fără să ajungă la vreun 
rezultat, devenind din ce în ce mai frustrat. S-ar fi putut ca Declan 
să nu aibă dreptate, iar Conrad era din ce în ce mai sigur că nu 
face decât să-şi piardă o după-amiază de sâmbătă, răscolind 
printr-un munte de probe care conduceau toate spre același 
lucru. Aproape că se hotărâse să lase baltă căutarea și să se 
întoarcă acasă la familie când dădu, deodată, într-un zid de 
cărămidă. 

Încerca să deschidă o dovadă juridică de la Comisia medicală a 
districtului Tarrant, când un mesaj îi apăru pe ecran spunându-i 
că accesul este permis numai cu autorizaţie specială. Asta părea 
ciudat. Mai verifică trei fișiere și se întâmplă din nou. 

Întorcându-se în directorul principal, ceru computerului să 
afișeze numărul fișierelor care aveau acces liber, câte erau 
restricționate pentru rangul său ori pentru cele mai înalte și câte 
aveau nevoie de autorizaţii de ultimul nivel. Şase sute douăzeci și 
unu erau publice; alte patruzeci și șapte erau clasificate ca 
închise oricui avea rang mai mic decât cel de director-adjunct; 
şapte erau închise oricui în afara directorului FBI în persoană. 


Ştia că i-ar fi imposibil să pătrundă în vreunul dintre acele 
dosare fără o autorizare directă sau o parolă. Chiar dacă știa 
destule despre calculator pentru a-și croi drum în acele fișiere, 
cea mai mică neatenţie ar fi putut declanșa alarme care ar fi atras 
personalul de securitate de peste tot. Începea să creadă că 
fișierele acestui caz sunt mai bine încuiate decât oricare altele de 
după asasinarea lui Kennedy. 

Tocmai când era pe punctul de a închide și de a pleca acasă, îi 
veni o idee. Luă telefonul și sună la arhive, care erau în subsolul 
clădirii. 

— Aici Lee, din CI. Poţi să-mi spui dacă mai ai încă un grup de 
dosare cu codul CM 1793B (1993) - WS, de la 1 la 675? 

Funcţionarului îi luă mai puţin de un minut să verifice. 

— Le am pe toate aici, domnule. Dar ar trebui să le puteţi 
accesa de pe calculatorul dumneavoastră. 

— Vreau să mă uit la câteva fotografii. Nu le scanează niciodată 
cum trebuie. 

— Asta așa e. Bine, domnule, sunt aici dacă aveţi nevoie de ele. 

Conrad puse receptorul la loc și înhaţă copia de pe biroul său 
cu personalul de serviciu din întreaga săptămână. Arhivarul care 
era acum avea să plece într-o oră și jumătate. De vreme ce era 
sâmbătă seara, cererea de materiale din arhivă era scăzută, așa 
încât un om se ocupa de toată arhiva. 

Luă liftul până la subsol și căută în șase dintre dosarele 
restricţionate pentru rangul său. Întorcându-se în birou fabrică o 
etichetă similară cu cele care erau pe dosare. Aranjă puţin 
fonturile și dimensiunile și în câteva minute fu gata. Printă o 
singură etichetă, pe cea mai apropiată imprimantă cu laser și o 
lipi pe unul dintre dosarele pe care le împrumutase. Când fu gata, 
o sună pe Jean şi îi spuse să îl scuze în faţa familiei Halpern, dar 
să se aşeze la masă fără el. Ea nu spuse nimic, dar felul în care 
tăcu după explicaţia lui nu-i lăsă nicio îndoială cu privire la faptul 
că va dura câteva luni pentru a-și îndrepta greșeala. Puse 
receptorul la loc şi aşteptă ca jos să se efectueze schimbul de 


seară. 

Mai așteptă încă cincisprezece minute, pentru a fi sigur. Când 
se apropie de birou de data asta văzu un alt om, un puști care 
arăta ca abia ieșit de la Quantico, destul de tânăr pentru a putea fi 
impresionat de funcţia lui Conrad. Răsuflând adânc, se apropie de 
funcţionarul care nu bănuia nimic, cu aerul unui om care știe cum 
să se impună. 

— Unde e prostul care mi-a dat dosarele astea? 

— Jones, domnule? A ieșit din tură, domnule! 

— Ei bine, pentru domnul Jones e simplu. Du dosarele astea la 
locul lor, băiete! îi dădu toate dosarele cu excepţia unuia. Dar 
ăsta, continuă el fluturând prin faţa tânărului dosarul la care 
umblase, nu e cel care-mi trebuia. Ce crezi tu că fac eu aici, 
băiete? Crezi că scriu poezii? 

— Îmi pare rău, domnule! Ce număr trebuia să fie? 

— La dracu', numărul e bun, dar nu e dosarul care trebuie. 
Adu-mi ce găseşti în stânga și în dreapta lui, să vedem ce-i acolo. 

Nefericitul funcționar luă dosarul și plecă să-l pună la locul lui. 
De îndată ce plecă, Conrad se asigură că nu e nimeni în preajmă, 
apoi se uită în registrul în care fuseseră trecute numerele 
dosarelor, semnătura și numele său. Dosarul pe care tocmai îl 
returnase era CM 1793B (1993) - WS 625. Conrad îl modifică în 
CM 1793B (1993) - WS 626, schimbând doar o cifră. 

Când funcţionarul se întoarse, arăta mai nefericit ca niciodată. 
Ducea patru dosare, dintre care unul era destul de gros, iar 
celelalte de mărimi obișnuite. 

— Îmi pare rău, domnule, se pare că a fost o încurcătură. Am 
adus WS 624 și WS627, dar am găsit și un WS 626, la fel cu cel pe 
care l-aţi adus. 

— Dă-le-ncoace, să văd ce tâmpenie au mai făcut idioţii ăştia 
de data asta. 

Aruncă o privire prefăcută prin fiecare dosar, apoi le aruncă pe 
624 şi 627 înapoi pe birou. 

— Alea sunt în regulă. 


Apoi îi dădu înapoi dosarul la care umblase. 

— Ăsta trebuia să fie 625, nu 626. Ia vezi! 

— Da, domnule. 

Apoi, luând dosarul strict secret WS 626, tună: 

— Iar ăsta este dosarul pe care l-am cerut la început! Isuse, 
băiete, pe-aici nu mai e nimeni în stare să facă cel mai simplu 
lucru cum trebuie?! 

Văzând inscripţia Strict Secret pe dosar, funcţionarul păru că 
vrea să-l întrebe pe Conrad de autorizaţie. Aruncând ochii în 
registru văzu totuși că autorizaţia fusese prezentată de Conrad 
pentru a vedea dosarul CM 1793B (1993) - WS 626. Cerând 
autorizaţia pentru a doua oară nu putea aduce decât mai multe 
necazuri. Zâmbi și îl privi pe Conrad îndepărtându-se. 

Ajuns în biroul său, Conrad închise ușa și se aşeză pentru a citi 
dosarul pe care îl scosese atât de greu din arhivă. Zece minute 
mai târziu știa două lucruri: mai întâi, că Declan avusese dreptate 
și, apoi, că propria viaţă îi era în pericol dacă cineva afla că citise 
dosarul. 

Acum avea și ceea ce părea a fi codul din zece cifre care avea 
să-i permită accesul la celelalte șapte dosare. Intrând din nou în 
directorul de pe calculator, găsi cel mai apropiat dosar închis și 
introduse numărul. Ca în vis, mesajul dispăru și dosarul fu 
deschis. 

Îi mai luă încă o oră pentru a afla ce se întâmplase şi cum. Apoi 
stătu câteva minute să se gândească, încercând să nu se 
gândească. Știa ce se întâmplase și cum, dar nu și de ce. 

Ridică receptorul și formă numărul pe care i-l dăduse Declan. 
Răspunse vocea somnoroasă a unei femei, iar el ceru să discute 
cu părintele Maclogan. 

— Cine-i acolo? întrebă ea, puţin bănuitoare. 

— Sun de la Vatican, zise el, e o urgenţă, trebuie să vorbesc cu 
el. 

Vocea femeii deveni afectată de respiraţia grea: 

— Ei da, desigur, excelenţă, îl aduc imediat. Nu închideţi! 


Declan sosi la aparat după un minut 

— Aici Denis Maclogan. 

— Conrad. 

— Mă gândeam eu. Ei bine? 

— Răspunsul este „da. 

— Înţeleg. 

Se lăsă tăcerea Un sunet înfundat, de parcă vântul spaţial ar fi 
asaltat satelitul. Apoi Conrad vorbi din nou: 

— Este în Irlanda? Asta vrei să ştii? 

— Da răspunse Declan. Cred că el e cel care i-a luat pe ostatici. 

Din nou tăcere, ca și cum spaţiile dintre cuvinte se uniseră 
toate pentru a forma un singur gol spaţial. 

— Vrei să afli detaliile? 

— Dacă tu crezi că ar putea fi importante. 

— Da cred că sunt câteva lucruri pe care ar trebui să le știi, 
Denis. Nu știu toată povestea Asta e tot ce am fost în stare să 
adun din câteva dosare secrete în care am reușit să intru. Nu e 
totul. 

Se opri și putu auzi zgomotul respirației lui Declan la celălalt 
capăt, greoaie şi neregulată. În Irlanda era dimineaţa devreme. 
Declan stătea nemișcat. 

— Denis, cred că ştii ce știm mai toți. În 1993 FBI a pus sub 
asediu o proprietate de lângă Waco, în Texas. Blocada a durat 
cincizeci și una de zile şi s-a sfârșit brusc pe nouăsprezece aprilie, 
când oamenii noștri au intrat înăuntru cu grenade cu gaz, iar 
clădirile s-au aprins de la schimbul de focuri. Aproape optzeci de 
oameni au fost împușcați, înecaţi de gaze sau arşi de vii, cu toţii 
membri ai unei secte religioase, cunoscute drept Secta 
Davidienilor, o ramură a Adventiștilor de ziua a șaptea. Liderul 
lor era un individ de treizeci și trei de ani, care-și zicea David 
Koresh, pe numele lui adevărat Vernon Wayne Howell. Mai 
târziu, a fost identificat printre victime. Astea toate îți sună 
familiar, nu? 

— Desigur. Asta am citit şi în ziarele de aici. 


— Asta e versiunea oficială, Denis. Dar e al dracului de sigur că 
nu e adevărul. Să-ţi spun ce s-a întâmplat acolo. În ultima noapte 
înainte de sfârşitul asediului, Koresh a vorbit la telefon aproape 
trei ore cu un individ numit Joshua Babcock. Ai auzit vreodată de 
el? 

— Nu, niciodată. 

— Nici nu-mi închipuiam că ai cum acolo. E un predicator 
fundamentalist al vremurilor bune din Texas. Are propriul post 
TV, biserici peste tot, conduce misiuni în Asia și în Africa Foarte 
influent în cercurile evanghelice de dreapta de aici. Acum a 
îmbătrânit, dar tot mai apare la televizor duminica dimineaţa și 
ţine legătura cu o întreagă reţea de oameni importanţi: oameni 
de afaceri, congresmeni, senatori, lobbyști. Preşedintelui nu-i 
place și, ca să-ţi spun drept, nici mie nu-mi place. Vrea să vadă 
America guvernată după regulile lui înguste și îi place să-și 
folosească banii și vocea pentru a face cunoscut lucrul ăsta. Are 
vederi radicale despre avort, homosexualitate, catalogarea 
„cărților periculoase” în școli și în colegii și o grămadă de alte 
chestii de genul ăsta. 

— Am priceput. Aici sunt cunoscuţi ca episcopi. 

— Bine, voiam doar să știi cine este. Dintr-un motiv oarecare, 
Babcock l-a vrut pe Koresh și a făcut o înţelegere cu niște oameni 
de la vârf din FBI pentru a-l scoate de acolo. Se pare că erau 
tuneluri săpate sub clădiri, o mulțime de tuneluri. Cele mai multe 
erau scurte, ca și cum ar fi vrut să se ascundă în ele pentru a 
aştepta trecerea apocalipsei sau a războiului. Sau a ce mai 
aşteptau ei acolo. Numai că se pare că un tunel era mai lung. Mult 
mai lung. Cei de la judiciar consideră că singura intrare în el se 
făcea din dormitorul lui Koresh. Așa au reușit. 

— Bine, s-ar putea, dar tu ai spus că un cadavru a fost 
identificat ca fiind al lui Koresh. Și că ancheta judiciară a stabilit 
asta, nu-i așa? 

— Ba da Numai că nu era corpul lui Koresh. Asta e opera celor 
de la Comisia medicală a districtului Tarrant, care au venit cu o 


echipă de legiști de la Fort Worth. Au spus că nu au văzut 
niciodată oase şi ţesuturi atât de distruse ca cele ale corpurilor de 
acolo. După ce au terminat, ancheta a fost preluată de laboratorul 
judiciar al FBI de aici, din Washington. 

Se presupune că Koresh a fost identificat după dantură. 
Avusese doi lipsă, de la vârsta de cincisprezece ani, ceea ce 
corespundea fălcii cadavrului găsit în camera de comunicaţii din 
clădirea principală. 

Dar se pare că au fost dosite niște dovezi. Dinţii au fost scoși 
undeva între Fort Worth și Washington, cam la vremea în care 
apăruseră speculaţii în presă că până la urmă Koresh se putea să 
fi scăpat. Corpul cu dinţii lipsă avea altă înălțime. Nimeni nu s-a 
obosit să facă un test AND, spre deosebire de aproape toate 
celelalte cadavre. Nu era Koresh. El bea deja cafea cu Josh 
Babcock în New Kadesh, un așezământ creştin din Deşertul New 
Mexico. 

— Ai făcut o treabă minunată, Conrad! îţi sunt recunoscător. 

— Mai e un lucru, Denis. Nu știu dacă e important. Dar, la 
începutul acestui an, un oficial FBI de la vârf a primit o cerere de 
la cartierul general al CIA din Langley, prin care se solicita 
trecerea lui Koresh în grija lor. Asta înseamnă ceva pentru tine? 

Vântul sufla afară ca un animal care gonește după hrană. 

— Da, veni răspunsul lui Declan. Este plauzibil. 

— Vrei să-mi spui și mie? Trebuie să știu cu ce am de-a face 
aici. 

— Nu, deja ştii prea multe. 

— Şi eu mi-am închipuit asta. Te duci după el? 

— După Koresh? Sunt pe urmele lui de patru zile, cu toate că 
până acum n-am știut că el este. 

— Aveţi grijă când îl găsiţi. M-am uitat pe niște fișe psihiatrice 
de aici. Se pare că e capabil de absolut orice. 

— Trebuie să fi fost nebuni când au hotărât să-l folosească. 

— Cine? CIA? 

— Ei împreună cu alții, pe care-i cunosc. 


— Poate. Depinde pentru ce le trebuia. Este perfect pentru a fi 
scos în față într-o operaţiune pe care ei să o poată nega. Omul 
care nu există. Conrad făcu o pauză. Ai grijă, Denis! Nu-i întoarce 
spatele! 

— N-o s-o fac. Mulţumesc încă o dată, Conrad! Ținem legătura. 

Legătura se întrerupse. Conrad puse receptorul la loc. Rămase 
aşa o vreme, privind cuvintele de pe ecranul din faţa lui, cuvinte 
care păreau să nu mai însemne nimic. Și nu numai cuvintele își 
pierduseră înțelesul. 

Inis Tuaisceart 
13 octombrie 
07.15 


Duminică dimineața lumina apăru deasupra stâncilor. Marea 
urca pe plajă, păsările pluteau în zare deasupra uscatului, 
rotindu-se în cercuri din ce în ce mai strânse înainte de a-și 
întinde încă o dată frumoasele aripi albe, iar vântul greu se ridica 
deasupra mării. 

Aici pe insula sabatul se încheiase. Nu sabatul obișnuit, cu 
slujbă, masă și ziare de duminică, ci a șaptea zi, adevăratul sabat, 
ziua odihnei Domnului, vegheată de Mielul Domnului în 
persoană. Cântaseră imnuri pentru credincioși și făcuseră studiu 
biblic, iar pentru necredincioși se ţinuse o predică, fără 
translator. 

David Koresh fusese agitat toată ziua. O dată, alb de furie, 
lovise un ostatic care îndrăznise să întrerupă cuvântul de 
învăţătură cu un verset din Coran. Mai târziu, împăcat, le cântase 
încet Prinţul Păcii adepților săi, acompaniindu-se la chitară. 

Acum, spre sfârșitul dimineţii, stătea singur la țărm cu privirea 
pierdută deasupra mării. Simţind vântul în păr, privi în sus către 
cer, unde norii treceau cu viteză. Nimeni, gândi el, nu văzuse în 


cer ceea ce văzuse el: îngeri cu aripi de mărimea munţilor și cu 
trâmbiţe, şi fiare cu unul, trei, cinci sau şapte coame, nuanţe de 
roșu, de purpuriu și de auriu, întinzându-se de la un orizont la 
altul; sânge vărsat dintr-o cupă aurită, orașe întregi pavate cu 
pietre prețioase, călăreți pe cai negri și albi, armate, fața lui 
Dumnezeu cel viu. 

Îşi acoperi ochii cu mâinile şi plânse. Niciun om viu nu văzuse 
ceea ce văzuse el, niciunul nu știa lucrurile pe care le știa el și 
nimeni nu putea dezvălui secretele pe care le ţinea în inimă. Și 
totuşi, în noaptea trecută, când fusese în patul femeii arabe 
pentru a doua oară, ea se întorsese împotriva lui, îl atacase și îl 
lovise în piept și în stomac de nenumărate ori cu un obiect 
ascuţit, până când reușise să o doboare. 

Fusese acoperit cu sânge, iar cearșafurile erau muiate de 
sânge. Sângele lui, sângele Mielului. Ea încercase să-l omoare și 
aproape că reușise. Dar avea să fie pedepsită, chiar el se va gândi 
la asta. Se scutură amintindu-și ferocitatea atacului ei și răutatea 
din ochii ei. Să-l ataci pe fiul Domnului, care văzuse turnurile 
Ierusalimului, unsul Domnului - cu siguranţă, asta era cea mai 
oribilă crimă dintre toate. 

Auzi pași în spatele lui. Ezekiel era acolo, calm, stăpânit, 
înțelegător. Noaptea trecută îi spălase rănile și i le unsese. 

— Sunt adunaţi toţi, David. Acum te așteptăm pe tine. 

— Nu e nicio grabă. Lasă-i să aștepte! Vino încoace! îi făcu 
semn prietenului său să vină lângă el pe stâncă. Spune-mi ce vezi! 

Ezekiel se așeză lângă el. 

— Ce să văd? Lucruri obișnuite, zise el. Valuri, câteva păsări, 
nori pe cer. Ce-ai fi vrut să văd? 

— Nimic. Nu ai fost binecuvântat cu darul de a vedea, cu 
adevărata viziune. L-ai vrea, dacă ţi l-aş putea oferi? 

Ezekiel își scutură capul încet, privind valurile negre de sub ei. 

— Nu cred, zise el. Se pare că nu-ţi provoacă decât durere. N-aș 
putea suporta așa ceva - să văd lucrurile așa cum sunt. Nu sunt 
destul de puternic pentru asta. Niciunul dintre noi nu este. 


Se gândi la soția lui, Mary, arzând ca o torţă cu braţele întinse 
dincolo de zidul de flăcări. La copiii săi, Sarah și Rachel, ţipând 
după el, și la zidul de flăcări asemănător unei bariere de gheaţă. 
Văzuse destule dintre lucruri așa cum erau cu adevărat. 

— Nu am fost puternic, zise Koresh. Dar cu toate astea, 
Dumnezeu mi-a deschis ochii. Nu m-a întrebat dacă sunt gata, 
dacă voiam să văd sau nu. Doar mi-a deschis ochii. Puterea și 
slăbiciunea sunt același lucru pentru FI. 

— Totuși, nu mi-aş dori să fiu profet. 

— Asta e foarte înţelept din partea ta. Ai putea vedea lucruri pe 
care ţi-ai dori să nu le fi văzut niciodată. Să auzi lucruri pe care 
nimeni n-ar trebui să le audă. Zi și noapte ai veghea și ai asculta. 

— Ce poţi să vezi azi? 

— Azi? Că este foarte aproape, acum, într-adevăr, e foarte 
aproape. Chestiune de zile, chiar de ore. 

— Atât de puţin? Nu ştii exact? 

— Nu mi-ar spune. „Ar fi periculos”, zice El. Numai când 
momentul a sosit mi se va spune. Dar este foarte aproape. Azi, 
mâine... cel mai târziu, poimâine. 

— Toată lumea va muri? 

— Toţi în afară de aleșii Lui. 

— În flăcări? 

Koresh ridică din umeri. Continuă să privească fix marea 
pustie. i 

— Nu ştiu, zise el. Poate. Incă nu mi s-a arătat limpede. 

Ezekiel se cutremură. 

— Şi va fi începutul sfârșitului tuturor lucrurilor? 

— Dumnezeu nu va lăsa nimic în viaţă pe faţa pământului. Ai 
citit profeţiile, știi ce intenţionează să facă. 

Urmă o tăcere lungă, ciudată. Ezekiel tremura în vântul tot mai 
puternic. Era foarte greu de acceptat voinţa lui Dumnezeu. 

— Eşti așteptat, zise el. Femeia e gata. 

Koresh se ridică în picioare. Durerea provocată de răni era 
ascuţită și încă îl mai fulgera. Chiar și mișcările ușoare îi făceau 


rău. Îşi strânse mâna dreaptă, apoi o destinse ușor. Un verset 
biblic îi trecea prin minte iar și iar: „A Mea este răzbunarea, zice 
Domnul”. 

Districtul Tipperary 
08.16 


Părăsiseră ferma în care fuseseră găzduiţi de îndată ce li se 
păruse rezonabil să facă asta. Declan voia să sune la numărul pe 
care i-l dăduse Martin, dar prefera s-o facă de la un telefon public. 
Se opriră la primul popas și își schimbară veșmintele preoțești, 
îmbrăcând haine de fermieri. Liam avea un set nou de plăcuţe de 
înmatriculare, care corespundeau celor ale unei mașini deţinute 
de un fermier din Ballyporeen. Mașina, de-acum destul de 
împroşcată cu noroi ca să pară mașina unui fermier, avea 
rezervorul plin și mergea din nou bine. Hotărâră să se îndrepte 
spre Clare şi, dacă erau opriţi, puteau spune că sunt în drum către 
festivalul de la Lisdoonvama, care acum se apropia de sfârșit. 
Deşi nu erau celibatari, puteau să încerce să pară aşa. 

Găsiră o cabină telefonică în Cullen, aproape de intersecţia 
spre Limerick. Ceilalţi rămaseră în mașină, căutând pe hartă 
diferite drumuri spre vest, în timp ce Declan merse să sune la 
numărul pe care i-l dăduse Martin. Sună de câteva ori înainte de a 
răspunde cineva. 

— Barul O'Toole. 

— Am numărul ăsta de la Martin Fitzsimmons. Am nevoie de 
ajutorul tău. 

— Îmi pare rău, domnule, dar cred că aţi greşit numărul. 

— Sunt Declan Carberry. Sun dintr-o cabină telefonică. 

— De ce n-ai spus așa mai devreme? Ţi-a luat ceva vreme să 
suni. Știai că Martin este mort? 

— Da, am auzit ieri. Ştii cum s-a întâmplat? 


— V-au urmărit pe pod. Unul dintre ei l-a înjunghiat pe Martin, 
iar acum Harker e pe urmele tale ca diavolul în persoană. 

— Cât de sigură e linia asta? 

— A, destul de sigură. Ce pot să fac pentru tine? 

— Ştiu cine îi are pe ostatici și cred că e doar o chestiune de 
timp ca să-i omoare pe cei mai mulți dintre ei. Trebuie să știu 
dacă mai are cineva vreun indiciu. 

— A mai apărut un cadavru, un tip din Siria. A fost găsit azi- 
dimineaţă într-o biserică din Cork, Sfânta Ana. Pe altar, din câte 
am înţeles. 

— Asta nu mă ajută cu nimic. 

— Nici nu m-am gândit că te-ar ajuta Totuși, am un lucru. Un 
telefon de sâmbătă dimineaţa, devreme, dat dintr-un orășel din 
districtul Monaghan la un număr din Baalbek, Liban. A fost făcută 
o înregistrare la Menwith Hill. O copie este la cartierul general al 
Gărzii, alta la unitatea specială ME10. Copia de la cartierul 
general al Gărzii a ajuns direct la MI5 și a fost arsă imediat. Dar 
cineva la ME10 a făcut o greşeală și a trimis-o la C3, împreună cu 
traducerea. Copia a fost deja distrusă și toate urmele ei au fost 
șterse din înregistrări, așa că va trebui să mă crezi pe cuvânt cu 
privire la ceea ce conţinea. 

— Te cred, spune! 

Un minut mai târziu, Declan era înapoi în mașină. 

— Inis Tuaisceart, zise el. Îi ține pe Inis Tuaisceart. 


— Babcock este un nebun sănătos, zise Myles. 

Se îndreptau spre Dingle, ţinând-o tot pe străzi lăturalnice și 
pierzând timp preţios din cauza asta. 

— De ce l-ar vrea pe Koresh? întrebă Declan. 

Liam era în față, conducea, iar Grainne dormea. 

— Nu sunt sigur. Au multe în comun, cu toate că Babcock e mai 
conformist. Ar fi totuși un lucru. Babcock a publicat o carte cu 
câţiva ani în urmă. S-a vândut foarte bine în unele zone din State. 
Profeţiile biblice interpretate, sfârșitul lumii în zilele noastre, 


Isus trebuie să sosească din clipă-n clipă - chestiuni obișnuite, 
din câte îmi amintesc eu. Dar era acolo o idee importantă: 
Babcock crede că islamul este arma Satanei împotriva Vestului 
creștin. 

Babcock este un rasist mascat. În biserica sa predomină albii 
din clasa mijlocie, partea inferioară. Este antisemit și are 
atitudini foarte dure cu privire la catolici. Comunismul a fost 
marea ţintă a urii lui, până la prăbușirea Uniunii Sovietice. Dar de 
atunci a predicat împotriva islamului, ca principală armă din 
arsenalul diavolului, așa cum a fost din secolul șapte. Restul sunt 
numai probleme nesemnificative. 

Declan dădu din cap. 

— Cu siguranţă asta explică de ce s-a implicat într-o treabă ca 
asta. Dar tot nu explică de ce l-a vrut pe Koresh. 

— Tocmai la asta ajunsesem. Cartea asta a lui Babcock se 
numește Cele șapte peceți - cu referire la sigiliile din Apocalipsă. 
Asta a fost şi ea una dintre preocupările de bază ale lui Koresh. În 
timpul asediului, scria un comentariu despre adevăratul înţeles al 
celei de-a șaptea pecete. Se presupune că a fost distrus de focul 
izbucnit în Ferma Apocalipsei. Dar să presupunem că nu a fost 
ars. Că a fost scos de acolo de către Koresh. Asta putea fi ceea ce 
căuta Babcock. 

— Şi atâta timp cât Koresh avea să continue să scrie la acest 
comentariu era în siguranţă. Babcock avea grijă să nu fie atins. 

Myles dădu din cap. 

— Şi atunci, continuă Declan, într-o zi vine un om de la CIA și 
zice: „Avem nevoie de cineva care să regleze conturile între noi și 
fanaticii ăia musulmani”. 

— Cred că e corect. Și mai cred că, până să se întâmple asta, 
Koresh avea deja strâns un grup de adepţi. Există zvonuri că 
Babcock avea arme ascunse în apropierea reședinței sale din 
New Kadesh și că antrena oameni dornici de supraviețuire și alți 
indivizi pentru a-l apăra pe el și biserica sa de forţele Satanei. 

— Vine Ziua Judecăţii de Apoi. 


— Exact, Declan! Vine Ziua Judecăţii de Apoi. 

Se opriră în Tralee pentru a-și mai dezmorți picioarele și 
pentru a lua ceva de mâncare. Dăduseră de mai multe puncte de 
control în Tipperary Bruree și Newcastle West. Nu erau polițiști, 
ci soldaţi, oameni care se uitau bine înainte de a le face semn să 
treacă. Declan era surprins că ajunseseră până aici. Harker îi voia 
foarte mult și avea să-i găsească până la urmă, știa asta. Problema 
era doar când și cum. 

— Dacă Abu Hida ştie unde sunt ostaticii, îi zise Declan lui 
Grainne, trebuie să fie deja în drum spre ei. 

Beau cafea într-o cafenea micuță din piață. Mai erau câţiva 
clienți. Myles și Liam plecaseră după provizii. Chelnerii păreau 
plictisiţi, prinși într-o capcană temporală care îi condamna să 
trăiască pe vecie în 1962, vag conștienți de faptul că afară lumea 
s-a schimbat, chiar și în Tralee. 

Grainne dădu din cap, mușcând dintr-un sendviș. Pâinea era 
bună, iar umplutura conţinea mai mult varză. 

— De unde spui c-a sunat? întrebă ea. 

— Dintr-un loc numit Ballybay, undeva aproape de graniţă. 

— În districtul Monagham. Am auzit. 

— E destul de departe, zise Declan. Dar noi am pierdut o 
grămadă de timp azi-noapte. Abu Hida trebuie să fi plecat imediat 
după ce a dat telefonul. Oamenii cu care se află au cunoștințe în 
zona Dingle. 

— Ce crezi că are de gând să facă? întrebă ea. 

— Dacă are ca întăriri o unitate specială, ar putea încerca să 
ajungă pe insulă, să lanseze vreun atac și să-l scoată pe tatăl său 
de acolo. 

— Poate s-o facă? Ce i-ar sta în cale? 

— Profesioniștii. Koresh o fi nebun, dar oamenii săi sunt bine 
antrenați. l-am văzut cum lucrează la Castletown. Sunt foarte 
buni. Foarte buni. N-aș da prea multe șanse unei unităţi IRA dacă 
ar încerca să-i atace. Pe de altă parte, Abu Hida e el însuși foarte 
bun. În toţi anii de război civil din Liban nu a mai existat unul ca 


el. Dar poate face mai multe decât să dea buzna acolo. Va verifica 
insula, le va evalua forțele și apoi va aștepta ocazia potrivită. 

Grainne se gândi. Sorbi din cafeaua care avea un gust ușor de 
rânced, de la laptele pe care-l turnase înăuntru. 

— Cred că ar trebui să-l găsim, zise ea. 

— Pe cine? Pe Abu Hida? 

Ea dădu din cap. Cafeaua se răcea. Nu putea s-o bea. 

— Să-l găsești, continuă ea. Înainte să ajungă pe insulă. Să 
vorbeşti cu el, să-l convingi că-i poţi fi de folos, că-l poţi ajuta să 
iasă cu ostaticii din Irlanda. 

— Nu știu dacă-l pot ajuta. 

— Ei, domnule! Dacă îi puteţi scoate de pe Inis Tuaisceart 
puteţi avea toate echipele de televiziune în jurul dumneavoastră 
în mai puţin de o oră. Harker nu poate face nimic în privinţa asta. 
Sunteţi un om important, cumnatul dumneavoastră a fost 
taoiseach. 

— Nu știu, s-ar putea să ai dreptate. S-ar putea să meargă. Dar 
nu sunt sigur că Abu Hida va accepta varianta asta. 

— Spuneţi-i ce vrea Harker să facă. Toată afacerea. Odată ce va 
cunoaște riscul la care se expune, va deveni raţional. 

Declan își scutură capul. 

— Ar putea riposta. Odată ce Hezbollah-ul se asigură că 
ostaticii sunt salvaţi, cei din rețeaua lataganul ar putea fi 
împușcați ca represalii pentru cei uciși de Koresh. 

— Încercaţi! în schimbul ajutorului dumneavoastră să facă ce 
poate pentru a-și convinge oamenii să elibereze agenţii lataganul. 
Scurtcircuitați MI5. 

Declan ridică din umeri. 

— S-ar putea să meargă. Dacă nu mă împușcă mai întâi. 

— Nu trebuie să-l întâlniți personal de prima dată. Trimiteţi-i 
un mesaj! Spuneţi-i ce știți. Nu e prost, o să-și dea seama de 
avantajul unei înţelegeri. 

Declan se gândi îndelung. Poate avea dreptate, poate Abu Hida 
ar putea ajunge la o înţelegere cu el. Ar fi fost în stare să facă un 


pact cu Diavolul dacă asta l-ar fi ajutat să o scoată pe Amina din 
ghearele lui David Koresh și l-ar ţine pe el la distanță de Peter 
Musgrave. 


Înainte de a pleca, Declan dădu un telefon. Tommy Murtagh îi 
dăduse numărul său personal de la Curragh Camp și îi spusese 
să-l sune dacă avea nevoie. Receptorul fu ridicat după ce sună 
prima dată. 

— Murtagh. 

— Tommy, eu sunt. Putem vorbi? 

— Da, dar scurt. 

— Am nevoie de ajutorul tău. Mare nevoie. Știu unde sunt 
ostaticii ăia şi cine îi ţine acolo. Este o treabă pentru unitatea de 
recuperare a ostaticilor, dar mai sunt și jocuri de culise. N-o să-i 
lase pe oamenii tăi să intre până ce nu va fi prea târziu. O să mă 
duc singur dacă pot, dar am nevoie de întăriri. 

— Nu pot să cer asta nici unuia dintre oamenii mei, nu fără o 
autorizaţie oficială. 

— N-o s-o obţii. 

— Desigur... 

— Crede-mă, Tommy, Clark nu ţi-o va da. Ițele duc mai sus 
decât crezi. 

Urmă o tăcere. 

— Bine. O să vin chiar eu. Cel puţin, asta pot să-ți promit. Unde 
vrei să ajung? 

— Dunquin, peninsula Dingle. 

— O să fiu acolo. 

Harker îi spuse șoferului să oprească mașina. Frau în mijlocul 
pustietăţii, pe o şosea între două localităţi cu nume ridicole, atât 


de neînsemnate, încât nu ar fi apărut niciodată pe vreo hartă. În 
zona rurală, Irlanda îi amintea de anumite părți ale Franţei, 
numai că aici nu erau vii, nici castele, nici catedrale în cele mai 
neașteptate locuri, nici scumpa lumină a soarelui. li ura pe 
irlandezi, îi dispreţuia pentru provincialismul și bigotismul lor, 
pentru totala lipsă de sofisticare. Și totuși stăteau aici, în inima 
lumii, barbari deveniți gazde ale celui mai subtil spectacol. 

Miraculos, telefonul din mașină funcţiona. Formă un număr din 
Dublin și prinse legătura imediat. 

— Ştiri? 

— Tocmai am primit un raport dintr-un loc numit Thurles, 
domnule. Au petrecut noaptea la o fermă și au plecat în 
dimineaţa asta. Carberry și alte trei persoane, îmbrăcaţi ca trei 
preoți şi o călugăriță. Totuși, nu avem niciun raport că au fost 
reperați. 

— Ţine-mă la curent! Rămâne să fie împușcați când sunt găsiţi. 

— Da, domnule. Mai e un lucru. Carberry a dat un telefon la 
Washington aseară și a primit unul azi-dimineaţă. Persoana cu 
care a vorbit i-a folosit numele real o dată, din greșeală. 

— Ştii unde este? 

— Primul a fost la un telefon de acasă al unui oficial FBI, 
Conrad Lee. Cel de-al doilea a fost de la Lee, de la sediul FBI. 

Inis Tuaisceart 
09.17 


— Aduceţi-o în faţă! 

David Koresh nu mai cunoscuse un astfel de sentiment al 
puterii din zilele petrecute la Muntele Carmel. Oamenii iubindu-l, 
temându-se de el, adorându-l, îndoindu-se - îi dădeau un 
sentiment de împlinire personală. Avea nevoie de ură aproape la 
fel de mult ca de adulare. Cei cu adevărat divini, predicase el 


adesea, sunt disprețuiţi şi respinși de oameni. Îl crucificaseră pe 
Isus, îi lapidaseră pe apostoli şi îi arseseră pe sfinţi. Cei pe care 
lumea îi adoră, staruri pop și eroi ai sportului, politicieni și regine 
ale filmului, nu sunt niciodată iubiți cu adevărat. Când cad în 
dizgrație, cad pentru totdeauna și tot ce au și tot ce sunt devine 
rușine. Michael Jackson căzuse, OJ. Simpson căzuse, chiar și Jim 
Bakker şi Jimmy Swaggart căzuseră. 

EI, pe de altă parte, cu toate că numele îi fusese târât prin noroi 
și fotografiile îi apăruseră în toată lumea reprezentând 
chintesenţa răului, era în realitate mai pur decât gheaţa sau decât 
focul. 

Amina încercă să se roage și nu reuși. Se pomenea prea mult de 
Dumnezeu în acest loc. Cu o zi înainte urechile îi fuseseră 
asurzite de imnuri și de vocea lui David Koresh lăudându-și 
Creatorul și lăudându-se pe el în egală măsură. Putea vedea 
butucul așezat pe scenă și toporul așezat alături. Tentativa ei de a 
riposta eșuase, iar acum avea să plătească pentru ea. 

La început crezuse că aveau să i se taie mâinile, ca și celorlalţi. 
Dar în timp ce păşea pe scenă, Ezekiel îi ieși înainte și îi legă 
mâinile la spate, iar ea știu că avea să fie mai rău, mult mai rău. 

— Îngenunchează, zise Koresh. 

Era îmbrăcat în blugi și avea un tricou murdar. Părul nu și-l 
mai spălase de săptămâni, iar bărbia îi era acoperită de ţepi. 

Îl privi fix în faţă. Se hotărâse să nu ceară îndurare, dar i se 
părea atât de ieftin să se lase omorâtă de un om ca acesta pentru 
un motiv atât de neînsemnat. 

— Îngenunchează, repetă el, arătându-i locul. 

Ea nu se mișcă. Ezekiel veni în spatele ei și își puse mâinile pe 
umerii ei. Un brânci puternic o dobori. Butucul era în faţa ei. 
Părea absurd, ca într-o scenă medievală. „Toate astea se vor 
termina, se gândi ea, când toporul va cădea și o să mă trezesc în 
pat cu fața scăldată de soare.” 

Koresh păși în faţă. Fără să vorbească, își scoase tricoul, 
arătându-şi rănile pe care i le făcuse Amina. Frau roşii și pline de 


sânge. Niciuna dintre ele nu fusese gravă, nu se aflase nicio clipă 
în vreun pericol real, dar păreau adânci și dureroase, făcute în 
timpul unui atac sălbatic. 

— Astea sunt opera ei, zise el. Eu i-am oferit trupul lui 
Dumnezeu și ea m-a rănit. l-am oferit adevărata comuniune, 
propriul sânge și propria carne, iar ea a încercat să mă înjunghie 
în inimă. Când am fost pe pământ înainte, i-am lăsat să mă vândă 
și să-mi înconjoare capul cu spini, să-mi bată cuie cu ciocanul în 
încheieturile mâinilor și ale picioarelor. Dar astăzi nu voi fi 
crucificat. În schimb, cei care m-au rănit pe mine vor pieri. 

Se opri și privi prin încăpere, la feţele albe acoperite de bărbi, 
fiecare luptându-se cu propria spaimă. Descoperiseră oare 
adevărul - că vor pieri cu toţii, că sfârșitul sosise? 

— Îmi aduc aminte, continuă el, că acasă în Texas obișnuiam să 
privesc foarte mult la televizor. Într-o zi urmăream un program, 
era despre războiul din Orientul Mijlociu și am fost interesat, 
pentru că am vizitat Israelul o dată și știu că Armagedonul va 
începe acolo. Iar în acest program arătau cum execută oamenii în 
Arabia Saudită, tăindu-le capetele. Nu existau imagini, pentru că 
nu lasă pe nimeni să ia imagini. Dar au făcut câteva schițe cu 
scenele respective şi m-am gândit la cât de îngrozitor era, căci îmi 
amintea de Vechiul Testament și de modul în care Dumnezeu îi 
pedepsea pe atunci pe cei care greșeau. Îmi amintesc cum Jael, 
soaţa lui Haber, i-a tăiat capul lui Sisera. Iar David l-a doborât pe 
Goliat, așa cum v-am mai spus, și i-a tăiat capul, după care i l-a 
dus lui Saul. Și cum Judith a intrat în cortul lui Holofernes și i-a 
venit de hac, după care l-a făcut bucăţi cu o sabie. Fi bine, eu nu 
am o sabie, dar am un topor, și socotesc că toporul meu poate 
face asta la fel ca orice altceva. 

Se întoarse către Amina. Întregul ei corp era slăbit, ca și cum 
toate simţurile îi fuseseră oprite pe rând. Înainte de asta se 
gândise că amintirile îi vor alerga prin minte, că toate timpurile și 
locurile prin care trecuse vor fi prezente aproape simultan. Dar 
nu se întâmplase nimic asemănător, fiecare clipă trecea cu pas de 


plumb, fiecare cuvânt se întindea la nesfârşit, ca și cum ar fi fost 
ascultat la viteza nepotrivită, și fiecare răsuflare părea să dureze 
o zi sau o săptămână. 

— Dacă rămâi nemișcată, zise el, o să am grijă să nu ratez. În 
felul ăsta o să sfârșesc dintr-o lovitură. Dar dacă te sucești sau 
încerci să te opui, n-o să-ţi nimeresc gâtul și o să fie nevoie să o 
luăm de la capăt. 

Dădu din cap către Ezekiel. Încet, Ezekiel îngenunche jos lângă 
Amina şi, luându-i capul cu ambele mâini, o forţă să pună capul 
pe butuc. 

— Am vorbit cu el despre asta și nu l-am putut clinti. Fă ce-ţi 
spune, stai nemișcată și n-o să simți nimic. Am ascuţit toporul 
azi-dimineaţă. El e puternic, iar toporul e greu. Greu și ascuţit. 
Vrei să spui ceva cuiva? 

Ea încercă să vorbească, dar limba nu o asculta. Erau un milion 
de lucruri de spus, toate lucrurile pe care le gândise și nu le 
spusese, dar era prea târziu. 

— Mă voi ruga pentru tine, zise el. 

Ea reuși să privească în sus. 

— Roagă-te pentru tine, zise ea scrâșnit. Tu eşti cel care are 
nevoie. 

Ezekiel își luă mâinile de pe ea și se ridică. Se uită la Koresh, 
rugându-l tăcut să se oprească, dar liderul său nu arătă niciun 
semn de îndurare. 

În acel moment se auzi un strigăt din mijlocul privitorilor. 
Koresh și Ezekiel priviră într-acolo. Un bătrân era în picioare. 

— Asta este barbarie! strigă el în engleză. Nu este dreptate! Te- 
a rănit, iar tu o ucizi. Unde este dreptatea? în Coran Dumnezeu 
este milostiv și blând. Al-Rahman, al-Rahim. Unde este mila ta, 
unde este compasiunea? 

— Fă-l să stea și să tacă, zise Koresh. 

Dar bătrânul continuă să vorbească, nevrând să tacă: 

— Dacă vrei să ucizi, ucide-mă pe mine! Eu sunt dușmanul tău, 
nu femeia asta! Sunt bătrân, am mai puţin timp de trăit, e mai 


drept. 

Printre ostatici, cei care vorbeau engleza își dădură seama de 
ceea ce spunea bătrânul. Se răsuciră în scaune scuturându-și 
capetele și spunându-i în arabă să nu se comporte prostește, să 
stea jos şi să aştepte cele ce aveau să se întâmple. Dar nimic nu-l 
putea îndupleca. 

Pe scenă, Koresh părea nedumerit. Nu prevăzuse asta. Bătrânul 
cu hainele lui stranii era în mod evident cunoscut printre ceilalți 
ostatici. Oferta lui ameninţa să întoarcă situaţia, să dea la iveală 
slăbiciunea și lașitatea sa. 

Acum ostaticii din jurul bătrânului îi făceau loc să treacă 
printre ei și să iasă din grup. Peste tot erau murmure. Paznicii din 
fiecare parte a încăperii deveneau neliniștiţi, temându-se de vreo 
rebeliune, o revoltă care i-ar fi putut termina prin violenţă. 
Bătrânul ieşise acum de pe rândul de scaune. Unul dintre paznici 
îl apucă de braţ, încercând să-l forțeze să intre înapoi. 

Atunci strigă Koresh de pe scenă: 

— Adu-l aici! zise el. 

Urmă un moment de confuzie, apoi paznicul înţelese și îl 
conduse pe bătrân în faţa încăperii. 

— Vino aici, sus! 

Koresh încerca din răsputeri să recapete controlul situaţiei. 

Bătrânul păși cu grijă pe scenă. Fra slab și adus de spate, cu 
membrele atinse de artrită, dar totuși mergea calm și demn. Jos, 
nu mai vorbea nimeni acum. Se lăsase o tăcere care nu era numai 
o simplă tăcere. 

— Cum te numești? întrebă Koresh. 

— Sunt șeicul Mu'in Usayran. Un musulman și fiul unui 
musulman. Ce mi-a fost dat de Dumnezeu îi dau înapoi acum. Poţi 
avea viaţa mea în schimbul vieţii femeii. E un schimb cinstit. 

— De ce faci asta? 

— Este datoria unui musulman să ajute la împlinirea a ce e bun 
şi oprirea a ce e rău. Ăsta e un lucru rău. 

Koresh se gândi. Văzuse reacţia la oferta lui Usayran, simţise 


dezaprobarea din rândul celor prezenţi. Acum înţeleseseră toți ce 
se petrecea, oamenii își spuseseră unul altuia în arabă, din rând 
în rând. Dacă nu-l ucidea pe bătrân, aveau să fie ușuraţi. Le-ar fi 
dat speranţă. Nu le păsa dacă moare femeia, atâta timp cât liderul 
lor rămânea cu ei; asta ar fi fost o lovitură de graţie. 

— Foarte bine, zise el. Ți se va împlini dorinţa. Se întoarse spre 
Ezekiel. Du-o înapoi în celula ei. Ai grijă să fie legată. Nu am 
terminat cu ea încă. 

Când Amina, încă tremurând, fusese condusă jos de pe scenă, 
Koresh se întoarse cu fața spre Usayran. Privi pentru o clipă 
drept în ochii bătrânului, dar ceea ce văzu acolo fu atât de 
neașteptat și de lipsit de orice compromis, încât fu nevoit să se 
uite în altă parte. Nu era reproș, nu era frică, nu era furie. 
Niciunul dintre lucrurile la care s-ar fi putut aștepta. Era 
compasiune, ca și cum bătrânul știa că diavolii alergau prin 
mintea lui David Koresh. 

Ezekiel se întorsese şi aștepta la picioarele scării. 

— Hai să terminăm cu asta, zise Koresh cu o voce liniștită, ca și 
cum ar fi vorbit numai pentru el. 

Districtul Tipperary 
10.23 


— Nu e nimeni acolo, zise Maureen. Suntem singuri. 

Lăsaseră dubiţa într-un garaj aparținând unei familii 
republicane din Cavan. În următoarele câteva zile avea să fie 
dezmembrată în piese care urmau să fie aruncate. Cei de la garaj 
le dăduseră o mașină, un Ford Sierra, și actele necesare. 

Erau pe o stradă îngustă care pornea din una lăturalnică din 
Tipperary. Se orientau după o hartă pe care o luaseră de la o 
benzinărie din Birr. Încerca să-i explice cum arată coasta și 
insulele, așa cum și le amintea. Trecuseră câţiva ani de la ultima 


ei vizită și nu cunoștea zona foarte bine. 

— Vrei să spui că acolo nu ai oameni deloc? 

Ea își scutură capul. 

— Ba nu, sigur că sunt. Kerry a fost dintotdeauna un district 
republican. De la războiul civil încoace. Atunci au fost niște 
evenimente îngrozitoare, iar în vest oamenii nu uită ușor. Dar nu 
avem nicio unitate specială, nu una cu o pregătire adecvată. Încă 
facem recrutări în regiune, dar nu este Donegal sau Monaghan, 
acolo nu este nevoie să ţii pregătite unităţi de luptă. Cei mai mulți 
dintre voluntari s-au mutat, fie în Nord, fie în Anglia. 

— Dar nu așa am făcut planul, zise el. Oamenii tăi au făcut un 
târg cu mine. IRA este plătită frumos ca să-mi ofere ajutor. Am 
nevoie de întăriri ca lumea. Nu sunt în poziţia de a negocia cu 
răpitorii, așa că nu am altă șansă decât să-l scot pe șeicul Mu'in 
de acolo cu forța. Acum îmi spui că suntem numai noi doi. 

— O să găsim ajutor, provizii şi ce ne mai trebuie. Echipament, 
bărci - tot ce au pe acolo. Dar ar lua timp să trimită o altă unitate 
din Nord. Echipa pe care o aveam ar fi fost perfectă. Nu erau 
activi când am auzit de sosirea ta. De asta a fost posibil să ţi-i 
punem la dispoziţie atât de repede. 

— Atunci pentru ce a fost atacul de aseară? Din cauza noastră? 
Din cauza celor întâmplate în Belfast? 

Ea îşi scutură capul. Dormiseră foarte puţin în noaptea trecută 
și era obosită. Orele de șofat o epuizaseră, cu spaima lor 
constantă de a o lua pe un drum care i-ar fi putut duce direct în 
brațele poliției sau ale unei patrule a armatei. Fuseseră puncte de 
control ale Gărzii, pe care le evitase luând-o pe străzi lăturalnice. 
Dar era sigură că briţii îi informaseră pe cei din Sud și acum 
autorităţile îi căutau peste tot. 

— Frau din MI5, zise ea. Trupe sub acoperire antrenate de SAS 
la Hereford, dar conduse de biroul MI5 din Irlanda de Nord. 
Voiau unitatea specială. Nu pe tine, nu pe mine, doar pe ceilalți. 
Totuși, ar fi fost grozav de bucuroși să ne prindă și pe noi. Ar fi 
fost o pradă pe cinste pentru ei, vii sau morţi. Dar pe băieții din 


Belfast îi căutau. Și îi voiau într-un singur fel: morți. 

— De ce? De ce să riște dincolo de graniță pentru a ucide o 
echipă care nu e în serviciu activ? 

Îi putea spune totuși, se gândi ea. Probabil că ghicise deja că e 
vorba de răzbunare, pentru că venea dintr-o cultură în care 
lucrul ăsta era perfect normal. Şi oricum, socoti că avea și el 
dreptul să știe. 

— În august, zise ea, câţiva oameni de frunte din MI5 vizitau 
Belfastul pentru a pune la cale un târg cu loialiștii. Planul a ajuns 
la urechile unor oameni din armata britanică. Nu erau așa fericiţi 
de acea vizită. Ei purtau discuţii cu oamenii noștri, încercând să 
ajungă la o înţelegere care să le permită să-și ducă trupele acasă. 
Am pus la cale o ambuscadă. Armata a stat deoparte în timp ce 
unitatea specială a apărut și i-a împușcat pe oamenii din MI5. 

— lar MI5 a fost acolo aseară pentru că am readus la viaţă o 
unitate specială? Asta i-a alertat, nu-i așa? 

— Cred că da. Nu cred în coincidenţe. S-ar putea să nu aflăm 
niciodată cum ne-au găsit. Dar, desigur, a fost ceva de genul ăsta. 

— Nu pot să-i condamn, nu? 

Ea își scutură capul. 

— Nu chiar. Dacă nu s-ar fi întâmplat, nu ţi-am fi spus 
niciodată. 

— E în regulă. Dar vrei să continui? Chiar și după seara 
trecută? 

— Cu ce, cu împuşcăturile? 

E] clătină din cap. 

— Nu, nu cu asta. Cu ceea ce te-am pus să faci. În faţa ferestrei, 
în fața oamenilor ălora. Am greșit, sunt... 

— A fost necesar. Aș fi fost moartă dacă n-ai fi ieșit și nu te-ai fi 
întors la timp. 

— Şi după... Ezită. Nu-șşi găsea cuvintele. Nu vorbise niciodată 
despre astfel de lucruri cu o femeie. Despre dorinţă. 

— Ştiu ce vrei să spui. Îl privi în ochi. N-avea să știe niciodată 
cât de tare o rănise; nu-i va spune niciodată. N-are importanţă. Ai 


făcut ceea ce trebuia să faci. Dacă ai fi rămas, am fi fost uciși 
amândoi. Ai făcut ceea ce a fost bine. 

Fl întinse o mână şi îi atinse obrazul. Ea închise ochii, aproape 
îndurerată. Sub pleoape, i se adunau lacrimi mici. 

— Nu a fost bine, zise el, dar era necesar. Dar știi că te doream. 

Ea se aplecă înainte, iar e o luă și o legănă pe umărul său. 

— Chiar ai vrut? întrebă ea. Nu-și putea opri lacrimile care-i 
curgeau pe obraji. Chiar ai vrut? 

— Încă mai vreau, zise el. 

Dunquin 
Districtul Kerry 
12.17 


Dunquin era așezat la capătul de unde se vedea marea și 
demult părăsitele insule Blasket. Inis Tuaisceart era la aproape 
opt kilometri distanță, direct spre vest. 

Declan găsi locuri la barul lui Kruger. Declan și Grainne se 
înregistrară ca soț și soție, Myles și Liam Împărțiră și ei o cameră. 
De îndată ce se instalară merseră jos pe plajă. 

Liam încă mai avea o parte din echipamentul pe care îl 
aduseseră de la Dublin, incluzând și un binoclu telescopic care 
era adaptat și pentru zi, și pentru noapte. Cu ajutorul lui puteau 
vedea insula, o mică ridicătură de pământ ieșind din mare, cu o 
coastă joasă în partea de est. Erau clădiri ici-colo, iar o dată sau 
de două ori văzură oameni intrând sau ieșind din ele. Chiar și 
ăsta era un semn promițător, că insula era locuită. 

— Liam, zise Declan, irlandeza ta e mai bună decât a mea sau a 
lui Myles. Aș vrea să te întorci în sat și să schimbi o vorbă cu 
câțiva localnici. Fă-le cinste cu câteva halbe de Guinness, spune-le 
că tatăl tău a stat pe insulele Blasket, că îi cunoști pe Peig Sayers 
și Tomas O'Cromthain personal... numai să afli ce știu despre cei 


care sunt colo. Unde acostează pe insulă și aici, câți cred ei că 
sunt; știi ce ne trebuie. 

— S-ar putea să nu fie prea vorbăreți. 

— Şi tu eşti din Kerry, te pricepi tu să le dezlegi limbile. 

— Ei bine, o să-ncerc. Dar s-ar putea să ia ceva timp. 

După ce plecă, Declan vorbi cu Myles: 

— Myles, vreau să găseşti o mașină și să te întorci la Dublin. 
Trebuie să luăm legătura cu Pâdraig Pearse. El mai are resurse, 
chiar și acum. O să-ţi scriu o scrisoare către el și o să-ţi dau și o 
listă cu alte persoane cu care aș vrea să vorbeşti. Trebuie să le 
spui ce ştii despre Koresh, de ce e în stare. Eu fac ce pot aici, chiar 
și numai să privesc. Dar tu trebuie să convingi pe cine trebuie că 
un atac asupra insulei ar putea duce la un dezastru. 

— Nu ştim încă dacă ostaticii sunt acolo. 

— Ştiu. Dar am de gând să merg pe insulă să aflu. Trebuie să 
găsească echipament de scufundare. Putem ține legătura prin cei 
de la bar. 

— O să fac tot ce pot, Declan. 

— Bine. Du-te și găseşte o mașină! întreabă la bar mai întâi, ei 
trebui să știe pe cine trebuie. Ne vedem acolo într-o jumătate de 
oră. 

După ce plecă Myles, Declan și Grainne se așezară pe plajă, 
aruncând din când în când câte o privire la conturul îndepărtat al 
insulei Inis Tuaisceart. 

— E prea departe pentru înotat, zise ea. 

— Asta știu și eu. Dar sunt bărci care vin și pleacă de aici toată 
ziua. Mă pot apropia în întuneric și apoi pot înota. 

— Atunci vei avea nevoie de încă cineva. Eu pot manevra o 
barcă. E prea riscant să mergi singur. 

Ezită, apoi îşi dădu seama că ea are dreptate. 

— Bine, zise el. Dar pe insulă mă duc singur. Dacă nu mă întorc 
la timpul stabilit - să zicem după două ore - trebuie să vâsleşti 
înapoi singură. Asta e condiţia pe care o pun. Dacă ne pierdem 
amândoi, se reduc șansele oricui altcuiva de a mai ajunge acolo. 


Aprobă, neîncrezătoare: 

— Dacă Abu Hida a ajuns atât de departe, întrebă ea, unde 
crezi că s-ar duce? 

Declan ridică din umeri. 

— Depinde. Dacă vreo unitate specială este cu el, ar putea 
contacta câţiva republicani, să obţină ajutor. 

Se ridică. Cerul de deasupra încă mai ameninţa cu ploaia. Pe 
plajă, valurile cădeau grele peste pietrele ude și lucioase. Algele 
se mișcau sub apă în tăcere. O ceață ușoară învăluia Inis 
Tuaisceart. 

— Asta e, zise el. Se întoarse spre Grainne cu ochii strălucind. 
Tot ce avem de făcut este să aflăm care sunt oamenii IRA de prin 
preajmă. Chiar dacă toţi cei din unitatea specială sunt morţi, Abu 
Hida trebuie să aibă contacte la Belfast. Fi o să-l pună în legătură 
cu oamenii lor de aici. Dacă va ajunge în apropiere până la urmă, 
atunci va lua legătura cu ei. 

Intors la bar, Liam făcea pe omul din Kerry pentru toţi, vorbind 
în dialectul irlandez din West Munster şi comandând băuturi în 
stânga și în dreapta. Tabhair dúinn dhá ghloine fuisci, mas é de 
thoil é, îl auzi Declan spunând, comandând încă două whisky-uri 
pentru doi bătrânei care abia se mai țineau în faţa tejghelei. 

O lăsă pe Grainne să stea de vorbă cu soția barmanului și intră 
în salon. Îrlandeza sa era literară, învățată cu mari eforturi în 
școală. Dar aici în Gaeltacht engleza își punea amprenta asupra 
unui om și făcea mult mai grea câștigarea încrederii. Aveau mare 
nevoie de informaţii, iar Liam trebuia să fie ajutat în eforturile 
sale de a le culege. 

— Dia's Muire duit, a Liam! zise el, luând un scaun de la o masă 
din apropiere și trăgându-și-l alături de al lui Liam. 

— Dia's Muire duit agus Pâdraig, a Declan, îi răspunse Liam. 
Pot să-ți comand o băutură? 

Declan dădu din cap. 

— Vreau un Murphy 's, zise el. 

Făcură comanda și li se aduse o sticlă. Între timp, Liam făcuse 


prezentările. Declan strânse mâinile celorlalți oameni de la masă. 
Cei mai mulți erau bătrâni. Presupuse că trebuiau să-l ştie pe 
Michael Deighan. 

— Liam, zise el aplecându-se, vrei, te rog, să vii până afară? Aș 
avea o vorbă cu tine. 

— Desigur, dar n-ai băut nicio gură încă. 

— Ne-ntoarcem. Haide, e important! 

Scuzându-se pentru întrerupere, îi lăsară pe bătrâni cu 
băuturile lor. Afară, Declan o porni pe străduţă cu Liam. 

— Liam, crezi că ai putea intra în calculatorul poliţiei cu 
laptopul tău? Ai un modem. 

Liam se încruntă. 

— Isuse, Declan, nu e chiar așa de simplu. Trebuie să fi 
schimbat toate parolele. Ar putea lua ore. Dacă fac o greşeală, o să 
fie călare pe noi înainte de a apuca să ne dăm seama ce se 
întâmplă. Ce vrei să afli? 

— Am nevoie măcar de numele unui informator IRA din sau de 
lângă Dunquin. Cineva care ar trebui să știe dacă Abu Hida e prin 
zonă. Și aş vrea să știu ce slăbiciuni are, ce pot folosi pentru a-l 
face să ciripească. 

— Cred că ai nevoie de o pasăre, Declan. 

— M-aş mulțumi şi cu un informator. 

Liam oftă. Se putea rezolva, dar însemna că trebuie să riște. 

— Nu-ţi face griji! zise el. O să-ți găsesc unul. 

Washington 
09.15 


Jean nu vorbise cu el de când se întorsese, dar Conrad simţea 
că începea să se înmoaie puţin. În timp ce curăța masa după 
micul dejun, îi spuse despre Mâiread Carberry. Jean o cunoștea 
dintr-o vizită pe care o făcuseră în Irlanda. Petrecuseră o lună 


împreună cu familia Carberry, jumătate la Killiney şi jumătate la 
Craigpatrick. 

— Trebuia să-mi fi spus dinainte, zise ea. Aș fi înţeles. 

— Nu şi când aveai oaspeţi. N-ar fi fost cinstit. 

— Cel puţin aș fi ştiut ce faci, ce este atât de important. Declan 
e în pericol? 

— Nu, e în regulă. 

Intrară copiii. Michele, care avea treisprezece ani, și Louise, 
care abia împlinise șase. Michele și-o amintea pe Máiréad, se 
gândi Conrad. Dar nu voia să-i spună până când nu avea să știe 
mai multe despre cele întâmplate. Ar fi pus întrebări, iar el n-ar fi 
avut răspunsurile potrivite. 

— Bagajele sunt gata, tată! N-o să ajungem acolo la timp 
pentru prânz, dacă nu plecăm acum. 

— E-n regulă, scumpo, plecăm imediat. 

Mergeau cu toţii la Williamsburg. Era locul favorit al copiilor. 
De fiecare dată când plecau acolo, Michele se hotăra să devină 
istoric. Din păcate, notele ei la istorie nu prea se potriveau cu 
aspiraţiile. 

— Michele, în care mașină ai pus bagajele? întrebă Jean. 

— În maşina lui tata, aşa cum ai spus. 

— Credeam că mergem cu mașina ta, scumpo! interveni 
Conrad. 

Jean conducea un Volvo care era mult mai potrivit pentru 
excursii. 

— Îmi pare rău, zise ea, dar dat fiind comportamentul tău de 
aseară, am uitat să-ți spun că Volvo-ul are o problemă cu 
transmisia. Rămâne în viteza a doua. O s-o duc la garaj mâine. Azi 
o să folosim mașina ta. 

— Bine, dar trebuie să punem benzină pe drum. 

— Hai, tată, e târziu! strigă Louise. 

Conrad se repezi s-o ridice, prinzând-o sub braţ și ducând-o 
spre mașină în hohote de râs. 

Copiii urcară. Jean închise ușa de la intrare, cu gândul la ceea 


ce i se întâmplase bietei Máiréad. Conrad spusese că a fost 
împușcată. Războiul lor se întindea spre sud? 

Se urcă în dreapta. 

— Eşti sigur că nu vrei să conduc eu, dragule? 

— O să conduci la întoarcere. 

Privi împrejur. 

— Copii, v-aţi pus centurile? în regulă, am plecat. 

Întoarse cheia în contact şi motorul prinse viaţă. Dădu înapoi 
în stradă și apoi demară. 

Mergeau pe Autostrada 95 de câteva minute, când Jean începu 
să se simtă ameţită. Apăsă butonul pentru a cobori geamul. Nu se 
întâmplă nimic. 

— Scumpule, geamul meu e blocat. Vrei să-l cobori pe al tău, 
am nevoie de aer. E înăbușitor. 

Conrad apăsă butonul ușii sale. Fereastra rămase nemișcată. 
„Are dreptate, se gândi el, era chiar înăbușitor.” Deja gazul 
pătrunsese în tot habitaclul mașinii. 

— Michele, zise Conrad aruncând o privire în spate, geamurile 
noastre sunt blocate. Poţi să deschizi unul din spate, te rog? 

Michele încercă într-o parte, apoi în cealaltă. 

— Sunt amândouă blocate, tată. Hei, putem opri? Mă simt 
destul de ciudat. lar Louise e gata să adoarmă. 

— Ai grijă! 

Jean prinse volanul la timp, când Conrad era cât pe-aci să intre 
într-un camion care se apropia. 

— Mai bine să oprim, se pare că... ne este... somn. 

Gazul era inodor și insipid, și continua să se degaje. Era 
suficient în micuța canistră pentru a umple mașina de douăzeci 
de ori. 

Următorul camion, cel care i-a omorât, mergea cu viteză foarte 
mare. Când Conrad pierdu controlul ultima oară, celălalt șofer nu 
mai putu face nimic. 


Când echipa de salvare sosi pentru a le scoate corpurile din 


fiarele contorsionate, gazul se dispersase complet. Nu mai era 
nici urmă din el în mașină sau prin preajmă. Apoi canistra în care 
fusese pus și-a găsit sfârșitul într-o grămadă de gunoi, aparținând 
centrului FBI pentru verificarea vehiculelor motorizate. 

Inis Tuaisceart 
13.10 


David Koresh îşi spălă mâinile cu grijă. Pe insulă era puțină apă 
dulce, cea pe care o foloseau - cu multă zgârcenie - venea în cea 
mai mare parte din vasele răspândite prin preajma adăpostului, 
în care se adunase apa de ploaie. Din fericire, plouase din belșug 
de la sosirea lor și mai aveau destule filtre pentru a produce apă 
potabilă. Ostaticii aveau o raţie de un litru pe zi fiecare, iar pentru 
spălat și abluţiuni rituale aveau apă de mare. La început, fuseseră 
câteva proteste, dar Koresh le potolise amenințându-i că le dă 
apă sărată şi pentru băut. 

Când ieși din baia lui, îl găsi pe Zechariah așteptându-l. 

— S-au potolit? întrebă el. 

Zechariah dădu din cap. 

Din celulele bărbaţilor, aflate în apropiere, se ridica zgomot de 
voci înălțate în rugăciune, unele furioase, altele triste, altele 
înfricoșate. 

— Se roagă din greu, zise Koresh. Am impresia că bătrânul 
Allah nu prea-i ascultă. 

Zâmbi singur de propria glumă și se întoarse spre Zechariah. 

Traversă încăperea către un mic frigider din care scoase o 
Coca-Cola. 

— Vrei una? întrebă el, întinzând-o spre Zechariah. 

— Nu, mulțumesc. 

Koresh închise ușa frigiderului și deschise cutia. Bău jumătate 
din ea și își șterse buzele. 


— Domnule, aţi spus că vreți să mă vedeți. 

— Aşa este. Trebuie să vorbim. Stai jos! 

Koresh își termină Cola și puse cutia goală pe o masă. 
Zechariah se așezase, aşteptându-l. Nu ştia ce întorsătură puteau 
lua lucrurile. Execuţia bătrânului fusese nebunească și încă se 
mai căznea să înţeleagă simbolul înţelepciunii ei. Presimţea că va 
trebui să se roage foarte mult la noapte. 

— Zechariah, când am venit aici mi-ai făcut un serviciu. Atunci 
când Ezekiel era plecat pentru a da atacul și a-i aduce pe ostatici 
încoace. 

— Da, domnule. 

— Cine în afară de tine mai știe de asta? 

Zechariah deveni nervos. Nu-i plăcuse niciodată să fie atât de 
aproape de Koresh. 

— Munro şi Peters. Le-am îngropat împreună. Cincisprezece 
încărcături de fiecare, a câte zece kilograme una. 

— Doar voi trei? 

— Exact. 

— N-ai mai spus nimănui? Lui Ezekiel spre exemplu? 
Zechariah își scutură capul. Avea niște laţe cârlionţate, care îi 
cădeau pe frunte și îi încurcau vederea. 

— Nimănui. Așa mi-aţi spus şi am făcut în așa fel ca Munro și 
Peters să înţeleagă. 

— Bine. 

Koresh îşi mai luă o Cola. Se apropia de sfârşitul rezervei, dar 
presupunea că acum nu mai contează prea mult asta. 

— Ultima oară, zise el întorcându-se la locul său, lucrurile nu 
prea au mers cum trebuia. O mulțime de oameni au scăpat. 
Domnul nu și-a primit sacrificiul cuvenit. 

— Aşa este. 

— O mulţime de oameni au murit fără rost. Poţi să mă asiguri 
că atunci când o să apăs butonul n-o să mai rămână nimeni în 
viață? 

Zechariah își umezi buzele. Se simţea înfierbântat și nesigur. 


Direcţia pe care o lua conversaţia îl neliniștea. 

— Când o să sară în aer încărcăturile alea, domnule, o să se 
vadă insula erupând tocmai din America. 

— Ei bine, încă s-ar mai putea să ajungem la asta. Încă s-ar mai 
putea. Mulţumesc de asigurare. Vrei să-i găseşti pe Munro și pe 
Peters și să le spui să vină până la mine? 

— Da, domnule. Acum, domnule? 

— De îndată ce-i găsești. 


Ezekiel veni de afară și o apucă pe culoar, trecând pe lângă 
celulele ostaticilor. Nu auzise nimic, dar începea să-şi dea seama. 
David nu avea de gând să se mulțumească să aștepte voinţa lui 
Dumnezeu pentru a provoca apocalipsa. Avea de gând să o 
pornească de unul singur. Și după cum stăteau lucrurile, 
începutul avea să fie în acea seară. 

Dunquin 
14.13 


— Se numește Lynch. Patrick Thomas Mary, cincizeci şi cinci 
de ani, învăţător. Locuiește în Ballyferriter. Căsătorit, are șapte 
copii, numai fete, cele două mai mari fiind căsătorite. Tatăl lui a 
luptat împotriva Eliberatorilor în războiul civil. Un unchi a fost 
implicat în atacul de la Magazine Fort din 1939. S-a alăturat 
mișcării când avea șaptesprezece ani și de atunci a fost 
trezorierul Sinn Féin în Kerry. 

Liam îi dădu lui Declan hârtia pe care tocmai o pregătise. Erau 
singuri în camera care acum era a lui Liam; Myles găsise o mașină 
și plecase spre Dublin. 

— Da, am auzit de el. Dar pare să nu ne fie de prea mare folos, 
zise Declan. Prea loial. 

— Nu te pripi, Declan! N-am terminat. Se pare că domnul 


Lynch al nostru a fost cam lacom. A făcut niscai cheltuieli la 
pariuri. După toate aparențele, a fost un vizitator regulat al 
curselor de la Ross Road. Se pare că a pierdut o mulțime de bani, 
dar cu șapte copii oricum avea nevoie de mulţi. Așa că și-a vârât 
degetul în borcanul cu miere. Și pe urmă l-a vârât și mai adânc. 

— Cât de adânc? 

— A făcut-o cam zece ani, până când a fost prins de C3. Asta se 
întâmpla în 1986. Și nu numai cu banii Sinn Féin. Și cu fondurile 
IRA, unele dintre ele venite din America. 

— Cum a reuşit să scape atâta timp? 

— Fra gata s-o păţească atunci când au dat de el. Dacă n-ar fi 
făcut-o, ar fi fost mort de mult. Unul dintre oamenii lui Martin 
Fitzsimmons, Denis Laverty, a descoperit ce se întâmpla și i-a dat 
o şansă. Avea să fie descoperit sau putea activa ca informator. De 
atunci e omul nostru. Asta-l ajută să ţină conturile în regulă și 
nouă ne furnizează tot ce se știe despre IRA în Kerry. 

— Retrag ce-am spus. Este omul de care avem nevoie. Ai 
adresa? 

— E chiar acolo, în faţa ta. 

— Ei bine, atunci scoate mașina și eu îți dau să duci o scrisoare 
la Ballyferriter. 


Nu aveau mult de așteptat. Abu Hida și Maureen O'Dalaigh 
puteau sosi în orice clipă. Liam lăsă scrisoarea şi un număr de 
telefon. Puțin după ora cinci, Maureen sună la bar și ceru să 
discute cu Declan. 

— Este adevărat? întrebă ea. 

— Da, zise el. Trebuie să ne vedem. Chiar dacă decideţi să 
porniţi de capul vostru, avem ceva de discutat. Pot să vă ajut, 
promit. 

— Din câte aud, acţionezi la fel de ilegal ca și noi. Cu ce ne-ai 
putea fi de ajutor? 

— Pot să-l scot pe prietenul tău din Irlanda. Pe el şi pe oricine 
vrea să ia cu el. Cât despre tine, e prea devreme să mă pronunt. 


Dar n-o să te predau. 

— Şi dacă-ţi spune să te duci la dracu”? 

— Ăsta e dreptul lui. Dar în cazul ăsta aş spune că e prost. 
Întâlnirea nu poate face rău nici unuia din voi. Ştim deja unde 
sunteţi, putem să transmitem informaţia fără vreo urmare pentru 
noi. Lucrurile ar putea deveni neplăcute. 

Urmă o scurtă pauză. Declan putu auzi o conversaţie șoptită. 

Apoi se auzi vocea unui bărbat. 

— O să te întâlnească într-o jumătate de oră. Este un rond de 
piatră la sud de Ballyferriter. N-ai cum să-l ratezi. Dacă vii 
dinspre Dunquin, ia-o spre Teeravone și ţine-o pe drumul ăla. E 
la aproape un kilometru înainte de a ajunge în Ballyferriter. Ai 
grijă la tertipuri! O să fie cineva cu ochii pe tine tot timpul. 


Peninsula Dingle este brăzdată de trecut. Ruine ale 
mănăstirilor și ale capelelor, colibe și ronduri de piatră, forturi și 
cruci celtice sunt înșirate peste tot. Șoseaua Sfinților porneşte din 
Kilmalkedar până în vârful muntelui Brandon, la capela St 
Brendan. Aici, mai mult decât în oricare altă parte, vizitatorul 
poate vedea cu ochii lui de ce Irlanda a fost cândva lumina 
strălucitoare a vestului creștin, vatra culturii și a educaţiei într-o 
vreme în care Europa era în întuneric. Părea un loc potrivit 
pentru întâlnirea dintre Declan și Abu Hida. 

Grainne și Maureen îi acompaniau, așteptând la distanţă în 
timp ce ei vorbeau. Nu era nevoie de un traducător. O ceaţă slabă 
urca dinspre mare și învăluia stâncile. Ținutul era liniștit. Nimeni 
nu era prin preajmă. În timp ce ei doi vorbeau, se întunecă. Se 
apropia seara. Fantome se adunau în cercul de pietre nemișcate. 
Morți creștini și păgâni, pieriți de foame sau ca victime ale 
invaziei şi ale războiului. În 1580, doar puţin mai la nord, la Dun 
an Oir, o bandă de rebeli din Munster fuseseră masacrați de 
trupele engleze. Bărbaţi, femei și copii muriseră cu toţii. Printre 
ei erau italieni, spanioli și catolici englezi. Aerul era îngroșat de 
atâtea morţi violente. 


Declan și Abu Hida vorbiră mult timp. În final, îşi strânseră 
mâinile. Grainne îl văzu pe Declan ieșind din ceaţă și 
îndreptându-se spre ea. Faţa îi era gravă, iar ochii neliniștiți. 

— Am hotărât să-i scoatem pe Amina și pe tatăl lui. Dacă mai 
putem salva unul sau doi dintre ceilalți, foarte bine. El crede că, 
dacă putem face să apară la televiziune chiar și numai doi 
ostatici, îi putem forța mâna lui Clark. Ne ducem în seara asta. 


Când ajunseră înapoi în Dunquin, îl sună pe Tommy Murtagh: 
— Tommy, plecăm diseară. Eşti dispus? 
— O să fiu acolo. Mai am vreo două treburi de rezolvat. 

Dunquin 
18.15 


Declan sorbi din sucul de portocale și puse paharul înapoi pe 
masă. Ar fi preferat un whisky, dar avea prea multe de făcut. 
Liam și Grainne beau fiecare apă minerală. Stăteau într-un 
separeu al barului. 

— Ei bine, Liam, eforturile tale de azi au fost răsplătite. Unul 
dintre bătrâni pretinde că l-a cunoscut pe tatăl tău. Numele lui 
este Cearbhall O'Hannrachain. 

— N-am auzit de el niciodată. 

— Poate că nu. Dar fie că-l știe pe tatăl tău, fie că nu, l-a 
cunoscut destul de bine pe Michael Deighan. Suficient pentru a fi 
amărât de moartea lui. O mulțime de oameni de pe aici simt la fel, 
zice el. L-am întrebat despre oamenii de pe insulă și mi-a spus 
ceva interesant. Cearbhall O'Hannrachain are o soră care 
locuieşte în Clogher, puţin mai la nord de aici. În multe seri el se 
duce acolo cu bicicleta. Drumul trece pe lângă coastă, către Capul 
Clogher și apoi chiar spre Clogher. 

Domnul O'Hannrachain al nostru spune că a văzut lumini pe 


plajă, mai jos de cap, câteva seri la rând. Crede că cineva vine de 
pe Inis Tuaisceart și apoi ia o mașină pe uscat, către Dingle. 

— Corpurile şi mâinile, zise Grainne. 

— Da, așa cred. Și cred că Michael Deighan le-a ieșit în cale, 
poate în timpul zilei. Eu zic să mergem la Capul Clogher să 
aruncăm o privire. Dacă sunt lumini, coborâm pe plajă și îi săltăm 
pe cei care sunt acolo. Câteva întrebări amabile ar trebui să ne 
spună tot ce trebuie să știm despre poziţiile lor. 

— Nu m-aș baza așa mult pe asta, judecând după cele spuse de 
Myles. 

— Merită să încercăm. Hai să-i luăm pe prietenii noștri din 
Ballyferriter. Până acum trebuie să-și fi făcut rost de echipament. 
Îşi privi ceasul. Nu mai avem vreme de pierdut. 


Se întâlniră la Capul Clogher, cu feţele acoperite, ca vrăjitoarele 
care se întâlnesc pentru un sabat de-al lor. Declan petrecuse o 
oră cu Tommy Murtagh, explicându-i tot ce știa despre Koresh. 
Tommy adusese arme și, ce era mult mai important, competenţă. 

Abu Hida se descurcase așa cum promisese. Prin intermediul 
lui Patrick Lynch reușise să găsească o barcă. Fra construită prin 
părţile locului, dar îi putea duce pe Inis Tuaisceart. Avea armele 
pe care le luase din adăpostul de la Ballybay. Aveau să rămână în 
saci care să le protejeze de apă. Făcu inventarul armelor aduse de 
Tommy și analizară împreună punctele tari și punctele slabe pe 
care le aveau. 

Declan le povesti foarte detaliat atacul de la Castletown House. 
Tactica folosită de atacatori, îmbrăcămintea, echipamentele, 
armele. Abu Hida ascultă cu atenţie. 

— Asta ne face situaţia foarte grea, zise el. Nu se vor lăsa 
păcăliți prea ușor. 

— Nu. Dar cred că eficienţa lor, poate fi subminată de zelul 
religios. 

— Nu m-aş baza pe asta. Și oamenii mei sunt zeloși, dar asta nu 
ne împiedică să fim buni luptători. Mujahedinii din Afganistan i- 


au scos pe ruși de-acolo. Zeloși, domnule Carberry! Fanatici! Cum 
vrei să le spui. Și totuși, o forţă de luptă foarte eficientă. Nu-i 
subestima pe acești oameni numai pentru că se roagă. 

— Da, înţeleg ce vrei să spui. Atunci putem numai să 
presupunem că vom da de un obstacol serios. 

— Numai dacă află că suntem acolo, zise Tommy. Ar fi bine să 
dăm lovitura și să plecăm cât se poate de repede, să fim cât se 
poate de departe până să poată să pună la cale o ripostă. Ar fi 
mult mai ușor dacă am ști la ce să ne așteptăm. 

— S-ar putea să avem mult de așteptat, zise Declan. Nu știm 
dacă vine careva la țărm în seara asta. 

— Atunci, să așteptăm. 

Declan continuă să privească fâșia de pământ a coastei de la 
sud de cap. Din când în când Abu Hida i se alătura, așezându-se în 
spatele unei stânci de unde putea vedea în lungul coastei până la 
Blasket Sound, unde Capul Dunmore întindea un braţ spre Great 
Blasket. 

— Ce vârstă avea fata ta? 

— In mai făcuse optsprezece. 

— Fra frumoasă? 

— Da. Foarte frumoasă. 

— Şi ai iubit-o? 

— Da, bineînţeles. 

— Îţi iubeşti soţia? 

— Nu, zise Declan, surprins de seninătatea cu care vorbea cu 
un om pe care cândva îl considerase inamic. 

— E păcat. Un bărbat trebuie să-și iubească soţia. 

— Soarta nu e întotdeauna blândă. Eşti căsătorit? 

Abu Hida își scutură capul. De-a lungul coastei mici bancuri de 
ceață continuau să se târască dinspre mare. Luminile bărcilor de 
pescuit săltau pe apele întunecate din Sound. 

— Am ales jihad-ul în locul liniștii, zise el. Calea lui Dumnezeu 
nu este pentru oameni căsătoriţi. 

Continuară să vegheze. Grainne şi Maureen făceau cu schimbul 


urmărind coasta de la nord de cap, până la Sybil Point, pentru 
cazul în care cineva ar fi încercat să acosteze acolo. Liam şi 
Tommy vegheau spre uscat și discutau despre problemele legate 
de comunicaţii. 

— Când se va termina asta, zise Declan, dacă mai suntem în 
viață, te pot ajuta să ieși din Irlanda cu șeicul Usayran și cu cine 
mai vrei. Dar nu pot să fac nimic pentru Maureen. Îşi poate asuma 
riscul, dar eu nu o pot proteja. Este cetățean irlandez, dar 
britanicii pot ridica pretenţii asupra ei la fel de bine. 

Observase mai devreme cum se comportau Abu Hida și 
Maureen unul față de celălalt, simţise curentul ascuns de dorință 
și de afecţiune care circula între ei. Se agățase de asta pentru a și- 
i închipui mai umani, știind că altfel i-ar fi fost dificil să-i accepte 
ca aliați. 

Abu Hida nu-i dădu niciun răspuns. Era încă prea devreme 
pentru el să știe ce simțea cu adevărat pentru Maureen. 
Dragostea nu era un cuvânt care să fi figurat vreodată în 
vocabularul lui obișnuit. 

— Uite! zise el. Acolo jos. 

Declan luă binoclul de la el. Pe o plajă plată, chiar la nord de 
Dunquin, străluceau farurile unei mașini. 

Când Ezekiel văzu luminile, vâslise deja trei sute de metri în 
afara cursului. De obicei se putea baza pe luminile din Dunquin 
pentru a-și păstra direcţia, ca să ajungă la mașina cu care putea 
pleca de pe plajă. În noaptea asta însă frecventele valuri de ceață 
făceau navigarea mai dificilă. Întoarse, vâslind din greu spre 
lumini și dorindu-și, ca întotdeauna, să poată folosi motorul 
pentru a se apropia și a pleca de la țărm. Nu se punea problema, 
bineînţeles, dar vâslitul încetinea mult lucrurile, iar în noaptea 


asta se simţea obosit și deprimat. 

Capul șeicului stătea sub el, învelit în pânză de sac. Atârna greu 
în inima lui Ezekiel, trimițându-i gânduri necredincioase. Era 
incapabil să-și alunge imaginea bătrânului stând neclintit în 
picioare știind bine că își pecetluia soarta. Nici nu-și putea șterge 
imaginea feţei bătrânului când își privise călăul în ochi cu atâta 
liniște. Se putea să fie astea uneltele diavolului, așa cum susținea 
Koresh? îi era greu să împace atitudinea creștinească a 
bătrânului cu moartea și cruzimea aduse de mâinile cuiva care se 
credea fiul Domnului. 

Îi venea la fel de greu să își îndrepte loialitatea zdruncinată 
față de un om pe care îl considerase Dumnezeu pentru foarte 
multă vreme. Conștiinţa faptului că David plănuia să-i omoare pe 
toţi cei din adăpost îi trezea cele mai dureroase amintiri. 
Imaginea focului și sunetul vocilor copiilor strigând după ajutor. 
Și dacă mergeau cu toţii în iad, toți acei musulmani, bărbaţi și 
femei, vor sta acolo pe veci strigând după ajutor? 

Asta credea David și era ceea ce Ezekiel crezuse și el ani de 
zile. Dar se gândea la propriii copii în flăcări, se gândea la ei 
îndurând durerea pentru încă o oră, încă o zi, încă o săptămână. 
Și se gândea la copiii evrei care-și găsiseră moartea în lagărele de 
concentrare. Nu auziseră niciodată de Isus, nici n-avuseseră 
vreodată șansa, dar Dumnezeu tot îi pedepsise, Dumnezeu îi 
ardea pentru că fuseseră născuţi evrei la momentul nepotrivit și 
în locul nepotrivit. 

Barca ajunse la țărm și el sări jos, alungându-și gândurile 
necredincioase. Ramon stinse luminile mașinii și cobori pe plaja 
îngustă, pentru a-l ajuta să treacă mica ambarcaţiune pe mal, 
dincolo de limita mareei. Ramon era mexican, unul dintre cei 
câţiva imigranţi care se alăturaseră bisericii în ultimii ani. Fusese 
în armata mexicană într-o unitate de comunicaţii, iar Koresh îi 
dăduse sarcina să păstreze un punct de comunicaţii pe țărm. 
Trăia într-o mică rulotă dintr-un camping din Carhoo, puţin mai 
sus de Dunquin. 


— O noapte îngrozitoare, zise el. Ceaţa asta îmi pătrunde în 
oase. 

— Poţi să încerci să vâslești spre Mexic, zise Ezekiel. Era o 
glumă obișnuită între ei. E chiar acolo. Arătă spre mare. Nu 
trebuie decât să orientezi barca în direcția potrivită și să primești 
binecuvântarea lui David. 

— Nu mai glumi cu lucruri ca ăsta, te rog! Ramon era unul 
dintre cei mai fervenţi adepţi ai lui Koresh, devotat total unui om 
care-l salvase de la deportare și de la o viaţă săracă în Mexic. 

Fixară barca și așezară vâslele cum trebuia. Deodată o lumină 
strălucitoare erupse în întuneric și se opri pe feţele lor, orbindu-i. 

— Nu mișcaţi! veni o voce din întuneric, din capătul plajei. 

Ramon se răsuci. Avea întotdeauna un pistol Uzi în centură. 

Acum îl scoase și începu să tragă la întâmplare, fără să poată 
vedea sau ţinti. Dar era suficient să tragă spre lumină. Câteva 
gloanţe îl loviră pe Liam în piept și în umăr, doborându-l și 
trimițând lumina în nisip. 

A doua lumină izbucni, țintindu-l direct pe Ramon. Abu Hida își 
ridică pistolul și îl împușcă de două ori, în cap. Mexicanul căzu și 
rămase nemișcat. 

Zgomotul împușcăturilor se risipi deasupra mării. În Dunquin 
oamenii își întrerupseră activităţile și se uitară unii la alții. Pe 
plajă, liniștea care urmă împușcăturilor fu prelungă. Nimeni nu 
vorbea. Nimeni nu părea să respire. Apoi, încet, sunetele începură 
să se strecoare înapoi în întuneric. Valurile se spărgeau de țărm. 
Pașii cuiva răsunară prin pietriș de parcă ar fi fost sticlă spartă. 
Din depărtare pluti prin noapte sunetul motorului unei mașini. 
Dar ceea ce auzeau cu toţii cel mai clar erau bolboroselile înecate 
în sânge din pieptul lui Liam, în timp ce încerca să respire. 

Declan se aplecă lângă el și îi băgă o mână sub cap. 

— Rezistă, Liam! Te ducem la mașină. Nu e mult până la Dingle. 
Au un spital în vestul orașului. O să aibă grijă de tine acolo. 

— Nu... faceţi... asta, domnule. Liam scuipă, înecându-se cu 
sânge. Ar... fi... pierdere... de timp. 


— Rămâi întins, Liam și încearcă să nu vorbeşti! 

— Nu... mai... contează. S-a terminat... oricum. 

În lumina lanternei, Tommy îngenunche și ridică tricoul lui 
Liam. O singură privire îi spuse că avea dreptate. Ar fi fost o 
călătorie inutilă, căreia nu i-ar fi putut rezista. 

— Am fost... legal... domnule... nu-i așa? Vă rog... spuneți... 
soției... că n-am făcut... nimic rău. 

— Avem o cauză bună, Liam. Să salvăm vieţi. Ai fost însărcinat 
chiar de taoiseach. O să îi spun asta. O să-ţi dea o medalie. 

— Să-mi dea... pe dracu’. 

Declan privi în jos, apoi către Tommy. Îşi scutură capul. Declan 
închise ochii pentru o clipă, apoi întinse mâna și-și puse degetele 
pe pleoapele lui Liam, închizându-le. Acum se mai auzea numai 
zgomotul mării căzând pe plaja pietroasă și întunecată. 

Abu Hida și Maureen îl trăseseră deja pe Ezekiel în șosea. Nu 
opusese rezistenţă. Când Declan și Grainne se întoarseră, stătea 
pe bancheta din spate cu Maureen privind fix înainte, ca într-o 
beznă de dincolo de un ecran pe care numai el îl putea vedea. 

— E mort, zise Declan, așezându-se în scaunul şoferului. 

Abu Hida era pe scaunul pasagerului din față, lângă el. 

— Îmi pare rău, zise el. Ai pierdut o mulțime de oameni. 

— Nu era doar unul dintre oamenii mei, izbucni Declan. Era un 
prieten. 

— Înţeleg. Crede-mă! 

— Chiar înţelegi? 

Abu Hida privi în altă parte, intrigat de asprimea din vocea lui 
Declan. 

— Trebuie să plecăm de aici, zise el. Cineva trebuie să fi auzit 
împușcăturile. Poliţia își va băga nasul foarte curând. 

Declan porni mașina. În timp ce băga în viteză şi se pregătea să 
demareze, din spate se auzi o voce. Ezekiel era aplecat înainte, 
agitat. 

— Capul, zise el. Capul bătrânului. L-am lăsat în barcă. 

Declan opri motorul. Se simțea amorțţit, aproape paralizat. 


Se întoarse încet. 

— Ce ai spus? 

Ezekiel se holbă la el, ca o umbră dintr-o ceaţă în care nu putea 
să vadă. Maureen îl apucă de umeri și îl scutură. 

— Ce-ai zis, nenorocitule? Ce-ai zis? 

— Lasă-l, zise Declan. 

Omul nu era numai înspăimântat, mai era ceva, ceva de care 
Declan nu-și putea da seama prea bine. Bruscându-l sau 
amenințându-l, nu făceau decât să-l împingă și mai mult în acel 
ceva. 

— Ai spus ceva despre un cap, zise Declan, pe care l-ai lăsat în 
barcă. Ce voiai să spui? 

Ezekiel se holba în întuneric, luptându-se să găsească sensul 
unor lucruri pe care nimeni altcineva nu le-ar fi putut înţelege. 

— Trebuia să-l duc la Dublin. Voia să-l las într-o biserică. 

— Un cap? 

— L-a tăiat. În locul capului unei femei. Bătrânul s-a oferit 
voluntar. 

Abu Hida se întoarse către el. 

— Ce bătrân? Cum îl chema? 

— Nu știu. Un nume străin. 

— Nu, zise Abu Hida. Nu sună la fel. Se întoarse spre Declan. Ar 
fi bine să aruncăm o privire în barcă. 

Merseră împreună înapoi pe plajă. Valurile nu se retrăseseră 
de pe țărm. Ceaţa plutea încă deasupra apei sau se întindea, 
ectoplasmică, peste pietre. Pașii lor se îngropară în pietriș cu 
zgomote stridente, vibrante. Barca stătea de-a lungul graniţei 
dintre nisip şi pietriș. Folosindu-și lanternele, găsiră învelișul de 
pânză. Abu Hida îl ridică cu grijă, în timp ce Declan puse lumina 
pe el. 

Abu Hida desfăcu încet marginile pânzei în care era înfășurat 
sacul și apoi o trase la o parte. Pe față erau șuviţe de păr și barbă 
năclăite cu sânge. Ţinând capul în mâna stângă, le dădu la o parte. 

Declan îl văzu aplecându-se, îi văzu fața contorsionându-se de 


durere, îl văzu închizând ochii pentru a alunga ceea ce tocmai 
văzuse. Și apoi, de nicăieri, răsări un urlet atât de sfâșietor, de 
dezolant, de îngreunat de durerea unei vieţi întregi și de durerea 
tuturor vieților dinainte, încât Declan își acoperi urechile pentru 
a nu-l mai auzi. Îl văzu pe Abu Hida lăsându-se în genunchi, 
ţinând capul retezat strâns la piept, legănându-se în disperarea 
sa ca un copil luat de la pieptul mamei, plângând în ceaţă și în 
întuneric, urlând deznădăjduit. 

Iar Declan stătea și privea, uitându-se din când în când mai sus 
pe plajă, unde el și Tommy îl lăsaseră pe Liam Kennedy sub o 
pătură. Se gândise la bărbaţii și la femeile cunoscuţi în Liban, cu 
toții victime ale lui Abu Hida și ale prietenilor săi, cu toții morți. 
Iar ucigașul lor era aici, doborât de durerea morţii tatălui său pe 
o plajă de la capătul lumii. 

Ridicându-și privirea, auzi marea lovindu-se de plajă și văzu 
întunericul crescând. Acolo departe, pe o stâncă părăsită, era 
singura persoană din lume pe care o iubea. Văzu fața Aminei, aşa 
cum fusese ultima oară când o văzuse, cu câteva minute înainte 
de atac. Şi se întrebă dacă mai era încă în viață sau dacă tot ce îl 
aştepta pe Inis Tuaisceart era doar mai multă durere. 

Ballyoughteragh 
00.50 


Într-un loc liniștit în apropiere de golful Ballyoughteragh, 
Declan vorbea cu Ezekiel. Îi luase destul timp să se înţeleagă cu 
el, dar Declan era sigur că persuasiunea putea reuși acolo unde 
durerea ar fi adus dispreţ și tăcere. Ezekiel nu era înspăimântat 
de lucrurile care îi înspăimântau pe oamenii obișnuiți. Ziua 
Mâniei era foarte aproape, poate la doar câteva ore depărtare; ce 
ar mai fi contat tortura unei zile față de eternitate? 

— Cum te numești? îl întrebă Declan. 


— Ezekiel. 

— Ca profetul? 

— Exact. El mi-a dat numele, mi l-a dăruit. 

— Cine? David? 

— Exact. Cine ești tu? De unde știi de David? 

— Sunt un poliţist, atâta tot. Vreau să te ajut. Și vreau să mă 
ajuţi să-i salvez pe ostaticii pe care i-aţi luat... 

— Ştiu cine ești! izbucni Ezekiel. Eşti Carberry. Erai cu femeia 
în seara dinaintea atacului. Cu femeia arabă, cea pe care David 
voia s-o omoare. 

— Amina. E întreagă? 

Ezekiel dădu din cap. 

Ar fi vrut să întrebe mai multe, dar nu avea timp. 

— Cum te numeai înainte ca el să-ți dea numele Ezekiel? 

— Jay, răspunse Ezekiel. Jay Johnson. 

Declan îl trase pe Tommy deoparte și îi șopti grăbit ceva. 

— Tommy, ia legătura cu Myles! Spune-i că-l avem pe unul 
dintre oamenii lui Koresh, un om pe nume Johnson. Jay Johnson, 
întreabă-l dacă are date despre el, ceva care să ne poată fi de 
folos. 

— Nu am numărul! 

— Stă în apartamentul lui Máiréad din Ballsbridge. I-am dat 
cheia. Uite numărul. 

Declan scrise numărul pe o bucăţică de hârtie şi se întoarse să-l 
interogheze pe Ezekiel. Omul părea aproape aerian. Fra greu să-l 
aducă cu picioarele pe pământ. N-ar fi răspuns la nicio întrebare 
în ce privea poziţiile lor pe insulă. De fiecare dată când Declan 
privea la ceas, timpul scurs era considerabil. 

Era gata să renunţe și să-l dea pe Ezekiel pe mâna lui Abu Hida, 
când Tommy se întoarse. 

— Tocmai am vorbit cu Myles, zise el. Jay Johnson a fost la 
Waco. El a fost unul dintre Atotputernici, gărzile personale ale lui 
Koresh. Se pare că a reușit să scape după ce a pornit incendiul și 
a fost arestat. Într-un fel sau în altul a fost eliberat. Nu s-a mai 


auzit de el. A avut soţie și copii. Au murit în incendiu. Soţia se 
numea Mary, iar fetiţele Sarah și Rachel. Sarah avea patru ani, 
Rachel - doi. 

Declan se întoarse la Ezekiel. Deasupra capetelor lor noaptea 
se îngroșa, de parcă ar fi fost agitată de o mână uriașă. 

— De ce nu mi-ai spus despre soţia ta, Jay? Sau despre Sarah și 
despre Rachel? 

Ezekiel privi spre el de parcă s-ar fi uitat într-un puț adânc, 
unul în care s-ar fi putut îneca. 

— Ştii destule. Știi al dracului de multe lucruri. 

— Şi eu am avut o fată, continuă Declan. A fost împuşcată cu 
mai puţin de o lună în urmă, la Dublin. Într-o cofetărie. Tocmai 
îmi spusese că urma să aibă un copil, în mai puţin de cinci luni. 
Omul care a împușcat-o a fost englezul care e cu voi pe Inis 
Tuaisceart, cel care ţine legătura cu Harker și care a făcut târgul 
Cu voi. 

Ezekiel părea șocat. 

— Târg? Ce târg? 

Declan se încruntă. Cu siguranţă Ezekiel trebuia să știe ce pune 
Koresh la cale. Dar întrebarea părea sinceră: 

— Nu ştii? 

Ezekiel își scutură capul. 

— David l-a luat pe Musgrave pentru că știa cum să 
intercepteze comunicațiile oficialilor. Trebuie să știm ce se 
întâmplă de fapt cu negocierile astea. 

— Cum a intrat în contact cu Musgrave? 

Ezekiel ridică din umeri. 

— Nu sunt sigur. David a fost în Anglia acum câţiva ani. Şi-a 
făcut o mulțime de prieteni. Musgrave era de la Informaţiile 
militare sau cam așa ceva. 

— Nu era, Jay. Este. Sau, ca să fim mai exacţi, lucrează pentru 
MI5. 

Declan continuă, spunându-i lui Ezekiel tot ce ştia. Despre 
Musgrave. Despre Harker. Despre lataganul. Când termină, îl 


întrebă din nou: 

— Spune-mi despre Mary și despre copii. 

Ezekiel îi spuse, fără ezitare. După infern era pentru prima 
oară când vorbea cu cineva despre ele. 

Apoi continuă, spunându-i lui Declan tot ce voia să știe. Unde 
era adăpostul, unde stăteau paznicii, ce fel de arme aveau, unde 
erau instalate alarmele. Lui Declan îi păru că principalul lucru pe 
care se baza Koresh era înţelegerea cu Harker, nu o apărare bine 
pusă la punct. Dacă puteau trece de paznicii de afară, care aveau 
misiunea să supravegheze împrejurimile insulei, puteau intra 
foarte ușor în adăpost. 

Ezekiel desenă o hartă stângace pe care apăreau camerele 
paznicilor, celulele, dormitoarele şi bucătăriile. Îi spuse lui Declan 
unde era ținută Amina. 

Aproape terminaseră când Ezekiel se ridică în picioare, cu 
ochii larg deschişi, privind fix. Îşi amintise discuţia lui Koresh cu 
Zechariah. 

— Ce este, Jay? Ce s-a întâmplat? 

— N-o să aştepte. E limpede. Are încărcături de explozibil sub 
clădire și o să le aprindă. Asta a încercat să facă și prima dată, la 
Waco. De data asta vrea s-o facă cum trebuie. 

— Jay, calmează-te și spune-mi exact ce ştii. 

Jay îi spuse de conversaţia pe care o auzise. Şi despre discuția 
cu Koresh, de dimineaţă. Când termină, Declan îl lăsă legat și se 
duse la ceilalți. De unde stăteau, puteau auzi marea ridicându-se 
și căzând asupra țărmului. Le spuse tot ce aflase de la Ezekiel. 
Nimeni nu scoase vreun cuvânt. 

Declan se întoarse către Abu Hida. 

— Îmi dau seama, zise el, că poate nu vrei să vii. Tatăl tău a fost 
omorât. Și voi înţelege dacă vei spune că vrei să pleci acum, să te 
întorci în Liban. Tot te ajut să ieşi. Îţi dau nume şi adrese ale unor 
oameni la care poţi merge. Oamenii tăi au și ei resursele lor. 
Poate vor fi în stare să te ajute s-o iei pe domnișoara O'Dalaigh cu 
tine, dacă ea vrea asta. Dar eu m-am hotărât. Merg în noaptea 


asta. 

Vocea lui Abu Hida veni din întuneric, joasă și calmă: 

— Vin cu tine, zise el. Tatăl meu nu era singurul motiv pentru 
care am venit. Mai sunt şi alţii, a căror eliberare înseamnă mult 
pentru oamenii mei. Chiar dacă nu pot să-i ajut decât pe unul sau 
doi să scape, tot va fi ceva. 

— Şi ceilalţi? întrebă Declan. Cum rămâne cu ei? 

— Nu-i pot ajuta pe toți. 

— Nu ai niciun ordin în privința lor? Unii dintre ei sunt 
inamicii tăi. Poate că ai prefera să-i vezi morți. Nu vreau să mergi 
cu mine dacă asta vrei. Dacă ai ordine să-i ucizi. 

Abu Hida își scutură capul. Era o umbră mișcându-se în 
întuneric. 

— Da, zise el, am astfel de ordine. Dar le pot ignora. Dacă-i 
ucid, nu sunt cu nimic mai bun decât omul de care tocmai mi-ai 
spus, cel care i-a luat capul tatălui meu. Cel care pretinde că e 
Dumnezeu și ucide pentru că e plin de ură. Dacă vin cu tine, vin 
pentru a-i salva pe cei pe care-i pot salva. Crede-mă! 

— Te cred. 

Declan se întoarse către Maureen. 

— Şi tu? Asta nu mai e treaba ta. 

— Domnule, zise ea, sunt ani de zile de când susţin că IRA este 
singura forță militară legitimă din Irlanda. Din câte aud, briţii au 
făcut de toate în afara unei invazii. Căpitanul Murtagh pare să fie 
singurul soldat irlandez independent care a mai rămas. Așa că 
asta e o mare șansă pentru mine ca să dovedesc ceea ce susţin. 
Este lupta mea, la fel cum e și a dumneavoastră. 

Declan știa că nu are rost să se certe. Oricum, avea nevoie de 
toţi luptătorii pe care îi putea avea, indiferent dacă erau legitimi 
sau nu. Pentru moment, nu putea să o judece pe Maureen 
O'Dalaigh. 

— Tommy? întrebă el. 

Murtagh dădu din cap. 

— Pentru moment, sunt aproape la fel de legitim în ochii 


Republicii ca și domnișoara O'Dalaigh. Nu mă pot întoarce, așa că 
aș face bine să merg înainte. 

— Grainne? 

— Vin. Sunt în aceeaşi situaţie în care eşti și tu. Și nu aş vrea să 
știu că Liam a murit doar pentru a-mi face bagajele și a pleca 
acasă. 

Porniră înapoi către țărm, unde îi aștepta barca. Când Tommy 
trecu pe lângă el, Declan îl apucă de braţ. 

— Tommy, poți să dai de Myles? Trebuie să-l întreb ceva. 

Tommy îl sună de la mobilul său. 

— Myles? Aici Declan. Ascultă, trebuie să aflu ceva. Reacţia ta 
de moment, atâta tot. Koresh a minat clădirea. O s-o facă din nou? 
O să se arunce în aer împreună cu zeci de alți oameni doar ca să 
pornească Judecata de Apoi? Are vreun sens pentru tine? 

Urmă o pauză lungă. Când Myles răspunse, vocea îi era greu de 
recunoscut: 

— Declan, dacă are cu ce să o facă, aruncă și lumea în aer. 
Crede că e Dumnezeu. Și crede că a sosit sfârşitul pentru tot ce a 
creat. 

În apropiere de Inis Tuaisceart 
02.36 


Insula Inis Tuaisceart are forma unui triunghi întors, cu latura 
cea mai lungă orientată spre nord-vest. Ajunseseră acolo pe 
ocolite, după ce plecaseră de pe o plajă de la nord de Capul 
Clogher. În barcă mai era loc pentru încă cinci persoane. 

Dincolo de cap valurile erau mari, iar întunericul - pătrunzător 
și înfricoșător. Pe țărm nu se mai vedea nicio lumină, de parcă s- 
ar fi scufundat în urma lor, în tăcere, precum o mare masă de 
pământ căzută ca o, piatră în valurile cenușii. Norii acopereau 
cerul. Nu erau nici lună, nici stele după care să se orienteze. Pe 


mare, în larg, începea furtuna, născându-se în mijlocul 
Atlanticului. 

Cel mai mare pericol era acela că în întuneric puteau pierde 
direcţia și se puteau rătăci. Nu îndrăzneau să riște apropierea de 
insulă cu motoarele pornite. Pe Inis Tuaisceart nu era nicio 
lumină și, chiar dacă aveau doi kilometri de coastă pe care puteau 
acosta, Declan știa că nu era imposibil să fie trași de un curent 
puternic pe lângă insulă și duși în largul mării. Dimineaţa îi putea 
găsi pe marea furioasă într-o barcă mică. 

Opriră motorul. Tommy era navigatorul, folosind un compas 
de marină și un radar alimentat la baterie. 

— Acum scoateţi vâslele, zise el. Curentul ăsta e destul de 
puternic pentru a ne târi în altă parte. 

Declan și Abu Hida desfăcură vâslele și apoi le strecurară în 
locașurile lor. Aveau de vâslit aproape un kilometru. „Cel puţin, 
se gândi Declan, dacă urmează să plecăm vreodată de pe insulă, 
putem folosi motoarele tot drumul.” 

Grainne stătea la prova, scrutând întunericul cu o lunetă 
Simrad. În faţa lor nu era nimic în afara valurilor cu creste albe. 
Marea devenea agitată, dar cel puţin vântul înlăturase ceața. 

Durerea din gât şi din umeri îi aminti lui Declan că nu-l duruse 
capul toată ziua. Nu-şi putea aminti când făcuse ultima oară o 
muncă fizică atât de grea. În spatele lui, Abu Hida trăgea încet, 
inspirând și expirând lung, cu toată capacitatea plămânilor. 

— Sst! Nu mai vâsliţi! 

Tommy era aplecat înainte, cu o mână în dreptul urechii. Fără 
zgomotul vâslelor puteau auzi valurile spărgându-se de marginile 
micii ambarcaţiuni. 

— Ce este? 

— Sst! Apoi, deodată, o bucurie stăpânită. Sunt valuri care se 
sparg de stânci. O mulţime de valuri. Și niște nenorocite de stânci 
mari. Puteţi vâsli din nou, băieţi! Inis Tuaisceart e chiar în fața 
noastră. 

Douăzeci de minute mai târziu, acostară pe o fâșie îngustă de 


plajă pietroasă. În faţa lor se înălța un perete înalt de stâncă. 
Declan și Abu Hida rămaseră aplecaţi pentru un timp, trăgându-și 
sufletul și dezmorțindu-și mâinile. 

Traseră cu grijă barca pe mal, ascunzând-o bine între niște 
stânci. Abu Hida și Tommy împărţiră armele pe care le aduseseră. 
Arabul avea, pe lângă o pușcă de asalt Franchi, o armă Mossberg 
Bulipup, două pistoale și Peskett-ul său. Mai avea și o arbaletă 
ușoară, echipată cu un puternic dispozitiv de vedere în noapte și 
o mică rezervă de săgeți. 

Cățărându-se cu grijă, în tăcere, ajunseră pe vârful stâncii. 
Acolo erau scobituri în care se puteau adăposti, în timp ce 
Grainne iscodea terenul din faţa lor. Un vânt tăios bătea fără 
întrerupere peste pământul sterp și denivelat. Acolo nu creștea 
aproape nimic. Era greu de crezut că, timp de generaţii întregi, 
bărbaţi și femei trăiseră cândva pe această stâncă dezolantă și 
necruțătoare. 

— Acolo, şopti Grainne. Trebuie să fie capela St Brendan. 

Îi dădu luneta lui Declan, arătându-i locul aproximativ. El se 
uită puţin, apoi dădu din cap. 

— Paznicul din spate trebuie să fie poziționat puţin mai la 
stânga, zise el. 

— Asta dacă prietenul nostru ne-a spus adevărul, zise Abu 
Hida. 

Ceru luneta. Mai bine de cinci minute stătu întins, privind prin 
ea. La sfârşit oftă şi o dădu celorlalţi. 

— Trebuie să lucrăm în tăcere, zise el. Sunt doi. Lăsaţi-mi-i 
mie! 

Lăsându-și celelalte arme, luă luneta, arbaleta și o mână de 
săgeți, și se strecură în întuneric. 

Se întoarse după o jumătate de oră. Fără să scoată un cuvânt, îi 
înapoie luneta lui Grainne. 

— Acum putem să mergem, zise el. 

Îi conduse în întunericul din care tocmai venise, cu piciorul său 
sprinten găsind cea mai bună cale pe terenul accidentat. Acum 


mergeau în jos, către coasta de est a insulei. Aici își stabilise 
Koresh tabăra, pe locul unei vechi gospodării. 

Ca și la Waco, ridicase și aici un foișor, și pentru valoarea lui 
simbolică și pentru cea practică. Ezekiel îi avertizase, spunându- 
le că paznicii din el erau echipați cu dispozitive de vedere în 
noapte și că erau foarte atenţi. 

Văzură turnul de aproape doisprezece metri, apoi cele câteva 
clădiri adunate la baza sa. Din spatele unei grămezi de pietre, 
Grainne observă că nu era decât un paznic. În cea mai mare parte 
a timpului se uita spre fâșia de pământ care separa clădirile de 
țărm, ca și cum ar fi aşteptat un atac din acea parte. Dar din când 
în când, se mai întorcea și în direcţia lor. 

Tommy se întinse lângă ea. Erau la aproape două sute cincizeci 
de metri. 

— Pot să-l dobor de aici, zise el. 

Scoase o pușcă cu lunetă Steyr SSG și îi atașă un dispozitiv 
Kahles Hella pentru amplificarea vederii. Arma mai avea și un 
dispozitiv Blind Pugh, care putea proiecta un punct negru pe 
țintă. Spre deosebire de alte dispozitive de ţintire similare, care 
foloseau puncte roșii, Blind Pugh rămânea invizibil în întuneric. 

Tommy ţinti cu grijă. Arma avea amortizor, dar mai multe 
focuri puteau fi auzite înăuntru. Expirând, aşteptă până când 
omul se întoarse cu faţa spre el, oferindu-i o țintă ușoară. Degetul 
i se încleștă pe trăgaci. Fra dificil să tragă exact, pentru că vântul 
putea devia glonţul. Așezându-se mai bine, mișcă punctul până 
când ajunge în mijlocul feţei omului. Chiar și cu o deviere de un 
centimetru, tot l-ar fi scos din circuit. 

Zgomotul se auzi exagerat de tare în liniștea din jur. Grainne, 
privind prin Simrad, îl văzu pe paznic tresăltând și căzând. Îşi 
păstră ochii asupra turnului până când fu sigură că n-o să mai 
miște. Tommy supraveghea deja intrarea în clădirea principală, 
unde era dormitorul paznicilor. Aşteptă un minut, apoi două, apoi 
trei. Nu apăru nimeni. Impușcătura nu fusese auzită. 

Îşi făcuseră deja planul. De aici încolo aveau să acționeze în 


tăcere, mai puţin în cazul în care vreunul dintre ei ar fi fost forțat 
s-o rupă. 

Tabăra avea patru clădiri. Cea mai mare, situată în partea de 
nord, era fostul adăpost care îi găzduia acum pe ostatici și pe 
răpitori. Ezekiel le descrisese interiorul în detaliu. Un culoar 
central despărțea celulele, în capătul dinspre est erau izolate 
femeile, cu propriile toalete și dușuri. De-a lungul laturii nordice 
a clădirii, separate de celule printr-un coridor, erau dormitoarele 
gărzilor de corp ale lui Koresh și, în capătul de est, propriul fief. 
Spre sud, nedespărţite de celule, erau bucătăria și sala de mese. 
În capătul vestic, opus intrării, se găseau camerele paznicilor. 

Pe latura sudică a clădirii principale era un șopron pătrat în 
care fuseseră instalate toaletele, chiuvetele și dușurile bărbaţilor. 
Prizonierii erau duşi acolo câte doi, dimineaţa și seara. În 
apropierea șopronului era o baracă pentru comunicaţii, în care 
era cineva tot timpul, pentru a primi eventualele mesaje de la 
Ramon. 

Ceva mai la est este depozitul de arme. Foișorul era în colţul 
format de depozit cu baraca pentru comunicații. 

După descrierea lui Ezekiel, clădirile nu erau foarte solide. Se 
hotărâseră să intre spărgând peretele, pe partea cea mai 
îndepărtată de dormitoare. De acolo puteau să meargă în sala de 
mese și apoi prin coridorul scurt, care trecea printre camerele 
paznicilor și celule. Dacă reușeau să-i doboare pe paznicii aflaţi 
acolo, Abu Hida și Maureen aveau să găsească și să elibereze 
patru ostatici, aleși de pe o listă pe care Abu Hida o primise la 
Baalbeck. Nu puteau ști cine e viu sau mort, dar sperau că vor 
putea parcurge repede lista și îi vor putea elibera pe ostatici în 
doar câteva minute. În timpul ăsta Declan, Tommy și Grainne 
aveau să intre în încăperile rezervate femeilor, să-i doboare pe 
paznicii de acolo și s-o găsească pe Amina. Cât despre Musgrave, 
Declan încă nu se hotărâse ce să facă. 

Fra inutil să se gândească la eliberarea celorlalți ostatici. Mai 
era doar o barcă pe insulă, care ar fi putut lua cel mult cinci 


persoane. Până aveau să o găsească, restul paznicilor aveau să fie 
în picioare. Cel mai probabil ar urma un masacru. 

Odată ce îi găseau pe cei cinci ostatici după care veniseră, se 
vor retrage, în timp ce Abu Hida și Tommy acopereau 
dormitoarele. Trebuia să-i ducă pe toţi la barcă înainte de a se da 
alarma. Odată ajunși în barcă, aveau șanse foarte mari să ajungă 
la țărm fără a mai întâmpina vreo piedică. Ceilalţi trebuiau să-și 
joace șansele, dar era posibil ca banda lui Koresh, știind că 
ascunzătoarea le-a fost descoperită, să abandoneze insula, 
lăsându-i pe ostatici acolo. „Cel mai probabil, îşi spusese Declan, 
David Koresh are să pornească mai întâi noaptea apocalipsei.” 

Venind dinspre vest, șopronul îi despărțea de clădirea 
principală. Ezekiel le spusese ce riscă intrând în zona paznicilor, 
care aveau sarcina să dea un rond la fiecare jumătate de oră. 
Fiecare pas trebuia făcut cu cea mai mare grijă, pentru a nu 
scoate niciun zgomot. Cu Abu Hida înainte se strecurară în șir de- 
a lungul flancului sudic al clădirii. Când ajunseră la colț, Abu Hida 
ridică o mână, făcându-le semn să se oprească. 

Un om înarmat mergea încet spre ei, patrulând între depozit și 
adăpost. Îl puteau lăsa să treacă, sperând că nu-i va vedea în 
umbra zidului adăpostului. Dar după ce dădea colțul, dacă arunca 
o privire, își putea da seama că în foișor nu e totul în regulă. 

Abu Hida desfăcu un cuţit lung. Așteptă până când omul trecu, 
apoi păşi în spatele lui. Fără nicio ezitare. Fără să se 
răzgândească. Făcu doar un pas înainte, o mână apucă bărbia 
omului și cealaltă se întinse pentru a-i tăia gâtul. Strânse bărbia 
puternic, trăgând-o înapoi și în sus, pentru a-l împiedica să ţipe. 
La un moment dat omul ar fi putut scăpa, dar nu reuși. Mâna lui 
Abu Hida cobori într-un semicerc scurt și lama reteză gâtul la o 
adâncime de trei centimetri. De aproape sunetul era îngrozitor, 
ceva ce trebuia uitat. Dar la câţiva metri distanță nu se auzi nimic 
care să întrerupă tăcerea. Abu Hida își slăbi strânsoarea și trase 
cadavrul în umbra zidului adăpostului. 

Dădură colțul, parcurseră flancul estic al clădirii și ajunseră la 


clădirea principală. Era exact așa cum le spusese Ezekiel: piatră 
veche fixată cu puţin mortar și slăbită. Abu Hida se apucă să 
lucreze cu Pekett-ul, înfigându-l între pietre pentru a îndepărta 
mortarul. Era important ca gaura să fie făcută cu grijă, pentru a 
preveni prăvălirea pietrelor de sus. Tommy lucra alături de el cu 
o mică lopată. Din când în când Declan punea lanterna pe zid, 
pentru a le permite să se decidă la ce piatră să treacă. 

După aproape o jumătate de oră gaura era destul de mare 
pentru a putea trece prin ea. Se strecurară înăuntru, unul câte 
unul. În bucătărie era linişte. 

— Gata? întrebă Declan. 

Scoase un pistol din centură și îi fixă un amortizor pe ţeavă. 

În acel moment cineva aprinse lumina. 

Dublin 
02.40 


Myles se ridică din pat tremurând. Ceva Îl trezise. Un zgomot? 
Un vis urât? Abia reuşise să adoarmă cum trebuie. Până acum 
eforturile lui de a lua legătura cu Pâdraig Pearse Mangan nu 
avuseseră prea mare succes. Dintre ceilalți oameni cu care 
vorbise numai unul sau doi luaseră în serios ceea ce spusese. lar 
acum Declan îi spunea că ceea ce vrea Koresh este repetarea 
holocaustului de la Waco. 

De undeva venea un curent. Poate lăsase fereastra deschisă. 
Merse la fereastră şi o închise. În spatele sticlei orașul dormea 
liniştit. Dacă lumea avea să sfârșească în noaptea asta, Dublinul 
avea să treacă în uitare fără vreun murmur. Era gata să se 
întoarcă în pat când lucrurile o luară razna. 

Primul om îi apucă mâinile și i le răsuci la spate. Cel de-al 
doilea păși în faţa sa. Nu văzu sacul de plastic, dar îl simţi când 
omul i-l trase pe cap. Nu putu scăpa de apăsarea lui rece și 


lipicioasă pe piele, cuprinzându-i bărbia și fruntea, și 
pătrunzându-i printre buzele deschise. Îi luă două minute să 
moară. Nu pleca fără vreun murmur, dar nu mai conta; uitarea 
era uitare. 


Ventry Haibour 
02.44 


Anthony Harker stătea pe marginea apei. În spate era 
întuneric. Întuneric în toate. Oboseala trecuse peste el ca apa. 
Auzi pași pe cheiul pietruit. 

— Mesaj din Dublin, domnule. 

Harker se întoarse spre Christopher Sheldrake, care stătea 
alături de el. Sheldrake era adjunctul echipei SAS, pe care o ţinea 
la dispoziţie în Ventry încă de la începutul serii. 

— S-au ocupat de afacerea aia? 

— Da, domnule. Mesajul e de la unitatea care a rezolvat treaba. 
Au găsit un bilet pe masă, alături de telefon. M-am gândit că ar 
trebui să îl vedeţi imediat. Am aici o copie pe care mi-au 
transmis-o, domnule. 

Harker luă biletul și se întoarse câţiva paşi până la un stâlp de 
iluminat. Mesajul era scurt, dar clar. 


Mesaj telefonic 02:05. Declan crede că e posibil ca David 
Koresh să pună la cale o nouă conflagrație. A minat zona. Oamenii 
lui au pornit. Dumnezeu să ne ajute! 


Harker mototoli biletul și îl aruncă prin întuneric, în apă. 

— Spune-i comandantului să pregătească echipa. Vreau să-i 
prindă pe atacatori și să preia controlul asupra ostaticilor. 
Avertizează-l că liderul atacatorilor a minat zona și s-ar putea să 
se gândească la o sinucidere în masă. Și spune-i că echipa lui 
Carberry a pornit deja într-acolo. 

Harry Ferguson era alături de David Koresh din 1989, cu trei 
ani înainte de incidentul de la Waco. Era englez, fusese student la 
arhitectură în Birmingham. Plecase într-un an în Statele Unite 
pentru a-și petrece o vacanță de vară și nu se mai întorsese 
niciodată. Cei din familia lui erau adventiști de ziua a șaptea, iar 
când ajunsese în Statele Unite intrase în legătură cu o biserică din 
Tyler, Texas. Până la urmă asta îl condusese la organizaţia Mount 
Carmel. Ascultase prelegerile lui Koresh despre Biblie, fusese 
impresionat și rămăsese. În 1993 plecase într-o călătorie în 
California și astfel scăpase din încercuirea FBI de la Waco. Mulţi 
dintre prietenii lui cei mai buni, incluzându-i și pe alți câţiva 
davidieni britanici, fie fuseseră arşi în flăcări, fie erau încă în 
închisoare. 

Lui Harry îi plăcea să mănânce. Avea un corp zdravăn și avea 
grijă de el, hrănindu-l cu o porție importantă de calorii, dar cu 
puţine grăsimi. În general, în timpul nopţii, îi plăcea să ia o 
gustare cu multe proteine. Lui Ezekiel nu-i plăceau cei care 
țineau mâncare sau băutură în dormitor, așa că Harry se trezea 
puţin după miezul nopții și se îndrepta spre bucătărie. 

În noaptea aceea, apăsarea pe întrerupător îi adusese cea mai 
grozavă spaimă din viaţa lui. Și totodată ultima. Cinci intruși, toți 
îmbrăcaţi în costume negre, cu cagule trase peste feţe și înarmaţi. 

Declan îl văzu deschizând gura ca să strige. Reacţia sa fu 
instinctivă. Arma cu amortizor era deja în mână. O ridică și trase, 
aproape fără să ţintească. Când se uită din nou, Harry era la 
podea, dând din picioare și încercând să prindă aerul cu ghearele. 
Glonţul îi intrase în gură. Abu Hida se aplecă și îl termină cu lama 
cuţitului. Privi în sus și îl văzu pe Declan holbându-se la cel mort, 
văzu expresia momentană de remușcare de pe faţa lui. 

— Ăsta nu e un joc, domnule Carberry, șuieră el. Nu l-ai 


împușcat de distracţie, iar eu nu l-am terminat de plăcere. 
Aminteşte-ţi asta sau vom fi cu toţii morţi înainte de sfârșitul 
nopții. 

— Nici măcar nu era înarmat, șopti Declan. 

— Atunci să-ţi pară rău mai târziu. Nu acum! 

Abu Hida stinse lumina și se postă lângă ușă, adăpostindu-se 
după peretele de lângă ea. Ceilalţi îl urmară în grabă, așezându-se 
de partea cealaltă. Grainne își putea simţi inima zbătându-se, de 
parcă fiecare bătaie ar fi fost dată de o explozie. Trecură minute. 
Nu veni nimeni. Abu Hida deschise ușa încet. Sala de mese era în 
întuneric. 

Se strecurară în tăcere. Declan își dădu seama că aici erau mai 
expuși, că sunetele puteau ajunge imediat la urechile paznicilor 
din sectorul alăturat. Maureen aprinse și stinse lanterna, pentru a 
dibui drumul spre ușă. Respira repede și avea un sentiment de 
teamă, știind că depășise punctul de la care se mai puteau 
întoarce. N-avea să fie ușor să iasă de acolo, prin cele două 
încăperi întunecate, prin gaură și înapoi pe stâncă, urmăriţi pas 
cu pas pe tot drumul. 

Abu Hida deschise uşa. Bănuia că omul pe care-l împușcase 
Declan venise în bucătărie după mâncare și că oamenii lui îl 
aşteptau înapoi. Nimeni n-ar fi fost surprins să vadă uşa deschisă. 

Intrară într-un coridor luminat slab. După cele spuse de 
Ezekiel, de aici trebuia să o ia la dreapta. Incă puţin și aveau să 
ajungă în camera paznicilor. O ușă dădea într-acolo și alta spre 
celule. Ezekiel le spusese că aici sunt doi paznici și alți doi sunt la 
intrarea următoare, unde se găseau femeile. 

Ajunseră la ușă. Abu Hida se opri cu mâna pe clanţă, 
aşteptându-i pe ceilalți să se adune în jurul său, Declan și Tommy 
în stânga, Grainne și Maureen în dreapta. Ușa se deschidea spre 
dreapta, aşa că Tommy intra primul, urmat de Abu Hida și apoi 
de ceilalți. Odată intraţi trebuiau să doboare gărzile în liniște. Nu 
era nevoie decât de un strigăt, de vreun deget apăsat pe un buton 
de alarmă sau de vreo împușcătură, și aveau să fie înconjurați și 


prinși. Declan își aminti hotărârea cu care oamenii lui Koresh 
intraseră în Castletown House. Dădu din cap o dată. Abu Hida 
deschise ușa. 

Nu erau doi oameni, ci șase, adunaţi în jurul unei mese și citind 
cărți care trebuie să fi fost Biblii. Tommy fugi spre dreapta, 
răsucindu-se și ridicând pistolul. Văzu un om ridicându-se și apoi 
îl zări pe Abu Hida intrând și deplasându-se spre colțul opus. 
Apoi se ridică al doilea om, iar Declan intră urmat de Grainne și 
de Maureen. Se ridică şi al treilea om. Maureen închise ușa. 

— Mâinile pe cap! ordonă Declan. 

Se rugă ca ei să-i asculte ordinele. Simţea mușchii încordaţi pe 
toată lungimea braţului, până în palme și în degetele încleștate pe 
armă. Ştia că dacă ei nu făceau ce le spusese, mâna va începe să-i 
tremure. 

Un om îşi ridică mâinile. Celălalt se repezi la Declan. Declan își 
simţi braţul aruncat într-o parte și apoi niște mâini puternice 
încleștate în jurul gâtului său, strângându-se. Vederea începu să i 
se înceţoșeze, iar în faţa ochilor îi sclipeau lumini, de parcă era 
împins sub apă. Și deodată strânsoarea slăbi. Deschise ochii și 
văzu faţa unui om la câţiva centimetri de a sa. O față urâtă, 
distorsionată, chinuită, cu o gură căutând aer și cu ochii ieşiţi din 
orbite. Apoi văzu sângele și rana oribilă care se deschidea în gât 
și îşi dădu seama că priveşte faţa unui mort și împinge un mort. 

Abu Hida își trase ștreangul și lăsă corpul paznicului să se 
prăbușească la pământ. Declan luă câteva guri mari de aer și privi 
în jur. Grainne și Maureen îi înghesuiau spre perete pe cei cinci 
paznici rămaşi. 

Maureen scoase o rolă de bandă adezivă dintr-un buzunar de 
la brâu și desfășură o bucată din ea. Apăsând-o cu putere pe gura 
unuia dintre oameni, o înfășură de câteva ori, apoi o rupse și îi 
ajustă capătul. Făcu la fel și cu ceilalți. Tommy și Abu Hida găsiră 
frânghii și cătuşe atârnând de un perete și le folosiră pentru a le 
lega prizonierilor mâinile la spate. 

Într-o cutie prinsă de perete, aproape de ușa care dădea spre 


celule, erau niște chei. Abu Hida luă câteva legături, se uită la 
numerele de pe etichetă, le dădu câte un set fiecăruia și folosi o 
cheie din legătura sa pentru a închide ușa prin care intraseră. 
Când se asigură că sunt în siguranţă, deschise ușa către celule și o 
luă înaintea celorlalţi. 

Închiseră și încuiară uşa în urma lor, apoi porniră pe culoarul 
dintre celule. Declan ar fi vrut să înceapă să deschidă ușile, 
pentru a elibera cât mai mulţi prizonieri era cu putinţă, dar Abu 
Hida îl avertiză că trebuia să-i rezolve pe paznicii din secțiunea 
femeilor înainte de orice altceva. 

Ajunseseră aproape de jumătatea drumului când, dintr-o dată, 
ușa ce dădea spre celulele femeilor se deschise. Apărură doi 
oameni în salopete, fiecare ţinând o armă semiautomată 
îndreptată asupra intrușilor. Se aruncară la pământ în timp ce o 
rafală de foc automat mătură culoarul. Un glonţ îl lovi pe Declan 
în braţul stâng, aruncându-l într-o parte când căzu pe podea. Un 
al doilea și un al treilea o loviră pe Maureen în burtă şi în coapsa 
stângă. Ţipă de durere și se rostogoli într-o parte, încercând să 
evite să fie lovită din nou. 

Abu Hida era deja la podea și se rostogolea când primele 
gloanţe loviră pereţii și ușile celulelor. Paznicii se opriră, 
contabilizându-i pe cei loviți, pe cei scoși din luptă și pe cei care 
mai reprezentau o ameninţare. În scurtele clipe dinainte de 
redeschiderea focului, Abu Hida îngenunche și trase cinci salve 
cu pușca de asalt. Erau mai multe decât trebuia. Gloanţele Glaser 
supliniseră orice lipsă posibilă de acuratețe în ţintire. O parte din 
capul unui paznic dispăru într-un nor de sânge, iar celălalt își 
pierdu o mână și o bună parte din piept. 

Abu Hida se asigură că sunt morţi, apoi se îndreptă spre locul 
în care Maureen zăcea sângerând pe podea. 

— Cât e de rău? 

— O să supraviețuiesc. Două gloanţe, dar ambele au ieșit. Sunt 
sigură de asta. Sunt niște feşe în sacul meu. Vrei să mi le dai? 

Găsi feșele și îi aruncă unul lui Grainne, care era îngenuncheată 


lângă Declan. Tommy acoperea ușa principală. Auziră voci în 
apropiere, apoi zgomot de pași. Dinspre celule veneau strigăte și 
ţipete, întrebări disperate în arabă și în persană, rugăciuni. 

Grainne apăsă fașa pe rana lui Declan, apoi se întoarse spre 
Abu Hida. 

— Lasă-mi-o mie, zise ea. Mai bine ai începe să-ţi scoţi 
prietenii. 

Dădu din cap și îi dădu ei feșele. Se ridică în picioare și alergă 
printre celule, strigând tare în arabă, încercând să se facă auzit 
peste hărmălaia care se stârnise. 

— Şeic Hasan al-Najafi! Mă auzi? Eşti acolo? Mollah Ali Shirazi. 
Mă auzi? Am venit să te scot de aici. Răspunde-mi! 

Peste vacarmul care îi înconjura, distinse două voci 
răspunzându-i. Pierdu clipe preţioase pentru a găsi cheile 
potrivite. Se auzeau bătăi în ușa de afară, voci ridicate și zgomot 
de paşi. Abu Hida încercă o cheie, apoi o alta. În sfârșit, găsi una 
care se potrivi la prima ușă. Se auzi un zgomot puternic, în timp 
ce paznicii începeau să doboare prima ușă de la camera de pază. 
Acum era la cealaltă celulă, încercând cheie după cheie. Zgomotul 
rezona în toată clădirea. 

În sfârșit, primii doi ostatici erau scoşi din celule, zăpăciţi şi 
înspăimântați. Abu Hida le spuse să se alăture celorlalți, în 
capătul culoarului, apoi începu să strige un alt nume. 

— Hajj Umar Fadian. Mă auzi? Răspunde-mi! Sunt Abu Hida. 
Am venit să te scot. 

Se auzi o pârâitură înspăimântătoare și un zgomot de pași în 
camera de pază. Acum începeau să lovească în cea de-a doua ușă. 

O voce răspunse dintr-o celulă din spate. Abu Hida alergă într- 
acolo bâjbâind printre chei. Bocănitul crescu și începu să se audă 
și zgomotul lemnului crăpând. Un om ieși clătinându-se din 
celulă, palid și cu un aspect bolnăvicios, abia fiind în stare să 
meargă. Nu avea mâini, iar cioturile erau înfășurate în bandaje 
pline de sânge. Abu Hida îl ajută să se îndrepte spre locul în care 
aşteptau ceilalți. Văzând încheieturile lui Fadian îl cuprinse o 


furie teribilă. 

— Trebuie să mergem, îi grăbi Declan. O să treacă prin ușă 
dintr-o clipă în alta. 

Dar Abu Hida îl ignoră, îi întoarse spatele și începu să strige 
numele celui de-al patrulea om de pe listă. Ceilalţi ostatici își 
dăduseră seama deja de cele întâmplate și îl strigau cu glas tare 
să le deschidă și lor celulele, să-i scoată, să aibă milă de ei. 

— Ali Bouslimani! Mă auzi? Ali Bouslimani! 

— E mort, strigă unul dintre ostaticii din spate. 

Abu Hida putea auzi balamalele ușii trosnind și lemnul 
crăpând. În câteva clipe avea să cadă. Avea un al cincilea nume, 
cel al unui om care îl învățase cândva hadith28 într-o școală din 
Beirut, un om pe care îl admirase foarte mult. 

Se uită în jur. Tommy încă mai supraveghea ușa. Declan și 
Grainne îi ajutau pe ceilalți în camera din spate. Declan ridică 
privirea și o întâlni pe a lui Abu Hida. 

— Va trebui să închid ușa asta, zise el. Nu am de ales. Mă 
înţelegi? Va trebui să o închid și să o încui. Lasă-l, e prea târziu! 
Tommy, pentru Dumnezeu, ieși de-acolo! 

Abu Hida se hotări. Se repezi în spate, unde îşi lăsase sacul în 
care avea Mossberg-ul său. Scoase arma și o încărcă cu două 
cartușe de 7 mm cu vârf din aliaj de tungsten, apoi i-o dădu lui 
Tommy. În timp ce Abu Hida se întorcea la celule, Tommy făcu 
câţiva pași spre ușă, ochi și trase de două ori. Cartușele grele erau 
capabile să penetreze și plăci din oţel la o sută cincizeci de metri. 
Făcură uşa zob. De partea cealaltă izbucniră urlete oribile. 

— Şeic Ubayd! strigă Abu Hida. Unde ești? Șeic Ubayd! 

O voce îi răspunse din mijlocul culoarului. Abu Hida alergă la 
uşă şi începu să caute printre chei. Între timp privi în jur. Declan 
era pregătit să închidă ușa. 

— Du-te! strigă el. Cel puţin o să-l eliberez. Mi-am dat cuvântul. 

Declan era împărţit în două. Amina era în camera din spatele 


28 Tradițiile (n. red.). 


lui. Grainne o găsise şi acum încerca pe rând cheile care atârnau 
de perete în sectorul femeilor. Avea să fie liberă în câteva clipe. 

Dar nu-i putea lăsa pe Abu Hida și pe Tommy să moară. Se 
aplecă și ridică semiautomatul care îi căzuse unuia dintre paznici. 

Se auzi un pârâit și ușa slăbită de focurile lui Tommy se rupse 
în două. Declan alergă înainte și trase calm prin deschizătură, în 
timp ce Tommy făcea același lucru din partea cealaltă. 

Abu Hida deschise ușa celulei, iar șeicul Ubayd ieși clătinându- 
se. 

— Repede, strigă Declan. Treci în spatele meu! Luaţi-o pe ușă! 
Tommy, acoperă-i! 

În timp ce ei trecură pe lângă el, trase o a doua rafală, cu un 
lung și clănțănitor răpăit al gloanţelor, golind încărcătorul. 
Aruncă arma, apoi se întoarse și fugi după Tommy și Abu Hida, 
trântind ușa în urma lui. 

Peter Musgrave ieşi din baraca de comunicații cât de repede 
putu. Auzise împușcăturile din clădirea principală și bănuia că 
apăruseră Carberry și unitatea de recuperare a ostaticilor. Ar fi 
fost foarte bine să termine ceea ce începuse cu Carberry și să se 
răzbune pentru rănile pe care le primise în împușcăturile din 
cofetărie. Dar ordinele abia venite de la Harker trebuiau să aibă 
prioritate. Dacă nu-l găsea mai întâi pe nenorocit, David Koresh 
avea să arunce tot locul în lumea de apoi. 

Presupunea că liderul sectei era în camera sa și că acolo avea 
maneta sau butonul sau ce și-o mai fi ales pentru a declanșa 
explozibilul. Nu avea rost să încerce să găsească încărcăturile. 
Dacă fusese minat tot locul, erau cel puţin o duzină. Să le 
găsească pe întuneric ar fi fost o sarcină foarte grea. 

Trecu pe lângă zona spălătoarelor și se îndreptă spre intrarea 


din partea de vest a clădirii principale. Vântul tot mai puternic îi 
şuiera în urechi, dezorientându-l. Ajunse la ușă și intră. Înăuntru 
era haos. 

Una dintre gărzile lui Koresh ţinea ușa care dădea spre celule. 
Fu gata să tragă în Musgrave. Lăsă arma în jos doar în ultima 
secundă. 

— Unde-i David? întrebă Musgrave. 

— În camera lui. 

— E singur? 

— Sunt doi paznici la ușă. Se roagă. Nimeni n-are voie să intre. 

— La dracu’! Am un mesaj important pentru el. 

Musgrave o luă pe coridorul care trecea pe lângă dormitoarele 
paznicilor și se termina la ușa care dădea spre încăperile lui 
Koresh. La ușă erau doi paznici în alertă, cu armele pregătite. 
Recunoscându-l, se relaxară. Nu era de-al lor, dar fusese aici încă 
de la începuturile operaţiunii și știau că se bucură de încrederea 
lui Koresh. 

— Ce se întâmplă acolo? întrebă unul din ei. 

— Nu știu. Se pare că a intrat cineva peste noi. Poate trupe 
guvernamentale. Trebuie să vorbesc cu David. E urgent. 

Celălalt paznic își scutură capul. 

— Nu poţi intra, zise el. Îmi pare rău, dar David a dat ordine 
clare să nu fie deranjat. Se roagă adânc. 

— Nu-mi pasă nici dacă e cu Isus Hristos în persoană acolo, 
trebuie să-l văd. 

Paznicul clătină din cap. 

— Nu până când spune el că se poate. 

Musgrave înjură, se întoarse și se îndepărtă. După cinci pași se 
întoarse, cu un Browning Hi-Power în mână și trase două focuri 
exacte, înainte ca paznicii să apuce să-şi dea seama ce se 
întâmplă. Căzură la podea și rămaseră întinși. Fuseseră bine 
antrenați, dar Peter Musgrave făcuse pregătire într-o școală mult 
mai dură. 

Deschise ușa și intră. Koresh era în cealaltă parte a camerei, 


îngenuncheat, bolborosind rugăciuni. La început, nu remarcă 
prezenţa lui Musgrave, continuând să se roage ca și cum nu s-ar fi 
întâmplat nimic neobișnuit. Musgrave trebui să-l scuture puţin - 
era mai liniștit decăt o plantație de castraveți. 

Din apropiere zgomotele împușcăturilor și urletele pătrunseră 
în micul sanctuar al lui Koresh, dar el părea pe deplin inconștient 
de existenţa lor. Pe podea, lângă el, era o cutie mică, neagră, din 
care ieşea un fir subțire ce se întindea până lângă perete și apoi 
dispărea în podea. 

Musgrave se repezi înainte, înspăimântat că cea mai 
nevinovată mișcare sau trădarea prematură a prezenţei sale l-ar 
putea face pe Koresh să înhaţe cutia şi să provoace apocalipsa 
proprie pentru care, fără îndoială, primise aprobarea de la 
Dumnezeu sau de la el însuși - dacă asta mai făcea vreo diferenţă. 
Un glonţ în cap ar fi înlăturat ameninţarea. 

Englezul luă poziţie de tragere și ridică arma, ochind tâmpla lui 
Koresh. Dintr-o dată emisarul Domnului încetă rugăciunea, se 
întoarse şi se uită direct la el. 

O jumătate de secundă mai târziu, Musgrave simţi vârful rece 
al unei ţevi de pistol atingându-i pielea gâtului. 

— Dacă îl împuști, îi zise o voce stăpânită, vei fi următorul care 
va muri. Și apoi o să iau cutia și o să termin treaba. 

Era Zechariah. Musgrave îl ajutase să se pregătească în zilele 
dinaintea atacului și știa că, din toată gloata lui Koresh, el era de 
departe cel mai dur. 

Îşi cobori arma. Imediat Zechariah întinse o mână şi i-o luă. 

— Ia loc, domnule Musgrave, zise Koresh, ridicându-se în 
picioare. Sarcina ta s-a terminat. Acum relaxează-te și așteaptă. 
Vorbeam cu Tatăl meu. Este timpul să punem capăt acestei vechi 
creaţii și să construim o nouă lume în loc. Dumnezeu fie lăudat. 


Amina îl aștepta în faţa ușii celulei, înfrigurată, pierdută și 
amuţită de furie, spaimă și deznădejde. Nu-l putea îmbrăţișa, nu-l 
putea atinge cu mâinile sau cu gura, dar îl voia pentru ea, să o 


ducă de aici, nu un cavaler în armură strălucitoare, ci un om 
singur, călare pe o mârțoagă jalnică și nenorocită. 

— Ţi-a luat mult timp, zise ea. 

El zâmbi și își puse mâna pe obrazul ei. O ţinu acolo până când 
îi simţi pielea încălzindu-i-se. Nu era nevoie de cuvinte. Ochii lor 
spuneau tot ce trebuia. 

— Unde este camera lui Koresh? întrebă Tommy, nevrând să-i 
întrerupă, gândindu-se că nu aveau prea mult timp. 

Ea arătă spre o ușă îngustă din peretele lateral. 

— Ușa aceea duce într-un scurt coridor, zise Amina. La capătul 
lui e o ușă care dă în dormitorul lui. De acolo ajungeţi în biroul 
lui. 

Declan se uită la ea. 

— Cum ai aflat asta? 

Ea nu ezită să-i răspundă și nu-și luă ochii de la el: 

— Am fost dusă acolo, zise ea. 

Nu se simţea vinovată, știa că nu va fi o problemă pentru ei, 
Declan nu era prost. Dar o durere teribilă o străbătu dându-și 
seama că nu va putea să-i spună niciodată întregul adevăr și că 
ceea ce el nu va şti va sta întotdeauna între ei, mai mare decât 
mările sau lanțurile de munți. 

Cel mai important lucru era să se grăbească, își închipui 
Tommy. Chiar și câteva secunde de întârziere îi puteau permite 
lui Koresh să fugă sau, infinit mai rău, să ia decizia finală și să-i ia 
pe toţi cu el în ultima sa mare călătorie. 

La ușă se auziră bocănituri. 

Abu Hida li se alătură. Arătă către despărţitura de lemn de la 
celălalt capăt al coridorului scurt. 

— Acolo este bucătăria, zise el. Cred că putem intra pe-acolo, 
dar ar trebui să ne așteptăm la un comitet de primire. Voi 
adunaţi-i pe toți. Eu o să văd ce pot face. 

— Mai întâi, trebuie să-l oprim pe Koresh, zise Declan. Tommy, 
vii? 

Tommy dădu din cap. Între timp, Amina se apropie de Abu 


Hida, vorbindu-i în arabă. Își dăduse seama imediat cine era, deși 
nu-şi putea imagina cum ajunsese aici ca aliat al lui Declan. 

— Dă-mi o armă, zise ea. Cunosc traseul, știu la ce să mă aștept. 

— Poţi să foloseşti asta? o întrebă el, dându-i o pușcă de asalt 
Franchi. 

— Ştii bine că pot, Abu Hidda! 

Îi dăduse un nume special. Abu Hida însemna „Tatăl izolării”, 
dar Abu Hidda avea o cu totul altă rădăcină verbală și însemna 
„Tatăl mâniei”. Așa i se spunea de către forţele de securitate 
libaneze. El zâmbi şi îi dădu puşca. 

Tommy folosi una dintre armele sale, un Remington 870 12 
standard, pentru a zbura încuietoarea. Puse un cartuș și trase. 
Ușa se deschise. Un coridor de doi metri ducea către o a doua ușă. 
Declan și Amina îl urmară. Pe când mergeau, Amina îi șopti o 
descriere a dormitorului. În timp ce stăteau lângă ușă, îi spuse lui 
Tommy la ce putea să se aștepte după ce va intra. 

Dar niciun avertisment n-ar fi fost suficient pentru a pregăti pe 
cineva pentru priveliștea pe care o descoperiră dincolo de ușă. 
Tommy zbură o parte din tocul ușii cu un singur cartuș, apoi ușa 
sări în lături. Se repeziră înăuntru, mai întâi Tommy, apoi Declan 
urmat de Amina, pentru care camera nu conţinea decât amintiri 
groaznice. 

Se opriră, cu gurile deschise în faţa celor văzute. Pereţii și 
tavanul erau acoperiți cu fotografii color. Fotografii ale focului 
sub toate formele: mingi de foc, conflagrații, focuri în aer liber, 
flame, furtuni de foc, ruguri funerare, autodafeuri, iaduri, mări de 
foc, gropi pline de flăcări, eretici pe rug cu ochii ieşiţi din orbite, 
case arzând ca torţele cu familii la ferestre, arzând ca la 
crematoriu, cu gurile deschise scoțând flăcări, oameni aprinși de 
aruncătoare de flăcări, călugări budiști care se autopedepseau, 
Dresda sub teroare, Coventry arzând cerul, picturi ale damnaţilor 
ţipând în flăcări, mașini și camioane izbucnind în flăcări, mașini 
de curse explodând, fețe arse ale victimelor focului, negre și 
inumane, rânjind cu dinţi albi strălucitori, cu toracele golit și 


înnegrit, cu membrele răsucite, greu de recunoscut, Ioana D'Arc 
în flăcări, un martir persan, cu pielea străpunsă și plină de 
lumânări aprinse, Giordano Bruno pe Câmpul Florilor, învăluit în 
lumină, copii fugind de soldaţi cu pletele în flăcări, ca niște 
nimburi în jurul capetelor, sate vietnameze, cu fiecare colibă 
aprinsă, palmieri îmbibaţi de petrol cuprinși de flăcări galbene și 
roşii, puțuri de petrol din Kuwait, flăcări roșii ieșind din fum 
negru, ruguri de cărți înconjurate de studenţi agitând zvastici, 
apocalipsul de la fermă, ca o pădure de flăcări, cu panouri de fum 
proclamându-L. pe Dumnezeu pe firmamentul cerului. Niciun 
centimetru de perete nu fusese lăsat neacoperit. 

Nimeni nu respiră. Focurile păreau să le usuce găâturile și să li 
se strecoare spre pântece. Rămaseră așa numai câteva clipe, dar 
fură arşi de flăcări de parcă ar fi fost din hârtie. 

Amina arătă spre ușa către birou. Tommy se postă lângă ea, iar 
Declan îl secundă. Numărară arătându-și degetele până la trei și 
Tommy sparse uşa cu cizma. 

Zechariah stătea în picioare cu fața spre ușă, cu pistolul 
pregătit. Când Tommy intră, Zechariah trase trei focuri, iar goana 
lui Tommy deveni cădere, iar el se prăbuși. Se prăbuși la 
picioarele lui Zechariah și alte trei focuri îl terminară. 

Declan se strecură în cameră și era în picioare, cu arma 
pregătită. Când Zechariah ridică pistolul, Declan trase o rafală, 
lăsând o linie de gloanţe pe pieptul lui. Americanul rămase mut 
pentru un moment, ca şi cum ar fi așteptat un semnal, apoi strigă: 
„Isuse!” și căzu înainte peste Tommy. 

În acea clipă Declan prinse o mișcare cu colţul ochiului. Se 
întoarse și îl văzu pe David Koresh cu mâinile ridicate, într-una 
ţinând cutia neagră, cu un deget deasupra butonului. O a doua 
rafală de foc îl ridică pe Koresh și îl aruncă pe spate într-un 
scaun. Cutia îi căzu din mână și se răsturnă pe podea. Declan sări 
și o înhăţă, apoi cu un cuţit tăie firele. Acum, chiar dacă vreuna 
dintre gărzile lui Koresh ar fi găsit cutia, i-ar fi fost greu să 
declanșeze explozia. 


— Declan! 

Vocea Aminei venind din cealaltă parte a camerei îl avertiză 
asupra pericolului. Se întoarse și o văzu. Musgrave, ascuns după 
ușă, o înhăţase când intrase, o dezarmase și acum o ţinea de gât. 

— Aruncă arma! strigă el. Acum! Sau îi rup prăpăditul ăsta de 
gât. 

Abia atunci Musgrave îl recunoscu pe Declan. Făcu ochii mari. 

— la te uită. Domnul Carberry. Ce lume mică! Scuzele mele 
pentru ce s-a întâmplat ultima oară când ne-am întâlnit. N-am 
avut nicio intenţie să o ucid pe minunata ta fiică, dar ai reacționat 
prea rapid. 

— Dă-i drumul, zise Declan, știind că Musgrave n-ar fi făcut 
asta. 

— Ca să mă împuști? Nu sunt atât de prost. Acum, aruncă 
arma. 

Declan știa că Musgrave îi poate rupe gâtul Aminei, așa cum 
ameninţase, dintr-o simplă răsucire a mâinii. Aruncă arma. 

— Dă-o mai încolo cu piciorul! 

Declan făcu așa cum i se spusese. Musgrave începu să se 
retragă spre ușa care dădea în dormitor. Acum acolo nu mai era 
nimeni, se gândise el, iar odată ieșit putea abandona femeia și 
putea scăpa. Încet, forțând-o pe Amina să se aplece alături de el, 
se ghemui și luă Franchi-ul cu mâna liberă. Ea încercă să se miște, 
dar era ţinută strâns. Se retraseră spre uşă. Declan nu putea face 
nimic. Din camera din spate Abu Hida îi striga să se întoarcă. 
Declan putea auzi sunetul lemnului crăpând. 

Deodată se auzi un țipăt de durere. Musgrave se dădu înapoi 
scuturându-se și eliberând-o pe Amina. Acul de păr pe care i-l 
dăduse Nushin era înfipt în coapsa lui. Trei centimetri de oţel 
dur. După atacul asupra lui Koresh și-l pusese înapoi în păr și 
nimeni nu se gândise să caute arma acolo. 

Tușind, se rostogoli de lângă el. El găsi acul și îl trase afară, în 
ciuda durerii, nu dăduse drumul armei. O ridică, ţintind spre 
capul ei. Declan îl împușcă o dată în stomac și o dată în gât. Nu-și 


ceru scuze. 

Declan și Amina alergară înapoi în secțiunea în care erau 
celulele femeilor. Ușa începea să cedeze în faţa celor care 
încercau să o doboare. 

Abu Hida îi văzu venind şi ridică arma. Îndreptând-o spre 
perete trase câteva cartușe, fiecare într-un loc bine stabilit. Luă 
un scaun greu care fusese folosit de unul dintre paznici și începu 
să lovească în lemnul slăbit, între găurile pe care le făcuse. 
Peretele cedă în câteva secunde, lăsând o gaură suficient de largă 
pentru trecerea unui om. 

În spatele lor se auzi un pârâit. Declan privi într-acolo. Cineva 
luase un topor şi îl folosea pentru a dărâma tăblia uşii. 

— Grăbeșşte-te! zise el. Treci prin gaură! Maureen, arată-le 
ieşirea! Luaţi-o spre stâncă! 

Abu Hida își încărcă din nou Bulipup-ul. Ușa se sfărâmă sub o 
ultimă lovitură de topor, prăbușindu-se. Dar nimeni nu apăru în 
deschizătură. Câteva clipe mai târziu, cineva deschise focul cu o 
mitralieră, brăzdând peretele și aruncând așchii de lemn în fața 
lui Abu Hida. El răspunse cu patru cartușe, destrămând ce mai 
rămăsese din ușă. Mitraliera tăcu. 

Maureen și omul fără mâini ieșiseră. Mai erau trei ostatici, 
Amina, Declan și Abu Hida. 

Și atunci, în calmul care urmă împușcăturilor, auziră un 
zgomot neașteptat și năucitor. Un elicopter care se apropia în 
viteză. Apoi un al doilea și un al treilea. 

Declan și Abu Hida schimbară priviri. 

— Harker, zise Declan. Până la urmă nemernicul ne-a urmărit. 

— Cred că ar trebui să ieşim de aici înainte ca ei să aterizeze, îi 
răspunse Abu Hida. 

Davidienii auziseră și ei elicopterele. Declan îl putea auzi pe 
unul dintre ei lătrând ordine și pași agitându-se în toate 


direcțiile. 

Trecură ultimii ostatici prin deschizătură. Maureen și Amina 
erau deja la gaura din zidul de vest al bucătăriei, ajutându-i pe 
ceilalți să treacă. 

Declan alergă într-acolo. 

— Duceţi-i pe toți pe plaja de pe partea asta! Eu ocolesc cu 
barca și vă iau pe toți. 

Maureen arătă spre elicoptere. 

— Şi cu astea ce facem? întrebă ea. Trebuie să aibă prieteni și 
la țărm. Trebuie să plecăm pe unde am venit. 

Declan dădu din cap. Avea dreptate. Ar fi putut ateriza deja, 
îndreptându-se spre ei. 

— Daţi-i drumul, zise el. Se uită în jur după Abu Hida. Eu vă 
acopăr spatele. Tu ia-o înainte și acoperă-i pe ceilalți! 

— Ar trebui să rămân aici, zise Abu Hida. 

— Nu mai e nicio diferenţă. Dar ai dispozitiv de vedere în 
noapte. Aș prefera să mergi să-i însoţești pe ceilalți. 

Nu aveau timp de pierdut. Pe cer, spre vest, trei reflectoare se 
aprinseră simultan. 

În timp ce șirul ostaticilor eliberaţi ieşea afară, Amina se 
întoarse către Declan. 

— Nu sta mult, zise ea. Nu e nevoie, curând vor fi ocupați cu 
oamenii lui Harker. 

— Nu te îngrijora! Stau două minute, apoi vă urmez. După ce 
vă îndepărtați de clădiri n-o să știe în ce parte aţi luat-o. 


se alătură celorlalţi care orbecăiau în întuneric, îndepărtându- 
se de clădiri spre vest. În spatele lor se auzeau împușcături. 

Ostaticii trebuiau să fie încurajați și sprijiniți prin noapte. 
Trebuiau să se oprească foarte des, pentru a se odihni sau pentru 
a o lăsa pe Maureen să utilizeze compasul. În jurul clădirilor 
împușcăturile continuau. 


— Încolo, strigă Maureen, arătând în întuneric. 


Declan abia distingea forma capelei St Brendan, o ruină celtică, 
singurul reper de pe insulă. Erau aproape de țărm. 

Deodată, de nicăieri, auziră zgomotul unui elicopter. Apoi fu 
lângă ei, coborându-le în față. Maureen le spuse tuturor să se 
culce la pământ, apoi îl urmări aterizând la treizeci de metri în 
față. Se deschise o ușă și un soldat sări jos. Avea faţa înnegrită și o 
pușcă în mână. 

Unul dintre ostatici, șeicul Ubayd, se ridică în picioare. Nimeni 
nu-i explicase. Înţelesese greşit cine și ce erau oamenii din 
elicopter. Se ridică și începu să meargă spre ei, inconștient, 
zâmbind. Soldatul începu să ridice pușca. 

— E în regulă, zise șeicul Ubayd. Suntem ostatici. Suntem... 

Maureen era în picioare, alergând spre el. 

— Nu! strigă ea, nu! 

Se aruncă asupra șeicului în timp ce soldatul deschise focul, 
trântindu-l la pământ și acoperindu-l. Răsucindu-se, își scoase 
Steyr-ul de după umăr și se ridică pe jumătate, încercând să-l 
dibuiască pe soldat în întuneric. Dar el o văzuse deja căzând. 
Țintind prin luneta cu vedere în noapte, trase o rafală scurtă. 
Gloanţele o loviră în gât. Era moartă înainte ca trupul ei să se 
prăbușească înapoi peste cel al șeicului Ubayd. 

Abu Hida îl despică pe soldat în două, trăgând de la șold cu 
Bulipup-ul. În timp ce omul cădea, Abu Hida scoase dintr-un 
buzunar o grenadă. Al doilea om apăru în ușa elicopterului. Abu 
Hida trase cuiul, aruncă grenada și se trânti la pământ. Câteva 
secunde mai târziu elicopterul erupse într-o minge de flăcări. 


Ajunseră în vârful stâncii agățându-se unul de altul, ca niște 
copii plecaţi în expediţie. Nimeni nu vorbea, de parcă vorbele ar 
fi adus demoni din întuneric, ca și cum nu mai era nimic de 
adăugat la ultimul strigăt sec al lui Maureen O'Dalaigh. 

Abu Hida lăsase două scări de aluminiu peste marginea stâncii. 
Le găsiră după o scurtă căutare și începură coborârea. Numai 
Hajj Umar Fadian găsi coborârea foarte dificilă. Ca un pompier, 


Abu Hida îl luă de umeri și cobori cu el, așezându-l în barcă. Peste 
tot în jurul lor, nevăzute, valuri grele se spărgeau de stânci. 


Auzi zgomotul elicopterelor. Un clănțănit monoton ca acela 
care străbătu clădirea îi trezi amintiri dureroase dintr-o altă 
încercuire. Capul îl durea, iar dacă se mișca prea mult, tot corpul 
îi urla de durere. Fusese rănit, străpuns, crucificat din nou. 
Deschizând ochii, își aminti că fusese împușcat. Totul în încăpere 
se învârtea, de parcă fusese prins în rotorul elicopterului care 
acum răsucea totul. Închise din nou ochii, dar îi redeschise 
imediat, cu grijă. 

Lângă el, pe podea, era firul pe care Dumnezeu i-l dăduse 
pentru a declanşa prima notă din trâmbiţa Judecăţii de Apoi. 
Cineva îl tăiase și aruncase cutia într-un loc în care n-o putea 
ajunge. Îşi întinse o mână și luă firul, dar era inutil, acum 
apocalipsa nu mai putea fi provocată atât de ușor. Se simţea 
ameţit şi slăbit din cauza pierderii de sânge. În partea cealaltă a 
camerei îl putea vedea pe Zechariah prăvălit peste trupul unui 
străin, iar dincolo de ei pe Musgrave, Iuda lui. 

Voia să se ridice, dar durerile din piept și din stomac făceau să- 
i fie aproape imposibil fără a-și pierde cunoștința, și ştia că era 
singurul lucru care nu trebuia să se întâmple. Când întoarse 
capul, totul în jurul său înota. Pe piele alternau o căldură 
înfiorătoare şi o răceală teribilă. Simţi o sete ucigătoare, așa cum 
avusese şi Isus pe cruce, dar nu era niciun centurion prin 
apropiere pentru a-i șterge buzele cu un burete îmbibat în oţet. 

Se răsuci şi observă o lampă pe masa de alături. În mintea sa 
întunecată se născu o idee. Întinzând mâna dreaptă trase lampa 
de pe masă cu o smucitură. Căzu pe podea spărgându-se în zeci 
de bucăţi. Trase spre el ce mai rămăsese din ea. Își tăie mâinile, 
dar scoase becul spart şi aprinse lampa. Încet, ţinând în mâna 
stângă firul detonatorului, lovi mica lampă până când firele se 
desprinseră. 

Ușa se dădu de perete și un soldat cu faţa înnegrită se repezi în 


cameră cu pușca ridicată. Îl văzu pe Koresh pe podea, sângerând, 
cu braţele întinse ca o caricatură a lui Hristos pe cruce. Primul 
soldat fu urmat de un altul. Inspectară camera, alertaţi. 

David Koresh zâmbi către ei și, între timp, cu mâna dreaptă 
introduse firele rupte în lampă, făcând contactul. 


Barca se îndepărta în Atlantic, ridicată și aruncată de hulă. 
Declan și Abu Hida trebuiau să tragă din greu pentru a ţine 
ambarcaţiunea deasupra valurilor și a o îndrepta spre larg. 
Fuseseră luaţi de curent și vâsleau lăsându-se purtaţi de el. 
Ajunseră în colțul de nord al insulei și îndreptară barca pentru a 
o lua spre est, ca să ajungă la sud de Capul Clogher. 

În timp ce se îndepărtau, apocalipsa izbucni pe Inis Tuaisceart. 
Întorcându-se spre insulă, Declan și Abu Hida o văzură în 
fracțiunea de secundă dinaintea tunetului: o sferă de lumină mai 
strălucitoare decât soarele. După aceea, urmă explozia, 
rostogolindu-se ca sfârșitul lumii pe deasupra apelor. Când se 
uitară din nou, Inis Tuaisceart era în flăcări. Ecourile se stinseră 
încet pe deasupra valurilor și o tăcere neagră umplu lumea 
întreagă. 

David Koresh își găsise, în sfârșit, Ziua Mâniei. 

Aeroportul din Dublin era plin. Studenţii se întorceau la Trinity 
și la Universitatea Dublin, părinţii cu copii la școli cu internate 
plecau împreună în vacanțe târzii, iar pentru oamenii de afaceri 
începuse agitația de dinaintea Crăciunului. 

Avionul lui Abu Hida trebuia să plece într-o jumătate de oră. În 
câteva minute avea să fie anunţat zborul, iar el avea să treacă pe 
poarta de îmbarcare. Un prieten de-al lui Pádraig Pearse îi 
furnizase pașaportul și actul de identitate ale unui om de afaceri 
grec. Ajungea în Atena după-amiază, iar de acolo zbura direct la 
Beirut. 


— Spune-le tot ce știi despre Inis Tuaisceart, zise Declan. Că 
Harker a împiedicat atacul, că atacul a provocat explozia, că în 
spatele luării de ostatici erau fundamentaliști creștini și că erau 
folosiți de MI5 și de CIA. Oamenii tăi știu despre lataganul și 
probabil că au ajuns deja la o înţelegere. 

Ciaran Clark spusese deja o mulțime de minciuni, încercând să 
acopere ceea ce se întâmplase cu adevărat. Ostaticii muriseră ca 
turnare a unui accident nefericit provocat de combustibilul de 
încălzire. Trupele irlandeze făcuseră tot posibilul pentru salvarea 
supraviețuitorilor, dar nu mai fusese găsit niciunul. 

Adevărata identitate a răpitorilor nu fusese dezvăluită, nici 
măcar în privinţa cetățeniei americane a celor mai mulţi dintre ei. 
Se vorbea deja despre o aripă separatistă a unei grupări 
musulmane care trimisese agenţi în Irlanda. Din moment în 
moment, se aștepta dezvăluirea adevăraţilor vinovaţi și 
identificarea lor ca teroriști arabi din Beirut, Cairo sau Tripoli. 

Inis Tuaisceart fusese închisă pentru turiști. Nimeni nu putea 
ajunge în apropiere, nici jurnaliștii, nici echipele de televiziune, 
nici reprezentanţii guvernelor ai căror cetățeni fuseseră luaţi 
ostatici și muriseră în explozie, nici avocaţii angajaţi de familiile 
victimelor. O echipă de specialiști în medicină legală se ocupa cu 
identificarea rămășițelor. Și cu recuperarea lor. 

— Oamenii mei o să mă creadă, zise Abu Hida. Și o să poată 
convinge guvernele arabe. Vor exista și probe, odată ce vor ști 
unde să caute. Dar s-ar putea să nu avem șansa de a da 
publicităţii informaţiile. Tot ce vom spune va fi tratat ca paranoia 
musulmană, aiureli ale unor oameni încrâncenaţi împotriva 
Occidentului. 

Anthony Harker dispăruse. Avea să răsară din nou undeva, se 
gândea Declan, cu mâinile curățate de tot ceea ce se întâmplase în 
Irlanda, ca și cum n-ar fi trecut niciodată pe acolo. Și într-o zi, un 
om ca Peter Musgrave avea să se înființeze la ușa lui Declan. 

— Nu trebuie decât să le spui ce ştii, zise Declan. Când va fi 
timpul, mă voi implica şi eu. Voi depune mărturie în faţa oricărui 


tribunal vei dori. 

— O să te repună în funcţie, zise Abu Hida. Ţi-ai pune cariera în 
pericol. 

— Carieră? Nu prea înţeleg ce înseamnă. 

— Ai grijă! spuse Abu Hida strângându-i mâna lui Declan. 

— Şi tu. O să ne mai întâlnim, sunt sigur de asta. 

Abu Hida își scutură capul. 

— Poate. Dar nu am niciun chef să mă mai întorc în Irlanda. Va 
trebui să mă vizitezi în Liban. 

— Asta și am de gând, de îndată ce se mai liniștesc apele pe 
aici. 

— Va trebui să te grăbești, altfel nu mă vei mai găsi. 

— Vrei să pleci? Am crezut că acolo e casa ta, că vrei să te aşezi. 

Arabul dădu din cap. 

— Nu cred că înţelegi, Declan. O să mă găsească, mai devreme 
sau mai târziu. Un an, doi ani. Nu va dura mult. 

— Să te găsească? Cine? 

— Nu pot spune exact. Dar când vor afla că am eliberat cinci 
ostatici, toți dedicați cauzei noastre, vor putea spune că i-am 
lăsat pe ceilalți să moară. 

— Oricum, nu i-ai fi putut salva pe toţi. 

— Cine știe? Tot ce știm e că sunt morți. Că prea mulți oameni 
au murit degeaba. 

Declan nu zise nimic. O voce de femeie anunţa că îmbarcările 
pentru zborul de Atena începuseră la poarta 5. 

Se îmbrăţișară. 

— Ține minte, zise Declan. Spune-le tot! 

Abu Hida zâmbi și se întoarse. Declan îl urmări până când 
dispăru, apoi intră într-o cafenea, unde Amina tocmai își 
terminase ceașca de cafea. Se aplecă și o sărută, apoi se așeză. 
Zborul ei către Londra pleca într-o jumătate de oră. De acolo 
pleca la Beirut cu un avion al unei companii din Orientul Mijlociu. 
Avea să ajungă înaintea lui Abu Hida. 

— O să-l creadă? întrebă Declan. 


Ea dădu din cap. 

— Cred că da. 

— Nu va fi ușor să le punem pe toate cap la cap. Avem nevoie 
de dovezi. Până acum trebuie să fi aruncat fiecare dosar care a 
conţinut vreo informaţie, să fi creat altele noi, să fi falsificat 
scrisori, să fi inventat povești pentru fiecare dintre cei implicaţi. 

— Da. Dar nu va fi uşor. Sunt multe de acoperit și avem o 
mulțime de martori. 

Continuară să vorbească până când fu anunţat zborul ei. Le era 
mai ușor să pretindă că erau doar colegi, că stau de vorbă ca la 
sfârșitul unei călătorii de serviciu. Dar când ea își ridică bagajul, 
se întoarse spre el. 

— Promiţi că ai să vii de data asta? îl întrebă. 

El confirmă din cap. 

— Când Concepta își va reveni, zise el. Nu pot s-o grăbesc. 
Máiréad era tot ce avea. Iar atacul a doborât-o. 

— Nu vreau să mai aştept alți cincisprezece ani, zise Amina. 

— Nu va dura atât, zise el. Promit. 

Zborul ei fu anunţat pentru ultima dată. Se sărutară la poartă. 
Un sărut lung. Apoi se despărțiră și o luară din nou pe drumuri 
separate. 


Concepta îl aștepta în casa lor albă de deasupra golfului. Era 
octombrie, iar dedesubt marea făcea valuri enorme. Teresa 
Cosgrave şi copiii ei plecaseră. Pádraig Pearse Mangan le plătise 
biletele spre o nouă viaţă în Australia. Casa le aparţinea din nou 
lui Declan și soţiei lui, și umbrei lui Máiréad, încă neliniștită şi 
încă speriată. Concepta era în sufragerie, la o fereastră înaltă ce 
dădea spre mare, privind fix în depărtare. Auzindu-l venind, își 
întoarse privirea și îi zâmbi. 

— Prietenii tăi au plecat? întrebă ea. 

— Da, îi răspunse el cu o voce liniștită, vocea unui om care 
începea să îmbătrânească. Au plecat. 

— Vino și stai aici cu mine, zise ea. Vino şi stai, și priveşte 


marea! 


